
Kiitokset 


Kun noin kymmenen vuotta sitten virittelin ensimmäisiä ajatuksia teok- 
sesta, jossa olisi tilaa käsitellä jatkosodan monikielistä arkea ja erityisesti 
sotilaallisen käännös- ja tulkkaustoiminnan muotoja pieniä tekstilastuja 
perusteellisemmin, osasin tuskin arvata, että matka käsillä olevaan 
julkaisuun olisi lopulta näin pitkä. Kuten tavataan sanoa, väliin tuli 
elämä, jonka käänteet ovat vuosien saatossa kieputelleet niin, että ote 
projektista oli paikoitellen karata kokonaan. Muistikirjoista, kansioista 
ja tiedostoista huhuileva aineisto ei kuitenkaan jättänyt rauhaan, ei var- 
sinkaan kun tiesin, miten monen ihmisen työpanosta niihin oli jo vaa- 
dittu. Siksi on hienoa, että saan tämän teoksen myötä tilaisuuden kiittää 
vielä kerran Tanja Lehikoista, Sanna Leskistä ja Niina Syrjästä, jotka 
kahlasivat kanssani läpi eri sotayhtymien arkistoaineistoja ja tuottivat 
tärkeän osan aineistosta, johon teos pohjautuu. Samalla kiitän Suomen 
Akatemiaa tutkimushankkeelle Sodan tuntemattomat käännöskulttuurit 
(SA 138 221) myönnetystä rahoituksesta, joka mahdollisti niin arkisto- 
työn kuin myös Päivi Pasasen ja Svetlana Probirskajan eripituiset post 
doc -kaudet sotavankien käsittelyyn liittyvien kielikontaktikysymysten 
parissa; myös heille kiitos yhteistyöstä! 

Tämän tutkimuksen keskeisiä tutkimuslähteitä ovat saksalaisjoukkoi- 
hin komennettujen yhteysupseerien ja tulkkien toimintakertomukset. 
Ne sisältävät pääsääntöisesti virallisluontoista tietoa, jota niihin on käs- 
ketty, saatu tai haluttu kirjoittaa, kun taas henkilökohtaiset kokemukset 
jäävät niissä usein marginaaliin. Pidän itseäni onnekkaana, että sain 

vielä useita vuosikymmeniä sodan jälkeen keskustella tulkkina toiminei- 
den lottaveteraanien Raili Äkerfeltin ja Leila Salmen kanssa ja täydentää 
sodan monikielisyyden kuvausta heidän ruohonjuuritason kokemus- 
muistoillaan. Vähintään yhtä arvokkaita olivat tässä mielessä ne henkilö- 
kohtaiset sota-ajan päiväkirjat tai niihin perustuvat käsikirjoitukset, joita 
sain käyttööni Elina Sanalta sekä Riitta Attilalta ja Tintti Attila-Hirthiltä. 
Lämmin kiitos! 

Entiset ja nykyiset työtoverini Suomessa ja ulkomailla ansaitsevat 
kiitoksen keskusteluista, jotka ovat vaikuttaneet käsillä olevan teoksen 
näkökulmiin, rajauksiin ja yksityiskohtiin. Andrew Chesterman, Leena 
Kolehmainen ja Kaisa Koskinen ovat vuosien saatossa antaneet arvokkai- 
ta neuvoja, ja Grazin kollegoilleni Nadja Grbicille, Philipp Hofenederille 
ja Rafael Schöglerille olen kiitoksen velkaa lukuisista spontaaneista 
juttutuokioista ja niistä nousseista ajatuksista, joista olen saanut työhöni 
uutta virtaa. Erityisesti haluan nostaa esiin yhteistyön Hilary Footittin, 
Christopher Rundlen ja Michaela Wolfin kanssa, jonka aikana olen saa- 
nut pohtia paitsi sodan monikielisyyteen liittyviä kysymyksiä niin myös 
kääntämisen ja tulkkauksen historian tutkimuksen menneitä ja tulevia 
suuntauksia. 

Kiitän myös Suomalaisen Kirjallisuuden Seuran julkaisuvaliokunnan 
nimeämiä vertaisarvioijia käsikirjoituksen tarkasta lukemisesta ja ar- 
vokkaista kommenteista, ja samalla osoitan lämpimän kiitoksen julkai- 
suvaliokunnalle teokseni hyväksymisestä Suomalaisen Kirjallisuuden 
Seuran Toimituksia -sarjaan. Erityiskiitokset osoitan Kati Hitruhinille 
käsikirjoitukseni huolellisesta toimittamisesta kirjaksi. 

Viimeisenä kaikkein suurin kiitos vaimolleni ja tärkeimmälle kolle- 
galleni Minna Kujamäelle, jolta riitti aikaa kommentoida loputtomia 
kysymyksiäni ja tekstiotteitani läpi koko kirjoitusajan — kiitos että olet! 

Omistan tämän kirjan niiden naisten ja miesten muistolle, joille sota- 
ajan käännös- ja tulkkaustehtävät muuntuivat sodanjälkeiseksi häpeäksi, 
kokemuksiksi, joista oli syytä vaieta vielä vuosikymmeniä myöhemmin. 


Grazissa ja Kerimäellä kesällä 2023 
Pekka Kujamäki 

1 Käännöshistorioitsijan maastotunnusteluja 


Kuva 1. Saksalainen kuljetusjuna on pysähtynyt Lieksan asemalle 1.7.1941. Saksa- 
laiset laulavat, paikkakuntalaiset kuuntelevat laulaen mukana milloin laulu on tut- 
tu. Luutnantti Viherjuuti johtaa Karjalaisten laulua. (SA-Kuva/24905, TK-kuvaaja 
sot.virk Lönegren. CC BY 4.0.) 

Lieksan asemalla on kuhinaa. Kauppalan väkeä laidasta laitaan tungeksii 
asemalaiturilla todistamassa saksalaisjoukkojen saapumista seudulle. 
On heinäkuun alku vuonna 1941, ja jatkosota Neuvostoliittoa vastaan on 
käynnistynyt vain muutama päivä aiemmin. Ilmassa on hämmennystä, 
jännitystä, iloa, helpotusta, uteliaisuuttakin. Yksi ehkä yrittää ymmär- 
tää, mistä ja miksi nämä joukot ovat näin yhtäkkiä asemalle saapuneet. 
Toinen on tullut paikalle tervehtimään Suomen auttajia, kun kolmas 
kukaties tajuaa piankin taistelevansa suikkapäisten aseveljien rinnalla. 
Joku on jo ehkä pannut merkille upseerien uniformut ja koppalakit, kun 
taas toisaalla kiinnostunut katse yrittää saada selkoa sotilaiden mukana 
tulleesta aseistuksesta. Kauppalan pojista uteliaimmat ovat jo kavunneet 
tavaravaunun lavetille sotilaiden seuraan samalla kun paikallista väkeä 
on tiivistynyt luutnantti Viherjuutin ympärille vastaamaan saksalaisten 
tervehdyslauluihin omalla maakuntalaulullaan. Osa läsnäolijoista vai- 
kuttaa kiinnostuneen myös TK-kuvaajan yrityksistä löytää mahdollisim- 
man edullinen kuvakulma. 

Jos kuvassa olisi ääniraita, voisimme laulujen lisäksi kuulla vilkasta 
saksan- ja suomenkielistä puheensorinaa. Saksalaissotilaat yrittävät ken- 
ties keskenään hahmottaa, mikä on tämä Lieksaksi kutsuttu kauppala, 
johon juna on heidät länsirannikon satamista kuljettanut: Mikä on tämä 
seutu kaukana idässä, jossa kaikki tuntuu olevan toisin kuin kotona? 
Ollaanko läpikulkumatkalla vai jo perillä? Joku tyytyy kuuntelemaan pai- 
kallista kieltä ja yrittää poimia edes yhden tutun sanan, jonka on ehtinyt 
opetella pitkän junamatkan aikana. Kuullaan saksankielisiä komentoja 
ja tervehdyssanoja, joita oppikoulun saksantunneilla hereillä olleet tytöt 
ja pojat yrittävät parhaansa mukaan suomentaa asiasta kiinnostuneille. 
Rohkeimmat vaihtavat jo sanan pari vieraiden sotilaiden kanssa, toiset 
taas tyytyvät tulkin puuttuessa seuraamaan tapahtumia sivusta. Jossain 
väkijoukossa kaikkea tätä tarkkailee suomalainen yhteysupseeri, jonka 
Päämaja on lähettänyt paikalle saksalaisjoukkojen paikallisoppaaksi 
ja yhteysmieheksi suomalaisten siviili- ja sotilasviranomaisten kanssa 
asioidessa. 

Käsillä oleva teos lähtee liikkeelle tästä kuvitellun ääniraidan puheen- 
sorinasta. Vuosien 1941-1944 suomalais-saksalaista aseveljeyttä lähesty- 
tään ennen muuta monikielisenä sotilas-, viranomais- ja siviilikohtaa- 

misten verkostona, jota tulkkeina ja kääntäjinä toimineet kielitaitoiset 
sotilaat ja siviilit pitivät koossa. Keitä nämä aseveljeyden tulkit olivat? 
Miten he päätyivät tehtäviinsä? Mitä tehtävät sisälsivät? Millaisissa olo- 
suhteissa ja tilanteissa tarvittiin tulkkien ja kääntäjien panosta? 

Keskeisimpien kysymysten lista viittaa jo siihen, että teoksen näkö- 
kulma jatkosodan vuosiin on ennen muuta kääntämisen ja tulkkauksen 
tutkijan, joka pyrkii valottamaan vielä toistaiseksi pitkälti pimentoon 
jäänyttä osaa suomalaisesta kääntämisen ja tulkkauksen historiasta. 
Samalla tavoitteena on kuitenkin myös täydentää sotahistorian tutki- 
muksessa tähän asti jäsennettyä kuvaa aseveljeyden kohtaamisista sekä 
kielen ja kielitaidon merkityksestä aseveljeyden arjessa niin rintamalla 
kuin sen takanakin. 

Kääntämisen ja tulkkauksen historian tutkija on siis päätynyt sota- 
historian alueelle, joten johdannon seuraavissa osissa on tarpeen hah- 
motella yksityiskohtaisemmin sekä tutkijan paikkaa kahden tieteenalan 
välimaastossa että tutkimuksen tarkempia lähtökohtia ja sen aineistoja. 
Tutkimuksen taustasta vähemmän kiinnostunut lukija voi halutessaan 
siirtyä suoraan seuraavaan lukuun, jossa kuvataan suomalais-saksalai- 
sen yhteistoiminnan keskeiset pelintekijät ja luonnostellaan aseveljey- 
den dramaturgiset peruslinjat: Sosiologi Erving Goffmanin ajatusta seu- 
raten aseveljeys hahmotetaan arkisempien sosiaalisten kohtaamisten 
tapaan dramatisoituna esityksenä, jota ohjaavat yhdessä sovitut pääperi- 
aatteet ja jonka eheyttä juuri saksalaisyksikköihin komennetut tulkit ja 
yhteysupseerit joutuivat vahtimaan. 

Tutkimuksen päähuomio kohdistuu Suomen sodanjohdon saksa- 
laisjoukkojen avuksi lähettämiin tulkkeihin ja yhteysupseereihin, mut- 
ta näiden virallisten ja sotilaallisten resurssien ohella huomiota saavat 
myös siviilit, erityisesti saksantaitoiset naiset, joiden avulla saksalaiset 
paikkasivat Päämajan organisoimien tai joukkojen mukana tulleiden 
kieliresurssien jättämiä aukkoja. Naisten kokemuksiin paneudutaan eri- 
tyisesti luvussa 3, jossa kuvataan lähemmin saksalaisjoukkojen myötä 
syntynyttä arjen monikielisyyttä ja siitä koitunutta tulkkaustarvetta. Tä- 
män jälkeen, luvuissa 4-6, siirrytään aseveljeyden sotilaallisiin resurs- 
seihin, jotka Päämaja asetti saksalaisyksikköjen käyttöön suomalaisten ja 
saksalaisten joukkojen sekä suomalaisten viranomaisten ja saksalaisten 

sotilasviranomaisten väliin. Yhteysesikunta Roin (Rovaniemi) alaisuu- 
teen kuuluneet yhteysupseerit ja tulkit päätyivät niin rintamajoukkojen 
yhteysmiehiksi kuin rintamantakaisen alueen lukuisiin esikuntiinkin. 
Toimipaikoista viikoittain lähetetyt raportit välittävät kirkkaan kuvan 
käännös- ja tulkkaustehtävien kirjosta, jota niin Yhteysesikunta Roin 
alaisten sotilaiden, aliupseerien ja upseerien, kuin myös yhteysesikun- 
nan toimistoissa työskentelevien naisten toimijuuteen sisältyi. 

Saksalaissotilaat saapuivat pohjoiseen asemapaikkaansa varsin keh- 
noin tiedoin Suomesta ja suomalaisista. Jotta kulttuurierot ja väärinym- 
märrykset eivät päässeet aiheuttamaan kitkaa aseveljeyden rattaissa, vaa- 
dittiin yhteysupseereilta valistustyötä kulttuurien ja aatteiden tulkkeina. 
Yhteysupseerien oma-aloitteisia korjausliikkeitä ja Yhteysesikunta Roin 
koordinoimaa propagandaa käsitellään luvussa 7, minkä jälkeen — luvus- 
sa 8 — paneudutaan tapaukseen, jossa Rovaniemellä ilmestyneen Lapin 
Kansan pakina ja sen saksalaisesikunnassa tuotettu käännös aiheuttivat 
kuprun aseveljeyden harmonisessa esityksessä. Lopulta luku 9, ”Tuokio- 
kuvia aseveljeyden raunioilta”, nostaa esiin välähdyksiä yhteysupseerien 
ja tulkkien vaiheista Suomen irtauduttua sodasta syyskuussa 1944. Kir- 
jan päättää yhteenveto, jossa kolmivuotista suomalais-saksalaista sotilas- 
yhteistyötä tarkastellaan käännöshistorioitsijan silmin. 


Ihminen sodassa 


Suomen viime sotien aika on mielletty kansan suureksi voimain- 
ponnistukseksi, jonka vuoksi tavallisten ihmisten elämä ja arki oli 
alisteinen sille, että maa oli sodassa. Sota ja sen tavoitteet määritti- 
vät lähtökohtaisesti heidän toimintaansa, jota he priorisoivat myös 
itse sotilaallisten näkökohtien mukaan. Kun sota-aikaan kohdistu- 
neen tutkimuksen näkökulma on ollut sotilaallisen tai poliittisen 
historian, saa virallisen Suomen historia helposti ylivallan. Merki- 
tyksellinen ja tärkeä oli tapahtunut korsuissa tai kabineteissa. Epä- 
virallisen Suomen historia rakentuu kaikkien ihmisten kokemuk- 
sista; ei vain niiden, joilla oli kokemusta sodasta tai vallasta, ei 
vain sellaisten, joilla ikänsä, asemansa tai koulutuksensa vuoksi 

otaksutaan olleen muuta väestöä paremmat edellytykset arvioida 
omia kokemuksiaan." 


Epävirallisen Suomen sodanaikaista historiaa on avattu viimeisten pa- 
rinkymmenen vuoden aikana runsaasti tavalla, joka on nostanut esiin 
yksittäisten ihmisten kokemukset kollektiivisten kansan ja sotajoukko- 
jen voimainponnistusten sijaan. Sota-aikaan kohdistunut tutkimus on 
yhä enemmän tutkimusta ihmisestä sodassa? — ihmisestä, joka pyrki sel- 
viytymään kotirintaman arjessa tai aseveljeyden määrittämissä olosuh- 
teissa, joka eli lapsuuttaan ja nuoruuttaan sodan keskellä, joka näki ja 
koki sodan rumuuden tai jonka mielen sota kykeni murtamaan. Saman- 
aikaisesti sotahistorian tutkijat ovat suunnanneet valoa osittain tai koko- 
naan varjoon jääneisiin teemoihin, kuten salaiseen poliisiyhteistyöhön 
Saksan ja Suomen viranomaisten välillä sekä suomalaisen kulttuurieliitin, 
sotilasjohdon ja poliitikkojen kiinteisiin suhteisiin Kolmannen valtakun- 
nan edustajien kanssa. Paljon huomiota on kiinnitetty myös sotavankien 
käsittelyyn, kuolleisuuteen ja surmiin Suomessa eri sotien aikana. Viime- 
aikainen tutkimus on näin haastanut useita historiankirjoitukseen va- 
kiintuneita narratiiveja esimerkiksi neuvostosotavankien kohtelusta tai 
suomalais-saksalaisen sotilasyhteistyön syntyhistoriasta ja luonteesta.1 
Runsaan kahdenkymmenen vuoden aikana on siten tapahtunut his- 
toriakulttuurin muutos kansallisessa tavassa käsitellä sotaa, mikä on 
tuonut suomalaiseen sotahistoriaan paitsi uusia tutkimuskohteita myös 
käsitteistöä ja lähestymistapoja, jotka ovat antaneet myös tälle tutkimuk- 
selle tärkeitä tarttumapintoja. Sosiaali-, yhteiskunta-, kulttuuri-, kirjalli- 
suus-, psyko-, sukupuoli- ja arjen historian näkökulmista on luotu niin 
kutsuttua uutta sotahistoriaa, jonka yhteinen nimittäjä on pyrkimys ”lu- 
kea menneisyyttä ohi kansallisen kertomuksen joko pureutumalla sodan 
tapahtumatason taustalta löytyviin rakenteisiin tai ottamalla kenraalien 


1 — Junila 2000: 33. 

2 — Kinnunen & Kivimäki 2006. 
Ks. Junila 2000, Kinnunen 2006, Kivimäki 2013, Lähteenmäki 1999, Näre & Kirves 2008, Näre & 
Kirves & Siltala 2008. 

4 Esim. Danielsbacka 2013 ja 2016, Jokisipilä 2004 ja 2007, Jokisipilä & Könönen 2013, Kauppala 2011, 
Kujala 2008, Silvennoinen 2008, Westerlund 2008a, 2008b ja 2008c. 

ja poliitikkojen sijaan niin sanotut tavalliset ihmiset tarkkailuun”5. Sen 
kovaa ydintä ovat sodan myytit ja symbolit, muisti, muistot ja fantasiat, 
väkivallan sukupuolittuminen ja sodan vaikutus sukupuolirooleihin, 
taistelun tai kotirintaman arjen kokemukset, joukkojen ja yksilöiden 
mentaliteetit ja sotilaiden identiteettikonfliktit.* 

On kuitenkin kysymyksiä, joihin uudempikaan sotaan liittyvä tutki- 
mus ja sen mukana tullut näkökulmien laajentuminen ja monipuolis- 
tuminen eivät ole vielä ulottuneet. Näitä ovat sodan monikielisyys, 
monikielinen viestintä, kielten, kulttuurien, kansallisuuksien ja etni- 
syyksien limittyminen, arjen vuorovaikutuksen kielelliset esteet sodan 
eri konteksteissa sekä erityisesti kääntäminen ja tulkkaus esteiden pur- 
kajana. Kun perehtyy alan kirjallisuuteen, syntyy vaikutelma, että sodan 
monikielisyys ja sen luomat kääntämisen ja tulkkauksen tarpeet kyllä 
pulpahtavat esiin kulloinkin tutkimuksen keskipisteenä olevan kysymyk- 
sen (esimerkiksi sotavankien käsittelyn, aseveljeyden) laitamilla, mutta 
samalla niin arkisina ilmiöinä, että niiden edellyttämät joko epäviralliset 
ja arkiset tai viralliset ja sotilaalliset rakenteet ovat jääneet marginaali- 
merkinnöiksi, samoin kuin kääntäjien ja tulkkien toiminta, heidän taus- 
tansa ja kokemuksensa ja niihin nivoutuvat identiteettikysymykset. 

Yksi näistä marginaalimerkinnöistä iski alkukipinän tutkimukselle 
tämän teoksen taustalla. Tulusrautana toimi Oula Silvennoisen väitös- 
tutkimus Salaiset aseveljet, jossa tarkasteltiin Suomen Valtiollisen poliisin 
ja Saksan turvallisuuspoliisin (Reichssicherheitsamt, RSHA) kontakteja 
ja salaista yhteistyötä.” Yhteistyön, jota kehysti bolsevisminvastainen ja 
juutalaisvihamielinen maailmankatsomus, perimmäisenä tarkoituksena 
oli seuloa neuvostosotavangeista poliittiset virkamiehet ja upseerit sekä 
juutalaiset. Markku Jokisipilän väitöskirjan tapaan Silvennoisen analyysi 
yhteistyön muodoista jatkosodan alla ja sen aikana syötti uutta virtaa en- 
nen muuta erillissotateesiin liittyvään keskusteluun, siis yhteen suoma- 
laisen historiakulttuurin keskeisistä kysymyksistä, jolla määriteltiin Suo- 
men osuutta Neuvostoliittoa vastaan käydyssä sodassa erillisenä sotana 


5 — Kinnunen & Kivimäki 2006: 10. 

6 — Kinnunen & Kivimäki 2006: 15; Bourke 2006. 
7 Silvennoinen 2008. 

8 Jokisipilä 2004. 

ja samanaikaisesti kansallissosialistisen aseveljensä liittolaisena. Lisäksi 
tutkimus otti kantaa myös Elina Sanan teosten? käynnistämään keskus- 
teluun suomalaisten viranomaisten osuudesta juutalaisten luovutuksessa 
Saksalle ja yleisemmin sotavankien käsittelystä sota-ajan Suomessa. 
Kääntämisen ja tulkkauksen historiaan kallellaan olevalle lukijalle 
kiinnostavinta oli Silvennoisen arkistolöytö, joka oli merkittävä myös 
kirjoittajan omien teesien kannalta: Valtiollisen poliisin dokumenteista 
löytyi kuitti varusteiden luovuttamisesta Puolustusvoimille, luovuttajana 
saksalaisen turvallisuuspoliisin toimintakomennuskunnan (Finsatz- 
kommando) palveluksessa ollut suomalaistulkki. Silvennoinen kuvaa 
lähemminkin valtiollisen poliisin virkailijoiden ja tulkkien toimintaa 
sotavankien ja yliloikkarien kuulusteluissa Pohjois-Suomen sotavanki- 
leireillä ja antaa siellä täällä viitteitä myös tulkkien taustoista: Heidät 
”hankittiin [Valpon] pääosaston välityksellä sopivan taustan omaavista, 
valtiolliselle poliisille tutuista henkilöistä”, ja monet heistä olivat synty- 
neet Pietarissa ja ”hallitsivat sekä suomen, venäjän että saksan kieltä”.' 
Silvennoisen teoksesta eteen avautui tutkimuksellinen alue, joka oli 
jäänyt suomalaisen sotahistorian ja käännöstieteen väliin eräänlaiseksi 
kartoittamattomaksi ei-kenenkään-maaksi, jossa kielet, kielitaito, moni- 
kieliset kohtaamiset sekä kääntäminen ja tulkkaus eri muodoissaan 
olivat ilmeisen tärkeä osa sodan toiminnallista kokonaisuutta sodan- 
julistuksesta rauhanneuvotteluihin ja -sopimukseen asti. Kielelliset toi- 
met olivat ja ovat osa sotilastiedustelua, monikansallisten sotilasliittou- 
mien yhteistoimintaa, sotavankien käsittelyä ja miehitettyjen alueiden 
hallintoa. Myös propaganda oli riippuvainen kielellisistä käytänteistä, oli 
se sitten suunnattu valistusluonteisesti kotirintamalle ja omille joukoil- 
le, saksalaisille aseveljille tai moraalia nakertavana vihollispropagandana 
rintamalinjan toiselle puolelle. Kansalliset identiteettikysymykset, vihol- 
liskuvat ja vastakkainasettelut oli kielellistettävä, ja vasta kielellistettyinä 
monisyisinä kertomuksina niitä voitiin käyttää silloin — niin kuin nyt yli 
80 vuotta myöhemmin — perusteluina sotilaallisille yhteenotoille, maa- 
hantunkeutumiselle ja vihollisen epäinhimilliselle kohtelulle." 


9 Sana 1979 ja 2003. 
10 Silvennoinen 2008: 209. 
11 Vrt. Baker, M. 2006. 

Käsillä olevan teoksen tarkoituksena on kartoittaa edellä mainittua 
ei-kenenkään-maata. Teos perustuu tutkimustyölle, jonka mahdollisti 
Suomen Akatemian rahoittama tutkimushanke ”Sodankäynnin tunte- 
mattomat käännöskulttuurit”, jossa on tarkasteltu ennen muuta jatko- 
sodan aikaista käännös- ja tulkkaustoimintaa sodan eri konteksteissa 
— Päämajassa, sotavankien käsittelyssä ja kolmen vuoden mittaisessa 
suomalais-saksalaisessa aseveljeydessä. Näistä viimeksi mainittu on tä- 
män tutkimuksen keskiössä.” 

Suomalais-saksalaista sotilasyhteistyötä ja saksalaisjoukkojen läsnä- 
oloa Suomessa tarkastellaan nyt nimenomaan kielellisten ja kulttuuris- 
ten kohtaamisten kontekstina, translatorisena, kielellisen ja kulttuurisen 
välittämisen tilana, jossa sekä liittouman operationaaliset tarpeet ja soti- 
laiden ja upseerien välinen vuorovaikutus että suomalaisen siviilihallin- 
non, paikallisväestön ja Saksan vuoristoarmeijan rinnakkainelo vaativat 
huomattavan määrän eri muotoista translatorista toimijuutta, toisin 
sanoen (edes auttavasti) kielitaitoisten sotilaiden ja siviilien valmiutta 
ja kykyä toimia kääntäjinä ja tulkkeina. Käsite translatorinen tila antaa 
tutkimukselle siten vahvasti käännöstieteellisen ja -historiallisen lähtö- 
kohdan: Englanninkielisten termien translation zone ja translation space 
avulla kääntämisen ja tulkkauksen tutkimuksessa on kuvattu muun 
muassa monikielisten ja -kulttuuristen suurkaupunkien kieltenvälisiä 
kohtaamisia juuri monimuotoisina kääntämisen ja tulkkauksen paik- 
koina. Käsite on siten fokusoidumpi kuin sen taustalta löytyvä kontak- 
tivyöhykkeen (contact zone) käsite, jolla on viitattu yleisemmin niihin 
sosiaalisiin tiloihin, joissa eri kulttuurit ovat kosketuksissa toisiinsa ja 
joille on ominaista valtasuhteiden epäsymmetrisyys.' Sodat ja konfliktit 
synnyttävät tämän kaltaisia ylikansallisia, transnationaalisia kontakti- 
vyöhykkeitä, joiden kommunikatiivisia käytänteitä on kuitenkin syytä 


12 Suomalaisten sotavankileirien tulkkausjärjestelyihin on perehtynyt lähemmin Päivi Pasanen; ks. 
Pasanen 2012 ja Pasanen & Kujamäki 2017. Svetlana Probirskaja on puolestaan tutkinut puna-armei- 
jan suomenkielen tulkkeja, ks. Probirskaja 2016a, 2016b ja 2018. Niina Syrjäsen väitöskirjatutkimuk- 
sen kohteena ovat Päämajan monikielisyys ja käännöskulttuurit. 

13 Cronin 2006; Simon 2012, 2013 ja 2018; Cronin & Simon 2014; suomenkielisessä tutkimuksessa 
aihetta on käsitellyt erityisesti Koskinen 2013. 

14 Pratt 1992: 4; Simon 2013: 181. 

tarkastella nimenomaan translatorisina kääntämisen ja tulkkauksen 
tapahtumina kahden kielen ja kulttuurin välillä.5 

Millaisia olivat nämä sotilaallisen yhteistyön ja kotirintaman arki- 
sen rinnakkainelon synnyttämät, kielellisesti ja kulttuurisesti ”tiheät” 
paikat?'* Millaisia käännösviestintään eli kääntämiseen ja tulkkaukseen 
liittyviä tarpeita, järjestelyjä ja tehtäviä niihin liittyi? Keitä olivat henki- 
löt, joita kääntämisen ja tulkkauksen tehtäviin otettiin tai määrättiin? 
Millaisista lähtökohdista he päätyivät tehtäviin? Mitä heiltä edellytettiin 
— tietoina tai taitoina? Mitä tehtäviin päätyneet kertovat näistä tehtävistä? 
Miten he kokivat tehtävät, joihin sodan tuulet heitä kuljettivat? 

Edellä luetellut kysymykset avaavat aluksi melko laajan näkökulman 
kielitaidon, viestinnän sekä kääntämisen ja tulkkauksen sisältöihin 
ja merkitykseen, mutta samalla erityisesti toimijoihin suomalais-sak- 
salaisessa sota-ajan rinnakkaiselossa. Kysymykset sivuavat siten sekä 
molempien sotavoimien virallisia rakenteita että siviilien — naisten, 
tyttöjen, poikien tai kotirintaman miesten — kielellistä välittäjätoi- 
mintaa. Teoksen alkupuolella tilaa saavat siviilien, erityisesti kieli- 
taitoisten naisten kokemukset aseveljeyden tulkkeina, mutta sen jälkeen 
tutkimuksen päähuomio suuntautuu kuitenkin niiden suomalaisten up- 
seerien, aliupseerien ja sotamiesten toimintaan, joiden virallisesti annet- 
tuna sota-ajan tehtävänä oli toimia linkkinä suomalaisten ja saksalaisten 
joukkojen tai paikallisten siviiliviranomaisten ja Saksan vuoristoar- 
meijan välillä. Jatkosodan käynnistyessä Päämaja lähetti saksalaisiin 
joukko-osastoihin saksantaitoisia suomalaissotilaita yhteysupseereiksi 
ja tulkeiksi, joiden tuli kaikin mahdollisin tavoin tukea sekä saksalais- 
joukkojen läsnäoloa Suomessa että liittolaisten sotilaallisia operaatioita. 
He olivat paikalla sotilaina, juoksupoikina, kääntäjinä ja tulkkeina, mutta 
myös Suomen sodanjohdon silminä ja korvina eli saksalaisten toimin- 
nan ja mielialojen tarkkailijoina. Kuten jäljempänä käy lähemmin ilmi 
(ks. luku 4, Aseveljeyden sotilaalliset tukirakenteet), toiminta organi- 
soitiin joulukuussa 1941 Rovaniemellä sijaitsevan Yhteysesikunta Roin 
(jäljempänä myös YhtERoi) alle, joka eversti Oiva Willamon johdolla 


15 —Footitt 2016: 215. 
16 Barkawi 2006: 170. 

koordinoi, ohjeisti ja tarkkaili saksalaisjoukkojen esikuntiin, komendan- 
tinvirastoihin ja puolisotilaallisiin tukijoukkoihin kuten Organisation 
Todtin yksiköihin sijoitettujen yhteysupseeriensa ja tulkkiensa toimintaa. 
Samalla vuoristoarmeijan välittömään yhteyteen sijoitettu yhteysesikun- 
ta oli itsekin keskeinen instituutio sekä aseveljeyden vaatimien yhteyk- 
sien ylläpitäjänä että Päämajan paikallisena edustajana Rovaniemellä. 
Yhteysesikunnan rooli suomalais-saksalaisen sotilasyhteistyön liima- 
na on luonnollisesti ollut jo esillä sekä perinteisemmässä että uudem- 
massa sotahistoriallisessa tutkimuksessa kuin myös yleistajuisemmissa 
katsauksissa. Sen toiminnan sisältöihin on kuitenkin kiinnitetty huo- 
miota melko yksi- ja usein myös pintapuolisesti keskittyen joko yhteys- 
upseereiden sotilaalliseen toimintaan, luottamuksellisten suhteiden yllä- 
pitoon ja yhteydenpitoon suomalaisten ja saksalaisten joukkojen välillä 
tai yhteysesikunnan rooliin Päämajan tietolähteenä. Osin tätä näkö- 
kulmaa ovat määritelleet yhteysupseerit ja tulkit itse sodanjälkeisissä, 
ennen muuta omaan operatiiviseen toimintaansa keskittyvissä aikalais- 
kuvauksissaan. Niissä etualalla ovat henkilökohtaiset tai kokemusperäi- 
set näkökulmat sodan paikallisiin tai laajempiin tapahtumiin tai koh- 
taamiset sodan ”nimimiesten” kanssa. Kääntäminen, tulkkaus tai muu 
välittäjätoiminta osana yhteydenpitoa aseveljien välillä pääsee näissä 
tarinoissa vain satunnaisesti esiin. Muilta osin YhtERoin toiminnan 
tutkimus on keskittynyt pitkälti sen päällikön, eversti Willamon Pääma- 
jalle toimittamiin raportteihin. Se, millaista arkipäivän toimijuutta 
suhteiden ylläpito edellytti aseveljeyden ruohonjuuritasolla ennen kuin 
tilannekuvaukset päätyivät ylemmän tason raportteihin, on jäänyt yksit- 


17 Näin painottuu esim. Markku Korpisen (1988) pro gradu -tutkielma, Petter Parikan (2005) Sota- 
veteraani-lehdessä julkaistu yleisesitys, kuten myös Kalevi Mikkosen (2017a: 21) lyhyt luonnehdinta 
YhtERoin tehtävistä. Monipuolisemman kuvan yhteysupseerien toiminnasta sekä suomalais-sak- 
salaisista suhteista saa Robert Alftanin (2005) teokseen kootuista raporttiesimerkeistä ja Markku 
Jokisipilän (2005) teokseen kirjoittamasta johdannosta. Kiinnostava poikkeus on myös Matti 
Pörhölän (2016) poliittisen historian pro gradu -tutkielma, jossa käsitellään Suomen valtion- ja soti- 
lasjohdon tietämystä Euroopan juutalaisten kohtalosta Hitlerin Saksan alueilla vuosina 1941—1944. 
Tutkielmassa Pörhölä käy hyvin seikkaperäisesti läpi yhteysupseerien kenttäraportteihin sisältyneitä 
kuvauksia sotavankien kohtelusta ja surmista saksalaisilla sotavankileireillä ja saksalaisupseerien 
juutalaisiin liittyvistä näkemyksistä. Samasta näkökulmasta yhteysupseerien raportteja ovat lukeneet 
myös Lars Westerlund (2008a) ja Mirkka Danielsbacka (2013: 255). 

18 Ks. esim. Väänänen 1947, Aapa (A. O. Väänäsen kirjoittaja-alias) 1961, tai Saarmaa 1987. 

täisiin viittauksiin.'? Yhteysupseerien ja tulkkien kokemuksia ei siten 
myöskään ole hyödynnetty kovin systemaattisesti esimerkiksi konkreet- 
tisena kriittisenä näkökulmana niihin tulkintoihin, joilla suomalaisten 
sodankäynti Kolmannen valtakunnan sotajoukkojen kanssa kehystettiin 
erillissodaksi, vaikka ”de facto liittolaisia”? oltiinkin. 

Omalla tavallaan aiheen tähänastisesta käsittelystä tihkuu läpi Lapin 
läänin maaherra Kaarlo Hillilän vähättelevä aikalaisnäkemys, jonka 
mukaan Yhteysesikunta Roi oli tarpeen vain ”yhteyden ylläpitämiseksi 
Päämajan ja saksalaisten välissä, jossa se toimii etupäässä postikonttorina 
ja tiedottajana”.* Hillilän näkemys työntää yhteysesikunnan ja sen hen- 
kilöstön katveeseen, joka jää luvun aloittaneessa Junilan sitaatissa viitat- 
tujen virallisen Suomen historian ja tavallisen sota-ajan arkikokemusten 
tutkimuksen välimaastoon. Yhteysupseerit ja tulkit olivat kenties liian 
vähäisiä sotilaita suursodan Sakkilaudalla tullakseen huomioiduksi tut- 
kimuksessa, joka keskittyy kansan kohtaloiden, sodan syiden ja seu- 
rausten, tehtyjen poliittisten valintojen tai sotilasstrategisten päätösten 
arviointiin. Sodan arjen, siviilien sota-ajan selviytymisen tai siviilien, si- 
viilihallinnon ja sotajoukkojen kanssakäymisen tutkimukselle kyseinen 
”postikonttori” oli puolestaan liian tiukasti kiinni sotajoukkojen viralli- 
sissa rakenteissa, jotta analyyttistä valoa ulottuisi myös näihin henkilöi- 
hin tekijöinä ja näkijöinä. 

Tämä tutkimus ottaa kiinni Hillilän luonnehdinnasta ja pyrkii konk- 
retisoimaan sitä yhdestä tähän asti huomiotta jääneestä näkökulmasta. 
Edellä esitetyt, sodan monikielisyyttä ja käännösviestintää yleisemmin 
sivuavat tutkimuskysymykset saavat rinnalleen täsmällisempiä kysy- 
myksiä: Millaista kielten ja kulttuurien välistä toimijuutta tehtävät suo- 
malaisten ja saksalaisten välissä edellyttivät? Millainen oli se kielten ja 


19 Maria Lähteenmäki (1999: 92, 102) viittaa yksittäisiin suomalaisyhteysupseerien kuvauksiin aseveljey- 
den ongelmista korpisodassa tai kotirintamalla, ja Marianne Junila (2000: 203-285) valottaa samaa 
kysymystä laajemmin ennen muuta eversti Willamon Päämajalle lähettämien raporttien pohjalta. Lars 
Westerlund (2008a: 19-20) antaa lopulta viitteitä yhteysupseerien monitoimijuudesta toteamalla, että 
saksalaisten joukkojen ja päällystön tarkkailun ohella ”tehtävänä oli avustaa saksalaisia ja edistää 
heidän toimintaansa selvityksillä, käännöksillä ja yhteydenotoilla viranomaisiin ja paikallisiin”. 

20 Jokisipilä 2004: 434. 

21 Näin Hillilä kirjeessään sisäministeri Horellille lokakuussa 1942, ks. Junila 2000: 109, alaviite 7; kur- 
sivointi kirjoittajan. 

kulttuurien ja ideologioiden välitila, joihin YhtERoin yhteysupseerit 
ja tulkit komennettiin? Keitä he olivat? Millaista kirjallista ja suullista 
välittäjätyötä heidän kuten myös koko postikonttorin tehtäviin sisältyi? 
Tarkoittiko tiedottajan rooli muutakin kuin yksisuuntaista Päämajan pi- 
tämistä ajan tasalla saksalaisjoukkojen tunnelmista? 

Juuri näihin kysymyksiin viittaa myös tämän teoksen tarkoituksel- 
lisen monitulkintainen otsikko: Tarkastelen suomalais-saksalaista ase- 
veljeyttä sekä kääntämisen ja tulkkauksen että tulkitsemisen tilana. Näin 
tutkimus ulottuu yhtäältä yhteysupseerien ja tulkkien sekä esikunta- 
henkilöstön rooliin kielellisenä, kääntämisen ja tulkkauksen linkkinä 
suomalaisten ja saksalaisten välisessä kommunikaatiossa niin rintamal- 
la kuin rintamalinjojen takanakin. Toisaalta samanaikaisesti huomiota 
kiinnitetään myös siihen, miten yhteysupseerit ja tulkit tulkitsivat 
aseveljeä ja aseveljeyttä liittouman molemmin puolin: Heidän tehtä- 
viinsä sisältyi saksalaisten joukkojen tarkkailu niin, että Päämaja pysyi 
ajantasalla aseveljen yksiköissä vallitsevista tunnelmista, samalla kun 
he toimivat myös saksalaisten suuntaan Suomen, suomalaisuuden ja 
suomalaisten sotatunnelmien tulkitsijoina. Saksalaisjoukkoihin sijoi- 
tettuina Suomen armeijan ja Päämajan edustajina he joutuivat tehtävis- 
sään niin arkisten ongelmien, ideologisten ja poliittistenkin virtausten 
kuin kulttuurierojenkin tulkeiksi — aseveljeyden molemmin puolin. 
Huomio kiinnittyy siten myös yhteysupseerien ja tulkkien henkilökoh- 
taiseen valistustoimintaan, niin sanottuun kulttuuriseen selittämiseen 
(”kääntämiseen”) saksalaisjoukkojen parissa, mutta myös yleisemmin 
YhtERoin Suomi-propagandaan, jolla tätä valistustoimintaa oli tarkoitus 
tukea systemaattisemmin. 

Tavoitteidensa mukaisesti käsillä oleva teos lähestyy sotaa monikieli- 
syyden ja -kulttuurisuuden synnyttämien kommunikatiivisten tarpei- 
den, tehtävien ja toimijoiden kautta ja pyrkii lisäämään suomalaiseen, 
jo ennestään monikerroksiseen historiakulttuuriin yhden siitä vielä 
puuttuneen kerroksen. Näkökulma on erityisesti käännöshistorioitsijan, 
joka tutkimuskohteensa myötä on päätynyt kahden tutkimusalan — sota- 
historian ja käännöstieteeseen nojaavan kääntämisen ja tulkkauksen 
historian — väliseen maastoon. 

Kiintopisteitä 


Kielet, sodan monikielisyys ja kielten välinen toiminta ovat siis jääneet 
pitkälti katveeseen sotahistoriallisessa tutkimuksessa. Tälle voi olla usei- 
ta syitä. Yksi niistä liittynee tapaan, jolla sota jäsennetään tutkimuskoh- 
teeksi. Sodan väkivaltaisuus ja sotaa kehystävien kansallisten tarinoiden 
(narratiivien) näennäinen selvärajaisuus asettaa sodat lähtökohtaisesti 
nationalistiseen tulkintakehykseen, jossa ”meidät” ja ”muut”, ”oman” ja 
”vieraan” erottaa selkeä raja.?? Tämä tulkintakehys ohjaa huomiota pois 
jokaiseen sotaan väistämättä rakentuvasta kielellisestä ja kulttuurisesta 
välitilasta, jossa esimerkiksi hankitaan tiedustelutietoa vihollisesta, käsi- 
tellään sotavankeja tai suunnitellaan yhteisoperaatioita ja jossa sodassa 
vastakkain tai liittolaisiksi joutuneet kulttuurit ja kansat lopulta kuiten- 
kin limittyvät. Jos valokeilan sen sijaan suuntaa juuri tähän välitilaan ja 
siellä syntyviin vuorovaikutustilanteisiin, käy vieraan läsnäolo omassa 
hyvin nopeasti ilmeiseksi. Suomalaisjoukoissa palvelleet saksalais- ja 
venäläistaustaiset sotilaat ovat tästä yksi esimerkki: Heidän kielitaitonsa 
ja vieraan kulttuurin tuntemuksensa oli merkittävä osa sitä resurssia, 
jolla jatkosodan kielelliset ja kulttuuriset välitilat pysyivät toiminta- 
kykyisenä. 

Toinen syy näkymättömyyteen voi juontua arkisista mielikuvista, jois- 
sa kääntäminen ja tulkkaus näyttäytyvät ennen muuta neutraalina sekä 
alisteisena ja toissijaisena tehtävänä muulle päätoiminnalle — sodan 
kontekstissa esimerkiksi tiedustelutiedon hankinnalle, yhteisoperaa- 
tioiden suunnittelulle, sotavankien kuulustelulle tai miehityshallinnolle. 
Neutraaliuden mielikuvaan liittyy yleinen käsitys kääntäjästä tai tulkista 
puhelinkeskuksen (tai maaherra Hillilän luonnehtiman postitoimiston) 
kaltaisena toimijana, jonka kautta viesti välittyy muuttumattomana lä- 
hettäjältä vastaanottajalle, kieleltä toiselle. Kielten välinen toiminta on 
tällöin mekaanista, viatonta ja läpikuultavaa, joten myös kääntäjät ja tul- 
kit joutavat jäädä diskursiiviseen varjoon: näkymättöminä ja alisteisina 
toimijoina vailla valtaa heihin ei ole tutkimuksessa tarpeen kiinnittää 
huomiota yhtään lähemmin. 


22 Footitt 2012 ja 2016; Footitt & Tobia 2013: 1-2. 

Todellisuus on kuitenkin tätä monimutkaisempi. Yhtäältä tämä joh- 
tuu kielten eriytyneistä tavoista jäsentää ympäröivää todellisuutta. Kun 
merkitykset eivät ole kielestä riippumattomia vaan sopimusvaraisesti 
sidoksissa kulttuuriinsa ja sosiaalisiin käyttötilanteisiin ja siksi kielikoh- 
taisia, ne eivät tahdo taipua neutraaliin ja läpikuultavaan merkitysten 
siirtoon kieleltä toiselle. Kun Nokia viime vuosituhannen lopulla alkoi 
markkinoida uuden 5100-mallistonsa matkapuhelimia, joita käyttäjät 
saattoivat ”tuunata” mieleisikseen eriväristen kuorien avulla, kampan- 
jan suomenkielinen slogan Kullekin omansa kääntyi saksankieliseen 
mainokseen sanasanaisesti muotoon Jedem das Seine. Varomaton, to- 
dennäköisesti neutraaliksi tarkoitettu käännös sai erityisesti Saksan 
juutalaisen yhteisön hermostumaan ja Nokian keskeyttämään kalliin 
markkinointikampanjan alkuunsa: Vasta tässä vaiheessa ymmärrettiin, 
että saksankielinen slogan oli peräisin Buchenwaldin keskitysleirin 
portista.? Kielten erot tuottavat siis merkityseroja silloinkin kun niiden 
käyttäjä uskoo tai toivoo toimivansa neutraalisti. 

Toisaalta kääntäjät ja tulkit ovat muiden kielenkäyttäjien tavoin aktii- 
visia päätöksentekijöitä. Aktiivinen portinvartijan rooli korostuu, kun 
nostetaan esille ajatus kielestä vallankäytön välineenä, resurssina edis- 
tää, jarruttaa, vastustaa tai muuttaa asioita.” Kääntäjillä ja tulkeilla, jotka 
operoivat kahden eri kielen välillä, voisi näin kuvitella olevan erityisen 
paljon valtaa. He käyttävät parhaana pitämällään tavalla sitä valtaa, jonka 
osapuolten kielitaidottomuus heille antaa. Tämän vallan erityispiirre on 
juuri siinä, että välittäjistä riippuvaiset osapuolet eivät pääsääntöisesti 
pysty kontrolloimaan, miten valtaa käytetään: Välittääkö tulkki ainoas- 
taan sen, mitä juuri sanottiin, vai laittaako osaksi omiaan toimien joko 
oman tai yhden viestivän osapuolen edun nimissä? Neutraalius tai puo- 
lueettomuus ovat toki olennainen osa käännösviestintään liittyviä odo- 
tuksia, ja ne määrittävät nykyisin myös alan ammattieettistä viitekehystä. 
Muiden kielenkäyttäjien tapaan myös kääntäjät ja tulkit ovat kuitenkin 
toimijoita, jotka kuljettavat selkärepussaan arvoja, merkityksiä ja kerto- 
muksia, joihin he ovat kasvaneet tai sitoutuneet. Repun kulttuurinen 


23 Ks. esim. Die Welt 15.6.1998, ”Nokia stoppt Werbekampagne”. 
24 Heikkinen 2007. 

ja sosiaalinen sisältö määrittää väistämättä myös heidän toimintaansa 
- kaikessa hiljaisuudessa taustalla vaikuttaen tai jopa toiminnan keskei- 
senä määrittäjänä. Omien arvojen ja tarkoitusperien rinnalle tulevat 
toimintaympäristö ja sieltä kumpuavat odotukset, joiden vuoksi niin 
sanottu neutraali toiminta ei usein ole edes vaihtoehto. Sodan paineissa 
neutraali tila on erityisen kapea. 

Kun Adolf Hitler ilmoitti 22. kesäkuuta 1941 radiopuheessaan Neu- 
vostoliittoa vastaan aloitetun operaatio Barbarossan käynnistämisestä, 
hän kuvasi suomalaisten ja saksalaisten joukkojen taistelevan im Bunde, 
liittolaisina”. Mauno Jokipiin mukaan Suomen ulkoministeriö piti siinä 
tilanteessa parhaimpana käyttää tiedotteissaan eufemistista käännöstä 
kylki kyljessä, kun se pyrki muutaman päivän ajan osoittamaan olevan- 
sa juuri alkaneen suurhyökkäyksen ulkopuolella.” Tämän jälkeenkin 
Suomen hallitukselle oli tärkeää käyttää näistä rinnakkain toteutetuista 
sotatoimista virallisia ilmaisuja, jotka eivät yhtäältä käsitteellistäisi Suo- 
mea Natsi-Saksan liittolaiseksi eivätkä toisaalta ärsyttäisi saksalaista osa- 
puolta, jonka strategisesta tuesta sekä ase- ja elintarvikeavusta Suomi 
kuitenkin oli käytännössä erittäin riippuvainen.? Kuten Michael Jonas 
on osoittanut, yhteisen historian kautta arkaainen ja emotionaalisesti 
ladattu aseveljeyden saksankielinen vastine (Waffenbriider) kelpasi myös 
Berliinissä, kun taas suomalaisten omaan kansainväliseen viestintään 
varattu englanninkielinen termi co-belligerence (”kanssa-sotija”) aiheutti 
närästystä nimenomaan siitä puuttuvien emotionaalisten konnotaa- 
tioiden takia. Saman käsitteellisen nuorallatanssin tulosta oli myös Suo- 
men pyrkimys kuvata maan sotatoimia erillissotana, mikä sekin aiheutti 
diplomaattista päänvaivaa aina jatkosodan ja aseveljeyden loppuun asti 
saksalaisten pohtiessa, missä määrin ilmaisun katveessa kulki mukana 
myös ajatus erillisrauhasta. Sanoilla oli väliä, sillä niillä konstruoitiin 
tapahtumien kulkua, ei vain heijasteltu niitä. 

Neutraaliuteen liittyvä romantisoitu kuva kääntäjistä ja tulkeista epä- 
itsekkäinä filantrooppeina ja sillanrakentajina sumentuu sitä nopeam- 


25 Baker, M. 2006. 

26 Jokipii 1988: 545. 

27 Jokisipilä 2004, passim. 
28 Jonas 2011: 112—120. 

min mitä lähemmäksi sotaa ja rintamalinjoja mennään. Neutraaliuden 
tilalle toiminnan määrittäjäksi astuu lojaalius tai uskollisuus omia jouk- 
koja, sodan tavoitteita tai vallalla olevia aatteita kohtaan.?? Kyse on lo- 
pulta niin keskeisestä odotusarvosta, että sen toteutuminen on pyritty 
ja pyritään todennäköisesti vastakin varmistamaan kaikin käytettävissä 
olevin keinoin. Hitlerin Saksassa tässä tarkoituksessa toimi kaikenkat- 
tava poliittinen indoktrinaatiojärjestelmä, joka ulottui myös kansallis- 
sosialistien maailmanvalloitusfantasioiden toteutuksessa tarvitsemien 
kääntäjien ja tulkkien (Sprachvermittler) koulutukseen.3* Vastaavasti 
kun konfliktin vastapuolella Britanniassa etsittiin muun muassa soti- 
lastiedustelun tarvitsemia kielitaitoisia kansalaisia, pyrittiin henkilön 
uskollisuus hänen majesteetilleen kuninkaalle varmistamaan akatee- 
misten hyvä veli -verkostojen avulla. Samanlaista taustoitusta vaadittiin 
myös niin kutsuttujen ”kotoutuneiden vieraiden” (domesticated aliens), 
siis esimerkiksi saksalaistaustaisten brittien värväyksessä. Kun Suo- 
messa värvättiin venäjäntaitoisia henkilöitä sotavankileirien tulkeiksi, 
paikalliset suojeluskuntapiirit toimivat samankaltaisessa seulonta- ja 
kontrollitehtävässä. 3? 

Varmistavista toimenpiteistä on suoraan luettavissa se odotusten ja 
epäluulojen riitasointu, jonka kääntäjät ja tulkit joutuivat ja joutuvat 
edelleen kohtaamaan sodan konteksteissa samaan tapaan kuin kaikki, 
joiden kompetenssit yhdistävät heidät tavalla tai toisella viholliseen. 
Kielitaitonsa ja kulttuurintuntemuksensa myötä he ovat välttämätön re- 
surssi mutta samanaikaisesti ladattu ase, joka voi minä hetkenä tahansa 
laueta omille silmille ja johon on siksi koko ajan suhtauduttava hyvin 
varauksellisesti. Hyvä esimerkki tästä on toisen polven kielitaitoisten 
amerikanjapanilaisten (Nisei) kokemukset toisessa maailmansodassa. 
Yhdysvaltalainen sotakoneisto koulutti heitä alusta alkaen sotilastiedus- 
telunsa ja Tyynen valtameren joukkojen palvelukseen, mutta suhtautu- 
minen muuttui radikaalisti Pearl Harborin hyökkäyksen jälkeen. Alkoi 


29 Snellman 2016. 

30 Aiheesta lähemmin Andres 2016, Kieslich 2016 ja 2018, Werner 2014 sekä Winter 2012. 
31 —Footitt & Tobia 2013: passim; Footitt 2019. 

32 Pasanen & Kujamäki 2017. 

33 Inghilleri 2009: 207; Rafael 2007: 245. 

amerikanjapanilaisten systemaattinen internointi. Jyrkkää suhtautumis- 
ta jouduttiin kuitenkin lieventämään, kun niseit todettiin Japanin vastai- 
sen sodankäynnin kannalta välttämättömiksi kieliresursseiksi. 

Epäluuloista ei silti päästy koskaan täysin. Sotatoimialueella tai myö- 
hemmin miehitetyssä Japanissa palvelleet niseit alistettiin osaksi tiimiä, 
joiden eurooppalaistaustaiset päälliköt, japania usein vain auttavasti 
osaavat upseerit saivat erityistehtäväkseen valvoa alaistensa toimintaa. 
Kun Japanin sotarikoksista käytiin oikeutta muun muassa Manilan ja 
Tokion kansainvälisessä tuomioistuimessa, asetelma ei juuri muuttu- 
nut: Oikeutta jakavien voittajavaltioiden kansalaisista löytyi vain vähän 
japanin osaajia, joten tuomioistuimen oli pakko turvautua kaksikielisten 
Japanin kansalaisten tulkkaukseen. Tällä kertaa heidän työskentelyään 
valvoivat amerikanjapanilaiset niseit, joita puolestaan piti silmällä ryhmä 
eurooppalaistaustaisia amerikkalaisupseereja, jotta tulkkien ja heidän 
valvojiensa mahdolliset sympatiat japanilaisia syytettyjä kohtaan eivät 
vaikuttaisi oikeudenkäyttöön.3 

Valitut esimerkit antavat viitteitä siitä, että sodan ja väkivallan kon- 
teksteissa toimineista kääntäjistä ja tulkeista on viimeisten 15 vuoden 
aikana kertynyt jo melko runsaasti tutkimusta, joka on antanut tärkeitä 
kiintopisteitä tämän tutkimuksen asemoimiseen. Erityisesti aiheesta 
ovat olleet kiinnostuneita käännöstieteen ja kääntämisen ja tulkkauksen 
historian tutkijat, mutta myös tutkijat poliittisen historian, kulttuuri- 
historian ja kielentutkimuksen puolelta ovat ottaneet tutkimuskohteek- 
seen sodan monikielisyyden ja -kulttuurisen sekä sodassa tarvittavien 
kielitaitoisten ihmisten toiminnan erilaisissa historiallisissa ja poliitti- 
sissa konteksteissa. 

Esimerkkeinä historiallisista konteksteista voidaan mainita Espanjan 
kolonialismi löytöretkien jälkeen ja erityisesti espanjalaisen konkvistado- 
rin Hernán Cortesin tulkki La Malinche, Ranskassa I maailmansodan 
aikana englantilaisjoukkoja tukeneet ranskalaistulkit? ja tulkit, joita 


34 Takeda 2007 ja 2009. 

35 Hyvän kokonaiskuvan aiheesta saa mm. kokoomateoksesta The Palgrave Handbook of Languages and 
Conflict, ks. Kelly & Footitt & Salama-Carr 2019. 

36 Brooks 2001; Valdeon 2013 ja 2019. 

37 Heimburger 2012a, 2012b. 

tarvittiin Espanjan sisällissodassa rintamalinjojen molemmin puolin, 
niin tasavaltalaisten avuksi saapuneiden kansainvälisten prikaatien kuin 
kansallismielisiä tukeneiden Italian ja Saksan fasistien tukena. Muita 
keskeisiä tutkimuskohteita ovat olleet Brittien kielipolitiikka toisen maa- 
ilmansodan jälkeisessä Saksassa”, Japanin miehitysvallan palvelukseen 
päätyneiden tulkkien sotarikokset Tyynenmeren puoleisessa Aasiassa" 
ja Jugoslavian hajoamissotien rauhanturvaamis- ja kriisinhallintaoperaa- 
tioissa vaaditut tulkkijärjestelyt*. Erityisen paljon huomiota tutkimuk- 
sessa on kohdistettu niiden paikallistulkkien kohtaloihin, jotka toimi- 
vat yhdysvaltalaisten tai monikansallisten sotajoukkojen palveluksessa 
Afganistanissa ja Irakissa syyskuun 11. päivän terroritekojen nostatta- 
missa operaatioissa.1? 

Kontekstit ovat hyvin erilaisia ja ne kaikki ovat antaneet tulkkien toi- 
mijuuteen omia erityispiirteitään. Mutta kyllin korkealta lintuperspek- 
tiivistä tarkasteltuna on nähtävissä, kuinka sodan muovaama toimijuus 
haastaa tämän hetken vallitsevia kääntämiseen ja tulkkaukseen liitty- 
viä mielikuvia. Tutkimuksen keskiössä ovat nykypäivän kääntäjien ja 
tulkkien ammattieettiset peruspilarit, kuten neutraalius, luottamus ja 
puolueettomuus. Niiden rinnalla keskeisiä käsitteitä ovat muun muassa 
identiteetti, narratiivi, rooli, toimijuus ja status, joilla tutkimus on nos- 
tanut esiin niitä kulttuurisia ja sosiaalisia tekijöitä sekä fyysisiä ja psyyk- 
kisiä riskejä, jotka määrittävät tulkkien toimintaa, toimintaedellytyksiä 
ja kykyä selviytyä erilaisissa geopoliittisissa tilanteissa. Näitä tekijöitä ja 
riskejä ovat tulkin etnisyys, oletetut tai tiedetyt motivaatiot, ympäristön 
tulkkiin kohdistamat odotukset ja pelot, toimintaympäristön aatteelliset 
ristiriidat ja fyysiset uhat. Eri tavoin yhdistyessään ne näyttävät tulkin 
hyvin erilaisessa valossa: resurssina tai riskinä, mahdollistajana tai uh- 
kana, sankarina tai roistona, ystävänä tai vihollisena. Toisin sanoen 
kielellisen ja kulttuurisen taustansa sekä kompetenssinsa ja tehtäviensä 
myötä tulkeissa ja muissa välittäjissä henkilöityy eräänlainen narratiivi- 


38 —Kölbl & Orlova & Wolf 2020, Baigorri-Jalön 2021, Kölbl 2021. 
39 Footitt & Tobia 2013. 

40 Takeda 2021. 

41 Stahuljak 1999 ja 2000, Dragovic-Drouet 2007, Baker, C. 2012. 
42 Inghilleri 2008 ja 2010; Ruiz Rosendo 2020. 

43 Baker, M. 2010. 

nen välitila eli asemoituminen erilaisten, toisilleen enemmän tai vähem- 
män vastakkaisten ideologisten tai poliittis-strategisten näkemysten ja 
niiden mukana kulkevien lojaaliusodotusten välillä. Tässä valossa tar- 
kasteltuna kääntäjän ja tulkin hahmo voisi olla kiinnostava tutkimus- 
kohde myös käännöstieteen tai kääntämisen ja tulkkauksen historian 
ulkopuolella silloin, kun tarkastellaan kulttuurien rajoja, kohtaamisia 
tai keskinäistä limittymistä. Näin on esimerkiksi juuri sotahistoriassa. 


Karttamerkkejä 


Mistä ihmeestä ei-kenenkään-maan kartoittamisen voisi aloittaa? Tämä 
on kysymys, johon sodan käännös- ja tulkkaustoiminnasta kiinnos- 
tunut sotahistorian keltanokka törmää heti aiheeseen tartuttuaan. 
Hyvin nopeasti käy nimittäin ilmi niin aineistojen erilaisuus ja niiden 
tulkinnan edellyttämä tietomäärä kuin vaadittava lähestymistavan muu- 
toskin. Tutkimuskysymykset on jätettävä odottamaan siihen asti, että 
tutkija on oppinut liikkumaan kompastelematta itselleen tuntematto- 
milla poluilla. 

Kaunokirjallisuuden kääntämisen historian tutkijalla on perinteisesti 
ollut lähtökohtanaan vähintäänkin joukko niin kutsuttuja primääri- 
tekstejä (alkuteksti ja sen käännös), joiden avulla jatkaa tutkimus- 
kysymysten vaatimien lähteiden etsimistä: Kääntäjän oma esipuhe saat- 
taa valottaa hänen taustasitoumuksiaan tai tavoitteitaan, ja jo pelkkä 
kääntäjän nimi voidaan eri kirjasto- ja arkistotietokantojen avulla liittää 
tämän muuhun tuotantoon, autobiografisiin teksteihin tai jopa henkilö- 
kohtaisiin arkistoaineistoihin asti. Kustantajatiedot johdattelevat julkai- 
sijan kustannuspolitiikkaan, kun taas esipuheen laatineen vierailevan 
kirjoittajan henkilöllisyys taas voi antaa tietoa käännöksen taustalla vai- 
kuttaneista portinvartijoista ja niistä esteettisistä tai ideologisista pyrki- 
myksistä, joita he ovat käännöksen julkaisuun liittäneet. Usein näistä 
pyrkimyksistä samoin kuin käännösprojektin eri vaiheista on tietoa 
myös kustantajien arkistoissa. 

Käännöksen ilmestymisen jälkeen kirjallisuus- tai aikakauslehdissä 
julkaistuista arvioista saadaan tietoa sen vastaanotosta ja kulloisessakin 

historiallisessa tilanteessa valinneista kääntämiseen liittyvistä käsityk- 
sistä. Tässä mielessä arvokkaita voivat olla myös kirjallisuushistorialliset 
yleiskatsaukset valottaessaan kunkin aikakauden avoimuutta tai varau- 
tuneisuutta ulkomaisia virtauksia kohtaan. Lyhyesti sanottuna: kirjal- 
lisuuden kääntämisen historian tutkijalla on käytössään erityyppisiä, 
suhteellisen helposti saavutettavia aineistoja, joita yhdistellä omien tutki- 
mustarpeiden mukaisesti eli esimerkiksi nivoa käännösanalyysi laajem- 
paan kohdekulttuurin kontekstiin tai analysoida tietyssä sosiokulttuuri- 
sessa tilanteessa punoutunutta toimijaverkostoa ja sen vaikutusta kysei- 
sen kulttuurin käännöstraditioon tai yksittäisiin käännösprojekteihin. 

Sodan kääntäjät ja tulkit eivät ole — ainakaan aluksi — samalla tavoin 
näkyvillä listoina, tietokannoissa tai arkistoissa. Kyse on aluksi tuntemat- 
tomista sotilaista ja muista henkilöistä, joita ei voi löytää, ennen kuin 
tietää, mistä etsiä. Tutkijan on kuljettava sotatapahtumien mukana ja 
yritettävä siten hahmottaa lähemmin niitä sodan operatiivisia ja kom- 
munikatiivisia konteksteja, joiden voi olettaa olleen myös translatorisia, 
kääntämisen ja tulkkauksen tiloja*t. Sodan kommunikatiivisista ulottu- 
vuuksista sekä tiloista, joissa kielet ja kulttuurit kohtaavat, löytyy lopulta 
melko runsaasti vihjeitä tutkimuksesta, jossa on paneuduttu sotavan- 
kien käsittelyyn ja sotavankikuolemiin, Päämajaan ja sen johtamaan 
tiedustelutoimintaan, suomalais-saksalaiseen aseveljeyteen sekä siviili- 
en ja sotilaiden rinnakkaiseloon, Suomen ulkomaille suuntaamaan tai 
kotimaiseen propagandatoimintaan tai suomalaisten arkikokemuksiin 
taisteluissa ja kotirintamalla. 

Satunnaiset sivuhuomautukset ja alaviitteet kääntämiseen ja tulk- 
kaukseen auttavat sijoittamaan tulkin hahmon erilaisiin sodan kon- 
teksteihin ja siten täsmentämään edelleen hypoteeseja pisteistä, joihin 
ei-kenenkään-maan ensimmäiset karttamerkit voisi kirjata. Samalla 
kontekstitieto auttaa hahmottamaan niitä fyysisiä, sosiaalisia, aatteellisia 
ja taloudellisia olosuhteita, joihin edelleen vielä tuntemattomat kääntäjät 
ja tulkit joutuivat oman toimintansa sovittamaan. Tärkeintä on kuiten- 
kin niistä löytyvä tieto yksiköistä, joukko-osastoista tai instituutioista 


44 Metodista lähemmin Footitt 2012. 
45 Kujamäki & Footitt 2016. 

kuin myös niiden avainhenkilöistä, jotka olivat vastuussa vaikkapa sota- 
vankiasioiden järjestelyistä (esim. Kotijoukkojen esikunnan sotavanki- 
toimisto) tai suomalais-saksalaisen sotilasyhteistyön sujuvuudesta 
(esim. Päämajan yhteyteen Mikkeliin perustettu kenraali Waldemar 
Erfurtin johtama saksalainen Yhteysesikunta Nord ja jo mainittu, eversti 
Willamon johtama Yhteysesikunta Roi). Tämä tieto johtaa viimein nii- 
hin kokoelmiin, josta kukin yksikkö on ollut vastuussa sodan aikana ja 
joista voi lähteä etsimään tietoa niin sodan translatorisista tiloista kuin 
niihin päätyneistä toimijoistakin. 

Päästyään viimein arkistoaineistojen äärelle sotahistorian ulkopuo- 
lelta tuleva tutkija on melko pian kasvokkain sen aineiston merkitys- 
sisältöön liittyvän haasteen kanssa, jota Luostarinen on kuvannut 
osuvasti ilmauksella ”toinen kieli”.4* Kyse ei ole pelkästään ajallisen 
etäisyyden aiheuttamista vaikeuksista tulkita tekstejä sen ajan ajatus- 
maailmaa vasten, vaan myös dokumenteista löytyvien viitteiden sijoit- 
tamisesta laajempaan kontekstiin, joko paikallisiin sotilaallisiin operaa- 
tioihin tai yleisimpiin suursodan tapahtumiin. Dokumenteissa esiintyvä 
”sodan erikoiskieli” pakottaakin kääntämisen ja tulkkauksen historiasta 
kiinnostuneen tutkijan toistuvasti takaisin sen tutkimuskirjallisuuden 
pariin, joka oli hänet näihin dokumentteihin alun perin johdattanut. 
Ilman kontekstualisointia lähteiden tulkinta käy mahdottomaksi. 


MONIÄÄNISET ARKISTOLÄHTEET 
Jäljempänä esitettävät ajatukset aseveljeyden tulkeista, kääntäjistä ja 
muista välittäjistä, heidän tehtävistään sekä niihin liittyvistä odotuksista 
ja haasteista perustuvat ennen muuta aineistoon, joka on peräisin Yhteys- 
esikunta Roin arkistosta. Kuten arkistoluettelon johdannossa todetaan, 
kyseinen ”arkisto on pääosin säilynyt ja muodostaa omalla tavallaan 
ainutlaatuisen kokonaisuuden kuvastaessaan niitä perin monenkirjavia 
ongelmia, joita saksalais-suomalainen yhteistoiminta sotavuosina joutui 
ratkomaan.” 

Tälle tutkimukselle kokoelma avaa ainutlaatuisen näkökulman sodan 
monikielisyyteen, erityisesti kommunikaatiota koskeviin kysymyksiin, 


46 Luostarinen 1986: 50. 

joihin yhteysesikunnan oli etsittävä ratkaisuja. Aineisto on sikäli ainut- 
kertainen, että monikielinen viestintä ja sen resurssointi ovat vaikut- 
taneet vahvasti arkiston jäsentelyyn ja siten kääntäjinä ja tulkkeina 
toimineiden henkilöiden arkistonäkyvyyteen vielä vuosikymmeniä 
myöhemmin. Puolustushallinnon aineistossa kääntäjät ja tulkit ovat sa- 
malla tavoin näkyvillä vain Kotijoukkojen esikunnan sotavankitoimiston 
aineistossa. Näin Yhteysesikunta Roin aineisto omalla tavallaan vahvis- 
taa arkistohakua ohjaavan oletuksen kyseisten sotilaallisten kontekstien 
translatorisuudesta: Kääntämisestä ja tulkkauksesta oli tullut kysymys, 
johon päätoiminnan luonne — sotilasyhteistyö tai sotavankien käsittely 
— vaati kiinnittämään huomiota. 

Kuten arkistoluettelon johdannossa annetaan ymmärtää, arkisto ei 
ainutkertaisuudessaankaan ole täysin aukoton. Kun Suomi irtautui 
Saksan kanssa käytävästä sodasta puna-armeijaa vastaan syyskuussa 
1944, Päämaja lakkautti Yhteisesikunta Roin, ja merkittävä määrä sen 
arkistoaineistoa poltettiin. Muun muassa hallintoasioihin, vahvuusil- 
moituksiin ja siirtoihin liittyviä asiakirjoja sekä osa Petsamon, Alakurtin 
ja Kiestingin lohkon yhteysupseeriarkistosta tuhottiin.48 Aukot näkyvät 
jäljempänä ainakin yksittäisten viranomaistyötä kuvaavien tapahtumien 
tulkinnassa, mutta myös yhteysesikunnan ja sen toimistojen (uudelleen) 
organisoinnin hahmottamisessa. 

Mitä puolestaan tulee suomalaisten yhteysupseerien ja tulkkien toi- 
mintaan, siitä säilyneet dokumentit antavat mahdollisista aukoista huo- 
limatta vahvan kokonaiskuvan. Tärkeintä antia ovat toimintakertomuk- 
set, joita yhteysupseerit ja tulkit lähettivät reilun kolmen vuoden ajan 
rintamalta tai rintamantakaisilta alueilta, jonne heidät oli komennettu 
saksalaisten sotilaallisten tai puolisotilaallisten joukko-osastojen tuek- 


47 Kaikille tämän suuntaisille oletuksille ei samanlaista vahvistusta löydy. Hyvä esimerkki on Karjalan 
armeijan (myöh. Aunuksen ryhmän) arkistot. Kesästä 1941 kevääseen 1942 armeijakunnalle oli alis- 
tettuna saksalainen, kenraali Engelbrechtin johtama 163. jalkaväkidivisioona, ja suomalais-saksalaista 
sotilasyhteistyötä oli tukemassa ryhmä tulkkeja (Erillinen tulkkijoukkue), joiden liikkeisiin ja toimin- 
taan liittyvät tiedot ovat erittäin hajallaan suomalaisarmeijan kirjediaarioissa ja arkistoaineistoissa. 
Päämajan monikielisyydestä ja translatorisuudesta sekä näihin liittyvistä lähteistä ks. Niina Syrjänen, 
tekeillä. 

48 Ks. lähemmin Evakuointiesikunta Roin kirjelmä Sota-arkistolle 26.9.1944, ”Asia: Arkistomenetykset”. 
Kirjeen liitteenä olevien polttopäiväkirjojen perusteella tuhottujen asiakirjanippujen määrä on liikku- 
nut tuhansissa. T-5872/57, KA. Arkiston puutteista myös Westerlund 2008a: 16. 

si. Säännölliset toimintakertomukset sisältävät luonnollisesti runsaasti 
tietoa toimipaikan sotatapahtumista, sotilaallisen yhteistoiminnan su- 
juvuudesta ja sen esteistä. Lisäksi kertomuksiin on kirjattu havaintoja 
aseveljien suhtautumisesta toisiinsa, saksalaisten mainintoja luonnon 
vieraudesta tai kulttuurieroista ja lopulta myös yhteysupseerien ja tulk- 
kien toiminnasta kielellisenä linkkinä joko suomalaisten ja saksalaisten 
joukkojen tai saksalaisten joukkojen ja suomalaisten viranomaisten ja 
siviilien välillä. Kuten jäljempänä käy ilmi, raporteista välittyy erilaisia 
toimijuuksia ja persoonallisuuksia: Yhtäältä mukana on tarkkailijoita, 
jotka jättävät oman yhteystoiminnan ja välittäjäroolinsa implisiittiseksi, 
tapahtumajakson tapahtumien taakse. Toisaalta taas raporteissa esiintyy 
aktiivisia toimijoita, joiden pyrkimyksenä on antaa mahdollisimman 
seikkaperäinen kuva omasta toiminnastaan sotilaallisen yhteistoimin- 
nan hyväksi. 

Kaikessa moniäänisyydessään aineisto on hyvin informatiivinen, vaik- 
ka sitä tulkittaessa onkin syytä pitää mielessä myös raporttien kirjoitta- 
mista kehystäneet odotukset: Viimeistään keväästä 1942 alkaen raportit 
kirjoitettiin niiden vastaanottajan, yhteysesikunnan komentajan eversti 
Willamon antamien ohjeiden mukaisesti (eversti Willamon ohjeistuk- 
sesta ks. luvun 4 alaluku Yhteysupseerien ja tulkkien monitoimijuus). 
Ohjeista ja valtarakenteista johtuen toimintakertomuksissa voi siten ai- 
nakin satunnaisesti heijastua raportoijan pyrkimys kuvata toimintansa 
nimenomaan toivotunlaisena, ei pelkästään sellaisena kuin se todelli- 
suudessa oli. Joka tapauksessa kyseessä on aina nimenomaan raportoi- 
van yhteysupseerin tai tulkin kuvaus sotatapahtumista kuin myös tilan- 
teista, jossa hän on komennuksensa mukaisesti toiminut kääntäjänä tai 
tulkkina; varsinaiseen tulkkaustapahtumaan ei näiden dokumenttien 
avulla päästä käsiksi. Tulkkaus tapahtumana on kadonnut, ja jäljelle on 
jäänyt vain muistiinpano tilanteesta, jossa tulkkia tarvittiin. 

Muita tämän tutkimuksen kannalta keskeisiä, Yhteysesikunta Roin 
kokoelmasta löytyviä lähteitä ovat eversti Willamon omat raportit Pää- 
majaan ja yleisesikunnan päälliköille sekä YhtERoin komento-osaston 
arkistoaineistot, josta löytyvät komentavien upseerien päivä- ja esi- 
kuntakäskyt sekä Päämajan eri osastoille osoitettuja kirjelmiä. Yhteis- 
esikunnan hallinnollisen toimiston (Toimisto X) kirjeistö on tärkeä 

ikkuna suomalaisten ja saksalaisten sotilas- ja siviiliviranomaisten 
yhteistoimintaan. Maaherra Hillilän aiemmin mainittu luonnehdinta 
YhtERoista aseveljeyden postitoimistona kuvaa erityisen hyvin eversti- 
luutnantti Carl Rothen johtaman toimiston arkea, sillä viranomaisten 
kirjeenvaihto kulki juuri sitä kautta. Toimiston arkisto antaa hyvän ku- 
van sekä käännöstehtävien määrästä että laadusta, ennen kuin paikallis- 
asukkaiden ja siviili- tai sotilasviranomaisten kirjelmät ja asiakirjat voi- 
tiin edentää varsinaisille vastaanottajilleen. Lopuksi on vielä nostettava 
esiin Rovaniemellä toimineen, Päämajan tiedotusosaston alaisen propa- 
gandaupseerin kirjeenvaihto, jonka avulla luonnostellaan (ks. luku 7, 
Kulttuurien ja aatteiden tulkit) paitsi saksalaisjoukoille suunnatun 
Suomi-propagandan motiiveja myös sen toteutustapoja, joista yksi kes- 
keisimpiä oli suomalaisen käännöskirjallisuuden levittäminen saksa- 
laisjoukkojen parissa. 

Lisätietoa suomalais-saksalaisen rinnakkaineloon liittyvistä järjeste- 
lyistä rintamalla tai kaukana niiden takana on etsitty myös Päämajan eri 
toimistojen, erityisesti järjestelyosaston ja kauttakulkuliikenteen järjes- 
telytoimiston kokoelmista. Siellä täällä käytössä ovat lisäksi olleet saksa- 
laisen vuoristoarmeijan pääesikunnan (AOK Norwegen, sittemmin AOK 
Lappland), erityisesti sen tiedusteluosaston (ns. ”Ic”) sotapäiväkirjojen 
liitteet, jotka löytyvät Kansallisarkiston ja/tai Oulun yliopiston historian 
laitoksen mikrofilmikokoelmista.19 

Kansallisarkiston muista entiseen Sota-arkistoon kuuluvista arkisto- 
materiaaleista mainittakoon Karjalan armeijan/Aunuksen ryhmän 
esikunnan dokumentit ja digitoidut sotapäiväkirjat: Jatkosodan käyn- 
nistyttyä Itä-Suomeen saapui kenraali Engelbrechtin johtama saksalai- 
nen 163. jalkaväkidivisioona, joka alistettiin Karjalan armeijalle osaksi 
Syvärille suuntaavaa hyökkäystä. Sotilasyhteistyön kielelliseksi linkiksi 
Päämaja kokosi saksantaitoisista suomalaissotilaista Erillisen tulkki- 
joukkueen, joka alistettiin Karjalan armeijan esikunnalle tehtävänään 
tukea 163. divisioonan toimintaa. Yhteiset sotatoimet määrittivät myös 
esikuntien kielimaisemaa, ja esimerkiksi yhteistyön edellyttämä kääntä- 


49 Kiitän Marianne Junilaa avusta Oulun mikrofilmikokoelman parissa kesällä 2013. 

misen ja tulkkauksen tukema tiedusteluyhteistyö näkyy tämän armeija- 
kunnan aineistossa erittäin selvästi. 


MUISTITIETOAINEISTO 

Kun tavoitteena on kuvata kääntäjiä ja tulkkeja sekä kääntämistä ja tulk- 
kausta aseveljeyden rakenteissa ja kun edellä lueteltuja aineistoja arvioi 
tämän pyrkimyksen valossa, aineistojen virallinen luonne nostaa esiin 
sekä niiden potentiaalin että mahdolliset puutteet. Vastauksia saadaan 
ilman muuta siihen, kuka käänsi tai tulkkasi millaisissa sotilaallisissa 
rakenteissa ja maantieteellisessä paikassa, ja millaisia tehtäviä näihin 
tilanteisiin vakiintui. Löytyy myös fragmentteja tehtäviin joutuneiden 
henkilöiden perhetaustoista, kielitaidoista ja työkokemuksesta, mutta 
ne eivät kuitenkaan riitä kuvaamaan lähemmin henkilöiden historiaa ja 
heidän suhteitaan. Kun dokumentteja lukee rinnan suomalais-saksalais- 
ta sotilasyhteistyötä ja rinnakkaineloa käsittelevän historiantutkimuksen 
kanssa, on mahdollista saada ote sotilaallisen tilanteen lisäksi myös niis- 
tä poliittisista, sosiaalisista ja kulttuurista puitteista, joihin suomalaisten 
yhteysupseerien ja tulkkien toiminta sijoittui, jotka toimintaa määrittivät 
ja joita myös kyseinen toiminta omalta osaltaan muokkasi. 

Virallisista arkistolähteistä, kuten juuri yhteysupseerien ja tulkkien 
toimintakertomuksista, on huomattavasti vaikeampi löytää kokemus- 
kuvauksia tehtävien hoidosta, esimerkiksi kertomuksia tulkkikomen- 
nusten sujumisesta tai käännöstoimeksiantojen terminologisista on- 
gelmista. Tehtävien näennäinen ongelmattomuus on yhtä ilmeistä kuin 
aineiston ja sen pohjalta jäsentyvän tarinan vahva sukupuolittuminen. 
Keskeisten arkistokokoelmien välittämä kuva on väistämättä asepalve- 
lukseen komennettujen miesten, jolloin aseveljeyden tulkeiksi ja kääntä- 
jiksi päätyneet siviilit — saksalaisyksiköiden toimistoissa työskennelleet 
naiset ja nuoret tytöt, työmaiden pojat sekä rintamapalveluksesta vapau- 
tettu nostoväki ja ikämiehet — jäävät helposti näkemättä. Näin on siitä 
huolimatta, että niin uudempi sotahistoriallinen tutkimus” kuin aihee- 
seen liittyvät dokumenttifilmit ja journalistiset julkaisut" ovat toistu- 


50 Erityisesti Lähteenmäki 1999: passim., Junila 2000: passim. ja Heiskanen 2018: 43-88. 
51 Suutari 2010. 


KARTTAMERKKEJÄ 33 


https://doi.org/10.21435/skst.1488 


vasti esittäneet tulkkauksen yhtenä niistä tehtävistä, joihin saksalaiset 
joukko-osastot palkkasivat kielitaitoisia suomalaisia siviilejä, erityisesti 
naisia. 

Jotta kuva aseveljeyden ylläpidon edellyttämästä kääntämisen ja tulk- 
kauksen määrästä olisi tältä osin edes jossain määrin tasapainossa, ovat 
saksan kieltä taitaneiden siviilien näkökulmat esillä teoksen alkupuolella 
(ks. luku 3, Aseveljeyden monikielisyys ja siviililinkit), kun aseveljeyden 
monikielisyyttä ja ”välittämisen tiloja” luonnostellaan siviilien, erityisesti 
naisten ja nuorten tyttöjen kokemusten kautta. Näkökulmat perustuvat 
erityyppisiin muistitietoaineistoihin: Yhtäältä kertomusta rakennetaan 
alan tutkimuskirjallisuudesta löytyvien kokemuskuvausten avulla, toi- 
saalta lisä-ääniä etsitään julkaistuista tai julkaisemattomista kirjallisista 
autobiografisista aineistoista (päiväkirjoista, muistelmista, kirjoitelmis- 
ta) ja yksittäisistä tätä tutkimusta varten tehdyistä haastatteluista. 

Tämänkaltaisen muistitietoaineiston erityistä, vaikkakin hyvin satun- 
naista antia ovat henkilökohtaiset muistumat sodan monikielisyydestä ja 
-kulttuurisuudesta tai kohtaamisista vieraan armeijan edustajien kans- 
sa sekä yksittäiset kertomukset tulkatuista tilanteista tai jopa kertojan 
omista kokemuksista sotavoimien kielellisenä resurssina. Ne ovat ku- 
vauksia arkipäivän tapahtumista, jotka kaikesta arkipäiväisyydestään 
huolimatta ovat olleet niin merkittäviä, että ne ovat tallentuneet näkijän 
ja kokijan muistoihin ja kerrottavaksi vielä vuosikymmeniä myöhem- 
min. Sellaisina ne myös täydentävät arkistoista avautuvaa virallista näkö- 
kulmaa, mikä lisää niiden painoarvoa siellä, missä vaakakupeissa ovat 
vastakkain aineiston arjen kokemuksiin liittyvä anti ja muistin hataruu- 
teen juontuvat lähdekriittiset varaukset.’ Samat odotukset ja varaukset 
koskevat tietysti myös sitä sodan jälkeen julkaistun muistitietoaineiston 
osaa, jossa suomalaiset sotilaat palaavat kokemuksiinsa aseveljeyden 
kielellisinä linkkeinä. 

Tässä teoksessa käytetyt autobiografiset tekstit ovat perusluonteeltaan 
subjektiivisia aikalaisnäkökulmia, joista osa — esimerkiksi saksalaisen 
Engelbrecht-divisioonan tulkiksi komennetun Jyrki Kolkkalan päivä- 


52 Bourke 2006: 38. 

kirjamerkinnät5 — on kirjoitettu sodan keskellä, kun taas suurta osaa 
muusta aineistosta määrittää erisuuruinen ajallinen etäisyys sota-ajan 
kokemuksiin. Esimerkkeinä jälkimmäisistä mainittakoon lottien ja 
yhteysupseerien kirjoitelmat aikakauslehdissä (esim. Kansa Taisteli 
-lehdessä), sotahistoriallisissa julkaisuissa tai sota-ajan kokemuksia kä- 
sittelevissä kokoomateoksissa. Niiden käyttökelpoisuutta historiankir- 
joituksen lähteinä varjostaa muistin epäluotettavuus, minkä lisäksi niitä 
on aina luettava syntyaikansa ja käyttötarkoituksena kehystäminä tuot- 
teina: Henkilökohtaisia sota-ajan kokemuksia eletään ja tulkitaan koko 
ajan uudelleen niin oman karttuneen elämänkokemuksen kuin ajan 
henkeä kehystävien tietojen valossa.5t Vaikutusta on lisäksi myös sillä, 
mihin julkaisuun ja kenelle kirjattujen kokemusten on tarkoitus päätyä. 
Usein niitä on myös kirjoitettu uudelleen joko siksi, että alkuperäinen 
muistiinpano on hävinnyt tai tuhoutunut sodan melskeissä tai siksi, että 
muistelmille on ajateltu uusi yleisö. 

Haastattelujen osalta tämän teoksen taustalla oleva tutkimushanke 
käynnistyi aivan liian myöhään: Vuosikymmeniä sotien jälkeen talvi- tai 
jatkosodassa palvelleita tulkkeja oli erittäin vaikea löytää, ja esimerkiksi 
lehti-ilmoitukset valtakunnallisissa tai Pohjois-Suomen paikallislehdis- 
sä tai veteraanijärjestöjen kautta lähetetyt kyselyt eivät juuri tuottaneet 
tulosta. Kiitos pienten sattumien ja henkilökohtaisten kontaktien, yk- 
sittäisiä haastateltavia kuitenkin löytyi, ja oli onnekasta saada keskustella 
jo yli go vuoden ikään ehtineiden lotta- ja tulkkiveteraanien kanssa ja 
huomata, miten paljon kerrottavaa muistiin oli tallentunut odottamaan 
sitä hetkeä, kun tarinoille löytyy niistä kiinnostunut kuuntelija. Kun 
miettii sitä energiaa ja iloa, jolla eräät haastateltavat ottivat vieraan vas- 
taan, koska — kuten yksi heistä kirjoitti — ”muistissani on vielä paljon 
tuolta ajalta”, tulevat väistämättä mieleen myös ne jo sovitut haastattelut, 


53 Sana 2017. 

54 Junila 2000: 27; Virolainen 1999: passim; autobiografisen ja muun muistitietoaineiston käytöstä 
kääntämisen ja tulkkauksen historian tutkimuksessa esim. Munday 2014. 

55 Esimerkiksi Jyrki Kolkkalan sodan alkukuukausia koskevat päiväkirjat kärsivät pahoin hyökkäysvaiheen 
aikana, ja kirjauksia uuteen vihkoon kopioidessaan Kolkkala lisäsi tapahtumiin myöhemmin tietoja, 
joita oli sodan edetessä kuullut. Elina Sanan sähköpostitiedonanto maaliskuussa 2017. 

56 Kiitän Marianne Junilaa, Satu Aklikokouta, Anne Männikköä ja Heikki Särkkää vuosien varrella 
karttuneista lehtileikkeistä ja muista vinkeistä, jotka auttoivat haastateltavien jäljille. 

jotka eivät koskaan toteutuneet, koska esimerkiksi jälkeläisten mielestä 
”äidin ei ole enää tarpeen palata näihin asioihin”. Toteutumatta jääneet 
haastattelut heijastelevat omalla tavallaan sitä kaltoinkohtelua, jota sak- 
salaisten joukoissa palvelleet suomalaisnaiset ja saksalaissuhteista syn- 
tyneet jälkeläiset saivat osakseen vuosiksi sodan jälkeen,” ja on vaikea 
edes arvuutella sitä tiedon määrää, joka on mennyt vaiennettujen tai 
vaienneiden mukana kirkkomaihin. 

Haastattelujen käyttöarvoa rasittavat tietysti samat tekijät kuin muu- 
takin muistitietoaineistoa. Muistin rajallisuus ja epäluotettavuus tuli tä- 
hänkin tutkimukseen saaduissa haastatteluissa paikoitellen esille, kun 
samoihin asioihin palattiin haastattelun aikana uudelleen ja uudelleen, 
välillä yksityiskohtia eri tavoin muistaen. Monet tällaisista yksityiskoh- 
dista saa tarkistettua kirjallisista lähteistä, kun taas teemojen toistumi- 
nen kertoo siitä, mitä kertoja pitää juuri kertomishetkellä olennaisena, 
omaa elämäänsä määrittävänä tekijänä. Kuten Marianne Junila on to- 
dennut: 


Tarinoilla tai huomautuksilla, jotka toistuvat muistitiedossa sa- 
manlaisina, on tärkeä merkitys tavallisen ihmisen omasta mennei- 
syydestään muodostamalle käsitykselle. Ne kertaavat ja kiteyttävät 
jotakin olennaista, joka tavallisen ihmisen näkemyksessä on ollut 
relevanttia suomalaisten ja saksalaisten kanssakäymisessä omana 
aikanaan tai sitä koskevalle myöhemmälle arvioinnille.5$ 


Kysymys siitä, mikä oli tai on kullekin kertojalle relevanttia, on tärkeä 
esitettäväksi niin haastatteluiden kuin muidenkin julkaisemattomien tai 
julkaistujen muistitietoaineistojen äärellä. Ja erityisesti: Oliko tulkkaus 
ja kääntäminen sellaista, mitä henkilö piti tarpeellisena muistaa? Yksi- 
selitteistä vastausta ei ole, sillä vaikka osa haastatelluista pystyikin anta- 
maan jopa yksityiskohtaisia kuvauksia käännös- ja tulkkaustehtävistään, 
keskittyivät toiset heistä haastattelijan varovaisista ohjailuista huolimatta 
aivan muihin muistoihin ja palasivat toistuvasti esimerkiksi saksalaisen 


57 Esim. Wendisch 2006 ja 2009. 
58 —Junila 2000: 30. 

sotilassairaalan lääkäreiltä saatuihin kehuihin, sodanjälkeisiin vaikei- 
siin kokemuksiin tai muistikuviin omasta äidistä. Näissä tilanteissä jäi 
toisinaan päällimmäiseksi vaikutelma, että kääntämiseen ja tulkkauk- 
seen liittyvät sota-ajan kokemukset ovat olleet päivittäisen ruokailun 
kaltainen, niin itsestään selvä osa arkirutiinia, että sen muisteleminen 
tuntui joko hankalalta tai epäolennaiselta. Tämän huomaa myös mo- 
nissa muissa autobiografisissa aineistoissa: Niiden kertojana on usein 
jo pitkän elämän elänyt ihminen, jonka tulkkaustehtävät ovat vuosien 
saatossa jääneet muiden sota-ajan kokemusten ja kohtaamisten varjoon. 
Kertomuksista nousee esiin pikemminkin (sota)historiallinen kertoja 
kuin menneitä tehtäviä muisteleva tulkki. Siellä täällä nämäkin tehtävät 
kuitenkin nousevat muistitietoaineistoissa esiin ja täydentävät sitä tari- 
naa, joka arkistolähteillä on mahdollista kertoa, vaikka ovatkin jääneet 
suurempien kertomusten marginaaliin. 


MUU AINEISTO 
Päiväkirjat, sodan jälkeen julkaistut aikalaiskertomukset ja muut auto- 
biografiset tekstit ovat esimerkkejä epävirallisista dokumenteista, jotka 
arjen inhimillisiä kokemuksia kuvaava sotahistoriallinen tutkimus on 
ottanut tarkasteluun virallisempien arkistodokumenttien rinnalle tai 
sijaan. Muita uuden sotahistorian esiin nostamia aineistoja ovat valo- 
kuvat, kirjeet ja kaunokirjallisuus sekä materiaalisen kulttuurin artefak- 
tit, jotka voivat välittää nykypäivään menneen sota-ajan arvoja ja usko- 
muksia.59 

Valokuvat ja yksittäiset jatkosotaan sijoittuvat romaanit saavat myös 
tässä tutkimuksessa pienen roolin. Suomen Puolustusvoimien digitaa- 
lisesta SA-kuva-arkistosta (”Etulinjasta kotirintamalle 1939-1945”) löyty- 
vät satunnaiset kuvat representoivat joitakin tulkkaustilanteita ja antavat 
kasvot yksittäisille tulkeille tai yhteysupseereille. Muutoin niiden anti 
on käsillä olevan aiheen näkökulmasta laihahko: Tulkkeja ja tulkkaus- 
tilanteita käsitteleviä kuvia on aineistossa lopulta hyvin vähän, ja niis- 
tä valtaosa liittyy puna-armeijan sotavankien käsittelyyn, paikallisiin 


59 Bourke 2006: 38. 

aseleponeuvotteluihin tai kansainvälisten vieraiden puhetilaisuuksiin. 
Samalla tulkkien anonyymisyys on silmiinpistävää. 

Kaunokirjalliset tekstit ovat puolestaan mukana siellä, missä käsitel- 
lään yleisemmin aseveljeyden monikielisiä kohtaamisia: sotaromaanien 
avulla valotetaan osaltaan niitä kollektiivisen muistin sisältöjä, jotka vie- 
lä vuosikymmeniä myöhemmin liitetään jatkosodan aikaisiin reiluun 
kolmeen vuoteen Kolmannen valtakunnan liittolaisena ja aseveljenä.*' 
Muista kirjallisista, sodan monikielisyyteen liittyvistä lähteistä nostetta- 
koon esiin vielä sana- ja oppikirjat, jotka kulkivat siviili- tai sotilastulk- 
kien mukana tai joilla sotilaat aseveljeyden molemmin puolin perehtyi- 
vät toistensa kielten alkeisiin. 


Rajanvetoja 


Edellä on jo todettu, että tämän teoksen keskiössä ovat ennen muuta 
Päämajan Pohjois- ja Itä-Suomeen lähettämät tulkit ja yhteysupseerit ja 
Yhteysesikunta Roin toiminta. Niiden ohella tilaa saavat — käytettävissä 
olleen aineiston rajoissa — myös kielitaitoiset siviilit, erityisesti naiset, 
jotka päätyivät erilaisten nimikkeiden alla suomalais-saksalaisen asevel- 
jeyden linkeiksi. Tällainen fokus väistämättä rajaa käsittelyn marginaa- 
liin joitakin ilmeisen kiinnostavia konteksteja ja kysymyksiä sekä käsillä 
olevan aiheen että yleisemmin kääntämisen ja tulkkauksen historian 
kannalta. Yksi on Mikkelin Päämaja ja kääntämisen ja tulkkauksen si- 
sältö ja merkitys sen ohjaamassa tiedustelu- ja propagandatoiminnassa 


60 Ks. https://sa-kuva.fi. Hakusana ”tulk*” tuottaa kuva-arkistossa 74 osumaa (haku 29.6.2022), joista 
neljä kuvaa liittyy ”tulkitsemiseen” ja seitsemän kranaatinheittimen tarkastuksessa käytettävään ”tulk- 
kiin”. Tämän lisäksi saksalais-suomalaiseen aseveljeyteen liittyvää kuva-aineistoa selailemalla löytyy 
kuvia tilanteista, joissa tulkki on selvästi paikalla, vaikka TK-kuvaajan tekemät kuvatekstit ovatkin 
jättäneet niin tulkin läsnäolon kuin tulkin nimenkin mainitsematta. Tulkkien esiintymisestä ja esittä- 
misestä sotaa ja diplomatiaa käsittelevässä valokuvauksessa ks. Fernändez-Ocampo & Wolf 2014. 

61 Tulkin hahmo on viime vuosina noussut voimakkaasti osaksi sota-ajan Suomeen sijoittuvan kirjal- 
lisuuden henkilögalleriaa. Esimerkkeinä tästä mainittakoon norjalaisen Roy Jacobsenin Hoggerne 
(2005), Katja Ketun Kätilö (2011), Heidi Köngäksen Dora Dora (2012) ja Petra Rautiaisen Tuhkaan 
piirretty maa (2020). Sodan tulkkien ja monikielisten kohtaamisten kuvaus suomalaisessa sotakirjal- 
lisuudessa esimerkiksi Annikki Kariniemestä, Niilo Lauttamuksesta ja Paavo Rintalasta tähän päivään 
ansaitsisi oman tutkimusprojektinsa. 


38 1 KÄÄNNÖSHISTORIOITSIJAN MAASTOTUNNUSTELUJA 


https://doi.org/10.21435/skst.1488 


sekä Suomen sodanjohdon ja jalkaväenkenraali Waldemar Erfurtin joh- 
taman saksalaisen yhteysesikunta Nordin välisessä yhteistyössä: aiheet, 
jotka ovat Niina Syrjäsen valmisteilla olevan väitöskirjan tutkimuskoh- 
teina.*? Molemmista ulottuu säikeitä aseveljeyden ruohonjuuritason su- 
jumiseen rintamilla tai rintamantakaisilla alueilla, ja näkökulmat nou- 
sevat tässäkin teoksessa esiin erityisesti pohdittaessa yhteysupseerien ja 
tulkkien toimintaedellytyksiä. 

Mainitsemisen arvoinen on myös sodanaikainen Valtion tiedotus- 
laitoksen (VTL) toiminta suomalaisena propaganda- ja sensuuriviran- 
omaisena. VTL nousee jäljempänä esiin erityisesti Yhteysesikunta Roin 
saksalaisjoukkojen parissa harjoittaman valistustyön yhteydessä tai kun 
VIL:n tarkastustoiminta oli saksalaisnäkökulmasta epäonnistunut teh- 
tävässään, ja yhteysupseerit joutuivat reagoimaan lehdistökirjoitteluun 
tavalla tai toisella. Aivan oma aiheensa olisi kuitenkin laitoksen eri osas- 
tojen ja toimistojen harjoittama monikielinen käännöstyö: Fino Jutikka- 
lan ”sotakronikan” pohjalta tiedetään, että tarkkailuosaston kuuntelutoi- 
mistossa seurattiin keskeytyksettä ulkomaisten radioasemien lähetyksiä, 
joista koostettiin suomalaisten sanomalehtien käyttöön maisteri Armi 
Hallsten-Kallian suomentamat ”uutisbulletiinit”. Ulkomaanosasto levitti 
ulkomaille uutisaineistoa ja Suomi-aiheisia julkaisuja ja tuki ulkomaa- 
laisten lehtimiesten toimintaa esimerkiksi näiden omille kielille kään- 
netyillä sanomalehtikatsauksilla. Lehtimiehille järjestettiin myös rinta- 
mamatkoja yhteistyössä Päämajan tiedotusosaston kanssa. Professori 
Pekka Kataran ja myöhemmin Erik Tallgvistin johtaman, VIL:n oman 
käännöstoimiston on pitänyt kiireisenä myös laitoksessa valmistettu 
propaganda-aineisto: Tuotantotoimistoon palkattu nimekäs kirjailija- 
joukko Mika Waltarista alkaen samoin kuin suomalainen yliopistoväki 
tuottivat niin suomalaislehdille kuin laitoksen omaan sarjaan kirjoituk- 
sia, joista monet käännettiin vähintään ruotsiksi. Laitoksessa tuotettua 
aineistoa annettiin myös saksalaisten käyttöön; yhteysupseerina saksa- 
laisten suuntaan toimi Emil Öhmann.% 


62 Niina Syrjäsen väitöskirja kulkee työnimellä ”Sodankäynnin käännöskulttuurit. Päämaja käännöskult- 
tuurin toimintaympäristönä ja toiminnan määrittäjinä vuosina 1939-1944”. 
63 Jutikkala 1997: passim. 

Kun tavoitteena on selvittää, kuka käänsi tai tulkkasi jatkosodan 
aikaisissa, suomalais-saksalaisen aseveljeyden rakenteissa, tai kun 
rekonstruoidaan kääntämiseen ja tulkkaukseen vakiintuneita käytänteitä 
syineen ja seurauksineen, sijoittuu tutkimus tukevasti kahden tutkimus- 
alueen välimaastoon: yhtäältä käännöstieteeseen linkittyvään kääntämi- 
sen ja tulkkauksen historiaan ja toisaalta sotahistoriaan. Toisin sanoen 
peruskysymyksiltään tutkimus on käännöshistoriallinen, mutta kysy- 
myksiin vastaamiseen (samalla tavoin kuin aineiston tulkitsemiseen) 
vaaditaan runsaasti sotahistoriallista kontekstitietoa alkaen saksalaisten 
joukkojen sijoittumisesta ja paikallisen tai suursodan vaiheista suoma- 
lais-saksalaiseen viranomaisyhteistyöhön ja siitä arjen kanssakäymiseen 
asti. Käsillä olevan teoksen osalta tämä tarkoittaa, että sotahistoriallisen 
kontekstitieto on mukana siinä määrin, että siviili- ja sotilastulkkien 
sekä yhteysupseerien kulloisetkin toimintaympäristöt käyvät riittävän 
selkeästi ilmi. Tällä on tietysti riskinsä. Sotahistorian ammattitutkijoille 
ja harrastajille esitys voi jäädä tältä osin pintapuoliseksi, mutta tavoit- 
teena on, että se on riittävä sodan kääntäjistä ja tulkeista kiinnostuneille 
lukijalle. 

Sodan kronologia on yksi ulottuvuuksista, joka saa jäljempänä varsin 
vähän huomiota. Jatkosodan käynnistyminen kesäkuun 1941 lopussa 
ja päättyminen syyskuussa 1944 väistämättä kehystävät seuraavasta 
luvusta alkaen koko esitystä jo pelkästään sen vuoksi, että aseveljien 
tulkit olivat lähes poikkeuksetta juuri sodan ajan tulkkeja, jotka eivät 
palanneet näihin tehtäviin enää rauhan aikana. Joidenkin tulkkien ja 
yhteysupseerien tarinat tulevat kyllä napitettua löyhästi sodan karkei- 
siin päävaiheisiin, mutta niidenkään osalta lähtökohtana ei ole kysymys 
esimerkiksi ”hyökkäysvaiheen” vaatimasta tulkkauksesta. Dynamiikka, 
jota sodan eri vaiheet ja vaikkapa kevään 1942 aikana tehdyt muutokset 
suomalaisten ja saksalaisten joukko-osastojen rintamavastuissa toivat 
sodan arkeen, kyllä liikutti Yhteysesikunta Roin tulkkeja ja yhteysupsee- 
reja komennuspaikoista ja tehtävästä toiseen, mutta tehtävät sinänsä 
pysyivät olennaisilta osin samanlaisina. Tulevissa luvuissa ei siis seurata 
johdonmukaisesti yksittäisten tulkkien ja yhteysupseerien matkaa läpi 
sodan. Sen sijaan analyysin fokus on asetettu tehtäväprofiileihin joko 
niin sanotulla rintamantakaisella alueella toimistoissa, saksalaisten pai- 

kalliskomendanttien ja lennoston sekä puolisotilaallisten osastojen pal- 
veluksessa, tai rintamalla, jossa YhtERoin sotilaat palvelivat etulinjan yh- 
teispartioiden ja taisteluiden linkkimiehinä, korsuesikuntien kääntäjinä 
ja tulkkeina tai saksalaiskenraalien yhteysmiehinä. Tavoitteena on, että 
näissä konteksteissa toteutuneen kääntämisen ja tulkkauksen läpivalai- 
su välittää kokonaiskuvan tulkkien ja yhteysupseerien vastuulla olleen 
käännösviestinnän sisällöistä ja määrästä, toimintaan liitetyistä odotuk- 
sista ja sen kipukohdista. Sota, ja aivan erityisesti suomalais-saksalainen 
aseveljeys translatorisena tilana pääsee näin varjosta valoon. 

2 Suomalais-saksalainen yhteistoiminta 
194171944 


Jatkosodan alkaessa kesäkuussa 1941 alkoi runsaat kolme vuotta kestä- 
nyt suomalais-saksalainen sotilasyhteistyö, jonka aikana Suomi oli paitsi 
useiden saksalaisdivisioonien läpikulku- ja asemapaikka myös Kolman- 
nen valtakunnan liittolainen yhteistä vihollista vastaan. Saksalaisjoukot 
toi maahan Hitlerin Operaatio Barbarossa ja Saksan sotateollisuuden 
kiinnostus Kuolan niemimaan malmivaroja kohtaan. Taustalla olivat 
myös Suomen omat poliittiset ja ideologiset vaikutteet sekä maan pyrki- 
mys vahvistaa taloudellista ja sotilaallista asemaansa. 

Ensimmäiset joukot saapuivat Suomeen jo syyskuussa 1940, kymme- 
nen kuukautta ennen yhteisten sotatoimien alkua. Suomi oli tuolloin 
toipumassa talvisodasta, mutta maailmansodan jatkuessa maan jälleen- 
rakennusta varjosti varautuminen uuteen sotaan. Kevään 1940 aikana 
Saksa eteni voimakkaasti läntisessä Euroopassa, ja kun Neuvostoliitto 
muutamaa kuukautta myöhemmin miehitti Viron, Latvian ja Liettuan, 
Suomen vaihtoehdot ulkomaankaupan ja varustelun turvaamiseksi kävi- 
vät vähiin, ja jäljellä olevista vaihtoehdoista Suomen poliittinen johto 
valitsi tukeutumisen Saksaan.*t Suhteiden avoimen normalisoimisen 
tiellä oli kuitenkin Neuvostoliiton ja Saksan jo ennen talvisotaa solmima 
hyökkäämättömyyssopimus, jonka liite tunnetusti liitti Suomen osaksi 


64 Vehviläinen 2002: 78. 

Neuvostoliiton etupiiriä ja jätti maan — sekä poliittisen johdon että Sak- 
saan päin nojallaan olevan kulttuurieliitin valtavaksi pettymykseksi 
— sotaan itäistä naapuriaan vastaan ilman saksalaisten tukea. 
Talvisotaa seuranneina kuukausina Saksa toimi edelleen virallisesti 
Ribbentropin ja Molotovin solmiman sopimuksen puitteissa, mutta ir- 
taantui siitä hiljalleen kulissien takana. Ensin Saksa avautui Suomen 
viennille, mutta viimeistään heinäkuusta 1940 alkaen myös sotilas- 
yhteistyölle, kun Hitler ryhtyi valmistelemaan Neuvostoliittoa vastaan 
suunnattua operaatiota, johon myös Suomelle oli ajateltu oma osansa. 
Merkkinä keskinäisestä lähestymisestä Hitler myöntyi Suomen ase- 
hankinnoille, kun taas Suomi salli saksalaisten joukkojen kuljetukset 
alueidensa kautta Pohjois-Norjaan.** Kauttakulkusopimuksen myötä 
saksalaiset perustivat huoltoväylän, joka ulottui Pohjanlahden suomalai- 
sista satamista vuoristoarmeijan Pohjois-Norjassa sijaitseviin joukkoihin 
(AOK Norwegen). Samalla Saksan armeija sijoitti Suomeen noin tuhan- 
nen sotilaan joukon, joka huolehti kuljetusoperaatioiden edellyttämistä 
logistiikka-, viestintä- ja tiedustelutehtävistä. Kuten Vehviläinen on to- 
dennut, Saksa saattoi näiden näennäisesti vaatimattomien operaatioiden 
varjolla vahvistaa pohjoisia joukkojaan Neuvostoliittoa vastaan, suorittaa 
maastotiedusteluja% ja rakentaa ruoka-, ammus- ja polttoainevarastoja 
myöhemmin saapuville, huomattavasti suuremmille joukko-osastoille, 
joiden oli määrä toimia Suomen maaperältä käsin.*$ Valmistelut päättyi- 
vät juhannuksen 1941 tienoilla, kun Saksa julisti sodan Neuvostoliitolle 


65 Hiedanniemi 1980: 168-181; Jokisipilä & Könönen 2013: 505. 

66 Vehviläinen 1984: 322 ja 2002: 77-83; Meinander 2011: 66-69; Jonas 2011: 94-96; Suomen ja Saksan 
välisistä poliittisten, taloudellisten ja sotilaallisten suhteiden kehitysvaiheista talvisodan päättymises- 
tä jatkosodan alkuun ks. Mauno Jokipii 1988. Jokisipilän ja Könösen tutkimus Kolmannen valtakunnan 
vieraat, erityisesti sen alaluku ”Aseveljeyden pohjustajat” osoittaa vakuuttavasti, kuinka kauttakulku- 
sopimus ja koko vuosien 1941-1944 suomalais-saksalainen liittosuhde sai muotonsa ”osin jo talvi- 
sotaa edeltävän aikaan ulottuvan hiljaisen valmistelu- ja kypsyttämisprosessin tuloksena.” Jokisipilä 
& Könönen 2013: 231. 

67 Tiedustelun kautta tapahtuva valmistelu kuului mm. AOK Nonwvegenin tiedusteluosaston (lc) 
vastuulle. Tammikuun 1941 toimintakertomuksessaan se raportoi perusteellisesta Pohjois-Suomen 
ja Karjalan ml. Kuolan niemimaan maastotiedustelusta ja kahden kartan valmistumisesta: ”Es wurde 
eine ausführliche Beurteilung des Geländes von Nordfinnland und von Karelien einschließlich der 
Halbinsel Kola zusammengestellt, dazu 2 Karten hergestellt.” ”Tätigkeitsbericht der Abt. 1c des A.O.K 
Norwegen vom 1.1.—31.1.1941”, T-312/993, OMF. 

68 Vehviläinen 1987: 346. 

ja käynnisti laajalla, Mustaltamereltä Jäämerelle ulottuvalla rintamalla 
hyökkäyksen kohti itää. 

Saksan sotatoimien käynnistymisestä ilmoitettiin Neuvostoliiton Sak- 
san suurlähettiläälle Vladimir Dekanozoville 21. ja 22. kesäkuuta välise- 
nä yönä Berliinissä valtakunnanulkoministeri Ribbentropin virastossa, 
Wilhelmstrasse 76:ssa. Ilmoitus annettiin muistion (Memorandum) 
muodossa. Suurlähettilään ja hänen tulkkinsa, Valentin Berezkovin, 
haki paikalle Erich Sommer, Auswärtiges Amtin venäjän kielen tulkki 
ja kääntäjä, joka kuvaa muistelmissaan tilaisuutta seuraavasti: 


Ribbentropin sotilaspukuiset adjutantit ottivat asennon ja ojensivat 
käden ylös tervehdykseen, ja pääadjutantti ohjasi meidät Bismarckin 
työhuoneeseen. Ribbentrop seisoi entisen valtakunnankanslerin 
työpöydän edessä, vierellään kansliapäällikkö ja ministeriön pää- 
tulkki Dr. Paul Schmidt. Vähän etäämmällä pieni virkamiesjoukko, 
enintään kolme tai neljä henkilöä. Ribbentropista paistoi hänen 
vaivoin tukahdutettu kiihtymyksensä, mutta keinotekoisen ruske- 
tuksen takaa ei näkynyt minkäänlaista punehtumista. Hän astui 
muutaman askeleen kohti Dekanozovia ja tervehti tätä vaitonai- 
sella kädenpuristuksella. 

Dekanozov oli aikeissa aloittaa puheenvuoron välittääkseen 
eteenpäin neuvostohallituksen ilmoituksen, jonka saksankielistä 
tekstiä Berezkov piti kädessään. Ribbentrop keskeytti hänet huo- 
mauttamalla, että hän ei aio ottaa vastaan minkäänlaisia neuvosto- 
hallituksen ilmoituksia, vaan tarkoituksena on pikemminkin 
antaa valtakunnan hallituksen muistio suurlähettilään tiedoksi. 
Ulkoministerin merkistä Schmidt astui esiin ja alkoi lukea moni- 
sivuista dokumenttia. Muistio alkoi useampia kohtia sisältävästä 
esipuheesta, jossa Neuvostoliittoa syytettiin Saksalle vihamielisestä 
politiikasta ja sopimusrikkomuksista, minkä jälkeen seurasi raja- 
välikohtausten, Saksan ilmatilan loukkausten ja muiden toimien 
yksityiskohtainen luettelo, jotka yhdessä osoittivat, että Neuvosto- 
liitto oli aikeissa ”pettää olemassaolostaan kamppailevan Saksan”. 

Kun lähettiläänsä vieressä seissyt Berezkov sai kuiskattua ”ideo- 
logisen” esipuheen käännöksen ja ryhtyi tulkkaamaan myös raja- 

loukkausten yksityiskohtia ja ajankohtia, Dekanozov keskeytti hä- 
net. Muistion lopputulema oli ennakoitavissa. 


Dekanozovin poistuttua lähetystöönsä muistio mukanaan seurasi yön 
protokollassa ”ystävällismielisten? ja puolueettomien valtioiden edusta- 
jien vastaanotto. Italian, Japanin ja Unkarin edustajien jälkeen oli myös 
Romanian ja Suomen vuoro: 


Unkari kuten myös Romania ja Suomi, joiden lähettiläät Bossi ja 
Kivimäki saapuivat viiden minuutin välein, olivat jo liittyneet Sak- 
san idän sotaretkeen ja lähettivät seuraavan kahden viikon aikana 
divisioonansa rintamalle. Lähettiläille ei siten jäänyt muuta tehtä- 
vää kuin kohottaa maljat niiden romanialais- ja suomalaisaluei- 
den takaisinvoittamiseksi, jotka neuvostojoukot miehittivät vuon- 
na 1940. Frityisen tohkeissaan paikalle saapui Kivimäki, vanttera, 
voimaa puhkuva, mutta hyvin jäntevä suomalainen, joka kello 4:25 
rappuset harppoen kiirehti Ribbentropin luokse ja ilosta säteillen 
puristi molemmin käsin tämän ojentamaa oikeaa kättä.*9 


Operaatio Barbarossa eli Saksan hyökkäys Neuvostoliittoon käynnistyi 
22. kesäkuuta. Tuona aamuna Hitler julisti Saksan taistelevan liitossa 
Suomen kanssa (”im Verein mit den finnischen Kameraden”)”*. Suomen 
osalta sota käynnistyi kuitenkin vasta kolme päivää myöhemmin Neu- 
vostoliiton pommitettua Suomen kaupunkeja ja satamia. Hitlerin il- 
moitus liittoumasta oli puolueettomana, länsimaisena demokratiana 
esiintyvälle Suomelle ulkopoliittisesti hankala. Virallinen Suomi pyrki 
kehystämään osuutensa erillisenä puolustussotana Saksan rinnalla 
Neuvostoliittoa ja bolsevismia vastaan, yhteisistä sotavalmisteluista ja 
Saksan hyökkäysvalmisteluihin annetuista myönnytyksistä huolimat- 


69 Sommer 1981: 166—167, 170. 

70 Viittaan tässä Hitlerin puheeseen ”Proklamation an das deutsche Volk” (22.6.1941) siinä teksti- 
muodossa kuin se on ollut käytössä Dr. Kurt Bauerin (Wienin yliopisto, Ludwig Boltzmann Institut 
für Kriegsfolgenforschung) kansallissosialismin avaintekstejä ja -dokumentteja käsittelevässä opinto- 
jaksossa. Ks. http://www.kurt-bauer-geschichte.at. Viitattu 14.10.2022. 

ta.” Tosiasia silti oli, että jatkosodan käynnistyessä Kolmannen valta- 
kunnan lennosto operoi jo suomalaisilta lentokentiltä käsin, ja useita 
Saksan vuoristoarmeijan divisioonia oli Operaatio Hopeaketun (Silber- 
juchs) tavoitteiden mukaisesti aloittanut etenemisen Pohjois-Norjasta 
ja Sallasta kohti Petsamoa ja Murmanskin rataa tehtävänään varmistaa 
Kuolan niemimaan nikkelivarojen hallinta ja katkaista Neuvostoliiton 
yhteys läntisiin liittolaisiinsa ja Jäämeren huoltoyhteyksiin?. Lisäksi 
Hitlerin radiopuheen aikoihin Norjasta lähti liikkeelle 163. jalkaväki- 
divisioona kohti Joensuuta, jossa se liittyi suomalaisen Karjalan armei- 
jan hyökkäykseen kohti Syväriä.? Heinäkuun 1941 alun päiväkäskyssään 
(nro 4) Mannerheim tervehti juuri rintamalle saapuneita kenraaliluut- 
nantti Engelbrechtin joukkoja: 


Olen ylpeä siitä, että Saksan sodanjohto on käytettäväkseni asettanut 
kokeneen 163. Divisioonan. Suomen puolustusvoimain ylipäällikkö- 
nä lausun divisioonan komentajan kenr.ltn. Engelbrechtin ja hänen 
urhoolliset joukkonsa tervetulleeksi Suomen sotanäyttämölle.? 


Yhteistoiminnan pelintekijät 


Saksalaisjoukkojen saavuttua maahan syntyi kolmeksi vuodeksi Itä- 
Suomesta Pohjois-Suomeen ulottuva suomalais-saksalainen vyöhyke 
— Lähteenmäki käyttää erityisesti Pohjois-Suomen osalta nimitystä 
suomalais-saksalainen yhteisalue” — jonka sotilaalliset operaatiot ja saksa- 
laisjioukkojen huolto sekä sotilaiden näkyvä läsnäolo harvaan asutus- 
sa Suomessa edellyttivät toimivia operatiivisia ja hallinnollisia raken- 
teita. Ne syntyivät ja muuttuivat sekä saksalaisten ja suomalaisten 


71 Suomen valtionjohdon kansallisesta ja kansainvälisestä tasapainoiluista puolueettomuuspyrkimysten 
ja aseveljeyden realiteettien välillä ks. Jokipii 1988 ja Jokisipilä & Könönen 2013; tasapainoilun vaiku- 
tuksesta lehdistösensuuriin Rusi 1982. 

72 Vehviläinen 1987: 345 ja 2002: 87—88; Jokipii 1988: 355-513. 

73 Tuunainen 2011: 152—157. 

74 Karjalan armeijan esikunnan operatiivisen osaston sotapäiväkirja 7.7.1941. Sotapäiväkirjat-kokoelma, 
Jatkosodan ja Lapin sodan sotapäiväkirjat. Sotapäiväkirja 14298. Tiedosto 45, KA. Viitattu 12.1.2023. 

75 Lähteenmäki 1999: 9. 

sotavoimien ryhmitysten ja operaatioiden mukana että sotilas- ja siviili- 
viranomaisten välisten koordinaation tuloksena. 

Sodan käynnistyessä Petsamon suunnan operaatioista vastasi ken- 
raali Eduard Dietlin johtama vuoristoarmeija (Gebirgskorps Norwegen), 
kun taas Sallan suuntaan pyrki kenraali Hans Feigen johtama XXXVI 
armeijakunta. Saksalaista lennostoa (Luftflotte 5) komensi kenraalieversti 
Hans-Jürgen Stumpff. Saksalaisten korkeinta johtoa edusti komentaja, 
kenraalieversti Nikolaus von Falkenhorst. Jo kevään 1942 aikana sak- 
salaisjoukot koottiin Pohjois-Suomeen omaksi Lapin armeijaksi 
(Lappland-Armee, 20. Gebirgsarmee), ylimpänä komentajanaan Eduard 
Dietl. Armeija koostui kolmesta vuoristoarmeijakunnasta (VuorAK): 
Petsamon suunnan XIX VuorAK:n komentoon astui kenraali Ferdinand 
Schörner, kun taas niin sanotulle Sallan-Kantalahden rintamalohkolle si- 
joitettiin kenraali Karl Weisenbergerin johtama XXXVI VuorAK. Eteläi- 
sin Kiestingin-Uhtuan lohko oli kenraali Franz Böhmen alaisuudessa.?* 

Rovaniemelle komentopaikkansa perustanut vuoristoarmeija (AOK 
Norwegen, Befehlsstelle Finnland, sittemmin joukkojen uudelleenjärjeste- 
lyjen myötä AOK Lappland tai lyhyemmin AOK 20) edusti Pohjois-Suo- 
men ylintä sotilaallista päätäntävaltaa, jolle suomalaiset joukot olivat 
alisteisia, kun taas Pohjois-Suomen lääninhallitukset ja muut paikallis- 
viranomaiset vastasivat alueen siviilihallinnosta.?? Itä-Suomessa kenraali 
Erwin Engelbrechtin johtama 163. divisioona oli puolestaan alisteinen 
Aunuksen ryhmälle aina edellä mainittuun joukkojen ja rintamien uu- 
delleenorganisointiin asti. Saksalaiset joukot muodostivat Suomeen ai- 
nakin periaatteessa itsenäisen ja omavaraisen sotilaallisen yhteisön, joka 
toimi eksterritoriaalisen toimivaltaperiaatteen mukaisesti saksalaisen 
sotilaislain alla ja vastasi myös omasta huollostaan. Pohjois-Suomesta 
muodostuikin nopeasti Saksan armeijan selusta-alue, jossa sijaitsivat 
sen keskeiset huolto-, varmistus-, kuljetus- ja rakennusyksiköt, jonka 
kautta kulkivat myös vuoristoarmeijan viestintä- ja huoltoyhteydet ja 
jonne saksalaiset rakensivat myös laajan sotavankileirien verkoston”. 


76 —Saksalaisjoukkojen organisaatiosta Pohjois-Suomessa lähemmin ks. Aapa 1961: 3—4 ja 77, Vehviläinen 
1984: 323-325 ja Junila 2000: 60—67. 

77 Lähteenmäki 1999: 9; Tuunainen 2011: 153 

78 Vehviläinen 1987: 346; Junila 2000: 68-70; Otto 2008; Westerlund 2008a ja 2008c. 

Toiminnan ylläpitoon vaadittava henkilömäärä oli huomattava ja kan- 
sallisuuksien kirjo suuri. Kolmannen valtakunnan sotavoiman mukana 
Pohjois-Suomeen saapui työvoimaa Saksasta ja valloitetuilta alueilta. 
Muilta alueilta Suomeen saapui vapaaehtoisina muun muassa belgialai- 
sia, hollantilaisia, inkeriläisiä, ranskalaisia, ruotsalaisia, tanskalaisia ja 
virolaisia — joiden lisäksi saksalaisten pohjoisella rintamalla ottamien 
tai muilta rintamilta maahantuotujen sotavankien joukossa oli edus- 
tettuna kaikki Neuvostoliiton kansallisuudet. Näkyvässä roolissa olivat 
Organisation Todtin, mukaan lukien Organisation Speerin sekä kuljetuk- 
sista vastaavan Nationalsozialistisches Kraftfahrerkorpsin joukot sekä 
työvelvollisten ja vapaaehtoisten muodostamat Reichsarbeiterdienst- ja 
Hilfswillige-työjoukot. Näiden lisäksi muonavahvuutta täydensivät armei- 
jan mukana saapuneet siviilityöntekijät. Tähän Wehrmachtsgefolge-henki- 
löstöön kuuluivat puolustusvoimien oma työvoima sekä palkattu toimis- 
tojen, sotilassairaaloiden ja sotilaskotien työvoima, joka koostui paljolti 
suomalaisista ja saksalaisista naisista.?9 

Lapin läänin maaherra Kaarlo Hillilän usein siteerattu toteamus, että 
paikalliset työmarkkinat alkoivat muistuttaa ”Baabelin aikoja” on tässä 
mielessä osuva, nostaahan se raamatullisen vertauksen kautta esiin niin 
kielten sekoittumisen kuin myös siitä aiheutuneen välittämisen ja välit- 
täjien tarpeen.$* Kaiken kaikkiaan saksalaisjoukkojen ja Saksan armei- 
jan työvoiman läsnäolo yli kaksinkertaisti Pohjois-Suomen väkiluvun. Jo 
heinäkuussa 1942, vuosi sodan alkamisesta, seudulle oli sijoitettu vajaat 
160 ooo sotilasta, kun seudun oma väestö koostui rintamasotilaat mu- 
kaan lukien noin 150 000 asukkaasta. Fnimmillään saksalaisjoukkojen 
muonavahvuus oli yli 200 000.% Kaiken tämän valossa on enemmän 
kuin ymmärrettävää, että aikalaismuistoissa saksalaiset olivat jokapäi- 
väinen näky ja arkipäivän kohtaamiset väistämättömiä niin pohjoisen 
kauppaloissa ja kaupungeissa kuin syrjäseuduillakin. 

Rovaniemen silloista kauppalaa voi silti hyvällä syyllä kutsua Junilan 
sanoin ”vuoristoarmeijan sydämeksi”, jossa vieraan sotavoiman läsnäolo 


79 Junila 2000: 68-74. 
80 Vehviläinen 1984: 324; Junila 2000: 74. 
81 Vehviläinen 1987: 348; Junila 2000: 67. 

tuntui erityisen selvästi.” Vuoristoarmeijan esikunta (AOK) ja armeijan 
kymmenet toimistot ja yksiköt mukaan lukien kenttäsairaala ja keskei- 
set huoltoyksiköt ja kaikkiaan yli kuusikymmentä saksalaista esikuntaa 
nostivat 7 500 asukkaan kauppalan väkiluvun 13 500:aan. Rovaniemestä 
kehittyi ”merkittävin saksalaiskeskus koko Suomessa”, suomalais-saksa- 
laisen rinnakkainelon keskipiste.% 

Sotilasoperaatiot, jaettu hallintovastuu sekä sotilaiden ja siviilien 
rinnakkaiselo edellyttivät väistämättä runsaasti koordinoituja, virallisia 
toimintatapoja saksalaisjoukkojen, paikallisviranomaisten ja siviilien vä- 
lillä. Näkyvimmin suomalais-saksalaisten suhteiden ja sotilasyhteistyön 
sujuvuudesta vastasivat useat sotilaalliset ja hallinnolliset viranomai- 
set. Päämajan yhteyteen sijoitettu saksalainen Yhteysesikunta Nord ja 
erityisesti jalkaväenkenraali Waldemar Erfurt edustivat Saksan sodan- 
johtoa Mikkelissä, kun taas esimerkiksi kenraaliluutnantti Harald 
Öhquist toimi samassa tehtävässä Berliinissä Saksan armeijan pääesi- 
kunnassa (OKW). Pohjois-Suomessa tärkeimpiä sotilasviranomaisia 
olivat vuoristoarmeijan armeijakuntien ja lennoston esikunnat Rova- 
niemellä, Parkkinassa, Alakurtissa ja Kananaisissa. Rintaman takana 
tärkeässä roolissa oli niin sanottu rintamantakaisen alueen komendantti 
(Kommandant des Riickwärtigen Armeegebietes, Koriick 525), jonka tehtä- 
vänä olivat erilaiset turvallisuus- ja järjestelyasiat, kuten saksalaisten 
sotavankileirien vartiointi, armeijan huoltotoimien varmistaminen, suo- 
malaisomaisuuden käyttöön tai vahingoittamiseen liittyvät korvaukset ja 
saksalaisten upseerien ja sotaväen majoitusjärjestelytö4. Koriick 525:n alla 
toimi lisäksi lukuisia operatiivisesti keskeisille paikkakunnille — esimer- 
kiksi Alakurttiin, Ivaloon, Kuusamoon ja Sallaan — sijoitettuja saksalaisia 
paikallisia komendantinvirastoja (Ortskommandatur). 

Suomen puolelta yhteistoimintaa koordinoivat ja saksalaisten 
läsnäolon rajoja määrittivät siviilihallinnon osalta erityisesti Lapin ja 
Oulun lääninhallinnot sekä poliisiviranomaiset. Sotavoimien keskei- 
siä toimijoita olivat puolestaan Päämaja sekä saksalaisiin esikuntiin ja 


82 Junila 2000: 91. 

83 Junila 2000: 90-96; ks. myös Lähteenmäki 1999: 100, Vehviläinen 1984: 324 ja 1987: 248; Virolainen 
1999: 17. 

84 Vehviläinen 1984: 325, Junila 2000: 85. 

joukko-osastoihin komennetut yhteysupseerit ja tulkit, joiden toiminta 
organisoitui eversti Oiva Willamon johdolla Yhteysesikunta Roin alle jou- 
lukuussa 1941. Erityisen näkyvän roolin jaetun hallintovastuun mää- 
rittelyssä otti Vehviläisen mukaan maaherra Kaarlo Hillilä: Saksalaiset 
olivat Hillilän mukaan Suomen liittolaisia, joiden sotatoimia oli tuetta- 
va Suomen oman taistelun auttamiseksi huolehtien kuitenkin tarkasti 
muotoseikoista, jotta saksalaisten läsnäolo ei vaikuttaisi miehitykseltä. 
Lisäksi Hillilä korosti, että ristiriidat tulisi selvittää yhteisymmärrykses- 
sä ja mahdollisimman matalalla hallinnollisella tasolla. Suurempien 
linjojen osalta maaherra Hillilä oli itse jatkuvasti yhteydessä vuoristo- 
armeijan esikuntiin, mutta ruohonjuuritason kanssakäymisen ongelmat 
jätettiin Yhteysesikunta Roin tai paikallisviranomaisten hoidettavaksi. 
Lisäksi perustettiin suomalais-saksalaisia yhteistyöelimiä miettimään 
menettelytapoja toistuviin erimielisyyksiä aiheuttaviin kysymyksiin. Näi- 
tä olivat ”muun muassa liikennevahingot, siviilioikeudellista laatua ole- 
vien riitaisuuksien selvittäminen, puunhankinta saksalaisten tarpeisiin, 
suomalaisen työvoiman käyttö saksalaisten töissä ja saksalaiselle isälle 
Suomessa syntyneen lapsen elatus”.3* 

Yhteistoiminnan koordinaation, sotilasviranomaisten ja siviilihallin- 
non rajapintojen määrittelyn sekä erityisesti arkipäiväisten kanssakäy- 
misen muotojen ja ristiriitojen selvittelyn valossa aseveljeys näyttäytyy 
korostetusti sosiaalisten kohtaamisten tiheänä verkostona, joka ohjaa 
huomion sotilaallisista operaatioista arkisiin tai seremoniallisiin kom- 
munikatiivisiin käytäntöihin niiden takana, ja sitä kautta lopulta kieliin 
ja toimijoihin kielten välillä. Rinnakkainelo ulottui kotirintaman arki- 
kohtaamisista rintaman yhteisiin operaatioihin, yksittäisten sotilaiden 
yhteistoiminnasta ylempien viranomaisten yhteistoimintaan asti. Sitä 
sääteli eräänlainen kirjallisten ja hiljaisten sopimusten määrittämä 
viitekehys, jota voisi luonnehtia erilaisten ristivetoisten kulttuuristen, 
poliittisten ja ideologisten näkemysten kehystämäksi kompromissiksi. 
Siihen valui vaikutteita paikallisista oloista, kansallisesta poliittisesta 
ilmapiiristä sekä kulloisestakin yleisemmästä kansainvälisen suursodan 


85 Vehviläinen 1984: 328-329. 
86 Junila 2000: 110. 

tilanteesta. Yksi kehyksen osa värittyi sodan alusta alkaen Suomen joh- 
don tasapainoillessa toisaalta kansainväliselle yhteisölle suunnatun 
”erillissotaidean” ja toisaalta omista sotilaallisista ja taloudellisista mo- 
tiiveista nousevan saksalaisten sotatoimien tukemisen välillä. Kyseinen 
tasapainoilu määritti yhteisalueen sosiaalisia kohtaamisia, aseveljeyden 
dramaturgiaa, sen alimpiin tasoihin asti. 


Aseveljeyden dramaturgia 


Sosiologi Erving Goffman analysoi teoksessaan Arkielämän roolit so- 
siaalisten instituutioiden ja vuorovaikutuksen rakenteita jäsentämällä 
niitä näytelmän kaltaisina esityksinä. 9 Tässä dramaturgisessa lähesty- 
mistavassa esityksen käsite määrittyy kaikeksi esiintyjän rooliin kuulu- 
vaksi kommunikatiiviseksi toiminnaksi, jolla hän pyrkii vaikuttamaan 
arkielämän rutiinitilanteessa läsnä oleviin osallistujiin. ”Esiintyjä” voi 
olla yksittäinen henkilö tai ”esitysryhmä”, ryhmä henkilöitä, jotka to- 
teuttavat yhteistyössä esityksen yksilön tai ryhmän eli ”yleisön” edessä. 
Omat pohdintani suomalais-saksalaiseen vuorovaikutuksen muodoista 
tukeutuvat ennen muuta ajatukseen ryhmän yhteistyössä toteuttamasta 
esityksestä. 

Goffmanin lähestymistavassa esittävän ryhmän koko toiminta on so- 
vitettu sen mukaan, millaista tilannekuvaa tai vaikutelmaa esityksellä 
halutaan siinä nimenomaisessa vuorovaikutustilanteessa välittää. Tämä 
edellyttää sellaisten toimintojen, sisältöjen ja tavoitteiden korostamista, 
jotka ovat yhteismitallisia kyseisen tilannekuvan kanssa, samalla kun 
tilannekuvaa rikkovat tai vaarantavat tekijät pyritään pitämään yleisöltä 
piilossa. Tilannekuva puolestaan on ryhmän näkemys vallitsevasta ti- 
lanteesta, siis toiminnan pohjalla oleva konsensus siitä, mitkä ja ke- 


87 Goffman 1971; engl. alkuteos The Presentation of Self in Everyday Life, 1959. 

88 Goffman 1971: 25-26, 89. Poikkean yhteenvedossani jonkin verran Erkki Purasen (EP) suomennokseen 
valitsemasta terminologiasta siellä, missä tilalle on tarjolla oman analyysini näkökulmasta selkeämpi 
tai yksiselitteisempi vaihtoehto: yleisö (engl. audience, EP: katsojakunta), julkisuus (engl. front region, 
EP: julki-alue), takahuone (engl. backstage, EP: taka-/tausta-alue). Viimeksi mainitun osalta halusin 
varata taka-alueen tarvittaessa käyttöön siellä, missä on tarpeen tehdä ero rintaman ja rintaman 
takaisen alueen välillä. 

nen intressit kulloinkin ovat kaikkein tärkeimpiä ja kenen odotukset 
sen sijaan voivat jäädä toistaiseksi taka-alalle.89 Arjen esitykset määritty- 
vät tämän mukaisesti: ”Julkisuuteen” yleisön eteen pääsevät ryhmän 
tilannekuvan kannalta olennaisina pitämät kysymykset, kun taas ryh- 
män sisäiset erimielisyydet, keskinäinen kritiikki ja muut esitystä ja 
osallistujia koskevat ”salaisuudet” käsitellään yleisöltä piilossa, ”takahuo- 
neessa”.9" Esitykset toisin sanoen kätkevät vahingollisen informaation, 
joka voisi yleisön ulottuvilla kyseenalaistaa dramatisoidun todellisuuden 
eheyden ja siten rikkoa toivotun vaikutelman. Kun siis esimerkiksi kaksi 
opiskelijaa pitää yhteisen seminaariesitelmän, on se todennäköisesti jä- 
sennelty niin, että suulliselle esitelmälle yhdessä, vaikkapa ohjaajan oh- 
jeistuksen mukaan määritetyt tavoitteet tuodaan esityksessä korostetusti 
esiin, kun taas sekä erimielisyydet esitelmään kuuluvista sisällöistä että 
kriittiset keskustelut esityksen aikana sattuneista lipsahduksista jäte- 
tään luentosalin ulkopuolelle, takahuoneeseen. Tärkeintä on vaikutelma 
mahdollisimman ehjästä ja harmonisesta toiminnasta. Goffman onkin 
todennut, että tällainen tiedon hallinta on keskeistä monissa arkielämän 
vuorovaikutukseen kuuluvissa esityksissä." 

Goffmanin dramaturginen lähestymistapa antaa mahdollisuuden tar- 
kastella jatkosodan suomalais-saksalaisia sosiaalisia ja kulttuurisia koh- 
taamisia ”esityksenä”, joka oli suunnattu sekä paikalliselle, kansalliselle 
että kansainväliselle yleisölle ja jonka ylläpitoon aseveljien molemmat 
osanottajat olivat sitoutuneet. Analyysin lähtökohdaksi voidaan ottaa ti- 
lannekuva tai vaikutelma, jolla määriteltiin tiimin molemmin puolin 
koko aseveljeyden toiminnalliset puitteet. Kaikkein yleisimmällä tasolla 
aseveljeyden ytimen voi kuvailla Junilan tapaan iskulauseella ”rinta rin- 
nan ja voitokkaasti itää vastaan”.9 Saksan osalta aseveljeyden toimin- 
nallista viitekehystä määriteltiin viimeistään kesäkuusta 1941 alkaen 
toistuvasti vuoristoarmeijan kulloisenkin komentajan päiväkäskyillä tai 
kaikille sotilaille jaetuilla, sotilaiden käytöstä ohjeistavilla painotuotteilla 


89 Mts.19. 

90 Mts.124. 

91 Mts.155. 

92 Junila 2000: 184. 

(esim. Merkblatt für das Verhalten deutscher Truppen in Finnland). Oh- 
jeistuksissa korostettiin muun muassa sitä, että saksalaiset sotilaat eivät 
ole Suomessa miehittäjinä vihollisalueella, vaan aseveljinä ystävällismie- 
lisessä valtiossa, minkä vuoksi sekä paikallisiin asukkaisiin että heidän 
omaisuuteensa tulisi suhtautua kaikin puolin kunnioittavasti. Touko- 
kuussa 1942 kenraali Eduard Dietl, vuoristoarmeijan uusi komentaja, 
määritteli aseveljeyden yleisiä perusteita seuraavasti: 


a) Suomi on Saksan ystävä ja liittolainen. Saksalainen sotilas ei ole 
Suomessa valloitetun alueen valtiaana, vaan ystävämaan vieraa- 
na. Saksalaisen sotilaan esiintyminen julkisuudessa määrittää 
suomalaisten asenteet Saksaa kohtaan. Sen vuoksi sotilaan on 
aina käyttäydyttävä esimerkillisesti; häneltä on vaadittava soti- 
laallista ryhdikkyyttä ja moitteetonta tervehtimiskuria. Tämän 
lisäksi sotilaan on oltava joka tilanteessa huomaavainen ja val- 
mis auttamaan. 

b) Urhean Suomen kansan saavutukset ansaitsevan kaiken kun- 
nioituksen. Suomalaista määrittävät vahva kansallisuus- ja va- 
paudentunne. Hän on saksalaismielinen. On vältettävä kaikkea, 
mikä voisi loukata hänen kansallisia näkemyksiään. 


Paitsi omaisuuteen, saksalaisen sotilaan tuli suhtautua kunnioittavasti 
myös suomalaisiin luonteenpiirteisiin. Ilmeisestä hitaudestaan huoli- 
matta vastassa oli älykäs ihminen, jota huutaminen ja painostaminen 
ei liikoja hätkäyttäisi. Ohjeistus luonnehtii suomalaisen olevan vieraita 
kohtaan pidättyväinen ja epäluuloinen, ja hänen luottamuksensa on voi- 
tettavissa vain avoimella asenteella. Mutta joka siinä onnistuu, ”häntä 
suomalainen auttaa kaikin mahdollisin keinoin”. 

Suomen puolelta tilannekuvaa määrittivät maan johdon jo mainittu 
tasapainoilu kahden poliittisen pyrkimyksen välillä. Maaherra Hillilä, 
kuten edellä todettiin, luovi näiden tavoitteiden ristiaallokossa: Suomen 


93 Junila 2000: 105, 136—146; Vehviläinen 1987: 349. 
94 ”Merkblatt für das Verhalten deutscher Truppen in Finnland”, Armeeoberkommando Lappland O Ou./ 
Qu.2 Nr.1000/42, 1.5.1942. T-17215/1-2, KA; suomennos PK. 

Kuva 2. Adolf Hitlerin vierailu marsalkka Mannerheimin 75-vuotissyntymäpäivillä 
4.6.1942. (SA-Kuva/89819, TK-kuvaaja tuntematon. CC BY 4.0.) 

omia sotaponnisteluja oli mahdollista edistää Saksan toimia tukemalla, 
joten tämän päätavoitteen tuli heijastua kaikkeen muuhun toimintaan 
vuoristoarmeijan kanssa. Samalla Hillilä korosti muodollisuuksien tär- 
keyttä kaikissa kohtaamisissa, jotta missään vaiheessa ei syntyisi vaiku- 
telmaa Pohjois-Suomen miehityksestä. Tämän järjestelyn ylläpitämisek- 
si kaikki erimielisyydet oli siten pyrittävä ratkaisemaan mahdollisimman 
pitkälle alemman tason sotilas- tai siviilihallinnon edustajien kesken, 
goffmanilaisittain siis takahuoneessa. 

Hillilän ajatus aseveljeyden eri tasoista antaa mahdollisuuden jäsen- 
tää myös aseveljeyden dramaturgia useisiin julkisuusasteeltaan erilaisiin 
”näyttämöihin” ja niiden ”takahuoneisiin”. Korkeimman tason esitys to- 
teutui valtioiden välillä ja sai kansalliselle ja kansainväliselle yleisölle 
suunnattuna kaikkein suurimman huomion. Esityksen päärooleissa oli- 
vat valtioiden johtajat, erityisesti tietysti presidentti Risto Ryti, marsalkka 
Mannerheim sekä valtakunnankansleri Adolf Hitler, ja yksi sen huipen- 
nuksista oli Hitlerin yllätysvierailu Mannerheimin 75-vuotispäivänä 
4. kesäkuuta 1942, josta luonnollisesti uutisoitiin näyttävästi ”hiljaisen 
vuoden uutissensaationa”%. Esimerkiksi Suomen Kuvalehti (Nr. 24/1942) 
omisti vierailulle nelisivuisen kuvareportaasin ”Hitler Suomessa Man- 
nerheimia onnittelemassa” ja kansilehden, jossa Mannerheim ottaa 
vieraansa vastaan. Mannerheimin vastavierailu Hitlerin luona toteutui 
vähän myöhemmin samassa kuussa. Sekin sai varsin runsaasti huomio- 
ta, marsalkan toisensuuntaisista toiveista ja Valtion tiedotuslaitoksen 
sensuuriohjeista huolimatta.” Puolustusvoimain katsauksessa nro 52, 
joka oli kokonaisuudessaan omistettu Mannerheimin vastavierailulle, 
siteerattiin sanomalehti Uuden Suomen kirjoitusta, joka omassa propa- 
gandistisessa tarkoituksessaan kuvaa hyvin aseveljeyden aatteellista vii- 
tekehystä: 


Se oli kahden sotilaan tapaaminen, jotka kumpikin taisteluken- 
tillään johtavat bolsevismia vastaan taistelevien yhdistyneiden 


95 Perko 1971: 146; Hitlerin vierailun propagandistisesta merkityksestä ks. Rusi 1982: 205-208. 
96 Alpo Rusin mukaan ”Mannerheimin tarkoituksena oli ilmeisesti tyrehdyttää kielloilla ne huhut, joissa 
arveltiin Hitlerin vaatineen Suomelta aktiivisempaa panosta sotatoimissa”, ks. Rusi 1981: 207. 

kansakuntien puolustusvoimia ja jotka tietävät toisiinsa sidottuina 
raudanlujalla päättäväisyydellä ainaiseksi säilyttää kansoillensa 
hankkimansa vapauden. 


Siteeratussa kuvauksessa heijastuu ajan hengen esitykseen puhaltama 
sisältö, joka toistuu punaisena lankana läpi aseveljeyden valtio- ja soti- 
lasjohdon keskinäisistä ylistyspuheista rintamakanttiinien aseveljille 
osoitettujen juhlapuheiden kautta sensuurin ohjaamaan julkiseen sa- 
naan asti. Kun Mannerheim huhtikuun 1942 alussa vieraili Rovaniemel- 
lä kenraali Dietlin esikunnassa kuulemassa saksalaisten tunnelmia 
raskaan talven jälkeen, vaihdettiin hotelli Pohjanhovin lounaalla noin 
50 nimekkään vieraan edessä kaikki tilannekuvan edellyttämät kohte- 
liaisuudet. Everstiluutnantti Peitsara kirjasi Päämajan sotapäiväkirjaan 
seuraavan muistiinpanon: 


Lounaalla kenr. Dietl piti Ylipäällikölle puheen, jossa hän voimak- 
kain sanoin kuvasi Ylipäällikön valtavaa elämäntyötä Suomen hy- 
väksi ja sen kolmen vapaussodan johtajana sekä vakuutti uskollis- 
ta aseveljeyttä taistelussa bolsevismia vastaan kohottaen lopuksi 
kolminkertaisen Sieg-Heil huudon sotamarsalkka Mannerheimille 
ja Suomen urhoolliselle, voittoisalle armeijalle. Puheeseen Ylipääl- 
likkö vastasi kiittäen kenr. Dietliä hänen kauniista sanoistaan. Lau- 
suen suuren ilonsa sen johdosta, että AOK Lappland oli onnelli- 
sesti suoriutunut Lapin ankarasta talvesta, hän kohotti maljansa 
kenr. Dietlille ja hänen urhoollisille sotilailleen sekä nelinkertaisen 
eläköön huudon Saksan Puolustusvoimain Ylipäällikölle, Valta- 
kunnankansleri Adolf Hitlerille. 


Korkeimman tason näyttämö pysyi kasassa aina siihen asti, kun Suomi 
solmi erillisrauhan Neuvostoliiton kanssa syksyllä 1944. Päätettyään 
johdattaa Suomen irti sodasta Mannerheim kirjoitti Hitlerille kirjeen 


97 ”Selostus Ylipäällikön matkasta Rovaniemelle 1.—3.4.42”, Päämajan sotapäiväkirja (1941—1943). 
Sotapäiväkirjat-kokoelma, Jatkosodan ja Lapin sodan sotapäiväkirjat. Sotapäiväkirja 20880. Tiedostot 
110—111, KA. Viitattu 29.3.2023. 

2.9.1944, jossa hän luonnosteli vielä kertaalleen aseveljeyttä keskeisesti 
kehystäneen tilannekuvan. Mannerheimin muistelmissa kirjeen suo- 
menkielinen versio kuuluu seuraavasti: 


Tiemme eroavat todennäköisesti hyvin pian. Mutta saksalaisten 
aseveljiemme muisto tulee täällä elämään. Suomessahan saksalai- 
set eivät ole suinkaan olleet vieraan väkivallan edustajia, vaan aut- 
tajia ja aseveljiä. Mutta sellaisenakin on vieraiden asema aina vai- 
kea ja paljon vaativa. Voin antaa Teille sen todistuksen, että koko 
viime vuosien aikana Suomessa ei ole tapahtunut mitään, mikä 
olisi saattanut meidät näkemään saksalaisissa joukoissa maahan- 
tunkijoita tai sortajia. Uskon, että Pohjois-Suomeen sijoitetun sak- 
salaisen armeijan suhtautuminen väestöön ja maan viranomaisiin 
tulee siirtymään historiaamme ehkä ainoalaatuisena esimerkkinä 
vastaavanlaisissa oloissa kehittyneiden välien korrektisuudesta ja 
sydämellisyydestä.? 


Kuten Goffman muistuttaa, osa arkielämän esityksen sisällöstä voi olla 
suunnattu yleisön sijaan näyttämölle, esityksen toteuttajille itselleen.99 
Tämä näkyi niin juhlapuheissa kuin Mannerheimin kirjeessäkin: Vie- 
railujen, propagandan ja virallisten viestien kautta aseveljeyttä esitettiin 
paitsi osapuolten omille kansalaisille ja lehdistön kautta kansainväliselle 
yleisölle, myös aseveljeyden edustajille itselleen sen eheän julkisivun 
ylläpitämiseksi. Niinpä esimerkiksi edellä mainitussa Puolustusvoimain 
katsauksessa kuvailtiin, kuinka Mannerheimin vierailun aikana suoma- 
laiset ja saksalaiset upseerit tutustuivat toisiinsa ja aseveljeys sai ”sisäl- 
lön, jonka kestävyyttä mikään ei voi muuttaa”. Lehdistön näkökulmasta 
esityksen tavoitteet merkitsivät samanaikaisesti, että sille pyrittiin asetta- 
maan selkeät rajat, jonka puitteissa aseveljeyttä, aseveljen toimintaa Suo- 
messa tai sen menestystä suursodan muilla rintamilla sai käsitellä. Ku- 
ten Rusi on todennut, lehdistöä ja Saksaan liittyvä kirjoittelua pidettiin 
suhteiden ”ilmapuntarina”, ja suhteiden ”pitäminen lämpimän puolella” 


98 Mannerheim 1952: 475. 
99 Goffman 1971: 119. 


ASEVELJEYDEN DRAMATURGIA 57 


https://doi.org/10.21435/skst.1488 


vaati paitsi propagandalta myös sensuurilta täysipäiväistä valppautta läpi 
sodan.'** Propaganda ja sensuuri toimivat siten käsi kädessä tavoitel- 
lun tilannekuvan vakauttajina. Tiedossa on, että tässä ei läheskään aina 
onnistuttu ainakaan saksalaisten toivomalla tavalla; heidän mielestään 
lehdistön liikkumatila oli monessa suhteessa aivan liian väljä. Kuten 
jäljempänä nähdään, tästä aiheesta riitti monenlaista työtä myös yhteys- 
upseereille. 

Toinen, dramaturgisesti hyvin keskeinen taso sijoittuu Pohjois-Suo- 
meen ja sodan selusta-alueelle. Esityksen päärooleissa toimivat Kaarlo 
Hillilän johtama maakuntahallinto, suomalainen Yhteysesikunta Roi 
ja eversti Willamo sen komentavana yhteysupseerina sekä vuoristo- 
armeijan korkein johto. Tällä tasolla näytös oli suunnattu erityisesti pai- 
kalliselle väestölle ja julkisuuteen, pääteemanaan vaikutelma sujuvasta 
ja korrektista rinnakkaiselosta yhdessä määritetyn tilannekuvan mukai- 
sesti.” Dramaturgia päätyi tiedotuskomppanian kuvaajien valokuviin 
virallisista tapaamisista ja protokollan mukaisista tervehdyskäynneistä, 
ja niiden myötä laajempaan julkisuuteen, mutta sitä toteutettiin ja vah- 
vistettiin myös ylempien upseerien illallispuheissa tai yhteisissä aseveli- 
tilaisuuksissa, kuten urheilutapahtumissa tai Rovaniemen Haus der 
Kameradschaft -talossa järjestetyissä Suomen itsenäisyyspäiväjuhlissa. 
Kuten Junila on todennut, Hillilä korosti itsekin pyrkimystään saada 
”yhteistyö ainakin näyttämään toimivalta ja hyvältä”; myönteisessä va- 
lossa esitetty virallinen aseveljeys toimi mallina rinnakkainelosta, josta 
sekä saksalaiset sotilaat että suomalainen siviilit saattoivat ottaa oppia. 
Junilan sanoin: 


Olennaista onkin juuri se, miltä yhteistyö ulkopuolisesta näytti. 
Paikalliset asukkaat, varsinkin Rovaniemellä, panivat merkille 
suomalaisten ja saksalaisten ”herrojen” yhteistyön, joten sen suju- 
misesta saatu käsitys saattoi toimia tavallisellekin kansalaiselle 
merkkinä siitä, kuinka aseveljen kanssa tuli toimia.'"? 


100 Rusi 1981: 271 
101 Vrt. ”kohteliaan osallistumisen esitys”, Goffman 1971: 228. 
102 Junila 2000: 109. 

Suomalaiset ja saksalaiset viranomaiset pyrkivät ohjaamaan ja val- 
vomaan sotilaiden ja siviilien kanssakäymisiä kotirintamalla. He 
toimivat sekä suomalais-saksalaisen rintamantakaisen yhteistyön 
organisaattoreina että sen esimerkkeinä. Organisoitu kanssakäymi- 
nen tähtäsi mielialan, asevelihengen ja taistelutahdon luomiseen ja 
ylläpitämiseen muun muassa yhteisten juhlapäivien vieton, kult- 
tuurin, urheilun, talkoiden ja hyväntekeväisyyden avulla." 


Sotilas- ja siviiliviranomaisten yhteinen tavoite merkitsi luonnollisesti 
runsaasti takahuonetyötä. Viranomaisten kesken käytiin jatkuvasti neu- 
votteluja aseveljeyden periaatteista ja epäkohdista sekä etsittiin yleisiä 
linjauksia ongelmien poistamiseksi. Kun esimerkiksi syksyllä 1941 
saksalaisten joukkojen kurittomuus ja mielivaltaisuus suomalaisia ja 
suomalaista omaisuutta kohtaan alkoivat vaikuttaa ei-toivotulla tavalla 
paikallisen siviiliväestön asenteisiin, ottivat viranomaiset aseveljeyden 
molemmin puolin ongelman käsittelyyn. Näin epäkohtien ei päästetty 
painamaan mielialoja aina aseveljeyden kriisiksi asti."°4 

Kolmas, lopulta kaikkein arkisin näyttämö ja analyysin taso löytyy 
rintamalta ja taka-alueelta, suomalaisten ja saksalaisten sotilaiden yhtei- 
sestä sodankäynnistä sekä vuoristoarmeijan edustajien ja suomalaisen 
siviiliväestön jokapäiväisistä kohtaamisista. 


Aseveljeys ei jäänyt kotirintaman ihmisille kokonaan vieraaksi, 
yltiöisänmaalliseksi ja korkeiden herrojen keskinäiseksi harras- 
tukseksi. Vaikka se oli puheissa kovin paatoksellista ja jopa todelli- 
suudelle vierasta, se käytännössä konkretisoitui toimina, joilla oli 
merkitystä tavallisen kansalaisen arjen kulussa.'% 


Tähän tavallisen sotilaan tai kansalaisen arkeen on sijoitettava myös 
Hillilän korostama alin hallinnollinen taso, niin sanottu perimmäinen 
takahuone, jossa kaikki käsikirjoituksen uskottavuutta vaarantavat mieli- 


103 Mts. 327. 
104 Mts. 281-285. 
105 Junila 2000: 341. 

Kuva 3. Tuntematon saksalainen luutnantti ja luutnantti Vartia Litsassa 27.7.1942. 
(SA-Kuva/102532, TK-kuvaaja Esko Töyri. CC BY 4.0.) 


pide-erot ja kanssakäymisen ongelmat tuli käsitellä. Suomalais-saksalai- 
seen kanssakäymiseen liittyi paljon piirteitä, joiden myötä aseveljeyden 
dramaturgia vaikuttaa varsin idealisoidulta, koska se peittää alleen eri- 
laatuisia, esittävän ryhmän osallistujien välillä valinneita näkemyseroja, 
jotka sellaisenaan olivat omiaan aiheuttamaan häiriöitä tavoitellussa ti- 
lannekuvassa.'** 


106 Goffman 1971: 22 ja 45. 

Tarkastelee esitystä sitten koko ryhmän tai sen yksilöiden näkökul- 
masta, suomalais-saksalainen yhteisalue konstruoituu dynaamiseksi 
sosiaalisten kohtaamisten näyttämöksi, joka toi yhteen hyvin erilaisista 
taustoista olevia ihmisiä, joiden toimintaa ohjasivat yhtäällä sotilaalliset 
tavoitteet ja toisaalta inhimilliset tarpeet alkaen pyrkimyksestä selvitä 
sodan niukkuuden yli. Tavoitteet, tarpeet ja resurssit eivät aina kohdan- 
neet, mikä väistämättä synnytti myös kitkaa osapuolten välille. Kitka 
luonnollisesti aiheutti ”kohtauksia”'9? merkiksi siitä, että joko aseveljey- 
den esittäjät tai heidän yleisönsä oli sillä hetkellä tyytymätön vallitse- 
vaan tilanteeseen ja halusi siksi viheltää esityksen poikki. Osa näistä 
kohtauksista voidaan selittää tai on jo selitetty esimerkiksi puutteellisis- 
ta kielitaidoista johtuvilla kommunikaatio-ongelmilla. Hyvin usein ne 
juontuivat myös sotilaskulttuurien eroista tai Suomen ja maan historian 
sekä kulttuurin tuntemattomuudesta saksalaisten parissa tai saksalais- 
ten valloittajamentaliteetista johtuvasta piittaamattomuudesta suoma- 
laista omaisuutta kohtaan. Yhtä hyvin kitkaa saattoi syntyä suomalaisten 
vuoristoarmeijan sotilaisiin tai omaisuuteen kohdistamista rikoksista. 
Oman osansa kohtauksista tuottivat myös suomalaisten alkoholinkäyttö 
ja sota-aikana vallinneiden moraalikäsitysten valossa mieliä kuohutta- 
neet romanttiset kohtaamiset paikallisten naisten ja saksalaissotilaiden 
välillä. 

Hillilän periaate oikaista kaikki tällaiset kuprut takahuoneessa voi- 
daan nähdä eräänlaisena puskurina, pyrkimyksenä hoitaa asiat pois päi- 
väjärjestyksestä ennen kuin ne pääsevät julkisuuteen nakertamaan poh- 
jaa koko esitykseltä. Tärkeitä takahuonetoimijoita olivat tässä suhteessa 
maakunnan hallintoviranomaiset'*$, saksalaiset ja suomalaiset paikallis- 
komendantit, rintamajoukkojen esikuntaupseerit sekä näitä kaikkia 
avustavat Yhteysesikunta Roin yhteysupseerit, tulkit ja muu henkilöstö. 
Heidän nimenomaisena tehtävänään oli tukea yhteisiä sotilasoperaa- 
tioita sotilaina, organisaattoreina, kääntäjinä ja tulkkeina mutta samalla 
toimia myös Suomen sodanjohdon silminä ja korvina eli saksalaisten 
toiminnan ja mielialojen tarkkailijoina. Jäljempänä yhteysupseerien 


107 Mts. 227. 
108 Junila 2000: 108—111. 

ja tulkkien ohjeistuksista ja viikkoraporteista käy ilmi, että yksi heidän 
keskeisistä tehtävistään oli toimia portinvartijana, jotteivät ruohonjuuri- 
tason ongelmat, ristiriidat tai tietämättömyys päässeet horjuttamaan 
aseveljeyden dramaturgista vakautta. Tässä onnistuttiin toisinaan pa- 
remmin, toisinaan vähän huonommin. 

3 Aseveljeyden monikielisyys ja siviililinkit 


Aseveljeyden dramaturgia ”yhdessä yhteistä vihollista vastaan” toteutui 
sodan sosiaalisissa kohtaamisissa sen eri tasoilla virallisuusasteiltaan 
vaihtelevin tavoin. Runsaan kolmen vuoden ajan eri puolille Suomea, 
erityisesti Pohjois-Suomeen, jonne suurimmat saksalaisjoukot esikun- 
tineen asettuivat, muodostui uudenlaisia saksalais-suomalaisia kontakti- 
vyöhykkeitä. Niille yhteistä oli monikielisyys ja kielten ja kulttuurien 
väliset rajat, jotka oli kyettävä tavalla tai toisella ylittämään, jotta yhteis- 
toiminnan tavoitteiden ja tilannekuvan ylläpito oli ylipäätään mahdollis- 
ta. Sosiaaliset kohtaamiset olivat siten erityisesti kielellisiä ja kulttuurisia 
kohtaamisia, joiden sujuvuus määritteli yhtä hyvin aseveljien virallisia 
näytöksiä ja niiden takana rintama-arjessa tapahtuvaa konkreettista 
aseveljeyttä kuin siviilien ja sotilaiden virallisia ja arkisia kohtaamisia. 
Marianne Junilan tutkimusta ohjanneen keskeisen kysymyksen ”Miten 
saksalaisten kanssa tultiin toimeen?” voi tässä tarkentaa muotoon 
”Miten saksalaisten kanssa tultiin kielellisesti toimeen?”. Kysymys oh- 
jaa huomion aluksi yleisemmin aseveljeyden arkisiin vuorovaikutus- 
tilanteisiin ja johdattelee sen myötä hahmottelemaan niitä epävirallisia 
tai virallisia translatorisen, kielellisen ja kulttuurisen välittämisen muo- 
toja, joita suomalaisten ja saksalaisten sosiaalisissa kohtaamisissa tur- 
vauduttiin aseveljeyden molemmin puolin. Kuten Kari Virolainenkin on 
todennut, saksalaisten läsnäolo Suomessa loi uudenlaisten sosiaalisten, 
niin julkisten kuin yksityistenkin suhteiden verkoston." Sen liimaa oli- 
vat kielitaitoiset sotilaat ja siviilit. 


109 Virolainen 1999: 13. 

Lähtökohta on tietysti jo itsestäänselvyys: vieraiden joukkojen muka- 
na maahan saapui uusi kieli, josta tuli myös olennainen arjen käyttökieli 
niin sota- kuin kotirintamankin tilanteisiin. Samalla lähtökohta on sel- 
laisenaan karkeahko yksinkertaistus, kun pitää mielessä edellä esitetyt 
maininnat erityisesti pohjoisten olojen ”Baabelin aikojen” kaltaisesta 
monikielisyydestä. Saksan sotavoimien mukana tulleet monikansalliset 
työjoukot ja pohjoisella rintamalla otetut tai pohjoisen vankileireille ja 
työmaille muilta rintamilta siirretyt sotavangit toivat tullessaan kielten 
sekamelskan, jota paikkakuntalaiset eivät voineet olla huomaamatta. 
Saksan kenttäpostin tarkastuksissa pohjoisesta lähteneessä kirjepostista 
löytyi saksan-, suomen- ja norjankielisten lähetysten lisäksi muun muas- 
sa viroksi, hollanniksi, puolaksi, slovakiksi ja tsekiksi kirjoitettuja kirjei- 
tä, eikä kaikkia kieliä pystytty edes tunnistamaan." Joka tapauksessa 
enimmillään yli 200 ooo sotilaan käyttämä saksa oli väistämättä se kie- 
li, joka olennaisesti sävytti paitsi akustisesti myös visuaalisesti Pohjois- 
Suomen kielimaisemaa ja jota oli tavalla tai toisella kyettävä ymmärtä- 
mään, joko omaan kielitaitoon tai toiseen kielitaitoiseen turvautuen. 

Tässä luvussa esillä ovat ennen muuta muistumat arkisista kohtaami- 
sista vieraan kielen ja kulttuurin kanssa. Niistä avautuu näkymä myös 
kielitaitoisten siviilien, ennen muuta kieliä opiskelleiden naisten toimin- 
taan kotirintaman kontaktivyöhykkeiden kielellisinä linkkeinä. Innok- 
kuus, jolla saksalaisyksiköt värväsivät saksantaitoisia naisia esikuntiensa 
kanslioihin, osoittaa naisten merkityksen niin Päämajan organisoimien 
kuin saksalaisen vuoristoarmeijan mukanaan tuomien tulkkiresurssien 
täydentäjänä. Heihin virallisemmat sotilasviranomaisten arkistolähteet 
eivät juuri ulotu, vaikka monet heistä päätyivätkin vakinaisiin tehtäviin 
saksalaisyksikköjen tulkkeina."" Tämän takia naisten toimintaa saksa- 
lais-suomalaisen aseveljeyden tulkkeina kuvataan ennen muuta heidän 
omien kertomustensa kautta. Heidän kokemuksensa auttavat osaltaan 
hahmottamaan aseveljeyden monikielisyyttä ja täydentävät sitä kuvaa 


110 Junila 2000: 68-69. 

111 Poikkeuksena voi mainita ainakin kuulustelupöytäkirjat, joita valtiollinen poliisi tuotti sodan jälkeen 
Hangon kotimaahan palaavien suomalaisten leirillä. Leirillä kuulusteltiin kaikki Suomeen palaajat, 
siten myös ne tulkkeina toimineet naiset, jotka olivat poistuneet maasta saksalaisjoukkojen mukana 
syksyllä 1944. Aiheesta lähemmin Heiskanen 2018: 31—42. 

aseveljeyden tulkeista, joka piirtyy myöhemmissä luvuissa hyvin soti- 
laalliseksi ja maskuliiniseksi. 


Vieraskieliset sanat iskeytyivät tajuntaan 


Pohjoissuomalaisten muisteluissa"? esiintyy toistuvasti niin maininto- 
ja hämmennyksestä, jonka saksalaisten yllättävä saapuminen aiheutti 
kuin muistikuvia saksalaisista joukoista jokapäiväisenä näkynä. Muistot 
luultavasti kuvaavat melko yleispätevästi suomalaisten arkituntoja läpi 
maan. ”No kyllä se oli niin, että ei oikein kukaan ymmärtänyt mitä ta- 
pahtuu”, kuvaili Leila Salmi sitä hämmennystä, kun ensimmäiset kautta- 
kulkusopimuksen mukaiset joukot saapuivat Vaasan satamaan syksyllä 
1940." Salmi oli 17-vuotias, kun hän seurasi Vapaudenpatsaan kupeelta 
kaupunkiin saapuneiden ensimmäisten saksalaisjoukkojen marssia kau- 
pungin keskustassa: 


Joo ja se oli aivan upeata se marssiminen ja mä muistan vielä 
laulun, jota he lauloivat siinä [laulaa:] hailii, hailoo, halaa, hailii, 
hailoo, halaa, ja sitten rautakengät kopisi siihen katukiveykseen ja 
oli Edelweiss lakissa ja se oli niin upeata että. Näitä, näitä sanotaan 
vuoristolauluja ne lauloivat, ne oli kai sitten suurin osa tai siellä oli 
paljon Tirolista ja myöskin baijerilaisia jotka puhuvat omaa mur- 
rettansa ja itävaltalaisia." 


Kukaan paikallaolijoista ei ollut tiennyt ennakkoon etujoukkojen saa- 
pumisesta kaupunkiin, joten kaupunkilaiset seurasivat ”monttu auki” 
ihmetellen, että ”mitä tämä nyt meinaa”."5 Ja kun saksalaisjoukot vuotta 
myöhemmin saapuivat pohjoisen pieniin maalaiskyliin asti, oli se pai- 
kallisille asukkaille yhtä lailla mieleenpainuva tapaus, joka — kuten Fino 


112 Arrela & Rännäli 1991. 

113 Ensimmäiset kauttakulkujoukot saapuivat Vaasaan 22.9.1940; Vehviläinen 1986: 218. 
114 Leila Salmen puhelinhaastattelu 4.1.2021. 

115 Leila Salmen päiväkirjaotteesta ”Muistelmia sotavuosilta”. 

Dannberg on muistellut — ”hämmensi monella tapaa kylän elämää”."* 
Tuulikki Soini kirjasi päiväkirjaansa, kuinka Parkkinassakin kaikki lii- 
kenevä tila oli ahdettu täyteen vuoristoarmeijan parakkeja: ”Saksalaisten 
Feldpost, kenttäposti, on miltei kioskia vastapäätä.”"? Rintamalle tai rinta- 
malta siirtyviä joukkoja majoitettiin kyläkouluihin, upseereita yksityisiin 
koteihin. Pohjoisen kaupunkien ja liikenneväylien risteyskohdissa sijait- 
sevien kylien asukkaat seurasivat, kuinka saksalaiset perustivat heidän 
naapurustoonsa esikuntayksikköjään, puhelinkeskuksia, rautateitä, va- 
rustevarastoja tai jopa oman panimon tai makkaratehtaan."$ Samalla yri- 
tettiin ymmärtää sekä syntynyttä tilannetta että ihmisiä, jotka sen toivat 
tullessaan. Kuten Junila on omaan kyselyaineistoonsa viitaten todennut, 
”tulijat vieraine kielineen ja outoine tapoineen olivat 'vähän kuin teatte- 
ria hiljaiselle kylälle””."'9 

Pohjois-Suomen kaupungit ja kauppalat, Rovaniemi luonnollisesti 
etunenässä, saivat tästä teatterista kaikkein elävimmät näytökset. Saksaa 
puhuttiin kaduilla, majoitusliikkeissä, partureissa, ravintoloissa ja työ- 
mailla, ja saksalaiset komentosanat tai sotilassanasto sekä kadulla, yh- 
teisissä juhlissa tai saksalaisen propagandakomppanian (PK 680) ylläpi- 
tämän radioaseman (Soldatensender Lappland) lähetyksissä kuullut, sekä 
saksaksi että suomeksi kuulutetut puhe- ja musiikkiohjelmat normali- 
soituivat monille osaksi arjen äänimaisemaa.”* Kaikesta kuullusta tart- 
tui sanoja, sanontoja ja laajempaakin kielitaitoa omaan kielenkäyttöön 
kuulijan kulloisenkin tarkkaavaisuusasteen tai käyttötarpeen mukaan. 
Kuten Leo Hynynen muistelee, kohtaamiset Sallan seudulle saapunei- 
den saksalaisjoukkojen kanssa kartuttivat pikkupoikien sanavarastoa ja 
täyttivät heidän taskunsa makealla: 


Rautatie valmistuikin pikavauhdilla, saksalaiset vuoristojääkärit 
ja SS-joukot saapuivat ja lentopommivarastot kylän pinnassa 


116 Arrela & Rännäli 1991: 76. 

117 Soini 1997: 161. 

118 Arrela & Rännäli 1991: 151, 199. 

119 Junila 2000: 293. 

120 Saksalaisten radioasemien perustamisesta Rovaniemelle ja Norjan Vesisaareen lähemmin Vihonen 
2011: 257-259. 

täyttyivät pienistä ja suurista, jopa useamman tuhannen kilon 
pommeista. Pistoraide varastolle pienvaunuineen oli mieluisa 
oleskelupaikka pojille, samalla se oli ensimmäisiä saksalaisten 
tapaamispaikkoja. Tulimme tutuiksi. Vieraskieliset sanat iskeytyi- 
vät tajuntaan ja ”heil”-tervehdyskin sujui kuin oikeilta sotilailta. 
Meistä tykättiin varmasti, sillä suklaa, marmeladi ja pomponssit 
eli karamellit eivät meiltä enää loppuneet. Siitä pitivät huolen sak- 
salaiset sotilaat, joiden omat lapset olivat kaukana ja joiden sijaisen 
osassa me saimme nyt toistaiseksi olla. Mekin tosin kaukana omal- 
ta kotiseudultamme, Laatokan rannalta. 


Saksan kieli asettui myös osaksi visuaalista kielimaisemaa kylteissä, joil- 
la saksalaiset nimesivät uudelleen paikkakunnalla jo olemassa olevia tai 
itse pystyttämiään rakennuksia vieraan sotavoiman toimipaikoiksi. Ni- 
meäminen ”käänsi” suomalaiset kiinteistöt ja paikat saksalaiseksi sota- 
toimialueeksi ja kielellisti paitsi niiden uuden käyttötarkoituksen myös 
uuden vallankäyttäjän saapumisen.” Saksankieliset kyltit ja tienviitat 
muistuttivat näin paikkakuntalaisia vieraiden joukkojen läsnäolosta sil- 
loinkin, kun nämä itse eivät olleet liikkeellä." 

Näkyvintä läsnäolo oli tältäkin osin Rovaniemellä, jossa kauppalan 
koulurakennukset ja monet muut keskeiset kiinteistöt päätyivät saksa- 
laisten rintamantakaisten yksikköjen käyttöön: Keskuskoululle sijoittui 
vuoristoarmeijan pääesikunta (Armeeoberkommando), Yhteiskoululle 
paikalliskomendantin virasto (Ortskommandatur) ja Kivikoululle saksa- 
laisjoukkojen rintamaesikunta (Frontleitstelle). Kauppalan urheilukenttä 
muuttui ilmavoimien autohuoltokeskukseksi (Lager Alter Kolonnenhofj 
korjauspajoineen ja majoitusparakkeineen, kun taas saksalaisten pe- 
rustama urheilukenttä nimettiin mahtipontisesti marsalkka Rommelin 
mukaan (Sportsbahn Feldmarschall Rommel). Kylttejä vaihtamalla kaup- 
palaan ilmestyi rakennuksia, joissa huolehdittiin saksalaisten sotilai- 
den terveydestä (Zahnstation Heer ”'armeijan hammasasema'; Feldlazarett 


121 Arrela & Rännäli 1991: 108. 
122 Vrt. ”power of naming” Pratt 1992: 33; Footitt 2012: 225-226. 
123 Junila 2000: 75. 

Kuva 4. Haus der Kameradschaft Rovaniemellä elokuussa1943. Saksalaisten raken- 
tamassa talossa pidettiin saksalaisia ja suomalais-saksalaisia viihdytystilaisuuksia. 
(SA-Kuva/140925, TK-kuvaaja luutnantti Pekka Kyytinen. CC BY 4.0.) 


'kenttäsairaala'; Entlausungsanstalt täisauna'), tarjottiin sotilaskotipal- 
veluita (Soldatenheim 'sotilaskoti”, Soldatenheim Fliegerhorst 'lennoston 
sotilaskoti’) tai joihin rintamalle siirtyvät tai lepovuorossa olevat sotilaat 
majoitettiin (Urlauber-Lager 'lomaleiri', Barackenlager ”parakkileiri') 4. 


124 Mikkonen 2017a: 71-76, 130 ja 179; Kalevi Mikkosen teoksen toinen osa sisältää yksityiskohtaisen 
kuvauksen saksalaisille vuokrattujen maa-alueiden, rakennusten ja huoneistojen käytöstä Rovaniemen 
kauppalassa ja maalaiskunnassa. Viitteitä kauppalan kielimaisemasta löytyy myös Pertti Hartikaisen 
verkkojulkaisusta ”Saksalaiset Rovaniemen seudulla 1940-1944”. 

Sotilaiden mukana Pohjois-Suomeen saapui myös saksalainen 
kulttuuri. Saksalaisen propagandakomppanian organisoimat taiteilija- 
vierailut ja muu viihdytys- ja valistusohjelma sekä vuoristoarmeijan oma 
kirjakauppa tarjosivat ajanvietettä sekä vieraan armeijan sotilaille että 
paikalliselle väestölle. 

Nimimerkki ”Reetta” muistelee saksalaisten kyläläisille tarjoamia elo- 
kuvailtoja: 


Saksalaisilla oli Alexander Lutter -niminen tulkki, joka kävi, aina 
kun olivat saaneet uuden filmin, kutsumassa lomalla olevia sotilai- 
ta ja muita kyläläisiä katsomaan niitä. Fihän niistä paljon mitään 
ymmärretty, jonkun sanan sieltä täältä, mutta olivathan kuvat elä- 
viä ja musiikki tarpeeksi mukaansa tempaavaa kiehtoakseen meitä 
nuorempia kyläläisiä. Sotatilannekatsaukset olivat kauheita: laivo- 
jen upottamisia, lentokoneiden pudottamisia, pauketta, räjähdyk- 
siä. Ne oli pakko katsoa, koska ne olivat ennen varsinaista filmiä. 
Sen lisäksi että käytiin katsomassa elokuvia, tulkki kävi pyytämässä 
isoja tyttöjä heidän parakilleen tanssimaan. Vanhemmat eivät ty- 
känneet siitä oikein hyvää." 


Oma lukunsa oli tässä suhteessa Rovaniemen keskustaan vuonna 1943 
valmistunut, joka suuntaan näkymää hallinnut Haus der Kameradschaft 
(toveruuden talo’). Sen suojissa järjestettiin vuoristoarmeijan omia juh- 
latilaisuuksia ja vietettiin myös suomalaisia juhlapäiviä, ja monet kult- 
tuuritilaisuudet olivat myös paikallisväestön ulottuvissa tai suunnattu 
— kuten seudun lapsille järjestetty joulujuhla — suoraan heille. Ohjelma- 
tarjontansa myötä Haus der Kameradschaft toimi valmistuttuaan rinta- 
mantakaisen alueen keskeisenä aseveljeyden näyttämönä. 

Aseveli oli siis näkyvästi läsnä, ”konkreettisesti olemassa oleva toi- 
mija, osa pohjoissuomalaista arkipäivää”, myös kielellisesti.?* Saksa- 
laisjoukkojen läsnäolo suomalaisten arjessa merkitsi sekä passiivista 


125 Arrela & Rännäli 1991: 113-114. 
126 Junila 2000: 304. 

altistumista että tarpeen tullen aktiivista tutustumista uuteen kieleen hy- 
vin eri tavoin. Rovaniemeläislapset oppivat tuntemaan kenraali Dietlin 
kulkureitin tämän hirsimajalta pääesikuntaan ja nimeämään sen pom- 
pomstrasseksi (”karkkikatu') koska komentajalla oli tapana jaella tapaa- 
milleen lapsille makeisia (Bonbons).'?? Saksan kieli asettui joksikin aikaa 
osaksi pohjoissuomalaisten arkipäivää — töissä saksalaisten rakennus- 
työmailla, hevosmiehenä, keittiöissä tai toimistoissa, virallisessa kau- 
pankäynnissä ja epävirallisessa vaihtokaupassa eli ”besorkkauksessa””3, 
yhtä hyvin kuin kotoisemmissa tapaamisissa, joissa saunotettiin tutuiksi 
tulleita saksalaissotilaita leipää, säilykkeitä ja konjakkia vastaan. Lapset 
juoksivatkin niin vanhempiensa ja muiden kyläläisten kuin saksalais- 
sotilaidenkin asioilla, nappasivat saksalaispuheesta kuulemiaan tai kyl- 
teistä ja tienviitoista lukemiaan sanoja ja sanontoja käyttöönsä, ja mitä 
enemmän kielitaitoa karttui, sitä enemmän siihen myös tukeuduttiin. 

Olavi Heikkinen oli 14-vuotias, kun ensimmäiset saksalaiset ja itäval- 
talaiset vuoristojääkärit saapuivat seudulle: 


Minäkin siinä vähitellen tulin tutuksi niiden vartiomiesten kanssa, 
jotka olivat pääasiassa itävaltalaisia miehiä. Yllättävän helposti mie- 
lestäni opin saksan kielenkin, joten niiden kanssa oli helpompi 
tulla toimeen. Minä kävin vielä kansakoulua ja toimin paljon nii- 
den asiapoikana. Toin tullessani koulusta niille usein postikortteja, 
kirjoituspaperia sekä kirjekuoria. Sain palkakseni suklaata ja kara- 
melliä. 

Sitten he alkoivat kysellä, saisivatko he meillä ruveta käymään 
saunomassa. Minä kysyin isältä ja äidiltä luvan, jonka sain. Minä 
ilmoitin sen heille, josta he olivat iloisia. Sen jälkeen oli saunassa 
kävijöitä aivan tarpeeksi. He toivat meille limppuja ja säilykepurk- 
keja, jotka olivat tietenkin meille erittäin tarpeellisia."?9 


127 Mikkonen 2017a: 98. 
128 Taustalla on saksan varustelua ja hankintoja kuvaava verbi besorgen. 
129 Arrela & Rännäli 1991: 95. 

Rakel Hyvärinen kertoo poikien sotaleikeistä ja kontakteista saksalais- 
joukkoihin: 


Pojat olivat leikkineet sissisotaa koko kesän. He ryntäsivät joka ju- 
nalle ja olivat oppineet aika paljon saksaakin — nämä kansakoulu- 
laiset päihittivät oppikoululaiset puhumisessa. He olivat mestareita 
viittilöimään ja ottamaan selvää asioista. Fipä siis ihme, että pojilla 
oli vakituiseen suklaata. Joskus he jopa toivat säilykepurkkeja ja 
muutakin syötävää. 3° 


Oli tultava toimeen olemattomalla tai vähäisellä kielitaidolla (”Fi Maija 
eikä kukaan muukaan talossa osannut puhua saksaa, mutta he viittelöi- 
vät saksalaisille.) tai haettava apua kielitaitoisilta naapureilta tai kylä- 
läisiltä koululaisista vanhuksiin, jos saksalaisjoukkojen omat tulkit tai 
suomalaiset yhteysupseerit tai tulkit eivät olleet ulottuvilla. 

Tuulikki Soini kuvaa tyttövuosien päiväkirjamerkinnöissään saksa- 
laisjoukkojen saapumista Petsamoon ja suoraan Soinin kotipihalle: 


Ensimmäinen autopari hipoi talon porrasta. Sitten ajurit menivät 
rantatörmään ja palasivat sieltä kaadettu koivu mukanaan. Hyväk- 
käät naamioivat niillä autojaan. Äidin koivuilla! 

Se sytytti mummon. En varmasti ikinä unohda raivoisaa mum- 
moa, joka meni miesten kimppuun, kiskoi sahoja niitten käsistä 
ja huusi: — Niht röören, niht röören privatvermöögen ['Fi saa kajo- 
ta, ei saa kajota yksityisomaisuuteen']. Oli mummo jotain oppinut 
Idan saksalaisasiakkaita palvellessaan. 

Mummo sai tolkutettua miehille, että hakekaa koivunne met- 
sästä, ja sieltä ne sitten lähtivätkin niitä hakemaan. Alkoivatkin 
kaataa sileäksi laitaa myöten. Se oli pappilan metsää, jotain senkin 
pelastamiseksi oli tehtävä. 

Mummo alkoi kysyä missä offitser, ja sai sellaisen käsiinsä. Mies 
oli Hauptmann Singer, joka puolestaan kutsui tulkin neuvotteluun. 


130 Hyvärinen 1983: 285. 
131 Arrela & Rännäli 1991: 80. 

Tulkin nimi oli Willy Caspari. Huonosti hän puhuu suomea, 
mutta sen verran, että loput äidin koivut saatiin pelastettua. Pyysi- 
pä Singer anteeksikin aiheutettua vahinkoa. Pappilan metsääkin 
lupasi kaataa säästellen, mutta paljon sieltä on puuta kaadettava 
sinne rakennettavien parakkien tieltä”? 


Aikalaismuistelmista löytyy paljon kuvauksia siitä, kuinka saksalaissoti- 
laat olivat innokkaita kyläilemään paikallisten asukkaiden kotona, mikä 
tietysti synnytti sekä satunnaisia että suunniteltuja kielenoppimistilan- 
teita. Tuulikki Soini kuvaa, kuinka edellä mainittu tulkki Caspari alkoi 
käydä heillä säännöllisesti iltaisin ja toi mukanaan suomalais-saksalai- 
sen sanakirjan, jonka avulla hän sitten opetti suomalaistuvassa saksaa. 


Aseveljen vieraat tavat 


Oman osansa vieraasta kielestä ja oudoista tavoista saivat luonnollisesti 
myös suomalaiset rintamasotilaat, joille suomalais-saksalainen asevel- 
jeys konkretisoitui yhteisissä sotilasoperaatioissa ja taisteluissa, niiden 
valmisteluissa sekä yhteiselossa taisteluiden välissä, luppoajalla. Ase- 
veljien kohtaamisista ja keskinäisestä kanssakäymisestä alkoi jäsentyä 
jo sodan aikana kertomuksia erilaisuudesta ja vieraudesta, jotka ovat 
jääneet pysyväksi osaksi suomalaista kollektiivista muistia. Kertomuk- 
siin tiivistyivät suomalaisen sotilaan omat aseveljeyden kokemukset tai 
kuulopuheista omaksutut näkemykset saksalaisesta sotilaasta, muisti- 
kuvat tapojen vieraudesta sekä suomalaisten ja saksalaisten sotilaskult- 
tuurien eroista. 

Annikki Kariniemen romaanissa Veren kuva pohjoissuomalainen 
Janne purkaa vaimolleen kirjeitse ärtymystään saksalaissotilaiden läsnä- 
olosta: 


132 Soini 1997: 151. 
133 Soini 1997: 150-171. 

Kuva 5. Suomalais-saksalaista aseveljeyttä: pojat Kiestingin liepeillä soittamassa 
hanuria 21.8.1941. (SA-Kuva/43671, TK-kuvaaja Hedenström. CC BY 4.0.) 


He jaksavat joka aamu pestä itsensä ja raakata partansa ja suitsut- 
taa oodekolonkinsa, niin että ällöttää. Odotan vain hartaana, että 
pian tulisi sääski ja voisi alkaa pikiöljyn valelemisen kasvoille ja 
parroille. Sitten kun he tuon aamuseremoniansa ovat tehneet, ovat 
he kohta valmiit jatkamaan matkaansa, ja siinä ja siinä on etteikö 
heillä ole ”krakut' kaulassa. Salonkikelpoisia siis, täälläkin keskellä 
erämaata. Mutta luulevatko he että he sillä voittavat sodan? Hä? Tu- 
lee mieleen ne talvisodan ruotsalaiset vapaaehtoiset. Kyllä heilläkin 
unohtui hajuvesi ja lihapullat ja sokkertrikka ja öörfiilat kun sotaan 
tuli tosilähtö. Siispä siinä suhteessa odotan aikaa parempaa, sillä 
arvaathan miltä suomalainen mies täällä näyttää, niin sotamies 
kuin upseerikin. No, ei haise hajuvesi eikä kiillä naama, tämä kova- 
kasvo, partaveden jäljiltä vaan silkka sissinsänki pistää esiin naa- 
masta kuin naamasta ja kattaa melko tiheästi kuulaankin posken.” 


134 Kariniemi 1971: 56. 

Niin historiantutkimuksessa kuin aseveljeyttä käsittelevässä kirjallisuu- 
dessa (autobiografisessa, puolidokumentaarisessa ja fiktiivisessä) nä- 
kyy suomalaisen kollektiivisen muistin kuva saksalaisesta aseveljestä 
mukavuudenhaluisena, sliipattuna soturina, jolle suomalainen korpi oli 
lamaannuttava paikka ja joka piti viimeiseen saakka kiinni sotilaskurista 
ja -hierarkioista. Kokemukset tiivistyvät stereotyyppiseen mielikuvaan 
ja vertailuun, jossa suomalainen sotilas vetää pidemmän korren juuri 
siinä, mikä on kertojan viitekehyksessä olennaista eli taistelussa yhteistä 
vihollista vastaan: Vihollinen voitettiin korpisoturin ylivertaisilla hiihto-, 
suunnistus- ja taistelutaidoilla ja tilanteen vaatimalla oma-aloitteisuudel- 
la, ei niinkään sotilaskurilla ja kölninvedellä.5 

Muistoissa tiivistyy myös kertomus samanaikaisesti sekä ruoka- 
huolloltaan erinomaisesti että varustukseltaan pohjoisiin talvioloihin 
(ainakin aluksi) huonosti varustautuneesta armeijasta, mikä synnytti 
tilaisuuden kaupantekoon aseveljien välillä: saksalaiset saivat lämmintä 
ylle, suomalaiset lämmikettä rinnan alle — lämmikettä, joka näennäisesti 
korjasi jopa kielitaidon puutteet. 

Yliluutnantti V. Arrela tarinoi Kansa Taisteli -lehdelle kirjoittamassaan 
jutussa ”Lasikantinen sanakirja”: 


Jo välirauhan syksy 1940 toi Lappiin ensimmäiset saksalaiset vih- 
reätakit. Saapuivat ”baubatallonit” pystyttämään parakkeja pitkin 
Petsamon tien vartta ja erikoisesti Rovaniemelle sellaisessa tahdis- 
sa, että kiertävä kasku kertoi, ettei Rovaniemellä kaljupää uskalla 
nostaa lakkiaan, koska saksalaiset pystyttävät parakkejaan kaikille 
paljaille paikoille. Siellä alkoi ensimmäinen veljeily näiden tulevien 
aseveljien kanssa. Alkoi kuten jatkuikin ”nixkonjakin” voimalla. 
Rajavartioston kentälle nousi ensimmäinen kanttiini, josta suoma- 
lainan harmaatakkikin sai apua kuivan kurkkunsa kostukkeeksi. 
Siellä kulkivat ensimmäiset toverukset halakaulassa — vihreätakki 
ja harmaatakki. Saksalainen iloisuutensa voimassa ja suomalainen 


135 Ks. esim. Vehviläinen 1984: 336; Lähteenmäki 1999: 92. Myös rintaman valvontaupseerin Taavetti 
Heikkisen päiväkirjasta välittyy varsin kriittinen kuva saksalaisten toimintakyvystä. 

saksalaisen konjakin lämmittämänä. Kielitaitoa ei tarvittu. Hyvin 
ymmärsi suomalainen, mitä saksalaisen ”sehr gut” [oikein hyvä'] 
hokema tarkoitti, julistaessaan ympäristölleen, että hyviä miehiä 
nämä Hitlerin pojat, kun heti alkavat kutsua serkuksi.”* 


Alkoholin saatavuus ja runsas käyttö saa paikoitellen sekä sotilaiden että 
kotijoukkojen muisteluissa lähes myyttisiä mittoja, eikä vähiten siksi, 
että juuri siihen kiteytyi niin saksalaisen ruokahuollon ylenpalttisuus 
ja erilaisuus kuin myös yksi keskeisistä stereotyyppisistä kulttuurierois- 
ta aseveljien välillä, joka omalla tavallaan myös määritti aseveljeyden 
arkisuhteita: Vuoristoarmeijalle arkinen itsestäänselvyys ja huollon pe- 
ruselementti, suomalaiselle sotamiehelle haluttu harvinaisuus, jonka 
kulutusta valtiovalta pyrki hillitsemään hinnoilla ja myyntirajoituksilla. 
Runsaasti käytettynä — saksalaisittain nautittuna tai suomalaisittain hu- 
malahakuisesti juotuna — se aiheutti kupruja arkiseen rinnakkaiseloon: 
riitoja, väkivaltaisuutta ja kuolonuhrejakin, joiden selvittelystä aiheutui, 
kuten jäljempänä nähdään, runsaasti työtä Yhteysesikunta Roin tulkeille 
ja yhteysupseereille.7 Mutta samanaikaisesti siihen liittyy myös tarinoi- 
ta tilanteista, joissa alkoholi toimi ikään kuin aseveljeyteen liittyneiden 
jännitteiden lieventäjänä, törmäysten pehmentäjänä ja suomalaisten 
kielenkantojen rentouttajina. 

Vähän myöhemmin Arrela kuvaa kohtaamistaan Wehrmachtin valio- 
pataljoonaksi mainitun komentajan, Hauptmann Manntayn kanssa: 


Hyvin joviaalinen herra. Joutuessani parin päivän ajan toimimaan 
hänen pataljoonassaan yhteysupseerina tutustuin häneen tarkem- 
min. Kun saksankielen taitoni ei ollut niitä kaikkein parhaimpia, 
niin ennen yhteisiä neuvotteluja oli herra Hauptmannin käsky 
lähetilleen: 


136 Arrela 1957: 1; samansisältöinen tarina löytyy myös Sotasavotta. Korsuelämää 1939—1944 -korsuperin- 
nekirjoituksista, ks. Nyman ja muut 1974: 200-201. 

137 Ks. lähemmin Vehviläinen 1984: 336 ja 1987: 355; alkoholin käytöstä ja alkoholin liittyvästä rikollisuu- 
desta ja irtolaisuudesta ks. Junila 2000: 244-262. Junilan tiivistys on tässä yhteydessä varsin kuvaava: 
”Aikalaiskertomusten mukaan saksalainen konjakki vei mennessään suomalaisen miehen siinä, missä 
saksalaiset sotilaat veivät mukanaan naiset.” Mts.: 244. 

— Tuokaa sanakirja! Tavallisesti tämä sanakirja oli lasikantinen, 
mutta sitä lehteilemällä asiat selvenivät. 38 


Kuva alkoholin tärkkäämästä rinnakkaiselosta ja alkoholista puutteel- 
lisen kielitaidon täydentäjänä on tietysti vain osa kokonaisuutta, var- 
sinkin kun tavallisen rivisotilaan kokemukset ”lasikantisen sanakirjan” 
käytöstä aseveljien välisissä keskusteluissa olivat todennäköisesti hyvin 
toisenlaisia kuin upseerien. Kuten Maria Lähteenmäki on kuvannut, 
päällystön arki tundran ja korpimetsien parakeissa sujui tietysti toisen- 
laiseen tapaan ja erityisesti paremmin eväin kuin tavallisten suoma- 
laisten työmiesten ja rivisotilaiden yhteiselo saksalaissotilaiden kanssa. 
Tarveaineita ”kamraattien” kanssa nostettaviin veljenmaljoihin riitti 
kuitenkin myös rivimiesten saksalais-suomalaisilla ”ryyppypäivillä”.99 
Anekdootit alkoholivetoisesta ongelmanratkaisuista paljastavat samalla 
itse ongelman eli kommunikaatiovaikeudet kahden toisilleen vierasta 
kieltä puhuvan, mutta yhteistyössä sotivan sotavoiman välillä. Kieli ja 
erityisesti yhteisen kielen puute määritti aseveljien rinnakkaiseloa ja 
yhteisiä operaatioita, ja kielimuuria yritettiin purkaa kaikin käytettävissä 
olevin keinoin. Veikko Laitinen muisteli rintaman yhteisiä kieliopintoja: 


Meidän teltta oli ihan niiden seassa, kuten saksalaiset itse sanoi 
”punka”. Kun tähän aikaan silloin ja nyt on pitkät pimeät eikä sak- 
salaisilla punkassaan ollut valaisimia, kun se mahtollinen nuotio, 
niin kaksi lähintä naapuria olivat meidän teltassa joka ilta. Me ku- 
kaan ei osattu saksaa eivätkä he suomea, niin meillä oli erittäin 
hauskaa ne kielioppitunnit. Kyllähän ne esineet ja joka voitiin 
vaikka piirtää, selvisi, vaan asioiden ymmärtäminen oli hankalaa 
ja hauskaa. [- -] Joka tapauksessa kaverit olivat hauskoja ja koh- 
teliaita. Kävimme me joskus heidän punkassa vaan kun sinne ei 
sopinut kun yksi vieras kerrallaan ja savu pisti silmiin." 


138 Arrela 1957: 5. 
139 Lähteenmäki 1999: 84 ja 94. 
140 SKS KRA. Laitinen, Veikko Korsu 24. 1973. 


76 3 ASEVELJEYDEN MONIKIELISYYS JA SIVIILILINKIT 


https://doi.org/10.21435/skst.1488 


Taistelujen välillä oli tietysti aikaa tutustua taistelutoveriin ja hänen kie- 
leensä elekielen tai piirrosten ohjaamilla kielikursseilla, mutta niiden 
”oppimäärät”? määriteltiin todennäköisesti inhimillisten perustarpeiden 
valossa. Tavoitteena oli pystyä tarpeen tullen vaihtamaan edes muuta- 
man sanan ruuasta, juomasta, vaatteista, säästä, aseistuksesta, varusteis- 
ta tai, rintataskusta kaivetun kuvan säestämänä, kaukana kotona odotta- 
vasta perheestä. Itse taisteluissa koettuja kommunikaatiovaikeuksia ei 
näillä oppitunneilla varmaankaan korjattu. Rintamalinjoilla erilaiset so- 
tilaskulttuurit kohtasivat konkreettisimmillaan suomalais-saksalaisissa 
yhteispartioissa, joissa suomalaisia taistelijoita nyppi kielivaikeuksien 
lisäksi saksalainen komentokulttuuri.'*" 

Annikki Kariniemen romaanihenkilö Janne on siirtynyt osastoineen 
pois saksalaisten läheisyydestä ja piirtää kirjeessään kuvan jermun ja 
preussilaisen yhteistyöstä: 


Itse asiassa olemme tuosta [uudesta] komennuksesta kaikki hy- 
villämme. Onhan siellä enemmän omakielistä joukkoa. Täällä on 
miehistöllä ollut joskus vaikeuksia. Ajattele nyt saksalainen ja suo- 
malainen sotamies rinnakkain! Jermu ja preussilainen — siinä on 
helvetin suuri ero. Mutta täytyy sanoa että taistelussa ovat tasaver- 
taisia, ei jää toinen tai toinen piileksimään toisen selän suojaan, 
molemmat ovat uljaasti keulassa. Ja kaikki on tasattu, muonat ja 
murjut. Soturin elämä on aina samaa tuhattulimmaista paskaa sil- 
loin kun sodassa ollaan. Ja kun tapellaan ei joudeta kinastelemaan. 
Entä mitä osattaiskaan kun ei ole yhteinen kieli, ja vahinko ettei 
saksalaisilla ole niitä ytimekkäitä kirosanoja kuin on meillä tuo 
perkeleenhelvetti ja saatanankristus. Tietenkin heilläkin on omat 
voimasanansa, mutta suomalaisen korvaan ne kuuluu pelkältä hys- 
syttelyltä.'4? 


Kariniemen romaanihenkilö antaa saksalaisten ja suomalaisten soti- 
laiden eroista ja sotamiehen elämästä yhdenlaisen, kaunokirjallisesti 


141 Lähteenmäki 1999: 92. 
142 Kariniemi 1971: 129—130. 

sävytetyn todistuksen. Konkreettisia dokumentteja suomalaisten ja 
saksalaisten sotilaiden elämästä ja sen äkillisestä päättymisestä löytyy 
yhteysupseerien viikkokertomuksista. Seuraavassa viikkokertomuksen 
otteessa luutnantti Luomi raportoi yhteispartiosta, joka lähetettiin jäljit- 
tämään suomalaisen naisen kimppuun hyökänneitä partisaaneja. 


14.10. aamun valjetessa lähdin Oblt. Wahlin kanssa järjestämään 
takaa-ajoa. Tällöin oli paikalla jo pion vänr. Pentti Perttunen kym- 
menen pioneerin kanssa Märkäjärveltä. Saksalaisia oli 1+20. Jouk- 
kue lähti Oblt. Wahlin johdolla seuraamaan jälkiä, jotka voitiin 
nähdä vähästä lumesta huolimatta. (Itse sain käskyn lähteä yhtey- 
den pitoon Kelloselkään, koska oletettiin kolmen 9.10. nähdyistä 
kuudesta ryssästä olevan liikkeellä myös seudulla, sekä myöhem- 
min Sallaan huoltamaan haavoittuneita. Vänr. Perttunen saksaa 
puhuvana toimi takaa-ajossa tulkkina.) Joukkue eteni suomalaiset 
kärkenä luoteeseen Majavanevaa kohti. Ryssät huomasivat 
n. 7 km:n päässä olevansa takaa-ajettuja ja koettivat eksyttää mei- 
käläisiä. Oblt. Wahl kulki kahden taistelulähettinsä ja koiransa 
kanssa n. 12 km pääjoukon jäljessä. Tällöin alkoi koira tuijottaa 
yht'äkkiä parinkymmenen metrin päässä olevaan tiheikköön, Obtl. 
Wahl huomasi ryssän tähtäävän kp:llä, heittäytyi maahan ja alkoi 
ampua pistoolillaan ryssää. Syntyi lyhyt kahakka, jolloin Wahl 
katsoi viisaammaksi vetäytyä. Ryssillä oli liian suuri tuliylivoima. 
Vänr. Perttunen lähti nyt miehineen laukauksia kohti. Hän eteni 
rinnallaan alikers. Lähdemäki. Jälleen tuli odottamatta tulta väijyk- 
sistä, alikers. Lähdemäki sai luodin vatsaansa ja kaatui. Perttunen 
ryhtyi heti motittamaan vihollista. Vasemmalta kiertävä alikers. 
Lammassaari haavoittui polviin. Loppukahakassa jo haavoittuneet 
ryssät eivät tahtoneet antautua, jolloin saksalainen pk teki lopun 
kahakasta." 


Monet muistikuvat ja kertomukset saksalaissotilaiden selviytymisestä 
pohjoisessa Suomessa liittyvät ennen muuta siihen, miten armottomaan 


143 Luomi Willamolle 25.10.1942, ” Toimintakertomus ajalta 11.10.—25.1042”, T-5471/1—3. 

testiin saksalaisten sotataidot joutuivat sodan ensimmäisenä vuonna ja 
erityisesti talvella 1941-1942. Menestys jäi kauaksi tavoitellusta ja tappio- 
luvut nousivat suuriksi. Kun kävi ilmi, miten riippuvaisia saksalais- 
sotilaat olivat suomalaisten maastontuntemuksesta ja partiointitaidois- 
ta, alkoi asevelisaksalaisen kuva suomalaisten korpisoturien silmissä 
rapistua.'4 Pohjoinen luonto loi taisteluille aivan toisenlaisen näyttä- 
mön kuin mihin saksalainen sotilas oli tottunut eteläisemmillä rintama- 
linjoilla. Järkytys, pelko, pettymys ja ihmetys — siinä varmaankin tunteet, 
joita itäinen tai pohjoinen Suomi ja sen jänkä- ja korpimaisemat nosti- 
vat pintaan saksalaissotilaan saapuessa uuteen asemapaikkaansa kesällä 
1941. Kun päivät vielä alkoivat lyhentyä ja varsinkin talven kaamosaika 
lähestyä, oli mielialoja vaikea pitää kurissa, saati koholla. Saksalaistun- 
nelmia suomalaisessa erämaassa kuvaa luutnantti Arrela: 


Metsä oli heille die Hölle — helvetti —, joka kauhistutti heitä, 
avomaiden ja kaupunkien asukkaita. Se loi heihin yksinäisyyden 
pelon, joka purkautui valittaviin huutoihin heti, kun toinen oli 
pensaan takana piilossa silmiltä: — Max! Wo bist du? Hier Fritz! 
— Max! Missä olet? Täällä Fritz! 

Ymmärsimme heitä ja autoimme heitä. Myöhemmin totesim- 
me, että he olivat ottaneet opiksi liiankin hyvin. Tämä silloin, kun 
aseveljistä oli olosuhteiden pakosta tullut vihollisia. 

K] 

Vasemmalla siivellämme oli e.m. saksalainen osasto, jonka 
kanssa ystävystyimme. Muistan nuoren luutnantti Hanckenin, 
joka oli kotoisin etelä-Saksasta [sic]. Muistan hänen murheensa, 
kun aurinko katosi talviselta taivaalta.'45 


Erot kielessä, kulttuurissa ja sotilaskulttuureissa sekä itä- ja pohjoissuo- 
malaisen erämaan vieraus ja sen aiheuttamat fyysiset ja henkiset vaikeu- 
det määrittivät suomalaisten ja saksalaisten sotilaiden kontakteja. Jotta 
erot ja kommunikaatiovaikeudet eivät vaarantaisi sotilasoperaatioita ja 


144 Vehviläinen 1987: 356, Lähteenmäki 1999: 93. 
145 Arrela 1957: 3 ja 6. 

sitä kautta nakertaisi aseveljeyden julkikuvaa, kielitaitoisten sotilaiden 
ja siviilien välittäjätyötä tarvittiin taistelurintamalta kotirintamalle asti. 
Päämaja resursoi tätä varten yhteysupseereja ja tulkkeja tukemaan sak- 
salaisjoukkojen läsnäoloa ja toimintaa pohjoisilla rintamalohkoilla ja 
niiden selustassa, mutta työsarkaa jäi myös siviileille. 


Kielitaito pääomana 


Saksan osaamisesta tuli resurssi, jolla oli sekä taloudellista että sosiaa- 
lista merkitystä. Kielitaitoisena oli helpompi puuttua kyläläisten tai per- 
heen kokemiin saksalaisjoukkojen väärinkäytöksiin, täydentää sota-ajan 
säännöstelyn kurjistamaa ruokavaliota, luoda henkilökohtaisia suhteita 
sotilaisiin samoin kuin kohentaa omaa taloudellista asemaansa sak- 
salaisjoukkojen palveluksessa. Aseveljeyden sisältöihin paneutunut 
tutkimus on osoittanut, miten suuri Saksan sotavoiman merkitys oli 
Pohjois-Suomen ja ylipäätään Suomen taloudelle kuin myös yksityista- 
louksille.'4* Vuoristoarmeijan operatiiviset tarpeet toivat Pohjois-Suo- 
meen valtavasti työtä paitsi sotajoukkojen mukana tulleelle myös pai- 
kalliselle työvoimalle, ja lisäksi sen sotilaiden ostovoima oli huomattava. 
Työvoiman kasvava tarve näkyi kaikkialla taloudessa, joten myös kielitai- 
toisia henkilöitä tarvittiin jatkosodan aikana yhä enemmän saksalaisten 
kanssa kauppaa käyvien suomalaisyritysten myynti- ja vientikonttorien 
palvelukseen. Esimerkiksi syksyllä 1941 Helsingin Sanomien ilmoituksis- 
sa etsittiin toistuvasti saksaa ja suomea taitavia kirjeenvaihtajia tai kont- 
toristeja, joiden tuli kone- ja pikakirjoituksen lisäksi kyetä kääntämään 
erityisesti suomesta saksaan ja päinvastoin.'17 

Kielitaitoisia nuoria tarvittiin myös suomalaisten sotilasyksiköiden 
toimistoissa, tiedustelussa ja viestintätehtävissä, jotka toimivat vuoristo- 
armeijan joukoille alistettuina tai joille oli alistettu saksalaisia joukko- 
osastoja. Kyllikki Villa oli yksi niistä nuorista naisista, jotka päätyivät 
viestilotaksi tehtäviin, joissa kysyttiin konekirjoitus- ja saksantaitoa. Sak- 


146 Ks. esim. Junila 2000: 305-327, Westerlund 2008a: 132-145 ja Mikkonen 2017a: 33-37. 
147 Esim. Helsingin Sanomat 16.10.1941, 23.10.1941, 2.11.1941 ja 22.11.1941. 

salais-suomalaiselle sanakirjalle oli jatkuvasti tarvetta Villan kehittäessä 
kielitaitoaan sekä saksalaista kirjallisuutta lukemalla että saksalaisosas- 
tojen sotilaiden kanssa juttelemalla: ”Pojat kehuvat minun puhuvan 
hyvin"! Välttämätöntä saksan kielen taito oli viimeistään Tiiksjärven 
sotilaslentokentän ilmavalvontakeskuksen puhelinlottana, jotta keskuk- 
sen välittämät viestit kulkivat päivittäin oikeisiin osoitteisiin. Elokuun 
1942 loppupuolella Villa kirjoitti Rukajärven suunnalta äidilleen: 


Tässä yhteydessä muistan, että Sinun pitäisi välttämättä tuoda mi- 
nulle saksalais-suomalainen sanakirja. Olen vähän koettanut lues- 
kella runoja ym. saksaksi, mutta siitä ei tule mitään ilman sanakir- 
jaa. Hyvä se olisi muutenkin, kun nykyisin tulee puhuttavaksikin 
joka päivä. Vielä kolmisen viikkoa sitten en olisi uskonut pystyväni 
puhumaan saksaa puhelimessa, ja nyt jo juttelen joka päivä pitkät 
jutut. Kaipa on paras ottaa kaikki mahdollinen hyöty irti ja oppia 
tosiaan saksaa täällä. Muuten en erikoisesti voi sanoa pitäväni saks- 
manneista. Kaikissa suhteissa, he ovat esim. vähän liian huolitel- 
tuja ja sliipattuja näissä oloissa hyvin hoidettuine kynsineen, aina 
tiptop puettuina hansikkaita myöten — omat lentäjämme kuljeske- 
levat täällä resuisissa verryttelypuvuissa, parta vähän pitkänä jne 
— ja tuntuvat kotoisilta, turvallisilta ja luotettavilta. Mutta seuruste- 
len aina vähän näittenkin Staabin herrojen kanssa — en vakavasti 
senhän tiedät — kielenkin takia.'9 


Kielitaito toi lisätehtäviä, kun suomalaissotilaat tarvitsivat tulkkia saksa- 
laisen hammaslääkärin hoidossa tai saksalaiset suomalaisten rakennus- 
miesten kanssa.5* Saksaa taitaville paikallisille ja lotille olikin erityisen 
kova kysyntä juuri siellä, missä suomalaiset ja saksalaiset toimivat rin- 
nakkain tai niissä saksalaisjoukoissa, jotka asettuivat pohjoissuomalais- 
ten naapureiksi ja joiden omat, Saksassa rekrytoidut ja koulutetut tulkki- 
resurssit eivät millään tavoin vastanneet todellista päivittäistä tarvetta. 


148 Villa 2006: 132. 
149 Villa 2006: 175—176. 
150 Villa 2006: 230. 

Tulkiksi päätyivät kaikki, jotka kynnelle kykenivät, ja kuten Junilan tutki- 
muksesta löytyvä ”Annikin” kertomus osoittaa, komennus kotikylään 
saapuneen saksalaisesikunnan tulkiksi saattoi olla hyvin pikainen: 


Kuuden jälkeen juoksin (ilmavartiosta) kotiin ja suoraa päätä isän 
kontturiin, niin kuin sitä nimitimme. Siellä hämmentynyt isä ja 
saksalaiset odottivat kylän ainoata ylioppilasta tulkiksi, sillä ryhmä 
von Bleyerin esikunta oli asettumassa meille. — Saksalaiset luulivat 
minua Ilmaksi, mainituksi ylioppilaaksi. Kun kielsin sen saksaksi, 
jouduin kiikkiin. Olinhan vasta saksan alkeissa opintielläni. — Mut- 
ta tulkiksi minun oli siinä paikassa ryhdyttävä." 


Kärjistäen voisi sanoa, että mitä kauemmaksi tultiin tienrakennushank- 
keiden ojista konttoreihin ja saksalaisjoukkojen esikuntiin, sitä suu- 
rempi oli kielitaitoisen työvoiman tarve, ja sitä paremmat edellytykset 
kielitaitoisilla paikkakuntalaisilla oli nousta taloudellisilla ja sosiaalisilla 
tikkailla totuttua korkeammalle. Yhteysupseeri, vänrikki Gert Stude ra- 
portoi heinäkuussa 1942 sotavankien ankarasta kohtelusta ja mainitsee 
ohimennen myös nuoren suomalaistulkin nauttimat edut: 


Vaikutti siltä kuin vankeja nyt pidetään ankarassa kurissa, niin- 
pä eräs vanki ammuttiin, koska jatkuvasti ei totellut käskyjä eikä 
tehnyt kunnollista työtä. Kuten Ivalossa oleva tulkki, sot.virk. Bo 
Gadolin (18 v., siviilissä oleva, joka on oikeutettu käyttämään sot. 
virk. luutn. virkapukua, saa saksalaisilta mk 4.000:- kuukausi- 
palkkaa, lisäksi vapaa asunto) kertoi on mainitusta työpaikasta jo 
aikaisemmin päässyt sotavankeja karkuun, jolloin vartiomies sai 
pahoja vammoja.5? 


Saksalaisten puuhia seuraamalla hankittu, edes auttava saksantaito vei 


nuoria poikia hevosmiehiksi, juoksupojiksi tai jopa työmaiden tulkeiksi. 
Tulkkaamalla ansaittu palkkio saattoi olla moninkertainen heidän rau- 


151 Junila 2000: 322. 
152 Stude Willamolle 18.7.1942, T-5471/1—3. 

han ajan opettajiensa nauttimaan palkkaan verrattuna. Keskikoulussa, 
lukiossa tai yliopisto-opinnoissa opittu saksa riitti pätevöittämään mo- 
net nuoret tytöt ja naiset hyväpalkkaisiin toimistotehtäviin ja tulkeiksi 
rintamalinjojen takana olevien huoltoyksiköiden, ilmavoimien, soti- 
laslentokenttien ja -sairaaloiden, komendantinvirastojen tai kansallis- 
sosialistisen Saksan rakennushankkeita toteuttaneen Organisation 
Todtin palvelukseen." 

Kielitaito oli saksalaisten palveluksessa olennainen ja välttämätön 
taito. Kieltä vain huonosti osaavalle työtekijälle tehtävät saksalaisten 
keittiöissä, kanttiineissa pesuloissa tai toimistoissa toimivat kielikylpyi- 
nä, jossa työ opetti tekijälleen myös siinä tarvittavan kielitaidon. Kun 
Wellamo Paananen päätyi tarjoilijaksi vuoristoarmeijan pääesikunnan 
(AOK:n) upseerikasinolle, niin ”kyökkikieli tarvittavine kohteliaisuuksi- 
neen” opiskeltiin kasinon keittiössä tarjoilujen välillä. Saksalaisista vain 
hyvin harvat osasivat suomea, joten suomalaistarjoilijoiden oli opiskel- 
tava päivittäin, jotta jutustelu kasinon upseerivieraiden kanssa sujui 
edes auttavasti. Kuten Paananen muistelee, vaadittiin nokkeluutta ja 
nopeita hoksottimia, mutta ”kaikkein tärkein työväline” oli sanakirja. 
Kielitaito oli koetuksella päivittäin, joten ”sanakirja nuhraantui esiliinan 
taskussa”: 


Tarjoillessani kenraaleiden pöytään olin kiusaantunut, kun en pys- 
tynyt antamaan suoraan vastauksia esitettyihin kysymyksiin. Opin 
nopeasti ymmärtämään tavanomaiset asiat, mutta vastaamiseen 
piti pyytää apua. Esimerkiksi kenraalieversti von Falkenhorst piti 
tapanaan kysyä lähes päivittäin, miten pieni tyttäreni ja mieheni 
voivat. |- -] 

Väistääkseni turhia keskusteluja opettelin vastaamaan kenraa- 
lille äänensävyjä ja ilmeitä muuttaen muutamia vakiolauseita, joi- 
den avulla selvisin nopeasti. Sanoin ”Jawohl, Herr Generaloberst, 
Danke Schön, Herzlichen Dank”. (Kyllä, herra kenraalieversti, kau- 
nis kiitos, sydämellinen kiitos.) Usein pääsin pulasta sanomalla 
”Alles gut, Herr Generaloberst, Sie sind sehr freundlich” (Kaikki 


153 Heiskanen 2018: 35 ja passim. 

hyvin, herra kenraalieversti, te olette kovin ystävällinen), ja niin 
edelleen. 


Suppeinkin sananvaihto ja kohteliaisuudet huomattiin ja toistuessaan 
ne synnyttivät kenraalin ja tarjoilijan välille arkipäiväisen työtoveruuden, 
jonka hedelmiä olivat kotiin pienelle tyttärelle lähetetyt paketit täynnä 
kenraali von Falkenhorstin lahjoittamaa suklaata, makeisia, marmelaa- 
dia ja muita herkkuja.54 

Kielipääoman vaihtoarvo näkyi näin paitsi poikkeuksellisen suurissa 
palkoissa myös muissa eduissa, kuten ruhtinaallisessa muonassa ja 
kulttuuripääoman kertymisessä: aseveljien tarjoamat työt toivat tarjolle 
myös toisenlaiset tavat ja tottumukset, samalla tavoin myös pääsy ase- 
veljien kulttuuritilaisuuksiin avasi maailmaa oman siihenastisen elin- 
piirin ulkopuolelle. Leila Salmen muistamat kokemukset ovat tästä 
hyvä esimerkki. 


"LÄHDIN KUN HALUSIN KÄYTTÄÄ TÄTÄ SAKSAN KIELTÄ” 

Kun vuoristoarmeijan alppijääkärit marssivat Vaasan keskustassa syksyl- 
lä 1940, ei Leila Salmi kuullut saksankielistä laulua ensimmäistä kertaa 
elämässään.5* Kielikärpänen oli surahtanut Salmen korvaan jo lapsena, 
kun isä oli tuonut liikematkoiltaan Saksasta tuliaisena lasten gramo- 
fonin ja sen mukana joukon lastenlaululevyjä. Veljen kanssa kuunnel- 
tujen ja laulettujen laulujen sanat jäivät mieleen ja herättivät lapsen mie- 
lenkiinnon saksan lisäksi muihinkin kieliin. Ja kun kotona ja Vaasassa 
yleisemminkin oppi sekä ruotsin että suomen yhtä aikaa, oli siitä sitten 
helppo ”ponnistaa muihin kieliin kun osasi kahta kieltä pikkulapsena”. 
Salmen kiinnostus kieliin oli niin suurta, että kun kielilinjan opiskelu ei 
käynyt päinsä Vaasan yhteiskoulussa, piti hän viisampana siirtyä viiden 


154 Paananen 1998: 95, 103, 105 ja 117; Paanasesta myös: Heiskanen 2018: 67—68. 

155 Lähteenmäki 1999: 117, Junila 2000: 315, passim., Heiskanen 2009: 154. 

156 Tässä kerrottu Leila Salmen (os. Rajala) tarina perustuu Salmen päiväkirjaotteeseen ”Muistelmia 
sotavuosilta”, sen pohjalta julkaistuun tarinaan Soilikki Suorannan toimittamassa teoksessa 
Lottatoimintaa Vaasassa vuosina 1919—1945 (2016), Anne Laurilan artikkeliin sanomalehti Ilkka- 
Pohjalaisessa (20.9.2020) ja erityisesti Leila Salmen puhelinhaastatteluun talvella 2021. Sitaatit ovat 
kaikki haastattelun transkriptiosta. Kiitän Leila Salmea lämpimästi haastattelusta ja aineiston anta- 
misesta käyttööni. 


84 3 ASEVELJEYDEN MONIKIELISYYS JA SIVIILILINKIT 


https://doi.org/10.21435/skst.1488 


yhteiskouluvuoden jälkeen kauppakouluun, jossa opiskeltiin enemmän 
kieliä. 


No siellä oli ensinnäkin ruotsi ja ruotsin kauppakirjojen vaihto, 
saksa, saksan kauppakirjojen vaihto ja englanti ja englannin kaup- 
pakirjojen vaihto, joka oli aivan erilaista kun normaali kieli, että 
siellä oppi nämä kaikki tämmöset kirjeenvaihtajan ammattia var- 
ten. 


Opituista taidoista oli hyötyä niin sodan aikana kuin erityisesti sodan 
jälkeenkin, kun Salmi päätyi Vaasan Höyrymyllyn palvelukseen ulko- 
maankirjeenvaihtajaksi. Sitä ennen elämän- ja työkokemusta karttui 
saksalaisjoukkojen palveluksessa Rovaniemellä. 

Salmen pohjoisessa töissä ollut luokkatoveri otti yhteyttä ja kertoi, 
että Rovaniemelle tarvittaisiin pikimmiten saksan kieltä taitava kirjeen- 
vaihtaja ja tulkki vuoristoarmeijan paikallisen rakennusviraston (Heeres- 
haudienststelle 123) palvelukseen. Tehtävissä siihen asti palvellut suoma- 
laisinsinööri (Kaarlo Wegelius) ei korkean ikänsä vuoksi jaksanut enää 
liikkua työmailta toisille 


[<] ja hän istu siellä toimistossa ja tarvittiin semmonen, joka me- 
nee mukaan rakennustyöpaikoille ja tulkkaa siellä rakentajien ja 
näitten rakennuttajien välillä, kaupankäyntiä ja tilaisuutta ja hoitaa 
myöskin sitten niille, niille sen kirjeenvaihdon. 


Tehtävät olivat juuri sitä mitä Leila Salmi oli kaivannut — mahdollisuus 
käyttää saksan kieltä ja itsenäistyä. Salmen nuorena leskeksi jäänyt ja 
ehkä siksi kovin suojelevainen äiti ei ollut hyvillään tyttärensä suunni- 
telmista, mutta 20-vuotiaan nuoren päätä oli vaikea kääntää. Äidin mieli 
kuitenkin rauhoittui aikanaan, kun hän kävi paikan päällä toteamassa, 
miten mukavaksi tyttären olo oli järjestetty. Asiassa auttoivat myös Ro- 
vaniemeltä lähetetyt kirjeet ja paketit, joiden sisältämät saksalaisten 
sotilaskanttiinien tuotteet (Marketenderwaren) antoivat äidille hyvää va- 
luuttaa kotiseudun vaihtokauppaan: ”[- -] kanttiinista sai muun muassa 
Cointreau-likööriä, joka oli ranskalaisilta varastettua että hienoja juomia 

ja minä lähetin niitä sitten äidille.” Saksalaiset pitivät huolta työvoimas- 
taan tavalla, joka on jäänyt pysyvästi mieleen. Palkka oli paljon suurempi 
kuin kotona Vaasassa, minkä lisäksi 


[<] siihen kuului ruoka ja asunto ja sitten kaikki lääkärissäkäyn- 
nit ja hammaslääkärit hoidettiin. Ja ensimmäisinä kenkiin laitet- 
tiin naulat ja monoihin siihen aikaan, ja kaikki huollettiin ja an- 
nettiin Alpensonnea talvella ja vitamiineja ja tuollaista. Että siellä oli 
hirveän hyvä huolto kaikella tavalla ja hyvä ruoka. 


Työtehtävät olivat ”tavallista konttorihommaa” eli kauppakirjeenvaihtoa 
saksalaisille materiaaleja ja tarvikkeita toimittavien suomalaisyritysten 
kanssa. Sen lisäksi liikuttiin autolla lukuisilla rakennustyömailla, joilla 
Salmi tulkkasi suomalaisten työmiesten tai ”kaivonkatsojien” ja saksalai- 
sinsinöörien välillä. Suomalaisia työmiehiä kävi myös konttorilla muun 
muassa rakennustarvikeasioissa, ja niitä asioita tulkatessa erilaisten tar- 
vikkeiden ja työkalujen nimet jäivät vuosikymmeniksi ”lähtemättömästi 
mieleen”. Työt sujuivat hyvin, sillä se ”oli sentään aika yksinkertaista 
kieltä, mitä nämä rakennusmiehet käyttivät”.57 

Työkavereina oli saksalaisia esikuntaan palkattuja naisia (Stabshelfe- 
rinnen), joiden kanssa Salmi myös asui suurimman osan ajasta. Lisäksi 
saksalaisyksikön palveluksessa oli joukko sotilasvirkamiehiä ja upsee- 
reja, siviiliammatiltaan insinöörejä ja arkkitehtejä, yhtä karskin oloista 
komentelevaa SS-miestä lukuun ottamatta rauhallista porukkaa, jonka 
kanssa tehtiin töitä ja järjestettiin leppoisia illanviettoja, laulettiin pal- 
jon saksalaisia schlagereita tai käytiin hiihtämässä lähistön vaaroilla. Pal- 
jon aikaa kului myös Haus der Kameradschaft -talolla, jonka Kraft durch 
Freude -ohjelmatarjonta [voimaa ilosta'] — konsertit, ooppera- ja teatteri- 
vierailut ja muu ”arvokas ohjelma” toi vaihtelua arkeen. ”Kyllä siellä aika 
kului”, kuten Leila Salmi totesi. 

Vajaat 80 vuotta myöhemmin sota-ajan työkokemukset Heeresbau- 
dienststellen kirjeenvaihtajana ja työmaatulkkina olivat edelleen Salmella 


157 Haastattelussa Leila Salmi luetteli ulkomuistista pitkä litaniat saksankielistä rakennusmateriaali- ja 
työkalusanastoa. 

hyvässä muistissa ja erityisesti lämpiminä muistoina: ”Siellä oli niin 
mukava henki ja ystävällisiä ihmisiä [- -] että kyllä mä muistelen tavat- 
toman suurella rakkaudella sitä aikaa, että siellä oli ihana olla.” Hyviä 
muistoja ei ole lopulta himmentänyt edes heti sodan jälkeen koittanut 
pelottava ja ”kauhea aika”, jolloin ”en voinut ajatellakaan kertovani jul- 
kisesti että olen ollut saksalaisten töissä”.5% 


"KAIKKI PITÄÄ KOKEA” — LÄÄKINTÄLOTTA SAKSALAISEN 
LENNOSTON SAIRAALASSA 
Ympäri Suomea rakennettujen suomalaisten sotasairaaloiden, mutta 
myös sotavankisairaaloiden ja saksalaisten sotasairaaloiden toiminta- 
kyky oli monin eri tavoin riippuvainen vapaaehtoisten suomalaisten 
naisten työpanoksesta. Yksi heistä oli Raili Äkerfelt, jonka sotavuodet 
kuluivat lääkintälottana niin suomalaisten, venäläisten kuin saksalais- 
tenkin haavoittuneiden parissa."59 

Ylioppilas Raili Äkerfelt oli opiskelemassa Helsingin yliopistossa 
englantia, saksaa ja ruotsia ja oli juuri saanut kandidaatin tutkinnon 
valmiiksi, kun marraskuun lopussa käynnistynyt talvisota pakotti 
keskeyttämään opinnot. Äkerfelt päätyi ilmavalvontatehtäviin, mutta 
ensimmäisten sotakuukausien muistoihin liittyvät myös kokemukset 
Harjulan seurojentalolle perustetussa sotasairaalassa sekä ulkomaisen 
ambulanssiosaston, erityisesti sen lääkärin saksankielen tulkkina Loh- 
jalla: 


Ja sitä paitsi meille tulikin, nyt mä muistan, meille tuli se saksalai- 
nen ambulanssi Suomeen. Siin oli lääkärit, hoitajat ja sillä tavalla 


158 Salmi 2016: 174. 

159 Raili Äkerfeltin tarina perustuu hänen omaan kirjoitukseensa ”Kolme komennusta” (Äkerfelt 
1995, ilmestynyt ensi kerran 1989 Pentti Eertamon toimittamassa teoksessa Lohjalaista vapautta 
turvaamassa 1939—1945), Jukka Nurmilaakson artikkeliin "Olimme Suomen asialla” sanomalehti 
Länsi-Uusimaassa (24.11.2012) ja Raili Äkerfeltin haastatteluun tämän kotona Lohjalla heinäkuussa 
2013. Kaikissa kolmessa lähteessä komennusten kronologia on esitetty eri tavoin, mutta perustan 
kertomukseni vanhimpaan lähteeseen. Kaikki sitaatit ovat kuitenkin mainitusta haastattelusta. 
Kiinnostavaa on, että ensi kerran vuonna 1989 ilmestyneessä kertomuksessaan Åkerfelt ei mainitse 
saksan taitoaan lainkaan, ja erityisesti tulkkaustehtävät nousivat esiin vasta haastattelussa. Muistelen 
tuolloin jo 97-vuotiaan lottaveteraanin haastattelua lämmöllä, ja lausun kiitokseni luvasta käyttää 
hänen kokemusmuistojaan tutkimuksessani. 

jouduin sitten yhden lääkärin tulkiksi, että kuljin aina hänen kans- 
saan rondilla. 


Kyseessä on todennäköisesti ollut yksi Sveitsin Punaisen Ristin lähettä- 
män kirurgisen lääkintäosaston työryhmistä. Kymmenen kirurgin, yh- 
deksän sairaanhoitajan ja kahden lääkintämiehen ryhmä saapui Suo- 
meen maaliskuun 1940 alussa ja toi mukanaan tarvikkeet 500 potilaan 
hoitamista varten. Toiminta käynnistyi Helsingissä Suomen Punaisen 
Ristin sairaalassa ja Pälksaaren sotasairaalassa (25. SotaS), ja rauhan 
jo tultua haavoittuneiden hoitamista jatkettiin Helsingissä kuin myös 
Lohjalla ja Vihdin Nummelassa.'*e 

Kokemuksistaan sveitsiläislääkärin tulkkina Äkerfelt nosti esiin eri- 
tyisesti kaksi muistikuvaa. Yhdessä nuori suomalaistulkki oli joutunut 
neuvomaan lohjalaishotellin henkilökuntaa lääkärin hotellihuoneen 
lämmittämisessä, koska tämä pelkäsi huoneeseen tulleen häkää, ja toi- 
sessa kuvataan hoitotyön arkea lääkintäryhmän leikkauksiin tottumat- 
toman tulkin näkökulmasta: 


Ja kerran piti, tää nyt ei kuulu tähän hoitoon, mutta se tohtori asui 
hotellissa, se jonka tulkkina minä olin, niin hän pyysi kerran mi- 
nua tulemaan sinne hotelliin selostamaan asioita, kun siellä, tuota, 
hän väitti että hänen huoneeseen oli tullut häkää, kun tietysti sillon 
oli puulämmitys, ja minun piti selvittää niille, että älkää laittako 
peltiä liian aikasin kiinni. Et se tuntuu kun heillä oli vaan tarkotus 
saada mahdollisimman lämpimäksi tohtorin huone. 

No tuota, se oli sillä tavalla, että kaikkein vaikein oli se kun jou- 
tui, joutui leikkaussaliin tohtorin kanssa, ja potilaat oli suomenkie- 
lisiä, ja siinä piti aina sitten olla, olla vieressä ja kysellä potilaalta, 
mitä pystyi, mitä hän pystyy vastaamaan ja tuota, se oli semmo- 
nen pulmallinen juttu, kun tuo seuratalo ei ollu mikään sairaalaksi 
aiottukaan ja siellä oli huono valaistus esimerkiks siellä huoneessa, 
mikä oli valittu leikkaushuoneeksi. Niin tuota ”lisää valoa, lisää 
valoa” vaati tohtori, ja kun löysi sitten jonkun pöytälampun ja tuota 


160 Forsius 2003 ja 2011. 

minä seisoin tuolilla ja pitelin pöytälamppua, kun tohtori leikkasi 
siinä leikkauspöydän ääressä, ja ensimmäisenä, ensimmäisenä 
päivänä työnsin, työnsin sen lampun jollekin vieressä olevalle ja 
juoksi ulos portaille vähäksi aikaa ja sitten tulin takasin enkä sen 
jälkeen voinut huonosti leikkauksissa. — Että tuli tämmönen, täm- 
mönen kokemus, kaikki pitää kokea. 


Tulkkikomennus päättyi toukokuussa, kun sveitsiläinen lääkintäosasto 
palasi kotimaahansa. Välirauhan aikana Äkerfelt jatkoi hetken opinto- 
jaan ja suoritti ”serkkutytön kanssa” lääkintälottakurssin Helsingissä, 
minkä myötä hän viimeistään erikoistui sotasairaalan tehtäviin. Kuten 
Äkerfelt itse totesi: ”Saatiin se koulutus ja seuraavat vuodet menikin 
sitten jo helpommin, vaikka se oli muuten vaikeeta.” 

Vaikeat ajat alkoivat jatkosodan myötä, ja joulukuussa 1941 Äkerfelt 
sai komennuksen Syvärille kenttäsairaalan lääkintälotaksi. Kuluttava 
hoitotyö vaati pian veronsa, ja Äkerfelt joutui jättämään kenttäsairaalan 
kevättalvella 1942. Toipilasaika kului kielten tuntiopettajana Lohjan yh- 
teiskoulussa, mutta jo kesäkuun lopulla Äkerfelt sai kolmen muun lotan 
kanssa komennuksen Kemiin. Kielitaitoisia lottia tarvittiin nyt Saksan 
ilmavoimien sotilassairaalassa (Ortslazarett der Luftwaffe), joka oli perus- 
tettu Toivolan kristilliseen työkeskukseen hieman Kemin ulkopuolelle. 
Sairaalassa oli saksalaisia lääkäreitä, suomalainen ylihoitaja sekä suo- 
malaisia ja saksalaisia lottia (saks. Schwester), jotka työskentelivät osa 
lääkintätehtävissä, osa keittiössä. Äkerfelt päätyi erityisesti sisätauti- ja 
kirurgiselle osastolle, mutta myös päähän haavoittuneiden ”Silmälään”. 

Varhaisemmassa kirjoituksessaan samoin kuin myöhemmässä lehti- 
jutussa Äkerfelt kuvaa Kemin komennustaan nimenomaan hoitotyöhön 
osallistuneen lääkintälotan silmin, mutta tätä tutkimusta varten tehdys- 
sä haastattelussa muistista esiin nousivat odottamatta erityisesti saksan 
kieli ja tulkin työ. Kysymykseen saksankieltä taitaneen lotta Äkerfeltin 
päivärutiinista tämä vastasi: 


Se oli, se oli semmonen, että tuota potilaat, kuljin mukana kun 
potilaita alettiin aamulla kunnostaa päiväkuntoon — ja mä en sit 
kyllä joutunu niitä hoitamaan, siis mä olin vaan siinä tulkkina 
koko ajan. 

Muistista jäsentyy pala palalta kuva, jonka perusteella Äkerfelt tulkkasi 
hoitotöidensä ohella suomalaisten, kieltä korkeintaan auttavasti taita- 
vien lääkintälottien ("elleivät ne sit osanneet, kun nekin olivat koulussa 
lukeneet”) ja saksalaisten hoitajien ja lääkärien välissä, mutta toimi kie- 
lellisenä linkkinä myös suomalaisten lottien ja saksalaispotilaiden tai 
suomalaisten haavoittuneiden ja saksalaislääkäreiden välillä sotilaiden 
vammojen laatua ja hoitoa selviteltäessä: 


Joo, potilailta aina kun kysyttiin, kun piti kysellä sitten, olin sen 
hoitajan mukana ja tuota, siel oli, siel oli muutama suomalainen- 
kin potilas kyllä, kyllä sitten, ja tuota kertoivat sitten, että ne mie- 
luummin ottavat suomalaisia sairaanhoitajia, koska ne on paljo 
kätevämpiä. 


Suomalaisten hoitajien panosta vaadittiin, koska saksalaisia sairaanhoi- 
tajia ei riittänyt laajan rintaman kaikkiin sairaaloihin niin paljon kuin 
olisi tarvittu, mutta haastattelussa nousee toistuvasti esiin myös kuva 
suomalaisten sairaanhoitajien ja lääkintälottien nauttimasta arvostuk- 
sesta saksalaisissa sotilassairaaloissa. Kuten Äkerfelt muistaa, saksalai- 
set olivat huomanneet, kuinka ”heillä ei ollu niin hyvä koulutus ollen- 
kaan kun Suomessa”, joten suomalaiset sairaanhoitajat olivat siksikin 
kysyttyä työvoimaa saksalaisissa sotilassairaaloissa. 

Tulkin työ tuntui varsinkin alussa hankalalta, mutta alkoi vähitellen 
sujua. Vaivaa koitui erityisesti hoitotyössä tarvitusta lääketieteen sanas- 
tosta, joka ”piti äkkiä oppia”, mutta sen lisäksi hankaluuksia aiheutui 
saksalaispotilaiden paikallismurteista, jonka ymmärtäminen otti aikansa: 


No se oli sillä tavalla että muutamat, muutamat puhu vähän, eihän 
ne nyt kirjakieltä puhuneet kaikki potilaat varsinkaan, että ne puhu 
aina oman seutunsa murretta, et itävaltalaisiakin oli siellä, niin niil 
oli vähän erilainen se kieli. 


Lääketieteen sanaston oppimisessa apuna oli jo Helsingissä lääkintä- 
lottakursseilta mukaan saatu ”latinalainen sanakirja”. Kyseessä oli lääke- 


tieteen latina-saksa-sanakirja, joka Äkerfeltin muistaman mukaan oli 

koostettu lottien keskustoimikunnassa nimenomaan lotille, jotka saivat 
komennuksen saksalaisiin sairaaloihin. Yliopisto-opinnoissa opittu la- 
tina päätyi arkikäyttöön: 


Onneksi siihen aikaa oli kun meni kieltä opiskelemaan, niin oli 
suoritettava kaksi alkututkintoa, joita sanottiin pro-tutkinnoiksi, 
toinen oli latina ja toinen oli se kieli, mitä alkoi opiskella, muu 
kieli, että se latinan alkusanasto oli jotenkuten jääny päähän kui- 
tenkin. 


Kemin-komennus keskeytyi talveksi, ja Äkerfelt keskittyi muutaman 
kuukauden ajan yliopiston tentteihin. Lääkintälotan tehtävät jatkuivat 
kuitenkin jo kesäkuussa 1943, kun hänet lähetettiin Viipuriin, Konkka- 
lan entisessä parantolassa sijaitsevaan sotavankisairaalaan.'*: Mutta jo 
saman kuun lopulla tie vei takaisin Kemiin, samaan saksalaiseen soti- 
lassairaalaan ja aiemmin omaksuttuihin tulkin tehtäviin. Vain vallitseva 
mieliala oli muuttunut: Kun vielä ensimmäisen komennuksen aikaan 
suursodan kuva oli saksalaisille hyvin positiivinen, ja Äkerfeltillekin 
syntyi ”sellanen tunne, et ne olivat niitä käskijöitä”, niin kesällä 1943 
sairaalassa vallinnut tunnelma oli paljon totisempi. Niin rintamalinjoil- 
ta kuin kotoa Saksastakin kantautui huonoja uutisia, ja puna-armeijan 
käynnistämät hyökkäykset tuntuivat sairaalan ”Silmälässä” painostavina 
aikoina. Äkerfelt muistelee, miten sairaalaan alkoi sodan kestäessä tulla 
yhä nuorempia sotilaita: 


Kyllä se monta kertaa säälitti semmoset ihan sitten kun alko tulla 
ihan nuoriakin poikia, alle kaskymppisiä potilaaks, et nyt on sitten 
vanhemmat, kaikki vanhemmat jo otettu töihin, ja sit alettiin sitä 
nuorempaa polvea. 


Äkerfeltin muistot ja haastattelun aikana kirjahyllystä löytyneet muisto- 
kirjat sisältävät tarinoita lukuisista ihmiskohtaloista, jotka sivusivat het- 


161 Akerfelt 1995: 315; komennuspaikkana on luultavasti ollut Viipurin Sorvalissa sijainnut 64. 
Sotavankisairaala; ks. Westerlund 2008b: 134. 

keksi nuoren ylioppilaslotan elämää. Erityisesti muistokirjojen lehdille 
kirjatut kiitolliset runot ja piirustukset herättävät vaikutelman, että soti- 
laan äidinkieltä taitanut lotta oli tärkeä ihminen sotilaalle, joka oli paitsi 
kaukana omasta tutusta ympäristöstään ja läheisistään myös vaikeasti 
sairas tai vammautunut, jopa lähellä kuolemaa. Tämänkaltaisessa, hyvin 
tummasävyisessä liminaali- tai rajatilassa'*? sellaisen henkilön läsnäolo, 
jonka kanssa sotilaat saattoivat puhua omalla, tutulla kiellellään, toi heil- 
le toivoa tai toivottomuuden tilassa ainakin vähän lohtua. 

Tämä käy yksiselitteisesti ilmi myös oululaisen Jenny Paulaharjun 
sota-aikaisista päiväkirjamerkinnöistä. Kielitaitonsa vuoksi tuolloin jo 
63-vuotias Paulaharju päätyi Oulun lääninsairaalaan, jossa hänestä tuli 
paitsi sairaalan saksan tulkki myös saksalaishaavoittuneiden uskottu 
henkilö — sijaisäiti, jolle he pystyivät kertomaan suruistaan, peloistaan 
tai vain siviilielämästään ja joka välitti heidän viestejään myös kotiväelle 
Saksaan: 


Monet haavoittuneet eivät kyenneet lainkaan kirjoittamaan eikä 
lukemaan. Jenny kirjoitti heidän sanelunsa mukaan kirjeet ja usein 
hän myös luki potilaille heidän omaisiltaan saamansa tervehdykset. 
Hänet opittiin tuntemaan pian yleisesti ”Muttina”, saksalaisten 
eräänlaisena korvikeäitinä.' 


Tässä mielessä merkityksellisiä ovat myös Äkerfeltin kertomukset juuta- 
laisesta venäläissotavangista, joka halusi puhua lääkintälotan kanssa 
saksaa ja joka pyysi tältä kaikessa hiljaisuudessa saksankielistä luettavaa, 
tai saksalaisesta haavoittuneesta, jolla oli englantilainen äiti ja joka yritti 
vaihtaa Äkerfeltin kanssa edes muutaman englanninkielisen sanan sai- 
raalan ankarasta kontrollista huolimatta. Kertomukset osoittavat, kuinka 
tulkkien kielitaito oli haavoittuneen linkki omaan taustaan, perheeseen 
ja kulttuuriin — tekijöihin, joilla sai otteen omasta identiteetistään 
hetkellä, jossa oma elämä on nyrjähtänyt pois normaaleilta raiteiltaan. 


162 Bourke 2006: 32. 
163 Ks. Paulaharju 1989: 412. 

Raili Äkerfeltin vaiherikas lottapalvelus päättyi kotiseudulla syys- 
kesällä 1944, saksalaisia sotilaita varten perustetussa 9. sotasairaalassa. 
Äkerfelt oli jo aiemmin palannut Kemistä ja päättänyt, ettei enää lähde 
uudelle komennukselle, koska ”alko vähän olla vissiin semmonen väsy- 
mys mullakin”. Lohjan lottien puheenjohtaja sai kuitenkin vielä kerran 
puhuttua hänet Nummelan kansakoululle perustetun sairaalaosaston 
tulkiksi.' Työ oli Kemistä tuttua: ”Sit piti aina mennä, kun oli lääkärillä 
rondi, niin mukaan sinne kun potilaalta täyty kysyä sitte yhtä ja toista.” 
Viimeisten kuukausien tapahtumista haastattelussa nousee esille muis- 
to osastolle tuodusta, vaikeasti haavoittuneesta saksalaisesta, jonka vai- 
molle oli välitetty tieto miehensä tilasta. Vaimo oli matkannut Saksasta 
Tanskan ja Ruotsin kautta Tornioon ja sieltä junalla Etelä-Suomeen. 


Ja pääsi sinne vielä miehensä vuoteen äärelle, mut sitä mä en tien- 
ny, se oli niin heikossa kunnossa se mies, että vaimo oli siinä, hä- 
nen ei annettu olla yötä siellä niin hän oli yötä jossakin, niin, hän 
oli minunkin kanssani siellä parin kilometrin päässä semmosessa 
talossa yötä, ja tuota, yhdessä perheessä kamarissa asuttiin. Ja niin, 
hän oli aamulla aina kuuden aikaan jo, kun mä heräsin, niin hän 
oli lähteny taas sinne miehen vuoteen äärelle [- -] 


Kohtaamiset ja työ saksalaisen ja suomalaisen henkilökunnan, saksalais- 
ten haavoittuneiden ja heidän omaistensa kanssa jatkuivat lopulta aina 
syyskuulle, aseveljeyden katkeamiseen asti. Saksalaisten lähtö tuli Äker- 
feltille yhtä lailla yllätyksenä kuin monille siviileille heidän saapumi- 
sensa reilut kolme vuotta aiemmin. Eräänä syyskuun aamuna kun lotat 
menivät tavalliseen tapaan töihinsä, sairaalan potilashuoneet huusivat 
tyhjyyttään: ”Siel ei ollu mitään, siel oli kaikki huoneet tyhjennetty, sii- 
vottu ja potilaat poissa.” Eteläisemmässä Suomessa olevat saksalaisyksi- 
köt ja sotilaat olivat alkaneet poistua Suomesta Hangon kautta Saksaan. 


164 9. Sotasairaalan perustamisesta ja sijoittumisesta Lohjan ja Vihdin seudulle lyhyesti Tolonen 2020: 
21—22. 

Kemi ,5.9.1942 
Ein Uufenthalf im Lazaret ~ 
P1nd liegt man auch nicht stets i A 
SE vi die Erlaubnis aufzuste ON 
nicht perade ongenehm. | ==> 
och wenn man alle Tage 5 Na 
sonst nuch pute ge Hat, <> 


n läst er sich zur Ylof ertra agen. 

wenn grad'indiesen 

S Yli Schwester Pili Ylachtöienst. yks 
wänscht um 2ehn uns gute 

nn schlafeu wir wie nie zuvor. 

dräumt undschyarcht der pans Ebs 4 

ili friih am ton steht 

fen, ob dee Puls noch geht. S J 

chelt abei jeden an, 

Aune grient dann aiermano 

nkf wohl bedaurrnd sich dabei: 

E e, vun ist ihr Dienst vorbei. 

Wice; Ön, weyn sie stets bei uns wisn 


Pie Raili von der Aala -Gvär 


Nie dankbare Stube G: Jug W 


w 
VÄN É Hii JN 


Kuva 6. Saksan ilmavoimien sotilassairaalaan Tupa 6:n kiitosvärssy lotta Railille.'55 


KENKÄKAUPAN SAKSAA PUHUVA NEITONEN 

Tulkin tehtäviin vei monta tietä. Toiset lähtivät saksalaisten palvelukseen 
tuttavien ja ystävien kehotuksesta, lotat lottapiirien komennuksilla, ja 
osa päätyi tehtäviin sattumalta, kun heidän kielitaitonsa paljastui so- 
pivalla hetkellä. Lahja Ikonen oli 19-vuotias kauppa-apulainen tätinsä 
kenkäkaupassa, kun saksalaisia sotilaita alkoi liikkua myös Kajaanissa 
ostoksilla tai muilla asioilla. Hyrynsalmelle oli perustettu vuoristo- 
armeijan muonitusleiri (Armeeverpflegungslager 517), jonka sotilaat alkoi- 
vat asioida säännöllisesti kenkäliikkeessä, kun kävi ilmi, että siellä oli 
kauppa-apulaisena saksantaitoinen neitonen. 


165 Raili Äkerfeltin muistokirja. 

Lahja Ikonen'* syntyi ja vietti ensimmäiset kouluvuodet monikieli- 
sessä ja -kulttuurisessa Viipurissa, josta perhe muutti Kannakselle 
Vuoksen varrella sijaitsevaan Jääsken pitäjään (nyk. ven. Lesogorski). 
Kieliharrastus oli virinnyt jo kouluikäisenä, ja kun saksa tuli Imatran 
yhteiskoulun toisella luokalla mukaan opetusohjelmaan uutena kiele- 
nä, hän aloitti saksankielisen kirjeenvaihdon italialaisen, unkarilaisen ja 
sveitsiläisen kirjeenvaihtokaverin kanssa. Saksan harrastuksesta kertovat 
myös koululaisen saksankieliset päiväkirjamerkinnät sekä myöhempi, jo 
systemaattisemmalta vaikuttava saksan sanaston opiskelu Savonlinnan 
Laitaatsillassa, johon isän uusi komennus oli tuonut perheen välirauha- 
vuonna 1940: Syystä tai toisesta Ikonen oli ottanut urakakseen ”opetella 
parikymmentä uutta sanaa päivässä ja löytää niille käyttöä ajatuksissa- 
ni”.'7 Sanaston opetteluun kuului ajatuksissa käydyt hiljaiset kysymys- 
ja vastausleikit niillä sanoilla, jotka päähän olivat tarttuneet. 

Ajatus- ja kysymysleikit muuttuivat todellisiksi dialogeiksi kajaanilai- 
sessa Väisäsen kenkäkaupassa. Kaupan oman tavaravalikoiman ohella 
saksalaisasiakkaita kiinnosti kielitaitoinen kauppa-apulainen, jonka 
avulla kaupunkimatkalle varattu ostoslista saatiin suomenkieliseen 
asuun ennen ostosmatkan jatkumista muissa liikkeissä. Samalla Ikonen 
avusti setäänsä, ”Pappa Väisästä” vaihtokauppojen junailussa: 


Pappa ei olisi ollut kauppias, ellei hän olisi haistellut tässä bisnes- 
tä. Hän kyseli, oliko näillä mitään vaihtokauppaa, esim. tupakkaa, 
kahvia, konjakkia tai muuta vaihtokelpoista tavaraa, ja olihan niillä. 
Takahuoneessa tein vaihtokauppoja, saksalaiset saivat lämpimiä 
huopatossuja, hopeakettupelleriinejä yms., ja Pappa sai tupakkaa, 
kahvia ja konjakkia, joita hän taas käytti vaihtotavarana toisten 
kauppiaiden kanssa. Miltei kaikki oli meillä kortilla. Pappa ei polt- 
tanut itse eikä juuri ryypännytkään, mutta maksuna korttitavarois- 
ta ne olivat tarpeen '8 


166 Lahja (vuodesta 1949 Katja Inkeri Irja) Ikosen tarina on peräisin kahdesta hänen päiväkirjoihinsa 
perustuvasta, julkaisemattomasta muistelmakäsikirjoituksesta. Kiitän Riitta ja Tintti Attilaa käsikirjoi- 
tuksen luovuttamisesta tutkimuskäyttööni sekä luvasta raportoida Ikosen kokemuksista hänen omalla 
nimellään. Tämä alaluku pohjautuu osin aiempiin artikkeleihini; ks. Kujamäki 2016a ja 2020. 

167 Ikonen 1991: 30. 

168 Ikonen 1991: 34. 


KIELITAITO PÄÄOMANA 95 


https://doi.org/10.21435/skst.1488 


Kielitaidon kehittyessä ja tiedon levitessä Ikonen päätyi monen muun- 
kin kauppiaan tulkiksi, joko puhelimen välityksellä tai mieluiten ”sil- 
mätysten, kun saattoi käyttää käsiä apuna”. Ennen pitkää tieto saksaa 
taitavasta kauppa-apulaisesta kulkeutui Hyrynsalmella sijaitsevaan 
saksalaisesikuntaan, josta Ikoselle välitettiin tarjous ryhtyä saksalaisen 
muonitusleirin ”tulkiksi ja konttoristiksi”. Pappa Väisäsen varoituksista 
piittaamatta Ikonen päätti lähteä työhaastatteluun, jossa tämän taidot 
pantiin tarkkaan syyniin: Lyhyen leppoisan ja kirjakielisen jutustelun 
jälkeen testattiin konekirjoitustaitoa sanelun pohjalta. Testi sujui aiem- 
pien työkokemusten ja saksan harrastuksen pohjalta ongelmitta, mutta 
kokeen seuraava vaihe säikäytti Ikosen. Tarkoituksena oli tulkata Kajaa- 
nista paikalle saapuvalle rakennusmestari Tolppaselle saksalaisten 
rakennussuunnitelmia urakkatarjouksen pohjaksi, ja Ikonen epäili, ettei 
rakennusalan sanavarasto tulisi riittämään. Rakennusmestarin avulla 
Ikonen kuitenkin pääsi haluamaansa tehtävään: 


Kun Tolppanen tuli — tunsin hänet Kajaanista Papan tuttuna ja 
sanoin, että hänestä riippuu, saanko tämän työpaikan vai en. Hän 
kysyi, että tiedänkö minä sanan ”piirustus” saksaksi, kyllä minä 
sen tiesin. Hän sanoi, että kun hän saa piirustukset käsiinsä, niin 
minä voin kertoa hänelle vaikka satuja, kyllä hän niistä pääsee pe- 
rille. Niin siinä sitten kävikin ja paikka oli minun. Palkka oli 2.000 
markkaa enemmän kuin Kajaanissa ja samat luontoisedut.'$9 


Ikonen päätyi näin kirjuriksi ja tulkiksi (Schreibkraft und Dolmetscher) 
Hyrynsalmen muonavarastolle, joka toimitti tarvikkeita useille saksa- 
laisille yksiköille. Tehtävät alkoivat Aleksis Kiven päivänä syksyllä 1942, 
kun ensin oli kuunneltu isän ohjeet sekä äidin ja Papan turhat vastalau- 
seet: ”Minä kun olin niin itsepäinen, niin minkäs sille mahtoi.” Tulkkia 
tarvittiin etupäässä suomalaisten rakennusmiesten ja saksalaisten ra- 
kennuttajien välillä, kun taas kirjurina Ikonen huolehti leirille saapuvan 
ja sieltä lähtevän tavaran kirjanpidon ja varastojen säännölliset inven- 
taariot niin, että myös varaston henkilöstön omaan käyttöön päätyneet 


169 Ikonen 1991: 35. 

lihat, suklaat, makkarat ja viinilitrat tulivat tarkkaan kirjatuksi pakkasen 
tai kuljetusvahinkojen aiheuttamana hävikkinä.* 

Hyrynsalmen rautatieaseman taakse perustetun varaston miehistö, 
aliupseerit ja upseerit olivat eri puolilta silloista Saksaa, osa kotoisin 
Preussista, osa taas Itävallasta: 


Luonteeltaan nämä kaksi ryhmää olivat ihan päinvastaisia. Itävalta- 
laiset olivat lupsakoita, heidän kielensäkin sointui pehmeämmältä, 
kun taas preussilaiset esim. ryyppäsivät ja ”rähjäsivät? kuuluvam- 
min. Kokkimme oli Wienistä ja tosi hyvä kokki olikin ja meillähän 
oli tarvikkeita, joista laittaa ruokaa. 7" 


Vuoristoarmeijan sotilaiden lisäksi leirillä oli suomalainen työtoveri ja 
ukrainalaisia sotavankeja, joita käytettiin leirin työvoimana keittiössä, 
ruokalassa ja parakkien huoneiden lämmityksessä. 

Ikonen oppi leirin ja saksalaisen sotilaskulttuurin tavoille, esimiesten 
teitittely sekä ilmoitukset ja kunnianteko sujuivat ongelmitta. Kielitaito 
kehittyi, mutta muonavaraston miehisessä ympäristössä Ikosen kielen- 
käyttöön tarttui myös piirteitä, joita leirielämän ulkopuolella olisi pidetty 
kaikin puolin sopimattomina. Sotilaiden puheita kuunnellen käyttöön 
päätyi toisinaan ilmaisuja, joiden merkitys selvisi käyttäjälle vasta kanta- 
pään kautta: 


Muistan kerrankin alkuaikoina, kun minulta kysyttiin parakin val- 
mistuttua, että haluanko, että seinät vedetään pahvilla vai toivonko 
tapetteja, niin vastasin hyvin sutjakasti, että ”es ist mir Scheiss 
egal” (eli paskan yhdentekevää). Seurasi hyvin kummastunut katse 
ja sitten minulle sanottiin, että se on ”Landserausdruck” ['sotilas- 
kieltä], eivät naiset sano niin.”? 


Samanaikaisesti ”jermuilta” opituista karkeuksista oli myös hyötyä: Iko- 
nen selvisi ”kovalla kielellä monesta kiperästäkin paikasta”, kun odot- 


170 Ikonen 1991: 35—36. 
171 Ikonen 1991: 37. 
172 Ikonen 1991: 37. 

tamattomien karkeuksien aiheuttama ällistys antoi lisäaikaa ”muuhun 
puolustukseen”. Ikosen muisteluista käy hyvin selväksi, että naisseuraan 
pyrkiviä kavaljeereja oli riittämiin niin Hyrynsalmen leirillä kuin myö- 
hemmin, kun hän aseveljeyden päätyttyä pyrki saksalaisosastojen muka- 
na Norjan kautta Saksaan. Ikonen sai huomata moneen otteeseen, ”ettei 
ollut helppoa olla naisena niin suuressa miessakissa”. Suorasukaisia 
tai peiteltyjä ehdotuksia riitti lähes päivittäin, kun monet saksalaissoti- 
laat tuntuivat olettavan, että suomalaisnainen kulki joukkojen mukana 
juuri tämänkaltaisten ”seikkailujen” vuoksi. Tilanne rauhoittui, kun 
Ikosen ja hänen esimiehensä välille kehittyi joksikin aikaa suhde, joka 
toimi kilpenä muita tarjokkaita vastaan, mutta myöhemmin ei-toivot- 
tujen kaksimielisyyksien torjumiseen tarvittiin kaikki sisu ja kielitaito: 


En välittänyt olla hienotunteinen. Hallitsin jo siksi hyvin saksan- 
kieltä, ettei minulle tuottanut mitään vaikeuksia tuoda mielipiteeni 
julki nasevalla tavalla, jos sitä milloin tarvittiin. 


Vapaa-aikaa ei ollut paljon, eikä Hyrynsalmelta löytynyt samanlaista oh- 
jelmatarjontaa kuin mistä esimerkiksi Leila Salmi Ikosen tulkkikolle- 
gana saattoi nauttia Rovaniemellä. Tilaisuuden niin salliessa Ikonen 
ja hänen suomalaiskollegansa kävivät Hyrynsalmella saunomassa ja 
eväsretkillä tai osallistuivat leirin juhliin. Adolf Hitlerin syntymäpäivä, 
20. huhtikuuta, oli yksi vuotuisista juhlapäivistä, ja kuten Ikonen kuvaa, 
silloin koko leirin henkilöstö kokoontui radion ääreen kuuntelemaan 
Fiihrerin puhetta: 


En muista, ymmärsinkö niitä puoliksikaan, kun hän huusi ja sitten 
hurrattiin välillä. Se oli sitä aikaa. Fiköhän meidänkin joukossa lie 
ollut propagandamiehiä, jotka pitivät huolen, että Föährerin kanna- 


173 Ikonen ”Matkamuistelma”: 13. 

174 Ikonen kertoo, kuinka samassa yhteydessä hänen etunimensä vaihtui Katjaksi: Oikea nimi Lahja oli 
saksalaisille vaikea ääntää ja vääntyi helposti Laajaksi, joten kumppani alkoi kutsua häntä Katjaksi ”ja 
siitä syntyi sitten hänestä käyttämäni lempinimi Zar’. Olimme siis tsaaripari leirissä”. Ikonen 1991: 
39. Kyseessä lienee viittaus Jekaterina Dolgorukajan ja keisari Aleksanteri II:n suhteeseen 1800-luvun 
loppupuolen Venäjällä. 

175 Ikonen ”Matkamuistelma”: 13. 

tus ei laskenut eikä toisinajattelijat päässeet ääneen, jos heitä nyt 
saattoi ollakaan. Minäkin olin kuin sokea kissanpentu, jonka sil- 
mät eivät olleet vielä avautuneet.” 


Sotakuukaudet kuluivat. Kevättalvella 1944 Suomen sodanjohto alkoi 
valmistaa Kannaksen joukkoja puna-armeijan suurhyökkäykseen, joka 
käynnistyi vähän myöhemmin kesäkuussa 1944. Osana näitä valmiste- 
luja Itä-Karjalan Uhtuassa sijaitsevat suomalaisyksiköt oli tarkoitus siir- 
tää etelämmäksi Kannakselle, kun taas vuoristoarmeija siirtyisi Uhtuan 
suomalaisiin asemiin. Asemien vaihtoa koskeviin neuvotteluihin tarvit- 
tiin tulkki, ja tehtävään komennettiin Katja Ikonen. Vaitiolopuhuttelun 
jälkeen Ikonen kuljetettiin kahden upseerin kanssa Suomen ja Neuvos- 
toliiton rajalle ja siitä Uhtuan karjalaismaisemiin, jossa hän toimi kol- 
men päivän ajan neuvottelujen tulkkina, kirjasi muistiin keskusteluissa 
sovittuja yksityiskohtia ja rakensi puhelimitse yhteyksiä paikallisten 
sotilaskeskusten kautta. Suomen ja Saksan armeijakunnat sopivat jouk- 
kojen ja varastojen siirroista, ja sopimuksen valmistuttua Ikosen teh- 
täväksi jäi sen puhtaaksi kirjoittaminen. Lyhyet yöt vietettiin luteiden 
piinaamassa lottien korsussa, mutta väsymyksestä huolimatta tehtävä 
ei aiheuttanut kohtuuttomia vaikeuksia: 


Taisin olla puolitorkuksissa joskus, mutta tunsin tekeväni tärkeää 
työtä ja piti olla tarkkana, että kaikki tulee oikein. Helppohan mi- 
nun oli varastoasiat kääntää, kun jatkuvasti olin varastojen ja nii- 
den sanastojen kanssa tekemisissä. Käytännössä parhaiten vieraan 
kielen oppii. Aina en tiennyt suomalaista vastinetta jollekin asialle. 
Onnellisesti sekin asia tuli hoidettua ja palasin takaisin joukko- 
osastooni Hyrynsalmelle.'77 


Sodan loppu oli kuitenkin jo lähellä, ja vain muutama kuukausi myö- 
hemmin neuvostoarmeijan suurhyökkäys Kannaksella johti Neuvostolii- 
ton ja Suomen välisiin rauhanneuvotteluihin. Syyskuun 1944 alkupäivi- 


176 Ikonen 1991: 40. 
177 Ikonen 1991: 40. 

nä Ikonen kuuli radion uutisista, että maat olivat päässeet sopimukseen 
erillisrauhan ehdosta, joiden mukaisesti Suomen tuli paitsi irtautua liit- 
toumasta saksalaisten kanssa myös karkottaa saksalaisjoukot pois maas- 
ta. Kun kaiken lisäksi liikkeellä oli huhuja, että ”venäläiset miehittävät 
pohjoisen ja hirttävät kaikki saksalaisten kanssa yhteistyössä olleet suo- 
malaiset”, Ikonen päätti yrittää kohti Saksaa ja Närnbergiä. Ajatus Sak- 
saan menosta sodan päätyttyä oli syntynyt jo aiemmin: Ikonen oli ollut 
jo pidemmän aikaa kirjeenvaihdossa erään muonitusleirin aliupseerin 
perheen kanssa, siirtänyt osan Saksan markoissa maksetusta palkastaan 
heille ja opiskellut kirjekurssin avulla saksalaista liikevaihtoverolakia 
ja kirjanpitoa. Tarkoituksena oli aloittaa työt perheen puusepäntehtaan 
konttorissa. Radiouutisten ja huhujen myötä päätös oli helppo tehdä.” 

Muonavaraston päällystö ei vastustanut Ikosen aikeita lähteä perään- 
tyvien saksalaisjoukkojen mukana, mutta hämminkiä aiheutti Hyryn- 
salmelle yllättäen saapunut äiti, joka yritti turhaan saada tytärtään 
luopumaan lähtöaikeistaan. Vielä vuosikymmeniä myöhemminkin 
vanhemmille aiheutettu huoli painoi mieltä: 


Se oli sellaista paniikkimielialaa. Olen katunut jälkeenpäin sitä, 
että aiheutin silläkin teollani vanhemmilleni harmaita hiuksia ja 
häpeää, kun tytär lähti vierasmaalaisen armeijan mukana kohti 
tuntemattomia kohtaloita.'79 


Matka saksalaisosastojen mukana Norjan kautta Saksaan alkoi syyskuun 
1944 puolivälissä. Matkan käänteisiin palataan myöhemmin kirjan toi- 
seksi viimeisessä luvussa yhtenä tuokiokuvana aseveljeyden raunioilta. 


Sanakirjoista 


Sanakirjojen merkitys oppimateriaalina ja keskusteluoppaina nousee 
muistelmissa toistuvasti esille. On tietysti vaikea sanoa, mitä sanakirjaa 


178 Ikonen 1991: 41—42. 
179 Ikonen 1991: 42. 

viestilotta Kyllikki Villa, saksalaisen upseerikasinon tarjoilija Wellamo 
Paananen tai Tuulikki Soinin perhettä avustanut saksalaistulkki Willy 
Caspari kantoi mukanaan. Myös Ikonen jättää nimeämättä kielenopis- 
kelussa käyttämänsä sanakirjan. 

Sotavuosina tarjolla joka tapauksessa oli runsaasti vaihtoehtoja. Jatko- 
sodan alun lehti-ilmoituksista voi päätellä, että suomalaiset kustantajat 
arvioivat markkinoilla olevan runsaasti kysyntää kaksikielisille sana- 
kirjoille. Esimerkiksi WSOY markkinoi otsikon ”Sanakirjoja sotilaille 
y.m”” alla rinnan niin Pekka Kataran ”nykyajan tarpeita silmällä pitäen” 
toimittamaa Suomalais-saksalaista taskusanakirjaa, Walter Olof Streng- 
Renkosen Saksalais-suomalaista pienoissanakirjaa kuin Siiri Siegbergin 
toimittamaa Suomalais-saksalaista pienoissanakirjaakin. Ajankohtaista 
käyttötarvetta heijastelivat myös lukuisat venäjän kielen sanakirjat ja op- 
paat.'* Otava oli puolestaan julkaissut sotilaille tarkoitetut jääkärieversti 
Erik Vossin koostaman Saksalaisen sotilaskielen lukemiston ja Emil Arnold 
Rosenguistin Suomalais-saksalaisen, saksalais-suomalaisen sotilassanaston. 

Myös Saksassa reagoitiin sanakirjojen ajankohtaiseen tarpeeseen. 
Suomalais-saksalaisten operaatioiden ja rinnanelon tueksi julkaistiin 
ainakin Werner Demeltin toimittama kaksisuuntainen sanakirja Wörter- 
buch für Wehrmachtssprachmittler Finnisch-Deutsch und Deutsch-Finnisch 
vuodelta 1943, joka nimensä perusteella oli suunnattu nimenomaan 
maavoimien tulkeille. Sanakirjan täsmällinen kohderyhmä ja käyttö- 
tarkoitus kuvastuu niin sen taustavoimissa, lähdeaineistoissa kuin si- 
sällöissäkin. Kuten toimittajan esipuheessa mainitaan, sanakirja syntyi 
työryhmätyönä, jota tukivat niin vuoristoarmeijan pääesikunta Rova- 
niemellä, erityisesti sen tiedusteluosasto Ic ja sikäläisten tulkkien esi- 
mies Dr. Bauer, kuin myös muut saksalaiset yhteystoimistot Suomessa. 
Suomalaisavustajista mainitaan erityisesti eversti Duncker, Suomen 
edustajana Saksan armeijan Berliinin päämajassa OKW:ssa (Oherkom- 
mando der Wehrmacht) toimineen kenraali Talvelan avustaja. Teoksen 
kustansi tulkkien koulutusmateriaaleihin keskittynyt Sprachmittler- 
Verlag. Taustavoimien avulla sanastotyön pohjaksi koottiin lähdeaineis- 
to, josta Demelt nostaa esiin ennen muuta suomalaiset ja saksalaiset 


180 Esim. Helsingin Sanomat 24.10., 28.11. ja 4.12.1941. 

sotilasohjesäännöt ja käsikirjat, tekniikan sanakirjat sekä armeijan ja 
tiedotuskomppanian tiedotteet. Tältä pohjalta kaksiosaiseen, yhteensä 
noin 35000 hakusanaa" käsittävään kirjaan oli koottu ennen muuta 
tulkeille välttämätöntä sotilaskielen ja sotamaantieteen sanastoa, minkä 
lisäksi sanakirja kuitenkin pyrki tarjoamaan auttavan määrän sanastoa 
tukemaan asiointia siviiliväestön kanssa. 

Toinen kiinnostava, saksalaissotilaiden mukana pohjoiseen kulkeu- 
tunut sanakirja on Leipzigin Verlag Bibliographisches Institutin jul- 
kaisema saksalais-norjalais-ssuomalainen kuvasanakirja Der kleine 
Bilderduden, Heft 4, deutsch-norwegisch-finnisch. Toisin kuin Demeltin 
erityisesti sotilassanastoon keskittyvä sanakirja, tämä 66-sivuinen vihko 
sisältää ennen muuta arkiseen kielenkäyttöön liittyvää yleissanastoa ja 
sanontoja. Se koostuu kolmesta pääosasta. Ensimmäinen osa sisältää 
25 ihmistä, vaatetusta ja asumista sekä sen ajan tavanomaisia työelämän 
ja vapaa-ajan paikkoja käsittelevää kuvataulua (Bildtafel)'?, joiden yksi- 
tyiskohdat on sanoitettu kolmikielisesti kunkin aukeaman vasemmalla 
sivulla; norjan- ja suomenkielisiin vastineisiin on liitetty myös ääntämis- 
ohjeet (ks. kuvat 7 ja 8). Hankalasti kuvitettavat abstraktimmat, mutta 
aiheen kannalta tärkeät sanat ovat lisäksi mukana erillisinä sanalistoina. 
Osan päätteeksi on vielä hakemisto, jossa on lueteltu hakusanoina kaik- 
ki kuvien yhteydessä käsitellyt saksankieliset ilmaukset; norjan- tai suo- 
menkielistä hakemistoa sanastoon ei ole liitetty. Sama toimitusperiaate 
toistuu myös muissa osissa: liikkeelle lähdetään saksankielisistä sanois- 
ta ja fraaseista, joiden perään on liitetty kahden muun kielen vastineet. 
Vihko on siten suunnattu ennen muuta saksalaisten käyttöön vieraan 
maan asukkaiden kanssa (mit den Bewohnern fremder Länder”), norja- 
laiselle tai suomalaiselle käyttäjälle sanasto on hankalampi selattava. 

Vihkon toinen osa on omistettu arkipäiväisille fraaseille, jotka on ar- 
vioitu ilmeisen tarpeellisiksi norjalaisia tai suomalaisia puhuteltaessa, 


181 Luku on karkeahko arvio, joka perustuu satunnaisesti valittujen sivujen pohjalta laskettuihin ”stan- 
dardisivujen” hakusanamääriin; tekijä itse ei paljasta 365-sivuisen sanakirjansa hakusanamäärää. 

182 Teemat ovat: Ihminen, Perhe, Miehen vaatetus, Naisen vaatetus, Talo, Asuinhuone, Keittiö, 
Työkalut, Kauppapuoti, Ravintola, Teaatteri [sic!! — Elokuvat, Toimisto, Korjauspaja, Kaupungin 
katu — Kaupungin tori, Satama, Rantatie, Maisema — Maantie, Maatila | ja II, Kotieläimet, Eläimet, 
Metsästys, Puut, Hyötykasvit ja Sidontapaikka. 

Kuvat 7 ja 8. Der kleine Bilderduden, s. 6—7 ja s. 8-9. 

tervehdittäessa, kiitettäessä tai näiltä apua, neuvoa tai tietoa pyydettäessä 
(esim. Kann ich ein Miickennetz bekommen? / Saanko sääskiverkon?). Mu- 
kaan on otettu myös varoituksia ja muita huudahduksia, ajanilmauk- 
sia, pahoittelufraaseja ja käskyjä kuin myös liikkeissä ja junamatkalla 
tarpeellisia pyyntöjä. Lopulta vihkon viimeinen osa sisältää edelleen 
kolmikielisen viikonpäivien ja kuukausien, sääilmiöiden, värien, sotilas- 
arvojen ja numeroiden sanaston. 

Mainittujen sotilasarvojen lisäksi vihkossa on vain vähän viitteitä Kol- 
mannen valtakunnan laajentumiseen liittyvien sotilasoperaatioiden tai 
ideologisen tasapäistämisen vaikutuksesta sen sanastoon. Tällaisiksi voi- 
daan silti tulkita ainakin kuvatauluosion viimeinen teema Verbandplatz 
/ Sidontapaikka, jossa kuvataan Punaisen Ristin kenttäsairaala, sekä 
fraasiluetteloiden yksittäiset fraasit, jotka viittaavat sota-ajan viranomais- 
rakenteisiin (Beschwerden sind an den Ortskommanden zu richten. | Vali- 
tukset on osoitettava paikkakunnan komendantille.) tai ovat luonteeltaan 
sellaisia komentoja, jotka eivät todennäköisesti kuuluneet tuolloinkaan 
tavallisen matkailijan sanavarastoon (esim. Fiihren Sie mich zum Ortsäl- 
testen (Bürgermeister)! | Ohjatkaa minut kylän päämiehen (pormestarin) 
luo!; Gehorchen Sie! / Totelkaa!). 

Käytettävissä olevien lähteiden avulla on vaikea sanoa, missä määrin 
Demeltin tulkkisanakirja tai Der kleine Bilderduden olivat saksalaissotilai- 
den käytössä Suomessa tai Norjassa. Joka tapauksessa ainakin viimeksi- 
mainittu vihkonen oli yksi niistä aineistoista, joita vuoristoarmeijan esi- 
kunta jakoi laajemminkin ainakin niiden suomalaissotilaiden käyttöön, 
jotka olivat tiiviissä rintamayhteistyössä saksalaisten joukkojen kanssa. 
Vuoden 1942 syksyllä luutnantti Edmund Luther, tuolloin suomalaiseen 
Kevytosasto 3:een komennettu yhteysupseeri, raportoi eversti Willamol- 
le, kuinka joukko-osasto oli vastaanottanut 70 sanakirjaa tukemaan 
miehistön saksan kielen alkeiden opiskelua. Kirjaset eivät kuitenkaan 
päässeet jakeluun. 


Sanakirjat olivat järjestetyt siten että selitykset sanoihin olivat kuva- 


muodossa, ja kirjoja tuli Kev.Os.3:lle n. 70 jaettaviksi miehistöl- 
le. Tarkoituksena oli tietenkin että miehet vapaa-aikoina voisivat 

katsella niitä ja näin oppia edes muutama sana saksaa. Kirjoissa 
ei ollut mitään siveellisten aatteiden kanssa ristiriidassa olevaa. 
Kuitenkin kielsi Kev.Os.3:n Komentaja kapteeni Salonen kirjojen 
jakamista koska hänen käsityksensä mukaan oli aivan tarpeetonta 
jakaa tällaista kirjallisuutta. Asia voi helposti, jos se tulee saksalais- 
ten tietoon, herättää huomiota, jonka vuoksi halusin mainita siitä 
kertomuksessani.'% 


Tiedossa ei ole, korjaantuiko tilanne myöhemmin. Joka tapauksessa suo- 
malaisosastoa komentavan kapteeni Salosen näkemys oli arvatenkin, 
ettei saksankielen opiskeluun ja sitä kautta suomalaisten ja saksalaisten 
sotilaiden kanssakäymisen tukemiseen ollut joko tarvetta, aikaa tai kum- 
paakaan. Tämä siitä huolimatta, että komentajana hän itse oli ilmeisen 
riippuvainen käytössään olevan yhteysupseerin, luutnantti Edmund 
Lutherin toiminnasta suomalais-saksalaisten operaatioiden kielellisenä 
linkkimiehenä. 

Mainitsemisen arvoinen on lopulta myös niin kutsuttu venäjän ”myk- 
kä tulkki” (Stummer Dolmetsch), Saksassa 1940-luvun alussa kehitetty 
saksa-venäjä-käännöskone. Kyseessä oli kaksipuoleinen pahvi, jonka 
molemmille puolille oli painettu 20 numeroitua saksankielistä käskyä 
(Befehle), kysymystä (Fragen) ja kuulustelussa (Verhör) ja tiedustelussa 
(Erkundung) sekä majoituskysymyksissä (Ouartier) tarvittavaa fraasia. 
Pahvilaitteen sisään oli kiinnitetty tekstipyörä, jota pyöräytettiin kysy- 
mystä vastaavaan numeroon, jolloin tarvittava venäjänkielinen käännös 
ilmestyi laitteen vastineikkunaan. Tekstien oheen liitettyjen kuvien 
avulla (esimerkiksi sormella osoittamalla) kysymyksiin saatiin lisää 
tarkkuutta ja variaatiota. ”Mykkiä tulkkeja” näyttää kulkeutuneen myös 
Pohjois-Suomeen, sillä vuoden 1943 loppupuolella Organisation Todtin 
yhteysupseerina toiminut luutnantti Mikko Jaakkola lähetti yhden kap- 
paleen Yhteysesikuntaan tiedoksi ja kertoi, että kyseisiä ”mykkiä venä- 
jänkielen tulkkeja” jaettiin niin rintamajoukoille kuin myös Organisation 
Todtille. Jaakkolan mukaan ne oli tarkoitettu ”siviiliväen kanssa tekemi- 


183 Luutnantti Edmund Luther 10.9.1942 Willamolle, ”Toimintakertomus ajalta 1.9.-10.9.42”, T-5471/1—3. 

siin joutuvien joukkojen oppaaksi, mutta voi sitä osaksi käyttää esim. 
sotavangin kuulustelussa”.'84 


0 
[Nummer da Wunscho: vy [1 bis 20] hier einstellen] — | 
«Stummer Dolmetsch» 
Deutsch-Russisch 


rgönnusg ovh da: panende Bis. Asi fowr Art bame 
man A buie 


f Cakesusan mmiyny me segr ors Kusten d» Lie 
© Bofehle botay dos Wunadtoa, Boots voa, ponohaasainis per 


Mandere voa Winathon 
ontrinos 


7 - [Ae KUBET..? 


ky mi vana 


18 Gabon Sie Ihro Papi 
9 Wo sind Waffen und Munition ? 
0| Sag Jie Wahrhei 


Kuva 9. Itärintamalle suunniteltu Stummer Dolmetsch eli ”mykkä tulkki”. 
(”Stummer Dolmetsch. Deutsch-Russisch, 1940. 19 x 13,5 cm.” ICOTI, 
132003.) 


184 Jaakkola Väänäselle 26.11.1942, ”Toimintakertomus ajalla 6.11.-26.11.1943”, T-5471/12, KA. 


106 3 ASEVELJEYDEN MONIKIELISYYS JA SIVIILILINKIT 


https://doi.org/10.21435/skst.1488 


4 Aseveljeyden sotilaalliset tukirakenteet 


Kun suomalais-saksalainen sotilasyhteistyö käynnistyi kesäkuun 1941 
lopussa, Päämaja oli luonut tai oli parhaillaan luomassa rakenteita eri 
puolille Suomea sijoittuvien saksalaisten joukkojen toiminnan tukemi- 
seen ja valvomiseen: Kauttakulkuliikenteen järjestelytoimisto oli perustettu 
jo syyskuussa 1940 suomalaisten- ja saksalaisten viranomaisten välille 
kysymyksiin, jotka koskivat Suomen alueen kautta tapahtuvaa saksa- 
laisjoukkojen huoltoa ja kuljetuksia Saksasta Norjaan tai takaisin. Sen 
päätoimipaikkoja olivat Helsinki ja Mikkeli, minkä lisäksi jo kauttakul- 
kuliikenteen käynnistyttyä Rovaniemelle perustettiin oma alaosasto 
päivittäisten rutiiniasioiden hoitoon. Sodan sytyttyä järjestelyosaston 
tehtäväkenttää laajennettiin kattamaan valtaosa yhteistoiminnan talou- 
dellisista asioista. 

Kesällä 1941 Päämaja alkoi rakentaa saksalaisiin esikuntiin ja joukko- 
osastoihin sijoitettavien suomalaisten yhteysupseerien ja tulkkien verkos- 
toa. Sen vanhimpana yhteysupseerina aloitti eversti Oiva Willamo 
saksalaisten XX armeijakunnan pääesikunnassa (AOK) Rovaniemen lie- 
peillä.'%5 Samanaikaisesti Päämaja muodosti myös Erillisen tulkkijoukkueen 
(ErT1k.Joukk.), jonka yksittäiset tulkit sijoitettiin suomalaisen Karja- 
lan armeijan (sittemmin Aunuksen ryhmän) esikunnalle alistettuna 
saksalaisen, kenraali Engelbrechtin johtaman 163. jalkaväkidivisioo- 


185 Vehviläinen 1984: 325, Junila 2000: 108. 

nan yksikköihin Karjalaan. Joukkueen johtajaksi määrättiin luutnantti 
S. J. Pentti." 

Armeijan toiminnalle tyypilliseen tapaan nämäkin rakenteet elivät 
sekä sotatapahtumien että muiden organisaatioiden uudelleenjärjeste- 
lyjen mukana. Yhteysupseerien tehtäväkentän kasvaessa ja ulottuessa 
myös erilaisiin hallinnollisiin tehtäviin esimerkiksi komendantinviras- 
toissa ja siviiliviranomaisten tukena tuli tarpeelliseksi koordinoida toi- 
mintaa keskitetysti. 

Päämajan järjestelytoimiston sotapäiväkirjasta 6.12.1941: 


Rovaniemellä, saksalaisten luona olevan yhteysupseeri, eversti 
Villamon [sic], hänen alaisensa henkilökunnan sekä eri PM:n osas- 
tojen koko henkilöstöstä muodostettiin Yhteysesikunta ”Ror”. (Kirj. 


1753/Järj.1/2/sal.)'7 


Eversti Willamon esityksestä Päämaja antoi joulukuussa 1941 käskyn 
perustaa Päämajan alainen Yhteysesikunta Roi (YhtERoi) Rovaniemellä 
sijaitsevan vuoristoarmeijan komentokeskuksen välittömään yhteyteen. 
Willamo nimitettiin esikunnan päälliköksi. Samalla kauttakulkuliiken- 
teen järjestelytoimiston Rovaniemen osasto siirtyi hetkeksi Willamon 
esikunnan yhteyteen, kunnes heinäkuussa 1942 koko järjestelytoimisto 
muuttui yhteysosastoksi ja siirtyi pääesikunnan alaisuudesta puolustus- 
ministeriön alle.'58 

Erillinen tulkkijoukkue jatkoi Engelbrecht-divisioonan tukena Syväril- 
lä kevätkesään 1942. Kevättalvella 1942 oli aloitettu rintamavastuiden ja 
saksalaisjoukkojen uudelleenjärjestelyt, joissa suomalaisia joukkoja siir- 
rettiin eteläisille rintamalohkoille ja vastaavasti kenraali Engelbrechtin 
joukkoja pohjoisemmaksi Alakurttiin. Suomalaisia joukkoja jäi kuiten- 
kin varmistamaan saksalaisten joukkojen sivustoja ja partiointitehtä- 


186 Karjalan armeijan esikunnan esikuntakäsky N:o 3 11.7.1941, T-5030/1, KA. 

187 Päämajan järjestelytoimiston sotapäiväkirja 6.12.1941. Sotapäiväkirjat-kokoelma. Jatkosodan ja Lapin 
sodan sotapäiväkirjat. Sotapäiväkirja 20902. Tiedosto 7, KA. Viitattu 20.1.2023. 

188 Väänänen 1947: 3-5, Vehviläinen 1984: 325. 

viin. Suomalainen tulkkijoukkue hajotettiin ja tulkit sijoitettiin kesä- 
kuun 1942 aikana Yhteysesikunta Roin alaisuudessa Pohjois-Suomeen 
joko uusiin saksalaisosastoihin tai niiden kanssa toimiviin suomalais- 
yksiköihin. Samalla myös yhteysupseereita sijoitettiin uudelleen. Eversti 
Oiva Willamo delegoi uudelleenjärjestelyt vanhemmille yhteysupseereil- 
le seuraavasti: 


Oheisena lähetän yhteysupseerien sijoitustaulukon (liite No 1-2) 
alla mainitun jakelun mukaisesti. 

Vanhimpien yhteysupseerien on ryhdyttävä heti omalla toimi- 
alueellaan toimenpiteisiin yhteysupseerien ja tulkkien sijoittami- 
seksi määrättyihin saksalaisiin esikuntiin ja joukko-osastoihin. 
Kullakin suunnalla olevat naapurilohkon yhteysupseerit ja tulkit 
komennettava lyhintä tietä oman vanhimman yhteysupseerin luo. 
Puuttuvat yhteysupseerit ja tulkit lähetetään Yht.E Roin toimesta 
ensi tilassa. 

Aun.REF:sta — Yht.E Roin siirtyvien upseerien ja tulkkien kanta- 
ja lääk.tark.kortit sekä sot.passit on tänne ensi tilassa lähetettävä. 

Kun sijoitustaulukon edellyttämät siirrot on saatu suoritettua on 
siitä viikkokertomusten yhteydessä minulle ilmoitettava.'9" 


Uudelleenjärjestelyjen mukana täsmentyivät myös tehtävät. Yhteysesi- 
kunnan päätehtävänä oli toimia yhdyssiteenä Päämajan ja Saksan armei- 
jan välillä, tukea saksalaisjoukkojen toimintaa Suomessa ja samalla pitää 
Päämaja ajantasalla saksalaisjoukkojen edesottamuksista ja mielialoista 
kaikilla kolmella rintamalohkolla — Petsamossa, Alakurtissa ja Kiestin- 
gissä. Sen lisäksi sen tehtäviin kuului valvoa ja huoltaa saksalaisille alis- 
tettuja suomalaisjoukkoja sekä huolehtia Pohjois-Suomeen jääneestä 
Suomen valtion omaisuudesta ja valvoa paikallisen siviiliväestön etuja. 
Kuten YhtERoin komento- ja sota-asianosaston päällikkönä ja sittem- 
min myös esikuntapäällikkönä toiminut majuri Väänänen on todennut, 
tehtäviä riitti kotialueelta etulinjoihin ”maan ja taivaan väliltä”, ja niitä 


189 Ks. esim. Aapa 1961: 77. 
190 Willamo 24.6.1942, ”Koskee: yhteysupseereja”, T-5872/57, KA; sijoittelusta ks. taulukko 2. 

tuottivat niin saksalaiset sotilaat ja sotilasviranomaiset kuin suomalaiset 
siviilit ja siviiliviranomaisetkin.'?" 

Tehtäviä varten yhteysesikunta jakaantui kahteen pääosastoon ja nii- 
den alaisiin toimistoihin, jotka työllistivät sekä sotilas- että siviilihenki- 
löstöä (ks. taulukko 1). Komento-osastosta ja sen komentotoimistosta 
ohjattiin sekä saksalaisiin esikuntiin ja joukko-osastoihin komennet- 
tujen yhteysupseerien ja tulkkien että yhteysesikunnan kansliahenkilö- 
kunnan toimintaa. Sen muut toimistot vastasivat esimerkiksi suoma- 
laisjoukkojen sielunhoidosta ja valistuksesta tai saksalaisiin suunnatusta 
propagandatoiminnasta (valistustoimisto) tai sotilastiedustelusta, tilan- 
netiedotuksista, partisaanitorjunnasta ja joukkojen koulutuksesta (sota- 
asiaintoimisto ja sissi- ja rajatoimisto). 

Pääosastoista toinen oli laaja Huolto-osasto, jonka lukuisista toimis- 
toista tämän tutkimuksen kannalta kiinnostavin on sotilashallintoalueen 
hallinto-, oikeus- ja sotapoliisiasioista vastannut hallinnollinen toimisto 
X. Sen järjestyksenvalvontaan, korvaus- ja sotavahinkoasioihin sekä eri- 
tyisesti saksalaisten joukkojen maassaoloon liittyneet hallinnolliset ja 
oikeudelliset kysymykset tekivät siitä toimiston, jonka kanssa asioivat 
paitsi saksalaiset sotilasviranomaiset — ennen muuta rintaman takaisen 
alueen komentaja esikuntineen (Komandant des Riickwärtigen Armee- 
gebietes 525, lyh. Koriick) ja paikalliskomendantteineen — myös Oulun 
ja Lapin lääninhallinnon ja paikallistason virkamiehet sekä yksittäiset 
siviilihenkilöt. Tässä ominaisuudessa siitä tuli myös, kuten jäljempänä 
käy ilmi, YhtERoin ja sitä kautta koko aseveljeyden keskeinen käännös- 
toimisto. Omilla resursseillaan se toteutti käytännössä maaherra Hillilän 
korostamaa periaatetta, jonka mukaan yksittäiset erimielisyydet tuli rat- 
kaista mahdollisimman alhaisella hallinnollisella tasolla ennen kuin ne 
pääsivät nakertamaan aseveljeyden julkisivua. 


191 Väänänen 1947: 4, 7 ja 256. 

Taulukko 1. Yhteysesikunta Roin koostumus ja henkilöstö kesäkuussa 1942.'? 


Komentotsto (la.) 
Tstopääll. 
Tstoups. 


Huoltotsto (IVa) 
Tsto- ja 
kenttäpostiups. 


Taisteluvälinetsto (IVb) 
Tstoups. 


Kuljetusvälinetsto (V) 
Tstopääll. 

Tsto- ja 
kuljetusväl.ups. 
Kuljetusväl.aliups. 


Intendentintsto (VI) 
Intendentti 
Tstoups. 
Rahastonhoitaja 


Komentaja: Eversti O. J. Willamo 


Esikuntapäällikkö: Ev.luutn. S. Frey 


Komento-osasto 


Päällikkö 
Luutn. O. Helenius 
Luutn. N. von Veh 


Sota-asiaintsto (Il) 


Tstoups. 


Maj. A. O. Väänänen 


Valistuststo (Ib) 


Pastori, valistusups. 


Vänr. C.-H. Sothmann 
Vänr. V. K. Surakka 


Huolto-osasto 


Päällikkö 
Sotasaalisups. 


Luutn. 
K. Leon-Lindh 


Luutn. L. Tarvo 


Maj. A. Wegelius 
Luutn. E. Haka 


Vääp. V. Välimaa 


Kapt. E. Tenhunen 
Luutn. H. Ekman 
Vänr. V. Kuuskoski 


Kauttakulkutsto XII 
Pääll. 

Tstoupseerit 
hankinnat 

yl. asiat 

rak.asiat 

laskutus ja kirjanp. 
ostoluvat 


Ev.luutn. S. Frey 
Maj. V. J. Helenius 


Lääkintätsto (VII) 
Tstopääll. 


Tstoups. 
Lääkintäaliups. 


Eläinlääkintätsto (VIII) 
Tstopääll. 
Eläinlääkintäaliups. 


Hallinnollinen tsto X 
Pääll. 
Tstoups. 


Tstoaliups. 


Viestitsto XI 
Pääll. 
Viestiups. 
Lennätinvirk. 
Lennätinaliups. 


Maj. H. Wihtol 
Luutn. H. Unonius 
Luutn. C. Sothmann 
Luutn. H. Sovelius 


Luutn. L. Lindberg 
Sotilasvirk. 
O. Lemström 


ns.maj. L. Salmensaari 


Luutn. J. Heinilä 


Lääkintäeversti E. A. Wallenius 


Ylilääk. Y. Mattila 
Ylivääp. E. Pajunen 


Eläinlääkintäev. T. Ora 
Kers. N. Kauppi 


Ev.luutn. C. Rothe 
Luutn. G. Jansson 


Luutn. P. Lehtosalo 
Sotilasvirk. M. Sainio 
Alikers. E. Nivanka 


Luutn. E. Laurikainen 
Vänr. P. Rautimo 
Sotilasvirk. T. Sarasvuo 
Kers. H. Sydänmetsä 


192 Väänänen 1947: 4—24, Willamo 24.6.1942, ”Koskee: yhteysupseereja”, T-5872/57, KA. 

Henkilöstön määrä ja tarve 


Aseveljien välisen yhteystoiminnan mittakaavasta saa konkreettisem- 
man kuvan, kun tarkastelee rakenteiden ohella myös toimintaan rekry- 
toitua henkilöstöä. Henkilöluetteloita ja muita asiakirjoja yhdistelemällä 
karttuu noin 260 sotilaan ja siviilin ryhmä. Heistä noin 200 henkilöä 
on ollut yhteysesikunnan osoittamissa tehtävissä, joko yhteysupseereina 
ja tulkkeina tai toimistoupseereina, -aliupseereina, sotilasvirkamiehinä 
tai kansliahenkilöstönä yhteysesikunnan palveluksessa, ja loput ovat ol- 
leet listoilla eräänlaisena reservinä täydennystarpeen varalta. 

Mitä tehtävänimikkeisiin tulee, kokonaiskuvan hahmottaminen ei ole 
ongelmatonta, sillä rakenteiden tapaan myös yksittäisten sotilaiden ko- 
mennukset muuttuivat sotavuosien aikana, ja siirtojen myötä vaihtuivat 
myös tehtävien sisällöt ja nimikkeet. Siirtoja tapahtui toimistoista rinta- 
malle ja päinvastoin, ja osa Rovaniemellä toimivista upseereista saattoi 
toimia samanaikaisesti useammassa tehtävässä. Siksi mainitut luvut 
jäävät arvioiksi. Lisäksi henkilöluettelot sisältävät usein eri tavoin ni- 
mettyjä kaatoluokkia, joilla ilmoitettiin esimerkiksi toimistohenkilöiden, 
konekirjoittajattarien ja lähettien määrä heitä kuitenkaan lähemmin ni- 
meämättä. Lukujen takana olevia siviilejä on siten yritettävä tunnistaa 
muiden arkistodokumenttien avulla. Vaikka täydellistä kattavuutta ei 
saavuteta niilläkään, on sitä kuitenkin tarpeen tavoitella jo pelkästään 
siksi, että merkittävä osa aseveljeyden vaatimasta käännös- ja tulkkaus- 
toimijuudesta sijoittui juuri näihin syrjäisiin alemman tason toimisto- 
nurkkauksiin. 

Nämä varaukset huomioiden kokonaiskuva näyttää siltä, että kesästä 
1941 syyskuuhun 1944 suomalais-saksalaisen sotilasyhteistyön raken- 
teissa toimi ainakin 30 tulkeiksi ja 100 yhteysupseeriksi komennettua soti- 
lasta, osa heistä koko jatkosodan ajan, osa vain lyhyen komennuksen 
verran operaatioiden ja yksiköiden tarpeiden mukaisesti. Lisäksi yhteys- 


193 Willamo PM:lle 19.2.1942, ”Koskee: Yhteysesikunta Roi'n henkilöluetteloa”ja 12.8.1942, ”Koskee: 
luetteloa vakinaisessa palveluksessa olevista upseereista ja sot.virkamiehistä”, T-17615/3, KA. 
Yhteysupseerien sijoittelua koskevien luetteloiden (ks. seuraavat viitteet) lisäksi henkilötietoja on 
poimittu yhteysupseerien viikkokertomuksista, YhtERoin kirjediaarioista, eversti Willamon päivä- ja 
esikuntakäskyistä ja A. O. Väänäsen historiikin henkilölistoista. 

esikunnan toimisto työllisti vaihtuvan määrän kieli- ja konekirjoitus- 
taitoisia naisia. 

Esimerkiksi juhannuksen 1942 jälkeen, kun rintamalohkojen vastuut 
oli organisoitu uudelleen sekä Saksan armeijan sisällä että saksalaisten 
ja suomalaisten ryhmittymien kesken ja kun Erillinen tulkkijoukkue 
oli siirretty yhteysesikunnan palvelukseen, eversti Willamo välitti Rova- 
niemen saksalaiskomendantin tiedoksi sekä johtamansa yhteysesikun- 
nan koostumuksen että 55 yhteysupseerin ja 13 tulkin sijoituspaikat (ks. 
taulukot 1 ja 2). Heidät oli sijoitettu joko rintamalle saksalaisjoukkojen 
esikuntiin, rintamalinjojen läheisyydessä sijaitseviin ”saksalaispaikka- 
kuntien” paikalliskomendantin virastoihin tai niin sanotulle rintaman 
takaiselle alueelle esimerkiksi Rovaniemen, Kemin tai Oulun saksalais- 
esikuntiin, satamiin tai saksalaisjoukkojen huollon kannalta tärkeille 
rautatieasemille. Yhteysupseereja lähetettiin lisäksi Alakurttiin, Ivaloon, 
Petsamon Liinahamariin ja Sallaan suomalaisiksi pakalliskomendan- 
teiksi yhteistoimintaan paikallisten saksalaisten komendanttien kanssa. 
Yhteysupseereja ja tulkkeja oli komennettu Saksan armeijalle alistettu- 
jen suomalaisjoukkojen käyttöön, ja oma yhteysupseeri lähetettiin myös 
saksalaiseen propagandakomppaniaan (Propagandakomppanie PK 680) 
Helsinkiin.'9t Vuoden 1944 syyskuussa, vain muutama päivä ennen ase- 
veljeyden päättymistä päivätyn listan mukaan erilaisissa komennuksissa 
oli 43 yhteysupseeria; tulkkeja ei listassa enää erikseen mainita.'95 

Yhteysupseereja ja tulkkeja oli siis kentällä melko runsaasti, mutta 
kuitenkin jatkuvasti selvästi toivottua vähemmän. Suunnitellut siirrot 
aiheuttivatkin saksalaisten puolella soraääniä, erityisesti siellä, missä 
yhteysupseerien ja tulkkien toiminta suomalais-saksalaisten yhteisope- 
raatioiden toteutuksessa oli todettu elintärkeäksi. Kielitaitoisista suoma- 
laissotilaista oli ilmeinen pula läpi jatkosodan, ja hyvistä yhteysmiehistä 


194 YhtERoi, Willamo 20.5.1942, ”Koskee: paikalliskomendantteja”; YhtERoi, Willamo 27.6.1942, ” Betrifft: 
Verbindungsoffiziere und Verbindungsstab Roi"; Anlage 1 ”Einteilung der Verbindungsoffiziere und 
Dolmetscher“, Anlage 2 ”Einteilung der Verbindungsoffiziere bei den finnischen Truppenteilen', 
Anlage 3 ”Zusammensetzung des Verbindungsstabes Roi”. T-5872/57, KA. 

195 YhtERoi, Willamo, päiväämätön, ”Suomalaisten yhteysupseerien sijoitus 1.9.1944”. T-5872/63, KA. 
Lista on suomenkielinen, sellaisena todennäköisesti tarkoitettu tiedoksi Päämajaan evakuoinnin 
valmistelun pohjaksi. 


HENKILÖSTÖN MÄÄRÄ JA TARVE 113 


https://doi.org/10.21435/skst.1488 


Taulukko 2. Yhteysupseerien ja tulkkien sijoittelu eri rintamalohkoilla kesäkuussa 1942. 


Sijoituspaikka 


Yhteysupseeri 


Tulkki 


1. Petsamon lohko 


XIX (Vuor.) AKE 
(Gebirgskorps Norwegen) 


Vänr. H.T.A. Mintzel 


Ev.luutn. C. Wahren 
Vänr. V. Reinikainen 


Luutn. K. G. Backman 


2. (Vuor.) Div. Sotam. O. Pasanen 
Vänr. F. von Veh 
Luutn. H. Warva 
5. (Vuor.) Div. Sotam. J. Pälsi 
Vänr. G. Stude 
Vänr. E. Thoden 
6. (Vuor.) Div. Korpr. N. B. Grandell 


Vänr. O. T. Lindroth 


Parkkinan lentokenttä 


Luutn. V. Viljakainen 


Liinahamarin paikalliskomendantin virasto 


Luutn. U. Mäkinen 


Kers. O. Lempinen 


Ivalon paikalliskomendantin virasto 


Luutn. L. Molander 


Ylikers. K. Jokikokko 


2. Alakurtin lohko 


XXXVI (Vuor.) AKE 


Maj. K. S. Parviainen 
Luutn. B. Saarmaa 
Vänr. J. Puputti 


Alik. O. Karttunen 


163. (Vuor.) Div. 


Luutn. E. Sneitz 
Vänrikki T. Aue 


Sotam. S. Andersson 


Arko (Tykistöryhmä) 109 


Luutn. H. Idman 


Alakurtin paikalliskomendantuuri 


apt. A. Ilander 


Vänr. A. S. Helenius 


Alakurin lentokenttä 


Vänr. O. Auterinen 


Sallan paikalliskomendantin virasto 


Luutn. S. Viikari 


169. Jalkaväkidiv. 


Luutn. T. Mäki 


Vänr. E. Luomi 


Vänr. F. Jenrnström 


Alik. J. Kolkkala 


3. Kiestingin lohko 


XVIII (Vuor.) AKE 


Maj. V. G. Vieska 
Luutn. E. Helkama 


Vänr. L. Schaterin 


SS-Div. Nord 


Vänr. K. Hahnsson 


Vänr. H. Henriksson 


Kers. A. Hofmeister 


7. (Vuor.) Div. 


Luutn. K.A. Arell 
Luutn. N. Herlin 


Kers. K. A. Wikström 


Arko (Tykistöryhmä) 


Luutn. T. Kalima 


Pontsalenjoen lentokenttä 


Sotilasvirk. G. M. von Essen 


(motoris.) Ilmatorjuntaosasto 1/47 


Vänr. V. Ruoho 


Kuusamon paikalliskomendantin virasto 


Luutn. H. Groundström 

Taulukko 3. Yhteysupseerien ja tulkkien sijoittelu rintamantakaisella alueella ja 
Pohjois-Suomen suomalaisissa joukoissa kesäkuussa 1942. 


Sijoituspaikka 


4. Rintamantakainen alue 


Vuoristoarmeijan pääesikunta (AOK) 


Rovaniemen paikalliskomendantin virasto 


Yhteysupseeri Tulkki 
Vänrikki G. Schütt 

Vänr. C. H. Sothmann 

Vänr. V. Surakka 

Luutn. T. Ä. Nerdrum Vääp. G. Fock 


Rovaniemen lentokenttä 


Luutn. A. Voionmaa 


Lennoston kenttäorganisaation esikunta, 
Rovaniemi 


(Standortverwaltung der Luftwaffe) 


Sotilasvirk. F. von 
Hoyningen-Huene 


Organisation Todt, Rovaniemi 


Vänr. E. Krantz 


Hanhikosken lentokenttä 


Sotilasvirk. V. E. Krauel Korp. W. Ainamaa 


Mäntyluodon satamavarasto 


Luutn. M. Grönlund 


Propagandakompp. 680, Helsinki 


Luutn. V. Jaatinen 


Asemavirkailija, Pietarsaari 


Kapt. G. Nordblad 


Porin lentokenttä 


Vänr. P. A. Ilmoni 


Suomalaiset osastot 


Osasto Pennanen 


Luutn. V. Kurri 


Linnoituskomppania 14 


Vänr. S. Seppänen 


Rajajääkäripatalj. 7 


Luutn. Ä. Svensk 


Kevyt Osasto 3 


Vänr. E. Luther 


Sissipataljoona 3 


Luutn. A. Savolainen 


Linnoituspataljoona 15 


Vänr. Å. Frey 


6. Sairasjuna 


Luutn. U. Savolainen 

pyrittiin pitämään kiinni, varsinkin kun uusien yhteysupseerien tai tulk- 
kien saaminen menetettyjen tilalle ei ollut ongelmatonta. 

Heinäkuussa 1942 eversti Willamo pyysi Päämajan komento-osastoa 
etsimään saksalaislentokentille sopiva yhteysupseereja: 


Luftgaustab z.b.V 1 on pyytänyt yhteysupseereja Sodankylään, 
Vuotsoon, Nautsiin ja Salmijärvelle. 

Mikäli riittävän saksankielen taitoisia upseereja on saatavissa 
olisi toivottavaa, että heidät ensi tilassa siirrettäisiin Yht.E Roihin 
ja nimenomaan suoraan alaisikseni. Edullisinta tietenkin olisi, 
jos a.o. olisivat ilmavoimissa palvelleita tai muuten lentoasioita ja 
-kenttiä ymmärtäviä.'9* 


Saksalaisista armeijakunnista kulkeutuneet täydennyspyynnöt ohjautui- 
vat Willamon viesteissä Päämajaan, jonka järjestely- ja komento-osas- 
tossa jouduttiin punnitsemaan, missä määrin kielitaitoinen sotilas oli 
irrotettavissa senhetkisistä tehtävistään yhteysesikunnan käyttöön. Wil- 
lamo itse joutui puolestaan arvioimaan, mihin kulloinkin käytettävissä 
olevat resurssit oli välttämättömintä sijoittaa. Rintaman yhteystoiminta 
painoi toisinaan rintaman takaisten esikuntien hallinnollisia tarpeita 
enemmän, jolloin yhteysesikunnan omien toimistojen oli tilapäises- 
ti kompensoitava saksalaisesikunnan menettämät käännösresurssit. 
Elokuussa 1942 Willamo joutui ilmoittamaan naapurissa sijainneelle 
vuoristoarmeijan esikunnalle (AOK 20) sille osoitetun yhteysupseerin 
siirrosta: 


Der Verbindungsstab Roi hat z.Z. grossen Mangel an geeignete 
Verbindungsoffiziere und ist deswegen gezwungen, Leutnant G. 
Schütt für andere Aufgaben zu versetzen. Bei dringenden Über- 
setzungsaufgaben steht das Büro für militäre Angelegenheiten 
des Verbindungsstabes Roi, das im A.O.K.-Gebäude arbeitet, dem 
A.O.K zu Verfügung." 


196 Willamo PM:n Komento-osastolle 17.7.1942, ” Koskee: yht.ups:ja saksal. lentokentille.” T-5872/57, KA. 
197 Willamo AOK 20:lle 5.8.1942, ” Betrifft: Ltn. Schütts Versetzung“. T-5872/57, KA. 

[Yhteysesikunta Roissa on tällä hetkelle suuri pula sopivista yh- 
teysupseereista, minkä vuoksi luutnantti G. Schütt on siirrettä- 
vä muihin tehtäviin. Kiireellisissä käännöstehtävissä AOK:lla on 
käytettävissään yhteysesikunnan sota-asiain toimisto, joka toimii 
AOK:n rakennuksessa.] 


Itse resurssipulaa ei tilapäisillä kompensaatioilla luonnollisesti poistet- 
tu, ja esimerkiksi jouluaattona 1942 yhteysesikunta informoi Päämajaa 
niin suuresta yhteysupseerien ja tulkkien pulasta, että ”jatkuva tuloksel- 
linen toiminta ilman pikaista täydennystä käy ylivoimaiseksi”. Eri sak- 
salaisjoukoissa tarvittiin kiireellisinä täydennyksinä vähintään yhdeksän 
yhteysupseeria ja kuusi tulkkia, ja asian nopeuttamiseksi kirjeessä lue- 
teltiin yhteysesikunnan tiedossa olevia saksantaitoisia henkilöitä. Yhtey- 
sesikunnan mukaan esimerkiksi armeijakuntien esikunnissa tehtävissä 
voisivat toimia myös liikuntakykyiset invalidit, samalla kun muistutet- 
tiin vielä, että saksalaiseen SS-divisioonaan ovat ”erikoisen sopivia ja 
haluttuja sellaiset upseerit, jotka palvelleet aikaisemmin SS-joukoissa, 
joten heidän saamisensa muihinkin yht.ups. tehtäviin olisi hyvin toivot- 
tavaa”.'9$ Pyyntö ei kuitenkaan tuottanut toivottua tulosta, joten Willamo 
kirjelmöi Päämajan suuntaan uudelleen jo kuukausi myöhemmin: 


Liittymiskirjelmällä ilmoitti Yht.E Roi yhteysupseeri- ja tulkkipuut- 
teen olevan 9+6 = 15. Kirjelmässä nimetyistä saksankielen taitoi- 
sista upseereista saatiin ainoastaan yksi. Koska yhteysupseeri- ja 
tulkkipuute jatkuvasti suurenee, josta taas on seurauksena tulok- 
sellisen toiminnan vaikeutuminen niin pyydän pikaista täyden- 
nystä. 

Tiedossani ovat allamainitut yhteysupseereiksi ja tulkeiksi sopi- 
vat saksankielentaitoiset henkilöt: [- -]'9 


Uusi pyyntö sisälsi 18 nimeä. Tiedot ehdotetuista henkilöistä olivat to- 
dennäköisesti kantautuneet Willamolle eri lähteistä, kuten joukko-osas- 


198 YhtERoi/Frey PM:n järjestelyosastolle 24.12.1942, ”Koskee: Yhteysupseeripuutetta”. T-5872/57, KA. 
199 Willamo Päämajan komento-osastolle 23.1.1943, ”Koskee: yhteysupseeripuutetta”. T-5872/57, KA. 

toissa suoritetuista kyselyistä, suojeluskuntapiireistä ja Valtion tiedotus- 
laitoksesta. Yhteysesikunta keräsi myös tietoja ”germanistimaistereista” 
tai ”germanistiylioppilaista”, ja toisinaan yksittäiset saksan taitoiset 
sotilaat hakivat tehtäviin myös itse. Joka tapauksessa Päämajalle lähe- 
tetyt ehdotukset eivät syntyneet sattumanvaraisesti ilman henkilöiden 
taustojen selvitystä. Tässä nimenomaisessa tapauksessa Willamon kir- 
jeen oheen on arkistoitu taulukko, johon on kirjattu yhteysupseeri- tai 
tulkkiehdokkaiden syntymävuoden lisäksi tiedot siviiliammatista tai 
oppiarvosta (esimerkiksi ”Fil.maist.” tai ”Fil.kand” (germ.fil.)”, ”kieli- 
tiet. ylioppilas”), komentopaikan tai kotiosoitteesta sekä huomautuksia 
henkilöiden ominaisuuksista. Arvioinnin kohteena oli paitsi kielitaito 
(”Kielit. eritt. hyvä. Olesk. Saksassa”, ”Toinen äidinkieli saksa” ”Kielitaito 
kohtalainen”) myös muut ominaisuudet (”edustuskykyinen”, ”hiljainen 
ja luotettava” tai ”sopiva ja rauhallinen”) ja olennaisina pidetyt taustatie- 
dot (”AKS:n jäsen”). Huomautuksen oheen on merkitty myös suositte- 
lija, useimmissa tapauksissa niitä on saatu professori Pekka Kataralta, 
kerran myös professori Kaarlo Hildeniltä ja yliopettaja Irja Maliniemeltä. 

Saksalaisen SS-divisioonan kaipaamia SS-taustaisia upseereja Willa- 
mo ilmeisesti etsi omien verkostojensa kautta, erityisesti jääkäriaikaisen 
tuttavansa, suomalaisten SS-vapaaehtoisten rekrytoinnista vastanneen 
entisen Etsivän keskuspoliisin päällikön Esko Riekin avustuksella.? 
Tammikuussa 1943 Riekki toimitti ”Eversti Willamolle viitaten keskus- 
teluun? viiden Waffen-SS:n suomalaisupseerin henkilötiedot. 


Kaikkikin mielestäni kyllä sopivia [- -] ohjauksellasi kyllä oppivat 
toimimaan itsenäisestikin. Luulen ettet pettyisi. Panehan toimeksi 
vain. Annathan kuulua tuliko tästä mitään?" 


Nimilistan oli koostanut SS-vapaaehtoistoimikuntaan kuulunut rouva 
Siiri Tuomola?%, mutta nimien viereen Riekki oli merkinnyt lyijykynällä 


200 Riekin keskeisestä roolista SS-vapaaehtoisten rekrytoinnissa ks. Swanström 2018: 38, Westerlund 
2019: 21-23. 

201 Riekin Willamolle 21.1.1943 toimittaman henkilölistan ”Ehdotan seuraavia upseereita yhdysupseereik- 
si” on allekirjoittanut Siiri Tuomola. T-5872/57, KA. 

202 Swanström 2018: 196 ja 429. 

kustakin omat luonnehdintansa, kuten ”Hyvin komea, oikea, tunnolli- 


” 


nen”, ”Hallitsee täysin kielen, ollut jo siellä Lapissa, vakava ja harkitseva, 
vaatimaton”, ”Haavoittui SS:ssä kesällä 1941, hiljainen” tai ”Toimelias 
poika, en tunne tarkemmin, ei osanne häävisti saksaa”. Dokumentin 
marginaalissa Riekki esitti vielä yleisiä huomioita ehdotetuista SS-mie- 
histä ja kannusti laittamaan asian vireille. Näin tapahtuikin, ja Willamo 
täydensi aiempaa komento-osastolle lähetettyä ehdotustaan saamiensa 


suositusten mukaisesti. 


Liittymiskirjelmään viitaten pyydän vielä allamainitut SS-joukoissa 
palvelleet ja viime vuonna takaisin Suomen armeijaan komennetut 
upseerit siirtämään Yht.F Roihin yhteysupseereiksi saksalaisiin 
SS-joukkoihin. [- -] 

Saksalaiset SS-joukot ovat esittäneet erikoisena toivomuksenaan 
saada yhteysupseeriksi SS-joukoissa palvelleita upseereja.? 


On todennäköistä, että Willamo esikuntineen ei ollut kovin tyytyväinen 
kirjelmien poikimiin tuloksiin. Päämajaan lähteneiden kirjekopioiden 
marginaaliin tehdyt lyijykynämerkinnät (”Saatu”) ja komento-osaston 
vastaukset viittaavat siihen, että Willamon siihen mennessä esittämistä 
41 henkilöstä vain viisi pystyttiin siirtämään yhteysesikunnan tehtäviin. 
Lisäksi listojen ulkopuolelta siirrettiin yksi sillä hetkellä rintamalla pal- 
vellut upseeri. Muita ei voitu irrottaa tehtävistään. Tammikuun 1943 
lopussa saapuneeseen Päämajan komento-osaston siirtoilmoituksen 
marginaaliin onkin merkitty yhteenvetona senhetkinen tilanne (”Puute: 
8+8”) rintamalohkoittain eriteltynä: Alakurtin, Kiestingin ja Petsamon 
rintamille tarvittiin lisää yhteysupseereja ja tulkkeja yhteensä kahdek- 
san kumpiakin.?% Tilanne vaikuttaa jatkuneen muuttumattomana jatko- 
sodan loppuun asti. Everstiluutnantti K.-E. Lindeman, tuolloin Petsa- 
mon suunnan vanhin yhteysupseeri, kommentoi yhteysupseeritilan- 
netta vuonna 1944: 


203 Willamo Päämajan komento-osastolle 26.1.1943, ”Koskee: yhteysupseeritäydennystä”. T-5872/57, KA. 
204 Päämaja, komento-osasto 31.1.1943, ”Koskee: ups.siirtoja”. T-5872/57, KA. 

Viime aikoina vilkastunut opiskelu armeijassamme ja siitä johtu- 
vat pitkähköt opiskelulomat, tapahtuneet siirrot, joiden tilalle ei 
ole saatu täydennystä, sekä vilkas kurssitoiminta ovat suuresti vai- 
keuttaneet toimintaa nykyisellä upseerivahvuudella, jota jo näitä 
seikkoja huomioonottamattakin on pidettävä riittämättömänä. 
Tämä seikka ilmenee jo huolestuttavassa määrässä mm. toiminta- 
kertomuksissa, jotka ovat käyneet hajanaisiksi ja niukoiksi. Yhteys- 
upseerien alituinen poissaolo toimialueiltaan on aiheuttanut sen, 
että yhteistyö saksalaisten kanssa on tästä kärsinyt.?95 


Päämajan arvion mukaan Suomen armeijan omat rintamatarpeet eivät 
sallineet irrottaa henkilöstöä aseveljeyden yhteystoimintaan siinä mää- 
rin kuin mitä Pohjois-Suomessa pidettiin tarpeellisena sujuvalle sotilaal- 
liselle yhteistyölle. Tässä valossa on ymmärrettävää, että Saksan armeija 
haki myös itse jatkuvasti paikallisväestöstä kielitaitoista työvoimaa rin- 
tamantakaisella alueella sijaitsevien yksikköjen esikuntiin, toimistoihin 
ja työmaille. 


Taustat ja valintakriteerit 


Katsaus yhteystoiminnan mittakaavaan antaa jo jonkin verran viitteitä 
siitä, mistä ja millä kriteerein yhteysupseereja ja tulkkeja tehtäviin etsit- 
tiin. Keskeinen valintakriteeri oli luonnollisesti kielitaito, ja saksan kieltä 
taitavia upseereja ja rivisotilaita seulottiin läpi puolustusvoimien samalla 
tavoin kuin venäjää hallitsevia etsittiin tiedustelun eri tehtäviin ja sota- 
vankien käsittelyyn.?** Sekä kielitaitoisten etsinnässä että kielitaidon ar- 
vioinnissa on todennäköisesti turvauduttu erilaisiin tietoihin ja lähtei- 
siin: Kantakorttien sisältämät kirjaukset kielitaidosta aiheuttivat kutsun 
suojeluskuntapiiriin, jossa tarvittaessa testattiin ainakin suullista kieli- 


205 Lindemanin vuoden 1944 toimintakertomuksien joukosta löytynyt päiväämätön liite ”Yhteys- 
upseeritarve- ja aines”. T-5471/8, KA. 

206 Korpinen viittaa opinnäytetyössään omaan haastatteluaineistoonsa ja toteaa, että ”mitä paremmin 
saksaa osasi, sen sopivampi mies oli yhteysupseerin tehtäviin”, Korpinen 1988: 28. Sotavankileirien 
venäjän kieltä puhuvien tulkkien valintaperusteista; ks. Pasanen & Kujamäki 2017. 

taitoa, luultavasti hyvin samaan tapaan kuin niiden jäljempänä esiin as- 
tuvien henkilöiden osaamista, jotka rekrytoitiin aivan jatkosodan alussa 
reserviläisten liikekannallepanossa ja joukkoja muodostettaessa.?"? 
Sodan aikana täydennyksiä etsittiin edelleen sekä joukko-osastoihin 
lähetetyillä kyselyillä että henkilökohtaisten verkostojen kautta, jolloin 
suosittelu ja kielitaidon ja muun soveltuvuuden arviointi ulkoistettiin 
esimerkiksi Valtiolliselle poliisille, yliopistoväelle tai muille luotettuina 
pidetylle henkilöille. 

Oma merkityksensä tehtäviä täytettäessä lienee ollut myös henkilöi- 
den sotilaallisella tai perhetaustalla, joiden oletettiin takaavan ainakin 
välttävät toimintaedellytykset yhteystehtäviin. Saksalaisten armeijakun- 
tien esikuntiin yhteysupseerin sekä Yhteysesikunta Roin esikuntatehtä- 
viin päätyi jääkäriupseereja, jotka komentajansa eversti Willamon tapaan 
olivat saaneet sotilaskoulutuksen, ensimmäiset rintamakokemukset 
ja kosketuksen saksan kieleen ensimmäisen maailmansodan aikana 
Kuninkaallisessa preussilaisessa jääkäripataljoona 27:ssa. Esimerkiksi 
Kiestingin rintamalohkon yhteystoimintaa johti kesäkuussa 1942 van- 
himpana yhteysupseerina majuri Valter Vieska, toukokuussa 1943 sa- 
massa tehtävässä toimi everstiluutnantti Erik Voss. Petsamossa yhteys- 
upseereina palvelivat everstiluutnantit Rainer Ahonius ja Lauri Gulin. 
Kauttakulun järjestelytoimiston Rovaniemen toimistoa johti majuri 
Harry Wihtol, alaisuudessaan jääkäripataljoona 27:n kollega, luutnantti 
Torsten Hallonblad. XXXVI vuoristoarmeijan esikunnassa ja sittemmin, 
kesästä 1942 Alakurtin paikalliskomendantinvirastossa, toimi kapteeni 
Arne Ilander, Lockstedtin sotilaskoulun kasvatteja hänkin.?* 

Kielitaitoa ja muuta soveltuvuutta kuten erityistä sotilaskulttuurin 
tuntemusta, oikeanlaista aatteellisuutta, neuvostovastaisuutta ja saksa- 
laismielisyyttä varmaankin katsottiin karttuneen myös suomalaisille 
SS-divisioona Wikingin vapaaehtoisille, jotka olivat saaneet paitsi soti- 
laallisen ja aatteellisen koulutuksen Saksassa ja Itävallassa myös ensi- 
käden kokemuksia SS-joukkojen toiminnasta itärintamalla. Willamon 
ja Riekin yhteisistä pyrkimyksistä huolimatta yhteisupseereiksi päätyi 


207 Saarmaa 1987: 130, Korpinen 1988: 28 ja Sana 2017: 19-20. 
208 Suomen jääkärien elämäkerrasto 1975. 

vain harva: Tammikuussa 1943 anotuista SS-taustaisista upseereista 
Päämajan komento-osasto siirsi Yhteysesikunta Roin alaisuuteen vain 
luutnantti Veikko Viikaman sekä vänrikki Mauno Myllykankaan, joista 
ainakin jälkimmäinen komennettiin nimenomaan SS-divisioona Nordin 
yhteysupseeriksi Kiestinkiin.?*? Tähän ryhmään kuului myös kesällä 
1944 Alakurtin yhteysupseerien kirjuriksi ja tulkiksi komennettu, myös 
SS-vapaaehtoisten pilapiirtäjänä kunnostautunut korpraali Erkki Sum- 
manen.?”™ Kun ottaa huomioon, että Waffen-SS:n riveissä palveli kaik- 
kiaan 1408 suomalaista vapaaehtoista, jäi heidän myöhempi roolinsa 
yhteysupseereina tai tulkkeina lähes olemattomaksi. 

Toisenlaisen viiteryhmän tarjosi Suomen saksalaisyhteisö, joiden jä- 
senten voitiin esimerkiksi baltian- tai pietarinsaksalaisen taustansa puo- 
lesta odottaa omaavan sekä vankan kielitaidon että muuta kulttuurista 
pääomaa, joka teki heistä sopivia kandidaatteja aseveljeyden tulkeiksi 
tai yhteysupseereiksi.?" Erillisen tulkkijoukkueen kuten myös Yhteys- 
esikunta Roin henkilölistoilta löytyy ainakin Auen, von Baghin, Klailen, 
Lutherin, Miintzelin, von Pahlenin, Sothmannin ja Studen saksalais- 
taustaisten perheiden jäseniä. Samantyyppistä kulttuurista pääomaa 
haettiin myös saksan kielen opiskelijoiden joukosta, joita kuitenkin 
päätyi yhteysupseereiksi ilmeisen vähän: Korpisen tutkielman mukaan 
”kielitieteellinen” tausta oli viidellä yhteysupseerilla, kaikki ”germaani- 
sen filologian opiskelijoita”. Yksittäisten yhteysupseerien kielitaito oli 
Saksassa vietettyjen koulu- tai nuoruusvuosien peruja. 

Tarvittaessa, asian kiireellisyyden vuoksi tai vaihtoehtojen puutteessa, 
yhteysupseerin tehtäviin vei myös vähäisempi saksan kielen harrastus, 
lyhyillä Saksan visiiteillä hankittu tai oman, joskus yltiöpäisenkin arvion 
pohjalta välttäväksi ilmoitettu kielitaito. Sen rajat jouduttiin kohtaamaan 


209 Myllykangas Vossille 10.8.1943, ”Koskee: Toimintakertomus 30.7.—10.8.43”, T-5471/10, KA. 

210 Swanström 2018: 125-126. 

211 Lars Westerlundin (2011: 18) käyttämässä määritelmässä ”Suomen saksalaisyhteisö” tarkoittaa ”suo- 
mensaksalaisten muodostamaa saksalaisuudesta lähtevää yhteisöllistä henkilöpiiriä ja sen sisäistä 
yhteysverkostoa”. Yhteisöön kuulumisen keskeisiä kriteerejä on vankka kielitaito ja saksalainen iden- 
titeetti, joka ilmenee muun muassa aktiivisena osallistumisena yhteisön yhdistysten ja instituutioiden 
toimintaan. 

212 Korpinen 1988: 32-33. 

vähän myöhemmin, kun lyhyt komennus vaihtui jatkuvampaan kanssa- 
käymiseen aseveljen kanssa. 

Kielitaidolle laskettiin joka tapauksessa suurin painoarvo. Rekrytoin- 
nissa korostui tietysti juuri aseveljen kieli yhteystoiminnan edellyttä- 
mänä kompetenssina, kun taas suomen kielen taitoon kiinnitettiin 
huomiota viimeistään yhteystehtävien aikana, kun hyvää kielitaitoa 
edellyttäviä käännös- ja tulkkaustehtäviä alkoi olla resursseja enemmän. 
Kuten jäljempänä vielä nähdään, yhteysupseerin ja tulkin käyttökelpoi- 
suus joutui kriittiseen valoon, mikäli käännöstyöt sujuivat puutteellisen 
kielitaidon vuoksi toivottua heikommin. Suomen kielen taito oli tarpeen 
myös säännöllisten toimintakertomusten laatimisessa. Jos kielitaito 
osoittautui tältä osin puutteelliseksi, kehotettiin yksittäisiä, taustoiltaan 
suomenruotsalaisia yhteysupseereita kirjoittamaan raporttinsa ruotsik- 
si, ja ruotsinkieliset raportit ohjattiin YhtERoin toimistoupseerien suo- 
mennettavaksi ennen kuin ne päätyivät Willamon toimiston pöydälle.?3 
Muutamat, taustoiltaan esimerkiksi baltian- tai pietarinsaksalaiset tulkit 
ja yhteysupseerit osasivat myös venäjää, jolle oli rintamalla runsaasti 
käyttöä sotavankien kuulusteluissa ja sotasaaliiksi saatujen materiaalien 
kääntämisessä. 

Lähteistä kuultaa läpi pyrkimys löytää tehtäviin henkilöitä, joilla oli 
kielitaidon lisäksi sujuvan kanssakäymisen takeena sekä yleissivistys- 
tä että riittävät taustatiedot oman sijoituspaikkansa joukkoyksikköjen 
aselajista kuin myös halu toimia kahden erilaisen sotilaskulttuurin 
välillä. Tässä mielessä jääkäriupseerit olivat varma valinta saksalais- 
armeijoiden vanhimmiksi yhteysupseereiksi: Yhteinen sotilaskoulutus 
ja aatteellinen (anti-bolS$evistinen) viitekehys loivat yhteis- ja yhteystoi- 
minnalle hyvät lähtökohdat.” Kirjelmöidessään esimiehelleen yhteys- 
upseerien puutteesta omalla toiminta-alueellaan Petsamossa everstiluut- 
nantti Lindeman jakoi myös oman näkemyksensä heiltä vaadittavista 


213 Ks. esim. Gunnar Fockin ja Frank Jernströmin ja Georg Nordbladin viikkokertomukset; myös 
Petsamossa toimineen poroupseerin, unkarilaistaustaisen Paul von Pandyn saksankielisiä raportteja 
suomennettiin joko Petsamon yhteysupseerien talkootyönä tai YhtERoin toimistoissa. T-5471/1—3 ja 
8, KA. 

214 Yhteisestä aatteellisesta viitekehyksestä ks. esim. Jokisipilä & Könönen 2013, passim. 

ominaisuuksista. Lindemanin mukaan yhteysupseerien toiminnan pää- 
tavoitteena tuli pitää asioiden joustavaa ratkaisua sodan erityisissä olo- 
suhteissa, omien havaintojen pohjalta tehtyjä johtopäätöksiä sekä ha- 
vaintojen objektiivista raportointia, mikä edellytti yhteysupseereilta 
”melkoista henkistä kehittyneisyyttä”. 


Edelleen on suotavaa, että asianomaisella on itsellään todella halua 
kanssakäymiseen aseveljien kanssa ja että hänellä myös on siihen 
tarvittavat edellytykset. Tällainen kanssakäyminen edellyttää melko 
laajaa tietopuolisuutta eri aloilta, jotta kanssakäyminen muodostui- 
si joustavaksi ja täten lähentäisi suhteita. Lisäksi on asianomaisen 
omattava sellainen fyysillinen kunto, että hänellä on sekä halua 
että kykyä liikkua maastossa toiminta-alueellaan, mikä on välttä- 
mätöntä omakohtaisten havaintojen tekoon. Olen sitä mieltä, 
että yleensä on vältettävä valitsemasta liian nuorta ainesta, vaan 
on pyrittävä asettamaan päähuomion asianomaisen henkiseen 
kypsyyteen, josta saavutettu akateeminen oppiarvo useimmiten 
on takeena. Yhteysupseeri joutuu toiminnassaan usein läheiseen 
kanssakäymiseen häntä itseään usein montakin arvoastetta kor- 
keammalla olevien saksalaisten upseerien kanssa. Tällöin määrätty 
ikä ja saavutettu henkinen kypsyneisyys takaavat hänelle auktori- 
teetin arvoasteista huolimatta ja helpoittaa toimintaa ylempien 
arvoasteiden kanssa.?5 


Yhteysupseereista ja tulkeista, jotka täyttivät kriteerit ja myös kunnos- 
tautuivat tehtävissään, pidettiin mieluiten kiinni, mutta käskystä heitä 
myös suositeltiin muihin sopiviin tehtäviin. Jos toiminta sitä vastoin 
ei vastannut odotuksia, saattoi arvio olla tylykin. Syksyllä 1942 Petsa- 
mon lohkon vanhimpana yhteysupseerina toiminut everstiluutnantti 
C. G. Wahren arvioi yhtä alaisistaan seuraavin sanoin: 


Henkilökohtaisena mielipiteenäni sanoisin, että luutn. B. [Back- 
man] vaikuttaa hieman liian veltolta ja kotikasvatukseltaan yksin- 


215 Lindeman, päiväämätön kirjoitus ”Yhteysupseeritarve ja -aines”, T-5471/8, KA. 

kertaiselta sopiakseen jäykkien ja muodollisuuksia noudattavien 
saksalaisten upseerien joukkoon.** 


Tammikuussa 1943 vanhemmille yhteysupseereille toimitettiin puhelin- 
sanoma, jossa tiedusteltiin ehdotuksia sotilasvirkailijoiksi sopivista tul- 
keista. Petsamon yhteysupseerit vastaasivat seuraavin ehdotuksin: 


Petsamon suunnan yhteysupseerit ehdottaa S.A. sotvirkailijaksi 
nimitettäväksi seuraavat, alik. Nils Bertel ja Achmed Grandel, toi- 
mineet koko sodan ajan tulkkina ensin 163. Divisioonassa ja sitten 
Petsamon suunnassa osoittautuneet tarmokkaaksi ja erittäin pysty- 
väksi tehtäviinsä ja on käytökseltään sangen sopivia yhteysupseerin 
tehtäviin. Tykkimies Jooseppi Pälsi, toiminut sodan alusta alkaen 
tulkkina, havaittu erittäin sopivaksi joustavuudeltaan ja käytöksel- 
tään.” 


Sodan jälkeen kirjoittamassaan YhtERoin historiikissa A. O. Väänänen 
peilasi yhteysupseereilta (kirjoittaja puhuu tässä yhteydessä vain yhteys- 
upseereista, ei tulkeista) vaadittavia ominaisuuksia yhteysesikunnalle 
annettuihin tehtäviin. Yksi tärkeimmistä tehtävistä oli ”luottamuksellis- 
ten ja välittömien suhteitten” ylläpitäminen saksalaisiin, mutta esikun- 
nan toisena keskeisenä tehtävänä oli toimittaa Päämajaan ajankohtaista 
tietoa saksalaisten joukkojen toiminnasta, oli kyse sitten taisteluista ja 
aseistuksesta, rakennustöistä ja huollosta, joukkojen vahvuuksissa ja 
upseeristossa tapahtuneista muutoksista, kurinpidollisista seikoista tai 
propagandasta. Molemmat päätehtävät olivat saksalaisiin esikuntiin ja 
joukko-osastoihin sijoitettujen yhteysupseerien vastuulla, joten Väänä- 
sen mukaan heiltä vaadittiin vahvaa henkistä ja kulttuurista pääomaa, 
toisin sanoen ”perusteellista sotilaskoulutusta, hyvää yleissivistystä — ja 
kielitaitoa, korrektia käytöstä ja pidättyväisyyttä alkoholin käytöstä”.?'8 


216 Wahren Willamolle 17.7.1942, T-5471/1—3, KA. 

217 Majuri Väänäsen puhelinsanoma 24.1.1943, Petsamon suunnan yhteysupseerien sähkösanoma majuri 
Väänäselle 27.1.1943. T-5872/57, KA. 

218 Väänänen 1947: 24. 

On kuvaavaa, että Väänänen ei tässä yhteydessä eikä muuallakaan 
historiikissaan avaa lähemmin sitä konkreettista välittäjätoimintaa, 
kääntämistä ja tulkkausta, jota mainittu välittömien suhteiden luominen 
edellytti niin yhteysupseereilta kuin tulkeiltakin. Tämä kyllä oli hyvin 
selkeästi näkyvillä yhteysupseerien toimintakertomuksissa, joihin Vää- 
nänen itsekin komento-osaston esimiehenä pääsi tutustumaan. 

Kaikki tämä on linjassa sen kanssa, mitä tiedämme yhteysupseereiksi 
valittujen kielitaitoisten upseerien koulutuksesta joko ennen varsinaista 
komennusta tai myöhemmin, kun yhteystoiminnasta saadut kokemuk- 
set antoivat aiheen kutsua yhteysupseerit yhteisille ”neuvottelupäivil- 
le”. Yhteysupseereja opastettiin kaikkiin muihin tehtäviin paitsi siihen, 
mikä asettui heidänkin työtehtäviinsä päivittäiseksi rutiiniksi — kääntä- 
miseen ja tulkkaukseen. 


Yhteysupseerien ja tulkkien monitoimijuus 


Kuten sekä upseerien tehtävänimikkeeseen että heidän toimintaansa 
ohjanneen esikunnan nimeen liitetty määrite kertoo, Itä- ja Pohjois- 
Suomen suomalais-saksalaisella yhteistoiminta-alueella toimi joukko 
sotilaita, joiden päätehtävänä oli muodostaa toimiva yhteys suomalaisten 
ja saksalaisten joukkojen välillä. Yhteyden luominen luonnollisesti sisäl- 
si hyvin monenlaista toimijuutta, jota määrittivät sekä vieraan armeijan 
tarpeet, toimipaikan fyysiset olosuhteet, saksalaisjoukkojen mielialat tai 
paikalliset tunnelmat suomalaisten ja saksalaisten joukkojen välillä että 
Suomen sodanjohdon omat odotukset. 

Vieraan armeijan tarpeet kumpusivat muun muassa siitä, että se oli 
itselleen uudessa, vieraassa toimintaympäristössä, jossa se ei lisäksi voi- 
nut määrittää toimintatapojaan mielivaltaisesti pelkästään omista soti- 
laallisista näkökulmistaan. Vahvoin toimintavaltuuksin varustettuna 
sotilasyhteisönäkin se oli riippuvainen yhteistyöstä paikallisten asukkai- 
den, siviiliviranomaisten ja ennen muuta suomalaisten sotilaiden kans- 
sa. Kieli oli yksi muureista toimivan kanssakäymisen tiellä, muita olivat 
ympäröivän luonnon, kulttuurin ja toimintatapojen, mukaan lukien suo- 
malaisen sotilaskulttuurin erilaisuus tai jopa vieraus. Tarvittiin yhteys- 

upseereja ja tulkkeja muodostamaan kommunikatiivinen linkki ja toimi- 
maan sekä Päämajan että maaherra Hillilän edellyttämin tavoin Saksan 
armeijan sotaponnistelujen edistämiseksi ja ristiriitojen ratkaisemiseksi 
mieluiten ennen kuin ne pääsevät kunnolla syntymäänkään. Tehtävänä 
oli siis huolehtia sotatoimien ja kanssakäymisen kitkattomuudesta. 

Suomen sodanjohto lisäsi yhteysupseerien toimeksiantoon kuitenkin 
myös toisenlaisen yhteystehtävän. Päämaja halusi pysyä keskeytyksittä 
tilanteen tasalla saksalaisjoukkojen operaatioista menestyksineen ja tap- 
pioineen, mutta myös upseeristossa ja miehistössä vallitsevista sotatilan- 
teeseen liittyvistä mielialoista ja Suomeen ja suomalaisiin kohdistuvista 
asenteista. Tämänkaltainen kaksoistoimijuus lienee se, mitä silmällä 
pitäen myös Lindeman korosti tehtävissä vaadittavaa henkistä kypsyyttä, 
varsinkin kun saksalaiset aseveljet olivat varsin tietoisia yhteystehtävien 
kahdensuuntaisuudesta ja tarvittaessa valmiita tulkitsemaan sitä vakoi- 
luna pikemminkin kuin osana aseveljen lähettämän yhteysupseerin 
toimenkuvaa. 

Kun seuraavissa luvuissa tarkastellaan lähemmin niitä tehtäviä, jois- 
ta yhteysupseerien ja tulkkien välitys- ja yhteystehtävät koostuivat, on 
päähuomio kielellisessä yhteydenpidossa ja välittäjätoiminnassa — vies- 
tinnässä, kääntämisessä, tulkkauksessa ja kulttuurisessa selittämisessä. 
Keskeisenä materiaalina on toiminnan yksi keskeinen tulos, yhteys- 
upseerien ja tulkkien viikoittaiset toimintakertomukset. Niiden rinnalla 
olisi kiinnostavaa tarkastella yhteystoiminnasta annettuja yksityiskohtai- 
sempia määräyksiä, joilla YhtERoi ohjeisti saksalaisosastoihin lähetet- 
tyjä yhteysmiehiään. Arkistoista ei kuitenkaan löydy viitteitä tällaisista 
ohjeistuksista, ja yhtä vähän tietoa on tallentunut esikunnan yhteys- 
upseereilleen järjestämistä koulutuspäivistä, joissa toiminnan linjoista 
ja ongelmista keskusteltiin vanhempien yhteysupseerien johdolla. Näin 
ollen parhaimman tarttumapinnan tehtävien sisältöihin saa perehtymäl- 
lä kentälle lähetettyihin raportointiohjeisiin, joista voi jatkaa itse raportoi- 
tuun toimijuuteen. 


EVERSTI WILLAMON OHJEISTUS 
Yhteysupseerien ja tulkkien raportointivelvoite alkoi heti komennuk- 


sen myötä, mutta raportoinnin toteutustapa jäi ilmeisesti joksikin ai- 

kaa ennen muuta raportoijien omaan harkintavaltaan. Maaliskuussa, 
1942, noin kolme kuukautta Yhteysesikunta Roin perustamisesta eversti 
Willamo kiinnitti huomiota saapuneiden raporttien sisällön ja muodon 
kirjavuuteen ja katsoi tarpeelliseksi antaa sekä yhteysupseereilleen että 
tulkeilleen yksityiskohtaiset ohjeet toimintakertomuksien laatimiseen. 
Toimintakertomukset tuli laatia viikoittain (lauantaisin) ja lähettää suo- 
raan yhteysesikunnan komentajalle. Toimintakertomuksia pyrittiin 
yhdenmukaistamaan sekä sisällöllisesti että rakenteellisesti niin, että 
kullekin aiheelle oli varattu raportissa oma numeroitu asiakohta. Maa- 
liskuussa 1942 Willamo ohjeisti yhteysupseereitaan seuraavasti: 


Jotta viikottaiset kertomukset tulisivat yhdenmukaisiksi, tulee nii- 
hin tästä lähtien sisällyttää alla mainitut asiat seuraavassa järjes- 
tyksessä: 

1) Selostukset taistelutoiminnasta ilmoittajan toimialueella, eri- 
koisesti taisteluista, joissa asianosainen on joutunut toimimaan 
johtajana, yhteysupseerina tai tulkkina. 

2) Saksalaisten taistelutaktillisiin seikkoihin mahdollisesti liitty- 
vät arvostelut suomalaisista joukoista tai suomalaisten taistelu- 
tavoista. 

3) Suomalaisten vastaavat arvostelut saksalaisista. 

4) Asianomaisen toimipaikassa sattuneet erikoiset tapahtumat, 
jotka puolin tai toisin ovat antaneet aihetta arvosteluun. 

5) Asianomaisen toimipaikassa olevien saksalaisten suhtautumi- 
nen Suomeen ja suomalaisiin. 

6) Asianomaisen toimipaikassa mahdollisesti tapahtuneet upseeri- 
vaihdot. Miten vastatulleita arvostelee ilmoittaja itse ja miten 
saksalaiset. 

7) Saksalaisille mahdollisesti ehdotettavat suomalaiset kunnia- 
merkit (SUKU- ja ristimänimet, synt.aika ja paikka, joukko-os., 
lyhyt perustelu). 

8) Saksalaisten mahdollisesti lausumat asianomaisen toimintaa 
koskevat toivomukset. 

9) Ilmoittajan oma muu toiminta kertomusviikon aikana. 

10) Muut puolustuslaitosta kiinnostavat asiat ja havainnot, jolloin 
vähäiseltä, mitättömältäkin tuntuvien asioitten, havaintojen ja 
lausuntojen j.n.e. mainitsemista ei ole kartettava. [- —]?" 


Tulkkeja ohjeistettiin erillisellä liitteellä: 


Jotta tulkkien viikottaiset kertomukset tulisivat yhdenmukaisiksi, 
tulee niihin tästä lähtien sisällyttää alla mainitut asiat seuraavassa 
järjestyksessä: 

1) Asianomaisen toimipaikassa sattuneet erikoiset tapahtumat, 
jotka puolin tai toisin ovat antaneet aihetta arvosteluun. 

2) Asianomaisen toimipaikassa olevien saksalaisten suhtautumi- 
nen Suomeen ja suomalaisiin. 

3) Saksalaisten mahdollisesti lausumat asianomaisen toimintaa 
koskevat toivomukset. 

4) Muut saksalaisia koskevat havainnot, asiat, teot, puheet, keskus- 
telut ja lausunnot, joilla merkitystä hyvien suhteitten säilymi- 
seksi saksalaisten ja suomalaisten välillä. Vähäisiltä ja mitättö- 
miltäkin tuntuvien asioiden mainitsemista ei ole kartettava. 

5) Ilmoittajan oma toiminta lyhyesti selostettava kertomusviikon 
aikana. [- -] 


Tällaisena raportointiohjeet paljastavat tietysti ensisijaisesti sen, mitä 
toimintakertomuksilta odotettiin, mutta sitten myös sen, mitä yhteysup- 
seerien ja tulkkien odotettiin kertomusajalla tekevän.” Erityisen selväs- 
ti luetteloiduista aiheista voi lukea, millaisiin tarkkailutehtäviin asevel- 
jeyden ylläpitotehtävä konkretisoitui. Tehtävänä oli raportoida kattavasti 
ajanjakson tapahtumista, kuten taistelutoiminnasta ja upseeriston siir- 
roista, mutta sen lisäksi toimintakertomuksiin tuli liittää huomioita 


219 Willamo Yhteysesikunta Roin yhteysupseereille ja tulkeille 4.3.1942, ”Koskee: toimintakertomusta”sekä 
majuri Väänäsen allekirjoittama ja ”Yhteisesikunta Roi:n tulkeille” osoittama ohjeistus. T-5872/57, KA. 

220 Yhteysesikunta ohjeistaa pitämään ”määrätyn päiväkirjan lisäksi” muistiota vähäpätöisiltäkin 
tuntuvista asioista, sanomista, tapahtumista ja lausunnoista. Määräys toistui myös erikseen tulkeille 
annetuissa ohjeissa. Korpisen (1988) mukaan yhteysupseerit olivat tehneet yhteisen päätöksen tuhota 
päiväkirjat yhteystoiminnan päättyessä syksyllä 1944. 

joukkoihin ja taistelutoimintaan kohdistuneista mielipiteistä, näkemys- 
eroista, arvioista ja toivomuksista aseveljeyden molemmin puolin. Pai- 
noa annettiin kaikille havainnoille asianomaisen toimipaikassa olevien 
saksalaisten suhtautumisesta Suomeen ja suomalaisiin ja havainnoille, 
joilla voisi olla ”merkitystä hyvien suhteiden säilymiseksi saksalaisten ja 
suomalaisten välillä”. Tältä osin ollaan jo aseveljeyden dramaturgisten 
peruspilareiden äärellä, ja ohjeistuksesta tihkuu läpi Suomen poliitti- 
sen ja sodanjohdon tasapainoilu maassa olevan liittolaisen odotuksien 
ja oman, niin kotimaiselle kuin ulkomaisellekin yleisölle erillissotana 
markkinoidun, vaikkakin Saksan kanssa käydyn sodan tavoitteiden välil- 
lä. Toimintakertomusten mukaan tähän liittyi silti paljolti myös kulttuu- 
rista valistustyötä, jolla yhteysupseerit ja tulkit reagoivat kulttuurierojen 
synnyttämiin kysymyksiin, väärinkäsityksiin tai jopa riitatilanteisiin. 

Alakurtin saksalaisen lentotutkikohdan yhteysupseerina toiminut 
Olli Auterinen muisteli myöhemmin toimenkuvaansa: 


Me yhteysupseerit olimme eräänlaisia Päämajan tiedustelijoita 
saksalaisten joukossa. Meitä kehotettiin keskustelemaan erityisesti 
lomalta Saksasta palaavien ja muilta rintamalta siirrettyjen kanssa 
päästäksemme perille mielialoista ja tilanteesta. Samoin teimme 
selkoa saksalaisten suhtautumisesta suomalaisiin. Kaikissa mah- 
dollisissa yhteyksissä meidän tuli korostaa sitä, että Suomi kävi 
omaa sotaansa. Tämän esille tuominen olikin erityisen tärkeää 
juuri ilmavoimissa, missä lentäviä yksiköitä siirreltiin Euroopan 
eri rintamalohkoilta toisille. ??" 


Myös Jyrki Kolkkala joutui saksalaisosastojen tulkkina usein korosta- 
maan saksalaisille, ettei Suomi Saksan tapaan suinkaan ollut sodassa 
Englannin tai Yhdysvaltojen kanssa: ”He todellakaan eivät tuntuneet tie- 
tävän, että Suomella oli ainoastaan ”privaattisotansa' Neuvostoliittoa vas- 
taan.”? On vaikea sanoa, missä määrin näissä muistumissa on mukana 


221 Auterinen 1991: 28. 
222 Sana 2017: 90; Jyrki Kolkkalan sotakokemuksiin palataan jäljempänä vielä lähemmin. 

jo annos sodanjälkeisten vuosien ja keskustelujen mukanaan tuomaa 
jälkiviisautta aitojen kokemusten sijaan, mutta tällaisinakin ne melko 
hyvin heijastelevat sotavuosien viitekehystä. Asemastaan ja velvoitteis- 
taan käsin yhteysupseerit ja tulkit olivat tavallaan kahdenlaisessa suh- 
teessa aseveljeyden dramaturgiaan: heidän tehtävänään oli sekä huoleh- 
tia kommunikaation sujuvuudesta ja sitä kautta dramaturgian eheydestä 
että raportoida sen kulloisestakin tilasta ja eheyttä uhkaavista tekijöistä. 

Tulkkaus ja kääntäminen oli olennainen osa ensin mainittua tehtävä- 
aluetta. Yhteysupseerien raporteissa sitä koskevat kuvaukset tulivat esiin 
kohdissa 1 ja 9, joista ensin mainitussa kohdassa raportoitiin ”taistelu- 
toiminnasta ilmoittajan toimialueella, erikoisesti taistelualueella, jois- 
sa asianomainen on joutunut toimimaan johtajana, yhteysupseerina 
tai tulkkina”, kun taas viimeksi mainittu oli eräänlainen kaatoluokka 
ilmoittajan muulle toiminnalle raportointiviikon ajalta. Myös tulkkien 
raporteista oman toiminnan kuvaukset löytyvät samanlaisesta ”lyhyesti 
selostettavasta” koosteesta. Kiinnostavaa silti on, että nämä olivat juuri 
ne kohdat, joissa hyvin monella yhteysupseerilla ja tulkilla oli toisinaan 
kaikkein eniten selostettavaa. 


WILLAMON OMA YHTEYSTOIMINTA 

Willamon pyrkimys yhtenäistää säännöllisesti toimitettuja viikkokerto- 
muksia selittyy ainakin osittain sillä, miten riippuvainen hän itse oli se- 
lostusten sisällöistä omassa toiminnassaan. Yhteysupseerien ja tulkkien 
rintamalla tai rintamantakaisella alueella tekemät havainnot luonnolli- 
sesti ohjasivat komentajan omaa päätöksentekoa, minkä vuoksi niitä 
luettiin hyvin tarkkaan ja myös kriittisesti, kuten kertomusten margi- 
naaleihin merkityistä, joskus kiukkuisistakin kommenteista voi päätellä 
(esimerkiksi ”Eikö saanut ohjeita?”; ”Tämänkaltainen tiedotus ei pyhitä 
mitään”; ”[- -] mies on henk. ohjauksella saatava tajuamaan mitä hän 
kirjoittaa ja mistä on jotain hyötyä, mistä ei”).?? 


223 Marginaalimerkinnät ks. luutnantti V. Kurri Willamolle 4.12.1942, ”Koskee: Raportti 4.12.1942” ja 
luutnantti Åke Svensk Willamolle 13.6.1942, ” Koskee: Viikkoilmoitusta”, T-5471/1—3, KA. 

Kuva 10. Luutnantti Schaterinin viikkoilmoitus eversti Willamolle 18.4.1942. Kysy- 
mysmerkin viereen on liitetty huomautus: ”Mies kutsuttava puhutteluun, ei tämä 
ole mitään.”?24 


Samanaikaisesti yhteysupseerien ja tulkkien viikoittaiset toiminta- 
kertomukset olivat myös raakamateriaalia Willamon omille raporteille, 
joilla hän vuorostaan informoi Päämajaa aseveljeyden kulloisestakin 


224 Luutnantti Schaterin Willamolle 18.4.1942, ”Koskee viikkoilmoitusta”, T-5471/1—3, KA. 

tilasta. Yksittäiset toimintakertomukset toimitettiin usein ensin kunkin 
sotatoimialueen vanhimmalle yhteysupseerille, joka liitti niihin kerto- 
muksista kootun laajahkon yhteenvedon. Vanhimman yhteysupseerin, 
everstiluutnantti C. G. Wahrenin ollessa poissa heinäkuun 1942 lopussa 
luutnantti Unto Mäkinen toimitti Petsamon suunnan yhteysupseerien 
viikkokertomukset Yhteysesikunta Roille: 


Oheisine lähetetään yhteenveto yhteysupseerien viikkokertomuk- 
sista ajalta 24.7.—31.7.42 sekä luutn. Warvan, Mäkisen ja vänr. 
Reinikaisen, Thoder'in, Fr. v. Veh'n, Tolsan ja luutn. Backmann'in 
viikkoilmoitukset.?” 


Willamon esikunta käytti yhteenvetoa keskeisenä pohjana omille rapor- 
teilleen höystäen sitä kuitenkin myös suorilla, muista toimintakerto- 
muksilla otetuilla lainauksilla. Toisin sanoen kuva, joka sodanjohdon 
tietoon aseveljeyden tilasta lopulta päätyi, oli useita eri kääntämisen, 
tulkinnan ja tiivistämisen vaiheita läpikäynyt kollektiivinen konstruktio: 
Esimerkiksi everstiluutnantti Wahrenin alaiset Petsamon rintamaloh- 
kon yhteysupseerit tekivät viikon tapahtumista omat suomen- tai ruot- 
sinkieliset kertomukset sekä saksalaisten parissa kuulemistaan asioista 
tai käymistään keskusteluista tiivistelmät, joista Wahren sitten poimi 
olennaisiksi tulkitsemansa asiat ja lisäsi mukaan omat kuvauksensa ker- 
tomusajankohdan tapahtumista ja keskusteluista.” Viimeinen tulkin- 
nallinen kerros annettiin Rovaniemellä Willamon esikunnassa ennen 
tilannekuvan lähettämistä Päämajaan Mikkeliin. 

Tämän tutkimuksen näkökulmasta mainitsemisen arvoista on 
myös se, että Päämajaan päätyneissä selostuksissa tulkkien toiminta 
suomalais-saksalaisissa operaatioissa ja yhteysupseerien kielellinen yh- 
teystoiminta operaatioiden suunnittelussa tai saksalaisesikuntien muun 
toiminnan tukemisessa on jo kokonaan liudentunut operaatioiden, mieli- 
alojen ja kanssakäymisen yleisemmän tason kuvauksiin. Tämä voi olla 
myös osaselitys sille, että yhteysupseerien ja tulkkien välttämättömyys 


225 Luutnantti Mäkinen Willamolle 31.7.42, ”Koskee Viikkoilmoituksia”, T-5471/1—3, KA. 
226 Everstiluutnantti Wahren Willamolle 20.10.1942, ”Koskee: yhteenvetoa ajalta 10.-20.10.42”, T-5471/1—3, 
KA. 

suomalais-saksalaisen aseveljeyden kommunikatiivisena linkkinä ei aina 
täysin hahmottunut Päämajan komentajien toimistoissa. 

Willamo lähetti myös itsenäisiä selostuksia sotatoimien vaiheista 
Pohjois-Suomessa sekä vaikutelmia saksalaisen vuoristoarmeijan pää- 
esikunnasta, jossa hän toimi vanhemman yhteysupseerin tehtävässä 
Yhteysesikunta Roin perustamiseen asti. Tehtävässään Willamo oli var- 
sin kiinteässä yhteydessä komentavien kenraalien (kuten Dietl ja Feige) 
kanssa virallisemmissa esikuntatapaamisissa ja päivällisillä yhtä hyvin 
kuin metsästys- ja kalastusretkillä tai saunailloissa.??? Kenraalien kanssa 
käymistään keskusteluista ja muista havainnoistaan hän toimitti tiivis- 
telmiä Päämajaan ensin eversti Lars Melanderille ja toukokuusta 1942 
alkaen yleisesikunnan päällikölle, kenraali Erik Heinrichsille. Asemansa 
perusteella Willamo pääsi myös seuraamaan saksalaisten avainhahmo- 
jen, kuten valtakunnanministeri Fritz Todtin tai SS-valtakunnanjohtaja 
Heinrich Himmlerin vierailuja Rovaniemellä, ja vierailujen yhteydessä 
esitetyt juhlapuheet välittyivät Willamon tai hänen alaistensa koostami- 
na käännöstiivistelminä Päämajan tietoon. Kun Himmler vieraili vuoris- 
toarmeijan pääesikunnassa (AOK 20) Rovaniemellä huhtikuussa 1942, 
kenraali Dietl tarjosi vieraalle juhlaillallisen ravintola Pohjanhovissa. 
Paikalla oli myös Willamo, joka tiivisti Himmlerin kenraali Dietlille 
osoittaman puheen seuraavasti: 


Vastapuheessaan puolestaan toi esiin omakohtaiset toteamisensa 
että ollaan taisteluvalmiita, ja että joukoissa vallitsee hyvä henki ja 
mainio huumori. Lausui tunnustuksen sanoja suomalaisesta SS- 
pataljoonasta div. Wikingissä. Suomalaiset ovat osoittautuneet mai- 
neensa mukaisiksi sotilaiksi, vaikka taistelevatkin heille aivan vie- 
raissa olosuhteissa. Ovat kestäneet talven vaikeudet hyvin ja kotiu- 
tuneet toisten div. osastojen rinnalle, joissa tanskalaisia, norjalaisia, 
flaameja, hollantilaisia j.n.e. Alussa oli kielivaikeuksia, mutta nyttem- 
min ei enää haittaa. — Erityisesti on häntä ilahduttanut se hyvä to- 
veruus, mikä täällä vallitsee suomalaisten ja saksalaisten kesken.’ 


227 Väänänen 1947: 200, Junila 2000: 115, Mikkonen 2017a: 21. 
228 Willamo Melanderille 10.4.1942, T-17215/1—2, KA. 

Willamon raportit ovat varsin seikkaperäisiä kuvauksia tapaamisista ja 
niissä käydyissä keskusteluista. Yleisten tunnelmien lisäksi raporttei- 
hin päätyivät myös aseveljeyden julkikuvaa nakertavat saksalaisten asen- 
teet ja omavaltaisuudet (”aivan kuin olisivat olleet jossain valloitetussa 
maassa eikä kuten menetellään aseveljien kanssa”?9) tai huomiot tal- 
visodankäynnin saksalaisille aiheuttamista ongelmista. Näin tarkkojen 
kuvausten synty edellytti runsaasti käännöstoimintaa joko Willamolta 
itseltään, hänen esikunnaltaan tai saksalaisiin joukko-osastoihin lähe- 
tetyiltä yhteysmiehiltä, vaikka tämä seikka hänen selostuksissaan jääkin 
luettavaksi rivien välistä. 


KUKA OLI ”YHTEYSUPSEERI”, KUKA ”TULKKI”? 

Yhteysesikunnan nimiluetteloissa ja sijoittelutaulukoissa, samoin kuin 
Willamon ohjeistuksissa yhteysupseerit ja tulkit on pidetty nimikkeinä 
omina erillisinä kategorioinaan, mikä viittaa selkeisiin eroihin myös 
yhteysupseereiksi ja tulkeiksi komennettujen toimenkuvissa. Katego- 
rioiden rajat alkavat kuitenkin liudentua heti, kun katsoo tarkemmin 
molempien ryhmien toimintaa Willamon vastaanottamien viikkoraport- 
tien valossa. Tehtävissä näyttäisi lopulta olleen voimakasta limittäisyyttä 
ja ne sisälsivät molemmissa tapauksissa paitsi käännös- ja tulkkausteh- 
täviä, myös päivittäisten tarvikkeiden, huollon tai joukkojen majoituksen 
organisointia, riita-asioiden sovittelua, saksalaisjoukkojen tarkkailua, 
operaatioiden suunnittelua, tiedustelutiedon hankintaa ja lopulta tietysti 
saksalais-suomalaisten yhteispartioiden kielellisenä linkkinä toimimista. 
Ennen kaikkea muuta tehtävänimike näyttääkin heijastelevan henkilön 
sotilasarvoa ja paikkaa sotilaallisessa hierarkiassa ja samalla myös yh- 
teysmiehen statusta Suomen armeijan saksalaiseen joukko-osastoon 
lähetettynä edustajana: Yhteysupseereiksi komennettiin saksan kieltä 
taitavia upseereja, jotka muiden tehtävien ohella edustivat Suomen puo- 
lustusvoimia armeijakuntien ja divisioonien esikunnissa. Yhteysesikun- 
ta Roin lähettämät tulkit olivat puolestaan aliupseereja, sotamiehiä tai 
sotilasvirkamiehiä, joiden asema oli alisteinen sekä alueen yhteysupsee- 


229 Willamo Melanderille 16.10.1941, T-17215/1—2, KA. 

reille että saksalaisjoukkojen komentaville upseereille. Jälkimmäisillä oli 
toisin sanoen juoksuttajia ensin mainittuja runsaammin. 

Toiminnan sisältö eli tehtävien painopisteet, edellytykset ja konkreetti- 
set fyysiset olosuhteet määrittyivät sen sijaan pitkälti yhteysupseerien 
ja tulkkien sijoituspaikan mukaan. Karkea perusjako sotatoimialueen 
ja rintaman takaisen alueen välillä antaa yhden kiintopisteen tehtävien 
kuvaukseen (ja jäsentää myös seuraavissa luvuissa niiden tarkempaa kä- 
sittelyä). Sotatoimialueen yhteysmiesten lähettämistä viikkoraporteista 
nousee esiin suomalais-saksalaisten sotatoimien edellyttämissä yhteys- 
tehtävissä toimiva sotilastulkin prototyyppi, joka liikkui ja tarvittaessa 
myös taisteli saksalaisten tai suomalaisten joukkojen mukana. Rintamal- 
la yhteysupseerien ja tulkkien toimintaa määritti sodan välitön fyysinen 
läheisyys ja konkreettisten sotilaallisten operaatioiden synnyttämät yhte- 
ystoimintatarpeet ja kommunikaatio saksalaisen kanssasotijan kanssa. 

Selustassa puolestaan sota oli kauempana, jotain mitä koordinoitiin, 
tuettiin ja varusteltiin ja jonne oltiin matkalla tai josta oltiin palaamassa 
— lomalle, lepovuoroon tai sotilassairaalaan. Saksalainen sotilas oli myös 
siviiliväestön uudeksi ”naapuriksi” ilmestynyt aseveli, jonka läsnäolo 
niveltyi osaksi kotirintaman suomalaisten sota-ajan arkea sen kaikilla 
osa-alueilla. Tästä aiheutui tilanteita, joissa Yhteysesikunta Roin yhteys- 
upseerien oli tarpeen toimia kielellisenä linkkinä vuoristoarmeijan, len- 
noston tai Organisation Todtin edustajien neuvotellessa suomalaisten 
viranomaisten kanssa. Rintaman takaisella alueella toimi siten pitkälti 
nykypäivän asioimistulkkia muistuttava, paikallisväestön ja sekä siviili- 
että sotilasviranomaisten palveluksessa ollut tulkki. 

Kuten jäljempänä vielä nähdään, on tämäkin jakolinja vielä melko 
ylimalkainen yksittäisistä selkeistä painotuksista huolimatta. Myös sota- 
toimialueella yhteysupseerit joutuivat ratkaisemaan sodan jalkoihin 
jääneen siviiliväestön, siviiliviranomaisten ja vieraan armeijan välisiä 
ristiriitoja, auttamaan majoitusongelmien ratkaisuissa tai toimimaan 
juoksupoikana mitä erilaisimmissa joukkojen ylläpitoon liittyvissä ky- 
symyksissä. Tämä näkyi erityisesti paikalliskomendantin tehtäviin jou- 
tuneiden yhteysupseerien toiminnassa. 

Sotatoimialueen yhteysupseerien toimenkuvassa ylipäätään kuin 
myös käännös- ja tulkkaustehtävien laadussa ja määrässä oli merkittä- 

viä eroja sen mukaan, mihin heidät oli komennettu. Saksalaisten ar- 
meijakuntien komentajille ja esikuntaupseereille alistetut (vanhimmat) 
yhteysupseerit olivat ennen muuta aseveljeyden ja operaatioiden tarkkai- 
lijoita, jotka pyrkivät saamaan yleiskuvan saksalaisten joukkojen toimin- 
nasta ja osallistuivat Suomen puolustusvoimien edustajina saksalaisten 
ja suomalaisten komentajien neuvonpitoihin. Samalla he valvoivat ja 
ohjasivat kyseisen toimialueen muiden yhteysupseerien toimintaa ja, 
kuten todettua, koostivat sekä omista että alaistensa toiminnasta laajoja 
koosteita Willamon käyttöön. Jo näissä rintamalohkojen ylemmissä esi- 
kunnissa olivat nuoremmat yhteysupseerit niitä, joiden tehtävänä oli 
kääntää ja tulkata esikunnan tarpeiden mukaan. Toimintakertomusten 
perusteella päivittäisiä käännösviestinnällisiä tehtäviä oli sitä enemmän, 
mitä lähemmäksi rintamaa ja operatiivisia yksiköitä pois ylempien up- 
seerien kasinoilta ja esikuntakorsuista tultiin. Tällä tasolla yhteysupseerin 
ja tulkin nimikkeiden alla suoritetut tehtävät näyttävät olevan kaikkein 
lähimpänä toisiaan, tosin sillä erolla, että nuoremmatkin yhteysupseerit 
olivat edelleen tulkkeja ylempänä komentoketjussa. 

Tässä yhteydessä mielenkiintoinen yksityiskohta on, että yhteysesi- 
kunnan tulkkien tapaan myös yhteysupseerit saivat usein eversti Willa- 
mon päivä- ja esikuntakäskyissä komennuksen ”erikoistehtäviin”, hyvin 
usein juuri tulkiksi saksalaisupseerien eri puolille Suomea suuntautunei- 
den hankinta-, suunnittelu- tai lomamatkojen ajaksi. Erikoistehtävän 
päätyttyä he palasivat takaisin arkisiin sotilastehtäviinsä, muun muassa 
tulkkaamaan saksalaisten ja suomalaisten upseerien välillä. Esimerkiksi 
esikuntakäsky nro 5/1942 mainitsee vänrikki P. G. Schättin komennuk- 
sen muun muassa Ouluun, Kajaaniin, Jyväskylään ja Vaasaan erikois- 
tehtävissä, joiden luonteen Schitt itse kuvaa toimintakertomuksessaan 
seuraavasti”: 


Ajalla 29.7.-2.8.42 seurasi allekirjoittanut tulkkina Oberstabszahl- 
meister Jung'in ja Oberarzt Vieregger'in mukana matkalla Oulu- 
Kajaani-Iisalmi-Kuopio-Jyväskylä-Vaasa-Oulu ja Rovaniemi. Ko- 
mennuksen tarkoitus: tiedustella päämajan ehdottamien koulujen 


230 Esikuntakäsky 5/12.8.1942, T-5872/39, KA; vänrikki P. G. Schütt eversti Willamolle 8.8.1942, ”Koskee: 
vänr. G. Schätt'n toimintakertomusta ajalta 26.7—8.8.42”, T-5471/1—3, KA. 

ja täysihoitoloiden sopivaisuutta toipilaskodeiksi 20. vuoristo- 
armeijalle. Tulos: kysymykseen tuli vain Kajaanin ja Iisalmen lä- 
hellä sijaitsevat Mieslahden ja Lapinlahden kansanopistot, sekä 
Jyväskylän lähellä Korpilahdella sijaitseva Tähtiniemen täysihoitola. 


On myös yksittäisiä viitteitä siitä, että jotkin yhteysupseerit kokivat 
turhauttavaksi toimimisen tehtävissä, joihin olisi ”riittänyt” tulkkikin: 
Luutnantti Tauno Kalima oli ollut alkutalven 1941-1942 komennettuna 
Kiestingin saksalaisen lentokentän yhteysupseerina, jossa hän oli ra- 
porttiensa perusteella kyseisen sotatoimialueen monitoimimies: saksa- 
laisten asiamies, järjestelijä, juoksupoika, viestimies, maastotiedustelija 
ja suomalais-saksalaisten yhteispartioiden johtaja. Toiminnan vakiin- 
nuttua maaliskuussa 1942 Kalima koki lopulta resurssiensa menevän 
hukkaan, kun jäljellä olevista tehtävistä selviäisi tulkkikin: ”Käsitykseni 
mukaan on yhdysupseerin tarve Kiestingin lentokentällä tätä nykyä san- 
gen kyseenalainen”, Kalima raportoi ja totesi arvionaan, että ”riittävän 
saksan taidon omaava tulkki pystyisi [--] hyvin selviämään täällä esiin- 
tyvistä tehtävistä.” 

Kaliman tavoitteena lienee ollut sisäsiistimpi esikuntayhteysupseerin 
pesti, joka järjestyikin kesällä 1942 ensin Kiestingin suunnan saksa- 
laistykistössä (Arko), sitten XVIII vuoristoarmeijakunnan divisioonissa, 
niille alistetuissa suomalaisosastoissa ja joitakin viikkoja myös suunnan 
vanhimpana yhteysupseerina. Raporttien perusteella ei kuitenkaan vai- 
kuta siltä, että siirtymä lentokentältä divisioonien esikuntiin olisi juuri 
muuttanut Kaliman translatorista toimenkuvaa. Kuten seuraavat otteet 
osoittavat, juoksevien asioiden hoidon lisäksi luutnantti Kaliman kieli- 
taitoa tarvittiin niin suulliseen kuin kirjalliseenkin yhteydenpitoon suo- 
malaisten ja saksalaisten välillä. 


Saavuin Kananaisiin lauantaina 4.7. ja ilmoittauduin majuri Vies- 
kalle. |- -] Koska XVIII A.K:lla ei ainakaan toistaiseksi ollut mi- 


nulle käyttöä ja koska jopa sijoittamiseni tilanahtauden takia tuotti 
vaikeuksia, komensi majuri Vieska minut toistaiseksi Osasto Puro- 

man esikuntaan, jossa tarvittiin saksankielentaitoista upseeria. Il- 
moittauduin maanantaina 6.7. eversti Puromalle, joka määräsi mi- 
nut tykistönkomentajan ja esikuntapäällikön ev.luutn. Hälphersin 
käyttöön. Ev.luutn. Hilphers antoi tehtäväkseni perehtyä kulontor- 
juntaupseerin tehtäviin. Torstaina 9.7. otin vastaan Os. Puroman 
kulontorjuntaupseerin tehtävät, joita olen hoitanut toistaiseksi. 
Tämän lisäksi olen saksantanut ja suomentanut eräitä käskyjä. 


Olen kuluneen viikon aikana jatkuvasti toiminut Osasto Puroman 
esikunnassa suorittaen saksannos- ja suomennostöitä. Kulontor- 
juntaupseerin tehtävät eivät ole antaneet työtä. 


Olen hoitanut juoksevia asioita, kirjeenvaihtoa, yhteyttä suomalai- 
siin yksiköihin ja Itä-Karjalan S.H.n [sotilashallinnon] elimiin sekä 
suorittanut eräitä käännöstöitä. Olen pyrkinyt melko tiiviisti seu- 
raamaan sotatapahtumia pyytämällä Ia:lta [komentajalta] ja Ic:ltä 
[tiedusteluosaston päälliköltä] päiväilmoitusten täydennykseksi 
selostuksia erikoiskysymyksistä. Vastaukset on yleensä annettu 
sangen auliisti ja varauksetta.?? 


Hierarkiat ja arvotukset olivat joka tapauksessa selkeitä, ja eri tasoilla 
komentoketju tietysti vaikutti eri tavoin. Tulkeille käskijöitä riitti suoma- 
laisesta ja saksalaisesta upseeristosta tuskaksi asti. Keskitasolla — siellä 
missä Kaliman kaltaiset luutnantit toimivat nuorempina yhteysupseerei- 
na — käskyt tulivat vanhimmilta yhteysupseereilta ja saksalaisupseereilta, 
mutta ikään kuin vastapainoksi aukeni pääsy esikuntaupseerien seuraan 
kanttiinien ja upseerikasinoiden eväille. Ylimmällä tasolla tulkkaus- ja 
käännöstehtävistä ei tarvinnut piitata muutoin kuin delegoitavina töinä 
— paitsi jos edustuksellisuus sitä edellytti. 

Millaisia tehtäviä näillä tasoilla ja yhteistoiminnan eri alueilla — rinta- 
malla ja rintaman takana — Yhteysesikunta Roin yhteysmiehet ja kont- 
toristit saivat kantaakseen, siihen paneudutaan yksityiskohtaisemmin 
seuraavissa luvuissa. 


232 Kalima toimintakertomukset Willamolle 11., 18.7. ja 15.8.1942, T-5471/1—3, KA. 

5 Selustan kääntäjät, tulkit ja juoksupojat 


Kun harvaanasuttuun Pohjois-Suomeen yhtäkkiä saapui reilut 200 000 
vuoristoarmeijan, lennoston ja puolisotilaallisten saksalaisorganisaa- 
tioiden sotilasta ja muuta henkilöstöä, paikallisten asukkaiden arki mul- 
listui väistämättä monella tavalla. Kotirintaman naapuriin oli ilmestynyt 
uusi näkyvä toimija, joka asettui taloksi paikkakunnan julkisiin raken- 
nuksiin, majoittui hotelleihin ja yksityiskoteihin, pystytti majoitus- ja 
huoltoparakkialueita yksityishenkilöiden tai kuntien tonteille ja perusti 
ilmavoimien käyttöön lentokenttiä ja ilmatorjunnan tukikohtia niiden 
suojaksi. Pohjois-Suomen tiet täyttyivät saksalaisista sotilasajoneuvoista, 
jotka kuljettivat taukoamatta kalustoa, työkoneita, rakennusmateriaalia 
ja elintarvikkeita yhtä hyvin kuin tuhansittain sotilaita rintamalle ja rin- 
tamalta lomalle tai lepovuoroon. Joukkojen ja kalustojen siirrot rasittivat 
pohjoissuomalaista tiestöä, jota ei liene alkujaankaan rakennettu raskas- 
ta sotilasliikennettä varten. 

Saksan sotavoimat oli Pohjois-Suomessa huolloltaan hyvin varustel- 
tu ja organisoitu toimija, jonka rintamantakaiset yksiköt oli trimmattu 
varmistamaan toisaalta saksalaisjoukkojen toiminta ja sotilaiden hyvin- 
vointi sotatoimialueella, toisaalta joukkojen huolto, kuri ja järjestys rin- 
taman takana. Saksan armeija ei ollut Suomessa maan lakien alainen, 
mutta eksterritoriaalisista oikeuksistaan huolimatta se ei voinut toimia 
omin päin, vaan joutui sovittamaan kaiken toimintansa sekä vallitseviin 
olosuhteisiin että sotilasyhteistyötä määrittävään poliittiseen viitekehyk- 
seen: Valloitetuilla alueilla omaksutut toimintatavat eivät kelvanneet 

poliittisesti suvereenissa isäntämaassa, vaan kaikessa rintamantakaises- 
sa toiminnassa edellytettiin yhteistyötä ja sopimista lääninhallinnon, 
paikallisviranomaisten ja siviilien kanssa. Rakennushankkeiden ja tien- 
kunnostustöiden toteuttamiseen se tarvitsi paikan päältä sekä paikal- 
listuntemusta että materiaaleja ja työvoimaa omien täydennykseksi. 
Kun samalla vastakkain asettuivat Saksan sotavoimien tarpeet ja sen 
rajattomalta vaikuttava maksukyky sekä suomalaisen yhteiskunnan ja 
armeijan toimintaedellytykset, oli aseveljeyden molemmin puolin tar- 
peellista määrittää niin toiminnalle yleensä kuin erityisesti hankinnoille 
selkeät rajat. 

Mitkään rajat, oli kyse sitten sotilaskurista tai osto- tai hintasäännöste- 
lystä, eivät kuitenkaan ole ylittämättömiä. Sodan olosuhteissa myös 
moraalinen kynnys rajojen ylittämiseen ja porsaanreikien etsimiseen 
madaltuu, ja yksilölliset tai kollektiiviset, sotilaallisten operaatioiden 
sanelemat tarpeet käyvät perusteiksi tarttua tilaisuuteen sellaisen ilme- 
tessä. Saksalaisen huollon runsaus ja tavaraliikenne yhtäällä, sota-ajan 
pula ja säännöstely toisaalla oli luonnollisesti perusasetelma, joka ruokki 
sekä yksityistä pienimuotoista tavaravaihtoa että järjestelmällisempää 
rikollista mustan pörssin kauppaa, jossa liikkui sekä suomalaisten var- 
kaiden että saksalaisten itse toimittamaa Saksan sotavoimien omaisuut- 
ta. Saksalaisomaisuuteen kohdistuvat rikokset työllistivät saksalaisia ja 
suomalaisia viranomaisia koko aseveljeyden ajan samalla tavoin kuin 
suomalaisomaisuuteen kohdistuneet varkaudet ja mielivaltaisuudet tai 
paikallisten säädösten laiminlyönti. Saksalaisjoukkojen hankinnoissa 
tai suomalaistyövoiman käytössä ei aina muistettu tai haluttu noudattaa 
isäntämaan toimintakyvyn kannalta olennaisia säännöstelymääräyksiä. 

Kaikki edellä mainitut majoitusasiat, rakentaminen ja paikalliset 
hankinnat, kurin- ja järjestyksenpito, rikosasioiden selvittely ja korvaus- 
asioista sopiminen edellyttivät monimuotoista suomalais-saksalaista 
viranomaisten yhteistyötä. Panoksena pelissä oli paitsi saksalaisjouk- 
kojen toimintakyky myös vieraan armeijan ja paikallisen siviiliväestön 
mahdollisimman sujuva rinnakkainelo, jonka eheyttä kummankaan osa- 
puolen johto ei halunnut näillä seikoilla riskeerata. Suomen puolelta 
järjestelyihin ja valvontaan osallistuivat sekä puolustusvoimien että po- 
liisi-, paikallis- ja lääninhallinnon viranomaiset. Runsaasti työtä koitui 

Yhteysesikunta Roin toimistoille sekä eri saksalaisyksiköihin sijoitetuil- 
le yhteysupseereille ja tulkeille viranomaistyön kielellisenä linkkinä ja 
saksalaisten asianhoitajina. Yhteistyön ja neuvottelupöytien saksalai- 
sella puolella heitä työllistivät ennen kaikkea työjärjestö Organisation 
Todtin (OT) Suomen osasto (Einsatz Finnland) ja Saksan armeijan 
turvallisuudesta ja selusta-alueen järjestyksenvalvonnasta vastannut 
rintamantakaisen alueen komentaja (Kommandant des Riickwärtigen 
Gebietes, Koriick 525). Merkittävä yhteysupseerien ja tulkkien työllistäjä 
rintaman takana oli myös Saksan ilmavoimat. 

Aivan keskeinen rintamantakaisen yhteystoiminnan solmukohta oli 
luonnollisesti Rovaniemelle vuoristoarmeijan pääesikunnan ja muiden 
tärkeiden saksalaisesikuntien välittömään läheisyyteen asettunut suoma- 
lainen yhteysesikunta itse. Se ohjasi saksalaisiin joukko-osastoihin rin- 
tamalle ja rintaman takana Organisation Todtin, paikalliskomendantin- 
virastoihin ja lennoston tueksi komennettujen yhteysmiesten toimintaa 
ja välitti rintamalta toimintakertomuksista suodatetut tiedot yhteistoi- 
minnan tilasta Päämajan tilannearvioita varten. Samanaikaisesti Yhteys- 
esikunta Roi oli merkittävä tekijä siinä pelissä, jonka panoksena oli suo- 
malais-saksalaisen yhteistoiminnan ja rinnakkainelon kaikinpuolinen 
sujuvuus. Sen lukuisten toimistojen (ks. luku 4, Aseveljeyden sotilaalli- 
set tukirakenteet) kautta koordinoitiin suomalais-saksalaista sotilaallista 
yhteistoimintaa, mutta YhtERoin kanssa asioivat myös saksalaisten soti- 
laiden ja sotilasviranomaisten kanssa tekimisiin pyrkineet tai joutuneet 
suomalaiset ja suomalaisten viranomaisten toimia vaatineet tai niiden 
kohteeksi päätyneet saksalaiset. Yhteysesikunnan kaikki toimistot olivat 
omien toimialojensa puitteissa yhteydessä saksalaisiin sotilasviranomai- 
siin. 

Arkistolähteisiin tutustuessa ei kuitenkaan voi välttyä vaikutelmalta, 
että mitä etäämmälle ylätason sotilaalliseen yhteistoimintaan liittyvistä 
kysymyksistä tultiin kohti arjen aseveljeyttä suomalaisen paikallisväes- 
tön, elinkeinoelämän ja hallinnon sekä saksalaisten sotilaiden ja sotilas- 
viranomaisten kesken, sitä vahvemmaksi tuli yhteysesikunnan välittä- 
järooli. Samalla myös käännösviestintä asettui olennaiseksi osaksi sen 
toimintaa. Tästä näkökulmasta katsottuna esiin nousevat kauttakulku- 
liikenteen järjestelytoimisto ja hallinnollinen toimisto X sekä aivan eri- 

tyisesti niiden toimistoupseerit ja kansliahenkilöstö aseveljeyden ”trans- 
laattoreina”.?3 


Kauttakulkuliikenteen järjestelytoimiston kanslistit 


Kuten aiemmin todettiin, kauttakulkuliikenteen järjestelytoimisto Ro- 
vaniemellä oli YhtERoin perustamisen jälkeen vain joitakin kuukausia 
eversti Willamon esikunnan alaisuudessa, ennen kuin se siirtyi heinä- 
kuussa 1942 puolustusministeriön alle.4 Komentosuhteista ja nimes- 
tään riippumatta majuri Harry Wihtolin johtaman järjestelytoimiston 
työ kuitenkin jatkui koko jatkosodan ajan YhtERoin välittömässä yhtey- 
dessä, ja sillä oli oma suhteellisen selkeä tehtävä avustaa ja kontrolloida 
saksalaisia sen toiminnan vaatimissa hankinnoissa, rakennushankkeis- 
sa ja vuokrakysymyksissä. Toimisto oli käytännössä pohjoissuomalainen 
lupaviranomainen, joka vastasi siitä, että saksalaishankkeet toteutettiin 
yleisten sopimusten puitteissa. Lisäksi sen tehtäviin kuuluivat jo syksys- 
tä 1940 alkaen kysymykset, jotka liittyivät saksalaisjoukkojen ja mate- 
riaalin kuljetuksiin ensin Pohjois-Norjaan ja sittemmin Pohjois-Suo- 
meen. 

Muuhun yhteysesikunnan toimintaan se limittyi erityisesti henkilös- 
tön kautta, sillä niin järjestelytoimiston yhteydessä nimetyt toimisto- 
aliupseerit kuin muu kansliahenkilökuntakin oli lopulta hyvin moniulot- 
teisessa työsuhteessa koko yhteysesikunnan ja aseveljeyden rakenteissa. 
Esimerkiksi joulukuussa 1941 järjestelytoimiston henkilökuntaan kuu- 
luvia aliupseereja ja sotamiehiä oli komennettu tulkeiksi yhteysesikun- 
nan hallinnollisen toimisto X:n päällikön, everstiluutnantti Carl Rothen 
palvelukseen (alikersantti Matti Sainio) tai Saksan ilmavoimien käyttöön 
Kemijärvelle (sotamies Waldemar Ainamaa). Myös saksalaisen XXXVI 


233 Vrt. Ruotsin kuninkaan kirjeitä, säädöksiä ja lakitekstejä suomentaneet ”kuninkaan kanslian translaat- 
torit”, ks. Juva 1946 ja Koivusalo 2007. 

234 Puolustusministeriön yhteysosastossa Helsingissä tehty käännöstyö on rajattu tämän tutkimuksen 
ulkopuolelle. Yhteysosasto vastasi yhteistoimintaan liittyvien hankintojen ja korvauskäytäntöjen 
päälinjoista ja siten käytännössä ohjasi majuri Wihtolin johtaman Rovaniemen toimiston toimintaa. 
Ks. esim. Mikkonen 2017a: 31; yhteysosaston käännöstehtävistä saa halutessaan kuvan esim. 
kansiosta T-17944—17951/45, KA. 

vuoristoarmeijakunnan vanhemmille yhteysupseereille, everstiluutnant- 
ti Ilmari Rytköselle ja kapteeni Arne Ilanderille oli osoitettu järjestelytoi- 
mistosta omat tulkit (alikersantti Tor Rundberg, korpraali O. Karttunen). 
Lisäksi paikan päällä Rovaniemellä palveli ryhmä tulkkeina ja juoksevis- 
sa asioissa toimivia aliupseereita (ainakin alikersantit Ralph Hackmann 
ja Kauko Lauri sekä korpraali Mauri Toiviainen), esimiehenään yliker- 
santti Kalle Jokikokko.?5 

Kevättalven 1942 aikana, kun yhteysesikunnan toimintaa muutenkin 
järjesteltiin uudelleen, annettiin myös käsky, jonka mukaan yhteysesi- 
kunnan kansliahenkilökunnan muodostaa ”entinen Kauttakulkuliiken- 
teen järjestelytoimiston kansliahenkilökunta”, jonka tehtävistä määräsi 
komentotoimiston päällikkö eli majuri A. O. Väänänen.?* Samalla rinta- 
maesikunnissa jo palvelevat tulkit poistuivat järjestelytoimiston vah- 
vuudesta, mutta Rovaniemelle jäi edelleen joukko aliupseereja, joiden 
tehtäviksi määriteltiin kattavasti tulkki-, käännös-, päivystys- ja toimisto- 
tehtävät tai yleisemmin saksalaista aliupseeristoa ja miehistöä auttavat 
juoksevat asiat. Kansliahenkilöstöön kuuluivat jo edellä mainitut Hack- 
mann, Jokikokko ja Lauri, joiden lisäksi samoihin tehtäviin päätyivät 
ainakin jääkärivääpeli Vilho Jalo, kersantti O. Mörck, alikersantti Sand- 
ström ja sotamies Häggblom. Sotilaiden lisäksi kansliahenkilöstöön 
kuului useita naisia, joiden toimenkuvaan on dokumenteissa useimmi- 
ten määritetty erityisesti kirjaamo-, kirjeenvaihto- ja konekirjoitustehtä- 
vät, mutta ainakin neiti Regina Kariniemi ja majuri Wihtolin sihteerinä 
toiminut neiti Elsa Galle olivat kansliassa myös käännöstehtäviä varten. 
Heidän lisäkseen järjestelyosaston ja sittemmin yhteysesikunnan kans- 
liassa työskentelivät neidit Kallio ja Lemström sekä rouvat Hynninen ja 
Irja Ahonen.7 Myös heidän panoksensa kääntäjinä on ollut merkittävä, 
niin usein he esiintyvät Kariniemen tai Gallen tapaan saksannettujen 
tai suomennosten vahvistajina (merkinnöillä Übersetzung bestätigen tai 
Käännöksen vakuudeksi). 


235 Päämajan Kauttakulkuliikenteen järjestelytoimisto 15.12.1941, T17944—17951/95, KA. 

236 Yhteysesikunta Roi 11.2.1942, ”Koskee: Toimisto IV:n henkilökuntaa”, T-17944—17951/95, KA. 

237 Yhteysesikunta Roi 21.4.1942 ja 16.6.1942, ”Koskee: Kauttakulkuliikenteen järjestelytoimistoa”, 
T-17944—17951/95, KA. Käytettävissä olevista lähteistä ei valitettavasti pysty aina jäljittämään 
asianosaisten etunimiä. 

Kokonaiskuva siitä, kuka käänsi, mitä ja kulloinkin minkä toimiston 
käskystä, jää lopulta aavistuksen epäselväksi. Aineistolähteiden pe- 
rusteella näyttäisi siltä, että niin kauttakulun järjestelytoimiston ja 
YhtERoin toimistojen välillä kuin YhtERoin toimistojen kesken tehtiin 
paljon yhteistyötä. Käännöstehtäviä yhtä hyvin kuin muuta toimistotyötä 
jaettiin lähellä toisiaan olevien toimistojen ja niiden resurssien kesken, 
minkä lisäksi käännöksiä teetettiin myös yhteysesikunnan lähellä oleviin 
saksalaisyksiköihin sijoitetuilla tulkeilla ja yhteysupseereilla. Komento- 
suhteita olennaisempaa onkin tässä yhteydessä, että käännettävää riitti 
niin runsaasti, että ”kauttakulku” saa järjestelytoimiston osalta uuden 
merkityksen. Toimisto toimi keskuksena, jonka kautta kulkivat kaikki 
ne erilaatuiset asiakirjat, joilla joko saksalaiset sotilasviranomaiset etsi- 
vät suomalaisia yhteystyökumppaneita ja materiaaleja tai anoivat lupia 
tarvitsemiinsa hankintoihin, tai joilla suomalaiset yritykset, järjestöt, 
kunnat tai yksityishenkilöt pyysivät välitysapua saksalaisten suuntaan. 
Suomalaiset järjestelytoimistoon saapuneet kirjeet saksannettiin ja vä- 
litettiin sen jälkeen eteenpäin saksalaiselle osapuolelle. Samalla tavoin 
saksalaiset dokumentit edennettiin suomennoksina vastaanottajille, jot- 
ka vaihtelivat yksityishenkilöistä aina Päämajan toimistoihin asti. 

Toimenpidepyyntöjä saapui esimerkiksi Trustivapaa Bensiini Oy:ltä ka- 
donneiden polttoainetynnyreiden ja Pohjoismaiden Yhdyspankki Oy:ltä 
palauttamatta jääneiden rahankuljetuslaatikoiden jäljittämiseksi. Veho 
Oy:llä oli kertynyt erääntyneitä saatavia vuoristoarmeijalta kuuden Mer- 
cedes Benz -henkilöauton verran. Lapin lääninhallitus, Lapin tie- ja vesi- 
rakennushallitus tai yksittäiset suomalaiset joukko-osastot toivoivat jär- 
jestelytoimiston välityksellä voivansa hankkia saksalaisilta polttoaineita 
tai voiteluöljyjä, jotta esimerkiksi sotilaskuljetuksessa käytettävien teiden 
kunnossapitoon ei tulisi keskeytyksiä. Rovaniemen sähkölaitos kirjelmöi 
säännöllisesti saksalaisten sähkönkulutukseen liittyvissä kysymyksissä 
juuri Wihtolin toimiston kanssa. Wihtol itse puolestaan piti silmällä 
muun muassa saksalaisten puutavaranhankintaa suomalaisyhtiöiden 
kanssa, mihin liittyvä kirjeenvaihto ja määräykset, mukaan lukien suo- 
malaisyrityksille tehdyt muistutukset toimintatavoista, käännettiin aina 
myös saksaksi. Samalla tavoin kaikki lääninhallituksen majoituslauta- 
kunnalle lähetetyt koosteet kustannuksista, jotka olivat aiheutuneet 

saksalaisjoukkojen majoittamisesta, toimitettiin järjestelytoimistoon, 
jossa ne kääntyivät saksankielisiksi laskuiksi ennen niiden toimittamista 
vuoristoarmeijan majoitusmestarien jatkokäsittelyyn.?$ 

Aiheiden joukko samoin kuin tekstimäärä oli siten suuri, ja kun vielä 
ottaa huomioon, että valtaosa käännöksistä tehtiin nimenomaan vieraal- 
le kielelle, vaadittiin kanslisti-kääntäjiltä paikoitellen paitsi hyvää yleis- 
sivistystä ja laajaa erikoisalojen ja -sanaston tuntemusta myös sujuvaa 
käännöstaitoa, jotta asioiden käsittely ei viivästynyt tarpeettoman pit- 
kään. Ainakin Flsa Galle ja Regina Kariniemi, joiden työpöydälle kaikki 
edellä luetellut tehtävät olivat tulleet käännettäväksi, olivat erittäin työl- 
listettyjä kääntäjiä koko aseveljeyden ajan. Mitä ilmeisimmin käännettä- 
vää riitti myös muille kielitaitoisille kanslisteille ja toimistoaliupseereille 
enemmän kuin oli tekijöitä, siitä pitivät huolen hyvin monenlaiset suo- 
malais-saksalaiseen arjen kanssakäymiseen liittyvät kysymykset, jotka 
tulivat yhteysesikunnan hallinnollisen toimiston (toimisto X:n) ratkais- 
tavaksi. 


Toimisto X — yhteysesikunnan käännöstoimisto 


Lokakuussa 1941 korpraali Völkel koki tulleensa kaltoinkohdelluksi, kun 
ravintola Lapinmaan vahtimestari siirsi sisään livahtaneen saksalais- 
sotilaan jo ennestään täpötäydestä ravintolasta takaisin kadulle jonon jat- 
koksi. Välikohtauksesta sukeutui suomalais-saksalainen viranomaisasia, 
jossa selviteltiin tilanteessa käytetyn voiman määrää ja syitä: Korpraalin 
versiossa ovimies oli käyttänyt kuristavaa kurkkuotetta samalla kun 
tauoltaan paikalle kiirehtinyt ravintolan toinen vahtimestari oli vauh- 
dittanut poistoa kumipampun lyönneillä. Suomalainen osapuoli luon- 
nollisesti kielsi ”minkäänlaista väkivaltaa käytetyn”, saksalainen aseveli 
oli vain siirretty ravintolasta Rovaniemen kadulle asetakin rinnuksista 
pidellen. Niin tai näin, asian selvittely käynnistyi melkein välittömäs- 
ti nujakan jälkeen. Kadulle päädyttyään tuohtunut saksalaiskorpraali 


238 Esimerkit kauttakulkuliikenteen järjestelytoimiston Rovaniemen alatoimiston kokoelmasta T-17944- 
17951/96, KA. 

yhytti paikalliskomendantin partion ja teki ilmoituksen saamastaan 
kohtelusta. Partiota johtanut upseeri palasi Völkelin kanssa tapahtuma- 
paikalle otettuaan mukaan parahiksi paikalle sattuneen suomalaisen 
poliisin. Ravintolassa oli asioimassa suomalainen paikalliskomendantti, 
joka kehotti tekemään asiasta kirjallisen ilmoituksen, jonka jälkeen hän 
voisi ottaa asian hoidettavakseen. 

Näin tapahtui, ja Rovaniemen saksalaisessa komendantinvirastossa 
kirjattiin ilmoitus, jossa Völkel kuvasi kokemansa väkivaltaisen kohte- 
lun, jolla oli kaiken lisäksi loukattu hänen sotilaallista kunniaansa. Pai- 
kalliskomendantin virastosta ilmoitus toimitettiin YhtERoin hallinnol- 
liseen toimistoon, jossa sen suomensi sotilasvirkamies Matti Sainio. 
Suomennos edennettiin muutama päivä myöhemmin Rovaniemen 
kauppalan nimismiehelle. Paikallinen rikospoliisi kuulusteli suomalai- 
set, joiden epäiltiin liittyvän asiaan, ja kokosi laajan tutkintapöytäkirjan, 
joka palautui yhteysesikuntaan saksannettavaksi ja sitten toimitettavaksi 
edelleen saksalaisille sotilasviranomaisille, tosin vasta kaksi kuukautta 
myöhemmin. Hallinnollisen toimiston osalta tapauksen käsittely 
näyttää päättyneen tähän. Seurasiko pöytäkirjasta mitään muita jatko- 
toimenpiteitä kuin merkintä komendantinviraston diaarioon tai tuliko 
saksalaiskorpraalin kunnia palautetuksi, sitä dokumenteista ei enää käy 
ilmi. Todennäköisintä on, että asian ei kaikessa vähäisyydessään katsot- 
tu antavan aihetta sen enempään kirjeenvaihtoon. 

Korpraali Völkelin ja ravintola Lapinmaan vahtimestarien kohtaami- 
nen on vain vähäinen lastu siinä valtavassa tekstivirrassa, joka päätyi 
hallinnollisen toimisto X:n käsiteltäväksi ja erityisesti käännettäväksi 
suomalaisten tai saksalaisten viranomaisten jatkotoimenpiteiden poh- 
jaksi. Everstiluutnantti Carl Rothen johtaman toimiston kautta kulkivat 
kaikki ne suomalais-saksalaisen rinnakkainelon lieveilmiöt, jotka vaa- 
tivat suomalaisen siviilihallinnon ja saksalaisten sotilasviranomaisten 
toimia ja siten viranomaisten yhteistoimintaa. Joidenkin kysymysten, 


239 Rovaniemen paikalliskomendantin virasto suomalaiselle paikalliskomendantille 13.10.1941, ”Br. Nr. 
457”; Rothe Rovaniemen kauppalan nimismiehelle, päiväämätön, ”Koskee: Ravintola Lapinmaan 
edustalla 12.10.41 sattunutta häiriötä”; Rovaniemen rikospoliisiosasto 24.10.1941, ”Tutkintapöytäkirja”; 
Rothe Rovaniemen saksalaiselle paikalliskomendantille 15.2.1942, ”Betr.: Vor dem Restaurant 
Lapinmaa am 12.10.42 eingetroffene Unruhe“, T-5857/25, KA. 

kuten majoitus- ja vuokra-asioiden tai saksalaisten käyttämän työvoiman 
ja tavarahankintojen osalta tehtävät näyttävät menneen osittain ristiin 
kauttakulkuliikenteen järjestelytoimiston tehtävien kanssa, mutta aivan 
oma erityinen tehtäväkenttä toimisto X:llä oli siellä, missä etsittiin teki- 
jöitä ja näkijöitä kuin myös korvauksia ja rangaistuksia aseveljeyden 
molemmin puolin sattuneille rikkomuksille. Sen kautta kulkivat suoma- 
laiseen tai saksalaiseen omaisuuteen kohdistuneet varkaudet tai vahin- 
gonteot, mutta käsiteltäväksi tulivat myös liikennevahingot, sotilaiden 
keskinäiset kahinat tai suoranaiset väkivaltarikokset, suomalaisnaisten 
ja saksalaissotilaiden suhteet tai niistä seuranneet elatuskysymykset, 
kotirauhan rikkominen, naisiin kohdistunut väkivalta sekä irtolaisuus 
ja prostituutio. 

Korpraali Völkelin tapauksen kautta saa jo käsityksen siitä, miten 
saksalaissotilaisiin ja -omaisuuteen kohdistuneet rikkomukset etenivät 
viranomaiskäsittelyssä. Saksalaisjoukkojen aiheuttamien vahinkojen kä- 
sittely eteni kutakuinkin samalla tavalla: Vahinkoja kärsinyt henkilö il- 
moitti tiedoistaan tai epäilyistään paikalliselle poliisiviranomaiselle, joka 
asian tutkittuaan toimitti tutkimuspöytäkirjat ja korvaushakemukset 
lääninhallitukseen. Lääninhallituksesta ne edennettiin Yhteyesikunta 
Roihin, jonka tehtäväksi jäi jatkaa asian selvittelyä Saksan sotavoimien 
kanssa.?4* 

Käytännössä asioiden selvittely tarkoitti sitä, että hallinnolliseen toi- 
mistoon saapuneet asiakirjat saksannettiin tai suomennettiin, minkä 
jälkeen ne toimitettiin edelleen toimenpiteitä varten aseveljeyden toi- 
selle puolelle. Saksalaisten sotilasviranomaisten osalta dokumentit osoi- 
tettiin pääsääntöisesti rintaman takaisen alueen (Koriick) komentajalle, 
kenraaliluutnantti Heunertille, kun taas suomalaisina vastaanottajina 
olivat paikallisille poliisiviranomaiset, Oulun tai Lapin lääninhallitus, 
muut kuntien, kaupunkien ja kauppaloiden paikallisviranomaiset tai 
yksityishenkilöt. 

Jo vahingonkorvauskysymyksissä riitti runsaasti käännettävää. Ma- 
rianne Junila on arvioinut muun muassa poliisin rikosilmoituspäivä- 
kirjojen ja YhtERoin tuottamien tilastojen pohjalta, että kesän 1941 ja 


240 Junila 2000: 206. 

syksyn 1944 välisenä aikana tehtiin noin 750 erilaista vahinkoilmoitusta, 
ja korvauksia haettiin kesään 1944 mennessä vajaan kuuden miljoonan 
markan edestä. Kun mukaan lasketaan myös muut väkivalta- ja henki- 
rikokset ja kolarit, Lapin läänin viranomaisten selvitettäväksi tuli yhteen- 
sä 1300-1500 tapausta. Junila on varmasti oikeassa todetessaan, että 
luku on pieni, jos sen suhteuttaa ”sotilaiden ja muiden Saksan armeijan 
mukana liikkuneiden joukkojen lukumäärään” ja niiden Suomessa 
viettämään aikaan.?*' Jos lukumäärää sen sijaan yrittää edes karkeasti 
muuntaa käännettäväksi päätyneiksi asiakirjoiksi ja suhteuttaa sen yh- 
teysesikunnan kääntäjäresursseihin, tapausten määrä tuntuu jo merkit- 
tävästi isommalta. Fsimerkiksi edellä kuvattu ravintola Lapinmaan ta- 
paus tuotti kahdeksan sivua tutkintapöytäkirjoja käännettäväksi toimisto 
X:ssä. Kuten jäljempänä vielä nähdään, käännettävän aineiston määrä 
nousi niin suureksi, että se paikoitellen viivästytti asioiden käsittelyä ja 
aiheutti suomalaisten ja saksalaisten viranomaisten kesken laajaa kir- 
jeenvaihtoa tarvittavista menettelytavoista — mikä ironista kyllä omalta 
osaltaan vain lisäsi käännettävien dokumenttien määrää. 

Satunnainen otos toimisto X:n asiakirjoista antaa kuvan sekä saksa- 
laissuhteiden paikoitellen jopa makaabereista lieveilmiöistä että aiheis- 
ta, joiden kanssa toimiston aliupseerit ja YhtERoin kansliahenkilöstö 
joutuivat reilun kolmen vuoden ajan ponnistelemaan: Käännettävissä 
teksteissä käsiteltiin suomalaisten ja saksalaisten sotilaiden kahakkaa 
eräässä rovaniemeläisessä kahvilassa, saksalaisilta varastettuun tavaraan 
”ryhtymistä”, saksalaisen kuorma-auton renkaiden puhkomista, saksa- 
laisvääpelin pistoolin tai suomalaisen ravintola-asiakkaan turkin ja osto- 
korttien anastamista, saksalaisten kenttäpostisäkkien ryöstöä, luvattomia 
tanssi-iltamia tai Rovaniemen alkoholimyymälässä sattunutta väkijuo- 
mavarkautta. Toisinaan kääntäjiä työllistivät Rovaniemen kauppalassa 
havaitut ongelmat saksalaisessa jätehuollossa, Kuusamossa siviiliasu- 
tuksen läheltä löytyneet, saksalaisilla sotavankileireillä kuolleiden sota- 
vankien haudat tai pohjoissuomalaisten ”palkkionmetsästäjien” saatavat 
karanneiden sotavankien kiinniotosta. Myös saksalaissuhteista syntynei- 
den aviottomien lasten elatusasiat aiheuttivat runsaasti kirjeenvaihtoa ja 


241 Junila 2000: 209, 212 ja 234-235. 

käännöstyötä: Yksin ja pulaan jääneet äidit ottivat yleensä ensin yhteyttä 
lähimpään nimismieheen, jolta asia eteni yhteyesikunnan välittämänä 
vuoristoarmeijan pääesikuntaan ja sieltä edelleen aina Saksan Helsingin 
lähetystöön asti käsittelyä varten. Olipa käännöstöiden joukossa myös 
paikallisiin naisiin kohdistuneita aiheettomia ja tai aiheellisia sukupuoli- 
tautiepäilyjä tai Petsamon nimismiehen lähettämä tutkintapöytäkirja 
epäillystä ”vasikan raiskauksesta”.?4 

Valtavasti käännöstehtäviä tuottivat myös sotavankiasioihin liittyvä 
kirjeenvaihto, jota käytiin Päämajan järjestelytoimiston sekä saksalaisen 
vuoristoarmeijan pääesikunnan, AOK:n, tai rintamantakaisen komen- 
tajan välillä. Käännettävissä asiakirjoissa pohdittiin niin sotavankien si- 
joittelua ja käyttöä työvoimana, sotavankien käsittelyssä havaittuja epä- 
kohtia kuin sotavankien vaihtoa saksalaisten ja suomalaisten kesken. 
Sotavankien käsittelyyn kuului myös vangittujen kuulustelu, ja kuulus- 
teluista kertynyttä tiedusteluaineistoa toimitettiin säännöllisesti suo- 
mennoksina Päämajan käyttöön. Kirjeenvaihdon ja tiedustelukoosteiden 
täystyöllistettyinä kääntäjinä toimivat muun muassa sotilasvirkamiehet 
V. Lehtiranta ja Matti Sainio sekä Kerttu Lähde.? Yleisvaikutelma yh- 
teysesikunnan hallinnollisesta toimistosta aseveljeyden käännöstoimis- 
tona on siksi hyvin vahva. 

Kaikesta tästä ei kuitenkaan pidä syntyä sellaista vaikutelmaa, että hal- 
linnollisen toimiston tehtävä oli yksinomaan ohjata tekstejä mekaanises- 
ti asianomistajilta kääntäjien kautta vastaajan edustajalle ja päinvastoin. 
Everstiluutnantti Rothen alaisuudessa toimistossa pyrittiin aktiivisesti 
toimimaan niin, että asioiden käsittely sujui mahdollisimman sujuvasti 
ja erityisesti hyvässä hengessä ilman, että erimielisyydet tai muut kol- 
haisut olisivat päässeet tarpeettomasti naarmuttamaan yhteistoiminnan 
kokonaiskuvaa. Monissa tapauksissa tähän riitti edellä mainittu tekstien 
”neutraali” välittäminen eteenpäin, mutta oli myös tilanteita, joissa toi- 
misto X:ssä katsottiin aiheelliseksi puuttua sekä viestin sisältöihin että 
sävyyn. Tällöin keinovalikoimaan kuului myös välitettävien tekstien pie- 


242 Junilan 2000: 256 mukaan vuodesta 1943 alkaen saksalaiset tekivät suomalaisviranomaisille noin 
viisisataa ilmoitusta, joissa tartuntatapauksen lähteeksi epäiltiin suomalaista naista. Monet käännetyt 
lähteet osoittavat, että epäilykset olivat usein aiheettomia. 

243 Ks. kuori ”Sotavankiasiat”, T-5857/12, KA; käännettyä kirjeenvaihtoa myös kansiossa T-5857/25, KA. 

nimuotoinen muokkaus joko poistoin, joilla lievennettiin tekstin sävyä, 
tai lisäyksin, joilla esimerkiksi alempien suomalaisvirkamiesten pyyn- 
nöille annettiin asian edistämisen nimissä lisää vipuvartta. Seuraavassa 
nostan esiin muutaman tällaisen intervention. 


TAKAISIN KOULUTYÖHÖN 

Monet kouluista niin Rovaniemellä kuin muuallakin Pohjois-Suomessa 
olivat olleet varattuna saksalaisten joukkojen majoitukseen jo kesäkuun 
1941 puolivälistä lähtien, minkä vuoksi lasten koulunkäynti oli ollut pit- 
kään pysähdyksissä. Koulutyö oli keskeytynyt myös talvisodan aikana, ja 
kun välirauhan aikanakaan opetusta ei ollut voitu antaa täysipainoisesti, 
oli monin paikoin huolestuttu sota-ajan vaikutuksista lapsiin. 

Kun jatkosotaa oli käyty vuoden verran, merkkejä lasten sopimatto- 
mista elämäntavoista ja puolittaisesta irtolaisuudesta oli jo havaittavissa. 
Koulujen opettajat eivät kyenneet puuttumaan ongelmaan, koska he oli- 
vat työllistyneet maanpuolustukseen. Lain mukaan koulut oli kuitenkin 
määrä avata uudelleen viimeistään lokakuun 1942 alussa, ja siksi saksa- 
laisten toivottiin vapauttavan kouluja majoituskäytöstä koulutyötä var- 
ten. Esimerkiksi rovaniemeläisen Sinetän koulun johtokunta päätti ”ky- 
läläisten yhteisestä toivomuksesta” kääntyä yhteysesikunnan puoleen, 
jotta kylän kouluun majoittuneet Organisation Todtin miehet siirtyisivät 
mahdollisimman pian toisiin tiloihin ja koulukiinteistön ja irtaimiston 
kärsimät vahingot ehdittäisiin korjata ennen koulutyön alkua.?44 

Alkusyksystä 1942 yhteysesikunnalle lähetettiin useita samankaltai- 
sia pyyntöjä. Yksi niistä saapui Inarista koskien Ivalon kyläkoulua, tällä 
kertaa kuitenkin Päämajan kautta Rovaniemelle ja toimisto X:ään. Siellä 
kirje käännettiin ja toimitettiin edelleen saksalaiselle rintaman takaisen 
alueen komentajalle. Willamon ja Rothen allekirjoittamassa saatekirjees- 
sä viitattiin ensin Päämajan pyyntöön ryhtyä tarvittaviin toimenpiteisiin 
ja korostettiin sen jälkeen, että oheistetusta Inarin koulun johtokunnan 
saksannetusta kirjeestä kävivät hyvin ilmi ne seikat, joiden vuoksi kou- 
lun luovuttaminen alkuperäiseen käyttötarkoitukseensa olisi tehtävä 

pikimmiten. Niiden lisäksi allekirjoittaneet nostivat esiin myös muita 
seikkoja, joiden vuoksi pohjoissuomalaisten lasten koulunkäynnin 
mahdollistaminen olisi erityisen tärkeää. Willamon ja Rothen mukaan 
Pohjois-Suomi oli ollut sekä kulttuurisessa että muussa mielessä hyvin 
epäedullisessa asemassa maan muihin alueisiin nähden, ja tilanne oli 
vain huonontunut sodan myötä, kun Lapin läänistä tuli sotilaallisen 
toiminnan keskus. Fpäedullisen tilanteen auttamiseksi yhteysesikun- 
ta halusi tukea kyseistä hakemusta mitä lämpimimmin, ”etenkin kun 
kyse on tulevaisuuden kannalta niin olennaisesta kysymyksestä kuin 
kansansivistyksestä”.?% 

Ponnekkaat vetoomukset tekivät tehtävänsä, ja syksyn 1942 aikana 
saksalaiset vapauttivat koulurakennuksia koulutyöhön Inarin Ivalossa 
ja Rovaniemen Sinetässä kuin myös muualla Pohjois-Suomessa. Kun 
saksalaiset sotilasviranomaiset, Sinetän kyläkoulun osalta esimerkiksi 
Organisation Todt, oli saanut tarvittavat järjestelyt tehtyä, asiasta ilmoitet- 
tiin toimisto X:lle, joka puolestaan välitti suomennetun vastauksen tie- 
doksi sekä koulun johtokunnalle että Lapin lääninhallitukselle.?46 


POROJEN AMPUMISESTA 

Porovahinkoihin liittyvät korvausasiat työllistivät sekä Yhteysesikunta 
Roin hallinnollista toimistoa että muita siviili- ja sotilasviranomaisia 
koko sen ajan, minkä saksalaisjoukot olivat Pohjois-Suomessa.” Poh- 
joissuomalaisten porokarjaa yritettiin suojella muun muassa vuoristo- 
armeijan sotilaille jaetuissa määräyksissä, joissa korostettiin, että va- 
paasti maastossa laiduntavat porot ovat paikallista kotitalouskarjaa 
aivan samaan tapaan kuin saksalaisille nautakarja. Karuissa oloissa 
elävän talonpojan omaisuutta ja ravinnonlähdettä oli suojeltava, joten 
esimerkiksi keväällä 1942 kenraali Dietl ilmoitti joukoilleen, että poro- 
jen ampumisesta rangaistaisiin sotaoikeudessa.” Kaikesta huolimatta 

poroja ammuttiin, kuten käy ilmi maaherra Hillilän allekirjoittamasta 
lääninhallituksen kirjelmästä Yhteysesikunta Roille. Muun muassa Ina- 
rin ympäristössä oli syksyn 1942 aikana todettu useita tapauksia, joissa 
saksalaiset olivat metsästäneet poroja teiden välittömässä läheisyydessä. 
Ongelmia eivät Hillilän mukaan aiheuttaneet tapaukset, joissa saksalai- 
set olivat luulleet poroja villipeuroiksi ja heti erehdyksen huomattuaan 
myös korvanneet vahingot. Sen sijaan kirjeessä kiinnitettiin huomiota 
tahallisen toiminnan mahdollisiin seurauksiin ja siihen, että kohteena 
olivat valitettavan usein juuri muita kesymmät ajoporot. 


Ilmeistä siis on, että saksalaiset useimmissa tapauksissa ehkä tietä- 
mättömyyttään, mutta joskus myöskin tahallaan ammuskelevat 
poroja, ja siitä on luonnollisena seurauksena, kuten jo väitetään 
tapahtuneenkin, että myöskin suomalaiset varkaat käyttävät tilai- 
suutta hyväkseen varastaakseen poroja, koska varkaudet tällöinkin 
voidaan väittää tapahtuneen saksalaisten toimesta. Ikävintä asiassa 
kuitenkin on, että ammunnan kohteiksi näyttävät joutuvan, ei var- 
sinaiset porokarjat, vaan useinkin teiden varsilla olevat hiljaiset 
ja kesyt ajoporot, jotka ihmisiin tottuneina eivät ymmärrä vaaraa 
välttää.?49 


Koska ajoporokanta oli jo ennestään pieni ja joka tapauksessa pienempi 
kuin sekä suomalaisen että saksalaisen sotaväen tarpeisiin tarvittiin, ja 
kun porojen ampuminen oli vielä yksiselitteisesti vastoin lakia, Hillilä 
pyysi Yhteysesikunta Roita ryhtymään toimenpiteisiin, joilla saksalainen 
päällystö saataisiin toimimaan asian edellyttämällä tavalla. 

Kuten monissa muissakin vastaavissa tapauksissa, maaherran kirjel- 
mästä tehtiin saksankielinen käännös. Sitä ei kuitenkaan lähetetty eteen- 
päin käännöksenä vaan YhtERoin hallinnollisen toimiston lähettämänä 
ja eversti Willamon allekirjoittamana kirjeenä, jolla porojen ampumista 
koskeva asia välitettiin Lapin maaherran pyynnöstä vastaanottajien tie- 
doksi ja toimenpiteitä varten. Toimintatapa oli luultavasti tietoisesti 
valittu, sillä Hillilän näkemysten näennäinen referointi antoi mahdolli- 

suuden käyttää alkuperäistä tekstiä vähän vapaammin. Tekstien lähempi 
vertailu nimittäin osoittaa, että saksalaiskomentajille lähetetystä, muu- 
ten lähes sanasanaisen tarkasta saksannoksesta on jätetty pois sitaatissa 
esiintyvä viittaus tilaisuuteen, jonka porojen tahallinen metsästys voi 
avata suomalaisille porovarkaille. Sama tekstikohta on vedetty lyijykynäl- 
lä yli hallinnolliseen toimistoon saapuneesta alkuperäisestä kirjeestä. 

Tästä tietysti seuraa kysymys, miksi kohta on jätetty kääntämättä: 
Pidettiinkö sitä yksityiskohtana, joka tuntui kokonaisuuden valossa tar- 
peettomalta? Vai lukivatko Willamo ja kirjelmän toinen allekirjoittaja, 
everstiluutnantti Rothe Hillilän muotoilussa enemmän tai vähemmän 
verhoillun piikin, että saksalaisviranomaiset saivat syyttää itseään, jos 
suomalaiset rasittivat heitä saksalaisnäkökulmasta aiheettomilla vahin- 
gonkorvausvaateilla — asia, josta käytiin suomalaisten ja saksalaisten 
viranomaisten kesken paljonkin kädenvääntöä? Sekä yhteis- että yhteys- 
toiminnan sujuvuuden kannalta tämänkaltaista piikittelyä oli kenties 
tarpeen vaimentaa. 


AMPUMAHARJOITUKSIA OULUN YMPÄRISTÖSSÄ 

Syyskuun 1942 alkupuolella everstiluutnantti Rothen toimistoon saapui 
Oulun läänin poliisitarkastajan kirjelmä, jossa pyydettiin lisää vipuvartta 
saksalaisen paikalliskomendantin kanssa käytyyn painiin paikallisista 
toimintatavoista. Kaikki alkoi elokuun alussa ilmeisen luvattomasta am- 
pumaharjoituksesta: Oulun lähistöllä heinätöissä olleet paikkakunta- 
laiset olivat säikähtäneet pahanpäiväisesti, kun aivan lähimaastoon oli 
yhtäkkiä alkanut putoilla kranaatinheittimen ammuksia. Suomen vi- 
ranomaiset eivät olleet saaneet kovapanosammunnoista minkäänlaista 
ennakkoilmoitusta, joten tapauksesta käynnistettiin poliisitutkinta, jon- 
ka tulokset raportoitiin saksaksi myös saksalaisviranomaisille. Oulun 
saksalaisen paikalliskomendantin vastaus tutkintapöytäkirjaan oli, että 
ampumaharjoituksiin oli todennäköisesti ryhtynyt hänen tietämättään 
jokin ohimarssilla ollut joukko-osasto. 

Kuukautta myöhemmin lääninhallitus vastaanotti ennakkoilmoituk- 
sen uudesta ampumaharjoituksesta, johon se suhtautui sinänsä myön- 
teisesti, mutta kehotti kuitenkin Oulun poliisia ottamaan yhteyttä sak- 
salaiseen paikalliskomendanttiin, jotta tämä huolehtisi ajoissa niin 

asiaankuuluvista lehti-ilmoituksista kuin varotoimista ja vahingonkor- 
vauksistakin. Komendantin suhtautuminen jätti poliisien kokemuksissa 
kuitenkin toivomisen varaa, semminkin kun tämä ei omien sanojensa 
mukaan ollut pitänyt asianaan juosta paikallisten maanomistajien peräs- 
sä; myös lehti-ilmoituksiin hän oli taipunut vasta useamman vaatimuk- 
sen jälkeen. Poliisitarkastajan mukaan asiaa oli syytä käsitellä paikallis- 
viranomaisia ylemmällä tasolla: 


Oulun Ortskomendantuurin nykyisen komendantin suhtautumi- 
nen Suomen viranomaisten esityksiin ei ole niin myönteistä kuin 
liittolaisasenteesta johtuen odottaisi, vaikuttaen enemmänkin 
miehitetyn maan käsittelyltä. Allekirjoittaneella itsellään ei ole 
tässä suhteessa negatiivisia kokemuksia, mutta poliisilaitoksen 
ilmoituksen mukaan asiat ei ole sujuneet kuten tätä edeltäneen 
komendantin aikana. Joka tapauksessa näyttää välttämättömältä, 
että ylemmän johdon taholta annetaan paikallisille komendanteille 
selvät määräykset, joissa velvoitetaan ammuntaharjoituksiin näh- 
den huomioimaan ne näkökohdat, mitä ylempänä olen esittänyt. 
Frityisesti Oulun kapunkin ympäristöineen on asuttua seutua, jos- 
sa marjan- ja sienenpoimijoita y.m. retkeilijöitä liikkuu metsissä 
paljonkin, joten ampuma-alueen jälkipuhdistuskin on tärkeää.?59 


Kaksi viikkoa myöhemmin Willamo ja Rothe kirjelmöivät aiheesta rinta- 
man takaisen alueen komentajalle, kenraaliluutnantti Heunertille. Kir- 
jeeseen on jälleen referoitu saksaksi Oulun poliisitarkastajan kuvaus 
sekä luvattomien ammuntojen aiheuttamista vaaroista että paikallis- 
komendantin kanssa käydyistä neuvotteluista, mutta suomenkielistä 
kirjelmää muuten varsin tarkkaan seurannut käännösreferaatti päättyy 
ennen oululaispoliisien edellä siteerattua tilannekuvaa. Sen tilalle yh- 
teysesikunnan komentavat upseerit ovat sanelleet oman arvionsa siitä, 
millä tavoin saksalaiset viranomaiset kykenivät vaikuttamaan suomalais- 
saksalaisiin suhteisiin: 

Varotoimenpiteiden merkitys pitäisi olla ilman muuta selvää, eri- 
tyisesti tiheään asutuilla seuduilla kuten Oulun ympäristössä. Li- 
säksi on huomioitava, että paikallisen väestön luottamus Saksan 
armeijan toimintaan Suomessa on mitä suurimmassa määrin 
riippuvainen saksalaisten viranomaisten asenteista. Samat varo- 
toimenpiteet sitovat myös Suomen puolustusvoimia, ja on toivot- 
tavaa, että myös Saksan armeijan edustajat suhtautuvat näihin 
toimenpiteisiin asianmukaisesti ja siten syventävät keskinäistä 
luottamusta.?5" 


Hallinnollisen toimiston kirjelmässä Oulun poliisista lähetetty sikäläi- 
seen paikalliskomendanttiin kohdistettu suora kritiikki on piilotettu nii- 
den rivien väliin, joilla rintamantakaisen alueen saksalaiskomentajalle 
korostetaan, kuinka suomalaisten keskuudessa vallitsevat näkemykset 
aseveljeyden tilasta ovat lopulta ennen muuta saksalaisviranomaisten 
omissa käsissä. 

Heunertin vastaus viipyi puolitoista kuukautta, koska asiaa selvitet- 
tiin sitä ennen Oulun paikalliskomendantin kanssa. Vastauksessaan 
Heunert kertoo toimintatapoihin liittyvien väärinkäsitysten olevan nyt 
oikaistu, ja kun kovapanosammunnoille vielä järjestyisi vakinaisempi 
alue, olisivat myös muut turvajärjestelyt viranomaisten kesken hel- 
pompia hoitaa. Vastauksensa päätteeksi Heunert luonnehtii yhteistyötä 
suomalaisten sotilasviranomaisten kanssa Oulussa erityisen hyväksi, 
minkä vuoksi harjoituksiin liittyvät ongelmat on voitu ratkaista hyvässä 
yhteisymmärryksessä: ”On itsestään selvää, että paikalliskomendant- 
tien on tehtävä kaikki mahdollinen molemminpuolisen luottamuksen 
vahvistamiseksi.”? Willamon ja Rothen välitystyö oli tuottanut toivotun 
tuloksen. 


KIISTAA KORVAUSASIOIDEN JOUDUTTAMISESTA 
Yksi yhteistoimintaa ja molemminpuolista luottamusta nakertava tekijä 
olivat korvausasiat, jotka työllistivät sekä suomalaisia että saksalaisia vi- 


251 Willamo ja Rothe Heunertille 21.9.1942, ”Betr.: Schiessäbungen", T-5857/8, KA. 
252 Heunert YhtERoille 5.11.1942, ”Betr.: Schiessäbungen im Raume Oulu", T-5857/8, KA. 


156 5 SELUSTAN KÄÄNTÄJÄT, TULKIT JA JUOKSUPOJAT 


https://doi.org/10.21435/skst.1488 


ranomaisia koko sen ajan, jonka saksalaiset joukot olivat Suomen maa- 
perällä. Aseveljeyden molemmin puolin oltiin kyllä yhtä mieltä siitä, 
että vahingonkorvausten käsittelyyn kului tarpeettoman pitkä aika, mis- 
tä koitui mielipahaa paikallisille, vahingonteon kohteeksi joutuneille 
asukkaille, ja runsaasti selvittelytyötä sekä saksalaisille että suomalaisille 
siviili- ja sotilasviranomaisille. Eri mieltä oltiin kuitenkin viivästysten 
syistä ja aiheuttajista. Heunertin näkökulmasta vahinkoja kärsineet sivii- 
lit sekä suomalaisviranomaiset toimivat aivan liian verkkaisesti ja lisäksi 
hidastivat asiallisten korvausvaateiden käsittelyä epämääräisillä, usein 
jopa asiattomilla vaateilla. Suomalaisittain ongelmat paikallistettiin puo- 
lestaan saksalaisiin asenteisiin ja kyvyttömyyteen ottaa huomioon niitä 
olosuhteita, jotka Suomessa vallitsevat. Pitkien etäisyyksien seudulla va- 
hingot — esimerkiksi etäisen metsäpalstan laidalta anastettu halkopino 
— saattoivat jäädä pitkäksi aikaa havaitsematta, minkä lisäksi selkosilla 
kaukana kylistä ja kaupungeista ei ollut tiedossa se, keneltä korvausta 
ylipäätään tuli hakea. Kuten Junila on todennut, menettelytavoista kyl- 
lä tiedotettiin vuoden 1941 lopulla, mutta kesti aikansa, ”ennen kuin 
suomalaiset oppivat vaatimaan saataviaan oikeassa järjestyksessä”. 
Aiheeseen liittyvä kirjeenvaihto osoittaa, että rintaman takaisen alueen 
komentajan, lääninhallitusten ja Yhteysesikunta Roin kesken asiasta 
käytiin jatkuvaa kädenvääntöä ainakin vuoden 1942 loppuun asti. Doku- 
menteista käy ilmi käännösten olennainen rooli sekä korvausprosesseis- 
sa yleensä että menettelytapojen säätämisessä. Jälkimmäisen osalta esiin 
nousee uudelleen jo edellä mainittu referoiva kääntäminen, jolla läänin- 
hallituksen teksteistä liudennettiin niiden pahin happamuus ennen nii- 
den välittämistä edelleen saksalaiselle lukijalle. 

Toukokuussa 1942 kenraaliluutnantti Heunert valitteli jälleen kerran 
yhteysesikunnalle, kuinka kevään aikana Koriickin esikuntaan oli kerty- 
nyt korvausvaatimuksia vuoden 1941 puolella sattuneista vahingoista. 
Heunert kiinnitti huomiota siihen, että vahingoista oli ilmoitettu vasta 
kuukausia tapahtuneen jälkeen, tai että korvausvaatimukset olivat ilmoi- 
tuksen jälkeen viipyneet kohtuuttoman pitkään suomalaisvironomais- 
ten pöydällä. Kun ilmoitukset olivat kaiken lisäksi hyvin epämääräisiä, 

oli Heunertin mukaan lähes mahdotonta selvittää, kuka vahingoista oli 
vastuussa. Jotta vahingonkorvaustenvaatimukset kuitenkin saataisiin 
asianmukaisesti käsiteltyä, Heunert pyysi yhteysesikuntaa välittämään 
lääninhallituksen viranomaisille pyynnön nopeuttaa vahinkoilmoitusten 
käsittelyä.54 Näin tapahtuikin, mutta asiat korjaantuivat toivottua hi- 
taammin, joten everstiluutnantti Rothe sai kirjelmöidä aiheesta Lapin 
lääninhallituksen suuntaan toistuvasti kevään ja kesän 1942 aikana. 

Saman vuoden elokuussa Rothe lähetti Lapin lääninhallitukseen kir- 
jeen, jossa hän jälleen kerran korosti, kuinka saksalaiset sotilasviran- 
omaiset jatkuvasti kritisoivat rikos- ja vahingonkorvausasioiden viipy- 
mistä suomalaisten viranomaisten käsittelyssä. Rangaistuksia ja kor- 
vauksia oli erittäin vaikea jakaa, kun tapauksia ei päästy käsittelemään 
tuoreeltaan. Syitä Rothe löysi useita. Asianomaiset itse viivyttelivät il- 
moitusten tekemistä, mutta myös asioiden viranomaiskäsittely, yhteys- 
esikunta mukaan lukien, jätti paljon toivomisen varaa.* 


Vaikeassa asemassa on tässä suhteessa Yhteysesikunta, joka pie- 
nen henkilökuntansa vuoksi ei pysty tarpeeksi nopeasti käsittele- 
mään edelleen sille lähetettyjä rikos- ja korvausasioita. Tämä ai- 
heutuu lähinnä siitä, että saksalaiset sotilasviranomaiset vaativat 
kutakin asiaa koskevista asiakirjoista, paitsi saksankielistä kään- 
nöstä, myös suomenkielisen jäljennöksen tai kaksoiskappaleen. 
Kun hallinnollisen toimiston käytettävissä on vain yksi varsinainen 
kielenkääntäjä, jolla e.m. asioiden lisäksi on runsaasti muuta kään- 
nöstyötä ja kun toimistoupseerien on pakko itse suorittaa suuri osa 
puhtaaksikirjoitustyöstä, on selvää, että asioiden käsittelyssä syntyy 
ruuhkaantumista ja viivästymistä. Tällöin joutuvat tietysti eniten 
kärsimään ne asiat, joihin liittyy laajaa ja aikaavievää käännös- ja 
puhtaaksikirjoitustyötä vaativa aineisto, koska niiden käsittelyn ai- 
kana on mahdollista lähettää edelleen pienempiä, toimiston muun 

kielitaitoisen henkilökunnan sivutyönään kääntämiä asioita. Tästä 
aiheutuvat eräiden asianosaisten tekemät valitukset asioiden muka 
epäoikeudenmukaisesta käsittelyjärjestyksestä. 


Riittämättömät kääntäjäresurssit aiheuttivat rikos- ja vahingonkorvaus- 
asioiden käsittelyyn pullonkaulan, joka närästi niin suomalaisia asian- 
osaisia kuin saksalaisia sotilasviranomaisiakin.?7 Lisähenkilökuntaa ei 
ollut luvassa, ja koska kyseessä kuitenkin oli läänin koko paikallisväestön 
etu, vaadittiin muita toimia. Rothe pyysi lääninviranomaisia harkitse- 
maan keinoja, joilla paikalliselle väestölle tiedotettaisiin, kuinka tärkeää 
on ilmoittaa rikos- ja vahinkoasioista viipymättä suomalaisviranomai- 
sille. Lisäksi Rothe vetosi lääninhallitukseen, että yhteysesikunnalle toi- 
mitettaviin kuulustelupöytäkirjoihin, lausuntoihin ja muihin asiakirjoi- 
hin liitettäisiin jo valmiiksi mukaan sekä suomenkielinen jäljennös tai 
kaksoiskappale että saksankielinen käännös. Käsittelyn jouduttamiseksi 
asiakirjoihin oli hyvä liittää myös paikallisen asiantuntijan tai viranomai- 
sen lausunto kulloisenkin korvausvaatimuksen kohtuullisuudesta. 
Asia jäi kuitenkin kiveksi Koriickin komentajan ja hänen alaistensa 
kenkiin, ja marraskuussa 1942 Heunert kummasteli jälleen kerran, 
kuinka saksalaisviranomaisten käsittelyyn edelleen tuotiin korvausvaati- 
muksia vahingoista, jotka olivat syntyneet niinkin varhain kuin kesällä 
1941. Heunert listasi YhtERoille esimerkkejä tapauksista, joille yhteistä 
oli, että ne olivat joko päätyneet suomalaisen poliisin kirjoihin hyvin 
suurella viipeellä tai niiden matka suomalaista viranomaistietä saksa- 
laisille oli kestänyt kohtuuttoman pitkään. Hän korosti jälleen kerran, 
miten toivotonta asioiden selvittely oli. Saksalaisjoukkojen siirryttyä jo 
muualle saatavilla olivat enää vain paikallisten suomalaisten todistaja- 
lausunnot. Heunertin mukaan näissä tapauksissa oli vaarana, että kor- 
vausten hakijat pyrkivät perättömillä tai kohtuuttomilla vaatimuksillaan 
rikastumaan Saksan armeijan kustannuksella. Yhteysesikuntaa pyydet- 
tiin siksi jälleen kerran olemaan yhteydessä suomalaisviranomaisiin ja 
jouduttamaan asiakirjojen käsittelyä ja lisäksi huolehtimaan siitä, ettei 
vuonna 1941 sattuneita tapauksia enää kirjata jatkokäsittelyyn. Käännök- 


257 Rothen mainitsema vakinainen kielenkääntäjä on todennäköisesti ollut sotilasvirkamies Matti Sainio. 

siä Heunert ei kuitenkaan enää YhtERoilta vaatinut, sillä hänen käsityk- 
sensä mukaan kaikkiin saksalaisiin paikalliskomendanttien virastoihin 
oli nyt saatu kyseisiin käännöstehtäviin omat tulkit.?8 

Heunertin kirjelmä käännettiin hallinnollisessa toimistossa välittö- 
mästi ja edennettiin sekä Lapin että Oulun läänin poliisitarkastajille 
ja maaherroille lausuntoa varten. Koska ehdotetuilla toimilla pyrittiin 
käsittelytien lyhentämiseen, everstiluutnantti Rothe piti niitä saateteks- 
tissään perusteltuina samalla kun hän korosti, että ilmoitusten tuli joka 
tapauksessa edelleen kulkea suomalaisen poliisin kautta. Vuoden 1941 
tapausten osalta Rothe kuitenkin totesi, ettei ”vahingonkorvausvaateen 
esittämistä asianomaisilta tietysti voitane kieltää”, vaikka toiveet kor- 
vausten saamisesta olisivatkin aika vähäisiä. ?59 

Hallinnollinen toimisto hakeutuikin pian Heunertin kirjeen jälkeen 
saksalaisten kanssa neuvotteluihin, joissa luonnosteltiin esitys toimen- 
piteistä, joilla suomalaiset voisivat itse jouduttaa asioiden käsittelyä. Esi- 
tys toistaa suurelta osin jo aiempia ehdotuksia, mutta mukana on myös 
ehdotus, että läänin väestölle tehtäisiin selväksi, että ”heidän velvollisuu- 
tensa on omakohtaisella toiminnallaan” huolehtia siitä, ettei tilaisuuk- 
sia väärinkäytöksiin ja omavaltaisuuksiin pääse syntymään. Huomiota 
olisi kiinnitettävä muun muassa irtaimen omaisuuden vartioimiseen ja 
asianmukaiseen säilyttämiseen. Neuvotteluissa myös lievennettiin suh- 
tautumista vanhoihin, jo vuonna 1941 sattuneisiin tapauksiin: tällaisia 
vahingonkorvausvaatimuksia voitiin ottaa edelleenkin vastaan, mutta 
saksalaisten toiveena oli, että niihin liitettäisiin Suomen viranomaisten 
tutkimus syistä, jotka olivat johtaneet vaatimusten viivästymiseen. Näin 
"estettäisiin keinottelumielessä esitetyt vaatimukset”.?59 

Pohjois-Suomen läänien maaherrat ja poliisitarkastajat reagoivat Heu- 
nertin kirjeessä esitettyihin vaatimuksiin ja YhtERoin hallinnollisen toi- 
miston ja saksalaisten sotilasviranomaisten neuvotteluissa luonnostel- 
tuihin esityksiin perusteellisilla vastineilla. Niistä kuultaa jo enemmän 


258 Korück 525/Heunert YhtERoille 6.11.1942, ”Betr.: Schadenersatzanspräche*, T-5857/8, KA. 

259 Rothe Lapin ja Oulun läänin poliisitarkastajille 9.11.1942, ”Koskee: Vahingonkorvausasiain käsittelyn 
jouduttamista”, T-5857/8, KA. 

260 YhtERoi/tsto X, luutnantti Manner Oulun ja Lapin läänin poliisitarkastajille 14.11.1942, ”Koskee: 
Vahingonkorvausasiain käsittelyn jouduttamista”, T-5857/8, KA. 

tai vähemmän peitelty ärtymys siitä, miten vähän saksalaisten osalta 
ymmärrettiin Pohjois-Suomen olosuhteita, etäisyyksiä ja poliisipiirien 
laajuutta, joiden vuoksi suomalaiset poliisit kamppailivat loppujen lo- 
puksi samojen ongelmien kanssa kuin saksalaiset sotilasviranomaiset 
heidän jälkeensä. Ensinnäkään ei ollut kohtuullista odottaa, että syrjä- 
seutujen väestö, josta kaiken lisäksi puolet on rintamalla, ehtisi päivit- 
täin katsomaan omaisuutensa perään. Toisekseen oli huomioitava, että 
poliisien työtaakka oli muunkin sota-aikana lisääntyneen rikollisuuden 
vuoksi kasvanut, joten saksalaisten tekemien rikkomusten käsittelyyn 
tuli väkisin viivästyksiä. Erityisen kriittisesti suhtauduttiin Heunertin 
esitykseen, ettei vuoden 1941 tapauksia enää edennettäisi saksalaisille. 
Maaherra Hillilä ja poliisitarkastaja Armas Alhava muistuttivat niiden 
suomalaismiesten oikeuksista, ”jotka ovat olleet rintamalla saksalaisten 
apuna ja sen vuoksi estettyjä etujaan aikanaan valvomasta”: 


Olisi tosiaan outoa, jos nämä miehet saisivat kotiin päästyään tie- 
toonsa poissaollessaan saksalaisten tekemät heihin kohdistuvat 
rikokset, mutta heillä ei olisi enää oikeutta tehdä niistä korvaus- 
vaatimusta. Tämän vuoksi on vaatimus siitä, että vuonna 1941 ta- 
pahtuneista asioista ei saisi enää esittää vaatimuksia, jyrkästi tor- 
juttava.?" 


Vastineissa nostettiin esiin myös kaikki ne toimenpiteet, joilla lääninhal- 
litukset ovat pyrkineet ohjeistamaan paikallisviranomaisten toimintaa 
sekä käsittelyn jouduttamiseksi että asiattomien korvausvaatimusten es- 
tämiseksi. Oman vastineensa päätteeksi Hillilä ja Alhava korostivat vielä 
kerran, että saksalaisten sotilasviranomaisten olisi tässäkin suhteessa 
syytä luottaa suomalaisviranomaisten toimintatapoihin: 


Tarkastaessaan korvausanomukset, mitkä tässä läänissä on tehty, 


on lääninhallitus pyrkinyt siihen, että kaikki tapaukset tutkitaan 
hyvin ja puolueettomasti. Se ei ole saksalaisille lainkaan toimitta- 


261 Hillilä ja Alhava Yhteysesikunta Roille 1.12.1942, ”Koskee: Vahingonkorvausasiain käsittelyn joudutta- 

nut anomuksia, jotka se on havainnut aiheettomiksi tai vääriksi. 
Kun varsin monet tapaukset lisäksi tapahtuvat olosuhteissa, joissa 
tekijän toteaminen on mahdotonta, odottaa lääninhallitus, että 
saksalaiselta taholta ei tehdä epäilyttäväksi suomalaista tutkimusta 
silloinkaan, kun saksalainen poliisi ei kykene syyllistä löytämään. 
Lääninhallitus antaa täyden tunnustuksen saksalaisen poliisin 
työskentelystä, mutta se odottaa myös, että suomalaisen poliisin 
työn tuloksiin luotetaan. 


Lääninhallitusten vastineiden saavuttua Yhteysesikunta Roihin niistä 
valmistettiin saksankielinen yhteenveto (”Zusammenfassung”), nyt puo- 
lestaan kenraaliluutnantti Heunertin kommentoitavaksi. Everstiluut- 
nantti Rothen välittämä kirjelmä sisältää sekä suoria käännöksiä lää- 
ninviranomaisten viesteistä että referoivia osuuksia molempien läänin- 
hallitusten yhteisistä näkemyksistä. Maaherrojen ja poliisitarkastajien 
näkökulmat ovat kaikki edelleen läsnä, mutta — kuten seuraavista takai- 
sinsuomennetuista tekstiotteista voi lukea — viestin sävy on koosteessa 
pykälän tai kaksi miedompi. Vuoden 1941 tapausten käsittelyn osalta 
yhteenvedossa todetaan: 


Yllä mainitussa liittymiskirjelmässä esitetty vaatimus, että saksa- 
laisten vuonna 1941 aiheuttamista vahingoista ei enää tulisi esittää 
korvausvaatimuksia, on ristiriidassa Suomen lain vanhentumisase- 
tusten kanssa. Lisäksi on huomautettava, että toteutuessaan edellä 
mainittu vaatimus, kuten jo edellä viitattiin, vaikeuttaisi rintamalla 
tai työpalveluksessa olevien miesten mahdollisuuksia esittää kor- 
vausvaateita. Näissä oloissa olisi sekä sopimatonta että kansan 
oikeustajua loukkaavaa, jos isänmaan palveluksessa olevat henkilöt 
eivät voisi saada korvausta vahingoista, joihin eivät itse ole syylli- 
siä. Tästä syystä ehdotusta, jonka mukaan vuonna 1941 sattuneista 
vahingoista ei tulisi esittää korvausvaatimuksia, ei tulisi hyväksyä. 


Yhteenvedon tässä osassa tekstissä viitataan lisäksi vielä jo käytyihin 
neuvotteluihin, joissa saksalainen neuvotteluosapuoli oli jo yhtynyt 


tähän näkemykseen. Mitä tulee Hillilän ja Alhavan kehotukseen luottaa 

suomalaisten viranomaisten työhön, niin siitä yhteenvedossa todetaan 
seuraavaa: 


Suomalaiset viranomaiset ovat pyrkineet tutkimaan kaikki tapauk- 
set perusteellisesti ja puolueettomasti. Saksalaisille viranomaisille 
ei ole toimitettu vaatimuksia, joita on pidetty perusteettomina tai 
väärinä. Koska monet tapauksista ovat sattuneet olosuhteissa, jois- 
sa tekijän selvittäminen on mahdotonta, odottavat suomalaiset vi- 
ranomaiset, että suomalaisia selvityksiä ei kyseenalaisteta silloin, 
kun saksalainen poliisi, jonka työlle suomalaiset viranomaiset an- 
tavat täyden tunnustuksen, ei kykene löytämään syyllistä.?6? 


Heunertin vastaanottamaan yhteenvetoon ei ole pidetty tarpeellisena 
liittää vihjausta siihen kyseenalaiselta vaikuttavaa ilmiöön, että saksalai- 
set ovat kajonneet suomalaissotilaan omaisuuteen samalla kun tämä 
itse on ollut rintamalla auttamassa saksalaista sotilasta. Myös Hillilän 
ja Alhavan vetoomus luottaa suomalaisten viranomaisten toimintaan 
vaikuttaa asteen ponnettomammalta. 


TOIMISTO X — SILTA, JOKA YHDISTI JA EROTTI? 

Teoksen alussa mainittu, maaherra Kaarlo Hillilän melko yksinkertaista- 
va aikalaisnäkemys Yhteysesikunta Roin roolista aseveljeyden postikont- 
torina saa edellä esitetyn jälkeen merkittävästi konkreettisemman ja 
todenmukaisemman sisällön. YhtERoin hallinnollinen toimisto oli 
välittäjä, jonka käännöstoiminnan ansiosta saksalainen osapuoli pys- 
tyi ymmärtämään ajankohtaisia, aseveljeyttä kenties nakertavia kysy- 
myksiä ja sille esitettyjen korvausvaatimusten tai syytösten sisältöä. Ja 
toimiston välittämien saksalaisdokumenttien suomennosten avulla mo- 
net suomalaisviranomaiset kykenivät puolestaan paremmin arvioimaan 
siltä itseltään vaadittuja toimenpiteitä. Saksalaisten suuntaan välittävän 
käännöstoiminnan erityispiirre oli sen hienovaraisuus: Edellä käsitelty- 
jen esimerkkien valossa syntyy kokonaisvaikutelma, että Yhteysesikunta 


262 Rothe Heunertille 16.12.1942, ”Betr.: Beschleunigen der Schadenersatzanspriche", T-5857/8, KA. 

Roin hallinnollisessa toimistossa mietittiin melko tarkkaan, millaisia 
viestejä saksalaisille viranomaisille oli edullisinta lähettää tilanteessa, 
jossa panoksena olivat sekä paikallisväestön edut ja oikeudet että asevel- 
jeyden sujuvuus. Lääninviranomaisten viestien asia-argumentit kulkivat 
aina perille asti, mutta ennen lähettämistä niistä siivilöitiin tarpeettomat 
verbaaliset piikit ja pippurit. Toimintatapa on silmiinpistävä sikälikin, 
että aseveljeyden toiselta puolelta, esimerkiksi juuri rintaman takaisen 
alueen komentajalta tulleet viestit lähetettiin hyvin tarkkoina suomen- 
noksina lääninviranomaisten käyttöön. Yhteysesikunnan komentajan 
ja hallinnollisen päällikön kommentit ja tulkinnat välitettiin tarvittaessa 
erillisissä saatteissa. 

Kaiken kaikkiaan yhteysesikunnan toimistoissa tehdyn käännöstyön 
kommunikatiivinen ja pragmaattinen merkitys on tietysti ilmeinen: se 
toimi kielellisenä linkkinä osapuolten välillä varmistaen säännöllisellä 
voitelulla, että aseveljeyden hallinnollisetkin pyörät pyörivät kitkatta. 
Mutta onko siinä koko totuus? Pohtia voi nimittäin myös seuraavaa: 
Mitä todennäköisimmin maaherra Hillilä ei ollut suomalaishallinnon 
ainoa viranomainen, joka hallitsi niin hyvin saksaa, että pystyi neuvot- 
telemaan saksalaisten komentajien kanssa ajankohtaisista paikallisista 
ongelmista, käymään karhujahdissa kenraali Dietlin kanssa tai tarvit- 
taessa jopa ”lyömään nyrkkiä” kenraali Schörnerin pöytään, jotta saksa- 
laisdivisioonien kyseenalainen valloittaja-asenne ja välinpitämättömyys 
Petsamon paikallisväestön oikeuksia kohtaan saatiin kuriin ?% Kirjeen- 
vaihdon käännökset eivät tässä valossa vaikutakaan enää lainkaan vies- 
tinnän onnistumisen kannalta välttämättömiltä, vaan kommunikatiivi- 
sen funktion rinnalle nousee myös käännösten ja koko käännöstoimin- 
nan symbolinen merkitys. Kääntäminen oli osa sitä yhteysesikunnan ja 
muiden viranomaisten toimintaa, jolla huolehdittiin aseveljeydelle sen 
molemmin puolin määritettyjen perusperiaatteiden eheydestä, tässä ta- 
pauksessa nimenomaisesti siitä, ettei saksalaisten läsnäolosta päässyt 
syntymään miehityksen vaikutelmaa. Suomen kieli ei ollut valloitettujen 
tai hallittavien kieli eikä saksa valloittajien tai hallitsevien, ja suomalaiset 


263 Vehviläinen 1984: 330; Junila 2000: 205. 

viranomaiset yhtä hyvin kuin paikallisasukkaat pystyivät käyttämään sak- 
salaisten viranomaisten kanssa asioidessaan omaa äidinkieltään. 
Kommunikatiivisen ja symbolisen funktion myötä toimisto X:n kään- 
nöstoiminnassa heijastuu yhdellä tapaa kääntämisen tutkija Sherry Simo- 
nin esiintuoma kääntämisen paradoksaalisuus: Se on silta, joka sekä yh- 
distää että erottaa.?% Toisaalta se tuo osapuolet yhteen ja tukee keskinäistä 
kanssakäymistä, mutta toisaalta se on myös keino pitää osapuolet tarvit- 
tavan kaukana toisistaan, jotta kanssakäymiseen määritellyt valtasuhteet 
ja tilannekuva eivät pääse hämärtymään. Tässä tapauksessa kääntäminen 
oli yksi konkreettinen keino pitää saksalaiset sotilasviranomaiset ja suo- 
malainen siviilihallinto kahtena erillisenä hallinnollisena kategoriana. 


Organisation Todtin suomalaisvahdit 


Puolisotilaallisen Organisation Todtin (OT) tehtäviin kuuluivat niin 
huolto- ja henkilökuljetukset, kaikki sotatoimien edellyttämät linnoi- 
tustyöt kuin myös liikenneyhteyksien ja majoitustilojen rakentaminen. 
Rovaniemen ja Liinahamarin yhdistävän Jäämerentien huolto sekä 
huoltoetappien rakentaminen ja ylläpito kuuluivat sen erityistehtäviin. 
Suunniteltuihin suurhankkeisiin kuului myös junarata Petsamoon, 
joka ei kuitenkaan koskaan toteutunut. OT:n Suomen osaston esikunta, 
majoitusparakit, huoltokeskus ja autovarikot sijaitsivat Rovaniemellä, 
ja sen palveluksessa olleen miehistön koko liikkui useissa tuhansissa. 
Ammattimiesten ja rintamapalvelukseen sopimattomien saksalaisten 
lisäksi OT-joukot koostuivat vallattujen alueiden vapaaehtoisista ja pak- 
kotyövelvollisista, ja lisäksi työvoimana käytettiin sotavankeja.?% 

Jo OT:n omat parakkialueet Rovaniemellä ja kauppalan ympäristössä 
sekä huolto- ja varastoalueet Saksan armeijan huollolle elintärkeän Jää- 
merentien varrella olivat mittavia rakennushankkeita, joiden lisäksi tu- 
livat laajat tienrakennus- ja sillanrakennustyöt ja Saksan sotavoimien 


264 Simon 2012: 12—16. 

tarpeet. Saksasta pohjoiseen tuodut materiaalit, tarvikkeet ja työvoima ei- 
vät kattaneet valtavaa tarvetta, joten OT:n oli täydennettävä resurssejaan 
kaikilta osin paikan päällä. Esimerkiksi puutavaran tarve oli merkittävä, 
mutta suomalaisten yhteistyötä tarvittiin ylipäätään tarvikkeiden täyden- 
tämiseen ja rakennusurakoiden toteuttamiseen. Jatkosodan vuosina 
OT:n tarjoamat aliurakat Pohjois-Suomessa olivatkin merkittävä tulon- 
lähde lukuisille rakennus- ja huoltoalan suomalaisyritykselle.?6 Hankin- 
toihin liittyi olennaisesti myös maa-alueiden vuokraus rakennushank- 
keita varten. 

Hankintoihin ja vuokrauksiin liittyvien neuvotteluiden sujuvoittami- 
seksi Organisation Todt anoi joulukuussa 1941 Yhteysesikunta Roilta 
käyttöönsä tulkkia. Tehtävään komennettiin vänrikki Erkki Krantz tam- 
mikuussa 1942.?9 Krantzin viikkokertomuksista nousee esiin toimin- 
nan alusta alkaen erityinen rintamantakaisen alueen yhteysupseerin 
toimintaprofiili junailijana, neuvottelijana, selvittelijänä, kääntäjänä ja 
tulkkina, ja monikielinen viestintä profiilin keskeisenä elementtinä. Pää- 
asiallisena työnä olivat nimenomaan käännöstehtävät.?68 

Kuten seuraavasta raporttiesimerkistä käy ilmi, Krantz sanallistaa 
selvän eron hänelle annettujen neuvottelu- ja tulkkaustehtävien välillä. 
OT ilmeisesti delegoi Krantzille vuokrasopimusneuvottelut suomalais- 
ten vuokraajien kanssa, minkä lisäksi hän asioi päivittäin eri liikkeiden 
ja virastojen kanssa — joko yksin tai OT:n edustajan mukana tulkkina. 
Helmikuun 1942 viimeinen viikko oli kulunut seuraavissa tehtävissä: 


Toimintani yhdysupseerina Org. Todtissa kertomusviikolla 21.2.— 
28.2.42 on ollut seuraavaa: 
Org. Todt'in määräyksestä olen neuvotellut viikon kuluessa 


266 Westerlund 2008a: 194; OT:n toiminnasta Rovaniemellä ja muualla Pohjois-Suomessa ks. Mikkonen 
2017b. 

267 Vanhimman yhteysupseerin postidiaario 15.12.1941, T-5872/1; Yhteysesikunta Roin komentajan 
päiväkäsky 1/42 (14.2.1942), T-5872/39, KA. 

268 Erkki Krantzin ja muiden tässä luvussa esiintyvien yhteysupseerien toimenkuvaa voisi verrata toi- 
mijoina niihin paikallisiin ”fiksereihin” (engl. fixers), jotka nykypäivän katastrofi- ja sotatoimialueilla 
auttavat joko kansainvälisiä avustusjärjestöjä ja sotilaallisia joukkoja tai ulkomaisia toimittajia niiden 
tarvitsemissa arkipäiväisissä asioissa. Yksi keskeisistä tehtävistä on tässäkin tapauksessa juuri tulk- 
kaus. Ks. esim. Palmer 2007. 

useampina päivinä vuokra- ja hankinta-asioista. Näiden johdosta 
on jälleen solmittu uusia vuokrasopimuksia ja vanhoja sekä uusit- 
tu että täsmällistetty. Viimemainittu on ollut tärkeä, koska vuok- 
ranantajat ovat käyttäneet hyväkseen epätäsmällisiä sanontoja ja 
kiskoneet m.m. kauppalan sahastakin yli 100 % voittoa. 

Hankinta-asiat ovat olleet yksinomaan Yhteysesikunnan hyväk- 
symiä hankintoja. 26.2. teki Org. Todt 100 Stand. puuhankinta- 
sopimuksen, johon ei ollut kirjallista hyväksymistä mutta jonka 
metsäin. Räsänen ilmoitti itse henkilökohtaisesti sopineensa maj. 
Wihtolin kanssa. 

Tavarahankintoja selvitellessä olen päivittäin säännöllisesti ollut 
yhteydessä Yhteysesikuntaan ja saanut siltä tarvittavat ohjeet. Näin 
on Org. Todt'in Rovaniemeltä tapahtuneet hankinnat tapahtuneet 
täysin määräysten mukaisesti. 

Edellä olevan lisäksi olen neuvotellut erilaisista asioista valtion ja 
sk-piirin kanssa. Kysymyksessä on ollut esim. sähkövirran saanti, 
puhelinyhteyksien rakentaminen, kuljetusten järjestäminen jne. 
Tulkkina olen toiminut muutaman kerran kertomusviikolla erilai- 
sissa neuvotteluissa, esim. neuvoteltaessa tie- ja vesirakennuspii- 
rien kanssa. 

Paitsi yllämainittua toimintaa olen suorittanut runsaasti han- 
kinnoista johtuvaa kirjallista käännöstyötä, laatinut sopimuksia 
saksaksi ja suomeksi jne. 

Mitään määräyksien vastaisia toimintoja Rovaniemellä en ole 
huomannut.?*9 


Krantzin toimintakertomuksissa korostuvat tehtävät OT:n valtuuttamana 


neuvottelijana, joka pyrki valtuuksiensa puitteissa edistämään työjärjes- 
tön paikallisia hankkeita. Samanaikaisesti hänen tehtävänään oli vahtia, 


että yhteistyön molemmin puolin pysyttiin sille säädetyissä puitteissa. 
Suomalaisten osalta Krantz joutui jarruttelemaan paikallisten vuokran- 


antajien intoa nostaa hintoja ”nylkemisasteelle”, mikä raporttien perus- 


269 Krantzin otsikoimaton toimintakertomus Willamolle 28.2.1942, T-5471/1—3, KA. 

teella onnistui vasta hänen vedottuaan yhteysesikuntaan tai paikalliseen 
vuokralautakuntaan.?* Krantz myös valvoi OT:n hankintojen pysymistä 
niille annettujen määräyksien mukaisina. Syksyn 1941 aikana oli havah- 
duttu siihen, että Saksan armeijan majoitus- ja tarviketarpeet samoin 
kuin yksittäisten sotilaiden ostokset tyhjensivät paikallisten kauppojen 
hyllyt ja nostivat hintoja, mutta pahimmillaan myös hankaloittivat suo- 
malaisen talouselämän toimintaa. Kehityksen katkaisemiseksi Saksan 
sodanjohto määräsi Suomessa sijaitsevat yksikköjä hankkimaan kaikkiin 
paikallisiin hankintoihin, rakennustehtäviin ja vuokrauksiin suomalais- 
ten virastojen hyväksynän. Koordinointi ja valvonta määrättiin tältä osin 
saksalaisen yhteysesikunnan Verbindungsstab Nordin (Mikkeli) vastuul- 
le.” Pohjois-Suomessa asian paikallisena koordinaattorina toimi, kuten 
edellä mainittiin, tuolloin jo yhteysesikuntaan liitetty kauttakulkuliiken- 
teen järjestelytoimisto, jota johti majuri Harry Wihtol. Sieltä myös vän- 
rikki Krantz haki ohjeensa tai tarkisti OT:n hankintojen luvat.?? 

Jatkuvan valvonnan tarve kertoo tietysti siitä, että määräyksiä ja ohjei- 
ta ei aina noudatettu. OT:n näkökulmasta lupahakemusjärjestelmä hi- 
dasti rakennushankkeissa välttämättömien tarvikkeiden ostamista, min- 
kä vuoksi määräyksiä kierrettiin epävirallisella kaupankäynnillä. Yksi, 
myös saksalaisdivisioonissa käytetty tapa kiertää hankintarajoituksia oli 
lähettää suomen tai ruotsin taitoisia upseereita tai sotilasvirkamiehiä 
siviiliasuissa Etelä-Suomen kaupunkeihin esimerkiksi lomille, joiden 
aikana tehtiin myös tarvittavia täydennyshankintoja ohi viranomaisten 
valvonnan. Tässä suhteessa aivan erityisesti kunnostautui Alakurtissa 
toimineen 169. divisioonan talousupseeri (Zahlmeister), joka ehti tehdä 
viisi matkaa ja hankintoja noin puolen miljoonan markan edestä, ennen 
kuin jäi kiinni.” 


270 Krantzin otsikoimaton toimintakertomus Willamolle 21.2.1942, T-5471/1—3, KA. Esimerkkejä hintatason 
kaksin- tai kolminkertaistumisesta ks. Junila 2000: 306-308. 

271 Oberkommando der Wehrmacht 18.12.1941, ,Betr.: Besondere Anordnungen für die im finnischen 
Hoheitsgebiet befindlichen deutschen Truppen. (”Suomen alueella olevia saksalaisia joukkoja 
koskevia erik.järjestelyitä”). Kirjelmän sisällön käännös. T-17944-17945/95, KA. 

272 Saksalaisen ostovoiman aiheuttamista ongelmista ja hankintojen rajoittamistoimista myös Väänänen 
1947: 203-208. 

273 Kalima Willamolle 30.11.1942, ”Koskee: Toimintakertomusta ajalta 16.11.-30.11.42”, T-5471/1—3, KA. 

274 Väänänen 1947: 205. 


168 5 SELUSTAN KÄÄNTÄJÄT, TULKIT JA JUOKSUPOJAT 


https://doi.org/10.21435/skst.1488 


Tunnelmia hiersi myös työvoiman käyttöön liittyneet rajoitukset. 
Luutnantti Mikko Jaakkola oli tullut OT:n yhteysupseeriksi Rovaniemel- 
le lokakuussa 1942, ja oli siitä alkaen useita viikkoja mukana järjestön 
puunhankintamatkoilla, muun muassa tulkkina sopimassa 200 000 
metsähallitukselta ostetun puunrungon kuljetuksesta ja ”antamassa 
neuvoja heidän toiminnassaan suomalaisten kanssa”. Raporteissaan 
Jaakkola toi esiin sekä työjärjestön henkilöstön näkemyksiä OT:n toi- 
mintaa jarruttavista tekijöistä että niille löydetyistä ratkaisumalleista. 
Ensimmäisen toimintakertomuksensa luutnantti Jaakkola ehti kirjoitta- 
maan marraskuussa 1942 pitkän maakuntakierroksen jälkeen: 


Ainoa asia, josta olen kuullut tyytymättömiä lausuntoja koskee 
suomalaisten tarvikkeitten hankkimista. Kaikki eivät ymmärrä, että 
ostolupa on aina hankittava ja sen on kuljettava Verbindungsstab 
Nordin kautta. Se kestää usein liian kauan. Silloin tulee helposti 
mieleen pimeästi ostaminen jonkun tuttavan (suomalaisen) väli- 
tyksellä. Tätä ei voida mitenkään tehokkaasti valvoa ja sitä tapahtuu 
ainakin jossain määrin. Kuvaavaa on seuraava lausunto, jonka kuu- 
lin erään saksalaisten suusta: ”Ellemme saa ostolupaa tai yleensä 
ehdi sitä odottamaan, menemme jonkun tuttavan luo, juttelem- 
me hänelle ja lupaamme jotain ja asia on sillä autettu. Alles auf 
Schwartz [sic] gekauft [kaikki ostettu pimeästi'].”?5 


Maaliskuussa 1943 Jaakkola siteerasi OT:n työnjohtajaa (Frontfiihrer), 
joka purki tuntojaan työvoiman hankintaan liittyvistä vaikeuksista: 


Suomalaiset viranomaiset ovat kummallisia. On tuhansia pikku- 
asioista, jotka voitaisiin hyvällä tahdolla järjestää. Esim. tässä eivät 
suomalaiset näytä välittävän [Sallaan rakenteilla olleesta] radasta 
mitään, touhutkoon saksalaiset miten voivat, ajatellaan, kun ei an- 
neta työvoimaa, ei siis tunneta kiinnostusta koko rataan.?* 


275 Jaakkola Willamolle 25.11.1942, ”Koskee: Toimintakertomusta", T-5741/1—3, KA. Työvoimaa koskevista 
rajoituksista esim. Lähteenmäki 1999: 156 ja Junila 2000: passim. 
276 Jaakkola Väänäselle 20.3.1943, ”Koskee: Toimintakertomusta ajalla 20.2.-20.3.43”, T-5471/12, KA. 

Luvaton työjärjestön omaisuuden toimittaminen suomalaisille yrityksi!- 
le kaivattuja tarvikkeita vastaan asioiden jouduttamiseksi oli pimeiden 
markkinoiden yksi puoli. Toinen oli puolestaan OT:n työntekijöiden 
omatoiminen, usein järjestelmällisiä piirteitä saanut saksalaisomaisuu- 
den ”jälleenmyynti” suomalaisille suoraan tai paikallisen mustan pörs- 
sin välityksellä.?? Säännöstelymääräysten vastaisina rikkomuksina ne 
työllistivät sekä suomalaisia siviiliviranomaisia että saksalaisia sotilas- 
viranomaisia, ja heidän mukanaan myös suomalaisia yhteysupseereja 
ja tulkkeja. Erityisesti OT:n hämäräkaupat näkyivät paikalliskomendant- 
tien ja heidän suomalaisten yhteysmiestensä viikko-ohjelmassa. 


Paikalliskomendanttien tulkit 


Yksi selusta-alueen keskeinen toimija, joka vaikutti olennaisesti paitsi 
saksalaisjoukkojen toiminnan sujuvuuteen myös suomalaisten koke- 
muksiin ja näkemyksiin aseveljeyden sujuvuudesta, oli rintamantakai- 
sen alueen komentaja, jonka esikunta sijaitsi niinikään Rovaniemellä. 
Komendantinviraston (Koriick 525) laajaan tehtäväkenttään kuuluivat 
joukkojen majoittamisen lisäksi armeijan huoltotoiminnan turvaami- 
nen, sotilaalliset turvallisuusasiat selusta-alueella, sotavankileirien var- 
tiointi ja liikenteen valvonta. Näitä tehtäviä varten komendantinviraston 
käytössä oli poliisi-, kenttäsantarmi- ja turvallisuusjoukkoja sekä pai- 
kalliskomendanttien virastoja (Ortskommandatur), joita oli perustettu 
Rovaniemen kauppalan lisäksi eri rintamalohkojen läheisyyteen tai 
kauemmas selusta-alueelle. Sodan edetessä komendantinviraston teh- 
täviin lisättiin myös sotilaallisen kurin ja järjestyksen valvonta, ja erityi- 
sesti paikalliskomendanttien vastuulle tuli, kuten edellä jo nähtiin, 
saksalaisjoukkojen siviiliväestölle aiheuttamia vahinkojen selvittely ja 
korvaaminen.? 

Paikalliskomendanttien avuksi lähetetyt yhteysupseerit ja tulkit yhtä 
hyvin kuin YhtERoin alaiset Petsamon, Ivalon, Sallan ja Alakurtin suo- 


277 OT:n hämäräkaupoista Vehviläinen 1984: 334 ja Junila 2000: 242—243. 
278 Junila 2000: 81, 85. 

malaiset paikalliskomendantit olivat aseveljeyden koordinoinnin yti- 
messä. Jaetun hallintovastuun vallitessa saksalaisen Koriickin vastuulle 
kuuluneiden asioiden hoito edellytti jatkuvaa neuvonpitoa ja sopimista 
suomalaisten paikallisviranomaisten kanssa, ja tässä työssä yhteysesi- 
kunnan välittäjätoiminta näyttää olleen merkittävää. Turvallisuuskysy- 
mykset, joukkojen majoitusjärjestelyt sekä niihin liittyvät korvausasiat 
yhtä hyvin kuin järjestyksenvalvonta ja kurinpito olivat kysymyksiä, jotka 
aiheuttivat sekä päänvaivaa että arkisia hiertymiä aseveljeyden molem- 
min puolin. Niiden ehkäisyyn ja hoitoon vaadittiin huomattava määrä 
käännösviestintää. 

Rovaniemen paikalliskomendantin virastossa toimineen vänrikki 
Tauno Teräksen viikkokertomukset antavat käännösviestinnän määrästä 
ja sisällöstä hyvän kuvan. Teräs avusti pääasiassa kenttäsantarmistoa, 
jonka tehtävänä oli selvitellä yhdessä paikallisen poliisin kanssa erityyp- 
pisiä kauppalan alueella tapahtuneita rikoksia ja liikenneonnettomuuk- 
sia. Tämän lisäksi hän oli mukana erilaisissa saksalaisten majoitukseen 
liittyvissä neuvotteluissa. Helmikuun 1942 viimeisen viikon toiminnas- 
taan Teräs raportoi seuraavasti: 


Kuluneen viikon aikana on edelleen selvitelty aikaisemmin mainit- 
semaani Saksan valtiolle kuuluvan omaiseen välittämis- ja myynti- 
juttua. Tämän jutun johdosta olen uudelleen joutunut olemaan 
mukana paikoilla, joihin tavaroita on myyty ja joita tavaran välittä- 
jät ovat näyttäneet. Edelleen olen tämän asian yhteydessä toiminut 
tulkkina saksalaisten ja suomalaisten tutkijain välisissä keskuste- 
luissa sekä kääntänyt saksaksi rikospoliisin jutun ensimmäisestä 
vaiheesta laatiman pitemmän kuulustelupöytäkirjan. 

Rikospoliisin kenttäpostia varastaneiden poikien kätköistä taka- 
varikoimia tavaroita olen viikon aikana useampaan otteeseen vä- 
littänyt takaisin asianomaisille saksalaisille yksiköille. Tässä yh- 
teydessä on käynyt selville, että k.o. pojat olivat saaneet käsiinsä 
myöskin pienemmän määrän saksalaisia turkiskäsineitä, saksalai- 
sen autorenkaan sekä suomalaista kenttäpostia. 

Edellä mainitun lisäksi olen joutunut toimimaan tulkkina 
eräälle saksalaiselle upseerille kuuluneen turkin katoamisjutun 


PAIKALLISKOMENDANTTIEN TULKIT 171 


https://doi.org/10.21435/skst.1488 


selvittelyssä, missä kaikesta päättäen suomalaisilla ei liene mi- 
tään osuutta, sekä erään täkäläisen liikkeen ja rikospoliisin apuna 
heidän pyrkiessään selvittämään, kenenkä toimeksiannosta k.o. 
liikkeen tiilivarastosta ajetaan sementtitiiliä erään saksalaisen 
rakennusyksikön rakennuspaikoille ilman, että liikkeen johdon 
kanssa asiasta olisi mitään puhuttu. 

Komendantinviraston majoitustoimiston päällikön tulkkina olen 
ollut eräiden parakkien aluevuokraussopimuksia laatimassa sekä 
majoituslautakunnan kokouksessa, samoin eräitä kertoja majoitus- 
lautakunnan puheenjohtajan luona majoitusasioissa. 

Komendantinvirastossa olen selvitellyt juoksevia asioita sekä 
kääntänyt pari pienempää kuulustelupöytäkirjaa saksaksi.?9 


Helmikuun 1942 lopun toimintakertomus antaa esimerkin siitä, kuinka 
Teräs oli käytännössä jatkuvasti liikkeellä kenttäsantarmien ja suoma- 
laispoliisien tulkkina selvittämässä erityisesti joko saksalaiseen tai 
suomalaiseen omaisuuteen liittyviä rikoksia. Saksalaisten mukanaan 
tuomat varusteet ja erityisesti heidän elintarvikehuoltonsa kiinnosti 
säännöstelyn alla eläviä suomalaisia laidasta laitaan ja synnytti paitsi 
pienimuotoista ”besorkkausta” yksittäisten saksalaissotilaiden ja suoma- 
laisten siviilien välillä, myös poikien näpistelyjä ja vahingontekoja sekä 
ammattimaista tavarakuljetuksiin ja varastoihin suunnattuja ryöstöjä. 
Samanaikaisesti suomalaisten tavarakysynnästä pyrkivät hyötymään 
myös yksittäiset saksalaistoimijat, jotka välittivät Saksan valtion omai- 
suutta mustan pörssin kauppiaille tai myivät sitä suoraan omaan las- 
kuunsa. Tähän liittyi myös edellä Organisation Todtin yhteydessä mainit- 
tu vaihtokauppa ja muu keinottelu, jolla saksalaiset puolestaan pyrkivät 
kiertämään tiettyihin suomalaisiin kulutustavaroihin liitettyjä hankinta- 
rajoituksia ja -kieltoja. Rikosasioina esille tulivat myös suomalaisomai- 
suuteen kohdistuneet saksalaisten omavaltaisuudet ja vahingonteot.?$? 
Rikoksen tekijöitä ja kohteita oli siis aseveljeyden molemmin puolin, ja 


279 Teräs Willamolle 28.2.1942, ”Koskee: Vänr. Teräksen toimintakertomus ajalta 21.2.-28.2.1942”, 


T-5471/12. 

yhdessä tapaukset pitivät vänrikki Teräksen täystyöllistettynä tulkkina 
ja kääntäjänä koko sen ajan, jona hän oli Rovaniemen paikalliskomen- 
dantin palveluksessa. 

Esimerkiksi maaliskuussa 1942 Teräs toimi tulkkina kenttäsantarmin 
maakuntamatkalla sen tutkiessa tapauksia, joissa OT:n ja SS-joukkojen 
palveluksessa olleet henkilöt olivat kaupitelleet saksalaisia autotarvikkei- 
ta, erityisesti renkaita. Rovaniemellä hän oli tulkkina suomalaisten ben- 
siininostajien kuulusteluissa, joilla selviteltiin myynnissä olleen poltto- 
aineen alkuperää. Paikkakuntalaisen yrittäjän varastolta oli puolestaan 
anastettu bensiiniastia, ja Teräs joutui toimimaan tulkkina tapahtuma- 
paikalla suoritetuissa tutkimuksissa. Hänen avullaan etsittiin myös 
”eräästä ovesta” kadonnutta nimikilpeä ja iltalomaltaan palaamatta jää- 
nyttä sotilasta, jäljitettiin kenttäsantarmin toimistosta anastettua rahaa 
tai OT:n kuorma-autosta varastettua varapyörää. Ounasvaaran saksalai- 
sen lihanjäähdytyslaitoksen lähettyviltä oli otettu kiinni suomalainen 
työmies, joka oli piilottanut läheisen parakin alle pienen määrän lihaa, 
jonka alkuperän selvittämiseksi sekä poliisi että tulkki tutkivat asiaa. 
Lisäksi Teräs päätyi tulkiksi Rovaniemen läheisyydessä sijaitsevalle sota- 
vankileirille, jossa huhu lähestyvästä kauppalan suurpommituksesta oli 
aiheuttanut levottomuutta sotavankien keskuudessa; huhun alkuperä 
jäljitettiin lopulta turhan puheliaisiin suomalaisiin autoasentajiin. 


Olin tulkkina kuulusteluissa, joita saksalainen poliisi asian johdos- 
ta toimitti, ja kävi näissä selville, että pari suomalaista monttööriä, 
jotka työskentelevät saksalaisella autovarikolla, oli sanonut siellä 
työssä oleville muutamalle ryssälle kuulleensa pari päivää aikai- 
semmin ryssien suomenkielisessä radiolähetyksessään luvanneen 
mainittuna päivänä pommittaa Rovaniemeä. Nämä ryssät olivat sit- 
ten levittäneet tietoa eteenpäin. Mainittuja suomalaisia monttööre- 
jä varoitettiin vastedes puhumasta ryssille mitään, mikä ei ole työn 
takia välttämätöntä. Tietääkseni toimii saksalainen salainen poliisi 
yhteisymmärryksessä vastaavan suomalaisen elimen kanssa, jolle 
asiasta lienee jo tiedoitettu.?5" 


281 Teräs Willamolle 14.3.1942, ”Koskee: Vänr. Teräksen toimintakertomus ajalta 7.3.—14.3.1942”, T-5471/12, KA. 

Kaikki rikostapaukset päätyivät viikoittaisten liikennerikkomusten ta- 
voin vielä kertaalleen Teräksen työpöydälle kuulustelupöytäkirjoina, jois- 
ta tarvittiin joko suomennos tai saksannos, ennen kuin asioita voitiin 
viedä eteenpäin ja päätökseen. Teräksen tapana olikin päättää toiminta- 
kertomuksensa luetteloimalla kaikki toimintaviikon aikana juoksevien 
asioiden ohessa hoidetut poliisikuulustelupöytäkirjojen ja kirjelmien 
käännöstyöt. Toukokuun 1942 viimeisen raportin päätteeksi vänrikki 
Teräs kirjoitti: 


Viikon aikana olen kääntänyt ylläm. asioihin liittyviä kuulustelu- 
pöytäkirjoja samoinkuin eräitä aikaisemmista jutuista laadittuja. 
Lisäksi olen ollut neuvottelemassa muutamista vuokra-asioista 
sekä välittänyt erilaisia juoksevia asioita.?$? 


Kuten edellä jo viitattiin, selusta-alueen komentaja oli vastuussa paitsi 
järjestyksen säilymisestä myös saksalaisjoukkojen majoituksesta. Käy- 
tännössä se tarkoitti jatkuvia neuvotteluja Koriickin ja suomalaisten 
viranomaisten välillä paikallisten kiinteistöjen käyttöönotosta ja kor- 
vauksista.?8 Rovaniemellä paikalliskomendantin kanssa neuvottelupöy- 
dän toisella puolella oli usein maalaiskunnan majoituslautakunta tai 
alueen muita maanomistajia sekä vänrikki Teräs, jolla saksalaisten 
majoittamiseen ja maa-alueiden vuokraamiseen liittyvät asiat teettivät 
runsaasti työtä. Huhtikuun 1942 alussa Teräs kuvasi menneen viikon 
toimintaansa seuraavasti: 


1-8. ----- 

9. Kuluneen viikon aikana olen toiminut tulkkina seuraavissa, 
majoitusta koskevissa asioissa ja neuvotteluissa: 

Kauppalan majoituslautakunnan kokouksessa saksalaisten ma- 
joitusasioita käsiteltäessä; 


282 Teräs Willamolle 30.5.1942, ”Koskee: Vänr. Teräksen toimintakertomus ajalta 23.5.-30.5.1942”, 
T-5471/12, KA. 

283 Sotilasmajoituksia koskevista määräyksistä, vastuista ja korvauskysymyksistä lähemmin Junila 2000: 

Lastenkodissa pidetyssä rakennuksen tilapäiskatselmuksessa; 

Kansantalossa pidetyssä katselmuksessa; 

Kansantalon vuokrasopimuksesta neuvottelemassa talon isän- 
nöitsijän kanssa useampia kertoja; 

Neuvottelemassa Palokunnan talon vuokraamisesta propaganda- 
komppanian käyttöön elokuvanäytäntöjen järjestämistä varten ja 
selvittelemässä sen yhteydessä esiintulevia palo-, turvallisuus- lisä- 
rakennus- y.m. toimenpiteitä; 

Saksalaisen kenttäpostin käytössä olevan alueen vuokrasopimus- 
ta laatimassa.?84 


Kolme viikkoa myöhemmin Teräs raportoi niinikään majoitusasioihin 
liittyen: 


Majoitusasioissa olen ollut tulkkina majoituslautakunnan kokouk- 
sessa sekä eräissä neuvotteluissa; m.m. on selvitetty tapaus, jossa 
Keskuskansakoulun lähellä sijaitsevalta tontilta oli tontinomistajan 
pienempi vaja siirretty naapurin tontille ja tilalle oli pystytetty pa- 
rakki, omistajalta asiaa etukäteen mitenkään tiedustelematta.?%5 


Teräksen raportoimissa neuvotteluissa ja katselmuksissa huhtikuun 
1942 alussa käsiteltiin muun muassa kauppalan entisen lastenkodin 
muuntamista Saksan maavoimien sairaalaksi ja sosiaalidemokraattien 
Kansantalon vuokraamista saksalaisten majoituskäyttöön.?8* Pöydällä 
oli isoja asioita. Saksalaisnäkökulmasta panoksena oli toiminnan kai- 
kinpuolinen sujuvuus, samalla kun suomalaisille kyse oli myös asian- 
mukaisesta korvauksesta. Kuten Junila on kuvannut, saksalaisten mak- 
samat vuokrat nousivat merkittäviin summiin suurilla majoituspaik- 
kakunnilla, mutta kuntien, yhdistysten ja yritysten lisäksi asuntojen ja 
maan vuokrauksista hyötyivät myös yksityiset kansalaiset. Kyse ei ollut 


284 Teräs Willamolle 4.4.1942, ”Koskee: Vänr. Teräksen toimintakertomus ajalta 28.3.-4.4.1942”, T-5471/12, 
KA. 

285 Teräs Willamolle 25.4.1942, ”Koskee: Vänr. Teräksen toimintakertomusta ajalta 18.4.—25.4.1942”, 
T-5471/12. 

pienistä summista, sillä yksin Rovaniemen maalaiskunnassa paikallinen 
komendantinvirasto oli maksanut tammikuussa 1943 majoituskorvauk- 
sia noin 65000 markan edestä. 

Tulkattua neuvottelua vaativat luonnollisesti kaikki tilanteet, jossa oli 
kajottu paikallisten kiinteään tai irtaimeen omaisuuteen, otettu omaval- 
taisesti majoitustiloja käyttöön tai jätetty ne surkeaan kuntoon käytön 
jälkeen. Tietoja tällaisista tapauksista kulkeutui yhteysesikuntaan myös 
lähellä rintamaa olevien paikalliskomendantin virastojen yhteysmiehiltä. 
Kun esimerkiksi luutnantti Holger Idman tiivisti lokakuussa 1943 koko 
menneen kertomusviikon toimintansa Salmijärven paikalliskomendan- 
tin virastossa virkkeeseen ”8. Käännökset, vahingonkorvaustutkimukset 
y.m. juoksevat asiat”?88, hän samalla antoi koko lailla käyvän yhteen- 
vedon myös muiden paikalliskomendantteina tai paikalliskomendant- 
tien apuna kulkeneiden yhteysupseerien ja tulkkien viikko-ohjelmasta 
Petsamon Liinahamarista Kiestinkiin asti. Vuokrasopimuksia koskevien 
neuvottelujen lisäksi komendantit olivat liikkeellä yhdessä sotapoliisin 
tai siviiliviranomaisten tulkkina — kenraalien oppaina, järjestyksen val- 
vonnassa, vahingonkorvaustutkimuksissa tai varkauksien ja väkivalta- 
rikosten tutkinnassa. Kuria ja järjestystä pyrittiin ohjaamaan paikallis- 
komendanttien käskyillä, joiden suomentaminen sekä suomalaisten 
sotilaiden että paikallisasukkaiden tiedoksi oli osa jokapäiväistä, rapor- 
teissa usein erittelemätöntä ”tavallista” käännös- ja toimistotyötä.?9 

Luutnantti Tauno Mäki toimi kesäkuussa 1942 Sallan paikallis- 
komendanttina ja raportoi tehtävistään: 


Paljon puuhaa on jatkuvasti aiheuttanut sallalaisten peltojen käyt- 
tö, sillä saksalaiset, joilla on Sallassa ainakin 600 hevosta, vaati- 
vat laitumia, joita maanomistajat tarvitsevat kipeästi itsekin, jos 
halutaan jälleenrakennus ja viljelys aloittaa. Edellisenä kesänä 
tantereeksi poljetut niityt ovat maanomistajat ilman muuta luo- 
vuttaneet saksalaisten käyttöön. Maanomistajat vetoavat 6.12.42 


287 Junila 2000: 306 ja 309. 
288 Idman everstiluutnantti Gulinille 4.10.1943, ”Toimintakertomus ajalta 19.9.—-4.10.43”, T-5471/7, KA. 

[po. 41] annettuun lakiin ja kyselevät, maksetaanko heidän mait- 
tensa käytöstä vuokraa. Toistaiseksi olen selvinnyt tilanteesta vetoa- 
malla sota-aikaan ja saksalaisten suorittamiin uhrauksiin.?9* 


Sotilasalivirkailija Kalle Jokikokko puolestaan raportoi Ivalon paikallis- 
komendantin virastosta heinäkuussa 1942: 


Pari pientä varkaustapausta ilmoitti Ivalon poliisi. Toiselle kertaa 
olivat saksalaiset varastaneet halkoja ja toisella kertaa koiran pen- 
nun. Tutkimukset jatkuvat.?9" 


Kun paikalliskomendanttien yhteysupseerit tai tulkit raportoivat Rova- 
niemelle, että ilmoituskaudella oli ollut ”melko runsaasti tulkkitehtäviä 
siviiliväestön ja saksalaisten välillä”?9?, koskivat tehtävät luonteeltaan 
ja mittakaavaltaan hyvin erilaisia kysymyksiä, pienistä harmeista aina 
elinkeinon harjoittamista koskeviin kysymyksiin asti. Yhtä kaikki ne 
edellyttivät toimenpiteitä heti, kun niistä oli tehty ilmoitus paikallisille 
viranomaisille. Asioiden käsittelyä vaikeutti suomalaisten yhteysmiesten 
näkökulmasta toimintaohjeiden ja komentosuhteiden epämääräisyys 
sekä asenteet ja odotukset asetelman molemmin puolin. 

Kun vänrikki Pentti S. Heikkinen komennettiin syksyllä 1942 Sallan 
suomalaisen komendantin tehtäviin edellä jo esiintyneen Tauno Mäen 
tilalle, hänellä ei ollut juuri käsitystä uusista tehtävistään. Sodan jälkeen 
Heikkinen kirjoitti Kansa Taisteli -lehteen moniosaisen tarinan, jossa 
kuvasi myös alkuhämmennystään Sallan juuri tehtäväänsä astuneena 
komendanttina: 


Täällä pitäisi nyt sitten alkaa toimia yhdysupseerina! Kun joku olisi 
selittänyt, mitä niihin yhteysupseerin tehtäviin kuuluu! Mäki oli 
ollut omien sanojensa mukaan jonkinlainen omatekoinen komen- 
dantti, mutta hän oli haihtunut niin nopeasti ulos, ettei ehtinyt sitä 
omatekoisuuttaan selvittelemään. 


290 Mäki Willamolle 5.6.1942, ”Viikkokertomus 31.5.-6.6.42”, T-5471/1—3, KA. 
291 Jokikokko Willamolle 25.7.1942, ”Viikkoilmoitus 19.—25.7.42”, T-5471/1—3, KA. 

Joutsijärvellä kuului olevan luutnantti Fino Luomi samanlaisissa 
tehtävissä. Häneltä saattaisi kuulla, mitä hän oli touhuillut. Luut- 
nantti Luomi tuli jo muutaman päivän kuluttua käymään. Hän 
kertoi joutuneensa näihin töihin suurin piirtein yhtä keveillä eväs- 
tyksillä. [--] 

Alakurtilla oli myös suomalaisia yhteysupseereita. Siellä oli tä- 
män suunnan vanhin yhteysupseeri, mutta sitä ei luutn. Luomi- 
kaan tiennyt, oliko tässä olemassa käsky- tai komentosuhteita. 

Kai ne joskus aikanaan selviävät.?9 


Heikkiselle suomalaisten ja saksalaisten väliset suhteet yhtä hyvin kuin 
niiden hoito näyttäytyivät kovin sattumanvaraisina. Aseveljeyden ylem- 
millä tasoilla nähtiin laajempia kokonaisuuksia ja ”sävelet olivat selvät”, 
mutta kentällä, ruohonjuuritasolla asiat olivat paljon monimutkaisem- 
pia ja epäselvempiä ja oli edettävä ikään kuin improvisoiden paikalla 
vallitsevien tunnelmien ja tarpeiden mukaisesti: ”Me olimme tungok- 
sessa tönittävinä, oli pidettävä huoli siitä, ettei meitä tönittäisi nurin ”?9% 
Tönijöitä oli aseveljeyden molemmin puolin. 

Luutnantti Unto Mäkinen, joka toimi Petsamon Liinahamarissa suo- 
malaisena komendanttina, kommentoi asemaansa maaliskuussa 1942: 


Minusta tuntuu että Korps'issa muutamat herrat ihmettelevät, 
miksi edelleen olen täällä, vaikka suomalaiset joukot ovat poistu- 
neet. Fivät nähtävästi käsitä, kuinka usein joudun välittämään hei- 
käläisten asioita ja että täällä on siviliväkeäkin [sic], jonka intressejä 
myös jossain mielessä pitää valvoa.?% 


Kersantti Oiva Lempinen raportoi samasta toimipaikasta heinäkuun 
1942 alkupäivinä: 


293 Heikkinen 1971: 107. Heikkisen tarinan yksityiskohdat vastaavat henkilöiden osalta tarkasti arkistoi- 
duista viikkokertomuksista syntyvää kuvaa: Luomi päätyi kesäkuussa Sallan komendantin, luutnantti 
Mäen viransijaiseksi ja siirtyi sieltä Joutsijärvelle lokakuussa 1942. Nopeasti paikalta ”haihtunut” 
Mäki oli saanut komennuksen Rovaniemelle 10.9.1942. Ks. Luomi Willamolle 20.6.42, ”Koskee: 
Viikkoraporttia” ja 10.9.1942 ”Koskee: Viikkoraporttia”, T-5471/1—3, KA. 

294 Heikkinen 1971: 108. 

295 Mäkinen Willamolle 14.3.1942, ”No 1/42”, T-5471/1—3, KA. 


178 5 SELUSTAN KÄÄNTÄJÄT, TULKIT JA JUOKSUPOJAT 


https://doi.org/10.21435/skst.1488 


Kuten ennenkin usein on tämänkin viikon aikana tullut muutamia 
valituksia siitä, etteivät yksityiset, joiden omaisuutta saksalaiset 
ovat muodossa tai toisessa ottaneet aikanaan haltuunsa ja sittem- 
min joko rikkoneet tai hävittäneet, ole saaneet korvausta, vaikka 
tarpeelliset kuulustelupöytäkirjat y.m. paperit on jo viime syksyllä 
tai talvella jätetty poliisiviranomaisille. Komendantinvirastokaan ei 
ole voinut antaa mitään valaistusta siinä suhteessa asianosaisille, 
kun ei tiedossamme ole, miten ja missä järjestyksessä k.o. kor- 
vausvaatimuksia käsitellään.?9* 


Paikallisille asukkaille komendantinvirastojen yhteysupseerit ja tulkit 
olivat suomalaisia viranomaisia, joiden odotettiin toimivan suomalaisten 
intressien nimissä ja edistävän korvausasioita paikallisten eduksi kaikin 
mahdollisin keinoin. Heidän puoleensa käännyttiin, kun vaatimukset 
jumittuivat saksalaisvirastoon tai kun suomalaisille vieritettiin vastuu 
esittää tarkat tiedot ja todisteet vahingon aiheuttaneista joukko-osastois- 
ta, ennen kuin korvauksen maksaminen ylipäätään tuli kysymykseen. 
Samanaikaisesti he olivat kuitenkin myös — saksalaisnäkökulmasta 
katsottuna — Suomen puolustusvoimien lähettämiä yhteysmiehiä, paik- 
kakunnalla nimenomaan saksalaisten sotaponnistelujen tukemiseksi. 
Paikallisten asukkaiden ja vieraan armeijan rinnakkainelon hiertymät 
olivat siinä valossa toissijaisia, minkä vuoksi suomalaisten paikallis- 
komendanttien saati siviilien läsnäoloa saksalaisten sotatoimialueella 
ei aina ymmärretty. 

Petsamo oli tässä suhteessa pitkään erityistapaus saksalaisjoukkoja 
komentaneen kenraali Ferdinand Schörnerin suomalaisiin kohdituneen 
ylimielisen asenteen vuoksi.?9? Mutta hankaukset korostuivat yleisem- 
minkin siellä, missä vallalla oli - kuten Kuusamon komendantinviras- 
tossa toiminut tulkki, alikersantti Vladimirov kuvasi sikäläisessä up- 
seeristossa esiintyneitä asenteita — muilta rintamilta tuotu ”valloittajille 
ominainen” toimintamalli, jota saksalaisen sodanjohdon päiväkäskyt ja 
muut määräykset eivät olleet saaneet täysin kitkettyä. Jos omavaltaisuu- 

teen liittyi vielä välinpitämättömyys ja suomalaisten esittämän arvoste- 
lun leimaaminen kommunistien puheeksi, eivät paikallisten vihamieli- 
siksikin kuumentuneet tunteet siitä ainakaan lauhtuneet.?9 

Tällaisten tilanteiden selvittelyssä yhteysupseerien ja tulkkien oli pak- 
ko asemoida itsensä jollakin tavoin, mutta näistä pyrkimyksistä toimin- 
takertomukset sisältävät hyvin vähän tietoa. Tämä käy erityisen hyvin 
ilmi esimerkiksi juuri vänrikki Teräksen toimintakertomuksista: Ne ovat 
yhtäältä jopa poikkeuksellisen informatiivisia niiden keskittyessä — yk- 
sittäisiä henkilövaihdoksiin liittyviä viittauksia lukuun ottamatta — lähes 
yksinomaan niihin tulkkaus- ja käännöstehtäviin, jotka Teräkselle siu- 
naantuivat kunkin viikon aikana komendantinviraston edustajien muka- 
na kulkiessaan. Etualalla ovat tulkkaus- tai käännöstehtävän aiheet ja 
pelkistetty kuvaus raportoijan roolista kyseisissä tilanteissa, mutta muil- 
ta osin Teräksen raportointi on varsin pidättyväistä. Hän ei juuri esitä 
omia näkemyksiään tapahtumista eikä varsinkaan ilmaise puuttuneensa 
niiden kulkuun jommankumman osapuolen eduksi tai vahingoksi. Toi- 
mintakertomuksien perusteella Terästä voisikin luonnehtia neutraaliksi 
linkiksi saksalaisten ja suomalaisten sotilasviranomaisten välillä, jonka 
on myös annettu toimia sellaisena. Viikkoraporteista ei käy sanallakaan 
ilmi, että Teräs olisi joutunut jollain tavalla reagoimaan tästä poikkeaviin 
rooliodotuksiin ja toimimaan joko saksalaisen tai suomalaisen osapuo- 
len eduksi. 

Kuvaukset tilanteista, joissa yhteysupseerit tai tulkit ovat syystä tai 
toisesta ottaneet eräänlaisen portinvartijan roolin, jäävät ylipäätään 
vähäisiksi. Rovaniemellä toimineelle luutnantti Lukanderille oli ”vas- 
tenmielistä” olla tulkkina saksalaisille, kun he kaikin keinoin yrittivät 
kiertää armeijan hankinnoille määrättyjä virallisia teitä.?99 Edellä nähty 
luutnantti Mäen tapa vedota ”saksalaisten uhrauksiin” vaatimusten hil- 
litsemiseksi viittaisi pyrkimykseen tasoittaa rinnakkainelon arkisia ku- 
pruja saksalaisten eduksi. Samalla tavoin vänrikki Krantzin toiminta 
Organisation Todtissa osoittaa, että paikallisasukkaiden vaatimuksia ja 
toiveita hillittiin siellä, missä oli nähtävissä, että tilanteessa pyrittiin 

ottamaan irti kaikki, mikä saksalaisten komendanttien kukkaroista oli 
otettavissa. Asiaan puututtiin tällöin joko sen käsittelyn aikana paikan 
päällä tai sitten myöhemmin jarruttamalla asiakirjaliikennettä niin, että 
asian edistämisen kannalta keskeinen saksannos jätettiin toimittamatta. 

Luutnantti Tor Ä. Nerdrum oli kesäkuun 1942 lopussa Teräksen teh- 
tävissä Rovaniemen paikalliskomendantin virastossa. Kiinnostavasti hän 
toimitti naapurissa sijaitsevaan YhtERoihin hyvin toisenlaisia toiminta- 
kertomuksia kuin Teräs. Nerdrum keskittyy ennen muuta aseveljen 
tunnelmien ja toimintatapojen, esimerkiksi saksalaiskanttiinien ren- 
non tunnelman tai sotavankileirien tiukan kurin ylistämiseen, kun taas 
oman toimintansa hän tiivistää lyhyeen kuittaukseen tyyppiä ”toiminta 
rajoittunut lähinnä käännöstehtäviin”3*.. Ensimmäisessä raportissaan 
Nerdrum nostaa esiin tapauksen, jossa hän jätti kääntämättä paikallis- 
komendantille jatkotoimenpiteitä varten toimitetun kuulustelupöytä- 
kirjan, koska epäili kauppalan poliisin toimineen asiassa tarkoitus- 
hakuisesti: 


Ensimmäinen allekirjoittaneen toimintaviikko yllämerkityn viras- 
ton yhdysupseerina on sujunut rauhallisesti ja välikohtauksitta. 
Seuraavat asiat ovat kuitenkin mielestäni maininnan arvoiset: 
Rovaniemen rikospoliisiosastolta oli saapunut kuulustelupöytä- 
kirja, koskien erästä täkäläisellä rautatieasemalla tapahtunutta 
pullokorivarkautta. Tämä oli tapahtunut viime kuun keski- tai 
loppuvaiheessa. Rautatieaseman tavaratoimisto ilmoittaa rikos- 
poliisille varkauden tulleen huomatuksi koreja ulosannettaessa 
20.5. Pakkamestari taasen sanoi huomanneensa korien puuttu- 
van jo 16.5. antaessaan niitä ulos. Tavaratoimiston ilmoituksessa 
väitetään erään 19.5. Rovaniemen asemalta lähteneen saksalaisen 
sotilaskuljetuksen ottaneen korit matkaansa. Pakkamestarin to- 
distus kuitenkin kumoaa tällaisen väitteen, josta huolimatta oli 
laadittu laaja pöytäkirja päämäärällä nähtävästi saada saksalaisilta 
sotilasviranomaisilta vahingonkorvausta. Allekirjoittanut palautti 
pöytäkirjan nimismiehen tarkistettavaksi saksantamatta sitä, sillä 

aseveljemme olisivat voineet muuten sen nähdessään saada huo- 
non käsityksen siviiliviranomaisistamme.3*" 


Nerdrum tulkitsi tilanteen niin, että kadonneet tai varastetut pullokorit 
pyrittiin laittamaan saksalaisten maksettavaksi puuttuvasta näytöstä 
huolimatta, minkä vuoksi hän katsoi parhaimmaksi keskeyttää koko 
prosessin ja palauttaa kuulustelupöytäkirjan takaisin Rovaniemen rikos- 
poliisin pöydälle. Yhteysupseerin valtuuksin Nerdrum kieltäytyy kään- 
nöstehtävästä, koska arvioi näin toimiessaan poistavansa pöydältä asiakir- 
jan, joka antaisi huonon kuvan suomalaisviranomaisten toimintatavoista 
ja sitä kautta voisi horjuttaa myös aseveljeyden paikallista dramaturgiaa. 


Ilmavoimien ”joka paikan höylät” 


Saksan 5. ilmalaivueen (Luftflotte 5) toiminta levittäytyi Pohjois- ja Itä- 
Suomeen hyvin laajalle alueelle. Tätäkin toimintaa ohjattiin Rovaniemen 
esikunnista, mutta saksalaiskoneiden käyttämiä lentokenttiä (jotka 
kulkevat arkistolähteissä nimikkeiden Fliegerhorst, Gefechtslandeplatz, 
Kommando Flughafenbereich alla) sijaitsi sekä kauempana selustassa 
(Kemi, Kemijärvi, Pori, Rovaniemi) että kaikkien rintamalohkojen lä- 
heisyydessä kuten Parkkinassa (Petsamo), Alakurtissa, Pontsalenjoella 
(Kiestinki) tai Lieksassa. Tässä valossa ilmavoimien avuksi komennet- 
tujen yhteysupseerien ja tulkkien toimintaa ei tule nähdä yksinomaan 
rintamantakaisena järjestelytyönä: Mitä lähempänä rintamaa oltiin, sen 
enemmän yhteystoimintaan tuli mukaan operatiivisia piirteitä, kuten 
aselajien yhteistoimintaneuvottelujen tulkkausta ja erilaisten valvonta- 
lentopyyntöjen ja tiedustelutietojen välittämistä joukkojen välillä. ”Vä- 
littäminen” on raporteissa toistuva verbi, jonka taakse kätkeytyy hyvin 
monenlaista arkipäivän kaksikielistä yhteystoimintaa. 

Luutnantti T. S. Kalima toimi talvella 1941-1942 Kiestingin saksalai- 
sen jäälentokentän yhteysupseerina. Sunnuntain 15.2.1942 toiminta 
tuotti raporttiin seuraavat muistiinpanot: 

— Välitin [suomalaisen] III AK:n valvontalentopyynnöt 16.2.42 
suoritettavia lentoja varten. 

— Välitin Div. J:n pion.patl.:lle kentän aurausta ja jyräystä koske- 
vat pyynnöt ja ohjasin kentän aurausta ja jyräystä. 

— Välitin Linn.R.P:lle valaisuvirtajohtojen vetämistä koskevan 
pyynnön rakentamaammie sairastupaan. 

— Hankin Div J:n tsto IV:ltä hevosia ajomiehineen polttopuun 
ajoon 16.2.1942. 

— Järjestin tilaisuuden saunomiseen Pion. t.p:n saunassa osalle 
Gefechtslandeplatz Kiestingin miehistöä.3? 


Lentueiden toimintaan limittyi vahvasti myös lentokenttiä suojaava ilma- 
torjunta, ja varsinkin siellä missä saksalainen ilmatorjuntaosasto suojasi 
suomalaista hävittäjälentuetta, yhteistoiminnan yksityiskohtainen koor- 
dinaatio oli jo aseveljen lentäjien suojelemiseksikin ensiarvoisen tär- 
keää. Näin oli esimerkiksi Rukajärven kupeella sijaitsevalla Tiiksjärven 
lentokentällä, jossa suomalainen Lentolaivue 14 toimi yhteistyössä sak- 
salaisen motorisoidun ilmatorjuntaosaston (Flak-Abt.1/47 (mot.)) kans- 
sa. Saksalaisosaston mukana Tiiksjärvelle saapui toukokuussa 1942 
myös vänrikki Viljo K. Ruoho, jonka viikkokertomukset antavat hyvän 
kuvan yhteysupseerien tehtävistä, joilla tuettiin saksalaisten asettumis- 
ta Tiiksjärvelle ja heidän sotilaallista yhteistoimintaansa suomalaisten 
lentäjien ja maavoimien kanssa. Ruoho avusti tulkkina suomalaisten ja 
saksalaisten upseerien neuvotteluja, joissa sovittiin suomalaishävittäjien 
ja saksalaisen ilmatorjunnan yhteistoimintasuunnitelmasta vihollisen 
ilmahyökkäysten varalta, ja tulkkasi neuvottelussa, jossa pohdittiin ilma- 
torjunta-aseiden käyttöä jalkaväen hyökkäyksen tukemiseen. Ruoho 
joutui myös jäljittämään lentokentän läheisyydessä liikkuvaa vihollis- 
partiota suomalaisten ja saksalaisten yhteispartioiden toisena johtajana, 
tai kulki komennuksella saksalaisupseerien mukana näiden Helsinkiin 
suuntautuneilla hankintamatkoilla. Väliotsikon ”Muu toiminta” alla 
Ruoho veti yhteen vielä kuluneen viikon muun yhteystoiminnan: 

Kummankin kertomusviikon aikana olen välittänyt joukko-osastol- 
leni aselajia kiinnostavat tiedot [suomalaisen] 14.D:n sotavankikuu- 
lustelujen ja tiedustelutoiminnan tuloksista. 

Oberstlt. Meise'n ja maj. Magnusson'in välisissä neuvotteluissa 
on sovittu kentän laajennusten takia välttämättömiksi käyneet 
eräitten it.-aseitten uudet asemat. 

It-patterien koulutuksessa olen joutunut toimimaan maalilento- 
jen aikana patterinpäälliköitten käskyjen välittäjänä maalilento- 
koneen ohjaajalle radion avulla. 

Jatkuvasti olen hoitanut joukko-osastoni puutavarahankintoja 
Os. 4/14.D:lta sekä kirjeenvaihdon suomalaisten yksikköjen kanssa 
y.m. juoksevia asioita. 


Yksittäisistä, lentäjien ja ilmatorjunnan koordinaatioon tai muista rinta- 
malinjan läheisyyteen liittyvistä erityispiirteistä huolimatta suomalaisten 
yhteysmiesten toimenkuva oli lentokentillä ja ilmavoimien palveluk- 
sessa hyvin pitkälle samanlainen kuin Organisation Todtin tai paikal- 
liskomendanttien tehtävissä. Lentokenttien rakentaminen ja ylläpito 
edellyttivät tulkkausta suomalaisten linnoitus- ja pioneeripataljoonien ja 
saksalaisten rakennuttajien välillä ja niiden lisäksi tulkattuja neuvottelu- 
ja maa-alueiden ja majoitusten vuokraajien kuin myös suomalaisten tar- 
viketoimittajien kanssa. Yhteysupseerit toimivat tulkkeina komentavien 
upseerien kaupunkimatkoilla, varuskuntavierailuilla tai rintamakäyn- 
neillä. Kaiken rinnalla kulkivat käännöstehtävät tarjousten ja laskujen 
saksantamisesta tarjouspyyntöjen ja sotapoliisin kuulustelupöytäkirjojen 
suomentamiseen asti. 

Esimerkiksi Hanhikosken lentokenttätyömaan tulkki, sotamies 
W. Ainamaa raportoi 31.5.1942 päivän tehtävistään: 


Toukokuun 29: Koko päivä lentokentän rakennuspaikassa, illalla 
juopuneiden miehien toimitus vartioon. Yöllä tapahtuneen puuko- 
tuksen ja puukottajan kiinniotto, puukotetun sairaalaan toimitus 
sekä kuulustelu.3% 


303 Ruoho Willamolle 20.6.1942, ”Koskee: Toimintakertomusta ajalta 6.6.-20.6.42”, T-5471/1—3, KA. 
304 Ainamaa 31.5.1942 ”Raportti”, T-5741/1—3, KA. 

Sotilasvirkamies G. M. von Essen puolestaan raportoi 15.8.1942 Pontsa- 
lanjoen saksalaiskentältä: 


Mitä henkilökohtaiseen toimintaani tulee ei minulla toistaiseksi 
ole ollut paljon muuta tehtävää kuin jonkun lentolehtisen kään- 
täminen, siviilityövoimien pestaamista koskevia puheluita kapt. 
Käkelän kanssa Roi:ssa.3% 


Huhtikuussa 1942 vänrikki L. Schaterin, tuolloin yhteysupseerina Sak- 
san ilmavoimien kenttäorganisaation esikunnassa Rovaniemellä, tiivisti 
senkertaisen raporttinsa yhteen virkkeeseen: 


Päivittäin on erilaisten sopimusten tekoa ja järjestelemistä, jolloin 
olen myös ollut ”Flak'in” [ilmatorjunnan] tulkkina.3** 


”Välittämiseen” yhtä hyvin kuin ”järjestelemiseen” sisältyi paikallisen 
sotilaallisen pienoisyhteiskunnan koko toiminta, kun yhteysupseerit 
valvoivat suomalaista työvoimaa ja avustivat lentokenttiä niiden tarvitse- 
missa hankinnoissa karttalehdistä aina polttopuu- ja lanttuvaraston täy- 
dentämiseen asti tai kuolleiden sotavankien luetteloinnissa SPR:n vaa- 
timusten mukaisesti. Pikantin lisän tehtäviin toivat järjestyshäiriöt ja 
saksalaisiin tai suomalaisiin kohdistuneet rikokset, joita oli selvitettävä 
yhdessä siviili- ja sotilasviranomaisten kanssa, sekä vihollisen suomen- 
kieliset lentolehtiset, joiden sisällöistä saksalaiset aseveljet olivat luon- 
nollisesti kiinnostuneita. 

Vänrikki Olli Auterinen oli yksi yhteysupseereista, joka toimi saksa- 
laislentokenttien juoksupoikana koko sodan ajan. Hänen toimintaker- 
tomuksensa ja pieni omaelämäkerrallinen tekstinsä ”Saksalaisten 
yhteysupseerina”3% avaavat yhden näkökulman paitsi yhteysupseerin ko- 
kemuksiin myös siihen, mitä niistä kerrotaan vuosikymmenien jälkeen. 


305 von Essen Willamolle 15.8.1942 ”Koskee: toimintaa”, T-5741/1—3, KA. 

306 Schaterin Willamolle 18.4.1942 ”Koskee: Vänrikki L. Schaterinin viikkoilmoitust ajalta 12.4.-18.4.42”, 
T-5471/1—3, KA. 

307 Auterinen 1991. 

Talvisodan syttyessä Olli Auterinen oli 18-vuotias, juuri Helsingin 
Suomalaisessa Yhteiskoulussa nipin napin ylioppilaaksi kirjoittanut 
nuorukainen. Lakkiaisten jälkeen hän oli vielä ehtinyt matkustaa hetkek- 
si Saksaan, minä aikana karttui myöhemmin tarvittavaa kielitaitoa. Mat- 
ka oli vahvistanut myös isältä omaksuttua kriittistä suhtautumista kan- 
sallissosialismia kohtaan ja antanut aavistuksen sodan läheisyydestä. 
Kesään 1939 mahtui vielä joitain viikkoja vapaaehtoisissa linnoitustöissä 
Kannaksella, minkä jälkeen Auterinen kirjautui Helsingin yliopistoon 
suorittamaan tuolloin lääketieteen opintoihin valmistaneita medikofiili- 
tutkinnon opintoja. Opinnot kuitenkin keskeytyivät saman tien ylimää- 
räisiksi harjoituksiksi (YH) kutsutun Suomen kenttäarmeijan liikekan- 
nallepanon vuoksi. Auterinen määrättiin Helsingin suojeluskuntapiirin 
majoituskeskukseen varustamaan muun muassa kouluja puolustusvoi- 
mien tarpeisiin, ja tehtävät jatkuivat pientä keskeytystä lukuun ottamatta 
helmikuulle 1940, jolloin Auterinen astui vapaaehtoisena suorittamaan 
asevelvollisuuttaan rannikkotykistöön. Palvelus jatkui välirauhan aikana 
aliupseeri- ja reserviupseerikoulussa, sittemmin upseerikokelaana ja re- 
servinupseerina Suomenlahden eri linnakkeissa. 

Jatkosodan kynnyksellä kesäkuussa 1941 reservin vänrikiksi ylennetty 
Auterinen sai ensimmäisen kosketuksen saksalaisjoukkoja avustavan 
yhteysupseerin tehtäviin, kun hänet määrättiin salaiselle komennukselle 
Inkoon saaristoon saksalaisen miinalaivueen yhteysmieheksi: 


15. kesäkuuta 1941 kutsui [Mäkiluodon] linnakkeiston komentaja 
minut ja pari muuta reservivänrikkiä luokseen. Hän kysyi, osa- 
simmeko saksaa, ja kukin meistä vastasi osaavansa välttävästi. 
Majuri ilmoitti, että saisimme salaisen komennuksen. Meidät vie- 
tiin Mäkiluodosta parikymmentä kilometriä länteen yli Porkkalan 
selän Inkoon saaristoon ja jokainen laskettiin maihin eri saareen. 
[< +] Seuraavana päivänä tuli Inkoon kirkonkylän suunnasta 
moottorivene, joka laski mereen puhelinkaapelin, ja huoneeseeni 
tuotiin puhelin. Totesin, että saatoin soittaa sillä Mäkiluotoon, 
Suomenlinnaan ja kotiini Helsinkiin, mutta vieläkään minulle ei 
kerrottu, mikä tehtäväni oli. 

Aamulla 20.6. maisema oli perusteellisesti muuttunut: selällä 
oli ankkurissa useita saksalaisia sotalaivoja. Pian eräästä laivasta 
tuli saareen vene ja siinä kolme meriupseeria, korkein heistä 
Kapitän zur See, mikä vastasi suomalaista kommodoria. Hän kysyi, 
oliko saarella puhelinta, jolla hän voisi soittaa Saksan lähetystön 
laivastoasiamiehelle. Nyt ymmärsin, mitä varten olin saarella.3°8 


Saksan hyökkäys Neuvostoliittoon alkoi kaksi päivää myöhemmin, ja 
kun Suomenlahden miinoitustehtävä oli viikon kuluttua valmis, oli 
myös Suomi sodassa, ja Auterinen palasi omiin patteristoupseerin teh- 
täviinsä Mäkiluotoon. Pari kuukautta myöhemmin hän koulutti jalka- 
väkialokkaita Haminassa rintamakomennusta odottaen: 


Pitkästymistämme kuvaa hyvin se, että kun eräänä päivänä Pääma- 
jasta tiedusteltiin rintamakelpoisia saksan kielen taitoisia upsee- 
reita, me kaikki ilmoittauduimme, aivan riippumatta todellisesta 
kielitaidostamme. 

Kaksi meistä kelpuutettiin, minä heistä toisena. Minulla oli etua 
siitä, että saatoin sanoa olleeni jo jatkosodan alussa saksalaisten 
yhteysupseerina rannikkotykistössä. 3*9 


Auterisen omaelämäkerrallinen teksti antaa melko itsekriittisen kuvan 
kirjoittajan ”todellisesta kielitaidosta” yhteystoiminnan alkumetreillä. 
Auterisen kielitaidon rajat tulivat vastaan heti ensimmäisissä tehtävissä 
Paakkolan kylässä Kemijoen varressa, jossa hän avusti Sallan suunnalta 
lepäämään tulleita saksalaisia majoittumisessa pienen kylän taloihin. 
”Saksan kielen taitoni oli puutteellista”, luonnehti Auterinen, mutta 
asiat järjestyivätkin lopulta hyvin.3"* Paakkolasta Auterinen komennet- 
tiin takaisin Rovaniemelle Saksan ilmavoimien kenttäorganisaation esi- 
kuntaan (Standortverwaltung der Luftwaffe), jossa hän sai tiedon uudesta 
komennuksesta, nyt lähemmäksi rintamaa Alakurtin saksalaisen lento- 


308 Auterinen 1991: 23. 
309 Auterinen 1991: 25. 
310 Auterinen 1991: 26. 

kentän (Fliegerhorst Alakurtti) yhteysupseeriksi. Rupattelu komennuk- 
sesta ilmoittaneen esikuntaupseerin kanssa ei sujunut aivan ongelmitta. 


”Macht es Ihnen Spass?”, kysyi sympaattinen eversti. Tämä saksa- 
laisten runsaasti viljelemä sanonta ”Spass machen” (olla mukavaa) 
ei ollut minulle tuttu, vaan luulin sen merkitsevän juuri päinvas- 
taista. Vastasin reippaasti: ”Gar nicht, Herr Oberst!” (Fi ollenkaan, 
herra eversti!) Eversti katsoi minua vähän ihmeissään, mutta tajusi 
sitten minun ymmärtäneen kysymyksen väärin, ja lyhyt keskustelu 
päättyi sydämellisesti.3" 


Auterisen komennus vei hänet Sallan rintamalohkolle, ja siellä hän toi- 
mi aina kevättalveen 1944 asti, jolloin hänet siirrettiin toiselle rintama- 
lentokentälle, nyt Pontsalenjoelle Kiestinkiin. Auterisen voi näin sanoa 
erikoistuneen lentokenttien yhteysupseeriksi, vaikka hän itse toivoikin 
jossain vaiheessa pääsevänsä etulinjan saksalaisiin joukkoihin ja ko- 
kemaan sotaa ”konkreettisemminkin”. Tehtävät pysyivät kutakuinkin 
samoina koko kolmen yhteysupseerivuoden ajan, ja niitä määrittivät 
pitkälti lentokentän rakentaminen ja ylläpito, jossa saksalaisia avusti 
suomalainen linnoitusrakennuskomppania.3* Komppanian miehistö 
oli asepalveluksesta vapautettuja työvelvollisia, ja komppanian keittiössä 
oli lottia ja siviilinaisia. Heidän lisäkseen saksalaiset olivat palkanneet 
suomalaisia naisia keittiöihin, pesulaan ja siivoustehtäviin. 

Auterinen muistelee linnoitusrakennuskomppanian pärjänneen 
oman tulkin ja auttavasti saksaa osanneen komppanianpäällikön avulla, 
joten hänen apuaan tarvittiin ennen muuta järjestysrikkomusten sat- 
tuessa ja saksalaisten palveluksessa olleiden siviilien henkilökohtaisiin 
ongelmiin liittyvissä asioissa. Ilman ohjeistusta yhteysupseerin toimen- 
kuva jäi aluksi kovin epämääräiseksi, ja Auterinen koki päätyneensä 
eräänlaiseksi ”seurustelu-upseeriksi”. 


311 Auterinen 1991: 26. 
312 Auterinen 1991: 26 ja 34. 

Ruokailin lentokentän kenttäorganisaation upseerikasinolla, ja 
siellä istuttiin usein iltapalan jälkeen myöhään juttelemassa lasien 
ääressä. Saksalaiset upseerit nukkuivat yleensä muutaman tunnin 
siestan lounaan jälkeen ja olivat sitten illalla virkeitä. Näissä illan- 
istujaisissa viljeltiin alkoholia joskus melko runsaasti. En ollut sii- 
hen kovin innokas, vaikka en lasiin sylkenytkään. 

Kielitaitoni joutui kovalle koetukselle, sillä useimmat puhuivat 
jotakin murretta ja keskustelun seuraaminen oli vaikeaa. Harjoi- 
tuksen myötä kielitaitoni parani [- -].33 


Arkistoiduista toimintakertomuksista välittyy kuitenkin tätä monipuoli- 
sempi toimenkuva. Ne sisältävät viitteitä siitä, että saksan kieltä taitavan 
yhteysupseerin mukanaoloa tarvittiin huomattavan usein suomalaisen ra- 
kennuskomppanian omien kieliresurssien täydennykseksi. Illanistujaiset 
valppaan ”seurustelu-upseerin” roolissa antoivat tietysti runsaasti mate- 
riaalia Willamon edellyttämiin katsauksiin upseeristossa vallitsevista tun- 
nelmista ja mielipiteistä, mutta päiväsaikaan yhteysupseeri Auterinen oli 
ennen muuta kääntäjä ja tulkki, joka näillä tehtävillä tuki lentokentän ra- 
kennusprojektien edistymistä saksalaisten edellyttämään suuntaan. Tämä 
käy hyvin ilmi esimerkiksi hänen vuoden 1942 viikkokertomuksistaan: 


Toimintaviikon aikana olen toiminut tulkkitehtävissä etupäässä 
lentokentällä olevan suomalaisen rakennuskomppanian päällikön 
kapt. Pajukarin ja Feldbauleitung Alakurtin päällikön Baurat 
Kellerin välillä erilaisissa rakennusasioissa. 


Koko viikon aikana tulkkitoimintaa varsinkin 1/Linn.RP 115:n pääll. 
kapt. Pajukarin ja Baurat Kellerin välillä erilaisissa rakennusasioissa. 


Toiminut tulkkina etupäässä rakennusasioissa. 


Kirjelmien ja laskujen käännöksiä. Tulkkina etupäässä rakennus- 
asioissa." 


313 Auterinen 1991: 27. 

314 Auterinen 21.2.1942 ”Koskee: Toimintakertomus ajalta 14.2.-21.2.42”, 7.3.1942 ”Koskee: Toi- 
mintakertomusta ajalta 28.2.42—7.2. [sic].42”, 18.4.1942 ”Viikkoraportti ajalta 11.4.—18.4.” ja 11.7.1942 
”Viikkokertomus 4.7.-11.7.1942”, T-5741/1—3, KA. 

Tässä muodossa Auterisen toimenkuva on hyvin samankaltainen mui- 
den saksalaisille lentokentille sijoitettujen suomalaisten yhteysupseerien 
ja tulkkien kanssa. Kaikesta päivittäisestä tulkkitoiminnastaan Auterinen 
nostaa muistelmatekstiinsä kuitenkin vain kaksi tapausta. Toinen niistä 
sijoittuu Pudasjärvelle Lapin sodan kynnykselle, kun Auterinen mää- 
rättiin valvomaan saksalaisten evakuointiliikennettä ja suomalaisten 
siviilien evakuointia. Siinä yhteydessä Auterinen kertoo toimineensa 
”tulkkina ja yhdysmiehenä saksalaisten ja suomalaisten välisisissä 
neuvotteluissa” menemättä kuitenkaan yksityiskohtiin neuvottelujen 
sisällöstä. Toinen maininta asettuu puolestaan osaksi sitä tarinaa, jossa 
esiin nousevat saksalaisen ruokahuollon runsaus ja erilaisuus ja jossa 
suomalainen yhteysupseeri tunsi tulleensa ”aivan erilaiseen maailmaan 
kuin se mihin olin Suomen armeijassa tottunut”35. Elintarvikkeita riitti 
lähetettäväksi kotijoukoille asti, samalla kun niiden sisällössä riitti myös 
ihmettelemisen aihetta. 


Saksalaisten yhteysupseerina toimimisessa oli sekin puoli, että 
pääsi osalliseksi saksalaisten hyvästä muona- ym. huollosta. Se py- 
syi samalla tasolla sodan loppuun saakka. Ruoka oli monipuolista 
ja maukasta. Aamu- ja iltapaloihin sisältyi monenlaisia säilykkeitä, 
ja muonitukseen kuuluvat tupakka-, alkoholi-, kahvi- ja suklaa- 
annokset jaettiin säännöllisesti. Kahvin ja suklaan yleensä säästin 
sisarelleni Helsinkiin. Saksalaisten ruokailutottumukset poikkesi- 
vat olennaisesti meikäläisistä. Kun monet suomalaiset yksiköt sai- 
vat muonatarvikkeensa saksalaisilta, oli niiden käyttämisessä var- 
sinkin alkuaikoina ongelmia. Pian Alakurtille tuloni jälkeen löytyi 
kerran metsästä jonkin suomalaisen osaston jäljiltä paljon suuria 
peltipurkkeja. Niissä oli hapankaalia ja homejuustoa, jotka olivat 
jääneet suomalaisilta käyttämättä: pilaantunutta ruokaa! Myöhem- 
min olin tulkkina kursseilla, joilla suomalaisten yksikköjen kokke- 
ja opetettiin käyttämään saksalaisia muonatarvikkeita.'* 


315 Auterinen 1991: 26. 
316 Auterinen 1991: 30. 

Maininta tulkkaustehtävästä saksalaisten järjestämillä kenttäkeittiökurs- 
seilla löytyy myös Auterisen toimintakertomuksista, samoin maininta 
tulkkikomennuksesta XXXVI vuoristoarmeijan organisoimille poron- 
hoitokursseille.37 

Sodanaikaiset toimintakertomukset ja reilut 45 vuotta sodan jälkeen 
kirjoitettu muistelmateksti antavat kumpikin lopulta melko erilaisen 
kuvan Auterisen yhteysupseeritoiminnasta ja erityisesti aseveljeyden 
edellyttämästä kielellisestä välittäjätoiminnasta. Olisikin outoa, jos näin 
ei olisi - onhan molemmat tekstit kirjoitettu täysin eri tilanteissa, tar- 
koituksissa ja erilaisille lukijoille. 

Toimintakertomukset on koostettu ennen muuta eversti Willamolle, 
tämän määräyksestä ja ohjeiden mukaisesti: raportteina toimintaviikon 
aikana havaituista aseveljeyden ilmiöistä kuin myös omasta toiminnasta 
sodan tavoitteiden eteen ja sellaisena myös dokumentteina, joiden poh- 
jalta raportoijien toimijuutta arvioitiin. Muistelmateksti on puolestaan 
laajemmalle yleisölle kirjoitettu kuvaus sodanaikaisesta kirjoittajaminäs- 
tä ja niistä kokemuksista, jotka häntä kirjoitushetkellä vuosikymmeniä 
myöhemmin määrittävät. Jokapäiväinen käännös- ja tulkkaustoiminta ei 
niihin lukeudu, vaikkei olekaan unohtunut aivan kokonaan. Kääntämi- 
nen ja tulkkaus, kirjoitus ja puhe, olivat kolmen vuoden ajan keskeinen 
osa Auterisen sodankäyntiä, mutta lukijoilleen hän kertoo luonnollises- 
ti siitä, minkä arvioi heitä eniten kiinnostavan: komennuspaikoista ja 
niiden henkilökunnasta, ainoaksi jääneestä tulikosketuksesta, suhteis- 
taan lentäjiin, kohtaamistaan sympaattisista saksalaisupseereista tai va- 
kaumuksellisista natseista, elämyksistä kala- ja soutelureissuilla Lapin 
luonnossa sekä sodan päättymisestä. Kirjoittaja on näkijä ja kokija, oma 
toimijuus jää taka-alalle. Auterinen on ikään kuin nöyrä sodan sivusta- 
seuraaja, joka myöntää päässeensä ”sodasta hyvin helpolla” ja joka tois- 
tuvasti hämmästelee urapolkuaan ja tehtäviään, joista kumpaankaan 
hänellä ei omasta mielestään oikeastaan pitänyt olla edellytyksiä.3' 


317 Auterinen Willamolle 8.3.1943, ”Koskee: Toimintakertomus ajalta 25.2.-8.3.43” ja 21.11.1943, ”Koskee: 
Toimintakertomusta ajalta 8.-21.11.43”, T-5471/4, KA. 
318 Auterinen 1991: 39. 

Viime kädessä Auterisen Herättäjä-Yhdistyksen julkaisemassa ko- 
koomateoksessa ilmestynyt muistelmateksti on myös kuvaus nuoren 
sotilaan matkasta uskonnolliseen murrokseen, joka määritti Auterisen 
matkan merimieslähetyksen kautta kirkon aktiiviseksi maallikkovaikut- 
tajaksi"? 


Saksalaisten parissa olin oppinut saksan kielen ja saanut uusia nä- 
köaloja elämään. Varsin aito aseveljeys saksalaisten ja suomalais- 
ten kesken ei myöskään voinut olla vaikuttamatta. Ilman näitä 
kokemuksia tuskin olisin lähtenyt vuonna 1956 merimieslähetys- 
työhön Hampuriin, mistä seurasi koko elämänurani suuntautumi- 
nen kirkon piiriin. 

Merkittävin kokemukseni sotavuosina oli kuitenkin hengellinen 
heräämiseni. Silloin kokemani uskonnollinen murros on viitoitta- 
nut elämäni näihin päiviin asti.32° 


Omalla tavallaan yhteysupseerin kokemukset kantoivat myös sodanjäl- 
keisinä vuosikymmeninä. Kuten sittemmin Helsingin hiippakunnan 
piispana toiminut Irja Askola kirjoitti muistokirjoituksessaan vuonna 
2008, Olli ”Auterisen elämän johtolanka oli rakentaa siltoja ja edistää 
rehellistä vuoropuhelua”.3?" 


319 Kuka kukin on 1978, ”Auterinen”. 
320 Auterinen 1991: 40. 
321 Askola 2008. 

6 Rintaman yhteysmiehet 


Suurin osa yhteysupseereista ja tulkeista sijoitettiin ymmärrettävästi 
rintamalle sotatapahtumien välittömään läheisyyteen tai jopa niiden 
keskelle, saksalaisten armeijakuntien ja divisioonien esikuntiin tai nii- 
hin suomalaisosastoihin, jotka oli alistettu saksalaisille joukoille. Siel- 
lä suomalais-saksalainen yhteistoiminta oli nimenomaan sotilaallista 
yhteistyötä, sen tarkkailu ja koordinointi keskeinen osa suomalaisten 
yhteysmiesten tehtävää. Toiminnan konkreettisissa sisällöissä oli kui- 
tenkin vaihtelua riippuen sekä asemapaikasta että yhteysmiesten statuk- 
sesta armeijan hierarkiassa. 

Seuraavassa yhteysupseerien ja tulkkien toimintaa sotatoimialueella 
tarkastellaan kolmella eri tasolla. Tarkastelun ylimmältä tasolta löytyvät 
kaikkiin saksalaisiin armeijakuntiin — Petsamoon, Alakurttiin ja Kiestin- 
kiin — lähetetyt vanhimmat yhteysupseerit, jotka toimivat sekä kyseisen 
rintamalohkon muiden yhteysupseerien ja tulkkien esimiehinä että ar- 
meijakunnan komentajien lähimpinä suomalaiskollegoina. Keskitasolle 
sijoittuvat armeijakuntien ja divisioonien nuoremmat upseerit, joiden 
toimintakertomukset antavat hyvän syyn luonnehtia heitä saksalaisesi- 
kuntien käännöskoneiksi. Lopulta alimmalta tasolta löytyvät niin sanotut 
operaatioiden linkkimiehet, jotka esikunnan toimisto- ja käännöstehtä- 
vien ohella olivat mukana taisteluiden yhteysmiehinä suomalais-saksa- 
laisissa kenttävartioissa, partiotehtävissä ja hyökkäyksissä. 

Etulinjojen linkit 


Yhteiset sotilaalliset operaatiot edellyttivät heti sodan alusta alkaen yh- 
teysmiesten sijoittamista kaikille rintamalohkoille sekä armeijakuntien 
esikuntiin strategisten karttapöytien ääreen että rintamalla strategioista 
kummunneita käskyjä toteuttaneiden rykmenttien, divisioonien, patal- 
joonien ja komppanioiden tueksi. Rintamien linkkimiehinä toimivat 
ennen muuta nuorimmat yhteysupseerit (vänrikit), aliupseerit ja sotilas- 
virkamiehet, jotka välittivät käskyjä ja tietoja taisteleville yksiköille sekä 
suomalaisten ja saksalaisten rintamajoukkojen esikunnista toiseen, osal- 
listuivat itse yhteispartioihin ja hoitivat saksalaisyksiköiden juoksevia 
asioita taistelujen välillä. 

Jatkosodan alkaessa yksi keskeisistä operatiivisista yksiköistä oli Erilli- 
nen tulkkijoukkue. Kuten edellä todettiin, Päämaja kokosi tulkkijouk- 
kueen alkukesän 1941 aikana tukemaan erityisesti suomalaisen Karjalan 
armeijan, sittemmin Aunuksen ryhmän yhteistoimintaa sille alistetun 
saksalaisen 163. jalkaväkidivisioonan (ns. Engelbrecht-divisioonan) 
kanssa. Tulkkijoukkue oli alistettu Karjalan armeijan esikunnalle, mut- 
ta käyttösuhteessa saksalaiselle divisioonalle. Joukkuetta johti luutnantti 
S. J. Pentti, jonka lähin esimies ja myös tulkkeja komentava vanhempi 
upseeri oli sijoitettu kenraali Engelbrechtin esikuntaan suomalaisarmei- 
jan yhteysupseerina. Saksalaisdivisioonan esikunnassa he toimivat yhte- 
nä konkreettisena kielellisenä linkkinä suomalaisarmeijan ja saksalais- 
joukkojen välillä erityisesti toimittamalla ajantasaisia tilannetiedotuksia 
esikunnista toiseen. Yksi heistä oli majuri Carl von Haartman. 

Aunuksen ryhmän esikunnan suomenkielisissä, von Haartmanin 
kautta myös 163. divisioonalle välitetyissä tiedotteissa sotavangeilta 
tai yliloikkareilta kerättyjä kertomuksia oli koostettu johtopäätöksiksi 
vastassa olevien vihollisjoukkojen paikoista ja määristä, mielialoista ja 
huoltotilanteesta. Lisäksi mukana oli myös Päämajan tilannetiedotuksia 
koko Syvärin ja Karjalan Kannaksen rintamien tilanteista. Tietojen 
välittäminen saksalaiskomentajien käyttöön vaati von Haartmanilta 
tai ainakin hänen aliupseereiltaan käännös- ja tulkkaustyötä, samalla 
tavoin kuin 163. divisioonasta Aunuksen ryhmän esikuntaan välitetyt 
saksankieliset tilannetiedotukset ja sotavankien kuulusteluista tuotetut 

saksankieliset pöytäkirjat. Lisäksi esikunnassa liikkui saksalaisen yhteys- 
esikunnan, Verbindungsstab Nordin kokoamia tilannekatsauksia, jotka 
kulkivat suomalaisesikunnan kautta kuriiripostina saksalaisen 163. divi- 
sioonan johdolle.” 

Samalla on hyvä muistaa, että aseveljeyden puolelta toiselle välitetty 
tiedusteluaineisto oli jo ennen jakelua syntynyt pitkälti juuri venäjänkie- 
lisen ja käännetyn aineiston pohjalta: kuulusteluista, radiotiedustelusta, 
sotasaalismateriaalista ja kaatuneilta tai sotavangeilta kerätystä aineis- 
tosta. Marraskuussa 1942 neuvostoarmeijan ja vihollisen kotirintaman 
mielialoja peilattiin muun muassa seuraavilla kaatuneiden sotilaiden 
kirjeistä suomennetuilla otteilla: 


Älä ole huolissasi minusta, saan 800 gr. leipää ja ruoka on toistai- 
seksi kohtalainen. 


Ellette saa lehmäänne varten tarpeeksi heiniä, niin vaihtakaa se 
leipään tai teurastakaa omaa tarvettanne varten. Oma elämä on 
lehmän elämää arvokkaampi, pelastakaa itsenne, varsinkin lapset 
säälittävät minua? 


Tulkkijoukkueen perustamisesta ja toiminnasta on löytynyt vain vähän 
lähteitä, mutta Aunuksen ryhmän kirjediaarit, satunnaiset dokumentit 
ja majuri von Haartmanin lähettämät yksittäiset raportit antavat viitteitä 
ainakin tulkkijoukkueen koosta: Suurimmillaan se oli 30 tulkin vahvui- 
nen, ja esimerkiksi toukokuun 1942 alussa von Haartmanin lähettä- 
män koosteen mukaan 24 sotilaan tulkkijoukkueeseen oli komennettu 
12 enimmäkseen nuorempaa upseeria, kuusi aliupseeria sekä kuusi sak- 
santaitoista sota- tai tykkimiestä.3% 


322 Verbindungsstab Nordin tilannetiedotuksia löytyy esim. Karjalan Armeijan / Aunuksen Ryhmän esikun- 
nan tiedustelutoimiston kokoelmista, T-2264/18, KA. 

323 Otteet Aunuksen Ryhmän divisioonien tilanneselostuksesta nro 35/42, 24.11.1942, T-2212/7, KA. 
Kuulusteluaineiston teemoista ja sen suomentamisen mittakaavasta saa erinomaisen kuvan 
Aunuksen Ryhmän esikunnan tiedustelutoimiston kuulusteluaineistoista, T-2264/22, KA. 

324 Von Haartman Aunuksen Ryhmen esikunnalle 9.5.1942, liite ”Luettelo 9.5.1942 Er.Tulkkij. / AunRE:ssa 
palvelevista upseereista, aliupseereista ja miehistä”, T-2270/1, KA. 

Yksi tulkkijoukkueeseen komennetuista oli alikersantti Jyrki Kolkka- 
la, jonka sota-ajan päiväkirjamerkinnöistä saa hyvän kuvan tulkkijouk- 
kueen arkipäivästä suomalais-saksalaisten sotilasyhteistyön ruohonjuuri- 
tason linkkimiehinä. Kolkkala päätyi kenraali Engelbrechtin johtaman 
divisioonan tulkiksi lähes välittömästi sen saavuttua Suomeen, ja siitä 
alkoi reilun kolmen vuoden palvelus, jonka aikana hän ehti toimia hyvin 
erilaisissa tilanteissa ja useissa saksalaisissa yksiköissä ja sitä kautta ko- 
kea lähietäisyydeltä suomalais-saksalaisen aseveljeyden vaiheet.3% 


KORSUESIKUNTIEN JUOKSUPOIKA 

Heinäkuun 24. päivänä 1941 Jyrki Kolkkala löysi itsensä hytisemästä 
maakuopasta, muutaman sadan metrin päästä vihollisen asemista. Val- 
misteilla oli saksalaisdivisioonan ensimmäinen etenemisyritys kohti 
Syväriä, ja operaatiota valmistelevat saksalaiset komppanianpäälliköt 
pitivät tulkin kiireisenä koko yön. 


Saksalaiset komppanianpäälliköt tutustuivat etumaastoon ja vihol- 
lisasemien sijaintiin aamun hyökkäystä silmälläpitäen ja sain ker- 
ta toisensa perästä lähteä liikkeelle. Erääseen käyntiin sisältyi jo 
aimo annos jännitystäkin, sillä ulotimme silloin tiedustelun syvälle 
ei-kenenkään-maalle, t.s. suomalaisten kuulovartioiden ulkopuolel- 
le. Komppanian päällikkö halusi omin silmin nähdä lähimmän 
ryssänpunkkerin sijaitsemispaikan. Tiheä sumu esti kuitenkin yri- 
tyksen, vaikka etenimme n. 150-200 m päähän kohteestamme vi- 
hollisen huomaamatta. Mukanaolevilla oli itseäni lukuun ottamatta 
mukana konepistoolit. Keksittyämme ryssän vartiomiehen pala- 
simme takaisin.?* 


Tulikaste tapahtui seuraavana aamuna Näätäojan taistelussa Suistamos- 
sa. Puna-armeijan ankaran vastarinnan ja puista väijyvien tarkka-ampu- 
jien vuoksi taisteluista muodostui raskas sekä saksalaisille joukoille että 


325 Elina Sana on julkaissut isänsä Jyrki Kolkkalan päiväkirjamerkinnät teoksessa Isän sota. Kiitän Elina 
Sanaa lämpimästi niin mahdollisuudesta tutustua alkuperäisiin päiväkirjoihin kuin myös aiheeseen 
liittyvistä keskusteluista. Kolkkalan kokemuksista ks. Kujamäki 2020 ja 2022a. 

heidän tulkilleen. Kolkkala avusti aluksi suomalaista tykistöupseeria, 
joka oli tullut pataljoonan komentopaikalle yhteydenpitoa ja tulikomen- 
tojen välittämistä varten. Suomalaisluutnantti osasi kuitenkin niin hyvin 
saksaa, ettei tulkin apua juuri tarvittu. Joukkojen edetessä oli komento- 
paikankin siirryttävä lähemmäksi taisteluja, jotta yhteydenpito osastojen 
kärkeen ei olisi vaikeutunut. Viestilaukkua uuteen komentopaikkaan 
raahatessaan Kolkkala joutui konekivääri- ja tykkitulen alle, mutta onnis- 
tui kuitenkin pelastautumaan perille. Taistelujen tauottua todettiin sekä 
tappiot — saksalaispataljoonassa 40 kaatunutta ja vajaat 100 haavoittu- 
nutta — että oma ryvettynyt olemus: 


Peilistä tuskin kehtasi itseään illalla katsella, niin olivat hiki, hiek- 
ka, multa, noki ja ruudinsavu tehneet tehtävänsä. Palaneen katku, 
ryssän lemu ja ruumiin haju olivat ainaiset seuralaiset. Oli totut- 
tava katselemaan ruumiita kylmästi, olipa tehtävänämme ottaa 
tapaamiltamme kaatuneilta saksalaisilta pois panssari- ja valo- 
pistoolipatruunat.3?7 


Ensimmäistä taistelukosketusta oli odotettu ja valmisteltu suomalais- 
joukkojen selustassa yli kolme viikkoa, minkä aikana oli järjestäydytty 
lähemmäksi etulinjoja ja tutustuttu sekä edessä oleviin taistelupaikkoi- 
hin että yhteisiin operaatioihin osallistuviin suomalaisosastoihin. 
Suomalaisten puolelta valmisteluihin kuului myös saksantaitoisten 
sotilaiden seulominen suomalaisista joukoista. Jyrki Kolkkala oli ko- 
mennettu Helsingin sotilaspiiristä aluksi Hyrylän koulutuskeskukseen, 
jossa hänet oli määrä kouluttaa konekivääriryhmän johtajaksi. Kone- 
kiväärikomppanian vääpeli etsi kuitenkin samaan aikaan joukoista sak- 
san kieltä taitavia sotilaita, ja Kolkkalan ilmoittauduttua hänet määrättiin 
kuulusteluun ”kielentutkijan luo”. Kuulustelija oli Kolkkalan vanha tut- 
tu, vänrikki Karjalainen, jonka järjestämässä kuulustelussa kokelaiden 
tehtävänä oli suomentaa otteita saksalaisesta sanomalehdestä. Kolkka- 
lan hän kuitenkin vapautti käännöskokeesta luultavasti niiden taitojen 
ja kokemusten perusteella, joita tuolloin 32-vuotiaalle alikersantille oli 

siihen mennessä jo ehtinyt karttua. Ylioppilastutkinnon ja varusmies- 
palveluksen jälkeen hän oli opiskellut ekonomiksi Helsingin kauppa- 
korkeakoulussa, josta oli siirtynyt 1932 ulkomaantehtäviin. Hän oli toi- 
minut kirjeenvaihtajana Schaumanin Faneeritehtaan myyntikonttorissa 
Brysselissä ja toimittanut sieltä myös Helsingin Sanomille Belgian ja 
laajemminkin Euroopan tapahtumia käsitteleviä artikkeleita. Myöhem- 
min 1930-luvulla hän oli työskennellyt myös Suomen Saksan-konsulaa- 
tissa Stettinissä. Ulkomaankaupan tehtävät olivat sittemmin jatkuneet 
Suomessa aina sotaan asti, jolloin niistä karttunut kulttuurinen pääoma 
tarvittiin suomalais-saksalaisen sotilasyhteistyön tehtäviin. 3? 

Juna kuljetti käännöskokeessa valitut sotilaat Mikkeliin Päämajaan, 
jossa heidät liitettiin Erillisen tulkkijoukkueen vahvuuteen: ”Vierailum- 
me päättyi siihen, että meille juhlallisesti ilmoitettiin, että joutuisimme 
tulkkikomennukselle Suomeen vasta saapuneeseen Engelbrechtin divi- 
sioonaan, joka parhaillaan majaili jossakin Joensuun lähistöllä 3?9 


Tulkkiryhmä siis lähetettiin Joensuuhun, jossa siviilivaatteet vaihtuivat 
armeijan varusteisiin, ja sieltä Kiihtelysvaaraan saksalaisdivisioonan 
esikuntaan, jossa tulkit jaettiin saksalaisiin joukko-osastoihin. Kolkkala 
määrättiin majuri Albert Blumenfeldtin komentamaan 310. rykmentin 
II pataljoonaan, joka oli asettunut Kontiolahdelle. Perillä tulkin tehtävät 
alkoivat saman tien, sillä saksalaisupseereilla oli kiire saada selkoa 
edessä olevista olosuhteista ja huoltaa joukkoja ennen liikkeellelähtöä. 
Kolkkalan ensimmäinen tehtävä oli kääntää majurille suomalaiskartto- 
jen merkkejä ja selityksiä, opettaa etenemisreitin varrella olevien pai- 
kannimien oikeaa ääntämistä ja selvittää suomalaisten joukkojen ko- 
koonpanoa. Pataljoonan viestialiupseerille hän saksansi Kontiolahden 
leirialueen suomalaisia viestitiedotteita, ja toimitti sitten esikunnan 
likapyykin suomalaisen pyykkijunan käsittelyyn. 

Heinäkuun 10. päivänä 1941 käynnistyi siirtyminen Kiihtelysvaaran ja 
Värtsilän kautta Tolvajärvelle, jossa Blumenfeldtin pataljoona määrättiin 
suomalaisjoukkojen avuksi Loimolan rintamalle. Loimolassa alkoi väli- 

tystoiminta suomalaisen Jalkaväkirykmentti 56:n ja saksalaispataljoonan 
komentajien välillä: 


22.7. (tiistai) Aamulla klo 7.10 hälytettiin pataljoona jalkeille mars- 
sia varten. Kohta sen jälkeen sain määräyksen lähteä majurin 
autossa kohti Loimolaa [- —] jossa hänellä oli neuvottelu yhteis- 
toiminnassa saksalaispataljoonan kanssa olevan suomalaisrykmen- 
tin komentajan, eversti Vihman (ent. Wichmann) kanssa. Yhdys- 
upseerina toimi rykmentin huoltopäällikkö kapteeni Silanterä 
(Silander), vanhoja koulukavereita Turusta.33° 


Eversti Vihman jääkärikoulutuksessa"' hankittu saksantaito ei riittä- 
nyt neuvotteluissa alkuunkaan, ja kun myös kapteeni Silanterän kieli- 
taidossa oli puutteita, oli Kolkkalan moneen otteeseen syytä ”puuttua 
asiaan, jotta herrat olisivat ymmärtäneet toisiaan”. Pian joukot siirtyivät 
ensimmäisiin hyökkäysasemiinsa Näätäojan aseman lähettyville, josta 
venäläisten bunkkereiden valtaus alkoi yhdessä suomalaisen jalkaväki- 
rykmentin kanssa. 
Otteita Jalkaväkirykmentti 56:n sotapäiväkirjasta 25.7.1941: 


12.30: ”Iita” hallussamme ja samoin kukkula ”182”. Saksalaiset 
ovat päässet Näätäojan asemalle ja on maasto pistoraidetta myö- 
ten selvä. 

E 

16.20: Taistelun melu on miltei kokonaan vaimennut. Vain tuki- 
kohta ”Osku” lienee vielä vih. käsissä. Yksi kompp. pat!. Miettisestä 
osallistuu siellä saksalaisten kanssa tukikohdan valtaukseen. 

16.26: JR 56 alistetaan puh. ilm. saksalaiselle 163 D:lle Suvilah- 
den valtaukseen saakka. Kar.A:n käsky myöhemmin, jolla koko 
Os.V alistetaan 163 D:lle. 


330 Sana 2017: 39-40. 

331 Kenraalimajuri Einar August Vihman (vuoteen 1936 Wichmann) sotilasurasta lähemmin ks. Suomen 
jääkärien elämäkerrasto 1975: 711-712; Eversti Vihman komentaman Jalkaväkirykmentti 56:n vaiheista 
ks. Sotapolku.fi (https://www.sotapolku.fi/sotapolut/jalkavkirykmentti-56/). Viitattu 5.7.2021. 

332 Jalkaväkirykmentti 56:n sotapäiväkirja 25.7.1941. Sotapäiväkirjat-kokoelma. Jatkosodan ja Lapin sodan 
sotapäiväkirjat. Sotapäiväkirja 13075. Tiedosto 23, KA. Viitattu 15.9.2021. 


ETULINJOJEN LINKIT 199 


https://doi.org/10.21435/skst.1488 


Komentopaikka siirtyi valtausten edetessä, ja Kolkkala pysyi kiireisenä 
saksalaiskomentajan halutessa tietoja suomalaisten asemista tai selvitel- 
lessä yhteistoiminnan vaikeuksia. Heinäkuun 1941 lopussa hän merkitsi 
päiväkirjaansa: 


Uudessa paikassa jouduin heti kärkeen junailemaan tulkintehtävis- 
sä, sillä osoittautui, ettei saksalaisten ja suomalaisten joukkojen 
yhteistoiminnassa ollut kehumista. Sattui, että hajalliset osastot 
ampuivat hetkittäin toisiaan, ja kerrankin minun täytyi majurin 
vanavedessä syöksyä kiivaaseen taistelun tuoksinaan selvittämään 
tilannetta. Niin uskomattomalta kuin se aluksi näyttikin, majuri 
pystyi kuin pystyikin mahtisanallaan lopettamaan koko kahakan. 
Hirveästi karjuen hän käski saksalaisia lopettamaan ampumisen, 
välitin käskyn tuotapikaa suomalaisten puolelle, jotka myös lakka- 
sivat ampumasta ja hetken päästä kyllästyi vihollinenkin ampu- 
masta yksinään.33 


Kolkkalan muistiinpano on konkreettinen kuvaus vaaratilanteista ja 
fyysisistä riskeistä, joille tulkit luonnollisesti altistuivat taistelevien soti- 
laiden tapaan, vaikka riskit jäävätkin helposti marginaaliin silloin, kun 
katse tarkentuu kieleen, kommunikaatioon ja kääntämistä ja tulkkausta 
koskeviin kysymyksiin. Samalla siinä korostuu ylipäätään liittouman 
kommunikatiiviset tarpeet ja yhteysmiesten merkitys aseveljien link- 
kinä. Riittämätön suomen ja saksan kielen taito johti väärinkäsityksiin 
aseveljeyden molemmin puolin, hidasti yhteisoperaatioiden koordinoin- 
tia ja saattoi pahimmassa tapauksessa johtaa tilanteisiin, joissa rinnak- 
kaisilla lohkoilla toimineet suomalaiset ja saksalaiset joukot alkoivat 
ampua toisiaan. 

Erillisestä tulkkijoukkueesta tuli saksalaisille merkittävä resurssi, ja 
divisioonien esikunnat pitivät kiinni tulkeistaan viimeiseen saakka, toi- 
sinaan jopa lomakierron kustannuksella. Kolkkala pääsi ensimmäiselle 
lomalleen vasta jouluna 1941, kun oli ensin sekä anonut toistuvasti 1o- 
maa että hylkäyksistä turhautuneena pyytänyt vapautusta tulkin tehtävis- 

tään (”Syy: halusin jatkaa suomal. joukoissa. Todellinen syy oli tietenkin 
loma-anomukseni tyssääminen”).334 Esimerkiksi Aleksis Kiven päivä- 
nä jätetty loma-anomus tuli rykmentistä hylättynä takaisin muutama 
päivä myöhemmin: ”Katsoen patl. uuteen tehtään on tulkki toistaiseksi 
välttämätön. Hänen on pidettävä yhteyttä vasemmalla olevaan suomal. 
naapuriin.”335 

Loma-anomukset törmäsivät toistuvasti puuttuvaan tulkkireserviin, ja 
Kolkkala jatkoi rintamalla tehtävissä, joissa hän seurasi saksalaiskomen- 
tajaa suomalaisen naapuripataljoonan komentajan kanssa käytäviin ti- 
lanneneuvotteluihin, osallistui joukkojen vaihtojen valmisteluun, ja kun 
joukot saivat käskyn siirtyä Salmin suuntaan, oli Kolkkalalla hikisiä päi- 
viä hänen ”junaillessa” aamusta yöhön saksalaissotilaiden, ajoneuvojen 
ja hevosten lastausta junavaunuihin, ”junamiehet kun eivät tietenkään 
tainneet sanaakaan saksaa”.35 Syyskuussa hän partioi moottoripyörällä 
liikkuvien tiepoliisien tulkkina, tuurasi hetken aikaa saksalaisen ryk- 
mentinkomentajan tulkkia ja piti taistelujen aikana viestiyhteyttä suo- 
malaisiin komentajiin. 

Tulkin kiireisiin vaikutti luonnollisesti ennen muuta yleinen rintama- 
tilanne. Asemien vaihdoissa, joukkojen siirroissa tai operaatioiden ai- 
kana tulkit olivat täystyöllistettyjä, kun taas vähän rauhallisempina 
aikoina aikaa jäi tapettavaksi asti — auringonottoon, metsästykseen ja 
kalastukseen, saunomiseen naapurilohkon suomalaisten rakentamissa 
korsusaunoissa, Sakkiturnauksiin komentopaikan sotilaiden kanssa tai 
suomalaissotilaille suunnatun vihollispropagandan saksantamiseen. 
Elokuussa 1941 Kolkkala kirjoitti: 


Taistelutoiminta rajoittui tykkituleen ja hajanaiseen lentotoimin- 
taan. Ryssä harrasti lentolehtisten tiputtamista. Saksantelin niitä 
pojille ratoksi. Suomalaisia niissä kehotettiin taistelemaan puna- 
armeijan rinnalla ”Hitlerin verikoiria” vastaan. ”Verikoirat” itse 
nauroivat makeasti tällaiselle huumorille 37 


334 Karjalan Armeijan komentotoimiston kirjediaarion mukaan Kolkkalan mainitsema siirtoanomus oli 
saapunut esikuntaan 13.12.1941. Kar.AE/Kom.tsto, kirjediaario nro 8, 24.11.-31.12.41, T-2247/3-6, KA. 

Täysin toimettomaksi ei Kolkkalaa päästetty taistelutoiminnan tauoilla- 
kaan, sillä joukko-osaston tarpeet tai esikuntaupseerien mieliteot juok- 
suttivat tulkkia sekä lähellä olevissa kylissä että matkan päässä Joen- 
suussa. Periaatteessa omavarainen saksalaisarmeija teki tulkistaan 
hankinta-asiamiehen, joka kierteli etsimässä kylän suutaria, maatiloilta 
maitoa pataljoonan esikunnalle tai suomalaista näkkileipää ja riistaa 
”vatsaansa palvovalle” majurille. Sodan rauhallisempia hetkiä käytettiin 
myös juhlimiseen ja kaupankäyntiin, joista kummastakin riitti tulkille 
runsaasti tekemistä. Saksalaisten viinijuhlat ja marssilaulut tai suoma- 
laislohkolta kantautuva haitarinsoitto olivat osa taistelutaukojen ohjel- 
maa, Kolkkalan välittämänä toteutunut suomalaisten kanttiinilottien vie- 
railu saksalaiskorsun kahvikekkereillä sen kohokohtia. Tulkkia tarvittiin 
myös, kun suomalaiset puukot, kokardit, nahkakintaat tai saappaat sekä 
kaatuneilta vihollisilta otetut ruplat vaihtuivat saksalaisen ruokahuollon 
antimiin: 


Suomalaiset taas himoitsevat paitsi tietysti viinaa, myös saksan- 
limppua ja ovat valmiit syömään saksmannien ruoantähteet, ke- 
huen niitä maukkaiksi. Huomattava ero onkin siinä, että saksalai- 
silla on mausteet mukana, kun taas meikäläinen kenttäkanuuna ei 
tunne suolaa kummempaa. 


Pitkältä joululomaltaan Kolkkala palasi vuoden 1942 puolella Syvärin 
seudulle, jossa rintamalinjat tuntuivat rauhoittuneen ikään kuin odotta- 
maan kevättä, kelin paranemista ja sen mahdollistamia uusia strategisia 
siirtoja. Sodankäynti silti jatkui, ja Kolkkala siirtyi jo vakiintuneeseen 
tapaan oman pataljoonansa mukana lepovuorosta etulinjoille ja takaisin, 
mutta myös eri saksalaisyksiköistä toiseen. 

Tulkkeja oli jatkuvasti todellista tarvetta vähemmän, joten Erillisen 
tulkkijoukkueen jäseniä siirrettiin käytettäväksi sinne missä tilanne oli 
akuutein. Kolkkalaa juoksuttivat muun muassa komennukset kenttäpat- 
teriston tulikomentojen välittäjäksi, Aunuksen saksalaisen sotapoliisin 
tulkiksi tai Uuksuun yhteydenpitäjäksi suomalaisten ja saksalaisten kul- 

jetusyksiköiden välille, usein äkkilähtöinä, joiden alla ehti vielä reppunsa 
pakkaamaan, muttei enää hyvästelemään siihenastista porukkaansa. 

Kaikkein merkittävin siirto tapahtui kuitenkin keväällä 1942, kun 
kenraali Dietl ja Mannerheim sopivat joukkojen ja rintamavastuiden 
uudelleenjärjestelyistä niin, että saksalainen 163. jalkaväkidivisioonan 
siirtyi pohjoiseen osaksi XXXVI vuoristoarmeijaa ja luovutti Uhtuasta 
etelään sijoittuvan rintamalohkon suomalaisrykmenttien vastuulle. Siir- 
rot alkoivat toukokuussa Päämajan päämajoitusmestarin, kenraalimaju- 
ri Airon käskyn mukaisesti: 


Jo tähän mennessä siirrettyjen osien lisäksi 163.D siirretään koko- 
naisuudessaan, sitä mukaa kuin se vapautetaan etulinjasta, kii- 
reellisesti rautatien varteen, ja kuljetetaan rautateitse AIK [sic] 
Lapplandin määräämälle purkausasemalle sekä alistetaan AOK 
Lapplandille. Kuljetussuunnitelma Aun.R:n toimesta ensi tilassa 
PM:n Op.osastolle. Siirtojen edistymisestä Aun.R ilmoittaa tilan- 
neilmoituksissaan.339 


Alikersantti Kolkkala oli mukana vaihdoissa, joilla saksalaisyksiköt va- 
pautettiin etulinjasta: 


Alettiin heti rommilla saksalaisen komppanianpäällikön komento- 
paikassa, käytiin katsomassa asemat joka joukkueen lohkolla, mi- 
käli vihollistähystykseltä saattoi asemiin saakka päästä, jonka jäl- 
keen ryyppäiltiin taas erään saksalaisen ryhmänjohtajan korsussa.34 


Päämajassa tehdyt päätökset muuntuivat tulkkaustehtäväksi, kun tulkki- 
joukkueesta koottu seitsenhenkinen ryhmä sai tehtäväkseen toimia 
tulkkina saksalaisasemien siirtyessä suomalaisten haltuun. Asemien- 
vaihtojen ”junailua” riitti myös Kolkkalalle useamman päivän ja yön 
ajaksi, minkä jälkeen koko Erillinen tulkkijoukkue hajoitettiin ja aloi- 


339 Päämajoitusmestari, kenraalimajuri A. F. Airo, 12.5.1942; Päämajan sotapäiväkirja (1941—1943). 
Sotapäiväkirjat-kokoelma, Jatkosodan ja Lapin sodan sotapäiväkirjat. Sotapäiväkirja 20880. Tiedosto 
194, KA. Viitattu 15.9.2021. 

tettiin suomalaistulkkien siirto uusiin joukko-osastoihin. Lähes kolmek- 
si viikoksi venyneen odottelun ja lopullisen määränpään arvuuttelun 
jälkeen Kolkkala lähti matkaan kohti Alakurttia, jossa hän toimi hetken 
panssarijääkärien tulkkina. Sillä välin valmisteltiin pohjoiseen saapunei- 
den tulkkien siirtoa Willamon johtaman yhteysesikunnan alaisuuteen, 
missä yhteydessä, kesäkuun viimeisenä päivänä 1942, ”meitä tulkkeja 
määräilevät suomal. viskaalit” lähettivät Kolkkalan hänelle vieraaseen 
169. divisioonaan. Sieltä divisioonan yhteysupseeri — Roin sijoitusluet- 
telon perusteella luutnantti Sauli Viikari - komensi hänet vielä saman 
päivän aikana erämaahan, valtakunnanrajan pinnassa sijainneeseen par- 
tiotukikohtaan, jossa häntä odotti tukikohdan yhteysupseeri, vänrikki 
Theodor Aue. 
Kolkkala kirjoitti siirtymispäivänä 30.6.1942: 


Tämä, Pitkävaara nimeltään, sijaitsee toista peninkulmaa tiestä ja 
rautatiestä pohjoiseen, vielä Suomen puolella rajaa. Tukikohta on 
joka puolelta miinakenttien ympäröimä, samaten sinne johtava tie. 
Se onkin joka taholta viholliselle alttiina. 

Pitkävaarassa asusti saksalaisen pataljoonan keskuudessa suoma- 
lainen alikersantti 4 miehen kera, tehtävänään toimia tukikohdasta 
käsin tehtävillä partiomatkoilla saksalaisten oppaina eli ”vetäjinä”. 

Näitä sissejä johtanut suomalainen yhdysupseeri (vänr. Aue) 
vaihtui parhaillaan. Uuden upseerin oli määrä saapua n. viikon 
kuluessa ja tämän aikaa oli minun määrä toimia yhdysmiehenä 
(t. ”yhdysupseerina”) 34 


Vänrikki Aue mainitsee Kolkkalan saapumisen toimintakertomukses- 
saan 4.7.1942: 

Toimintani: 

28.6. Lepopäivä 


29.6. Sain käskyn siirtyä 163. divisioonaan. Kävin 378. rykmen- 
tin esikunnassa tiedustelemassa lähempiä määräyksiä. 

30.6. Saapui väliaikainen yhteysmies, alik. Kolkkala Pitkä[län?] 
vaaralle. Selostin hänelle tehtäviään. 

1.7. Ilmoittauduin 169. div. esikunnassa herra kenraali Tittelille. 
Kävin armeijakunnassa ilmoittautumassa herra majuri Parviaiselle. 

2.7. Ilmoittauduin 163. div. v.t. komentajalle, eversti Wachsmuthil- 
le. 

3.—4.7. ei erikoista.34? 


Pitkävaaran-komennus jäi kuitenkin lyhyeen, kun tukikohdassa puhjen- 
nut keltatauti vei Kolkkalan sotilassairaalan kautta toipumislomalle. Ta- 
kaisin Yhteysesikunta Roin vahvuuteen hän ilmoittautui vasta elokuun 
puolivälissä. Paluumatkan myöhästyminen aiheutti merkinnän komen- 
nustodistukseen ja määräyksen saksalaisen 169. divisioonan yhteys- 
upseerin, luutnantti Viikarin puheille, mutta uusi komennus määräsi 
hänet ilmoittautumaan Alakurtissa majuri Parviaiselle, joka silloin toimi 
XXXVI vuoristoarmeijan vanhimpana suomalaisena yhteysupseerina. 
Parviainen lähetti Rovaniemelle pyynnön saada pitää Kolkkala toimis- 
tonsa kääntäjänä, mutta vastausviestissä hänet komennettiinkin Alakur- 
tista Kemijärvelle, jossa Hanhikosken saksalaisen lentokentän tulkki, 
sotamies Ainamaa odotti jo lomalle pääsyä. Kolkkalan käännöstehtävät 
majuri Parviaisen toimistossa alkoivat lopulta vasta 21. syyskuuta, lento- 
kenttäkomennuksen päälle liitetyn loman päätyttyä. Komento armeija- 
kunnan konttoreissa oli ilmeisen kova, sillä lokakuun alussa Kolkkala 
katsoi parhaimmaksi anoa siirtoa: 


2 viikkoa täällä Alakurtissa vaikutettuani olen päättänyt pyytää 
ennemmin tai myöhemmin siirtoa muuanne. Syyt: Liian monta 
käskijää (= upseereja) yhden ”tekijän” niskassa, liian pitkä työpäivä 
(8,30—19, 12 t ruokalepo huomioituna) mielivaltainen ja tyly kohte- 
lu upseerien taholta 34 


342 Aue Willamolle 4.7.1942, ”Koskee: toimintakertomusta no 14, 28.6.—4.7.42”, T-5471/1—3, KA. 

Kesällä tapahtunut rintamavastuiden uudelleenjärjestely sekä joukkojen 
ja tulkkien siirrot olivat tuoneet Kolkkalan toisenlaiseen todellisuuteen 
— ”täysin saksalaiseen meininkiin”, jossa suomalaiset joukot olivat nyt 
saksalaisten komentajien alaisia eikä päinvastoin. Noudatettiin Saksan 
paikallisaikaa, suomalaiset kanttiinilotat olivat vaihtuneet saksalaisiin 
Schwestereihin, saksalaista oli myös paikallinen kulttuuritarjonta. Ala- 
kurtissa myös Kolkkalan toimijuus asettui toisenlaisiin rakenteisiin, 
sillä sotilaallisten hierarkioitten määrittämät komentosuhteet olivat nyt 
majuri Parviaisen johtamassa yhteystoiminnassa toisella tavoin läsnä 
kuin aiemmin Syvärin suuntaan pyrkivän saksalaispataljoonan kor- 
suissa. Käskijöiden suuri määrä muodosti uuden epämukavuustekijän, 
varsinkin kun se oli omiaan myös rajoittamaan tulkin vapaa-aikaa: Jos 
Kolkkalalla olikin vielä muutama kuukausi aikaisemmin aikaa työtehtä- 
vien välillä tutustua perinpohjaisesti Aunukseen ja sen menopaikkoihin 
tai viettää iltaa seudun tanssi-iltamissa, niin Parviaisen toimistoon pää- 
dyttyään aikaa ja tilaisuutta tämänkaltaisiin harrastuksiin ei enää jäänyt. 

Kolkkala ei kerro päiväkirjamerkinnöissään lainkaan niistä tehtävistä, 
joilla suomalaiset tai saksalaiset upseerit häntä XXXVI vuoristoarmeijan 
esikunnassa käskyttivät, mutta niihin on mahdollista palata jäljempänä 
toisten ”konttoriyhteysupseerien” kertomusten yhteydessä. Kolkkalan 
toimistokomennus jäi joka tapauksessa lyhyeksi, sillä jo muutaman vii- 
kon kuluttua hänet komennettiin tulkiksi saksalaisen kengitysmestarin 
vetämille kengitysseppäkursseille: 


Tehtävä oli tulkin kannalta vaikea. Minun on päivittäin pitänyt olla 
äänessä 8 tuntia, jota paitsi on valmisteltava iltaisin kurssikirjojen 
avulla seuraavaa päivää varten, minä kun en tietenkään ole ammat- 
timies. Saksalaisetkin myönsivät, että tehtäväni ilman tuuraajaa oli 
rasittava. Tyydyttävästi olen silti mielestäni tähän mennessä suo- 
riutunut. [--] 

Suurin osa päivää kuluu pajassa. Oleskelu siellä on nokista ja 
ilma epäterveellistä. Ainoa hyvä puoli on, että siellä on lämmintä, 
sillä pakkasta on väliin parissakymmenissä 34 

Kurssit jatkuivat marraskuun puoliväliin asti, jonka jälkeen oli vuorossa 
siirto Sallan komendantinvirastoon, ennen kuin Kolkkala sairastui uu- 
delleen entistä vakavammin ja päätyi useiksi kuukausiksi Kemin sotilas- 
sairaalaan. Tämän jälkeen päiväkirjamerkinnät käyvät hajanaisemmiksi 
ja niiden keskiössä ovat muut kuin välitystoimintaan liittyvät asiat. 
Tammikuussa 1944 Kolkkala toimi Sallan saksalaisen kenttävartion 
suomalaisen yhteysmiehenä, kun partisaanit hyökkäsivät asemaa vas- 
taan. Syntyi kahakka, jossa myös Kolkkalan oli tartuttava aseisiin ja 
jossa hän haavoittui itsekin.3% Tästä taistelusta hänelle myönnettiin 
saksalainen rautaristi, jonka vastaanottamisen jälkeen hänet tuomittiin 
lähes saman tien sotaoikeudessa 30 päivän ”kovennettuun” vankeus- 
rangaistukseen jalkarättiparin varastamisesta. Tuomion suoritettuaan 
hän palasi vielä kerran Sallaan kesäkuussa 1944, kutakuinkin samaan 
aikaan kuin liittoutuneet käynnistivät Normandian maihinnousun ja 
puna-armeijan suurhyökkäys alkoi Kannaksella. Suomen irtauduttua 
sodasta Kolkkala liitettiin vielä osaksi suomalaisjoukkoja, jotka saivat 
tehtäväkseen varmistaa entisen liittolaisen poistumisen Lapista Norjaan. 
Joukkojen jatkuvien siirtojen aiheuttamassa kaaoksessa hänen kuitenkin 
onnistui välttää pahimmat taistelut, kunnes hänet viimein kotiutettiin 
marraskuussa 1944. (Ks. luku 9, Tuokiokuvia aseveljeyden raunioilta.) 


PARTIOIDEN LINKKIMIEHET 
Kun Kolkkala ilmoittautui kesäkuun lopussa 1942 Pitkävaaran partio- 
tukikohdassa, oli hänet vastaanottaneella upseerilla, vänrikki Theodor 
Auella takana raskas kevät ja alkukesä keskellä suomalais-saksalaisia 
sotatoimia XXXVI vuoristoarmeijan lohkolla Alakurtissa. Ensimmäinen 
sotavuosi oli tehnyt Auesta nopeisiin siirtoihin käytettävän sotilaan ase- 
veljeyden pelilaudalla ja pitänyt niin hänet kuin Kolkkalan jatkuvasti 
liikkeellä osastoista ja yhteisoperaatioista toiseen. 

Maalis-huhtikuun 1942 taitteen toiminnasta lähetetty toimintakerto- 
mus on tästä hyvä osoitus: Samaan aikaan kun vänrikki Teräs seurasi 


345 Kenttävartion taisteluista ilmestyi sodan jälkeen Kolkkalan salanimellä ”Jyrki Kareinen” kirjoittama 
juttu Kansa Taisteli -lehdessä, joka seuraa hyvin pitkälle Kolkkalan päiväkirjamerkintöjä. Ks. Kareinen 

Rovaniemellä saksalaissantarmeja erilaisiin poliisi- ja järjestyksenpito- 
tehtäviin, Aue oli ollut kaksi viikkoa ”maastossa”, minkä vuoksi joitain 
toimintakertomuksia oli jäänyt toimittamatta. Nyt hän palasi menneiden 
viikkojen tapahtumiin. Lyhyen esikuntakomennuksen jälkeen Aue oli 
siirtynyt ensin divisioonan S-pataljoonaan%** väliaikaiseksi yhteysupsee- 
riksi ja siitä heti samoissa tehtävissä 139. vuoristojääkärirykmentin pio- 
neerikomppaniaan, jonka oli määrä suorittaa miinoituksia suomalaisen 
Kevyt osasto 3:n lohkolla. Miinoitettavalla alueella liikkui kuitenkin vi- 
hollisjoukkoja, joita saartamaan lähetettiin suomalais-saksalainen komp- 
pania, Aue sen yhteysupseerina ja taisteluihin osallistuvana sotilaana. 


Siirryn joukkojen kanssa kenttävartioon. 28.3. klo 4.00, kun joukot 
siirtyvät kenttävartiosta asettuakseen marssijärjestykseen, tapahtuu 
vihollisen hyökkäysyritys kenttävartiota vastaan. Alussa syntyy 
yleinen hämminki, mutta vihollinenkaan ei käytä tilaisuutta hy- 
väkseen ja vetääntyy. Itse joudun m.m. lähitaisteluun 5 vihollisen 
kanssa, mukanani 1 saksalainen aliupseeri, jonka kuluessa kaadan 
1 vihollisen, toiset pakenevat. 

Kahakan jälkeen, kun vihollinen on vetääntynyt, lähden yhdiste- 
tyn saksalais-suomalaisen partion (vahvuus 1+20) kanssa tieduste- 
lemaan, mitä vihollinen tekee. Totean että vihollinen on vetäänty- 
nyt majapaikkaansa. Lähestyn majoitusaluetta vartioasemiin asti.34 


Runsas vuorokausi myöhemmin alkoi suomalaisen Kev.Os 3:n ja sak- 
salaisosaston hyökkäys venäläisosastoa vastaan, tarkoituksena tyhjentää 
alue vihollisesta ja suorittaa miinoitus. Saksalaisen Jagdkommandon yh- 
teysupseerina Aue oli jälleen mukana kahakoissa, joissa kaatui kolme ja 
haavoittui kuusi saksalaissotilasta. Seuraavana päivänä miinoitus voitiin 
suorittaa, ja Aue oli mukana tehtävää varmistavien suomalaisen ja sak- 
salaisen osaston yhteysupseerina. Aprillipäivänä Aue sai luutnantti Boris 
Saarmaalta käskyn ”palata viipymättä S-pataljoonaan”, jonka yksi komp- 


346 Kyse on saksalaisesta ”suopataljoonasta” (Sumpf-Bataillon), jonka komentajana toimi majuri von 
Ludowig. 

pania oli määrätty siirtymään Kilistunturille ja ottamaan Kev.Os.3:n 
tunturille perustamat kenttävartiot haltuunsa. Kahden seuraavan päivän 
ajan Auen tehtävinä oli vaihdon aiheuttamien ”kysymyksien selvittely”, 
minkä jälkeen hän luovutti yhteysupseerin tehtävät luutnantti Sneitzille. 

Samanlaisissa tehtävissä toimi myös vänrikki Heinz Theodor 
Mintzel, joka oli vielä kesäkuussa listattu Petsamossa operoivan XIX 
vuoristoarmeijan esikunnan yhteysupseerivahvuuteen, mutta komen- 
nettu pian sen jälkeen Alakurttiin ja Kev.Os.3:n yhteysupseeriksi ja tul- 
kiksi. Heinäkuussa 1942 Mintzel raportoi esimiehilleen: 


16.7.42 sain käskyn ilmoittautua luutn. Saarmaalle Alakurtissa, jos- 
ta minut samana päivänä komennettiin yhdysupseeriksi ja tulkiksi 
Kev.Os.3:een. Ilmoittauduin mainitussa osastossa klo 16:30. 

17. ja 18.7.42 toimin yhdysupseerina ja tulkkina saksalaisen pie- 
ne[e]n osaston maastotiedustelussa Voitatunturin maastossa. Tie- 
dustelu koski miinakenttien sijoittamista mainitussa maastossa.3/$ 


Aue ja Mintzel ovat esimerkkejä sotilaallisten operaatioiden linkkimie- 
histä, jotka vastasivat etulinjassa yhteistoiminnan sujuvuudesta. He 
sukkuloivat eri joukko-osastojen välillä päätehtävänään pitää yhteyttä 
saksalaisjoukoille alisteisiin tai niiden naapureina oleviin suomalaisiin 
joukkoihin sekä koordinoida konkreettisia sotilaallisia toimia niin, että 
yhteystoiminnan molemmin puolin tiedettiin sekä operaation yhteiset 
tavoitteet että osallistuvien joukko-osastojen vastuut. Vihollinen oli 
näkö- tai kuuloetäisyyden päässä, joten läsnä oli jatkuvasti taistelujen 
mahdollisuus sekä sodan väkivaltaisuus, kuoleman tai haavoittumisen 
uhka. 

Auen ja Mintzelin kaltaisten yhteysmiesten toimintakertomuksissa 
huomio kiinnittyy siihen, kuinka yhteydenpidon todellinen sisältö, kie- 
lellinen välittäminen, jää ikään kuin luettavaksi rivien välistä. Niissä 
harvoin kerrotaan lähemmin, mitä jokapäiväinen yhteydenpito ”alueel- 
la oleviin saksalaisiin sekä naapureina oleviin saksal. joukko-osastoi- 

hin”3%, ”tavanomainen yhteystoiminta” tai toiminta maastotiedustelu- 
jen yhdysupseerina ja tulkkina piti sisällään. Kertomuksien pääosan vie 
usein operaatioiden ja niissä koituneiden tappioiden yksityiskohtainen- 
kin kuvaus, kun taas suomalaisten ja saksalaisten joukkojen välisestä 
kommunikaatiosta kiinnostunut lukija joutuu muihin lähteisiin ja kon- 
tekstitietoon perustuen päättelemään, millaista konkreettista toimintaa 
kätkevät taakseen raporttien ilmaukset kuten ”avustaminen”, ”yhteyden- 
pito” tai ”kysymysten selvittely”. 

Auen tehtävänä oli välittää suomalaisesta tai saksalaisista esikunnista 
tulevia määräyksiä tai tiedustelutietoja yhteisoperaatioiden valmistelun 
tueksi, välittää tiedustelu- tai muuta tietoa suomalaisista etulinjoista 
saksalaisrykmenttien tai pataljoonien esikuntiin, välittää kulloinkin ko- 
mentavan upseerin käskyt sekä operaatioiden alla että niiden aikana, 
ja välittää suomalaisten ja saksalaisten sotilaiden näkemykset heidän 
keskustellessa esimerkiksi kenttävartion olosuhteisiin liittyvistä asioista. 
Kaikkea tätä välitystoimintaa määrittävä ja Auen läsnäoloa vaativa teki- 
jä oli kielimuuri, joka oli ylitettävä, jotta eri kieltä puhuvien sotilaiden 
tehokas yhteistoiminta ylipäätään oli mahdollista. On tietysti määrittely- 
kysymys, mikä näistä välitystehtävistä oli ”varsinaista? tulkkausta. Kah- 
den upseerin tai rivisotilaan välissä seisoessaan hän on todennäköisesti 
toteuttanut sitä, millaiseksi tulkin roolin tänään prototyyppisesti kuvit- 
telemme (ks. kuva 11). Mutta myös muihin välitystehtäviin liittyy olen- 
naisella tavalla translatorisuus: Saksalaiselta esikuntaupseerilta saadut 
käskyt ovat kääntyneet joko heti paikan päällä suomenkielisiksi muis- 
tiinpanoiksi tai puhelinviesteiksi, tai sitten saksaksi tehdyt kirjaukset on 
mietitty suomeksi sohjoisen hiihtomatkan aikana ennen niiden välittä- 
mistä suomalaisen osaston komentajalle. 

Hyvin usein yhteisten sotatoimien edellyttämä välitystoiminta jää 
viikkokertomuksissa vielä tätäkin implisiittisemmäksi. Suomalaisiin 
erillisyksiköihin, kuten Rajajääkäripataljoonaan, Sissipataljoonaan tai 
Osasto Pennaseen sijoitetut yhteysupseerit ja tulkit olivat koko ajan soti- 
laallisten yhteisoperaatioiden keskiössä, mutta viikkokertomuksissaan 


349 Kurri Willamolle 20.6.1943, ”Koskee: Toimintakertomusta 6.6.—30.6.43”, T-5471/6. 
350 Grandell Wahrenille 3.4.1943, ”Koskee: Toimintakertomusta 18.3.—3.4.43”, T-5471/6. 

Kuva 11. JR 50:n komentaja majuri Aho neuvottelee saksalaisten upseerien kanssa 
Suvilahdessa 21.8.1941. Samalta päivältä JR 50:n sotapäiväkirjaan on kirjattu: ”14:35 
otti rykm. kom. yhteyden saksalaisiin tervehtien saksalaisen JR310:n komentajaa 
eversti Wachsmuthia Suvilahden tienhaarassa.” Vasemmalla tulkkina toiminut 
alikersantti, joka on toistaiseksi jäänyt tunnistamatta. (SA-Kuva/38634, TK-kuvaaja 
E. Manninen. CC BY 4.0.) 


he usein häivyttivät itsensä ja toimijuutensa lähes kokonaan. Kun esi- 
merkiksi luutnantti Äke Svensk kertoo toimintakertomuksessaan, että 
”oma partiomme on 2.—4.7. todennut ryssän puolella seuraavat kenttä- 
vartiot ja tähystyspaikat |- -]””, niin tästä on käytännössä mahdotonta 
sanoa millään varmuudella, kuvaako hän Rajapataljoonan partiotoimin- 
taa esikunnasta saamiensa tietojen pohjalta vai samalla tavoin omien 
kokemusten valossa kuin viikkoa aiemmin: 


351 Jalkaväkirykmentti 50:n sotapäiväkirja 21.8.1941. Sotapäiväkirjat-kokoelma. Jatkosodan ja Lapin sodan 
sotapäiväkirjat. Sotapäiväkirja 12952. Tiedosto 17, KA. Viitattu 23.6.2023. 
352 Svensk Willamolle 4.7.1942, ”Koskee: Viikkoilmoitusta”, T-5471/1—3, KA. 

Olin 20.6.—26.6.42 partiossa saksalaisten kanssa Tenniöjoen var- 
ressa Liinahatun seudulla. Tarkoituksena oli, vihollisen vankeudes- 
ta palanneen stm. Lauri Kolehmaisen avulla, siepata häntä vastaan 
tulevan partion, jonka oli määrä saapua Tenniöjoelle, aikaisemmal- 
le ylimenopaikalle 24.6., sekä odottaa mainitussa paikassa 26.6.42 
asti. 

Partiomme vahvuus: 

Saksalaisia 2 ups. + 42 miestä, 

Suomalaisia 2 ups. (joista toinen radioupseeri os. Paatsalosta) + 
1 au. + 3 miestä sekä stm. Kolehmainen. 

Tehtävä suoritettiin järjestämällä väijytyksiä ja tähystyksiä, stm. 
Kolehmaisen liikkuessa jokivarressa [- -] 


Oman toiminnan liudentuessa partiointi- ja taistelukuvauksiin myös 
tiedot tulkkaustoiminnasta jäävät lukijan pääteltäviksi toimintakerto- 
muksen muiden vihjeiden avulla. 

Jotkut rintamajoukkojen yhteysupseereista ja tulkeista puhuivat myös 
venäjää, joten heidän tehtävikseen lankesi vihollisen sotavankien kuulus- 
telu joko heti vangitsemisen jälkeen komppanioiden komentopaikoilla 
tai sitten myöhemmin vähän taaempana esikuntien korsuissa. Vän- 
rikki Aue oli yksi heistä. Kesäkuun lopulla 1942 hän kirjasi toiminta- 
kertomukseensa erään kuulustelutilanteen: 


Ollessani 3/RajaP:ssa tuli komppanian majoituspaikalle 2 venä- 
läistä, jotka olivat karanneet Sallan vankileiriltä ja oltuaan 7 vuoro- 
kautta maastossa antautuivat vapaaehtoisesti uudestaan vangiksi. 
Jouduin niitä kuulustelemaan. Toinen sanoi yrittäneensä paeta ve- 
näläisten puolelle, toinen taas halusi pois vankileiristä, koska siinä 
saa huonoa ruokaa ja miehet kuolevat nälkään. Hän yritti muka 
joko saksalaiseen tai suomalaiseen joukko-osastoon, jossa voi olla 
työssä ja saada enemmän ja parempaa ruokaa kuin vankileirissä.35 


353 Svensk Willamolle 27.6.1942, ”Koskee: Viikkoilmoitusta”, T-5471/1—3, KA. 
354 Aue Willamolle 27.6.1942, ”Koskee: toimintakertomusta no 13, 21.-27.6.42”, T-5471/1—3. 


212 6 RINTAMAN YHTEYSMIEHET 


https://doi.org/10.21435/skst.1488 


Venäjäntaitoinen oli myös Pietarissa syntynyt vänrikki Paul von Bagh. 
Seuraavassa on ote hänen toimintakertomuksestaan 31. marraskuuta 


1942: 


13.-15.11.42 

Venäjänkielen taitoisena jouduin XVIII AKE:n pyynnöstä ko- 
mennukselle Luftflotte 5:n XVIII AKE:ssa olevan yhteysupseerin 
lentäjäyliluutn. Gestlen kanssa Suomussalmelle suorittaakseni 
vankileirin 1:n sairaalassa hoidettavana olevan venäl. svangin, len- 
täjäyliluutnantti Astakovin jatkokuulustelun. 

Yleisvaikutelma yllämain. svangista oli, että hän leikkauksen 
sekä pitkäaikaisen sairauden vuoksi oli ruumiillisesti kovin heikko- 
na, niin että hänen oli usein kovin vaikeata seurata kysymyksiäni. 

Hänen uskonsa kommunismiin sekä Neuvostoliiton lopulliseen 
voittoon oli järkkymätön. Hän mainitsi m.m., että vuonna 1943 
saksalaiset ajetaan pois Neuvostoliitosta ja sitten Neuvostoliiton 
avulla myös Suomesta. 

XVIII AKE:sta olimme myös saaneet mukaamme ilmavalokuvia 
venäläisten Haikolassa olevasta partisaanileiristä ja kuulustelin 
samalla myös erästä Bogdanov nimistä venäläistä, Itä-Karjalasta 
kotoisin olevaa partisaanivankia, joka suhteellisen hyvin pystyi 
kertomaan, mitä missäkin valokuvassa näkyvässä talossa sijaitsi.35 


Saksalaiskomennuksessa olevilla rintamilla sotavankikuulustelujen pää- 
vastuu oli vuoristoarmeijan esikuntien tiedustelu- ja valistusosastoilla 
(ns. ”Ic”), mutta suomalaiset, venäjää taitavat yhteysupseerit ja tulkit 
olivat kuulusteluissa ilmeisen tärkeä täydentävä resurssi, varsinkin kun 
saksalaisjoukoilla oli jatkuva puute venäjäntaitoisista tulkeista.35* Vaikka 
lähteistä ei käy millään tavoin ilmi tähän liittyviä suunnitelmia, oli ve- 
näjäntaitoisia suomalaisia yhteysmiehiä joka tapauksessa päätynyt jokai- 
seen saksalaiseen armeijakuntaan. Von Baghiin turvauduttiin Kiestingin 


355 Von Bagh Willamolle 31.11.1942, ”Koskee: toimintakertomusta ajalta 16.11.-30.11.42”, T-5471/1—3, KA. 
356 Esim. von Bagh Willamolle 15.12.1942, ”Koskee: toimintakertomusta ajalta 1.12.—15.12.42”, T-5471/1—3, 
KA. 

lohkolla, Aueen Alakurtissa, kun taas Petsamossa, kenraali Schörnerin 
komentaman XIX vuoristoarmeijan toiminta-alueella saksalaisia kuulus- 
telijoita avusti sotilasvirkailija W. Boije. Tulkiksi vuoristoarmeijan esi- 
kuntaan komennettu Boije raportoi säännöllisesti toiminnastaan sekä 
sotavankikuulustelijana, kuulustelujen tulkkina että kuulusteluista syn- 
tyneiden pöytäkirjojen kääntäjänä. Näin myös maaliskuussa 1943: 


Ollut läsnä sotavankien kuulustelussa ja pitänyt yhteyttä Ic:n kans- 
sa [--] Laatinut lisäkuulustelupöytäkirjoja ja suorittanut sotavan- 
kien kuulustelupöytäkirjojen käännöksiä.37 


Monikielisiä asetelmia oli useita ja niissä heijastui kunkin rintamaloh- 
kon yhteistoiminnan ominaispiirteet tai, kuten Petsamossa, sijainti 
useiden valtakuntien rajamaastossa. Boijen ja muiden suomalaistulk- 
kien tehtävät täsmentyivät aina tapauskohtaisesti. Saksalaiskomppanian 
ottama vanki päätyi divisioonan tai armeijakunnan tiedustelu-upseerin 
kuulusteltavaksi, jolloin tulkkina toimi joko saksalaisten oma tulkki, tai 
kuulustelu annettiin kokonaan esimerkiksi Boijen tehtäväksi saksalaisen 
upseerin ollessa läsnä; syntyneet saksankieliset pöytäkirjat käännettiin 
joka tapauksessa myös suomalaisten joukkojen ja Willamon tiedoksi.3$ 
Suomalaiselle kenttävartioasemalle loikannut puna-armeijan sotilas 
kuulusteltiin ensin suomalaisessa komentopaikassa ennen kuin siirret- 
tiin Rovaniemelle tai saksalaisten jatkokuulusteluihin.35? Suomalaisia oli 
mukana myös norjalaisten siviilien tai suomalaistaustaisen, englantilais- 
ten värväämän vakoojan kuulusteluissa — tulkkeina, kuulustelijoina tai 
kuulustelupöytäkirjojen saksantajina.3** 


357 Boije Wahrenille 19.3.1943, ”Koskee: Toimintakertomusta ajalta 4.3.-19.3.43”, T-5471/6, KA. 

358 Esim. käännös Fjodor Michailowitsch Malinin sv.kuulustelupöytäkirjasta 30.3.1943. Kuulustelijana 
Lt. Meindl, tulkkina Sdf. Paul, ”käännöksen vakuudeksi” sot.virk. W. Boije, T-5471/6, KA. 

359 Esim. ”puna-armeijalaisen Kostandin Sirodin” kuulustelupöytäkirja 28.2.1943, kuulustelija luutnantti 
E. Rautavesi, tulkkina vääpeli J. Maksimainen, T-5471/6, KA. 

360 Esim. käännös ”Norjalais-vaimon Ele Persen'in, kotoisin Hammernes'istä” kuulustelupöytäkirjasta 
4.4.1943. Kuulustelija Ogefr. Braun, käännöksen vakuudeksi sotilasvirkailijat Grandell ja Boije; 
kuulustelupöytäkirja sotavanki Vieno Heikkisen puhelinkuulustelusta ja varsinaisesta kuulustelusta 
4.5.1943, kuulustelussa läsnä majuri Wolter, tulkkina ja kuulustelijana luutnantti Backman T-5471/6, 
KA. 

Kuulustelijoiden työhön kohdistui suuria odotuksia. Kuulustelut 
heti etulinjan takana tai myöhemmin divisioonan tai armeijakunnan 
korsuissa antoivat tietoa vihollisen joukoista, niiden aseistuksesta ja 
muusta varustuksesta, joukoissa vallitsevista mielialoista tai vastapuolen 
yhteiskuntaa koskevista asioista, minkä avulla voitiin suunnitella tulevia 
sotatoimia kuten myös vihollisjoukoille suunnattua propagandaa." Suo- 
malaistulkkien panos oli tässä suhteessa ilmeisen suuri, kuten eversti- 
luutnantti Wahrenin kirjaamasta palautteesta käy ilmi: 


AK:n [armeijakunnan] esikuntapäällikkö ev. Degen lausui [- -] että 
hän on erittäin tyytyväinen sotvirk Boijen työhön kuulustelijana 
väittäen hänen usein saaneen selville sellaisiakin tärkeitä asioita, 
joita saksalaiset kuulustelijat eivät ole kyenneet selvittämään.3*? 


Propagandan osalta sotavankikuulustelujen merkitykseen paneutui esi- 
merkiksi majuri Parviainen raportissaan keskusteluista, joita hän oli 
käynyt Alakurtin suunnan divisioonien ja armeijakunnan komentajien 
kanssa kesä-heinäkuun vaihteessa 1942. Yksi saksalaisupseereista oli 
esittänyt tärkeimpien tiedustelutoimistojen ja propagandakomppanian 
yhteistyöstä varsin kriittisiä havaintoja, jotka Parviainen piti aiheellisena 
pitää esillä myös suomalaisten omaa propagandaa tehostettaessa. Vain 
ajankohtaisella kuulustelutiedolla taattiin toimiva, vastaanottajia tarkoi- 
tuksenmukaisesti puhutteleva viesti. Parviainen referoi Willamolle kuu- 
lemaansa arvostelua: 


[- -] mutta tärkeintä on sotavankien kuulustelu ja keskustelu hei- 
dän kanssaan. Näin kerätään ainehisto, ja pidetään se ajan tasalla. 
Täten voidaan iskeä viimeisimpiin politrukkien puheisiin, mieli- 
aloihin, kulloinkin esiintyviin puutteisiin ja yleensä ajankohtaisiin 
päivän kysymyksiin vihollisen keskuudessa. Niihin on iskettävä ja 


361 Sotavankien merkityksestä ja käytöstä tiedonlähteenä, työvoimana, panttivankina, suojakilpinä, 
propagandan esimerkkinä hyvästä kohtelusta vielä taisteleville tovereille tai sisäpoliittisen 
vaikuttamisen välineenä sodan jälkeen ks. esim. Ferguson 2003: 416—445, Kujala 2008: 151, 
Elfvengren, Kosonen & Laidinen 2010: 56-72 tai Danielsbacka 2013: 35. 

362 Wahren Willamolle 5.4.1943, ”Koskee: Taistelutoiminta 20.3.—5.4.43”, T-5471/6, KA. 

tällöin kaiutin pitkällä kantosäteellä on hyvä. Täten saadaan myös 
lentolehtiset ajankohtaisiksi ja kunkin rintamaosan olosuhteisiin 
vetoaviksi. Hän moitti ettei standardi lentolehtisillä ole ollut toivot- 
tua vaikutusta. Siis 100.000 lentolehtistä ei ole mikään ”potaatti”, 
joka sopii joka sopan kanssa, vaan on aina tarjottava sitä, mikä 
menee kaupaksi vihollisen ajatusmaailmaan 39 


Samanlaisia havaintoja esitti myös vänrikki Aue, joka toimi elokuussa 
1942 hetken 163. jalkaväkidivisioonan esikunnassa yhteysupseerina ja 
oli ottanut tehtäväkseen arvioida saksalaisten harjoittaman lentolehtis- ja 
kovaäänispropagandan sisältöä. Aue etsi syitä sille, miksi yliloikkarien 
määrä oli nyt asemasodan vaiheessa vähentynyt huomattavasti sitten 
sodan ensimmäisten kuukausien. Auen mukaan yksittäisen sotilaan 
oli asemasodan aikana tietysti aiempaa vaikeampi jättää asemaansa 
esimiesten huomaamatta, mutta erityisen kriittisesti oli tarkasteltava 
rintamapropagandasta vastuussa olevien yksikköjen yhteistyötä ja propa- 
gandan sisältöä. Auen havaintojen mukaan propagandan perusongelma 
oli, että tehtävään koulutetut propagandamiehet joutuvat rintamalla toi- 
mimaan divisioonien tiedustelu-upseerin alaisina, joka ”kylläkin omaa 
sotilaalliset edellytykset ja koulutuksen, mutta jolta useimmiten puuttuu 
propagandistinen koulutus propagandatyön onnelliseksi hoitamisek- 
si”3%, Erilaisten mielipiteiden kohdatessa sotilasvirkamiehen esittämät 
propagandatoimet jäivät usein tiedustelu-upseerin näkemysten jalkoihin 
sillä seurauksella, että lentolehtisten tekstiin jäi toivomisen varaa. Aue 
arvioi erityisesti propagandan sisältöä ja kieltä: 


Niiden teksti useassa tapauksessa ei sopeudu venäläisen kolchosni- 
kin ajattelu- ja sen raakoihin sanontatapoihin, joita hän on tottunut 
kuulemaan politrukiltaan. Teksti ei rajoitu yhteen tai pariin yksin- 
kertaiseen totuuden sanaan, jotka yksinkertaisinkin kolchosnik ta- 
juaa, vaan teksti on laadittu eurooppalaisen miehen kulttuuritasoa 
silmälläpitäen. 


363 Parviainen Willamolle 11.7.1942, T-5471/1—3, KA. 
364 Aue Parviaiselle 8.8.1942, ”Koskee toimintakertomusta no 19.2.-8.8.42”, T-5471/1—3. 

Analyysi kulkeutui Willamon tiedoksi majuri Parviaisen koostavassa toi- 
mintakertomuksessa, johon Auen havainnot oli liitetty lähes sanasanai- 
sena kopiona. Siitä ne jäljentyivät vuorostaan raporttiin, jonka Willamo 
toimitti Päämajan käyttöön pari viikkoa myöhemmin 3 Venäjää osaavat 
yhteysmiehet olivat kaiken kaikkiaan resurssi, joka mahdollisti sekä tie- 
donhankinnan sotavangeilta että viholliselle suunnatun propagandan 
arvioinnin, ja avasi siten yhden kriittisen näkökulman saksalaisten rin- 
tamalohkojen toimintaan, jota yhteysupseerit ja tulkit toimenkuvansa 
mukaisesti joka tapauksessa tarkkailivat. 


Korsujen käännöskoneet 


Sotavankikuulustelujen ja propagandan kautta on jo avautunut näkö- 
kulma tehtäviin, jotka työllistivät Auen, Boijen, von Baghin, Kolkkalan 
ja Mäntzelin kaltaisia, sotilasarvoltaan nuorempia yhteysmiehiä heidän 
toimistovuorojensa aikana. Kuulustelupöytäkirjojen ja vihollispropagan- 
dan lisäksi saksalais- yhtä hyvin kuin naapuruston suomalaisjoukko- 
jen esikunnissa tuotettiin runsaasti tekstejä, joilla asevoimat ohjasivat 
joukko-osastojensa toimintaa, sotilaiden ja siviilien rinnakkaineloa sota- 
toimialueella tai joilla aseveljet informoivat toisiaan käynnissä olevista 
operaatioista tai operaatioilla saavutetuista tuloksista. Kaikesta tästä vies- 
tinnästä aiheutui runsaasti käännettävää niin saksalaisesikuntiin yhtä 
hyvin kuin saksalaisjoukoille alistettujen suomalaisyksiköiden esikun- 
tiin sijoitetuille yhteysupseereille ja tulkeille silloin, kun he eivät olleet 
liikkeellä sotatoimialueella suomalais-saksalaisten yhteisoperaatioiden 
linkkeinä. 

Rintamajoukkojen esikunnissa päivystäneiden yhteysupseerien päi- 
vittäiset käännösviestinnälliset tehtävät kuittaantuvat viikkokertomuksis- 
sa usein vain ylimalkaisella maininnalla, että kirjoittaja on raportointi- 
viikolla ”jatkuvasti toiminut Osasto Puroman esikunnassa suorittaen 


+» » 


saksannos- ja suomennostöitä”, ”kääntänyt viestejä puoleen ja toiseen” 


365 Parviainen Willamolle 8.8.1942, T-5471/1—3; Willamo Melanderille 22.8.1942, T-17215/2, KA. 

tai suorittanut ”käännös- ja tulkkitehtäviä” tai ”tuodut käännöstyöt”. 366 
Päivittäisinä rutiinitehtävinä niiden sisältöjä ei ilmeisesti pidetty tarpeel- 
lisena eritellä esimiehille sen lähemmin, kun raportoinnissa keskityttiin 
kuvaamaan paikallisia sotatapahtumia, esikunnan upseerien keskuudes- 
sa vallitsevia mielialoja tai näkemyksiä aseveljeyden tilasta — seikkoja, 
joista yhteysesikunnan johto ja sen välityksellä Päämaja halusivat pysyä 
keskeytyksettä ajan tasalla. 

Kuva yhteysupseereja työllistäneiden ”erilaisten käännöstehtävien” 
sisällöstä kuitenkin täsmentyy hieman, kun viikkoraporteista haravoi ko- 
koon yksittäiset, aavistuksen täsmällisemmät maininnat tehtävien sisäl- 
löistä ja kontekstitiedot niiden toimeksiantajista. Lisäksi arkistoista löy- 
tyy yksittäisiä kopioita käännöksistä, jotka on toimitettu viikkoraporttien 
mukana yhteysesikuntaan tiedoksi. Aiheiden kirjo on lopulta huomatta- 
va: Yhteysupseerit käänsivät suomalaisten naapuriosastojen käyttöön 
saksalaisen komentavan upseerin, esikuntapäällikön (la) tai tiedustelun 
(Ic) toimittamia päivittäisiä käskyjä, kirjeitä, tilannetiedotuksia, taistelu- 
kertomuksia ja tiedustelutietoja — sotavankien kuulustelupöytäkirjojen 
lisäksi esimerkiksi tietoja vihollisen miehistö- ja materiaalitappioista ja 
tykistötilanteesta tai saksalaisten suorittamista miinoituksista. Saksa- 
laisten venäjänkielistä tai puna-armeijan saksankielistä propagandaa 
suomennettiin suomalaisten komentajien tiedoksi, samoin saksalaiset 
kollegat saivat käännöksiä suomenkielisestä vihollispropagandasta. 
Tehtävät sisälsivät myös erilaisten koulutustekstien kääntämistä tai sa- 
nastojen koostamista esimerkiksi suomalais-saksalaisten kenttävartios- 
tojen käyttöön. 

Sotilaallinen yhteistoiminta edellytti päivittäistä yhteydenpitoa alueen 
saksalaisten ja suomalaisten joukko-osastojen kesken. Varsinkin konk- 
reettisten operaatioiden aikana tämä saattoi käytännössä tarkoittaa, 
kuten luutnantti Jernström raportoi Kiestingistä keväällä 1944, ”keski- 
määrin 60 puhelinkeskustelua vuorokaudessa, lisäksi aina 15 koneella 


366 Esim. luutnantti Molander Willamolle 7.3.1942, ”Koskee: toimintakertomusta”; luutnantti Kalima 
Willamolle 11.7.1942, ”Koskee: Toimintakertomusta”; luutnantti Herlin Willamolle 25.7.1942, ”Koskee: 
Viikkokertomusta”; luutnantti Kurri Willamolle 1.8.1942, ”Koskee: toimintakertomusta ajalta 25.7.— 
1.8.42”; luutnantti Karinen 20.8.1943, ”Koskee: Toimintakertomusta ajalta 11.8.-20.8.43”, T-5471/1—4. 

kirjoitettua sivua käännöksiä”. Majoitus, huolto, tienrakennus- ja lin- 
noitustyöt, liikenne- ja viestiyhteydet sekä muut saksalaisjoukkojen 
ylläpitoon liittyvät kysymykset tuottivat määräyksiä, kirjelmiä ja laskuja, 
joiden suomentamisesta tai saksantamisesta aseveljen tiedoksi yhteys- 
upseerit niinikään vastasivat. Otteet 6. vuoristoarmeijan yhteysupsee- 
rin, luutnantti Kurt Backmannin toimintakertomuksista välittävät kuvan 
käännöstehtävistä loka- ja joulukuussa 1942: 


24. X. 42 sai allekirjoittanut käskyn lähteä ryhmämme kanssa 
autiotuvalle. (Saks. kenttävartio No 1.) Saksalaiset antoivat joitakin 
talvivarusteita lainaksi kunnes saamme omalta joukko-osastolta. 
Sukset lähetetään meille myöhemmin. Tarkoituksena on käyttää 
meitä partiomatkoilla oppaina. Sain erikoistehtäväksi ottaa yhtey- 
den suom. kenttävartioon Akkajärvellä ja laatia saksalais-suomalai- 
sen, mahdollisimman laajan mutta yksinkertaisen sanaston, joka 
soveltuu erikoisesti kenttävartion käyttöön. 


14. XII. 42 kävin esittäytymässä Luostarin lentokentän komenta- 
jalle ev. luutn. von Akenille. Ev.luutnantilla ei ollut minkäänlaisia 
tietoja Työvoimatoimikunnan kirjelmästä 18. VIII. 42, joka kos- 
kee: Saksan Suomessa olevien puolustusvoimien töissä käytettävän 
työvoiman säännöstelyä. Hänen pyynnöstä käänsin hänelle hänen 
tulkkinsa (lotta M. Haglund) kanssa sopimuksen saksan kielelle, 
samoin kuin muutama kohta kiertokirjeestä No 3/42, jossa puhu- 
taan yhteysupseerin tehtävistä suomalaisten työläisten loma-asiois- 
ta. Jotta siellä toimivat työläiset saisivat tietoon, millä tavoin heidän 
loma- ynnä muut asiat järjestetään, ehdotti ev. luutn. v. Aken, että 
kiertokirjeestä No 3/42 hänelle käännetyt kohdat saattaisin myös- 
kin heidän tietoon. 3*8 


Monet suomalaisten siviiliviranomaisten tai Saksan armeijan määräyk- 
set ja ohjeet koskivat saksalaissotilaiden toimintaa alueilla, joilla oltiin 


367 Jernström majuri Lagerlöfille, ”Koskee: Toimintakertomusta 27.4.—17.5.44”, T-5471/9. 
368 Backmanin toimintakertomukset Willamolle 2.11. ja 18.12.1942, T-5471/1—3, KA. 

kosketuksissa siviiliväestön kanssa. Kaikkiin toimenpiteisiin liittyvistä 
kirjelmistä toimitettiin usein suomennokset tiedoksi kulloisenkin armei- 
jakunnan muille yhteysupseereille ja paikalliskomendanteille, ja lopulta 
toimintakertomusten mukana Rovaniemelle Willamon esikuntaan, joka 
sai tätäkin kautta kuvan aseveljeyden paikallisista suhdanteista. Esimer- 
kiksi suomalaisen työvoiman käyttö saksalaisjoukkojen palveluksessa tai 
jokien ja järvien ryöstökalastus kiellettiin. Tällaisilla määräyksillä pyrit- 
tiin suojaamaan suomalaisten omaisuutta ja elinkeinoja tai turvaamaan 
suomalaisyhteiskunnan toimivuus. ”Saksan puolustusvoimien ja suo- 
malaisen siviiliasutuksen välisten ystävällisten suhteiden ylläpitämiseksi 
ja syventämiseksi” Organisation Todt järjesti talvella 1943-1944 ilmai- 
sen ruokailun suomalaisille koululaisille, joiden isät olivat kaatuneet tai 
edelleen rintamalla, ja näistä avustustilaisuuksista informoitiin alueen 
kaikkia yksiköitä. Joukko-osastoille jaettiin partisaanitorjuntaa koskevia 
käskyjä tai ohjeistettiin kuivina kesäkuukausina metsäpalojen torjuntaa 
divisioonien vastuualueilla. 

Sotatilanteen niin salliessa järjestettiin koulutusta yhteistoiminnan 
molemmin puolin. Kuten edellä Auterisen ja Kolkkalan kokemuksista 
kävi ilmi, suomalaisia perehdytettiin ainakin saksalaisten elintarvikkei- 
den käyttöön kenttäkeittiössä ja kengityssepän taitoihin, kun taas saksa- 
laisille ja saksalaisittain tarpeellisena pidettiin erityisesti suomalaisen 
metsätaistelutaktiikan, partiotoiminnan ja ylipäätään erämaassa vaadit- 
tavien taitojen (suunnistaminen, jälkien seuranta, hiihtäminen) opetus- 
ta. Ensimmäiset sotakuukaudet nostivat pian esiin saksalaissotilaiden 
puutteelliset erämaa- ja partiointitaidot, joten vuodesta 1942 alkaen vuo- 
ristoarmeijan upseereille ja aliupseereille järjestettiin useita partiointi- ja 
partionjohtajakursseja. Viimeisiä talvisodankäyntiin perehdyttäviä kurs- 
seja järjestettiin vielä helmikuussa 1944, suunnilleen samoihin aikoihin 
kuin Suomen hallitus oli ryhtynyt ensimmäisiin rauhantunnusteluihin 
Neuvostoliiton kanssa.3*9 

Yhteysupseereja kurssit työllistivät suunnittelusta toteutukseen ja 
aina loppuarviointiin saakka: Kurssien ohjelmat luonnosteltiin paikalli- 
sen komentavan upseerin kanssa, ja yhteysupseerit avustivat myös 


369 Aue Willamolle 25.2.1944, ”Koskee: Toimintakertomusta”, T-5471/5, KA. 

konkreettisissa järjestelyissä, suomensivat tai saksansivat kurssien oh- 
jelman sekä tarvittavan opetusmateriaalin ja lopulta myös opettivat itse 
tai avustivat opetusta kurssien tulkkeina. Lisäksi jotkut heistä opettivat 
korsuissa joutoaikoina esimerkiksi suomalaisen marssikompassin käyt- 
töä.37% Kursseilla kertyneet havainnot ja palaute raportoitiin toiminta- 
kertomuksissa Rovaniemen esikuntaan. 

Yksi ahkerista kurssien opettajista ja tulkeista oli luutnantti Edmund 
Luther, Kevyt osasto 3:n yhteysupseeri Alakurtissa. Marraskuun 1942 
partiokurssista hän lähetti Willamolle seuraavat havainnot: 


Ajalla 25.11.—30.11. [1942] osallistuin opettajana saksalaisille järjes- 
tettyyn partiokurssiin. Alussa näytti siltä ettei kurssin päämäärää 
nimittäin pystyvien partiojohtajien ja isompienkin taisteluosasto- 
jen johtajien kouluttaminen voitaisi saavuttaa siinä lyhyessä ajassa 
jonka kurssi kesti. Kurssin keskivaiheilla tapahtui kuitenkin kään- 
ne parempaan päin ja kurssin päättäjäisissä 30.11. voitiin hyvällä 
omallatunnolla sanoa että suurin osa oppilaista pystyivät johta- 
maan partion täkäläisissä talviolosuhteissa. 

Suurimmat heikkoudet olivat alussa omaaloitteliaisuuden puute, 
taitamattomuus liikkua suksilla, liikkeessä pidettiin aina kovaa me- 
lua, sullouduttiin joko liikaa taikka sitten yhteys taas katkesi mutta 
näitä puutteellisuuksia saatiin loppuvaiheessa miltei poistetuksi. 
Ainoa suuri heikkous oppilailla oli kuitenkin kurssin päätyttyä vie- 
lä suunnistaminen sillä harjoitusmaastot eivät sallineet yksityisen 
miehen tehokkaan kouluttamisen tällä alalla. 37" 


Joulukuussa 1943 toteutettiin hiihtovalmennuskurssi, jonka opettajana 
toimi itse Veli Saarinen, vuoden 1932 Lake Placidin talviolympialais- 
ten kultamitalisti 50 km:n hiihdossa. Saarisen tulkiksi oli komennettu 
kolme yhteysupseeria. Kapteeni Boris Saarmaa toimitti Willamolle se- 
lostuksen kurssista ja arvioi siinä sivussa myös nuorempien upseerikol- 
legoiden toimintaa: 


370 Kursseista ja kokemuksista toimintakertomuksissaan esim. Parviainen 8.8.1942, Saarmaa 13.2. ja 
22.8.1942, Sneitz 21.2.1942, Ruoho 3.10.1942, T-5471/1—3, KA. 
371 Luther Willamolle 8.12.1942, ”Toimintakertomus ajalta 25.11.10.12.42”, T-5471/1—3. 

Luutn. Luther oli ainoa yhteysupseeri, josta oli kursseilla käytän- 
nöllistä hyötyä. Luutn. Alanne ja luutn. Tolsa koettivat kyllä par- 
haansa, mutta heidän kielitaitonsa ei täyttänyt kurssin asettamia 
korkeita vaatimuksia (erikoissanasto). Täten joutui luutn. Luther 
suorittamaan melkeinpä kolmen tulkin työn 3?" 


Saksalaisille järjestetyt kurssit olivat vain yksi niistä rintamalinjojen 
takaisista konteksteista, joihin Edmund Lutherin kaltaiset yhteysup- 
seerit komennettiin tulkeiksi silloin, kun yhteiset partioiden kaltaiset 
sotilasoperaatiot eivät vaatineet ”linkkimiesten” läsnäoloa. Komennukset 
rintamavieraiden, ulkomaisen lehdistön ja TK-miesten, Saksan salaisen 
poliisin ja erityisesti komentavien kenraalien tulkeiksi oli näkyvä osa 
yhteysupseerien toimenkuvaa, ja kun tähän lisää saksalaisesikunnissa 
tapahtuneen tulkkaustoiminnan suomalaisten ja saksalaisten upseerien 
välillä, on toimintakertomuksista välittyvä kuva ”korsujen käännös- 
koneista” varsin vahva. Luutnantti Leo Molander raportoi maaliskuussa 


1942: 


9. Päivittäin olen kertomusviikon aikana kokoonpannut saksan- 
kielisen sanomalehtikatsauksen. Suorittanut minulle tuodut kään- 
nöstyöt. 7.2.42 alkaen olen tulkkina suom-saks.komissionissa, joka 
suorittaa 6.D:n luovuttamien parakkien ja muiden rakennuslait- 
teiden kunnon ja hinnan arvioimisen. Rakennukset käydään k.o. 
paikoilla yksityiskohtaisesti läpi.373 


Vänrikki Mintzelin toimintakertomukset kesältä 1942 antavat hyvän 
kuvan käännös- ja tulkkaustehtävien määrästä: 


9.) Toimin m.m. tulkkina everstiluutn. Köhlerin (1a 163.Div.) ja 
majuri Raatzin (JR 310) käydessä Kev.Os.3:ssa 19.7.42. Neuvotte- 
lun aiheena oli taisteluharjoituksen järjestäminen Killistunturin 
maastossa. 


372 Saarmaa Willamolle 26.12.1943, ”Selostus hiihtovalmennuskursseista 10.—19.12.43”, T-5471/4. 
373 Molander 7.3.1942, ”Koskee: Toimintakertomusta”, T-5471/1—3, KA. 

Vankien ja yliloikkarien kuulustelupöytäkirjojen sekä saksalaisten 
kirjeitten ja käskyjen kääntäminen. 


9.) Saksalaisten kirjeitten, käskyjen, vankikuulustelupöytäkirjojen 
y.m. suomentaminen. Toimin m.m. oppaana saksal. tk.-miehen 
Sonderfiihrer Ayer'in käydessä Kev.Os.3:ssa 25.-27.7.42. 


9.) 23.8.42 saapui Pi.Batl.234:ään kaksi suomalaista sukeltajaa teh- 
tävällä etsiä Hanhijärvellä erästä saksalaista syöksyveneen mootto- 
ria, joka harjoituksessa oli uponnut. Toimin pari päivää tulkkina 
sukeltajien työpaikalla. Etsiminen jäi tuloksetta. 

26.8.42 olin Div:n komentajan kanssa läsnä J.R. 310:n järjestämäs- 
sä taisteluharjoituksessa [- —].3% 


Luutnantti Puputti raportoi syksyllä 1942 Alakurtista: 


9. Gend.Kdo. XXXVI:n eläinlääkärin pyynnöstä olen kääntänyt 
saksaksi ”Kenttätallioppaan”. Saksalaiset ovat osoittaneet erikoista 
mielenkiintoa suomalaisten hevosten talvimajoituksen suhteen 
saavuttamista kokemuksista, samoin kuin muistakin hevosten 
talvihuoltoa koskevista kysymyksistä. Olen luvannut edelleen kään- 
tää otteita ”Hevosten huollosta talvella”. 


9. Olin Oberstarzt Jörsin tulkkina Keski-Suomeen tehdyllä mat- 
kalla. Tarkoitus: Sopivien lepokotien löytäminen XXXVI AK:n alaisi!- 
le joukoille. Tunnus: ”Urlaub vom Walde” [lomaa metsästä']. Tässä 
mielessä tuli lepokotien sijaita kaupungissa tai sen läheisyydes- 
sä. Lepoaika n. 2 viikkoa, täyshoito 20—25 upseerille sekä n. 60 
miehistöön ja aliupseereihin kuuluville kerrallaan. Lepokodit pää- 
tettiin perustaa 3:een eri paikaan: Kuopioon, Korpilahdelle ja 
Aulangolle. Sopimuksia ei vielä tehty ja laaditaan ne vasta, kun 
asiasta on virallisesti sovittu A.O.K:n välityksellä suomalaisten 
viranomaisten kanssa. 


374 Mintzel toimintakertomukset majuri Parviaiselle 24.7., 31.7. ja 28.8.1942, T-5471/1—3, KA. 
375 Puputti Willamolle 31.8.1942, ”Toimintaselostus ajalta 22.8.—31.8.42” ja 25.10.1942, ”Toimintaselostus 
ajalta 10.10.-25.10.42”, T-5471/1—3, KA. 

Luutnantti Viljo K. Ruoho puolestaan toimi maaliskuussa 1943 Petsa- 
mossa XIX vuoristoarmeijan esikunnassa: 


13.—14.3. olin kenraali Schörnerin mukana hänen tarkastusmatkal- 
laan Kalastajasaarennon ja Litsan lohkoilla. Oheisena matkakerto- 
mus (liite 2). 

15.-17.3. olin tulkkina Kolosjoella toimeenpannuissa suurissa ar- 
meijakunnan hiihtomestaruuskilpailuissa [— -].7* 


Yhteysesikunta Roin lähettämät yhteysupseerit olivat tulkkeina sotilas- 
operaatioita käsittelevissä neuvotteluissa, vuoristoarmeijan tai divi- 
sioonan komentajan joukkojentarkastusmatkoilla, saksalaisten tk-mies- 
ten vierailuilla suomalaisosastoissa, yhteisharjoituksissa, aseveljien 
urheilutapahtumissa, haavoittuneen suomalaissotilaan leikkauksessa 
saksalaisessa kenttäsairaalassa37, armeijan ylilääkärin ja divisioonan ta- 
lous- tai valistusupseerin maakuntamatkoilla tai upseerien kursseilla. 
Näissä tilanteissa yhtä hyvin kuin koko kirjallisessa käännösviestinnässä 
käsiteltyihin asioihin sisältyi todennäköisesti koko sotilaallisen toimin- 
nan mutta myös siviilielämän kirjo, jonka kääntämiseen toisten yhteys- 
upseerien ja tulkkien kielitaito, yleissivistys tai erikoisalojen tuntemus 
riitti paremmin kuin toisten. Kun lisäksi tehtäviä oli usein enemmän 
kuin tekijöitä, oli sekä oma että alaisten toiminta ainakin satunnaisesti 
tarkkailun alla. 

Kun esimerkiksi majuri Kaarlo Parviainen, Alakurtin rintamalohkolla 
toimineen XXXVI vuoristoarmeijan vanhin yhteysupseeri ja siten loh- 
kon suomalaisten yhteysmiesten esimies, arvioi omaa toimintaansa 
kesällä 1942, hän arveli kyllä pärjäävänsä ”taktillisissa asioissa”, mutta 
puutteellinen kielitaito näkyi erityisesti ”jokapäiväisessä kanssakäymi- 
sessä palveluksen ulkopuolella”. Toisin sanoen Parviaisen kielitaito 
keskittyi pitkälti niin sanottuun ”sotilassaksaan”, ja hankaluuksia ai- 
heutti sitä laajemmalle ulottuva käsitteistö ja sanasto, joka oli usein tar- 


376 Ruoho ev.luutn. Wahrenille 18.3.1943, ”Koskee: Toimintakertomusta”, T-5471/1—3, KA. 
377 von Bagh everstiluutnantti Vossille 10.6.1943, ”Toimintakertomus 2.—10.6.43”, T-5471/9, KA. 
378 Parviainen Willamolle 27.6.1942, T-5471/1—3, KA. 

peen upseerikasinoiden illallisilla keskustelun siirtyessä ajankohtaisista 
sotatapahtumista esimerkiksi maiden historiaa, kulttuuria tai politiik- 
kaa kosketteleviin kysymyksiin. Tähän liittynee myös Jyrki Kolkkalan 
kriittinen huomio suomalaisupseerien vaivaannuttavasta hiljaisuudesta 
aseveljien keskinäisessä neuvonpidossa: 


Kahvipöydässä panin merkille, etteivät suomalaiset upseerit seu- 
rustelutaidossa (saksantaidossa!) vetäneet vertoja meidän majurille 
enempää kuin saksalaisille yleensäkään. Keskustelussa seurasi ta- 
vallisesti äänettömyys, milloin majuri ei ollut äänessä. Huomaa- 
mattomia olivat sitä paitsi. Fi tarjottu tuolia, ei huomattu sytyttää 
tupakkaa, auttaa manttelia päälle iäkkäämmälle majurille.379 


Samoihin aikoihin toisaalla, Kiestingin lohkolla XVIII vuoristoarmei- 
jan esikunnassa, toimi luutnantti Tauno Kalima, jonka tehtäviin van- 
himman yhteysupseerin alaisuudessa sisältyi runsaasti juoksevia 
asioita, kirjeenvaihtoa, yhteydenpitoa suomalaisiin yksiköihin, Itä-Kar- 
jalan sotilashallinnon viranomaisiin sekä näihin liittyvät käännöstyöt. 
Käännöstehtäviä oli ilmeisen paljon, sillä niissä häntä avusti kersantti 
K. Wikström, jo Erillisessä tulkkijoukkueessa palvellut tulkki. Kaliman 
mielestä apulaisen käyttökelpoisuutta kuitenkin rajoitti ”hänen puut- 
teellinen suomen- ja saksankielien taitonsa, joten käännöstyöt häneltä 
sujuvat hitaasti ja sangen huonosti”.389 Kyse voi olla Kaliman äkäisestä, 
sen hetken käännössuman aiheuttamasta purkauksesta, mutta mahdol- 
lista on sekin, että ruotsinkielinen Wikström oli alun alkaenkin valittu 
ja komennettu nimenomaan suullisiin välittäjätehtäviin suomalaisten ja 
saksalaisten joukkojen yhteisoperaatioihin, joita varten kirjallista kieli- 
taitoa ei juuri testattu. Ja näissä tehtävissä Wikströmin taitoja aivan il- 
meisesti arvostettiin: Samaan aikaan kun Wikströmin hikoili Kaliman 
delegoimien käännöstöiden parissa, saksalaisen 7. vuoristodivisioonan 
yhteysupseeri, vänrikki Frank Jernström kirjasi ruotsinkieliseen viikko- 
raporttiinsa toiveen, että kersantti Wikströmin komennus jäisi lyhyeksi 


379 Sana 2017: 145. 
380 Kaliman päiväämätön ”Toimintakertomus N:o 3 ajalta 1.8—8.8.1942”. T-5471/1—3, KA. 

ja hän palaisi mahdollisimman pian takaisin divisioonan tulkiksi. 
Jernström kaipasi kipeästi muun muassa Wikströmin välittämiä tunnel- 
mia saksalaisjoukoista, siis tietoja, joihin hän ei vain upseerien kanssa 
keskustellessaan oikein tahtonut päässyt käsiksi. 

Heikkojen suoritusten lisäksi toimintakertomuksissa noteerattiin 
siis myös hyvät suoritukset ainakin sivuhuomautuksissa, kuten edellä 
Saarmaa alaisensa, luutnantti Lutherin toiminnan suomalaisen hiihto- 
valmentajan tulkkina, tai kun tulkin poissaolo alkoi vaikuttaa yhteys- 
upseerien omaan toimitaan. Myös suoranaisia ylennysehdotuksia an- 
nettiin. Esimerkiksi Petsamon suunnalla Ivalon paikalliskomendanttina 
toiminut luutnantti Aimo Outakoski esitti pariinkin otteeseen alaisensa, 
sotamies Tapio Ajalinin ylentämistä sotilasvirkamieheksi, koska ”hän 
tulkkina toimien pystyy hyvin hoitamaan tärkeämpiäkin asioita”. Muita- 
kin perusteluja löytyi: ”Saksankielentaito erittäin moitteeton. Koulusivis- 
tys riittävä. Sotilaallinen tietomäärä ja käyttäytyminen hyvät.”3%2 


Tasapainoilua tiedonvälityksessä 


Kuten todettua, Yhteysesikunta Roin lähettämien yhteysmiesten yksi 
keskeisistä tehtävistä oli saksalaisjoukkojen toiminnan, henkilövaih- 
dosten sekä vallitsevien, muun muassa suursodan käänteisiin liittyvien 
mielialojen tarkkailu samalla kun heiltä odotettiin myös tietoja saksa- 
laisten upseerien suhtautumisesta suomalaiseen aseveljeen. Mitä vii- 
meksi mainittuun tehtävään tulee, yhteysupseerien ja tulkkien osaksi 
tuli eräänlainen kulttuuritulkin rooli, jolla saksalaisia kanssasotijoita 
autettiin ymmärtämään ja tulkitsemaan Suomea ja suomalaisia oikealla 
tavalla. Näihin sisältöihin palataan jäljempänä (ks. luku 7, Kulttuurien ja 
aatteiden tulkit). Tässä yhteydessä olennaista on kiinnittää huomiota sii- 
hen, kuinka omalla tavallaan myös yhteysupseerien ja tulkkien käännös- 
toiminta palveli tätä tarkoitusta. 


381 Jernström Willamolle 31.7.1942, ”Rapport över verksamheten inom XVIII. (Geb.) AK:s 0. 7 Geb.Div:s 
omräde”, T-5471/1—3, KA. 

382 Outakoski Väänäselle 20.3.1943, ”Toimintakertomus 5.—20.3. 1943” ja 5.5.1943, ”Toimintakertomus 
ajalta 20.4.—5.5.43”, T-5471/6, KA. 

Saksalaisesikunnissa herättiin melko nopeasti hyödyntämään suoma- 
laisten yhteysmiesten kielitaitoa myös sellaisen tiedon hankintaan, joka 
ei suoranaisesti liittynyt saksalaisten omiin tai suomalaisten kanssa 
toteutettuihin yhteisoperaatioihin, vaan joka pikemminkin auttoi hah- 
mottamaan sitä, miten aseveljeyden toisella puolen tai Suomen naapuri- 
maissa suhtauduttiin saksalaisiin ja koko vallitsevaan tilanteeseen pai- 
kallisella pohjoisella rintamalla tai suursodassa yleensä. Sanomalehdet 
olivat tässä mielessä tärkeä lähde. 


Luutnantti Molander, yhteysupseeri XXXVI vuoristoarmeijan esikun- 
nassa, kirjoitti helmikuussa 1942: 


Toimintaviikon aikana olen päivittäin jättänyt Ic:lle saksaksi kään- 
netyn sanomalehtikatsauksen, joka on koottu U.S:n, HDI:n ja 
Stockholms-Tidningenin poliittisista uutista. Gen.Kdo:n eri osasto- 
jen antamat käännöstehtävät olen suorittanut ja toiminut tulkkina 
täällä käyneiden suomalaisten apuna.'% 


Samassa esikunnassa toimi sittemmin myös alikersantti Karttunen, joka 
raportoi kesäkuussa 1942: 


Olen laatinut päivittäin sanomalehtikatsauksen Gen.Kdon Ic-osas- 
toa varten, kääntämällä suomalaisista ja ruotsalaisista sanomaleh- 
distä saksalaisia kiinnostavia uutisia ja artikkeleita, jotka samalla 
antavat kuvan Suomen ja Ruotsin samoin kuin muittenkin mait- 
ten asennoitumisesta. Mainittu katsaus luetaan Gen.Kdon upsee- 
rien puhuttelussa.384 


Myös luutnantti Herlin, lokakuussa 1942 Kiestingissä yhteysupseerina 
XVIII vuoristoarmeijan esikunnassa ja 7. vuoristodivisioonassa, oli saa- 
nut uuden toimeksiannon: 


383 Molander 28.2.1942, ”Koskee: Luut. L. Molanderin toimintakertomusta ajalla 21.2. klo 12:00—28.2. klo 
12:00”, T-5471/1—3, KA. 
384 Karttunen 13.6.1942, ”Viikkoselostus”, T-5471/1—3, KA. 

Ic toivoo että yhteysupseerit tekisivät yhteenvetoa suomalaisista sa- 
nomalehdistä. Ic antaisi meille käytettäväksi säännöllisesti saapu- 
vat ”Mitteilungen der Presse-Abt. der deutschen Gesandschaft' mis- 
tä voisimme tehdä yhteenveto suomalaisesta sanomalehdistöstä. 
Tästä olisi tietysti se hyöty että näkisi mikä saksalaisia meidän leh- 
distöstä kiinnostaa 85 


Eri rintamalohkoilta lähetetyistä toimintakertomuksista käy ilmi, että 
saksalaiset esikuntaupseerit, erityisesti joukko-osastojen tiedustelusta 
ja propagandasta vastanneet upseerit (Ic), olivat hyvin kiinnostuneita 
ajankohtaisesta sanomalehtikirjoittelusta, minkä vuoksi monien yhteys- 
upseerien päivittäisiin tehtäviin kuului pian myös saksankielisten sa- 
nomalehtikatsausten koostaminen. Katsauksia koostettiin joko Saksan 
lähetystöstä lähetetyn aineiston pohjalta tai suoraan yksikköihin tilatuis- 
ta suomen- tai ruotsinkielisistä lehdistä. Esimerkiksi Alakurttiin kuriiri- 
postissa saapui säännöllisesti ainakin Uusi Suomi, Hufvudstadsbladet, 
Stockholms-Tidningen ja Svenska Dagbladet, joiden lisäksi päivittäisiin 
uutiskatsauksiin saksannettiin otteita suomalaisista radiouutisista.3$$ 
Jos luutnantti Herlin näkikin, kuten hän arveli raportissaan, saamas- 
saan toimeksiannossa mahdollisuuden tarkkailla saksalaisten kiinnos- 
tuksenkohteita ja saada kenties myös sitä kautta hahmotettua vallitsevia 
mielialoja ja asenteita, niin tehtävään liittyi myös ilmeisiä aseveljeyden 
eheyteen liittyviä riskejä, joiden vuoksi lehdistökatsauksia koostavien 
yhteysupseerien ja tulkkien oli syytä olla valppaana. Jo tammikuun 1943 
loppupuolella majuri Parviainen, Alakurtin suunnan vanhin yhteys- 
upseeri, raportoi yhden yhteysupseereistaan saaneen saksalaiselta tie- 
dustelu-upseerilta tehtäväksi kääntää suomalaisista sanomalehdistä ar- 
tikkeleita ja lausuntoja, joissa käsiteltiin ”Saksaa ja saksalaisia, sekä sen 
armeijan viimeaikaisia vastoinkäymisiä”. Lisäksi oltiin kiinnostuneita 
Suomen ja Yhdysvaltain suhteita sekä ”Englannin edesottamuksia” kä- 
sittelevistä uutisista. Parviainen päätti raportin tältä osin ilmoittamalla, 


385 Herlin 26.10.1942, ”Toimintakertomus ajalta 10.-26.10.42”, T-5471/1—3, KA. 
386 Puputti Saarmaalle 25.9.1943, Koskee: Toimintakertomus ajalta 10.—24.9.43”, T-5471/4, KA. 

että ”olen valistanut k.o. vänrikkiä tässä suhteessa ja käskenyt aina en- 
nen kuin hän jättää käännöksensä esittämään ne minulle”.3%7 

Nuoremman yhteysupseerin ohjeistaminen ja käännösten tarkista- 
minen ennen niiden toimittamista saksalaisen tiedustelu-upseerin 
käyttöön viittaavat varovaisuuteen, jonka syyt eivät itse dokumenteista 
kuitenkaan avaudu. Todennäköisimmät motiivit varovaisuuteen juontu- 
nevat yleisestä poliittisesta tilanteesta, johon Suomessa oli päädytty Sak- 
san Stalingradissa kulminoituneiden sotilaallisten takaiskujen myötä. 
Suursodan tapahtumat johtivat siihen, että niin Suomen valtionjohdon 
kuin kansankin usko Saksan sotavoimaan ja voitonmahdollisuuksiin 
alkoi hiipua. Suomen poliittinen ja sotilaallinen johto tasapainoili nuo- 
ralla, jota heiluttelivat toisessa päässä liittoutuneiden kehotukset pyr- 
kiä neuvottelukosketukseen Neuvostoliiton kanssa, kun taas nuoran 
toisessa päässä tasapainoilua vaikeutti Saksan painostus olla pyrkimättä 
erillissopimukseen yhteisen vihollisen kanssa. Tilannetta kärjisti lehdis- 
tössä virinnyt suomalais-saksalaisen aseveljeyden kriittinen arviointi ja 
erillisrauhakirjoittelu, mikä luonnollisesti herätti epäluuloa ja ärtymystä 
aina Berliinissä asti. Kuten Alpo Rusi on todennut, julkisesta sanasta 
tuli talvella 1943 ”eräänlainen suomalais-saksalaisten asevelisuhteiden 
ilmapuntari”, ja suomalainen, Valtion tiedotuslaitoksen ohjaama sen- 
suuri teki parhaansa, ettei lehdistö särkisi ”Saksan vastoinkäymisten 
myötä haurastuvaa aseveljeyden illuusiota”.389 Lehdistön velvollisuutena 
oli pikemminkin olla lojaali aseveljeä kohtaan, mutta sitä ei kuitenkaan 
saatu pysymään kokonaan ruodussa, vaikka erillisrauhaan liittyvä kirjoit- 
telu kesän 1943 myötä vähitellen vaimenikin. Suursodan tapahtumien 
arviointi lehdissä jatkui sensuurimääräyksistä huolimatta ja antoi sak- 
salaisille toistuvasti aihetta selvityspyyntöihin ja pyrkimyksiin painostaa 
Suomea entistä tiukempiin sensuuritoimiin 39" 


387 Parviainen 24.1.43 Willamolle, ”Toimintakertomus 5.—25.1.43”, T-5471/4, KA. 

388 Suursodan käänteiden vaikutuksesta Suomen poliittisiin tunnelmiin, vallitseviin mielipiteisiin ja suo- 
malais-saksalaisiin suhteisiin sekä näihin liittyviin lehdistökirjoitteluun ja -sensuuriin ks. Perko 1971: 
155-223 ja Rusi 1982: 230-290. 

389 Rusi 1982: 253 ja 263. 

390 Rusi 1982: 251—268. 

Majuri Parviainen halusi todennäköisesti varmistaa, että alaisensa 
nuoremmat yhteysupseerit osasivat tulkita tilanteen oikein. Jos lehdistö 
oli suomalais-saksalaisten suhteiden ilmapuntari, niin paikallisella 
rintamalohkojen tasolla yhteysupseerien tehtäväksi tuli säätää omalla 
käännös- ja katsaustoiminnallaan ilmapuntarin lukemia niin, etteivät 
käännetyt lehtijutut vielä lisänneet tarpeettomasti ylimääräistä matala- 
painetta paikallisissa suomalais-saksalaisissa suhteissa ja siten heiken- 
täneet aseveljeyden eheyttä. Ainakin Alakurtin rintamalohkolla ohjenuo- 
rasta pidettiin kiinni.” Saksalaiselle Ic:lle sekä komentavalle kenraalille 
ja esikuntapäällikölle käännettiin vuoden 1943 läpi päivittäin mielen- 
kiintoisiksi arvioidut poliittiset ja sotilaalliset uutiset suomalaisesta ja 
ruotsalaisesta sanomalehdistöstä, mutta toimeksiannon rajat pyrittiin 
pitämään suomalaisittain selkeinä: ”Suomen poliittista asemaa koskevia 
arkaluontoisia artikkeleita ei ole Ic:lle käännetty.”39? 

Yhteysupseerien käännöstoimintaa määritti tältä osin eräänlainen 
poliittinen portinvartijuus, joka tiukentui käännöstehtävistä kieltäytymi- 
seksi helmi-maaliskuussa 1944, kun Suomen hallitus pohti suhtautu- 
mistaan Moskovasta toimitettuihin rauhanehtoihin. Rauhantunnuste- 
lujen seurauksena suomalais-saksalaiset suhteet jäähtyivät pakkaselle, 
ja Saksan johto uhkasi Suomea vilja- ja asetoimitusten keskeytyksellä, 
mikäli Suomi ryhtyisi neuvottelemaan erillisrauhasta.39? Saksalaisten 
asenteita viilensi osaltaan myös lehdistössä aiheen ympärillä käyty julki- 
nen keskustelu, eikä ole mitään syytä olettaa, että pohjoisen rintaman 
saksalaiskenraalit olisivat olleet tältä osin uutispimennossa, kun niin ei 
oltu niin sanotulla rintaman takaisella alueellakaan.394 Kiestingissä yh- 
teysupseerina palvellut luutnantti Frank Jernström raportoi maaliskuus- 
sa 1944 toimintakertomuksessaan, että esikunnan tiedustelu-upseeri oli 


391 Lehtiuutisten kääntämisestä osana omaa tai alaistensa päiväohjelmaa raportoivat esimerkiksi 
Alakurtin lohkolta luutnantit Klaile, Luther ja Puputti sekä kapteeni Saarmaa, T-5471/4, KA. 

392 Puputti Saarmaalle 25.9.1943, Koskee: ”Toimintakertomus ajalta 10.-24.9.43”, T-5471/4, KA. 

393 Rusi 1982: 327; Markku Jokisipilän tutkimus Aseveljiä vai liittolaisia (2004) sisältää yksityiskohtaisen 
kronologian siitä suomalais-saksalaisesta sotilaallisesta ja ulkopoliittisesta kädenväännöstä, jota 
käytiin niin kevään 1943 kuin kevättalven ja kesän 1944 rauhantunnustelujen yhteydessä. 

394 Luutnantti Luomi kuvasi maaliskuussa 1944 Rovaniemen saksalaisessa komendantinvirastossa vallin- 
neita tuntoja ja referoi sotilaspastori Sellerin ihmettelyä: ”Miksi Suomi yleensä neuvottelee? Ehdothan 
ovat kerta kaikkiaan musertavat. Suomen on mahdoton selviytyä ilman Saksan tukea ja aseveljeyttä.” 
Luomi Vossille 18.3.1944, ”Toimintakertomus ajalta 12.—18.3.44”, T-5471/13, KA. 

pyytänyt häneltä rauhanehtojen käännöstä välittömästi niiden julkaise- 
misen jälkeen, samoin kuin saksannoksen uutisesta, jossa käsiteltiin 
”salaista valtiopäiväistuntoa” 395 

Vaikka tietoa poliittisesta tilanteesta aivan ilmeisesti olikin saatavilla 
ilman käännöksiäkin, pitivät yksittäiset yhteysupseerit parempana jättää 
lehdistökäännösten laatiminen tauolle, kunnes tilanne selkenisi. Tou- 
kokuussa 1944, tasan kuukausi sen jälkeen kun pääministeri Edwin 
Linkomies oli antanut valtioneuvoston tiedonannon rauhanehtojen hyl- 
käämisestä, luutnantti Edmund Luther, 163. vuoristodivisioonan yhteys- 
upseeri, kirjasi toimintakertomukseensa, että saksalaiset ovat edelleen 
pyytäneet kääntämään uutisia suomalaisista lehdistä. Luther raportoi, 
että ei ollut ”tehnyt tätä poliittisen kriisin aikana”, mutta oli sittemmin 
taas suostunut tehtävään muiden yhteystehtäviensä ohessa.39* 


Kenraalien oikealla puolella 


Yhteysesikunta Roin saksalaisiin joukko-osastoihin lähettämille yhteys- 
upseereille ja tulkeille annettiin yhteinen yleinen tehtävä valvoa ja tukea 
kaikin käytettävissä olevin keinoin sekä Saksan armeijan toimintaa 
Suomessa että suomalaisten ja saksalaisten joukkojen yhteistoimintaa 
suursodan pohjoisella rintamalla. Yhteysesikunta Roin arkistoluettelon 
johdantotekstissä on yhteysupseerien tehtäväksi muotoiltu yksinkertai- 
sesti ”yhteyden ylläpitäminen Päämajan ja saksalaisten AOK:n välillä, 
saksalaisille alistettujen suomalaisten joukkojen valvonta ja huolto sekä 
monenlaisten hallinnollisten asioitten hoitaminen.” Kuten edellä on jo 
voitu nähdä, yhteydenpito konkretisoitui niin sotilaallisissa erämaaope- 
raatioissa kuin korsuesikunnissa hyvin erilaisiksi yhteys- ja viestintä- 
tehtäviksi, ja ne puolestaan hallinnollisten asioitten tapaan erityisesti 
translatorisiksi, siis käännös- tai tulkkaustehtäviksi. Tätä toimintaa puo- 
lestaan ohjasivat ja valvoivat kunkin sotatoimialueen vanhimmat yhteys- 


395 Jernström kapteeni Leon-Lindhille 12.3.1944, ”Toimintakertomus 26.2.—13.3.44”, T-5471/11, KA. 
396 Luther 12.5.1944, ”Toimintakertomus 27.4.—12.5.44”, T-5471/4, KA. 
397 Yhteysesikunta Roi 1941—1944, Arkistoluettelo. 

upseerit’?! yhdessä Yhteysesikunta Roin komentajan eversti Willamon 
ja esikuntapäällikön majuri Väänäsen kanssa. 

Vaikka jokainen nuorempikin yhteysupseeri toimi komentopaikas- 
saan Yhteysesikunta Roin ja siten epäsuorasti myös Päämajan edus- 
tajana, aivan erityisesti Päämajaa ja Suomen armeijan ylipäällikköä 
edustivat juuri kunkin vuoristoarmeijan esikuntaan (Armeekommando) 
lähetetyt vanhimmat yhteysupseerit. Asemaa seurasi omanlainen toi- 
mijuus. Komennus aivan komentavien kenraalien ja ylimpien esikun- 
taupseerien läheisyydessä avasi vuoristoarmeijan keskeisten upseerien 
korsuihin suoran kanavan, jota käytettiin kahdensuuntaisesti paitsi sak- 
salaiskomentajien toiminnan ja strategisten ja poliittisten näkemysten 
seuraamiseen myös suomalaisten näkökulmien esilläpitoon. A. O. Vää- 
näsen kuvaus yhteysupseerien tehtävistä yleensä täsmää juuri vanhim- 
pien yhteysupseerien toimenkuvaan: Päivittäisen toiminnan keskiössä 
oli pyrkimys pitää yllä luottamuksellisia suhteita saksalaisiin ja saman- 
aikaisesti suomalaiset ajan tasalla armeijakuntien toimintaan liittyvissä 
asioissa. Tärkeää oli kiinteiden henkilösuhteiden luominen, jatkuvat 
keskustelut suursodan tilanteesta tai paikallisten operaatioiden menes- 
tyksistä, ongelmista ja tappioista ja erityisesti upseeriston näkemysten 
tarkkaavainen kuunteleminen, jotta aseveljeyden suhdanteista saatiin 
jatkuvasti ajantasaista tietoa. 

Uula Aapa, alias A. O. Väänänen kuvasi sodan jälkeen koostamansa 
teoksen taustoja seuraavasti:399 


Puhuttiin siis paljon. Pidettiin lennokkaita juhlapuheita järjeste- 
tyissä juhlatilaisuuksissa, puhuttiin käydyistä taisteluista etulinjan 
komentokorsuissa, maailman politiikasta saunan lauteilla, kotiseu- 
dun kuulumisista vaatimattomissa illanistujaisissa, itärintaman 
suurtaisteluista pitkillä automatkoilla, kotialueen ilmapommituk- 


398 Aivan pohjoisessa Petsamossa tehtävässä toimivat ainakin everstiluutnantit Rainer Ahonius, Lauri 
Gulin, K.-E. Lindeman ja C. G. Wahren sekä komentajakapteeni T. Fabritius. Alakurtin vanhimpana 
yhteysupseerina toimivat ennen muuta majuri Kaarlo Parviainen ja everstiluutnantti Ilmari Rytkönen, 
sittemmin myös kapteeni Boris Saarmaa, ja vastaavasti Kiestingissä majuri Valter Vieska, everstiluut- 
nantit Carl von Haartman ja Erik Voss sekä luutnantti Tauno Kalima. 


399 Aapa 1961:1. 

sista upseerien asunnoissa. Aina puhuttiin ja vain sodasta, sodasta 
Euroopassa, Afrikassa, Aasiassa ja Lapissa. 


Tilaisuuksia keskusteluihin siis oli ja niitä myös aktiivisesti järjestettiin 
puolin ja toisin. Sotilaallisia ja päivänpoliittisia mielipiteitä vaihdettiin 
erityisesti saksalaisten upseerikasinoiden illallis- tai kahvipöytien äärellä, 
mutta myös suomalaiset pyrkivät järjestämään omissa yhteystoimistois- 
saan epämuodollisempia tilaisuuksia, sillä — kuten Petsamossa tulkkina 
toiminut sotilasvirkailija Boije oli muotoillut esimiehelleen — ”tämän- 
tapaisista yhdessäoloista on aina saatu mielenkiintoisimmat tiedot”4*, 
Saksalaisten upseerikasinoiden tarjoilu oli tunnetusti omaa luokkaansa, 
mutta vanhimmat yhteysupseerit pyrkivät silti etsimään myös omiin 
edustustilaisuuksiinsa edes jotain tarjottavaa, joilla puheliaita saksalais- 
upseereita voisi houkutella jatkamaan illallisilla aloitettuja keskusteluja. 
Kuten everstiluutnantti K.-F. Lindeman, kevättalvesta 1944 Petsamon 
suunnan vanhin yhteysupseeri, asian muotoili: ”Läheisten suhteiden 
solmimiseksi pidän pieniä iltasitsejä asunnollani. Olisin kiitollinen, jos 
saisin Roista jonkun määrän alkohoolia, lohta saan ostaa täältä ”4*" 
Käytiin keskusteluja sitten komentavan kenraalin korsussa, saksalais- 
upseerien kasinolla tai suomalaisessa yhteystoimistossa, saksalaisten tai 
suomalaisten konjakkilasien äärellä, yhdessä ne joka tapauksessa tuot- 
tivat materiaalia säännöllisiin toimintakertomuksiin, joiden pohjalta 
Willamo puolestaan saattoi toimittaa Mikkeliin yksityiskohtaistakin 
tietoa kenraaleja ja esikuntaupseereja puhuttavista teemoista ja siellä 
vallitsevista mielialoista. Kuten edellä nähtiin, omien muistiinpanojensa 
lisäksi vanhemmat yhteysupseerit koostivat toimintakertomuksiin tai 
niiden liitteiksi myös alaistensa toimintakertomuksista otteita, jotka 
täydensivät kuvaa toiminta-alueen viimeisimmistä sotatoimista, yhteis- 
operaatioista, vihollisen toiminnasta, vihollisesta tiedustelulla tai sota- 
vangeilta saaduilta tiedoista ja saksalaisen aseveljen tunnelmista.19? 


400 Komentajakapteeni Fabritius Willamolle 20.4.1943, ”Koskee: Toimintakertomus ajalla 3.4.-19.4.43”, 
T-5471/6, KA. 

401 Lindeman Willamolle 20.6.1943, ”Koskee: Toimintakertomus 6.6.—20.6.43”, T-5471/6, KA. 

402 Ks. esim. Wahren ja Reinikainen Willamolle 20.10.1942, ”Koskee: yhteenvetoa ajalta 10.-20.10.42”, 
T-5471/1—3, KA. 

Kieleen, viestintään, kääntämiseen ja tulkkaukseen liittyvät kysymykset 
painuvat samalla yleisempien kysymysten sekaan, mutta eivät liukene 
niihin aivan kokonaan. 

Everstiluutnantti Wahren raportoi syksyllä 1942 vihollisen lisäänty- 
neestä partiotoiminnasta Petsamon suunnalla ja pohti keinoja alueen 
suojaamiseksi: 


Viimeiset tapahtumat, joiden yhteydessä on mennyt yhden saksa- 
laisen upseerin henki sekä vihollispartioitten liikkuminen aivan 
AK:n komentopaikan välittömässä läheisyydessä ovat aiheutta- 
neet hermostumista korkeimman päällystön keskuudessa. Viime 
päivinä on ryhdytty partiointiin saavuttamatta kuitenkaan mitään 
huomattavampia tuloksia. Eilen esitettiin saksalaisten puolelta 
suomalaisten paikallistuntemusta omaavien entisten rajajääkärien 
tarpeellisuus oppaina saksalaisille partioille. Tämä seikka on hyvin 
ymmärrettävää, koska juuri rajajääkärit parhaiten tuntevat ryssien 
jo rauhankin aikana käyttämät etappitiet ja polut, joita nykyään 
alueella toimivat vihollispartiot näyttävät käyttävän. Asiassa on jo 
ryhdytty toimenpiteisiin, ja oltuani yhteydessä ev. luutn. Pennasen 
kanssa, lupasi hän lähettää 10 rajajääkäriä ja yhden sotakoiran sak- 
salaisten avuksi. Myöskin on aikomus käyttää sopivia nuorempia 
yhteysupseereja ja tulkkeja partioissa, jotta yhteistyö ei kielihanka- 
luuksia takia vaikeutuisi. 493 


Majuri Parviainen toimi Alakurtin suunnan vanhimpana yhteysup- 
seerina, kun XXXVI vuoristoarmeija sai vieraakseen jalkaväenkenraali 
Waldemar Erfurthin, Saksan asevoimien ylimmän edustajan Pääma- 
jassa. Vierailun aikana käytiin useita keskusteluja, joiden sisältöjä Par- 
viainen referoi toimintakertomuksessaan välittömästi vierailun jälkeen: 


Kenraali Ehrfurth:in vieraillessa oli kysymys erään keskustelun 


aikana Suomen armeijan organisaatiosta, jolloin esitettiin, että 
organisaation perustana on ollut puolustussodan käyminen koti- 


403 Wahren Willamolle 10.9.1942, ”Koskee: vihollisen partiotoimintaa Petsamon alueella”, T-5471/1—3, KA. 

maassa, ja tästä johtuen joukkojen liikkuvuus hyökkäyssodassa on 
pieni ajatellen syvälle alueelle ulottuvia operaatioita. Saksalaiset 
puolustivat moottorointinsa runsautta tällä. Vertailtaessa suoma- 
laisten joukkojen ja saksal. vuoristojoukkojen liikkuvuutta Lapin 
rintamaoloissa, asetettiin suomalaisten joukkojen suorituskyky 
edelle saksalaisia, erittäinkin talvella. Mutta samalla sanottiin, ettei 
joukkojen organisatio ole 100%:sti onnistunut. [--] 

Eräässä keskustelussa arvosteli eräs saksalainen eversti kirpein 
sanoin ja vaativassa äänilajissa kenraali Fhrfurth:in ja Saksan Suo- 
messa olevan sotilasasiamiehen ja hänen apulaisensa läsnä olles- 
sa saksalaisten talvivarustusta, piti sitä suorastaan olemattomana, 
samalla viitaten kuinka hyvin köyhä Suomi on hoitanut armeijan- 
sa talvivarustuksen, alkaen kengistä autojen peitteisiin. Hän jat- 
koi, että eikö viimetalvi jo opettanut tarpeeksi ja on häpeä koko 
Wehrmachtille, jos vielä ensi talvena suomalainen sotamies nauraa 
40° pakkasessa korviaan lämmittelevälle saksalaiselle, joka hyppii 
vilussa itsensä uuvuksiin eikä senjälkeen pysty mihinkään. Hän 
esitti vaatimuksen, että turkki on välttämätön armeijan jokaiselle 
miehelle. Sotilasasiamies kertoi tämän jälkeen, että eräässä englan- 
tilaisessa laivassa, joka pyrki Venäjälle, meni pohjaan 100 000 
turkkia. Surua turkeista lienee ensi talvena vähän molemmin puo- 
lin ei kenenkään maata.1% 


Erfurthin vierailu jatkui Petsamossa 13.7., josta nyt vuorollaan raportoi 
everstiluutnantti Wahren: 


Illalla oli kenr. Schörner'in illalliset, jolloin jouduin istumaan kenr. 
F:n oikealle puolelle. Hän keskusteli aterian kuluessa pääasiallises- 
ti taistelutoiminnasta ja -tapahtumista Suomen rintamalla, jolloin 
häntä kiinnostivat kenr. Pajarin ja Blick'in toiminta. Pöydässä pi- 
dettiin tavalliset kohteliaisuuspuheet.4%5 


404 Parviainen Willamolle 11.7.1942, T-5471/1—3, KA. Parviaisen kuvaus päätyi lähes sellaisenaan Aapan 
sodanjälkeiseen koosteeseen; siinä kriittinen eversti on nimetty XXXVI vuoristoarmeijan esikunta- 
päällikkö eversti Hölteriksi; Aapa 1961: 71. 

405 Wahren Willamolle 17.7.1942, ”Viime päivien tapahtumia”, T-5471/1—3, KA. 

Kuten yhteysupseerien sodanaikaisista toimintakertomuksista samoin 
kuin Aapan sodan jälkeen koostamista kertomuksista voi päätellä, 
juhlapuheet olivat olennainen osa upseerikasinoiden ohjelmaa. Niitä 
pidettiin illallisilla, virallisten vierailujen tai kunniamerkkien luovutuk- 
sen yhteydessä, ja ne toivat suomalais-saksalaiseen kanssakäymiseen 
performatiivisuutta, sisältöjä, joiden tarkoitus oli toteuttaa aseveljeyden 
pohjaksi määritettyä käsikirjoitusta. Vanhemmat yhteysupseerit saivat 
tästä merkittävän osan. 

Petsamossa kenraali Erfurtin kunniaksi järjestetty illallinen jatkui 
kahvipöydän ääressä. Wahren raportoi kahvittelusta seuraavasti: 


Kahvipöydän ääressä piti kenr. Schörner allekirjoittaneelle puheen, 
jossa hän ylisti Suomen kansaa ja maata ja lopuksi kohotti maljan 
kauniille tuhatjärvien maalle. Vastasin puheeseen lausuen m.m. 
minkälaisen turvallisuuden tunteen antaa Suomen kansalle se 
seikka, että se nyt maailman ensimmäisen ja voimakkaimman ar- 
meijan rinnalla taistelee verivihollista vastaan, verrattuna siihen 
epävarmuuteen, jonka aiheutti koko maassa Moskovan rauhan jäl- 
keisenä aikana alituiset ryssien vaatimukset ja rettelöinnit. Kohotin 
maljani kunniakkaan Saksan armeijan onneksi ja menestykseksi. 


Keväällä 1943 SS-divisioona Nordin komentajalle, Matthias Kleinheister- 
kampille luovutettiin Vapaudenristi. Luovutustilaisuudessa Kiestingin 
suunnan vanhin yhteysupseeri, osoitti divisioonan komentajalle seu- 
raavat sanat: 


Gruppenführer Kleinheisterkamp! Rinta rinnan taistelevat suoma- 
laiset ja saksalaiset aseveljet yhteistä vihollista vastaan, venäläistä 
tai bolSevikkia, jonka päätavoite on ollut läpi historian levittäytyä 
ja alistaa ja tuhota vieraita kansoja, ja joka ei milloinkaan ole 
saanut oma-aloitteisesti mitään hyvää aikaan omassa maassaan, 
ehkä varustautumista lukuun ottamatta. Me suomalaiset emme 
epäile tämän taistelun päättymistä voitokkaasti. Se vaatii ennen 
muuta kovuutta ja sitkeyttä, jollaista myös Teidän komentamanne 
SS-divisioona on jo useaan otteeseen osoittanut täällä pohjoisessa. 

— Uskon että Te, Gruppenführer Kleinheisterkamp, kannatte Va- 
paudenristiämme yhtä ylpeinä kuin meistä jokainen kantaa mar- 
salkkamme myöntämää kunniamerkkiä, ja esitän Teille esimie- 
heni, eversti Willamon kuin myös henkilökohtaiset ja esikunnan 
yhteysupseerien onnittelut.4* 


Jos nuorempien yhteysupseerien ja tulkkien päiväohjelmaa määrittivät 
aseveljeyden konkreettiset kommunikatiiviset tarpeet, siis tehtävä huo- 
lehtia siitä, että operaatiot toteutuivat toivotulla tavalla ja viranomaisten 
tekstit olivat ymmärrettäviä kielellisistä hankaluuksista huolimatta, niin 
vanhempien yhteysupseerien vastuulla oli omalta osaltaan pitää yllä vai- 
kutelmaa aseveljeyden pintakiillosta. Aseveljeyden dramaturgia vaati, 
että pöydän molemmin puolin lähetettiin uskottavia signaaleja siitä, että 
esityksen taustalla olevasta tilannekuvasta vallitsi edelleen yksimielisyys. 

Kuten edellä jo mainittiin, kiinteillä henkilösuhteilla oli tämän tason 
yhteystoiminnassa merkittävä osuus ja niihin myös pyrittiin. Yhteys- 
upseerien vaihtuvuus saattoi kuitenkin olla hyvin suurta ja komennukset 
yksittäisissa osastoissa hyvin eri mittaisia, mikä omalta osaltaan vaikeut- 
ti yhteystoiminnan vaatimien luottamuksellisten suhteiden syntyä (ks. 
seuraava alaluku). Vastaavasti pitkä, läpi sodan jatkunut toiminta saman 
rintamalohkon yhteysupseerina antoi hyvät edellytykset luoda tiiviit hen- 
kilökohtaiset suhteet armeijakunnan komentaviin kenraaleihin. Tämä 
käy hyvin ilmi Boris Saarmaan kokemuksista. 

Kesäkuussa 1941 reservinluutnantti Boris Saarmaa toimi Helsingissä 
Ikämiessuojeluskunnan koulutuskomppanian päällikkönä, kun hän 
sai opiskelija-asuntoonsa kehotuksen ilmoittautua Helsingin Suojelus- 
kuntapiirin päällikölle jääkärieversti P. O. Ekholmille. 


Ilmoittautuessani minulta tiedusteltiin, olinko jääkärieversti A. R. 


Saarmaan poika ja puhuinko saksaa. Molempiin kysymyksiin vas- 
tasin myöntävästi. Saksaa opin vuosina 1923-1924 Cöthenissä (ny- 


406 Voss Willamolle 15.6.1943, ”Koskee: Toimintakertomus 15.—31.5.42”, T-5471/9, KA. Suomennos tekijän. 
407 Roudasmaa 2007; Saarmaan kouluttajatehtävistä Roudasmaa 2007: 100 ja 104. 

kyisin DDR:ssä), jossa isäni opiskeli radio- ja sähköinsinööriksi 
Cöthenin Polyteknikumissa ja jossa kävin kansakoulua. 4°8 


Keskustelussa tiedusteltiin Saarmaan halukkuutta yhteysupseerin teh- 
täviin Pohjois-Suomeen. Vastattuaan myöntävästi Saarmaa sai jo viikon 
kuluttua määräyksen ilmoittautua eversti Willamolle Yhteysesikunta 
Roissa. Rovaniemeltä Saarmaa komennettiin yksin tein Sallan lohkolle, 
jossa hänen oli määrä toimia kenraali Feigen johtaman XXXVI armeija- 
kunnan yhteysupseerina. Tehtävien hoito alkoi kuitenkin nihkeästi, kos- 
ka kyseisen suunnan yhteysupseeritehtävät oli jo ehditty täyttää, joten 
Saarmaa komennettiin takaisin Rovaniemelle. Kenraali Feige ei kuiten- 
kaan ollut tyytyväinen kaikkiin lähetettyihin suomalaisupseereihin vaan 
toivoi Willamolta esikuntaansa rintamakokemusta omaavan yhteysup- 
seerin. Tehtävään tarjottiin Saarmaata, joka oli osallistunut talvisotaan 
Savon jääkärirykmentissä joukkueenjohtajana ja komppanianpäällikkö- 
nä. Saarmaa kuvaa ensimmäistä kohtaamistaan kenraali Feigen kanssa: 


Hän osoittautui lyhyeksi, ruskeasilmäiseksi ja tiukkailmeiseksi van- 
hemmaksi herraksi. Hän muistutti lähinnä jääkärieversti Blickiä, 
jonka komentamassa Savon Jääkärirykmentissä Käkisalmessa olin 
aikoinaan suorittanut varusmiespalvelukseni. Vaihdoimme muu- 
tamia ajatuksia talvisodan taisteluista Karjalan kannaksella ennen 
kuin kenraali kääntyi [esikuntapäällikkönsä] puoleen lausuen: ”Das 
ist unser Mann.” [Tämä on meidän miehemme'.] Ymmärsin, että 
Feige oli hyväksynyt minut esikuntaansa yhteysupseeriksi.1*9 


Lyhyestä haastattelusta alkoi Saarmaan ura kenraali Feigen, myöhem- 
min kenraali Weisenbergerin johtaman armeijakunnan esikunnassa, 
joka jatkui aina syyskuuhun 1944 asti. 

Saarmaan yhteysupseerina kirjoittamat toimintakertomukset ja sodan 
jälkeen julkaistut kokemuskuvaukset luovat melko yhteneväisen kuvan 
hänen toimijuudestaan reilun kolmen sotavuoden aikana. Kaikissa kir- 


408 Saarmaa 1987: 130—131. 
409 Saarmaa 1987: 132. 

jallisissa lähteissä esiintyy komentavien kenraalien yhteysupseeriksi it- 
sensä profiloinut sotilas, aktiivinen sotilasoperaatioiden toimija, johtaja 
ja tarkkailija. Vaikka Saarmaa yhtäällä kuvaakin tehtävikseen ”toimia 
tulkkina, kouluttaa saksalaisia yksiköitä erämaasotaan sekä toimia tar- 
vittaessa saksalais-suomalaisten kaukopartioiden johtajana”, jää näistä 
ensin mainittu tehtävä sekä rintamalta lähetetyissä selostuksissa että 
sodanjälkeisissä julkaisuissa sotilaallisten tilannekatsausten, esikun- 
taupseerien tunnelmakuvien sekä saksalaisille järjestettyjen koulutus- 
tilaisuuksien kuvausten alle. 
Otteita luutnantti Saarmaan selostuksesta helmikuulta 1942: 


[<-] 11.2.42 joutui yhteyspartiomme tulitaisteluun väijyksissä ole- 
van n. joukkueen vahvuisen ryssän osaston kanssa. Partiomme 
pääsi irtautumaan tappioitta. 

12.2.42. Molemmilla sivustoilla hiljaista. 

13.2.42 joutui saksal.-suomalainen partio tulitaisteluun klo 9.30 
väijyksissä olleen ryssän partion kanssa Lylyvaara r:stä 1 km ete- 
lään. Molemmat suomalaiset ja 2 saksalaista haavoittui. 1 ryssän 
kersantti kaatui. Kaatuneelta ryssältä löydetty 4 karttaa [- -] 


3. Vieläkin suomalaisista kunniamerkeistä saksalaisille. 


Kunniamerkki-asia tuntuu kehittyneen kireämpään suuntaan. Ltn. 
Viikari kertonut allekirjoittaneelle seuraavaa. — 169. D:ssä olevat 
rykmenttien komentajat eivät mielenosoituksellisesti kanna va- 
pauderristin nauhojaan. Syyksi ilmoittavat sen, etteivät voi niitä 
kantaa koska eivät niitä muutkaan saa (alempi päällystö ja mie- 
histö). — Ovat tarkoin selvillä luvuista, mitenkä paljon SS-Div. on 
saanut ja mitenkä paljon 163. Div. on vastaanottanut suomalaisia 
kunniamerkkejä. |- -] 


4. Saksalaista kritiikkiä Raja JP7:ssä olevan partiojohtajakurssin 


johdosta. 
Olen asettunut yhteyteen kurssilla olleiden upseerien kanssa saa- 


410 Saarmaa 1985a: 203. 

dakseni tietoja heidän mielipiteistään ja ajatuksistaan kurssin aika- 
na läpikäydyistä asioista. Kurssiin olivat oppilaat poikkeuksetta 
tyytyväisiä. Esitän allamainituissa kappaleissa vain ajatuksia ja 
mielipiteitä, joissa kurssia arvosteltiin. 

a) Saksalaisesta upseerikoulutuksesta johtuen eivät saksalaiset up- 
seerit olisi tahtoneet olla yhdessä aliupseerien kanssa, ei rivissä 
eikä töissä, koska heillä on selvä kastijako. Yhdessäolo kuulemma 
haittaa työskentelyä, varsinkin opettajien huomauttaessa ”missä 
upseeri-ryhmä munii”. [--] 

d) Moitittu saksalaisten talviesineitä, kuten suksisiteitä, telttoja, 
kirveitä j.n.e. Kurssilaiset tiesivät sen itsekin, mutta olivat tietenkin 
syyttömiä asiantilaan. Erään opettajan lause oli muodostunut kurs- 
silaisille sananparreksi: ”Das ist gut (suomalainen esine) aber das 
ist schlecht” (saksal. esine). Oli tehnyt hiukan ikävän vaikutuksen, 
kun aina oli moitittu sitä, mikä oli saksalaista alkuperää. (Varmaan 
kielivaikeuksien syy.)'" 


Saarmaan Willamolle toimittamissa selostuksissa korostuvat sotapäivä- 
kirjamerkintöjä muistuttavat tapahtumakuvaukset, saksalaisten upsee- 
rien kanssa käytyjen keskustelujen yhteenvedot kuin myös tilannekuvat 
saksalaisten suomalaisiin kunniamerkkeihin liittyvästä herkkänahkai- 
suudesta. Lisäksi Saarmaa toimitti Willamolle hyvin yksityiskohtaisia 
kuvauksia omalla toiminta-alueellaan toteutetuista saksalaisten up- 
seerien ja aliupseerien partionjohtajakursseista, joita oli ollut joko itse 
johtamassa tai joista hän oli kerännyt kriittisiä huomioita saksalaisia 
kurssilaisia tai nuorempia yhteysupseereja jututtamalla. Raporteissa 
esille nousevat tällöin erot saksalaisen ja suomalaisen sotilaskoulutuk- 
sen välillä, saksalaissotilaan mukavuudenhalu ja ”melkeinpä lapsellinen 
luottamus suomalaisten opettajiensa ajatuksiin”+%. 

Yhteystoiminnan kielelliset kysymykset sen sijaan kutistuvat suppeik- 
si viittauksiksi yhteispartioissa tai koulutustilaisuuksissa havaittuihin 
kielivaikeuksiin tai katoavat yhteystoimintaa yleisemmin kuvaavien ver- 


411 Saarmaa 13.2.1942 ”Selostus N:o 4. Selostus tapahtumista XXXVI A.K:n alueella”, T-5471/1—3. 
412 Saarmaa Willamolle 22.8.1942, ”Koskee: ylimääräistä toimintakertomusta”, T-5471/1—3. 


240 6 RINTAMAN YHTEYSMIEHET 


https://doi.org/10.21435/skst.1488 


JI SA-Kuva 


Kuva 12. Jälkienseuraamiskurssilla Uhtuan suunnalla 21.7.1944. ”Näillä kursseilla 
oppii jokainen kaupunkilainenkin parin viikon harjoituksen jälkeen seuraamaan 
maastossa etenevää vihollispartiota milteipä juosten”, vakuutti kurssien johtaja 
kapteeni Saarmaa. (SA-Kuva/158939, TK-kuvaavaja sot.virk. Vilho Uomala. CC BY 4.0.) 


” » 


bien (”asettua yhteyteen”, ”johtaa partiota”, ”välittää tiedoksi”) taakse. 
Raporteista syntyy vaikutelma, että armeijakunnan esikuntapäälliköille 
ja kenraalille alistettuna yhteysupseerina Saarmaa saattoi delegoida 
eteen tulevia käännöstehtäviä virkaiältään nuoremmille yhteysupseeri- 
kollegoilleen. Tältä osin toimintatapa asettuu alusta alkaen lähelle van- 
himman yhteysupseerin toimenkuvaa, jollaiseksi kapteeniksi ylennetty 
Saarmaa myös päätyi keväällä 1943. 

Kielitoimijuuden toissijaisuus toistuu myös Saarmaan sodanjälkei- 
sissä julkaisuissa, vaikka hän niissä kertookin päätyneensä hiihto- ja 
partiokurssien johtajaksi ”yksinomaan” kielitaitonsa takia, joutuneensa 
”muutamia kertoja toimimaan tulkkina” kenraali Dietlille tai kääntä- 
neensä talvikursseille kehitetyn ”Jälkienlukuoppaan” Saksan vuoristo- 
jääkärien koulutuskeskuksen käyttöön.48 Mainitsemisenarvoiseksi 
Saarmaa nostaa myös yksittäisen tulkkaustehtävän aivan aseveljeyden 
loppuhetkiltä. Syyskuun 1944 alkupäivinä hän toimi suomalais-saksalai- 
sen sissiosaston päällikkönä, kun radiosta saatiin tieto Suomen irtautu- 
misesta sodasta: 


Keräsin päivällä sissi-osastoni puhutteluun ja kiitin heitä. Vuoristo- 
jääkärit toivat valmistamansa havuseppeleen neliön keskelle sytyt- 
täen sen palamaan. Siihen heitin kuuluisan keltaisen bambukeppi- 
ni ”Klopfstock'in” [saksalaista yksikköä johtaneen Hans] Burgerin 
kiittäessä meitä suomalaisia. Puhetta kääntäessäni poistui muuta- 
mia rajamiehiä läheiseen pensaikkoon itkemään. 


Mainitut tapahtumat jäävät kuitenkin marginaalimerkinnöiksi suurem- 
massa kertomuksessa, jolla Saarmaa pyrkii asemoimaan itsensä sotahis- 
torian kannalta tärkeiden tapahtumien keskipisteeseen näkijäksi ja teki- 
jäksi, jolla oli läheiset suhteet keskeisiin saksalaisiin komentajiin. Kansa 
Taisteli lehden ja Sotahistoriallisen Aikakauskirjan lukijoille kirjoitetuissa 
teksteissä esille nousee kertomuksen kolme pääelementtiä, Saarmaalle 
ilmeisen tärkeää kokemusta ajalta, jolloin hän toimi Yhteysesikunta 
Roin yhteysupseerina: Sallan valtauksen vaiheet syyskesästä 1941, erityi- 
sesti SS-divisioona Nordin kykenemättömyydestä aiheutuneet ongelmat 
sekä suomalaisen 6. divisioonan merkittävä rooli Sallan ja sitä seuran- 
neen Alakurtin operaatioiden onnistumisessa15, Lapin paloon johtaneet 
Pudasjärven tapahtumat, sekä saksalaiskenraalien myönteiset asenteet 
suomalaisia sotilaita ja Suomea kohtaan, jotka näkyivät myös heidän 
suhtautumisessa suomalaisiin yhteysupseereihin. 


413 Saarmaa 1985a: 203 ja 1987: 147. 
414 Saarmaa 1987: 149. 
415 Saarmaa 1985b. 

Viimeksi mainitulta osin kerrottujen muistojen ytimessä ovat ken- 
raali Weisenberger ja runoilija Heinrich Heine. Saarmaa kertoo, kuinka 
hän tapasi lukea johtamiensa saksalais-suomalaisten partiotehtävien le- 
potavoilla Heinen runokokoelmaa Buch der Lieder. Joku partion saksa- 
laissotilaista oli ilmeisesti maininnut asiasta kotimaahan lähetetyssä kir- 
jeessään, josta maininta oli osunut postisensuurin silmiin, mikä lopulta 
johti vaatimukseen, että komentavan kenraalin tuli puuttua asiaan. Juu- 
talaisen Heinen kansallissosialistisessa Saksassa kielletyn runokirjan ei 
ollut sopivaa olla esillä saksalaisten sotatoimialueella, edes suomalaisen 
aseveljen kädessä. Saarmaa sai kutsun kenraali Weisenbergerin bunk- 
keriin. Kenraalin reaktio yllätti Saarmaan: 


Kutsuessaan minut puheilleen Weisenberger ilmoitti yllätyksekse- 
ni, että myös hänen mielirunoilijansa oli — Heinrich Heine. Häm- 
mästyksekseni otti Weisenberger pöytälaatikostaan esille ”Buch der 
Lieder”, josta hän luki minulle runon ”Lyrisches Intermezzo Nr 61”: 

kj 

Ennen lähtöäni kenraalin bunkkerista hän ilmoitti: ”Niin kauan 
kuin minä toimin komentavana kenraalina armeijakunnassani, 
saatte pitää Heinen runoja karttalaukussanne ja lukea niitä milloin 
haluatte.” 46 


Kansa Taisteli -lehden lukijoille kenraalin ja yhteysupseerin henkinen 
yhteys saa vielä yhden lisäkerroksen sentimentaalista sävyä. Saarmaa 
kuvaa, kuinka hän kiitti ja poistui paikalta kyyneleet silmissä: ”Kenraali 
Weisenbergerin lukema runo oli myös minun mielirunoni.”+7 


Tarkkailija vai vakooja? 


Toimintakertomusten ja sodanjälkeisten muistelmien perusteella yh- 
teysupseereihin ja tulkkeihin suhtauduttiin saksalaisissa joukoissa pää- 


416 Saarmaa 1987: 145-146. 
417 Saarmaa 1985a: 205. 

osin positiivisesti. Omien puutteellisten kieliresurssien ja paikallistunte- 
muksen vuoksi saksalaiset varsin hyvin tiedostivat Yhteysesikunta Roin 
lähettämien sotilaiden roolin sujuvan yhteistoiminnan koordinoimises- 
sa. Kuten Uula Aapa on kirjoittanut, yhteysupseereihin suhtauduttiin 
saksalaisissa esikunnissa positiivisesti jo siksikin, että ”vain suomalais- 
ten avulla heidän oli mahdollista oppia tuntemaan olosuhteet napapiirin 
pohjoispuolella”.4 Saksalaiset upseerit olivat Aapan mukaan erittäin 
avomielisiä suomalaisia kohtaan, ylimmät johtajat alempia avomielisem- 
piä”, ja tällaisessa ilmapiirissä käydyt keskustelut antoivat luonnollisesti 
runsaasti materiaalia Willamolle lähetettyihin toimintakertomuksiin. 
Saksalaisupseerien avoimuudessa oli kuitenkin vivahde-eroja, jotka 
olivat heijastumia suursodan kulloinkin vallinneesta tai paikallisesta 
rintamatilanteesta, vihollispropagandasta, suomalaisen tai ulkomaisen 
lehdistön kirjoittelusta tai muista lähteistä kantautuneista tiedoista kos- 
kien Suomen asemaa Saksan aseveljenä.19 Viime kädessä kyse saattoi 
olla myös siitä, kuinka hyvin rintamalohkolla ”kylki kyljessä” taistelevien 
suomalaisten ja saksalaisten joukkojen komentavat upseerit tulivat toi- 
meen keskenään. 

Jonkinasteista hankausta oli tältä osin ilmassa ainakin Kiestingin 
suunnalla. Aapa on kuvannut siellä toimineen suomalaisen III armeija- 
kunnan ja sen komentajan, kenraali Hjalmar Siilasvuon sekä Saksan 
vuoristoarmeijan ristiriitoja talvesta 1941 kevääseen 1942 suomalais- 
aksalaisen aseveljeyden karkeimmaksi yhteentörmäykseksi.1** Opera- 
tiivisiin kysymyksiin liittyvien ristiriitojen sisältöihin ei ole tässä mahdol- 
lista eikä tarpeenkaan mennä. Olennaisempaa on törmäyksen synnyttä- 
mä paineaalto, joka vaikutti ilmeisen pitkään myös alempien tasojen 
näkemyksiin sotilaallisesta yhteistoiminnasta ja näkyi sitä kautta myös 
suhtautumisessa paikalla oleviin suomalaisiin yhteysupseereihin. Yksit- 
täisistä yhteysupseerien toimintakertomuksista on pääteltävissä, että 
suomalais-saksalaisissa suhteissa oli sen lohkon osalta toivomiseen va- 
raa. Tunnelma oli viileä, yhteysupseereihin suhtauduttiin epäluuloisen 


418 Aapa 1961:1. 

419 Mannerheimin ja Suomen valtionjohdon pessimistisistä tunnoista ja niiden vaikutuksista kahden- 
keskisiin suhteisiin Jonas 2011: 121-125. Lehdistön Saksa-kuvasta ja aseveljeyteen liittyvistä näkemyk- 
sistä 1941-1944 ks. Perko 1971; lehdistöstä aseveljeyden ilmapuntarina Rusi 1982: 251—274 ja 298-312. 

420 Aapa 1961: 112. 

varauksellisesti. Hämmennystä ja epäluuloa aiheutti erityisesti heidän 
havaittu raportointitoimintansa, jonka sisällöistä ei ollut tarkkaa tietoa 
ja joka siksi aiheutti epäilyjä yhteysupseerien ja tulkkien todellisesta 
tehtävästä. 

Marraskuussa 1942 luutnantti Tauno Kalima oli komennettu Kiestin- 
gin suunnan vanhimmaksi yhteysupseeriksi. Ensimmäisessä raportis- 
saan hän kokosi yhteen siihen mennessä karttuneita edeltäjiensä tun- 
nelmia ja omia havaintojaan: 


Majuri Vieskan, majuri von Haartmanin ja allekirjoittaneen aikai- 
sempien raporttien perusteella Herra Everstille on tunnettua, että 
saksalaisten ja suomalaisten väliset suhteet täällä eivät ole kehitty- 
neet niin luottamuksellisiksi kuin suotavaa olisi. III (suomalaisen) 
AK:n ja XVIII (Geb.) A.K:n väliset suhteet olivat tunnetusti huo- 
not. Tämän mukaisesti suhtauduttiin yhteysupseereihin jo alun 
perin pidättyvästi. Pitempiaikaisen henkilökohtaisen kosketuksen 
perusteella on sikäli tapahtunut parannusta, että meihin henkilöi- 
nä suhtaudutaan myötämielisemmin, joskin yhteysupseerien taa- 
ja vaihtuminen valitettavasti on tässä suhteessa tuottanut haittaa. 
Saksalaisten suhtautumista yhteysupseereihin voisi lähinnä luon- 
nehtia ystävälliseksi pidättyväisyydeksi. Vähäpätöisistäkin sotilaalli- 
sista seikoista, saatikka salassa pidettävistä asioista, kuten vahvuuk- 
sista ja suunnitelmista, vaikenevat saksalaiset piinallisen tarkoin. 
Melko jokapäiväisiäkin seikkoja koskevissa kysymyksissämme 
tunnutaan vainuttavan asiatonta uteliaisuutta ja urkkimishalua. 
Pidättyväisyys on sitä ilmeisempi, mitä korkeammassa asemassa 
olevista henkilöistä on kysymys. Jo kesällä saamani vaikutelma, 
että y.e. majuri Faulmiller, armeijakunnan Ia, on tämän torjuvan 
suhtautumisen sieluna, on ajan mittaan yhä vahvistunut. Useiden 
muiden, etenkin nuorempien upseerien suhtautuminen meihin 
on tosin välittömämpi. Tästä huolimatta ympäröi meitä eräänlai- 
nen pidättyväisyyden ja varauksien ilmakehä, joka pakottaa erin- 
omaiseen varovaisuuteen. 4*' 


421 Kalima Willamolle 22.11.1942, ”Koskee: saksalaisten ja yhteysupseerien välisiä suhteita XVIII (Geb.) 
A.K.:ssa”, T-5471/1—3. 

Kaliman kirjeeseen palataan vielä jäljempänä. Kirjelmöinnin käynnisti 
luutnantti P. G. Schiittin kohtelu heti tämän saavuttua Kiestinkiin ja 
tuolloin XVIII armeijakunnalle alistettuun SS-divisioona Nordiin. Nuo- 
ri, 22-vuotias luutnantti oli ehtinyt jo hankkia kokemusta yhteysupseerin 
tehtävistä. Schütt oli palvellut muun muassa Rovaniemellä vuoristo- 
armeijan pääesikunnassa tiedustelusta ja joukkojen valistuksesta vas- 
taavan osaston (AOK 20/Ic) kääntäjänä ja tulkkina? ja sittemmin syys- 
kuussa 1942 hetken aikaa Alakurtissa 169. divisioonan kenraali Tittelin 
yhteysupseerina, ja tästä tehtävästä hänet komennettiin lokakuun loppu- 
puolella SS-divisioonaan Kiestinkiin'%. Kuten Schiittin ensimmäisestä 
toimintakertomuksesta käy ilmi, tehtävien hoito Kiestingissä alkoi kovin 
nihkeästi: 


Sotilaallisesti ja poliittisesti tärkeiden tietojen huomioiminen on 
ollut erittäin vaikeata, koska allekirjoittaneeseen hiljattain divisioo- 
naan tulleena on suhtauduttu hyvin pidättyväisesti. Tämän lisäksi 
ei divisioonalla ole kasinoa tai muuta yhdessäolopaikkaa, jossa kes- 
kustelujen yhteydessä voisi saada selville yllämainittuja tietoja. 


Vain reilut kaksi viikkoa tästä ja Schättin asema oli käynyt niin hanka- 
laksi, että hänet kutsuttiin pois SS-divisioonasta muihin tehtäviin. Kaik- 
ki alkoi vähäpätöisen oloisista majoitusongelmista, kun divisioonan 
adjutantti oli määrännyt Schiittin siirtymään upseerien majoituksesta 
aliupseerikorsuun. Syynä oli Schiittin ilmoituksen mukaan ollut se, että 
lomalta palanneelta, yhteysupseeriksi itsensä asemoineella luutnantti 
von Lädersilla oli vanhempana upseerina etusija upseerimajoitukseen. 
Tieto tavoitti myös majuri von Haartmanin, joka tuolloin toimi Kiestin- 
gin suunnan vanhimpana yhteysupseerina ja siten myös Schittin lähim- 
pänä esimiehenä. Von Haartman piti alaisensa kohtelua asiattomana ja 
vieraili SS-divisioonan esikuntapäällikön luona ilmoittamassa, että vain 
Schütt edusti häntä ja Yhteysesikunta Roita divisioonassa, kun taas von 


422 Schüttin omin sanoin: ”Toiminta rajoittunut käännöstehtäviin.” Schütt Willamolle 25.7.1942, ”Koskee: 
vänr. P.G. Schättin viikkoilmoitusta ajalta 19.7.-25.7.42”, T-5471/1-3, KA. 

423 Molander Willamolle 25.10.1942, ”Koskee: Toimintakertomusta ajalla 15.10.-25.10.”, T-5471/1—3, KA. 

424 Schütt Willamolle 28.10.1942, ”Koskee: Toimintakertomusta ajalla 22.10.-28.10.42”, T-5471/1—3, KA. 

Lädersin asema yhteysupseerina oli täysin epävirallinen. Von Haartman 
varoitti siirtävänsä Schiittin toisiin yksikköihin, jos tätä ei vastaisuudes- 
sa kohdella Yhteysesikunta Roin asettamana virallisena yhteysupseeri- 
na. Vain viikkoa myöhemmin von Haartman tapasi Schiittin uudelleen 
SS-divisioonan esikunnassa, joka kertoi divisioonan upseerien taholta 
häneen kohdistuneista epäilyistä ja että häntä oli nimitelty vakoojaksi. 
Lisäksi ilmeni, että divisioonassa oltiin tietoisia yhteysupseerin tehtävis- 
tä laatia toimintakertomuksia. +5 Von Haartman piti aiheellisena selvi- 
tellä tapahtumien kulkua ja niiden taustoja lähemmin ja kutsui Schitttin 
viralliseen kuulusteluun. 

Schütt kertoi kuulustelussa, että oli jo divisioonaan saapuessaan 
kiinnittänyt huomiota siihen, kuinka SS-upseerit ihmettelivät hänen 
komennustaan divisioonaan, jossa kuitenkin oli jo entuudestaan yksi 
suomalainen yhteysupseeri. Tällaiset arvelut oli Schütt kuitannut totea- 
malla, että von Lüders oli SS-divisioonan käytössä suomalaisen III ar- 
meijakunnan lähettämänä, kun taas hän oli paikalla Yhteysesikunta 
Roin komentamana samaan tapaan kuin muiden saksalaisyksiköiden 
yhteysupseerit. (YhtERoin komento-osaston päällikön, majuri Väänäsen 
lyijykynämerkinnät von Haartmanin toimittaman kuulustelupöytäkirjan 
marginaalissa selventävät von Lüdersin asemaa toteamalla, ettei tällä ole 
”mitään ilmoitusvelvollisuutta? III armeijakuntaan eikä myöskään väittä- 
määnsä yhteysupseerin asemaa ja että tämän pääasiallisena tehtävänä 
on toimia divisioonan komentajan seuralaisena metsästys- ja muilla vas- 
taavilla matkoilla sekä hankkia kenraalille ja divisioonan esikunnan up- 
seereille ”erilaisia tarvikkeita”.) Schüttin toimeksiantoon liittyvä vihjailu 
sai konkreettisen ilmaisun muutama päivä myöhemmin, kuten majuri 
von Haartmanin laatimasta kuulustelupöytäkirjasta käy ilmi: 


Marraskuun 9 pv:nä oli divisioonassa järjestetty eräiden sikäläisten 
upseerien ylennysjuhla, johon myös div:n komentaja otti osaa. 
Myöhemmin illalla oli Sturmbannführer (majuri) Baier kohottanut 


425 Von Haartman Willamolle 15.11.1942, ”Koskee: Toimintakertomusta ajalta 1.11.—15.11.42” ja toimintaker- 
tomuksen liitteenä oleva kuulustelupöytäkirja luutnantti Schättin kuulustelusta 14.11.1942, T-5741/1—3, 
KA. 

maljan kertojalle [Schütt], tällöin puhutellen kertojaa ”vakoojaksi”. 
Kertoja oli tällöin heti kysynyt Sturmbannführer Baierilta, mistä 
johtui puhuttelumuoto ”vakooja”. Asiasta oli syntynyt vilkas kes- 
kustelu, johon kenraali lopulta oli puuttunut, kieltäen puhumasta 
asiasta enempää. Mainittavaa on, että Sturmbannführer Baier oli 
ollut melko päihtynyt. 


Vakoilusyytös oli ilmiselvä kohtaus, aseveljeyden dramaturgiaan sopima- 
ton poikkeama, jolla joko tarkoituksella tai tahattomasti ravisteltiin val- 
linnutta harmonista tilannekuvaa.* Riitasointuna se luonnollisesti 
herätti huomiota aseveljeyden molemmin puolin, varsinkin kun se 
esitettiin yksikön upseerien juhlatilaisuudessa, siis saksalaisittain kes- 
keisellä julkisella näyttämöllä. SS-divisioonan esikuntapäällikkö oli 
myöhemmin samana iltana pahoitellut Baierin käytöstä, ja päänsä sel- 
vitettyään pyysi Baier itsekin Schiittilta anteeksi ”selittäen, ettei hän ol- 
lut tarkoittanut sanalla mitään pahaa”. Välikohtaus ja Schittin tehtävä- 
kuva tulivat kuitenkin uudelleen puheeksi heti seuraavana päivänä, ja 
SS-upseerit olivat maininneet von Liidersille tietävänsä, että Schüttin 
tehtävänä on raportoida divisioonan tapahtumista eteenpäin. Schütt itse 
sai samana päivänä lähettiupseerin välityksellä komentavan kenraalin, 
SS-Obergruppenfährer Matthias Kleinheisterkampin käskyn toimittaa 
selvitys hänen divisioonastaan lähtevien raporttien sisällöstä. ”Lähetti- 
upseeri oli maininnut kenraalin lausuneen, että oli hänestä hyvin epä- 
miellyttävää, että hänen divisioonastaan lähetetään kirjoituksia.” 
SS-kenraalin puhuttelussa Schiitt myönsi kirjoittavansa omaa toimin- 
taansa koskevia kertomuksia, ”jotta esimiehet voisivat valvoa työtäni”.17 
Hän mainitsi kenraalille kertomuksiensa sisältävän viisi kohtaa, jotka 
koskivat taistelutoimintaa divisioonan lohkolla, yhteysupseerin toimin- 
taa operaatioiden tulkkina tai yhteysupseerina, divisioonassa esitettyjä 
toiveita yhteysupseerin toiminnasta sekä suomalaisia kunniamerkki- 
esityksiä saksalaisille. Lisäksi Schütt oli maininnut tehtäväkseen val- 


426 Vaikutelmia häiritsevistä kohtauksista ks. Goffman 1971: 227. 
427 Von Haartman Willamolle 15.11.1942, ”Koskee: Toimintakertomusta ajalta 1.11.—15.11.42” P. G. Schittin 
allekirjoittama liite ”Lisätietoja tutkintopöytäkirjaan”, T-5741/1—3, KA. 

voa, että saksalaiset eivät suorita suuria ostoksia ilman vaadittavia osto- 
lupia. 

Arkistolähteiden aukkojen vuoksi on vaikea sanoa, missä määrin 
Schüttin kenraalille annostelema tieto heijastelee uusia, kevään 1942 
jälkeen muokattuja raportointiohjeita. Koska toimintakertomuksia kui- 
tenkin kirjoitettiin tuohon aikaan edelleen vanhan ohjeen mukaisesti, 
on kyse todennäköisemmin yhteysupseerin varovaisuudesta jo ennalta 
tulehtuneessa tilanteessa. Schütt nimittäin jättää mainitsematta juuri ne 
toimintakertomuksen kohdat, joista sekä Willamo että hänen kauttaan 
Päämaja olivat erityisen kiinnostuneita — taistelutoimintaan liittyvät ar- 
viot (”arvostelut”) aseveljeyden molemmin puolin, toimipaikan merkit- 
tävät tapahtumat, saksalaisten suhtautuminen Suomeen ja suomalaisiin, 
upseerivaihtoihin liittyvät kysymykset ja ylipäätään toimipaikalla teh- 
dyt havainnot, joilla oli puolustuslaitoksen kannalta merkitystä. Toisin 
sanoen Schütt sivuutti selvityksessään juuri ne tehtävät, jotka voitiin 
tulkita vakoiluksi edes sanan väljässä merkityksessä. Kenraali joka ta- 
pauksessa tyytyi Schittin selostukseen ja ilmoitti ymmärtävänsä, että 
toimintakertomuksia vaaditaan, jotta esimiehet ”voisivat valvoa yhdys- 
upseereittensa työtä”. 

Schütt oli ollut divisioonan yhteysupseerina vasta pari viikkoa, jo- 
ten hänellä oli kaiken jälkeen hyvä syy ihmetellä, mistä upseerit aina 
SS-kenraalia myöden olivat saaneet kyseiset, sinänsä paikkaansa pitävät 
tiedot. Niinpä hän oli kuulustelussa kertomansa mukaan tiedustellut 
divisioonassa jo pitkään toimineelta suomalaistulkilta, kersantti Theo- 
dor Hofmeisterilta, olisiko tieto voinut kantautua hänen kauttaan upsee- 
rien haltuun. Hofmeister kiisti asian, mutta kertoi sitten, että hänelle 
kesällä 1942 lähetetyt tulkin raportointiohjeet olivat päätyneet ilmeisesti 
väärän osoitteen vuoksi ensin divisioonan tiedusteluosastoon (Ic), josta 
avattu kirje oli myöhemmin toimitettu Hofmeisterille. 

Näin myös Hofmeister päätyi kuulusteltavaksi täsmentämään tapah- 
tumien kulkua. Luutnantti Kaliman toimittamissa kuulusteluissa kävi 
ilmi, että kyseisen osaston päällikkö oli tuonut Hofmeisterille osoitetut 
toimintaohjeet ja pyytänyt niistä saksannosta. Hofmeister oli kuitenkin 
huomauttanut, että kirjelmä oli hänelle henkilökohtaisesti osoitettu, jo- 
ten asia oli jäänyt siihen. Hofmeisterin käsityksen mukaan mikään ei 

viitannut siihen, että saksalaiset olisivat päässeet selville kirjeen sisällös- 
tä, joten tapahtuma oli jäänyt ilmoittamatta Kiestingin suunnan tuolloin 
vanhimmalle yhteysupseerille majuri Vieskalle. Willamon punakynä- 
merkintä ”Huonosti” kuulustelupöytäkirjan marginaalissa viittaa siihen, 
että ilmoitus olisi kaiketi ollut tarpeen. 

Ote luutnantti Kaliman 15.11.1942 laatimasta lisäyspöytäkirjasta: 


Kysyttäessä ilmoitti kertoja, että oli kirjoittanut toimintakertomuk- 
sensa Ic-Geschäftszimmerissä tavallisesti aamupäivisin rauhallise- 
na aikana, jolloin siellä oli vain kirjuri läsnä, ja ettei hänellä silloin 
ollut toimintakertomusohjeita esillä. Niinikään vakuutti kertoja, 
ettei hän milloinkaan ollut käsitellyt toimintakertomusohjeita sak- 
salaisten läsnäollessa. 


Hofmeister painotti lisäksi, että saksalaiset olivat väistämättä selvillä 
määräaikaisten ilmoitusten laatimisesta, kun ne kuitenkin jouduttiin 
kirjoittamaan heidän läsnä ollessaan ja myös postittamaan saksalaisen 
kuriiripostin välityksellä. 

On mahdotonta selvittää, johtuiko saksalaisten epäluuloinen suh- 
tautuminen yhteysupseerien ja tulkkien toimintaa kohtaan kersantti 
Hofmeisterille osoitetun ohjeistuksen päätymisestä hetkeksi vääriin 
käsiin, mikä oli vain vahvistanut SS-divisioonassa jo vallinnutta mielia- 
laa. Von Haartmanille joka tapauksessa varmaa oli divisioonan esikun- 
taupseerien joukossa valinnut epäluulon ilmapiiri. Schiittin osalta von 
Haartman päätti kuulustelupöytäkirjan seuraavasti: 


Merkitään 

että kuulusteltava on luonnospöytäkirjaan nimikirjoituksellaan 

vahvistanut kertomuksensa tulleen oikein merkityksi pöytäkirjaan, 
että SS-Geb.Div.”Nord”in komentaja ja suuri osa sen upseeris- 

tosta on osoittautunut ellei suoraan vihamieliseksi niin ainakin 

suomalaisten yhteysupseerien toimintaa ymmärtämättömäksi. 


428 Liite kuulustelupöytäkirja ”Lisäys majuri von Haartmanin 14.11.42 Kananaisissa laatimaan kuuluste- 
lupöytäkirjaan [--]” T-5471/1—3. 

Ehdoton käsitykseni luutn. Schiittin tapauksesta on, että luutn. 
Schütt on toiminut täysin korrektisti ja ettei hän millään lailla ole 
ylittänyt valtuuksiaan esim. urkkimalla SS-Geb.Div.”Nord”ssa mah- 
dollisesti ilmeneviä, toimintakertomusten kannalta kiinnostavia 
seikkoja. 


Von Haartmanin arvion mukaan divisioonan komentaja ja esikuntapääl- 
likkö pyrkivät vähättelemään sekä esitettyä loukkausta että esikuntaup- 
seeriensa ongelmallista asennetta suomalaista yhteysupseeria kohtaan. 
Luutnantti Schittin toiminnasta hän ei löytänyt moitittavaa, toisin kuin 
Willamo, joka oli merkinnyt kuulustelupöytäkirjan marginaaliin pu- 
nakynällä lukuisia kommentteja kuten ”Tämänkaltaisen loukkauksen 
johdosta olisi ollut heti poistuttava tilaisuudesta” ja ”Miksi ei heti ilm. 
esimiehelle?” Dokumentin alkuun Willamo oli kirjannut yleisarvion- 
sa koko jupakasta: ”Nolo juttu, taitamattomasti hoidettu niinhyvin S:n, 
mutta varsinkin H:n taholta.” Hofmeisterin kuulustelupöytäkirjaan 
päätyi toimintakertomusohjeita koskeva punakynämerkintä, että olisi 
”varmistettava, ettei tällaisia ohjeita ole yht.ups. hallussa ellei ehdotonta 
varmuutta niiden säilymisestä; missään tap. ei tulkeilla saa olla tämän 
kaltaista”. 

Schiittin asema SS-divisioonassa oli joka tapauksessa käynyt sen kal- 
taiseksi, että Willamo ja von Haartman pitivät parhaana siirtää hänet toi- 
seen yksikköön.4*9 Samana päivänä luovutti myös von Haartman Kiestin- 
gin suunnan vanhimman upseerin tehtävät luutnantti Tauno Kalimalle, 
joka ensimmäisenä työnään toimitti Yhteysesikunta Roille sekä von 
Haartmanin että alueen muiden yhteysupseerien toimintakertomukset, 
niiden yhteenvedot ja kuulustelupöytäkirjan suorittamastaan kersantti 
Hofmeisterin kuulustelusta. Samalla hän ilmoitti siirtäneensä Hofmeis- 
terin pois SS-divisioona Nordista. Kalima piti tarpeellisena kommentoi- 
da alaisensa sopivuutta tulkin tehtäviin: 


429 Schütt toimi sittemmin ainakin suomalaisen rajajääkäripataljoona 7:n ja Oulun paikalliskomendantin 
yhteysupseerina; ks. Alakurtin suunnan toimintakertomukset 6.1.—11.11.1943, T-5471/4. 

Samalla pyydän saada ilmoittaa Herra Everstille, että olen majuri 
Väänäsen määräyksestä kutsunut kers. Hofmeisterin pois SS-Geb. 
Div. 'Nord'ista tarkoituksella komentaa hänet Itä-Karjalan S.H:n 
Suvannon alue-esikuntaan saksankielen tulkiksi ja komentaa siellä 
nyt tulkkina toimiva korp. Jussila omaan käyttööni Kananaisiin. 
Samalla pyydän saada lausua käsityksenäni kers. Hofmeisterista, 
että hän mielestäni ei ole sovelias tulkiksi ja pyydän saada alistaa 
Herra Everstin harkittavaksi hänen siirtonsa muihin tehtäviin sen 
jälkeen kuin Suvannon alue-esikunnan saksankielen tulkki noin 
kuukauden kuluttua on palannut lomaltaan." 


Kaliman kriittinen arvio Hofmeisterin soveltuvuudesta kirvoitti Willa- 
molta merkinnän ”Missä suhteessa?” dokumentin marginaaliin. Ky- 
symys jää vaille vastausta. Hofmeister oli siihen mennessä jo melko 
kokenut rintamatulkki, joka oli toiminut saksalaisjoukkojen tukena 
jatkosodan alusta alkaen — ensin Frillisen tulkkijoukkueen jäsenenä 
Syvärin suunnalla kenraali Engelbrechtin divisioonassa, sitten rintama- 
vastuiden muutosten myötä Kiestingissä juuri SS-divisioona Nordissa. 
Henkilölistoja ja toimintakertomuksia vertailemalla on lisäksi helppo 
nähdä, kuinka sekä koko armeijakunnan että erityisesti SS-divisioonan 
yhteysupseerit vaihtuivat hyvin tiheään sinä aikana, kun Hofmeister ehti 
olla SS-miesten tulkkina. Jää avoimeksi, tulkitsiko Kalima divisioonan 
välikohtauksen tosiaan johtuneen Hofmeisterin papereiden päätymises- 
tä saksalaisten käsiin ja siten tulkin syypääksi koko Schiittin kokemaan 
jupakkaan, vai oliko tämän toimintatavoissa jotain muuta moitittavaa, 
minkä vuoksi Kalima piti tarpeellisena siirtää kokenut ja SS-divisioo- 
naan toimintakulttuurin hyvin tunteva tulkki kokonaan sivuun. 
Kaliman mielestä oli myös tarpeen paitsi odottaa SS-divisioonan 
omaa yhteysupseeripyyntöä myös selvittää yhteysupseerien toiminnan 
avoimuuteen liittyvät kysymykset ennen kuin sinne kannatti lähettää 
uutta yhteysupseeria poistuneen tilalle. Schättin kohtelu oli Kaliman 
mielestä osoitus siitä, että täysipainoiselle toiminnalle ei ollut edellytyk- 

siä ennen kuin yhteysupseerien asema ja tehtävät oli selvitetty avoimesti 
saksalaisille ja saatu sille myös aseveljen tunnustus. Kalima korosti, 
pitkälti Hofmeisterin tapaan, että oli käytännössä mahdotonta salata 
toimintakertomusten kirjoittamista, semminkin kun ne kirjoitettiin 
saksalaisten kirjoituskoneilla ja toimitettiin perille saksalaisen posti- 
kuriirin välityksellä. Saksalaisilla oli Kaliman mukaan myös riittävästi 
omaa yhteysupseeritoimintaa suomalaisissa yksiköissä vertailukohtana 
suomalaisten yhteysupseerien toiminnan arvuutteluun. 


Käsitykseni on, ettei pyrkimys ehdottomasti salata niin ilmeistä to- 
siseikkaa kuin huomioitsija-tehtäväämme ja toimintakertomusten 
laatimista ole eduksi. Tämän johdosta joudumme auttamatta kie- 
roon valoon ja toiminta saa salamyhkäisyyden leiman verrattomas- 
ti suuremmassa määrin kuin mitä todellisuudessa on aiheellista. 

Tämän seurauksena — sikäli kun pystyn tilannetta arvostelemaan 
— syntynyt pidättyväisyys ja luottamuksen puute saksalaisten tahol- 
la tekee tuloksellisen ja asiallisen toiminnan sangen vaikeaksi ja 
uhkaa pakostakin johtaa toimintamme kieroille raiteille. 

Käsitykseni mukaan päätehtävämme käytännöllisten juoksevien 
asioiden hoitamisen sekä eräänlaisen hiljaisen propagandan ohella 
on juuri sotilaallisten huomioitten tekeminen sekä keskustelujen 
välityksellä että etenkin oman henkilökohtaisen havainnon perus- 
teella. Tämän edellytyksenä on kuitenkin luottamuksellinen yhteis- 
toiminta saksalaisten kanssa." 


Kierojen raiteiden oikaisemiseksi Kalima ehdotti yhteysupseerien toi- 
minnan luottamuksellista avaamista: Tarpeen ja tilaisuuden tullen ker- 
rottaisiin velvoitteesta laatia selostuksia taistelutoiminnasta kuin myös 
muista tehtävistä ”joita vaaratta voitaisiin myöntää”. Tällaisia vaarattomia 
seikkoja olivat Kaliman mukaan pitkälti juuri ne seikat, jotka myös nuo- 
rempi upseerikollega Schiitt oli paljastanut SS-divisioonan komentajan 
puhuttelussa: taistelutoiminta mukaan lukien oma toiminta, kunnia- 

merkkiasiat ja raportoijan toimintaa kohtaan esitetyt toiveet, ehkä myös 
erityisiin tapahtumiin ja upseerien siirtoihin liittyvät asiat. Avoimuuden 
piiriin eivät Kaliman ehdotuksessakaan kuuluneet sotilaalliseen toimin- 
taan aseveljeyden molemmin puolin esitetyt arviot tai saksalaisten suh- 
tautuminen pohjoiseen aseveljeensä. 

Kaliman ehdotuksesta tihkuu läpi yritys korjata sekä yhteysupseerien 
toimintaa että aseveljeyden esitystä nävertävä häiriö. Pyrkimyksenä oli 
etsiä sellainen tasapaino yhteysupseerien toiminnan avoimuuteen liit- 
tyen, jolla toiminnalle asetetut tavoitteet olisi mahdollista saavuttaa il- 
man uusia tarpeettomia aseveljeyden vuorovaikutusta haittaavia ”koh- 
tauksia”: Tarpeeksi avoin niin, että myös saksalaiset olisivat entistä 
avoimempia yhteysupseerien kanssa toimiessaan, mutta ei liian avoin, 
jotta tieto raporttien todellisista sisällöistä ei saisi heitä liiaksi varomaan 
puheitaan. Osatotuuden kertomalla yhteysupseeritoiminta oli tarkoi- 
tus saada taas näyttämään siltä kuin sen pitikin, eli että yhteysupseerit 
olivat paikalla tukemassa Saksan vuoristoarmeijan sotaponnisteluja ja 
välittäjinä suomalaisten ja saksalaisten joukkojen välillä, molemmille 
osapuolille lojaalina. Se, että lojaalius todellisuudessa oli suurempi omia 
kohtaan, ei saanut haitata aseveljeyden esityksen eheyttä. 

Miten Willamo ja Yhteysesikunta Roi reagoivat Kaliman ehdotuksiin, 
se jää arkistolähteissä vaille vastausta. Joitain viitteitä on kuitenkin sii- 
tä, että yhteysupseerien raportointivelvoite jäi eräänlaiseksi julkiseksi 
salaisuudeksi ja pikkukiveksi alppikenkiin ainakin SS-upseerien kes- 
kuudessa. Vuotta myöhemmin, lokakuussa 1943, luutnantti Kalima oli 
nyt itse vuorollaan komennettu SS-divisioona Nordin yhteysupseeriksi, 
ja siellä hän pääsi toteamaan että ongelma oli edelleen olemassa. Kesken 
juhlaillallisen yksi SS-upseereista oli lausunut suorasukaisesti: ”Miksi 
ette juo — tietysti tulee teidän olla selvin päin painaaksenne mieleen ja 
kirjoittaaksenne muistiin mitä illan kuluessa täällä puhutaan ja tapah- 
tuu.”42 


432 Kalima Vossille 29.10.1943, ”Koskee: Toimintakertomus 14.-29.10.43”, T-5471/10, KA. 


254 6 RINTAMAN YHTEYSMIEHET 


https://doi.org/10.21435/skst.1488 


7 Kulttuurien ja aatteiden tulkit 


Saksalaisten joukkojen saapuminen Suomeen ja erityisesti Pohjois-Suo- 
meen oli hämmentävä kokemus myös saksalaisille sotilaille, ei vain 
paikalliselle väestölle. Maahan saapui reilut 200 000 sotilasta, puoli- 
sotilaallisten järjestöjen jäsentä ja muita joukkojen toimintaa tukevia 
saksalaisia, joista todennäköisesti vain harvalla oli käsitystä siitä, mikä 
oli tämä maa ja sen kansa, joka oli ryhtynyt Kolmannen valtakunnan 
aseveljeksi taistelussa yhteistä vihollista vastaan. Oli päädytty suureen 
tuntemattomaan, jossa kaikki vaikutti olevan toisin kuin kotiseudulla: 
luonto ankara, maisema karu ja vailla ihmiskäden jälkiä, tiestö vähäinen 
ja koko infrastruktuuri alkeellisella tasolla sekä seudun väestö köyhää, 
hiljaista ja jopa pidättyväistä, elämäntapansa vieraita. Jopa aseveljen soti- 
laskulttuuri, ja aivan erityisesti sen sotilaskuri, tuntui heijastelevan toi- 
senlaista todellisuutta kuin mihin preussilaisen sotilasperinteen kasvatti 
oli tottunut. 

Marianne Junila on kuvannut sekä näitä saksalaisten sotilaiden ensi- 
vaikutelmia ja tunnelmia että tietoja, joiden varassa pohjoiseen Suo- 
meen saavuttiin.48 Kouluvuosiensa pohjalta saksalaiset eivät tienneet 
Suomesta paljoakaan, korkeintaan sen verran, että pohjoisten vesien ja 
metsien keskellä asui urheileva ja talvisodassa urheasti taistellut kansa. 
Junilan aineistona on tältä osin ollut sodan jälkeen julkaistujen muis- 
telmien lisäksi suomalaisen paikallisväestön haastatteluja ja muistelma- 

kirjoituksia ja saksalaisilta veteraaneilta kerättyjä kirjoituksia, mutta 
havaintoja saksalaisen sotilaan tuntemuksista pohjoisessa korpimaise- 
massa ja kohtaamisista suomalaisen sotilaan kanssa löytyy myös sodan- 
aikaisista dokumenteista, suomalaisten yhteysupseerien ja tulkkien 
toimintakertomuksista. Komennuksensa mukaisesti Yhteysesikunta 
Roin alaiset yhteysmiehet olivat jatkuvasti keskusteluyhteydessä sak- 
salaisjoukkoja johtaviin upseereihin ja kirjasivat keskusteluista, kuten 
eversti Willamon raportointiohjeissakin määrättiin, paitsi suomalaisten 
taistelutoimintaan liittyviä arvioita myös saksalaisten esittämiä mieli- 
piteitä Suomesta ja suomalaisista. Raporttiensa myötä yhteysupseerit 
ja tulkit olivat Willamolle tärkeitä aseveljeyden ilmapuntareita, joiden 
lukemat välitettiin edelleen Päämajaan asti. Näin myös Suomen sodan- 
johto sai tietoa saksalaisen aseveljen Suomea ja sen kansaa koskevista 
mielikuvista, jotka toisinaan antoivat myös aihetta korjausliikkeisiin. 
Puutteellisten tietojen tai Suomea, sen väestöä ja kulttuuria koskevien 
virheellisten asenteiden ei sopinut päästä lyömään säröä aseveljeyden 
eheään pintaan. 

Propaganda- ja valistustoiminta on tällaisten korjausliikkeiden perus- 
työkaluja, ja myös suomalais-saksalaisen aseveljeyden esillepanossa tur- 
vauduttiin sen molemmin puolin erilaisiin propagandan välineisiin. Pai- 
notuotteilla, radiolähetyksillä, elokuvilla ja muulla kulttuuritarjonnalla 
pyrittiin vaikuttamaan siihen, että suomalaiset ja heidän naapureikseen 
kaupunkeihin, kyliin ja metsiin asettuneet saksalaiset tutustuisivat toi- 
siinsa paremmin ja nimenomaan oikeassa valossa. Tätä tarkoitusta pal- 
veli hyvin näkyvästi esimerkiksi saksalaisten Rovaniemelle pystyttämän 
”toveruuden talon” (Haus der Kameradschaft) ohjelma, jota tarjottiin pait- 
si saksalaisille sotilaille myös suomalaisille siviileille, kauppalan lasten 
joulujuhlia unohtamatta. Samaa tavoitetta kohti pyrkivät myös Willa- 
mon alaiset yhteysmiehet käytettävissään olevin keinoin, ja rintamal- 
ta raportoitiin suomalais-saksalaisista hiihtokilpailuista, aseveli-illoista 
divisioonien ja lennostojen kanttiineissa tai yhteysupseerien asunnoilla 
järjestetyistä illanvietoista, jotka olivat olleet omiaan lujittamaan jo ”val- 
litsevia hyviä saksalais-suomalaisia suhteita”44. 

Keinovalikoima ja resurssit olivat kuitenkin rajallisia. Suomalaiset 
yhteysupseerit ja tulkit olivat usein ensimmäinen ja ainoa kohde, jolle 
saksalaiset saattoivat purkaa omaa ihmetystään, tietämättömyyttään ja 
jopa ärtymystään vallitsevasta tilanteesta. He myös saivat käsiteltäväk- 
seen kysymyksiä maan oloista ja koko sodan syistä ja seurauksista, ja 
joutuivat siten tulkitsemaan saksalaisille aseveljille paitsi omaa maataan 
ja kulttuuriaan myös koko aseveljeyttä. Käytännössä tämä tarkoitti tasa- 
painoilua niiden tavoitteiden kanssa, jotka jo maaherra Hillilä oli paa- 
luttanut aseveljeyden suomalaisiksi kulmakiviksi: Toisaalta tehtävänä oli 
huolehtia yhteistoiminnan kaikinpuolisesta sujuvuudesta, kun samalla 
oli toisaalta pidettävä huolta siitä, ettei saksalaisten läsnäolosta pääs- 
syt syntymään miehityksen leimaa. Vaikeusastetta lisäsi myös suoma- 
laisten vaalima ajatus ”erillissodasta”; yhteysmiesten oli tarpeen tullen 
muistutettava siitä nykyvalossa ristiriitaiselta vaikuttavasta asetelmasta, 
että aseveljiä kyllä oltiin ja yhdessä taisteltiin, vaikka omaa erillistä sotaa 
käytiinkin. 

Yhteysupseerit ja tulkit kehittivät heiltä vaadittuun moniulotteiseen 
kulttuuriseen ja poliittiseen välittäjätoimintaan kukin omia, tilanteeseen 
sopivia toimintamallejaan. Toiset pyrkivät selviytymään tehtävistä omin 
tiedoin ja neuvottelutaidoin, kun taas toiset lähettivät rintamalta toiveita, 
että heidän työtään olisi tuettu tavalla tai toisella. Tässä luvussa keski- 
tytään niihin toimenpiteisiin, joilla YhtERoi ja Päämaja (erityisesti sen 
tiedotusosastot) reagoivat kentältä tulleisiin viesteihin.135 


Kahden normin välissä 


Yhteysupseerit ja tulkit joutuivat tehtävissään kulttuuriseen hybridiin, 
kahden normin väliseen tilaan, jossa kohtasivat suomalaiset ja saksalai- 
set sotilaskulttuurit, mukana tuodut kokemukset ”totutuista” tai ”nor- 
maaleista” olosuhteista ja paikallinen todellisuus. Kuljetusten aikana 
tai rintamalla kertyneet tiedot ja kokemukset kasaantuivat yleistyksiksi, 
joissa Suomea ja suomalaisia peilattiin omiin kulttuurisiin normeihin. 

Käsityksiä muodostaessaan saksalainen sotilas lienee toiminut tuolloin 
samalla tavoin kuin suomalainen turisti tänään itselleen uudessa ja vie- 
raassa kulttuurissa. Poikkeamat omasta, tutusta ja totutusta pistivät sil- 
mään ja antoivat aihetta ihmettelyyn tai kriittisiin kysymyksiin, joiden 
purkaminen jäi usein juuri niiden tehtäväksi, jotka olivat ainoina paikal- 
lisasiantuntijoina paikalla — siis yhteysupseerien ja tulkkien. 

Hanhikosken saksalaisella lentokentällä tulkkina toiminut sotamies 
Ainamaa raportoi kesällä 1942: 


Saksalaiset ovat kysyneet minulta jo useamman kerran, koska sota 
loppuu, johon olen vastannut, sitä en tiedä. Sanovat että täällä on 
lyhyt ja kylmä kesä eikä heitä miellytä Pohjois-Suomi. 


Kuuleman mukaan ovat sotilaat iloisia Komentajan vaihdosta ja 
että osa pääsee täältä korvesta pois. Kuuleman [mukaan] ovat hauk- 
kuneet Suomen kesää kun se on niin lyhyt. Ovat kysyneet että mis- 
tä ihmiset elävät täällä pohjoisessa kun ei näy mitään viljelyksiä 
karun maan ja lyhyen kesän vuoksi. 


Koska nyt on tullut paljon uusia saksalaisia suoraan Saksasta uu- 
den Komentajan mukana, ovat ihmetelleet varsinkin kuinka täällä 
pohjoisessa voivat ihmiset asua niin yksinkertaisesti ja vaatimatto- 
masti. Uusi Komentaja kysyi, miksi eivät kaikki suomalaiset ter- 
vehdi saksalaisia. Saksalaiset sotilaat ovat pahoillaan siitä, että jou- 
tuvat taas viettämään talven täällä pohjoisessa.4** 


Helpoimmin silmään pistivät luonnollisesti paikalliset olosuhteet. Talvi 
1941-1942 oli opettanut saksalaisia kovalla kädellä pohjoisen luonnon 
ankaruudesta, joten ajatus uudesta samanlaisesta talvesta Pohjois-Suo- 
messa saksalaisittain olemattomalta tuntuvan kesän jälkeen ei tuntunut 
houkuttelevalta. Ihmetystä aiheutti myös, miten paikalliset asukkaat yli- 
päätään tulivat toimeen vallitsevissa, kovin vaatimattomissa olosuhteis- 
sa. A. O. Väänänen kuvaa pian sodan jälkeen koostamassaan historiikis- 

sa, kuinka siirto Pohjois-Suomen rintamalle oli monelle toisenlaisiin 
olosuhteisiin tottuneelle saksalaissotilaalle järkytys, sillä vihollisen lisäk- 
si vastassa olivat ”Lapin ankara talvi, pimeä syksy sekä sääsket, mäkärät 
ja polttiaiset kesällä”. Tunnelmia painoivat myös ”etulinjojen primitiivi- 
set ja kylmät asumukset”.47 Sallassa ja Petsamossa yhteysupseerina 
toiminut Pentti Heikkinen muisteli vuosia myöhemmin hyvin samaan 
tapaan, että valtaosa saksalaissotilaista oli Suomen maaperällä ensim- 
mäistä kertaa, joten käsitys Suomesta muodostui Petsamon, Sallan tai 
Alakurtin olosuhteiden pohjalta: ”Se käsitys oli monesti merkillinen. Se 
oli nurja käsitys nurjasta maasta.”4$ 

Saksalaisten suhtautumisessa Suomeen ja suomalaisiin oli luonnolli- 
sesti omat vaihtelunsa, jotka heijastelivat paitsi suursodan asetelmia 
myös paikallista rintamatilannetta. Lisäksi niihin vaikuttivat kulloisten- 
kin upseerien henkilökohtaiset asenteet, jotka saattoivat kääntää tunnel- 
man odottamatta lämpimästä lähelle pakkasrajaa. Yhteysupseerit olivat 
havaitsevinaan viitteitä siitä, että asenteissa heijastuivat sekä upseerei- 
den palvelusikä ja rintamakokemukset että omaksuttu aatepohja. Kesällä 
1942 vänrikki Ilmoni jakoi saksalaiset upseerit tältä pohjalta kahteen 
ryhmään, joista ensimmäiseen ryhmään kuuluivat nuoremmat rintama- 
upseerit ja vanhemmat, jo ensimmäisen maailmansodan kokeneet up- 
seerit. Heidän suhtautumisensa Suomeen ja suomalaisiin oli Ilmonin 
mukaan poikkeuksetta kohteliasta, keskusteltiin sitten suomalaisista 
sotilaista tai siviiliväestöstä. Vertailukohtana esiintyi usein Japani, johon 
verrattuna suomalaiset olivat tehneet jo vaikuttavan paljon pienestä väes- 
tömäärästään huolimatta. Toiseen ryhmään Ilmoni niputti rintamanta- 
kaisen alueen esikuntaupseerit, joiden asenteissa oli paljon toivomisen 
varaa: 


Nämäkin esiintyvät rauhallisessa keskustelussa hyvin ymmärtä- 
väisesti ja kunnioittavasti Suomea ja suomalaisia kohtaan, mutta 
työssään taikka muualla pieniäkin vaikeuksia kohdatessaan he no- 
peasti moittivat olojamme täällä ja vertaavat postikulun nopeutta, 

rautatien täsmällisyyttä, järjestelykykyämme jne. Saksassa vastaa- 
viin olosuhteisiin todeten, kuinka paljon heikompia ne täällä ovat. 
Näillä upseereilla on yleensä myöskin hyvin jyrkkä ja ehdoton kan- 
salaissosialistinen [sic] maailmankatsomus ja heillä on sen vuoksi 
vaikea ymmärtää olosuhteita, jotka jollakin tavalla eroavat Saksas- 
sa vallitsevista olosuhteista. Esim. majoituskysymyksissä jne. olisi 
heidän mielestään syytä ryhtyä jyrkempiin toimenpiteisiin kuin 
meillä nykyisissä olosuhteissa on mahdollista. Syystä tai toisesta 
hermostuvat nämä upseerit hyvistä olosuhteistaan huolimatta ko- 
vin helposti.439 


Hermostuneisuutta näyttää aiheuttaneen yhteistoiminnan viitekehys, 
jossa myös suomalaisilla sotilas- tai siviiliviranomaisilla oli sanansa sa- 
nottavana paikallisista toimenpiteistä. Jouduttiin tottumaan uusiin, sak- 
salaisittain hankalampiin toimintatapoihin: Entiset, valloitetuilla alueilla 
omaksut suoraviivaiset mallit eivät olleet enää käyttökelpoisia poliitti- 
sesti suvereenissa maassa, jossa oli tärkeää kunnioittaa isäntämaan 
taloudellisia realiteetteja ja väestön elinkeinoja ja omaisuutta. Asiasta 
joutuivat muistuttamaan saksalaisjoukkoja sekä vuoristoarmeijan ylim- 
mät kenraalit että yhteysesikunnan komentavat upseerit. Kun esimerkik- 
si luutnantti Tauno Mäki viestitti kesäkuussa 1942 Willamolle, kuinka 
Sallan uusi saksalainen paikalliskomendantti jätti liputtamatta marsalk- 
ka Mannerheimin syntymäpäivänä ja muutenkin ”suhtautuu suoma- 
laisiin kylmimmin kuin mikään muu 11 kuukauden aikana tapaamani 
saksalainen virasto tai yksikkö”, kirjasi Willamo raportin marginaaliin 
everstiluutnantti Rothelle osoitetun käskyn tehdä asia ”sopivalla tavoin 
selväksi kenr. Heunertille”.44 

Kuten aiemmissa luvuissa jo nähtiin, uusien toimintamallien opet- 
telu vei aikansa, ja tuona aikana YhtERoi ja sen yhteysmiehet joutuivat 
varsin monin tavoin ratkomaan niitä ongelmia, joita saksalaisjoukkojen 
ja yksittäisten sotilaiden omavaltainen toiminta aiheutti paikallisille 
asukkaille. Saksalaisläsnäolon luonteeseen kohdistuvat suorasanaiset 

huomautukset saattoivat toisinaan aiheuttaa välien viilentymistä: Jyrki 
Kolkkala kertoo sota-ajan päiväkirjoissaan, kuinka Hanhikosken saksa- 
laislentokentän komendantti toivoi Kolkkalaa kentän varsinaisen tulkin, 
korpraali Ainamaan tilalle tämän jouduttua komendantin kanssa huo- 
noihin väleihin ”omien puheidensa mukaan tehtyään hänelle kerran 
selvää erosta väestön kohtelussa miehitetyssä Norjassa sekä vapaassa 
Suomessa”.4' 

Kun tilanne alkoi sodan edetessä selkiintyä, näkyi tämä myös yhteys- 
upseerien ja tulkkien raporteissa. Ainakin joissain toimipaikoissa vas- 
tenmieliset maailmanvalloittajan tavat olivat kaikonneet hyvien suhtei- 
den tieltä. Vänrikki Boris Juntson raportoi Lieksan komendantinviras- 
tosta elokuussa 1942: 


Saksalaisten suhtautuminen suomalaisiin on mielestäni aina ollut 
mitä parhain, ja heidän käsityksensä on myöskin sellainen. En ole 
havainnut mitään vastenmielistä niiden seitsemän kuukauden ai- 
kana, jotka olen täällä ollut.44? 


Sotilasvirkailija Göran M. von Essen, Pontsalenjoen lentokentän tulkki, 
vertasi samoihin aikoihin uuden toimipaikan tunnelmia sodan alkukuu- 
kausina Engelbrechtin joukoissa karttuneisiin havaintoihin: 


Mitä aseveljien suhtautumiseen suomalaisiin tulee, täytyy myöntää 
että se täällä on erittäin positiivista. Erityisesti he ihailevat hävittäjä- 
lentäjiämme. En ole vielä tässä ”porukassa” tavannut muuta kuin 
ääretöntä kohteliaisuutta, vieraanvaraisuutta, ystävällisyyttä ja ym- 
märtäytymistä [sic] suomalaisia kohti. En ole nähnyt jälkeäkään 
”maailmanvalloittajan tavoista”, mitä usein jouduin huomaamaan 
toimiessani tulkkina 163. J.D:ssa (I/307 ja Panzerjägerabteilung 


234). 


441 Sana 2017: 218. 
442 Juntson Willamolle 22.8.42, ”Koskee: viikon kertomusta”, T-5471/1—3, KA. 
443 Von Essen Willamolle 29.8.1942, ”Koskee: toimintaa”, T-5471/1—3, KA. 

Willamon vastaanottamista raporteista löytyy kuvauksia mielipiteistä, 
joissa paikallisia olosuhteita peilataan Norjan vastaaviin. Norjan kautta 
Pohjois-Suomeen tulleiden saksalaisupseerien näkemyksissä kuvastui- 
vat omalla tavallaan näiden kahden maan asema Hitlerin valtapolitiikas- 
sa — toinen valloitettuna maana, jossa toimi aktiivinen vastarintaliike, ja 
toinen Kolmannen valtakunnan sotilaallisena liittolaisena. Suomalaisiin, 
oli kyse sitten sotilaista, työväestä tai siviilihallinnosta, oli siten helpom- 
pi luottaa kuin norjalaisiin, minkä vuoksi myös muu suhtautuminen 
maahan ja sen ihmisiin oli myönteistä.44 Luutnantti Nils Herlin rapor- 
toi XVIII vuoristoarmeijan esikunnasta syyskuussa 19421%: 


Olen usein kuullut sanottavan, että saksalaiset pitävät Suomea 
parhaana liittolaisena. Suomi on aina ollut suorasuuntainen ja 
suomalainen on parempi sotilas kuin muut liittolaiskansat. Myös 
on kanssakäyminen suomalaisten kanssa paljon helpompaa kuin 
muiden kansojen kanssa. 


Saksalainen sotilaskulttuuri, erityisesti sen ankara kuri ja hierarkkisuus, 
oli luonnollisesti yksi keskeisistä viitekehyksistä, jota vasten saksalais- 
upseerien oli helppo tehdä havaintoja suomalaisesta sotilaasta ja tämän 
toiminnasta. Poikkeamat omasta sotilaallisesta käyttäytymis- ja toiminta- 
normista pistivät silmään, mutta niitä kommentoitiin yhtä herkästi ase- 
veljeyden molemmin puolin. Kauno- ja tutkimuskirjallisuudesta tuttu- 
ja stereotypioita ovat niin suomalaissotilaiden kuva parfymoiduista, 
mukavuudenhaluisista ja erämaakammoisista saksalaisista kuin sak- 
salaissotilaiden käsitys suomalaisesta sotamiehestä korpisoturina, jon- 
ka taistelutaidot olivat yhtä kuuluisia kuin tämän rähjäinen ulkoasu ja 
kurittomuuskin. Kun mukaan otetaan pohjoiset olosuhteet, alkoholi ja 
naiset, saattoi tuloksena olla varsin värikäs tilannekuva. 

Vänrikki Leonid Schaterin kuvasi saksalaisten lentokenttähallinnon 
upseerien näkemyksiä seuraavasti: 


444 Schaterin Willamolle 14.3.1942, ”Koskee: Vänrikki L. Schaterinin viikkoilmoitusta 8.3.—14.3.42”; 
Mäkinen Willamolle 25.4.1942, ”N:o 8/42”, T-5471/1—3, KA. 
445 Herlin Willamolle 10.9.1942, ”Koskee: Viikkokertomusta ajalla 30.8.-10.942”, T-5471/1—3, KA. 

Ne saksalaiset upseerit, inspektorit j.n.e., joiden kanssa joudun te- 
kemisiin, ovat miltei poikkeuksetta Suomelle ystävällisiä. Kaipaus 
kuitenkin täältä pois, vaikkapa vain Norjaan, on useimmille tun- 
nusomaisena piirteenä. Tyytymättömyys kylmyyteen ja nykyisin 
vallitsevaan kurakeliin on aina tilaisuuden sattuessa puheenaihee- 
na. Suomalaista sotilasta he varmaan väheksyvät rintamantakaisen 
käyttäytymisen ja pukeutumisen puolesta, mutta taistelijana hei- 
dän en ole häntä kuullut huonosti arvostelevan. Rohkeaksi häntä 
mainitaan, mutta usein olen heidän kuullut puhuvan suomalaisen 
sotilaan raakuudesta. Suomalainen työmies on heistä ahkera ja ai- 
kaansaava, josta syystä he yleensä mielellään ottavat suomalaista 
työvoimaa. Suomalainen mies ei heidän mielestään välitä naisista, 
mutta jos saksalainen seurustelee heidän kanssaan, ovat he heti 
puukko kädessä. Suomen kieltä mainitsivat kaikki vaikeaksi lu- 
kuunottamatta erästä, joka on todella innostunut oppimaan sitä ja 
puhuukin nyt jo toimeentulevasti.44* 


Stereotypiat ovat aina yksinkertaistuksia, mutta tarvitsevat syntyäkseen 
pieninä totuudenjyvinä toimivia havaintoja ja kokemuksia, joista yleis- 
tävät päätelmät alkavat kasvaa. Stereotypioista löytyy merkkejä myös 
Willamolle toimitetuista toimintakertomuksista, joihin yhteysupseerit 
kirjasivat niin keskusteluissa esitettyjä mielipiteitä kuin omakohtaisia 
havaintojaankin sotilaiden ja sotilaskulttuurien eroista ja niiden vaiku- 
tuksista yhteisiin operaatioihin. Saksalaisten mukavuudenhalu tuli esiin 
kantamuksissa, joihin oli pakattu partiotoiminnassa tarpeetonta tavaraa, 
mikä hidasti matkantekoa ja kaiken lisäksi aiheutti luvattoman paljon 
meteliä. He laskivat toimivan ruokahuollon varaan niin paljon, että mat- 
kassa oli usein liian vähän muonaa, mikä rajoitti tehtävien partiomatko- 
jen pituutta ja lisäsi uupumusta. 

Kuten vänrikki Aue raportoi havainnoistaan suomalais-saksalaisen 
komppanian partiomatkoilta, suomalaissotilas tapasi keittää tauoilla 
lämmintä juotavaa ja syödä eväitä, ja niiden voimin hän pärjäsi useitakin 


446 Schaterin Willamolle 26.4.1942, ” Koskee: Vänrikki Schaterin'in viikkoilmoitusta ajalta 12.4.-25.4.1942”, 
T-5471/1—3, KA. 

päiviä ilman lämmintä ruokaa. ”Saksalainen sotilas sitä vastoin ei laita 
itselleen mitään vaan odottaa huoltoaan. Jollei tämä toimi, hän on syö- 
mättä ja yrittää tehdä tehtävänsä ilman ruokaa.”4 Vuoristoarmeijan so- 
tilas myös käveli mieluummin tiellä kuin maastossa. Partionjohtajana 
saksalaisupseeri pitäytyi annetuissa ohjeissa ja jäi yllätysten sattuessa 
odottamaan uusia käskyjä mieluummin kuin arvioi omatoimisesti tilan- 
teessa vaadittavat toimet.448 

Tällaisten kriittisten merkintöjen rinnalla yhteysupseerit ja tulkit 
myös antoivat auliisti tunnustusta, jos havaitsivat saksalaisjoukkojen 
kehittäneen toimintatapojaan olosuhteisiin paremmin sopiviksi. Niinpä 
esimerkiksi vänrikki Mäntzel kommentoi 163. jalkaväkidivisioonan 
toimintaa alkusyksystä 1942, siis reilu vuosi sodan käynnistymisestä: 
”Suomen metsämaasto ei ole heille niin outoa kuin sodan alussa.”449 
Rehellistä raportointia harjoittivat myös ne yhteysupseerit, jotka nostivat 
esiin välikohtauksia, joissa alkoholin sekoittamat suomalaissotilaat ja 
yhteysupseerikollegat vahvistivat omatoimisesti saksalaisjoukoissa vallit- 
sevia mielikuvia itsestään ja siitä saksalaisiin kohdistuneesta aggressiivi- 
suudesta, jonka viina heissä vapautti.4* Juhannuksen 1942 alla vänrikki 
Edmund Luther piti aiheellisena raportoida tapauksista, joissa rajusti 
juopotellut suomalaisupseeri oli toistuvasti riehunut aseen kanssa 
Kevyt osasto 3:n alueella Alakurtissa. Vänrikki Luther lienee ollut oikeas- 
sa arvioidessaan, että tällaiset ”usein päiväkausia jatkuneet juopottelut, 
rettelöimiset saksalaisten viranomaisten kanssa, humalassa suoritetut 
autohurjastelut y.m. tapaukset eivät suinkaan olleet omiaan kohotta- 
maan suomalaisten upseerien mainetta saksalaisten silmissä”.4* 

Fräänlaiseen aseveljeyden häirikkökäytökseen vaikuttaa syyllistyneen 
myös Alakurtissa toiminut yhteysupseeri, vänrikki Edgar Sneitz kesken 
paikallisen Hitlerin syntymäpäiväjuhlan: Koko muun upseeriston kuun- 
nellessa radiosta juhlakonserttia ja Goebbelsin puhetta, oli suomalais- 


447 Aue Willamolle 4.4.1942, ”Koskee: Toimintakertomusta”; samoin myös Luomi Willamolle 25.10.42, 
”Toimintakertomus 11.10.-25.10.42” ja von Bagh Willamolle 31.10.1942, ”Koskee: Toimintakertomusta 
ajalta 11.10.—31.10.42”, T-5471/1—3, KA. 

448 Saarmaa Willamolle 22.8.1942, ”Koskee: Ylimääräistä toimintakertomusta”, T-5471/1—3, KA. 

449 Mintzel Willamolle 28.8.1942, ”Koskee: Toimintakertomusta”, T-5471/1—3, KA. 

450 Reinikainen Willamolle 14.3.1942, T-5471/1—3, KA. 

451 Luther Willamolle 20.6.1942, ”Koskee: Viikkoilmoitus ajalta 13.6.-20.6.42”, T-5471/1—3, KA. 

vänrikki ryhtynyt soittamaan gramofonilla tanssimusiikkia ja poistunut 
ilmeisen mielenosoituksellisesti paikalta, kun Hitlerin oman puheen 
aika tuli. Puheen päätyttyä Sneitz oli kuitenkin kysellyt sen sisällöstä ja 
töksäyttänyt sitten paikalla olleen nuoremman yhteysupseerikollegan, 
vänrikki Puputin mukaan: 


Mutta sodan loppumisesta hän ei maininnut mitään. Mitenkä pal- 
jon alueita hän oikein tahtoo valloittaa. Me suomalaiset olemme 
saaneet sen mitä tarvitsemme ja tulemme pian lopettamaan koko 
sodan. Saatte sitten tapella yksinänne. 


Puputin mukaan tämänkaltaiset, suomalaisen yhteysupseerin suusta 
kuullut ajatelmat olivat herättäneet saksalaisupseerien parissa ”ikävää 
huomiota ja närkästystä”.4? Juhlajuomien vaikutuksen alla toteutunut 
mielenilmaus ei jäänyt seurauksitta: Sotilaspoliisin kuulustelujen jäl- 
keen eversti Willamo rankaisi alaistaan 30 vuorokauden mittaisella pää- 
vartioarestilla, jonka päätyttyä hänet siirrettiin huollon koulutustehtä- 
viin.93 

Viikkoraporteista on joka tapauksessa nähtävissä, että ainakin osa 
yhteysupseereista ja tulkeista pyrki myös omatoimiseen valistustyöhön 
ja vastaamaan saksalaisten puolelta heitettyihin haasteisiin. Esimerkik- 
si luutnantti Mikko Jaakkola raportoi loppusyksystä 1942, ettei saksa- 
laisten suhtautumista Suomeen ja suomalaisiin yleisesti ottaen voinut 
moittia. Talvisotaa pidettiin saksalaisten parissa ihmeenä, ja Suomen 
asema muiden Euroopan maiden joukoissa oli jopa niin erityinen, että 
Jaakkolan keskustelukumppaneiden mukaan Suomi tuli sodan päätyt- 
tyä olemaan ”Pohjoismaista määräävässä asemassa”. Vain suomalais- 
ten jurous tulkittiin valitettavan usein väärin heille luonteenomaiseksi 
epäkohteliaisuudeksi. Kuitenkin kun asianomaisille selitettiin, ”mistä 
tämä jurous johtuu ja siis myös tuo näennäinen epäkohteliaisuus, [oli] 
asia säännöllisesti sillä autettu”.454 Jaakkola ei valitettavasti kerro asiasta 


452 Puputti Willamolle 19.6.1942, ”Toimintaselostus ajalla 13.6.-19.6.42”, T-5471/1—3, KA. 
453 Yhteysesikunta Roin postidiaaria, 5872/1—4; Willamon päiväkäsky 8/42 22.7.1942, T-5872/39, KA. 
454 Jaakkola Willamolle 25.11.1942, ”Koskee: Toimintakertomusta”, T-5471/1—3, KA. 

tämän enempää, joten hänen tulkintansa suomalaisen jurouden syistä 
jäävät tältä osin tuntemattomiksi. Myös luutnantti Nils Herlin piti toisi- 
naan tarpeellisena valistaa keskustelukumppaneitaan, kun tyytymättö- 
myys paikallisiin oloihin sai Kiestingin saksalaiset upseerit pohtimaan 
tuohtuneina, kuinka kyseinen asia ei tulisi kotimaassa kuuloonkaan (bei 
uns ist es undenkbar) tai millaisiin rangaistuksiin suomalaisten käyttäyty- 
minen johtaisi (würde er bestraft): 


Esimerkiksi: Junat ovat hitaat ja myöhästyvät usein, tiet ovat huo- 
not, meillä on liian lyhyt työpäivä ja liian usein pyhäpäiviä, soti- 
laamme ovat kurittomia ja huolimattomia j.n.e. Näihin väitteisiin 
minä tavallisesti vastaan ettei pidä katsoa suomalaisia oloja saksa- 
laisin 'silmälasin' [sic]. Ensiksi on maamme suuri mutta köyhä. 
Meillä on vähän väkeä ja pieniä mahdollisuuksia rakentaa sellaiset 
tiet kuin Saksassa. Ja vaikka meillä on vähän lyhyempi työpäivä 
ja vähän enemmän pyhäpäiviä kuin Saksassa ja vaikka sotilaam- 
me ovat vähän huolimattomia, olemme kuitenkin tässä sodassa 
tehneet osuutemme. Ja toiseksi meillä ei ole Suomessa yhtä ankara 
organisointi kuin Saksassa; saamme vähemmälläkin tarpeiksi ai- 
kaan. — Tähän tavallisesti keskustelu loppuukin.45 


Herlinin selkeäsanaiset, sekä sodan että suomalaisen yhteiskunnan rea- 
liteetteja heijastelevat vastaukset lähentelevät jo pientä piikittelyä saksa- 
laisten suuntaan, mutta vaikuttavat saaneen hiljaisen hyväksynnän myös 
Willamon pöydälle saavuttuaan: viikkokertomuksen kohta, jossa kuva- 
taan suomalaisten omaa osuutta sodan yhteisissä taisteluissa, on saanut 
alleen lyijykynällä vedetyn korostuksen. 


Aseveljen vähäiset tiedot Suomesta 


Yhteysupseerien ja tulkkien asemapaikoistaan lähettämiä raportteja 
luettiin kaikesta päätellen hyvin tarkkaan YhtERoin toimistoissa, ja nii- 


455 Herlin Willamolle 25.7.1942, ”Koskee: Viikkokertomusta”, T-5471/1—3, KA. 

hin myös reagoitiin tarpeen mukaan yhteysupseerien koulutuspäivillä, 
kurinpitotoimilla tai kursseilla, joilla saksalaisia upseereja ja aliupseereja 
perehdytettiin pohjoisissa oloissa tarvittaviin sodankäyntitaitoihin, ku- 
ten hiihtoon, jäljittämiseen, suunnistamiseen ja partiointiin. 

Ilmeisen paljon pohdittavaa riitti myös toimenpiteistä, joilla voitaisiin 
paikata saksalaisten kovin vähäistä tiedonmäärää maasta, johon Hitlerin 
Operaatio Barbarossa oli heidät kuljettanut. Kuten A. O. Väänänen on 
kuvannut historiikissaan, yhteysupseereilta kysyttiin usein historiasta, 
maan elinkeinoelämästä, tieteen ja taiteen tasosta tai luonnosta Suomen 
eteläisemmissä maakunnissa: 


Tietämättömyys maamme oloista oli aivan luonnollista, sillä mitä 
aihetta Saksan kansalla olisi ollut aikaisemmin tutustua Suomen 
historiaan, luontoon, sivistykseen y.m. lähemmin. Tiedettiin vain, 
että Suomi on pieni ja köyhä maa jossakin kaukana Pohjois- 
Euroopassa, eikä sillä ollut mitään tärkeämpää osaa esitettävänä 
kansainvälisessä mielessä. Hannes Kolehmaisen ja Paavo Nurmen 
kilpailusaavutukset tunnettiin kyllä yleisesti, samoin sivistyneis- 
tön piirissä Jean Sibelius ja Eliel Saarinen, että ovat suomalaisia. 
Matka Pohjois-Suomen rintamalohkoille suoritettiin myös sellai- 
sissa olosuhteissa (umpivaunussa ja usein pimeällä), että matkal- 
la (Pohjanlahden satamista tai länsirajalta) ei ollut minkäänlaisia 
mahdollisuuksia tutustua lähemmin tämän maan kansaan ja sen 
luontoon.45* 


Puutteelliset tiedot johtivat myös vääriin odotuksiin ja mielikuviin, joi- 
hin yhteysupseerien oli edes jotenkin omalla valistuksellaan puututtava. 
Saksalaiset sotilaat kysyivät myös itseltään, miksi he ylipäätään taistelivat 
Pohjois-Suomen erämaissa kaukana omasta kotimaastaan. Saksalais- 
ten oma propaganda- ja valistustyö pyrki osaltaan perustelemaan, minkä 
vuoksi oli tarpeen taistella suomalaisten rinnalla48, mutta valistustehtä- 


456 Väänänen 1947: 69-70. 
457 Väänänen 1947: 70; Aapa 1961: 113. 
458 Junila 2000: 128. 

vää jäi myös yhteysupseereille ja tulkeille. Mutta miten selittää ja tulkita 
Suomea ja suomalaisia saksalaisille aseveljille? Miten avata syitä, joiden 
vuoksi he olivat päätyneet tänne Euroopan pohjoiseen kolkkaan? Näihin 
kysymyksiin yhteysupseerit etsivät konkreettista apua ja toivoivat esimie- 
hiltään muun muassa kirjoja ja painettuja esitteitä oman valistustyönsä 
tueksi. 

Edellä jo esiintynyt luutnantti Herlin oli kuukautta aiemmin viestittä- 
nyt Rovaniemelle, että yhteysupseerien työtä helpottaisi suuresti, jos 
käytössä olisi ”propagandakirjallisuutta jaettavaksi tai ainakin saksalai- 
sille lainattavaksi”. Esimerkkinä hän mainitsi Uutistoimisto Finlandian 
ja saksalaisen propagandakomppanian päällikön, kapteeni Arthur 
Ruppertin julkaiseman teoksen Waffenbruder Finnland ("Aseveli Suomi, 
1942), sillä se ”antaisi paremmin sanoin vastauksen niihin moniin ky- 
symyksiin, jotka saksalaiset tekevät”.459 

Herlinin toivoma, vajaa 300-sivuinen teos tarjoaa lukijoilleen omalaa- 
tuisen propagandistisen sekoituksen asiaproosaa ja aiheeseen tavalla tai 
toisella liittyviä kaunokirjallisia tekstiotteita. Se on jäsennelty kuuteen 
päälukuun, joissa käsitellään pääosin suomalaiskirjoittajien voimin Suo- 
men historiaa, tehtävää kuluvassa sodassa ja suomalaisen itsemäärää- 
mistahdon muotoja, mutta myös maan maisemallisia ominaispiirteitä, 
taloutta ja kulttuuria. Historiakysymyksille on varattu kolmannes teok- 
sesta, ja jo pelkästään tämän osan sisältämien yksittäisten tekstien otsi- 
koista erottuu paatoksellinen narratiivi ”idän” sortamasta kansasta, joka 
taisteli vapautensa saksalaisten avulla ja joka nyt rinnan saman asevel- 
jen kanssa tekee oman osansa taistelussa bolsevismia vastaan.46° Tältä 
osin tekstikokoelma heijastelee suoraan Suomen oikeistossa tuolloin 
vallinnutta militaristista ja nationalistista historiakäsitystä.1*! Samalla 
suomalaiskirjoittajien tunnot ja tavoitteet liittyivät saumattomasti niin 


459 Herlin Willamolle 27.6.1942, ”Koskee: Viikkokertomusta”, T-5471/1—3, KA. 

460 Esim. Torsten G. Aminoff: ”700 Jahre Kampf gegen Osten” ("700-vuotinen taistelu itää vastaan’), 
Herman Gummerus: "Finnland erkämpft seine Freiheit” ("Suomi taistelee itselleen vapauden”), Vilho 
Helanen: ”Finnland kennt seine Pflicht” ("Suomi tietää velvollisuutensa”), Heinz Hönger: ”Die grosse 
Kameradschaft. Finnlands Anteil am Kampfe gegen den Bolschewismus 1941” ("Suuri toveruus. 
Suomen osuus taistelussa bolSevismia vastaan 1941') ja Arvi Jännes: ”Finnlands Ostfrage” ("Suomen 
idänkysymys'). 

461 Luostarinen 1986: 176-180. 

kansallissosialismin aatteellisiin kulmakiviin eli kommunismin- ja venä- 
läisvastaisuuteen ja idänpolitiikkaa määrittävään elintila-ajatteluun kuin 
myös kansallissosialistien Pohjoismaihin suuntaamaan propagandaan, 
joka käynnistyi Alfred Rosenbergin johdolla pian heidän valtaantulonsa 
jälkeen.4% Valtakunnanministeri Rosenberg, yksi Hitlerin ulkopoliitti- 
sista neuvonantajista ja NSDAP:n pääideologeista, on myös kirjoittanut 
teokseen saatesanat. 

Kuten Junila on osuvasti todennut, monet suomalaisen yhteiskunnan 
ilmiöt jäävät teoksen ulkopuolelle, erityisesti juuri ne, jotka korostivat 
demokraattisen ja kansallissosialistisen järjestelmän välisiä eroja. Tär- 
kein tavoite oli lujittaa ”aseveljellistä yhteenkuuluvuuden tunnetta”, ei 
korostaa lehdistönvapauden kaltaisia eroja.1 Kuten edellä jo nähtiin, 
tällaisiin seikkoihin saksalaiset osasivat tarvittaessa kiinnittää huomiota 
itsekin. 

Yhteysupseerien tapaan myös maaherra Kaarlo Hillilä, joka oli vir- 
kansa puolesta jatkuvasti tekemisissä vuoristoarmeijan johdon kanssa, 
kiinnitti huomiota siihen, miten vähän saksalaiset tiesivät Suomesta ja 
suomalaisista. Syksyllä 1942 Hillilä oli vieraillut Alakurtissa XXXVI vuo- 
ristoarmeijan esikunnassa ja päässyt keskustelemaan kenraali Weisen- 
bergerin armeijakunnan divisioonia komentavien kenraalien kanssa. 
Alakurtin vanhin yhteysupseeri, majuri Parviainen raportoi Hillilän vai- 
kutelmista isäntämaan asioita sivunneiden keskustelujen jälkeen: 


Maaherra Hillilä oli käyntinsä aikana 21.9. kutsuttu komentavan 
kenraalin luo illalliselle. Läsnä olivat molempien div. komentajat. 
Keskustelu kosketti yleisluontoisia asioita Suomesta. Illallisen jäl- 
keen keskustellessani maaherran kanssa kiinnitti hän huomiota 
siihen suureen asioiden tuntemattomuuteen ja tietämättömyyteen 
saksalaisten keskuudessa maastamme aina kenraaleista alkaen. 
Asiaan voitaisiin kiinnittää huomiota propagandan muodossa, ja 
asiaa valaisevat kirjaset saisivat varmasti kiitollisen lukijakunnan 
korsuissa.1% 


462 Hiedanniemi 1980: 29—45. 
463 Junila 2000: 135. 
464 Parviainen Willamolle, päiväämätön ”Raportti Nr. 9/1942”, T-5471 /1-3. 


ASEVELJEN VÄHÄISET TIEDOT SUOMESTA 269 


https://doi.org/10.21435/skst.1488 


Samankaltaisia viestejä kantautui kaikilta rintamalohkoilta, ja muuta- 
man kuukauden kuluttua, marraskuussa 1942, Willamo painotti Pää- 
majan tiedostusosastolle osoittamassaan kirjeessä, että tilanteeseen olisi 
välttämätöntä reagoida oikeanlaisella kirjallisuudella ja valistusmateriaa- 
lilla. Willamon mielestä Suomeen liittyvien tietojen hataruus ei ollut mi- 
tenkään yllättävää, koska saksalaissotilaat olivat siihen mennessä pääs- 
seet tutustumaan vain maan pohjoisosiin ja rajaseutuihin. Kiinnostus 
maata ja kansaa kohtaan oli Willamon mukaan kuitenkin suuri, mutta 
sopivan aineiston puuttuessa tähän ei voitu mitenkään vastata. Valistus- 
aineiston tuottamiseen tuli kuitenkin ryhtyä pikimiten, koska oli odotet- 
tavissa, että ”monet täällä nyt olevat saksalaiset Suomi-tuntemuksensa 
perusteella joutuvat jo lähitulevaisuudessa hoitamaan Saksan ja Suomen 
välisiä suhteita ja muutenkin levittämään tietoja meistä ja oloistam- 
me”. Tässä valossa oli tärkeää huolehtia siitä, että he veisivät mukanaan 
mahdollisimman hyvän ja täydellisen kuvan Suomesta ja sen kansas- 
ta. Willamo muistutti myös, että saksalaiset jakoivat hyvin avokätisesti 
omaa kirjallisuuttaan ja muuta aineistoa, joten jo vastavuoroisuuden 
nimissä yhteysesikunnan käyttöön tarvittiin niin kirjallisuutta ja filmejä 
kuin taidetta ja ”kotiteollisuutemme” tuotteitakin.1*5 

Kirjeen liitteenä Willamo toimitti Päämajan tiedotusosastolle myös 
luettelon ”jo saksankielellä ilmestyneistä Suomea koskevista sopivista 
kirjoista”. Suomen kaupunkeja käsittelevien kuvateosten, matkakerto- 
musten ja -oppaiden sekä Suomen talouselämään johdattelevien teosten 
ohella luettelo sisälsi runsaasti Suomen historiaa käsitteleviä teoksia, 
joista suuri osa oli kirjoitettu ja julkaistu juuri ”saksalaisten kulutuk- 
seen”4%, Teosten aatteellinen viitekehys käy ilmi niiden otsikoista, joilla 
viitattiin muun muassa Suomen idänkysymyksiin, elintilaan, suomalais- 
ten rodulliseen alkuperään, kansan irtautumiseen Venäjän kahleista ja 
Saksan rooliin Suomen vapautuessa itsenäiseksi valtakunnaksi. Willamo 
nosti esiin erityisesti seuraavat teokset: 


465 Willamo Päämajan tiedotusosastolle 6.11.1942, ”Koskee: Saksankielistä kirjallisuutta”, T-5872/63, KA. 
466 Luostarinen 1986: 180. 

— V.A. Koskenniemi: Finnland, Schild des Nordens (”Suomi, poh- 
joisen kilpi”, 1941) 

— Jalmari Jaakkola: Die Ostfrage Finnlands (Suomen idänkysy- 
mys’, 1942) 

— Väinö Auer, Eino Jutikkala ja Kustaa Vilkuna: Finnlands Lebens- 
raum ("Suomen elintila”, 1941) 

— U.T. Sirelius: Die Herkunft der Finnen ("Suomalaisten alkuperä”, 
1924) N 

— Johannes W. Öhquist: Finnland. Land und Volk — Geschichte 
— Kultur (Suomi. Maa ja kansa — historia — kulttuuri”,1928) 

— Heinz Hälter: Finnlands Jugend bricht Russlands Ketten. Die 
Geschichte des Preußischen Jäger-Bataillons 27 ("Suomen nuoriso 
murtaa Venäjän kahleet. Preussilaisen jääkäripataljoona 27:n 
vaiheet”,1938) 

- Herman Gummerus: Deutschland und die Befreiung Finnlands 
(Saksa ja Suomen vapautus”, 1938) 


Kirjoittajissa toistuu näin tuon ajan keskeinen saksanystävien nimekäs 
joukko, josta merkittävä osa oli mukana presidentti Risto Rytin käynnis- 
tämässä akateemisessa projektissa, jonka tarkoituksena oli perustella tie- 
teellisesti Itä-Karjalan valloitus Suomen elintilaksi. Tämä muun muassa 
Väinö Auerin, Jalmari Jaakkolan, Eino Jutikkalan ja Kustaa Vilkunan 
kantama projekti näkyi hyvin myös Willamon esiin nostamissa teks- 
teissä.+7 Tekstivalikoimaa voi tulkita niin, että tavoitteena ei ollut vain 
informoida saksalaisia Suomesta ja sen kansasta, vaan osoittaa — aivan 
samaan tapaan kuin edellä mainitussa kokoomateoksessa Waffebruder 
Finnland — että suomalaisten ja saksalaisten välillä vallitsi edelleen sekä 
aatteellinen että kohtalonyhteys, jonka rakennusaineita olivat venäjän- 
vastaisuus ja vuoden 1918 perintö. Tuo yhteys oli päässyt hetkeksi hä- 
märtymään Hitlerin ja Stalinin solmiman hyökkäämättömyyssopimuk- 
sen vuoksi, mutta oli edelleen olemassa ja vahvisti nyt aseveljeyttä his- 
toriallisen siteen tavoin. 


467 Jokisipilä & Könönen 2013: 316-320. 

Kaunokirjallisuuden osalta Willamo kelpuutti listalle Juhani Ahon 
(Rautatie, Panu), Aleksis Kiven (Seitsemän veljestä), Johannes Linnankos- 
ken (Laulu tulipunaisesta kukasta), F. E. Sillanpään (Nuorena nukkunut), 
Maila Talvion (Kurjet) ja Zacharias Topeliuksen (Fältskärns berättelser, 
Hertiginnan af Finland, suom. Välskärin kertomukset, Suomen herttuatar). 
Luettelo heijastanee tuon ajan klassikkokaanonia mutta osittain myös 
sitä, mitä suomalaista kirjallisuutta ylipäätään oli saatavilla saksankieli- 
sinä käännöksinä. 

Kiinnostus Willamon esittämien toimenpiteiden käynnistämiseksi jäi 
kuitenkin hyvin vähäiseksi, ja yhteysupseerien yhtä hyvin kuin Suomes- 
ta kiinnostuneiden saksalaistenkin oli tyydyttyvä siihen materiaaliin, jota 
oli muuten vapaasti tarjolla joko suomalaisissa kirjakaupoissa tai saksa- 
laisten omissa rintamakirjakaupoissa (Frontbuchhandlung). Esimerkiksi 
jouluna 1942 Kiestingin lohkon esikuntaupseereille jaettiin WSOY:n pa- 
rahiksi julkaisemaa kuvateosta Das ist Suomi. Finland in Bild und Wort, 
ja myös miehistölle jaettiin yksittäisiä Suomea käsitteleviä kirjoja.+*$ Kir- 
joja käytettiin myös lahjoina: Kenraali Schörner sai 50-vuotispäivänään 
Kiven Seitsemän veljestä Petsamon lohkon yhteysupseereilta, ja Porin 
lentokentän ”suomalaisille myötämielinen” esikuntaupseeri sai läksiäis- 
lahjana Runebergin Vänrikki Stoolin tarinat.4*9 Kirjojen saatavuus ei kai- 
kesta päätellen kuitenkaan vastannut kysyntää ja käyttötarvetta: Willamo 
palasi aiheeseen useampaan otteeseen Päämajaan kenraali Heinrichsil- 
le lähettämissä raporteissaan korostaen, että saksalaiset lukijat olisivat 
hyvin vastaanottavaisia tällaiselle materiaalille, jos sitä vain saataisiin 
systemaattisemmin tarjolle.47 

Kaiken kaikkiaan vaikuttaa siltä, että tämänkaltaisten propagandatoi- 
mien osalta Suomen sodanjohto aloitti aseveljeyden Kolmannen valta- 
kunnan joukkojen kanssa melko valmistautumattomana. Omille kansa- 
laisille, sotilaille ja ulkomaille suunnatun propagandan sisältöihin ja 
eri instituutioiden väliseen työnjakoon kiinnitettiin runsaasti huomiota 
niin jatkosodan alla kuin sen aikanakin, ja Päämajan tiedotusosastosta 


468 Willamo Heinrichsille 10.1.1943, T-17216/1, KA. 

469 Mäkinen Willamolle 20.6.1942, Nro 18/1942; Herlin Willamolle 27.6.1942, ”Koskee: Viikkokertomusta”, 
T-5471/1—3, KA. 

470 Willamo Heinrichsille 15.1., 19.1. ja 20.4.1943, T-17216/1, KA. 

propagandatyötä johtanut Kalle Lehmus vieraili keväällä 1941 Saksassa 
tutustumassa kansallissosialistien propagandatyöhön.4 Suomessa ole- 
viin saksalaisjoukkoihin suunnatun propagandan merkitys ja välttämät- 
tömyys alkoi sen sijaan valjeta suomalaisten puolella vasta syksyllä 1942, 
toisin sanoen noin 15 kuukautta jatkosodan käynnistymisestä. 

Kiinnostavan vertailukohdan tarjoaa tässä suhteessa työ, jota tehtiin 
liittouman toisella puolella ja josta sekä YhtERoi että Päämaja olivat 
alusta alkaen varsin hyvin perillä saksalaisen propagandakomppanian 
(PK 680) suomalaisena yhteysupseerina toimineen majuri G. Wase- 
liuksen raporttien ansiosta.4?? Suomeen saapui hiottu, kapteeni Arthur 
Ruppertin johtama propagandakoneisto, joka pystyi aloittamaan välittö- 
mästi sekä viholliseen suunnatun aktiivipropagandan että omien jouk- 
kojen aatteellisen valistustyön, johon kuului myös suomalais-saksalaisen 
aseveljeyden edistäminen. Käytössä oli käytännössä koko menetelmä- ja 
materiaalikirjo alkaen viihdytyskiertueista ja elokuvista rintamaradion 
viihteen ja valistusohjelmien kautta sanomalehtiin ja muihin painotuot- 
teisiin asti.1? Kuten jäljempänä käy ilmi, omia propagandatoimenpiteitä 
suunnitellessaan ja toteuttaessaan suomalaiset joutuivat turvautumaan 
pitkälti juuri näihin saksalaisen aseveljen rakenteisiin. 


Väärä kuva maasta ja sen kansasta 


Ensimmäiset keskustelut suomalaisten omista propagandatoimista 
käynnistyivät joulukuussa 1942, ja niihin osallistui YhtERoin ja Pääma- 
jan edustajien lisäksi myös Valtion tiedotuslaitos (VTL). VTL valmisteli 
keskustelujen pohjaksi muistion, jossa käsiteltiin saksalaisjoukoille 
suunnattuun Suomi-propagandaan jo saatavilla olevia ja sen vaatimia 
lisäresursseja kuin myös yksittäisten toimijoiden tehtäviä. Vastuukysy- 
mysten selvittämiseksi VTL oli käynyt keskusteluja sekä ulkoasianminis- 
teriön poliittisen osaston päällikön, ministeri Asko Ivalon että Päämajan 


471 Luostarinen 1986: 14, Lehmuksen opintomatkasta Saksaan Lehmus & Lehtinen 2021: 84-89. 

472 Ks. majuri Waseliuksen raportit Päämajaan 20.7.—14.12.1941, T-8359/23, KA. 

473 Saksalaisten operoimasta Suomi-valistuksesta Junila 2000: 105—107, 122—135. 

474 Valtion Tiedotuslaitoksen muistio ”Suomi-propaganda tehostamisesta Pohjois-Suomessa olevien 
saksalaisten joukkojen keskuudessa” 9.12.1942, T-8359/24. 

tiedotusosaston päällikön, majuri Kalle Lehmuksen kanssa: Propaganda- 
toiminta todettiin Päämajan tiedotusosaston tehtäviin kuuluvaksi, mutta 
henkilöstöresurssien vuoksi Lehmus piti parhaimpana, että VTL vas- 
taisi ainakin osasta propagandasta, tosin aina kiinteässä yhteistyössä 
Päämajan kanssa. Tämä koski myös toiminnan rahoitusta. Materiaalin 
jakelu nimettiin suomalaisen yhteysesikunnan tehtäväksi yhdessä maa- 
herra Hillilän kanssa, joka oli jo moneen otteeseen korostanut VTL:lle 
Suomi-propagandan merkitystä. 

Muistiossa käytiin myös yksityiskohtaisesti läpi keinoja toiminnan 
tehostamiseksi. VTL:n mielestä aivan ensimmäiseksi tuli pyrkiä kasvat- 
tamaan Lappland Kurier -lehden Suomea käsittelevää osiota: VTL:n hyl- 
lyillä oli odottamassa satoja valmiiksi käännettyjä, tarkoitukseen sopivia 
artikkeleita, mutta sitä ennen lehteen oli Lehmuksen mielestä saatava 
uusi suomalainen yhteysupseeri, joka pitäisi kiinteämmin yhteyttä sekä 
tiedotuslaitokseen että Päämajan tiedotusosastoon. Uutta virtaa tarvit- 
tiin Lehmuksen mukaan myös Nordlicht-lehden toimitustyöhön. Lehden 
omisti Reino Palmrothin ja Pekka Tiilikaisen henkiseen maanpuolus- 
tustyöhön perustama Propaganda-Aseveljet ry, ja yhdistyksen kanssa 
suunniteltiin lehden muokkaamista ”enemmän sotilashenkilöitä kiin- 
nostavaksi”. Jos tässä onnistuttaisiin Päämaja voisi tarjota lehteä saksa- 
laisjoukkojen tilattavaksi suurina painoksina, jolloin voitaisiin ”tehdä 
huomattavan tehokasta ja täysipainoista propagandaa ilman, että siitä on 
minkäänlaisia kustannuksia.” Suomea käsittelevää, saksaksi käännettyä 
kirjallisuutta pidettiin kyllä tehokkaana propagandana, mutta samalla 
niin kalliina, ettei sen toteuttamista pidetty sillä hetkellä mahdollisena. 
VTL:llä oli kuitenkin tarjota pienempiä lehtisiä, joiden aiheilla se tuli 
jo varsin lähelle Willamon aseveliaatteellisesti värittynyttä luetteloa.17 

Muina propagandatoimina muistiossa nostettiin esiin esitelmöitsijät, 
joita VTL voisi lähettää pohjoiseen muutaman kuukaudessa, mieluiten 
suomalais-saksalaisen yhdistyksen nimissä, jolloin ”propagandatarkoitus 
ei tulisi niin selvästi ilmi”. Tarjolla oli myös runsaasti valmiita saksan- 


475 Tarjolla olivat mm. VTL:n toimittama Finnland, Vorposten Europas im Norden ("Suomi, Euroopan 
pohjoinen etuvartio”), everstiluutnantti Peitsaran Der finnisch-russische Krieg 1939—1940 ("Suomalais- 
venäläinen sota 1939—1940"), Einar W. Juvan Die kulturelle Entwicklung des finnischen Volkes ("Suomen 
kansan kulttuurinen kehitys’) ja presidentti Risto Rytin itsenäisyyspäiväpuheen saksannos. 

kielisiä esitelmiä, joita voitiin toimittaa tarvittaessa vaikka heti suoma- 
laisten valistus- ja yhteysupseerien käyttöön. Suunnitelmissa oli myös 
tuottaa ”saksankielisillä puheteksteillä” varustettuja suomalaisia lyhyt- 
elokuvia, kun taas suomalaisten sota- ja viikkokatsausten tuottamista 
saksan kielellä ei pidetty tarpeellisena, koska niiden laatu jäi kovin pal- 
jon jälkeen saksalaisten vastaavista. 

Millaisiin toimiin sitten päädyttäisiinkin, sen tavoitteista ei pitänyt 
olla epäselvyyttä. YhtERoin suomalainen valistusupseeri, luutnantti 
Erkki Mela oli määritellyt ne VTL:lle seuraavasti: 


1) Suomen tunnetuksi tekeminen saksalaisten joukkojen keskuu- 
dessa, joitten Suomentuntemus rajoittuu pääasiassa läpimatkaan 
jonkin rannikkokaupungin ja Rovaniemen kautta Pohjois-Suomen 
erämetsiin. 2) Suomen tunnetuksi tekeminen Saksassa täällä ole- 
vien joukkojen välityksellä. 3) Suomalaisten ja saksalaisten joukko- 
jen, ensi sijassa upseerien, välisen kanssakäymisen vilkastuttami- 
nen ja kestävämpien suhteitten luominen. 


Etualalla ei näin ollen ollut enää pelkkä huoli puutteellisesta Suomi- 
tuntemuksesta, vaan myös pelko siitä, että saksalainen sotilas saisi poh- 
joisen syrjäkylillä ja erämaissa väärän kuvan Suomesta ja sen kansasta 
ja veisi sen aina kotimaahansa asti.1* Tämän virheellisen kuvan korjaa- 
misesta tulee kestoteema, joka toistuu YhtERoin propagandatoimiin 
liittyvissä raporteissa aina sodan loppumetreille eli syksyyn 1944 asti. 
Aihe nousee esiin varsin perusteellisesti ja kaunistelematta Willa- 
mon Päämajan komento-osastolle osoittamassa kirjelmässä kesäkuussa 
1943.47 Willamoa ilmeisesti turhautti se, ettei hänen Päämajan tiedo- 


476 Sodan jälkeen tekemään koosteeseen Uula Aapa (1961: 113) alias A. O. Väänänen tallensi yhden 
saksalaisupseerin lausuman tammikuulta 1942, joka kuvastaa hyvin YhtERoissa kasvanutta huol- 
ta: ”On hyvin valitettavaa, ettei saksalaisilla ole tilaisuutta tutustua muuhun Suomeen kuin tähän 
kylmään Lappiin. Useimmissa suomalaisissa kuva- ym. teoksissa mainostetaan erikoisesti Lappia, 
joka loppujen lopuksi on vain yksitoikkoista erämaata. Onhan Lapissa tosin tuntureita, mutta esim. 
eteläsaksalaisille ynnä muillekin vuoristo- ja alppioloihin tottuneille täkäläiset mahtavimmatkaan 
maisemat eivät ole mitään erikoista katseltavaa.” 

477 Willamo PM:n komento-osastolle 8.6.1943, ”Koskee: Suomi-propagandaa saksalaisten joukkojen 
keskuudessa”, T-5872/63, KA. 

tusosastolle lähettämäänsä toimenpidepyyntöön ollut vastattu millään 


tavalla, 


”ellei siksi katsota Valtion Tiedoituslaitoksen 10.12.42 lähettä- 


mää asiaa koskevaa promemoriaa”. Sen vuoksi asiaan oli tarpeen palata 


uudelleen, ja Willamo listasi kaikkiaan seitsemän syytä, joiden vuoksi 
Suomi-propagandan harjoittamiseen saksalaisten keskuudessa oli syytä 


suhtautua vakavasti. Ne toistettakoon seuraavassa kokonaisuudessaan 
Willamon omalla äänellä: 


1) 


Suurin osa Saksan sotavoimista Suomessa on sijoitettu syrjäisil- 
le tai erämaaseuduille tai vähäisimpiin asutuskeskuksiin, jotka 
luontoon, asutukseen ja kulttuuriin nähden suuresti poikkeavat 
siitä, mikä suurimmassa osassa Suomea, nimenomaan maan 
kulttuuriseuduilla, on oleellista. Kun paraassakaan tapauksessa 
muun Suomen tunteminen yleensä rajoittuu vain kiireellisellä 
läpikulkumatkalla tehtyihin havaintoihin, on selvää, että sak- 
salaiset helposti yleistävät sijoituspaikkakunnallaan saamansa 
vaikutelman koko maata koskeviksi ja siten vievät mukanaan 
Suomesta kuvan, joka kielteiseen suuntaan poikkeaa todelli- 
suudesta. 

Väestö, jonka kanssa saksalaiset joutuvat tekemisiin, ei syrjä- 
seudulla anna oikeaa kuvaa suomalaisesta kulttuurista ja siinä 
on sodan johdosta havaittavissa piirteitä, jotka eivät edusta suo- 
malaisen kansan luonteen parhaita puolia. Asutuskeskuksiin 
on kerääntynyt runsaasti huonoa ainesta, jonka antama kuva on 
kovin huono. Lisäksi on huomattava, että suomalainen sotilas 
ei ulkonaisella käyttäytymisellään anna saksalaiselle tarkkailijal- 
le erikoisen myönteistä kuvaa suomalaisesta sotilashengestä 
ja kyvystä ja joutuu tällaisten vaikutteiden nojalla helposti ali- 
arvioiduksi. Tämä kysymys on tullut erikoisen polttavaksi nyt, 
kun suomalaisia joukkoja on siirretty pois yhteisestä rintama- 
vastuusta saksalaisten kanssa ja jolloin heidän taistelukykynsä 
helposti unohdetaan. Kaikista edellämainituista seikoista voi 
johtua, että maamme ja kansamme voi jäädä vaille sille kuulu- 
vaa arvonantoa ja rinnastetaan helposti vallattuihin alueihin. 

3) Väestön suhtautuminen saksalaisiin ei läheskään aina ole moit- 
teetonta eikä osoita ymmärrystä aseveljeyden vaatimuksiin. 
Epäluuloisuus, vieläpä vihamielisyys eivät ole harvinaisia, mikä 
tietysti osaltaan aiheutuu saksalaisten omasta, usein häikäile- 
mättömästä käyttäytymisestä. 

4) Saksalaisen sotaväen, erikoisesti nuoremman päällystön ja ali- 
päällystön keskuudessa on reserviläisiä sivistyselämän ja kaik- 
kien elämänalojen edustajia, joiden käsitys Suomesta ja suoma- 
laisista voi koko heidän elämänsä ajaksi jäädä täältä saatujen 
vaikutelmien varaan. Joukossa voi olla henkilöitä, jotka tulevai- 
suudessa taloudellisella tai poliittisella alalla toimiessaan voivat 
joutua vaikuttamaan ratkaisuihin, joilla on merkitystä meidän 
maallemme. Lisäksi on huomattava ”suomenkävijäin” vaikutus 
yleiseen mielipiteeseen Suomea koskevissa kysymyksissä sekä 
myöhempi kirjallisuus, jonka kautta Suomesta saadut vaikutel- 
mat joutuvat hyvinkin laajalti tunnetuksi. 

5) Suomen demokraattinen yhteiskuntarakenne herättää eräissä 
”oikeauskoisimmissa” saksalaispiireissä epäluuloa. 

6) Paitsi korkeampaa upseeristoa ja valistushenkilöstöä näyttää 
suurimmalta osalta Saksan sotavoimiin kuuluvilta puuttuvan 
tilaisuutta saada oikeita tietoja Suomesta ja sen oloista, niin in- 
nokkaita kun he ovatkin näihin asioihin tutustumaan. Keskus- 
teluissa huomaa tämän helposti. Mm. sellaisista seikoista kuin 
Suomen itsenäisyystaistelu, jääkäriliike ja vieläpä talvisotamme 
on nuoremmassa polvessa yleensä varsin hämäriä käsityksiä. 

7) Suomen taistelun lopullisten tavoitteiden saavuttaminen edel- 
lyttää, paitsi tinkimätöntä voitontahtoamme, että myös saksa- 
laisille tehdään tunnetuksi taistelumme kansallispoliittiset pää- 
määrät ja julistetaan ja painostetaan [sic] kaikkea sellaista, mikä 
on omiaan koroittamaan kansamme arvoa ja tehostamaan sen 
itsenäistä asemaa uudessa Euroopassa. 


Willamon jatkuvana huolena olivat toisin sanoen sekä syrjäiset seudut 
että sen väestö ja seudulle sodan tuoksinassa kerääntynyt ”huono aines”. 


Kun mukaan laskettiin vielä paikallisten saksalaisiin kohdistuneet epä- 

luuloiset asenteet, Willamo pelkäsi saksalaisten joukkojen saavan Suo- 
mesta ja suomalaisista aivan vääristyneen kuvan. Koska joukoissa mitä 
todennäköisimmin oli henkilöitä, jotka tulevaisuudessa olivat avainase- 
massa määrittämässä myös Suomen asemaa niin sanotussa ”uudessa 
Euroopassa”, tuli suomalaisten huolehtia siitä, että heidän käytössään 
oli riittävästi materiaalia, joka avaisi paitsi Suomen keskeisiä historialli- 
sia vaiheita myös sen yhteiskunnallisia rakenteita.48 Se materiaali, joka 
YhtERoilla oli tähän asti ollut käytettävissään, ei ollut riittävää, vaan 
Willamon mukaan tarvittaisiin uudenlaista satsausta erilaisiin paino- 
tuotteisiin ja lehtiartikkeleihin (saksalaisen propagandakomppanian 
Lappland-Kurier, suomalaisten Propaganda-Aseveljien Nordlicht), filmei- 
hin sekä esitelmiin kaikilta kulttuuri- ja talouselämän aloilta, joita pitä- 
mään olisi mieluiten saatava V. A. Koskenniemen kaltaisia nimekkäitä 
puhujia. Ylipäätään YhtERoin komentajan listauksessa toistuivat sekä 
hänen omat aiemmat toiveensa että VTL:n muistiossa esitetyt ehdotuk- 
set. 

Päämajan ja Willamon välistä kirjeenvaihtoa ja muuta aiheeseen liit- 
tyvää arkistoaineistoa lukiessa syntyy vaikutelma, että asianosaisilla oli 
melko yhdenmukainen tilannekuva siitä, että toimenpiteitä tarvittiin ja 
vielä kiireellisesti, jotta Suomen tuleva asema ”uuden Euroopan” pesän- 
jakajana ei vaarantuisi vääränlaisten kokemusten ja mielikuvien kautta. 
Propagandamateriaalin jakelijaksi oli sekä tarjoutunut että nimetty 
YhtERoi yhdessä maaherra Hillilän kanssa, ja VTL antoi käyttöön ne 
painotuotteet ja muun materiaalin, jota se oli tuottanut tai pystyi tuotta- 
maan omilla resursseillaan. Mutta asiassa ei päästy eteenpäin niin 
kauan kuin toimenpiteiden rahoitus ja niiden koordinointiin tarvittavat 
henkilöresurssit olivat auki. Omaa kieltään irrotettavissa olevien varojen 
niukkuudesta kertoo jo mainitun VTL:n muistion päättävä huomio, että 
propagandaa olisi tehtävä sellaisin keinoin, että sen kustannuksista vas- 
taisivat itse propagandan kohteet eli Saksan sotavoimat ja sen sotilaat: 
”Edellytyksenä tällöin luonnollisesti on, että saksalaisille voidaan tarjota 


478 Willamon ajatukset heijastelivat tässä suhteessa suomalaisessa oikeistolaisessa lehdistössä ainakin 
vielä vuonna 1942 vallinnutta toiveikkuutta, jonka mukaan Suomen merkittävän sotapanoksen myötä 
maalle aukeaisi Euroopan uusjaossa merkittävä poliittinen rooli. Aiheesta lähemmin Luostarinen 
1986: 282. 

sellaista täysipainoista ”hengenravintoa”, jolla on sekä heitä muuten 
kiinnostava luonne että propagandamerkitys.” Niin tai näin, Willamon 
kirjeellä pallo oli joka tapauksessa heitetty takaisin Päämajalle ja sen 
tiedotusosastolle. 


Propagandaupseeri Börje Sandberg ottaa ohjat 


Willamon kirjelmöinti alkoi tuottaa tulosta heinäkuun puolivälissä 1943, 
kun yhteistä sotaa oli käyty jo reilut kaksi vuotta. Kalle Lehmuksen mää- 
räyksellä sotilasvirkailija Börje Sandberg siirrettiin Puolustusvoimain 
viihdytystoimistosta tiedotustoimistoon ja komennettiin ”erikoistehtä- 
viin” YhtERoin komentajan käyttöön.19 Työ- ja julkaisukokemuksensa 
perusteella Sandberg vaikuttaa ilmeiseltä valinnalta tehtävään: Ennen 
sotia filosofian maisteriksi kouluttautunut Sandberg oli jo hankkinut 
kannuksensa useissa koti- ja pohjoismaisissa matkailualan organisaa- 
tioissa, perustanut Suomen hotelli- ja ravintolakoulun ja aloittanut Suo- 
men Matkat ry:n toimitusjohtajana. Hän oli myös ahkera kuvateosten 
tuottaja, jonka julkaisuluettelosta löytyy paitsi Jean Sibeliusta ja Kyösti 
Kalliota esittelevät teokset, myös useita, yksin tai yhdessä H. J. Viher- 
juuren kanssa toimitettuja kaupunkikirjoja, jotka ilmestyivät Otavan 
laajassa Suomen kauneudet -sarjassa.18* Sotavuosina Sandberg toimitti 
myös ajan propagandatarpeita palvelleita teoksia.1%" 

Rovaniemelle propagandaupseeriksi siirryttyään Sandberg otti eri- 
koistehtävistään heti ilmeisen tiukan otteen, sillä jo heinäkuun lopussa 
valmiina oli ensimmäinen ”promemoria”, jolla tiedotusosastolle esitel- 
tiin suunnitelma ”suomalaisen propaganda-, valistus- ja viihdytystoimin- 
nan harjoittamisesta Pohjois-Suomessa olevien saksalaisten joukkojen 


479 Lehmus Puolustusvoimain viihdytystoimistolle 27.7.1943, ”Koskee: Sot.virk. Börje Sandbergin siirtoa”, 
T-8359/24, KA. 

480 Ks. Finna.fi -hakupalvelu ”Börje Sandberg”; Laati ja muut 1961: ”Sandberg, Börje, matkailumies”. 

481 Vuonna 1940 ilmestyi Birger Fagerströmin, J. O. Hannulan ja Börje Sandbergin toimittama Suomi 
taistelee uskonnon, kodin ja isänmaan puolesta (Suomen Kirja) ja vuonna 1943 Sandberg toimitti myös 
saksalaisille lukijoille suunnatun teoksen Suomi ja suomalaiset — Finnland und die Finnen (Otava), josta 
otettiin myös sodan jälkeen uusia painoksia. 

Kuva 13. Sotilasvirkailija, propagandaupseeri Börje Sandberg työhuoneessaan 
Ounasvaaralla 26.3.1944. (SA-Kuva/147780, TK-kuvaaja Sot.virk. Hedenström. 
CC BY 4.0.) 


keskuudessa”.4%? Muistion sisältämä suunnitelma oli jäsennelty kolmeen 
päälukuun, joista ensimmäisessä käytiin yksityiskohtaisesti läpi tarvitta- 
va propaganda-aineisto, toisessa määritettiin niiden tuottamisesta ja 
hankinnasta vastaavat tahot, ja kolmannessa luonnosteltiin ne kanavat 
ja henkilöt, joiden välityksellä kyseiset aineistot tuli toimittaa saksalais- 
ten käyttöön. Aineiston osalta Sandberg nojautui pitkälti jo aiempiin 
(muun muassa VTL:n kirjaamiin ja edellä esitettyihin) suunnitelmiin, 


482 Willamo, Sandberg Päämajan Tiedoitusosastolle 29.7.1943, ”Koskee: propagandasuunnitelmaa”, 
T-5872/63, KA. 

mutta paneutui sen lisäksi erityisesti kirjallisuuden merkitykseen koko 
propagandaohjelmassa. Näihin pohdintoihin palataan jäljempänä. 

Muistion kahden muun pääluvun sisällöistä hahmottuu laaja suoma- 
lais-saksalainen toimijaverkosto, jossa propaganda-aineiston tuottami- 
seen ja jakeluun liittyviä tehtäviä määritettiin niin valtiollisille ja sotilaal- 
lisille kuin liiketaloudellisille laitoksille. Kuten oheisesta yhteenvedosta 
voi nähdä (kuva 14), Sandbergin suunnitelmassa hankintatehtäviä mää- 
riteltiin VTL:n lisäksi muun muassa suomalaisille tiedotusvälineille ja 
kustantamoille sekä puolustusvoimien tiedostusosaston alaisille yksi- 
köille, kun taas materiaalin jalkauttamisessa luotettiin YhtERoin yhteys- 
upseereihin ja Saksan armeijan propagandakoneistoon. Propagandatyön 
”käytännöllinen johto” määriteltiin YhtERoin propagandaupseerille eli 
Sandbergille itselleen, joka oli kuitenkin raportointivelvollinen sekä 
Willamolle että Päämajan tiedotusosastoa johtavalle majuri Lehmuksel- 
le. Tiedotusosaston tehtävänä oli myös vaikuttaa suhteillaan muistiossa 
nimettyihin suomalaistoimijoihin niin, että propagandaan saataisiin 
tarkoituksenmukaista, ”hengeltään oikeaa aineistoa”. 

Sandberg kävi henkilökohtaisesti esittelemässä suunnitelman majuri 
Lehmukselle ja hyväksynnän saatuaan ryhtyi välittömästi toteuttamaan 
sitä. Elokuun aikana Sandberg neuvotteli käytännössä läpi koko toimin- 
tasuunnitelmassa kuvatun tuotanto- ja jakeluverkoston, minkä myötä 
täsmentyivät suomalaisten jo saatavilla olevat materiaalit, valmiudet uu- 
sien tuottamiseen ja propagandatyön alkupääoma. Aiemmin jo toivottu- 
jen aineistotyyppien ohella uusina ideoina esiin nousivat muun muassa 
suomalais-saksalaista aseveljeyttä esittävän elokuvan tuottaminen (Puo- 
lustusvoimien kuvaosasto), suomalaista musiikkia sisältävien ”gramo- 
foonilevyjen” toimittaminen saksalaiselle Soldatensender Lapplandille ja 
Sender Finnmarkille (Puolustusvoimien viihdytystoimisto), ”saksankie- 
lisellä äänityksellä” varustettu Lotta-elokuva (Lotta-Svärd-yhdistys) sekä 
laajempi yhteistyö Yleisradion ja saksalaisen rintamaradion kanssa. 
Radioasemiin yhtä hyvin kuin rintamalehti Lappland Kurieriinkin oli 
kuitenkin tärkeää saada oma, radiotoimintaa ymmärtävä yhteysupseeri, 
jotta kaikki se potentiaali, joka tätä kautta tehtävässä propagandatyössä 
piili, saataisiin täysipainoisesti hyödynnettyä. 

Finlandia Kuva Finlandia Uutistoimisto | | Suomen Yleisradio Kustantamot (mm. 
sol yleisaiheisia Nordlicht-lehti: radio-ohjelmia Otava, WSOY, 
valo- ja elokuvia saks. kirjallisuus (musiikki) Söderström & Co.) 


Suomen-Matkat: Ulkoasiainministeriö, Suomalais-saksalainen 
- Matkailuaiheiset sanomalehtiosasto Seura, Helsinki 
painotuotteet - kirjallisuus, - esitelmöitsijät, 


valokuvia. elokuvia taiteilijoita, kirjallisuus 


Valtion Tiedotuslaitos Propaganda-aseveljet ry. 
- kirjallisuus, - ajanvietepelit, 
esitelmöitsijät, Päämaja kirjallisuus. postikortit, 
radio-ohjelmia Tiedotusosasto sotamuistoesineet 
(puhe) 
Kuvaosasto Lotta Svärd 
-  sota-aiheiset valo- ja elokuvat - saksank. esitteet 
yhdistyksestä; Lotta- 
Puolustusvoimien elokuva 


viihdytystoimisto 
- viihdytyskiertueet, 
esitelmöitsijät. kirjallisuus. 
postikortit 


Yhteysesikunta Roi KaarloHillilä 
Propagandaupseeri Lapin lääninhallinto 
Börje Sandberg 


Suomal. yhteysupseerit 


20. Vuor. AOK Saksalainen lennosto 
lc: valistus ja tiedustelu Organisation Todt 


= Rintamaradio 
Propagandakomppania 680 Lappland-Sender 


P.K. Arbeitsrupp und Rintamasanomalehti 
Verlagsanstalt-kustantamo Lappland-Kurier 


- Suomi-nurkkaus 


Rintamakirjakaupat Upseerikasinot 
Rovaniemellä ja 


rintamalla 


Kuva 14. Yhteenveto Börje Sandbergin propagandasuunnitelman tuottajista ja jake- 
lijoista. 


Sandbergin syyskuun alkuun päivätyn toimintaraportin perusteella sak- 
salaiset olivat kiinnostuneita saamaan suomalaista materiaalia oman 


aseveljeyteen liittyvän valistustyönsä tueksi ja siten valmiita myös anta- 

maan suomalaiselle sisällölle tilaa niin omilla radiotaajuuksillaan ja 
lehtien palstoilla kuin upseerikasinoilla, miehistökorsuissa, rintamaelo- 
kuvateattereissa ja Haus der Kameradschaftin ohjelmatarjonnassakin. 
Suomalaisten oman toiminnan alkupääomaksi oli lisäksi neuvoteltu 
100 000 markkaa Propaganda-Aseveljet ry:ltä. Sandbergin mukaan 
kyse oli luonnollisesti vain alkupääomasta, jonka jatkoksi tarvittiin 
huomattavaa lisärahoitusta, jolla voitaisiin paikkailla aiempia laimin- 
lyöntejä ja taata uusien toimenpiteiden jatkuvuus. Mutta kaiken kaik- 
kiaan propagandaupseerin yhteenveto asioiden kehittymisestä oli hyvin 
optimistinen: 


Maaperä tälle työlle on harvinaisen otollinen ja vastaanottavainen. 
Samoin kustannukset tästä työstä jäävät nykyisissä olosuhteissa 
suhteellisen vähäisiksi. Tässä yhteydessä on myös muistettava, että 
tämän propagandan vaikutukset eivät esiinny ainoastaan saksalai- 
sissa sotilaissa, vaan tuntuvat luultavasti vielä paljon suuremmassa 
määrin Saksan kotirintamalla niin sivistyneistön kuin kansan pa- 
rissa, koska suuri osa propaganda-aineistoa kulkeutuu sotilaiden 
toimesta Saksaan. Maallamme on siis jälleen kerran propaganda- 
tilaisuus, jolloin varsin pienin kustannuksin voidaan saada suuria 
aikaan.18 


Suomalainen propaganda otti siten syksyllä 1943 hieman tuulta purjei- 
siin, johon kiinnostavaa kyllä suhtauduttiin saksalaisten puolella ilmei- 
sen ristiriitaisin tuntein. Tai toisin sanoen, toimintakertomuksista 
välittyvä kokonaiskuva näyttää hieman vaihtelevan sen mukaan, kuka 
niiden vastaanottaja oli. Yhtäällä, Päämajan tiedotusosastolle kuukau- 
sittain toimitetuissa kertomuksissa korostettiin käytännössä sodan 
loppuun asti, kuinka sodan jatkuessa myös Suomi-aineiston kysyntä 
oli jatkuvassa nousussa, varsinkin kun saksalaisten oma propaganda ja 
miehistön parissa tehtävä aatteellinen valistustyö (wehrgeistige Fiihrung) 
etsi koko ajan uutta ajankohtaista aineistoa. Mutta toisaalla, Sandbergin 


483 Willamo, Sandberg Päämajan tiedotusosastolle 1.9.1943, ”Koskee: Yhteenvetoa Suomi-propagandan 
harjoittamisesta saksalaisissa joukoissa.”, T-8359/24, KA. 

Willamolle toimittamissa kertomuksissa nousee esiin myös aseveljen 
epäilevä asenne suomalaisten uutta toimeliaisuutta kohtaan, ja pohjoi- 
seen kautautuneet huhut Suomen rauhansuunnitelmista vain vahvisti- 
vat näitä epäilyjä: Mikä sai suomalaiset ryhtymään tähän juuri nyt, kun 
joka tapauksessa näytti ilmeiseltä, että suomalaiset olivat etääntymässä 
saksalaisista ja liikkumassa poliittisesti lähemmäs liittoutuneita, erityi- 
sesti Yhdysvaltoja? 

Saksalaiset valistusupseerit odottivat myös uteliaina uutta Suomi- 
propagandaa, koska aiemmat toimenpiteet eivät olleet heitä juuri va- 
kuuttaneet. Sandbergin kuuleman palautteen mukaan suomalainen 
propagandatyö ei nojannut selkeään suunnitelmaan eikä vaikuttanut 
saksalaissilmiin muutenkaan kovin järjestelmälliseltä.14 Sandbergin 
havaintojen päällimmäinen sävy on kaikesta huolimatta positiivinen 
ja raporteista on nähtävissä, miten propagandatehtävät juoksuttivat 
häntä aseveljeyden molemmin puolin aina syyskesään 1944 asti: Kuten 
Sandberg itse toteaa eräässä tilannekatsauksessaan, oman propaganda- 
koneiston puuttuessa oli muista käyttökelpoisista kanavista otettava irti 
se mikä otettavissa oli. Erityisen vahvasti tukeuduttiin saksalaisten val- 
miiseen koneistoon ja heidän taloudellisiin resursseihinsa.185 Tämä nä- 
kyi myös siinä, miten saksalaisten saamaan kuvaan Suomesta pyrittiin 
vaikuttamaan kirjallisuudella. 


Suomalaista luettavaa saksalaisille sotilaille 


Sandberg korosti jo ensimmäisessä toimintasuunnitelmassaan kirjalli- 
suuden suurta merkitystä kaikessa propaganda- ja valistustoiminnassa 
ja kuvasi, kuinka saksalaisten joukkojen keskuudessa vallitsi suorastaan 
Suomi-aiheisen kirjallisuuden ja saksannetun suomalaisen kaunokirjal- 
lisuuden ”nälkä”. Kysynnän tyydyttämiseksi saksalainen propaganda- 


484 Sandberg Willamolle 1.9.1943, ”Havaintoja propagandatilanteesta saksalaisten joukkojen keskuudessa 
aikana 18.—31.8.1943”, T-5872/63, KA. 

485 Sandberg 24.1.1944, ”Suomi-aiheinen propaganda-, valistus-, ja viihdytystyö Pohjois-Suomessa 
olevien saksalaisten joukkojen keskuudessa”, T-5872/63, KA. 

komppania olikin jo ehtinyt perustaa Helsinkiin paikallisen osaston 
(PK Arbeitstrupp und Verlagsanstalt) erityistehtävänään juuri suomalai- 
sen kirjallisuuden tuottaminen ja kustantaminen. Työn ensimmäiset 
tulokset olivat hiljattain tulleet painosta. 

Tässä kuten myöhemmissäkin toimintakertomuksissaan Sandberg 
viittaa toistuvasti listoihin, joista käy ilmi työn alla olleen ”kulttuurikirjas- 
ton” (Kulturbuchreihe) tavoiteltu sisältö, aikataulut ja myös propaganda- 
ministeriöltä saadut tuotantoluvat. Arkistoitujen listojen perusteella ky- 
seinen kirjasto oli valmisteilla viimeistään syksystä 1942 alkaen: Saksan 
propagandaministeriö hyväksyi ensimmäiset teokset joulukuussa 1942 
ja tammikuussa 1943, ja elokuussa 1943 ilmestyivät Liihe-Verlagin kus- 
tantamina Suomi — Humor und Herz (lyhennetty laitos Ensio Rislakin ja 
Kaarlo Marjasen Hymyjen kirjasta) ja Harald Hornborgin Herrn Illbergs 
Jugendtorheiten (saksannos ruotsinkielisestä romaanista Patron Illbergs 
ungdomsdärskap, 1931).4* Kuten oheisesta taulukosta 4 voi nähdä, suun- 
nitelma käsitti lopulta lähes 40 teosta, joista noin puolet oli hyväksytty 
tuotantoon vuoden 1943 puoliväliin mennessä. 

Saksalaisten aloitteet otettiin tietysti suomalaisten puolella mielihyvin 
vastaan, varsinkin kun omat toimintaresurssit olivat varsin rajallisia. 
Kun vielä jakeluunkin oli olemassa valmis rintamakirjakauppojen ketju, 
saattoi Sandberg todeta syyskuussa 1943, että näin ”saadaan suomalaista 
kirjallisuutta ilman kustannuksia levitetyksi huomattavia määriä tehok- 
kaalla tavalla saksalaisten keskuuteen”.47 Sandbergin huolena kuitenkin 
oli, että suomalaiset eivät olleet päässeet vaikuttamaan saksalaistuotan- 
non sisältöön, joten kirjoja valittaessa ”meikäläiset näkökohdat” olivat 
tietysti jääneet varsin vähälle huomiolle. Näillä näkökohdilla Sandberg 
viittasi jo Willamon esittelemiin tavoitteisiin, ja eritteli nyt tapoja hyö- 
dyntää kirjallisuutta niiden saavuttamiseksi. Esille nousivat rinta rinnan 
niin Kalevala, sananparsikokoelmat ja Ollin kotimaan mielialoja ylläpi- 
tävät pakinat kuin sotakirjallisuuskin: 


486 Kolme dokumenttia otsikolla ”Stand der Kulturbuchreihe*: päiväämätön, 15.6.1943 ja huhtikuu 1944. 
T-5872/63, KA. 

487 Willamo, Sandberg PM:n tiedotusosastolle 1.9.1943, ”Koskee: Yhteenvetoa Suomi-propagandan har- 
rjoittamisesta saksalaisissa joukoissa”, T-8359/24, KA. 

Taulukko 4. Saksan propagandakomppanian ”Kulturbuchreihe”. (L = Liihe-Verlag; Lupa = Saksan 


propagandaministeriön myöntämä julkaisulupa, kk/vuosi; * = teos tai kirjailija päätyi sodan jälkeen 
kiellettyjen listalle) 
Kirjoittaja Teos Suom./ruots. alkuteos Lupa 
Agapetus (Yrjö Soini) Zweimal Adam, einmal Eva (L) Aatamin puvussa ja vähän 1/1943 
Eevankin 
Agapetus (Yrjö Soini) Hochzeitsreisen des Probstes (L) Rovastin häämatkat 12/1942 
Alkio, Santeri Messerhelden (L) Puukkojunkkarit Ei tied. 
Aminoff, Torsten G. Zwischen Schwert und Krummsäbel | *Mellan svärdet och 12/1943 
(L) kroksabeln. 700 års kamp 
om Karelarnas land 
Asunta, Heikki Langsam vorwärts (L) Hiljaa eteenpäin 7/1943 
Brückner, Finnland — nordisches Land. - Ei tied. 
Hans/Karsten, Ein finnisches Bilderbuch (L) 
Anitra/Tigerstedt, 
Örnulf 
Enckell, Olof (Hg.) Finnlandschwedische Erzähler - 7/1943 
*Enckell, Olof Krieger und Bauer Krigaren och bonden. Ei tied. 
Efterskrift till ”Vakt i öster” 
Finne, Jalmari Heiteres Spiel (Der Mann aus Sysmäläisiä 6/1943 
Sysmä) (L) 
Hornborg, Harald Herrn Illbegs Jugendtorheiten (L) Patron Illbergs 1/1943 
ungdomsdärskap 
Ivalo, Santeri Juho Vesainen (L) *Juho Vesainen 4/1944 
Järventaus, Arvi Das Märchenland Ruija Satu-Ruijan maa 3/1944 
Juva, Einar W. Finnlands Kampf gegen Osten *Suomen taistelu itää 7/1943 
vastaan 
Kivi, Aleksis Die sieben Briider Seitsemän veljestä 12/1943 
Kivimaa, Arvi (Hg.) Finnische Erzählungen - Ei tied. 
*Kojo, Viljo Ausgewählte Novellen (L) - 4/1943 
Korhonen, [Arvi?] Wir geben nicht nach P] 3/1944 
Lehtonen, Joel ”Lintukoto” Lintukoto 7/1943 
Leino, Eino Balladen - Ei tied. 
Linnankoski, Kampf um den Hof Heikkilä Taistelu Heikkilän talosta 4/1943 
Johannes 
Mannerheim, C. G. Tagesbefehle (L) - Ei tied. 
Rislakki, Ensio / Suomi — Herz und Humor (L) Hymyjen kirja 12/1942 
Marjanen, Kaarlo 
Nortamo, Hj. Buchzeichen aus Perlenschmuck (L) | Helmikoristeinen Ei tied. 


kirjanmerkki 

*Miihkali Onttoni Aufruhr im Kloster (L) Kapina luostarissa. 5/1943 
Historiallinen romaani Itä- 
Karjalasta 
Paulaharju, Samuli Auf den äußersten Inseln von Ruija Ruijan äärimmäisillä 1/1944 
saarilla 
Paulaharju, Samuli Nachtschatten der Tunturis (L) Tunturien yöpuolta. Vanhoja | 5/1943 
tarinoita 
Pekkanen Toivo Der Weg ins Gliick (L) Tie Edeniin 12/1943 
PK-Buch PK-Buch - Ei tied. 
Ryti, Risto Reden (L) - Ei tied. 
Tigerstedt, Örnulf Die Staatspolizei greift ein *Vastavakoilu iskee Ei tied. 
Vilkuna, Kyösti Die Abenteuer des Tapani Löfving Tapani Löfvingin seikkailut 7/1943 
isonvihan aikana hänen 
oman päiväkirjansa 
pohjalta 1-2 
Wallenius, K. W. Menschenjäger und Fallensteller (L) | Ihmismetsästäjiä ja 4/1943 
[po. K. M.] erämiehiä 
Waltari, Mika Karin Magnustochter (L) Kaarina Maununtytär 1/1943 
Waltari, Mika Im Schatten der Sowjetspionage *Neuvostovakoilun varjossa | Ei tied. 
Waltari, Mika Paracelsus in Basel Paracelsus Baselissa Ei tied. 
Lönnrot, Elias Kalevala Kalevala 12/1943 


Jotta saksalaiset pääsisivät perehtymään meidän klassilliseen 
kirjallisuuteemme, olisi Kalevalasta saatava julkisuuteen Volks- 
ausgabe [”kansanpainos']. Pohjana voitaneen käyttää professori 
Väinö Salmisen toimittamaa lyhennettyä laitosta ”Kalevala sanka- 
rirunoelmana”. Suomalaista kansanluonnetta valaisisi erinomai- 
sesti valikoima verrattomia suomalaisia sananparsia viime vuosi- 
na ilmestyneistä hämäläisistä, eteläpohjalaisista, satakuntalaisista, 
karjalaisista ym. sananparsikokoelmista. 

Eräs saksalaisten propagandatavoitteista on bolSevismivihan jat- 
kuva ylläpito. Erinomaisia todisteita meikäläisestä Finstellungista 
[asenteesta”] bolsevismia kohtaan ovat Uuden Suomen pakinoit- 
sijan Ollin pakinat, jotka ovat korkeata kansainvälistä luokkaa. 
Saksankielinen valikoima niitä, pohjana kokoelma ”Vot, Tivana”, 
otettaisiin saksalaisten taholla mielihyvin vastaan. 

Tavoitteena oli siis johdatella saksalaissotilaita suomalaiseen kansan- 
runouteen ja -luonteeseen, mutta samalla julkaistavan kirjallisuuden 
tehtäväksi tuli myös pitää aseveljeyden raamit kunnossa eli varmistaa, 
ettei Willamon pelko, että kansallissosialismiin horjumatta uskovat up- 
seerit tulkitsevat suomalaista demokratiaa väärin, pääsisi toteutumaan. 
Tässä valossa arvokasta materiaalia olivat Sandbergin mielestä myös 
sotahistorialliset esitykset, rintamakaskut tai esimerkiksi Kyösti Vilku- 
nan isovihan aikaan sijoittuvat Tapani Löfvingin seikkailut, avaisivat- 
han ne saksalaisille myös suomalaisen sotilaan todellista luonnetta ja 
suhtautumista itäiseen viholliseen. Oikean tai todellisen Suomi-kuvan 
välittäminen ja vääristyneen kuvan korjaaminen kuultaa kaikkien kirja- 
tuotantoon liittyvien suunnitelmien läpi, eikä Lappikaan tehnyt tämän- 
kaltaisen valistustarpeen osalta poikkeusta. Sandbergin mielestä Lappi 
ja Lapin elämä epäilemättä kiinnostivat suuresti sekä saksalaisia soti- 
laita että heidän omaisiaan, mutta aiheeseen oli kiinnitettävä erityistä 
huomiota, jotta käyttöön saataisiin sitä ”oikealla tavalla esittelevää kir- 
jallisuutta”. Aseveljeyden lujittamisen hengessä Sandberg ideoi myös 
saksalaisten parissa toteutettavaa kirjoituskilpailua aiheesta ”Suomalais- 
saksalainen aseveljeys Lapissa”, josta voisi hänen mukaansa syntyä mie- 
lenkiintoinen, kenties jopa jokaisen saksalaissotilaan reppuun päätyvä 
muistokirja. 

Sandbergin suunnitelmat ottivat kuitenkin varsin hitaasti tulta alleen. 
Propaganda-Aseveljien myöntämästä starttirahasta vajaa kolmannes 
osoitettiin kirjallisuuden hankintaan — jaettavaksi joko lahjoina upseeris- 
tolle ja miehistölle tai saksalaisiin sotasairaaloihin ja sotilaskoteihin. 
Lisävauhtia työ sai syksyllä 1943, kun YhtERoissa alettiin suunnitella 
niin sanottua ”Suomi-kirjastoa” saksalaisten valistusupseerien työn 
tueksi. Omilla propagandamatkoillaan Sandberg oli kirjannut useaan 
otteeseen havainnon, miten ”vähän saksalaiset Betreuungsoffizierit ['valis- 
tusupseerit'] tuntevat maatamme, kansaamme, elintapojamme ja aja- 
tusmaailmaamme”. Tämä johtui hänen mielestään erityisesti siitä, ettei 
valistusupseerien saatavilla ollut asianmukaista Suomea käsittelevää 
kirjallisuutta. Syntyi ajatus pienen, aluksi 15 kirjaa käsittävän kirjaston 
kokoamisesta Suomi-Biicherein leimalla varustettuihin puulaatikoihin. 
Päämajan tiedotusosastossa hyväksyttiin rahoitus yhteensä sadan pie- 

noiskirjaston kokoamiseen, joita jaettiin sittemmin saksalaisten valis- 
tusupseerien lisäksi saksalaisille propagandaosastoille, sotasairaaloihin, 
sotilaskoteihin ja rintamaradion käyttöön. Lokakuun 1943 suunnitel- 
massa Suomi-kirjaston sisällöksi ehdotettiin seuraavia teoksia: 


T. Peitsaran talvisotaa käsittelevä Der finnisch-russische Krieg 

1939-1940 

— Propagandakomppanian aiemmin jo julkaisema Waffenbruder 
Finnland 

— Vuosikirja Finnland-Jahrbuch 1943 

— Matkaopas Finnland-Reisefiihrer 

— V.A. Koskenniemen Finnland. Schild des Nordens 

— Rakel Lyytisen suomalaisia naisjärjestöjä esittelevä Die finni- 
schen Frauenorganisationen 

— Aleksis Kiven Die sieben Brüder 

— J. L. Runebergin Fänrich Stähls Erzählungen 

— PK 680:n julkaisema Suomi — Humor und Herz 

- E. N. Mannisen romaani Tunturi droht (suom. Tunturi uhkaa, 
1938) 

-— Onni Okkosen Suomen taiteen historiaa käsittelevä Die finnische 
Kunst 

— kuvateos Das ist Suomi, ”tai joku muu” 

— asevelilaulujen kokoelma 114 Waffenbriiderlieder 


Näiden jatkoksi listaan oli lisätty vielä käsin 


— Jalmari Jaakkolan Suomen idänsuhteita käsittelevä Die Ostfrage 
Finnlands 

— Ilmari Hustichin ja Suomen matkailuyhdistyksen Lappland. Das 
Märchenland des Nordens 

-— Samuli Paulaharjun romaani Nachtschatten des Tunturis (suom. 
alkuteos Tunturien yöpuolta. Vanhoja tarinoita, 1934) 


488 Willamo, Sandberg Päämajan tiedotusosastolle 5.10.1943, ”Koskee: ”Suomi-Biicherein' hankkimista 
saksalaisille Betreuungsoffiziereille”, T-8359/24, KA. 


SUOMALAISTA LUETTAVAA SAKSALAISILLE SOTILAILLE 289 


https://doi.org/10.21435/skst.1488 


Kirjalaatikon sisällön välittämää kuvaa suomalaisen kirjallisuuden klas- 
sikoista yhtä hyvin kuin Suomesta ja suomalaisuudesta voi kahdeksan- 
kymmentä vuotta myöhemmin tarkastella kriittisestikin tai jopa kysyä, 
missä määrin listalle päätyneet kaunokirjalliset, Pohjois-Suomeen sijoit- 
tuvat tekstit tai Kiven itsepäiset, sivistystä hämäläiskorpeen pakenevat 
Jukolan veljekset todella olivat omiaan korjaamaan Willamon pelkää- 
mää, saksalaisille pohjoisen karuissa erämaaoloissa syntynyttä ”väärän- 
laista” kuvaa maasta ja sen kansasta. Olihan jo August Ahlgvist murs- 
kannut Seitsemän veljeksen Suomi-kuvan vääränä ja sopimattomana heti 
teoksen ilmestyttyä, ja veljeksetkin olivat Ahlgvistille aivan toista laatua 
kuin se ”hiljainen vakaa kansa, joka on raivannut ja yhä edelleen raivaa 
maamme korvet viljelykselle”.459 

Suomi-kirjaston kokoelmasta joka tapauksessa kuultaa läpi ideologi- 
sesti värittynyt tulkintamalli suomalaisista, jotka ovat vahvasti sidoksissa 
luontoon ja omaan maaomaisuuteensa — kuva, jota täydentää melkein 
koko aineiston läpi kulkeva punainen lanka isänmaataan velvollisuu- 
dentuntoisesti puolustavasta, itää ja sieltä nousevaa bolSevismin uhkaa 
kilven lailla torjuvasta pohjoisen kansasta. Tässä valossa kirjalaatikko 
toteuttaa linjakkaasti Willamon propagandalle hahmottelemia tavoittei- 
ta, mutta on yhdenmukainen myös sen ”kulttuuriin verhotun” poliitti- 
sen viitekehyksen kanssa, jota pitivät yllä muiden muassa niin Valtion 
tiedotuslaitos kuin saksanmielinen suomalaissivistyneistö, etunenässä 
V.A. Koskenniemi, Jalmari Jaakkola ja Maila Talvio kuin Johannes ja 
Rita Öhguistkin.499 

Vain kuukautta myöhemmin Willamo ja Sandberg luovuttivat ensim- 
mäiset kirjalaatikot saksalaiselle propagandakomppania 680:lle ja rinta- 
maradioiden toimituksille. Suunnitteilla oli myös laatikoiden toimitus 
rintamalla toimiville valistusupseereille, ja Sandberg rohkenikin enna- 
koida, että Suomi-propaganda tulisi sitten myös sen ansiosta ”kaiken 
todennäköisyyden mukaan huomattavasti lisääntymään”.49' Suomalaisen 


489 Ahlgvistin Kivi-kritiikistä ja sen aina 1800-luvun rotuteorioihin ulottuvista taustasitoumuksista ks. 
Perttula 2016. 

490 Vrt. Hiedanniemi 1980 ja Jokisipilä & Könönen 2013; Öhguistin avioparin kulttuuripoliittisesta 
julkaisu- ja käännöstoiminnasta ks. Kujamäki 2007 ja 2010. 

491 Willamo, Sandberg Päämajan tiedotusosastolle 9.12.1943, ”Koskee: Selontekoa Suomi-propagandan 
harjoittamisesta saksalaisissa joukoissa 1.11.-30.11.43”, T-8359/24, KA. 

kirjallisuuden saatavuutta saksalaisissa joukoissa YhtERoin toimittamat 
kirjalaatikot eivät kaikesta päätellen kuitenkaan juuri kohentaneet. Sand- 
berg palasikin raporteissaan toistuvasti aiheeseen ja esitti, että suoma- 
laisen kirjallisuuden saksantamiseen ja kustantamiseen kiinnitettäisiin 
entistä enemmän huomiota, jotta kirjoja saataisiin enemmän tarjolle 
myös saksalaisiin rintamakirjakauppoihin. Vuoden 1943 loppupuolella 
Sandberg toisaalta raportoi, että uutta kirjallisuutta oli ollut aiempaa 
enempää myynnissä, mikä tuntui heijastelevan ylipäätään vilkastunut- 
ta mielenkiintoa ”Suomi-aiheista propaganda-, valistus- ja viihdytys- 
toimintaa kohtaan”, mutta painotti toisaalta myös, että edullista tilai- 
suutta olisi hyödynnettävä vielä ponnekkaammin.1? Todennäköistä on 
myös, että Sandbergin havainnoima vilkastunut kirjallisuuden saatavuus 
oli ennen muuta saksalaisen oman kustannustoiminnan ansiota, joka 
tietysti näkyi ensisijaisesti juuri rintamakirjakauppojen valikoimissa. 
Osa PK 680:n kustantamon (PK Arbeitstrupp und Verlangsanstalt) tuotan- 
nosta päätyi myös suomalaisten toimittamaan kirjalaatikkoon. 19 
Sandbergin välittämä kuva epätyydyttävästä kirjallisuuden saata- 
vuudesta sai vahvistusta myös propagandakoneiston ulkopuolelta. 
Kiestingin vanhin yhteysupseeri, everstiluutnantti Voss oli raportoinut 
jo tammikuussa 1943, että monet lohkon saksalaisupseereista haluaisi- 
vat lukea suomalaista kirjallisuutta päästäkseen perille ”Suomen kansas- 
ta, kansanluonteesta ja maan olosuhteista”. Sen vuoksi Voss toivoi omiin 
propagandatarkoituksiin paitsi käännettyä kaunokirjallisuutta myös ko- 
timaisia filmejä.494 Luutnantti Tauno Teräs, tuolloin jo Saksan armeijan 
pääesikuntaan sijoitettu yhteysupseeri, raportoi puolestaan marraskuus- 
sa 1943, kuinka Rovaniemen kirjakaupoissa ei ollut kysynnästä huoli- 
matta saatavilla juuri lainkaan saksaksi käännettyä suomalaista kirjalli- 
suutta. Myynnissä oli vain Runebergin Vänrikki Stoolin tarinat, mitään 


492 Sandberg Willamolle 29.11.1943, ”Havaintoja propagandatilanteesta 14.11.-28.11.43”, T-5471/12, KA. 

493 Julkaisemattomassa YhtERoin historiikissaan Väänänen kirjoittaa Suomi-valistukseen liittyen, 
että ”arvokkaampaa suomalaista kirjallisuutta käännettiin sen kun ehdittiin saksan kielelle (m.m. 
Aleksis Kiven *Seitsemän veljestä’) ja myytiin saksalaisille kohtuullisella hinnalla”, ks. Väänänen 
1947: 75. Liioittelevan kuvauksen takaa löytyvät aktiviteetit on liitettävä nimenomaan PK 680:n 
toimeliaisuuteen; suomalaisten omat projektit jäivät kaunokirjallisuuden kääntämisen osalta 
suunnitelmiksi. 

494 Voss Willamolle 30.1.1943, ”Koskee: Toimintakertomusta 15.—30.1.43”, T-5471/9, KA. 

muuta luettavaa kirjallisuudesta kiinnostuneille aseveljille ei Teräksen 
mukaan ollut tarjolla. Teräs oli melko hyvin perillä sekä olemassa ole- 
vista käännöksistä että markkinatilanteesta: 


Kun toiselta puolen tulee tietoja, että kirjojen saanti Saksassa totaa- 
lisen mobilisation johdosta tulee huomattavasti vähentymään ja 
kun toiselta puolen saksalaiset yleensä lukevat paljon, olisi nyt mitä 
edullisinta saada suomalaisesta, saksaksi käännetystä kirjallisuu- 
desta uusia painoksia ja mieluimmin ei ainoastaan Helsingissä, 
vaan myöskin täällä myytäväksi. Esim. Seitsemän veljeksen kään- 
nökset, joita on olemassa kahden eri tekijän tekeminä, ovat olleet 
loppuunmyytyinä kohta kaksi vuotta, samoin on Kalevalan laita, 
pari saksalaistenkin keskuudessa kuuluisiksi tullutta teosta mai- 
nitakseni.19 


Seitsemän veljeksen saksannoksia oli Teräksen raportin aikoihin periaat- 
teessa saatavilla jo kolmelta kääntäjältä, sillä Gustav Schmidtin (1921) ja 
Haidi Hahm-Bläfieldin (1935) käännösten lisäksi markkinoille oli vuotta 
aiemmin tullut myös Rita Öhguistin (1942) saksannos. Hahm-Bläfieldin 
saksannoksesta julkaistiin sotavuosina kaksi lisäpainosta (1943 ja 1944), 
joista jälkimmäinen oli nimenomaan Pohjois-Suomen saksalaissotilaille 
suunnattu painos (Wehrmachtausgabe), mutta kaikkiaan painosmäärät 
olivat niin pieniä, ettei niistä todennäköisesti riittänyt kovin runsaasti 
myytävää Rovaniemen kirjakauppoihin asti.496 Teräksen näkemyksen 
mukaan oli kuitenkin tärkeää saada laadukkaita käännöksiä markkinoil- 
le ja saksalaisten joukkojen ulottuville, varsinkin kun ”he itse ilmeisel- 
lä mielihalulla ovat sitä valmiit ostamaan”. Mikäli kustannusoikeudet 
niin sallisivat, ajateltavissa olisivat hänen mielestään esimerkiksi Lauri 
Haarlan ja Maila Talvion teokset, sillä niistä saksalaislukijat saisivat kä- 
sityksen paitsi Suomen historian vaiheista että suomalaisten historia- 
käsityksestä.197 


495 Teräs Willamolle, päiväämätön ”Havaintoja Suomen tunnetuksi tekemisestä saksalaisissa joukoissa”, 
T-5471/12, KA. 

496 Kunze 1982: 66-68, Kujamäki 1998: 90-95, 162. 

497 Teräs viittasi todennäköisesti Lauri Haarlan kaksiosaiseen Kurkien taruun (1938-1939), joka ilmestyi 

YhtERoin puolelta asiaa pidettiin jatkuvasti esillä Päämajan tiedotus- 
osaston suuntaan korostamalla kirjallisuuden voimaa tehokkaana propa- 
gandavälineenä. Tammikuun 1944 alussa Mikkeliin toimitetussa selon- 
teossa Sandberg raportoi, kuinka Pohjois-Suomessa edelleen odoteltiin 
”kärsimättömästi kirjallisuutemme merkkiteoksia” saksankielisinä 
käännöksinä', ja korosti kolme viikkoa myöhemmin jälleen kerran, 
kuinka niin suomalainen sotakirjallisuus, kaunokirjallisuus ja runous 
kuin Suomea, ”kansaamme, elinkeinojamme ja olojamme” käsittelevät 
tieto- ja kuvateokset olisivat omiaan tarjoamaan propagandaa juuri sel- 
laisessa muodossa, joka lupaisi huomattavia tuloksia saksalaisten kes- 
kuudessa.199 

Helmikuun 1944 alussa Sandberg nojasi jo kenraalieversti Dietlin 
näkemyksiin asian jouduttamiseksi. Kenraalin vieraillessa Rovaniemen 
rintamakirjakaupassa oli tämä korostanut, että kirjakaupan tuli saada 
tarjolle nykyistä enemmän suomalaista tieto- ja kaunokirjallisuutta sak- 
sankielisinä käännöksinä. Niinpä sekä saksalaisen pääesikunnan että 
armeijan propagandakomppanian kanssa oli käynnistetty uusia neu- 
votteluja kirjoista, erityisesti suomalaisen kirjallisuuden klassikoista ja 
parhaasta ajanvietelukemistosta, joita PK 680 voisi mahdollisimman 
pian ottaa kustannettavakseen. Taustalla oli propagandaupseerin mu- 
kaan myös havainto, että saksalaisten julkaisemien teosten joukkoon 
oli päässyt sellaisiakin, joiden kustantaminen ”ei nykyoloissa olisi ollut 
suotavaa”. 5° Sandberg ei kuitenkaan lähemmin erittele niitä teoksia, 
jotka olisivat voineet jäädä julkaisematta, joten epäilyttävistä julkaisuista 


Rita Öhguistin saksannoksena Die Kurki-Saga vuonna 1940. Öhquist oli myös Maila Talvion luotto- 

saksantaja. Jatkosodan aikana Talvion teoksista ilmestyi hänen kääntämänään — joko ennen sotia 

julkaistujen käännösten uusintapainoksina tai sodanaikaisina uutuuksina — ainakin Kurjet (1919; 

saks. Die Kraniche, 1925), Kirkonkello (1922, saks. Die Glocke, 1927), Itämeren tytär -triologia (1929— 

1936, saks. Tochter der Ostsee, 1939), Yölintu (1913, saks. Yölintu. Ein Herrenhofroman aus dem alten 

Finnland, 1941), Kihlasormus (1921, saks. Der Verlobungsring, 1942) ja Pimeänpirtin hävitys (1901, saks. 

Der Untergang von Pimeänpirtti yhdessä Hanns Martinin kanssa, 1943). Julkaisutiedoista tarkemmin 

ks. Kunze 1982. 

Willamo, Sandberg Päämajan tiedotusosastolle 3.1.1944, ”Koskee: Selontekoa Suomi-propagandan 

harjoittamista saksalaisissa joukoissa 1.12.—31.12.1943”, T-8359/24, KA. 

499 Sandberg Päämajan tiedotusosastolle 24.1.1944, ”Suomi-aiheinen propaganda-, valistus- ja viihdytys- 
työ Pohjois-Suomessa olevien saksalaisten joukkojen keskuudessa”, T-5872/63, KA. 

500 Willamo, Sandberg Päämajan tiedotusosastolle 1.2.1944, ”Koskee: Selontekoa Suomi-propagandan 
harjoittamisesta saksalaisissa joukoissa 1.1.—31.1.1944”, T-8359/24, KA. 

tai kirjoittajista voi esittää vain arvailuja. Koska kaikki PK 680:n Kultur- 
buchreihe-ohjelman yhteydessä mainitut teokset (ks. taulukko 4) olivat 
läpäisseet Kolmannen valtakunnan propagandaministeriön kontrollin ja 
monet niistä oli myös jo julkaistu ministeriölle läheisessä kustantamos- 
sa (Lähe-Verlag), voi olettaa, että kriittiset näkemykset olivat ennen muu- 
ta kotikutoisia: Julkaisujen joukkoon oli kenties päässyt tekstejä, joista 
välittyi vääränlainen Suomi-kuva. Ainakin Kulturbuchreihe-sarjan ulko- 
puolelta Sandbergin silmiin oli sattunut Saksan 5. ilma-armeijan esi- 
kunnan julkaisema kuvateos (Bilder aus Geschichte und Kultur Norwegens 
und Finnlands, 'Norjan ja Suomen historiaa ja kulttuuria kuvina’), jossa 
vain valitettavan pieni osa teksteistä käsitteli Suomea, ja nekin sisälsivät 
useita virheitä, ”muutamat niistä hyvinkin törkeitä”. 

Vaihtoehtoisesti Sandbergin viittauksen ”nykyoloihin” voi sijoittaa 
siihen poliittiseen tilanteeseen, jossa valmistauduttiin jo mahdolliseen 
sodasta irtautumiseen: Jatkosodan kolmantena vuonna, kun kulisseissa 
viriteltiin erillisiä rauhanneuvotteluja Neuvostoliiton kanssa, pyrittiin jo 
yleisemminkin jarruttamaan kaikkein kärkevintä neuvostovastaista kir- 
joittelua.5*" Saksalainen Kulturbuchreihe joka tapauksessa sisälsi joukon 
tekstejä — esimerkiksi Santeri Ivalon Juho Vesainen, Örnulf Tigerstedtin 
Vastavakoilu iskee tai Mika Waltarin Neuvostovakoilun varjossa — jotka oli 
poistettava suomalaisten kirjakauppojen valikoimista välittömästi sodan 
jälkeen juuri niiden neuvostovastaisen sisällön vuoksi.5%? 


Rintaman joukkotiedotusvälineet ja Suomi-propaganda 


Päämajan ja YhtERoin saksalaisiin suuntaama Suomi-aiheinen propa- 
ganda tukeutui, kuten edellä on todettu, hyvin pitkälti saksalaisten 
omiin propagandarakenteisiin. Suomalaiset pyrkivät mahdollisuuksien 
mukaan vaikuttamaan saksalaisten propagandakanavien, niin rintamalla 
toimivien valistusupseerien työhön kuin myös saksalaisten rintamasano- 
malehtien ja -radioiden ohjelmaan. Erityisen huomion kohteena olivat 


501 Ks. esim. Rusi 1982: 248, Luostarinen 1986: 423—425 ja Kujansuu 1999: 128. 
502 Turunen 2003: 217—228, 421—429. 

sanomalehti Lappland-Kurier ja rintamaradiot Soldatensender Lappland 
ja Sender Finnmark, kun taas suomalaisten propagandapohdinnoissa 
vähälle huomiolle jäivät saksalaisen propagandakoneiston muut julkai- 
sut, viikkolehti Wacht im Norden sekä Oslossa toimitettu Wehrmacht- 
Frontzeitung fiir Norwegen und Nordfinnland, Wehrmachtin eri kielillä 
ympäri Eurooppaa ilmestynyt kuvalehti Signal ja Organisation Todtin 
viikkolehti Der Frontarbeiter OT. Illustrierte Zeitung fiir die Frontarbeiter 
der Organisation Todt. 

Lappland-Kurierin toimitukseen Helsinkiin Päämaja oli komentanut 
yhteysupseeriksi luutnantti Viljo Jaatisen, jonka työn tuloksiin kuitenkin 
oltiin edellä mainitun Valtion tiedotuslaitoksen promemorian mukaan 
ilmeisen tyytymättömiä ainakin majuri Lehmuksen johtamassa tiedo- 
tusosastossa. Syynä pidettiin heikkoa yhteydenpitoa Valtion tiedotus- 
laitokseen, minkä vuoksi rintamalehden toimituksen avustaminen oli 
jäänyt VTL:n sanomalehtiosaston päällikön, Ilmari Lahden tehtäväksi. 
Koska Lahti kuitenkin hoiti tehtävää muun työn ohessa, ei VTL:n arkis- 
tossa olevia, jo ”valmiiksi käännettyjä, satoja tarkoitukseen soveltuvia 
artikkeleita” ollut saatu täysipainoisesti hyödynnettyä.593 

Lehmuksen, VTL:n ja YhtERoin tyytymättömyyteen on kuitenkin 
suhtauduttava siinä mielessä varauksellisesti, että Marianne Junilan 
tutkimuksen perusteella Suomi-propaganda oli varsin hyvin esillä 
Lappland-Kurierin ensimmäisestä numerosta lähtien.594 Toisin kuin 
Sandbergin raportit antavat ymmärtää, lehdessä ei ollut pelkästään ns. 
”Suomi-nurkkaus”, jossa käsiteltiin ”asioitamme ja nykytärkeitä tapahtu- 
mia”5%, vaan se omisti Suomelle ja suomalaisille kolme palstaa. Junilan 
mukaan lehdessä oli lisäksi useita Suomea koskevia erillisartikkeleita, 
joiden aihealueet ulottuivat ajankohtaisten sotatoimien lisäksi niin Suo- 
men talous- ja elinkeinoelämään kuin suomalaiseen kulttuuriin, taitee- 
seen ja tieteeseenkin.5* Koska artikkeleita saatiin sekä saksalaisilta että 


503 Valtion Tiedoituslaitoksen muistio ”Suomi-propaganda tehostamisesta Pohjois-Suomessa olevien 
saksalaisten joukkojen keskuudessa” 9.12.1942, T-8359/24. 

504 Junila 2000: 106. 

505 Sandberg Päämajan tiedotusosastolle 24.1.1944, ”Suomi-aiheinen propaganda-, valistus- ja viihdy- 
tystyö Pohjois-Suomessa olevien saksalaisten joukkojen keskuudessa”, T-5872/63, KA. 

506 Junila 2000: 128—135. 

suomalaisilta kirjoittajilta, ei lehden yhteysupseerina toimineen luut- 
nantti Jaatisen toimintaa voine pitää täysin tuloksettomana. 

Vai johtuivatko kriittiset näkemykset kenties siitä, että rintamalehden 
artikkeleissa ei aina osattu sivuuttaa muulla tavoin täysin ihanteellisen 
suomalaisen aseveljen rodullisia puutteita, mikä kenties luettiin lehdessä 
toimineen yhteysupseerin viaksi? Olivathan saksalaissotilaat päätyneet 
Pohjois-Suomeen, jossa vallalla olivat lehden mukaan itäbalttilaiset tun- 
tomerkit germaanisten ominaispiirteiden sijaan. Vaikka Lappland-Kurier 
suhtautui näihin rodullisiin puutteisiin varsin joustavasti ja nosti sen 
sijaan esiin pikemminkin vanhat suomalais-saksalaisen yhteistyön pe- 
rinteet ja suomalaisille luonteenomaisen älykkyyden ja luovuuden, oli 
kyseessä joka tapauksessa teema, jota suomalaiset historioitsijat ja kan- 
satieteilijät pyrkivät myös VTL:n kautta tulkitsemaan toisin.597 

Lisäksi vaikuttaa siltä, että VTL:ssä ja Lehmuksen toimistossa ei 
täysin hahmotettu rintamalehden yhteysupseerin koko toimenkuvaa: 
Jaatisen sairastuttua talvella 1943 lehden toimitus joutui itse etsimään 
käyttöönsä saksantaitoisen suomalaissotilaan, kersantti Sven Räsäsen, 
jotta lehti pystyisi hoitamaan tehtävänsä suomalaisten viranomaisten ja 
yhteistyökumppaneiden kanssa. Joulukuussa 1943 Räsänen oli kuiten- 
kin saanut komennuksen siirtyä muihin tehtäviin, ja lehden toimitus 
joutui vetoamaan PK 680:n välityksellä Willamoon, jotta hyväksi ja luo- 
tettavaksi todettu tulkki olisi voinut jatkaa lehden avustajana. Willamo 
välitti pyynnön edelleen Päämajaan Lehmukselle, joka kuitenkin viittasi 
jo aiemmin VTL:n johtajan, Kustaa Vilkunan kanssa tehtyyn sopimuk- 
seen, jonka mukaan Ilmari Lahti voisi vastedeskin toimittaa materiaalia 
ja avustaa lehden toimitusta Helsingissä. Sandberg pyrki pitämään 
asiaa esillä vielä tämän jälkeenkin, mutta Päämaja ei katsonut voivan- 
sa irrottaa armeijasta upseeria tähän tehtävään.5* Vaikuttaa siltä, että 


507 Junila 2000: 131-133; Einar W. Juvan sekä Väinö Auerin ja Eino Jutikkalan pyrkimyksistä liittää suoma- 
laiset myös rodullisesti germaanisiin kansoihin ks. esim. Luostarinen 1986: 180—181. Taustalla vaikutti 
presidentti Rytin tutkimusprojekti, jolla pyrittiin tieteellisesti perustelemaan Itä-Karjalan valloittami- 
nen osaksi Suomelle kuuluvaa ”elintilaa”; Jokisipilä & Könönen 2013: 316-326. 

508 Willamo PM:n tiedotusosastolle 21.12.1943, ”Koskee: kers. Sven Räsäsen työskentelyä Lappland- 
Kurier'in toimituksessa”; Lehmus Willamolle 5.1.1944, ”Koskee: kers. Sven Räsäsen työskentelyä 
Lappland-Kurier'in toimituksessa” ja Lehmus, sanoma 22.1.1944 5701:n [YhtERoin] komentajalle, 
T-8359/24, KA. 

Päämajassa ei ymmärretty, että ongelmana ei lopulta ollut Suomi- 
aineiston saatavuus ja hankinta. Niin Jaatista kuin Räsästäkin olivat to- 
dennäköisesti työllistäneet ennen muuta muut toimitustyöhön liittyvät 
juoksevat asiat, joiden hoitamiseen toimituksen omat kieliresurssit ja 
paikallistuntemus eivät riittäneet, ja siksi Räsäsestä myös yritettiin pitää 
kiinni viimeiseen asti. 

Saksalaiset radioasemat niin Rovaniemellä (Soldatensender Lappland) 
kuin Petsamon suunnalla Norjan Vesisaaressa (Sender Finnmark) olivat 
laajalle ulottuvia viestintäkanavia, joiden ohjelmatarjontaan Börje Sand- 
berg pyrki vaikuttamaan erityisen paljon.5*9 Tähänkin toimintaan Sand- 
berg toivoi syksyn 1943 raporteissaan omaa radiotoimintaan perehtynyt- 
tä yhteysupseeria, mutta joutui lopulta itse huolehtimaan siitä, että 
radioasemien käytössä oli riittävästi aineistoa Suomi-aiheisen ohjelmis- 
ton tuottamiseen. Propagandaupseerin koordinoimana radioasemien 
käyttöön toimitettiin syksyn 1943 aikana runsaasti kirjoja ja muita Suo- 
mi-aiheisia painotuotteita, Finlandia Uutistoimiston pikkujuttuja, VTL:n 
tuottamia esitelmärunkoja puheohjelmien aineistoksi, mutta myös suo- 
malaista musiikkia sekä nuotteina että äänilevyinä. Lisäksi ohjelmatar- 
jontaa täydensivät molemmissa rintamaradioissa Puolustusvoimien 
viihdytystoimiston lähettämät suomalaiset laulajat ja muusikot, joiden 
esitykset asettuivat luontevasti saksalaisten omien suorana lähetettyjen 
orkesteriesitysten jatkoksi." Vaikka rintamaradioiden toimituksilla oli 
Lasse Vihosen mukaan jo muutenkin runsaat resurssit käytössään'", 
otettiin myös suomalaisten tarjoama materiaali ilmeisen halukkaasti 
käyttöön. 

Joulukuun 1943 selonteossa Willamo ja Sandberg saattoivat todeta, 
että ”Yhteysesikunta Roin propagandatoimenpiteiden johdosta Soldaten- 
sender Lappland lähettää nykyisin säännöllisesti ja huomattavan runsaas- 
ti Suomi-aiheista puhe- ja musiikkiohjelmistoa”.5? Sandbergin toimitta- 


509 Rintamaradioiden tekniikasta ja ohjelmasta Vihonen 2011: 255—257. 

510 Sandbergin kirjeenvaihto Finlandia Uutistoimiston, Finlandia Kuvan ja muiden propagandamateriaalin 
toimittajien kanssa, ks. T-5872/63. 

511 Vihonen 2011: 256. 

512 Willamo ja Sandberg PM:n tiedotusosastolle 9.12.1943, ”Koskee: Selontekoa Suomi-propagandan 
harjoittamisesta saksalaisissa joukoissa 1.11.-30.11.43”, T-8359/24, KA. 

mista raporteista päätellen YhtERoin tavoittelema Suomi-propagandan 
tehostaminen näytti toteutuvan erityisen hyvin juuri radioasemien 
kautta. Myös Sender Finnmarkissa Sandbergin välittämä aineisto kasvatti 
Suomi-aiheisen ohjelman määrää, ja erityisen suosittuja ohjelmia olivat 
suomalaiset taiteilijavierailut. 

Musiikin osalta suomalaistoimien keskipisteessä oli suomalainen tai- 
de- ja kansanmusiikki. Rintamaradioiden puheohjelmissa vuorottelivat 
ajankohtaiset, paikallisiin rintamatapahtumiin tai suursodan vaiheisiin 
liittyvät aiheet, propagandistiset historia- tai ajankohtaiskatsaukset, Suo- 
men kulttuuria ja talouselämää käsittelevät uutiset sekä suomalaista 
arkikulttuuria esittelevät jutut. Esimerkiksi voidaan ottaa Soldatensender 
Lapplandin päivittäinen ohjelmasarja Aus Zeit und Welt (vapaasti suo- 
mennettuna ”Iässä ajassa ja maailmassa”) vuoden 1944 maaliskuusta 
elokuun puoliväliin, siis lähes aseveljeyden katkeamiseen asti. Kevät- 
talvella saksalaisen rintamaradion aalloilla käsiteltiin Yhdysvaltojen 
Suomeen suuntaamia painostustoimia ja syitä, joiden vuoksi Suomi 
oli hylännyt Neuvostoliiton rauhantarjouksen. Muutama kuukausi myö- 
hemmin keskeisiä aiheita olivat puna-armeijan aloittama suurhyökkäys 
Kannaksella ja saksalaisten toimittama aseapu, sekä lopulta Mannerhei- 
min astuminen tasavallan presidentin tehtäviin. Ohjelmissa palattiin 
myös talvisodan jälkeen solmitun välirauhan epäoikeudenmukaisiin 
ehtoihin ja talvisodan hengen uudelleensyttymiseen rintamalla, Viipu- 
rin ja karjalaispakolaisten kohtaloihin ja Karjalan merkitykseen kilpenä 
itää vastaan sekä ”sisuun”? suomalaisten salaisena aseena. Kulttuurin ja 
talouden saralta saksalaiskuuntelijoita valistettiin omissa ohjelmissa 
niin suomalaisesta teatterista kuin kirjallisuudestakin ja metsästä Suo- 
men vihreänä kultana. Arkipäiväisempiä aiheita olivat muun muassa 
suomalainen talkootyö, naisten mottitalkoot Helsingissä ja marjastuk- 
sen merkitys Suomessa. Kiinnostavaa on, että saunan ja sisun lisäksi 
myös talkoot (Talkoo-Arbeit) ja halkomotit (Holzmotti) olivat vakiintu- 
neet jo lainasanoina saksalaisohjelmien kielenkäyttöön. Vielä elokuus- 
sa 1944 suunniteltiin ohjelmasarjaa Hier spricht Suomi ("Täällä puhuu 
Suomi’), jolla oli tarkoitus tutustuttaa saksalaissotilaita lähemmin Suo- 

meen. Työn alla oli myös suomalais-saksalaista rintamatoveruutta käsit- 
televä ”Waffenbräder”-kuunnelma.5 


”Suomen lippu on valkoinen ja sininen. Saksan värit ovat 
musta, valkoinen ja punainen” 


Jo Sandbergin ensimmäisissä propagandasuunnitelmissa oli mukana 
ajatus suomen kielen alkeiskurssista, joka lähetettäisiin lyhyinä tieto- 
iskuina juuri Soldatensender Lapplandin aalloilla. Suomen kielen alkeita 
oli opetettu jo heti ensimmäisen sotakesän aikana, kun Lappland-Kurier 
julkaisi sivuillaan joitakin keskeisiä kaupankäyntiin ja kohteliaaseen si- 
viilien ja sotilaiden väliseen seurusteluun liittyviä ilmauksia", mutta nyt 
tavoitteena oli kurssi, joka perehdyttäisi opiskelijaa keskeisen sanaston 
lisäksi myös kielioppiin ja Suomen kulttuuriin. Samalla oppimateriaalin 
tekstit oli suunniteltu niin, että niihin oli saatu mukaan annos aseveljey- 
den yhteistä viitekehystä lujittavaa propagandaa. 

Kurssin noin viidentoista minuutin kestoiset jaksot suunnitteli luut- 
nantti Tauno Väisänen, joka myös toimi radioaalloilla kurssin opettaja- 
na. Ensimmäiset jaksot valmistuivat marraskuun 1943 loppupuolella ja 
koko kurssi saatiin ensimmäisen kerran päätökseen tammikuussa 1944. 
Sandbergin mukaan alkeiskurssi oli ollut suosittu, ja uusi kierros oli- 
kin tarkoitus käynnistää heti, kun kurssin oppikirja saataisiin painosta. 
Näin tapahtuikin loppukeväästä 1944, ja kielikurssi Wir lernen Finnish 
— 1000 Worte für den Anfänger (Me opimme suomea — 1000 sanaa vasta- 
alkajille”) palasi Soldatensender Lapplandin ohjelmistoon kahdesti viikos- 
sa lähetettyinä puolen tunnin jaksoina. 

Väisäsen oppikirja Wir lernen Finnisch. 23 Stunden für den Anfänger 
(Me opimme suomea. 23 tuntia aloittelijalle, Otava) on jäsennelty ala- 
otsikkonsa mukaisesti 23 lukuun, joiden tarkoituksena oli johdatella 
saksalainen aseveli helppotajuisesti suomen kielen perusteisiin. Tätä 


513 Soldatensender Lappland, Abt. Wort: Zeitgeschehen 25.8.1944 (Suomea käsittelevän ohjelmaluettelon 
jäljennös), T-5872/63, KA. 

514 Junila 2000: 132. 

515 Väisänen 1944: Vorwort; materiaalista lyhyesti myös Junila 2000: 352 ja Vihonen 2011: 256. 

TAUNO VÄISÄNEN 


WIR LERNEN 
FINNISCH 


31 STUNDEN POW DEN 
ANFÄNOIN 


OTAVA 


Kuva 15. Wir lernen Finnisch -oppikirjan kansi. 


tarkoitusta varten luvut sisälsivät lyhyitä arkipäivän keskusteluja, joista 
kielenoppija sai peruskielitaitoa tavallisimpiin tilanteisiin esimerkiksi 
kaupassa, junamatkoilla, hotellissa tai ravintolassa. Samalla mukaan oli 
ujutettu tietoa myös Lapin luonnosta, suomalaisten saunasuhteesta tai 
ruokailutottumuksista. Dialogien pohjalta kussakin luvussa keskityttiin 
suomen kieliopin erityispiirteisiin, kuten ääntämiseen, kysymys- ja kiel- 
tolauseiden muodostamiseen, omistusliitteisiin, persoonapäätteisiin, 
verbien taivutukseen eri persoona- ja aikamuodoissa sekä sijamuotojen 
käyttöön. Jokaisen luvun päätteeksi Väisänen oli koonnut myös sana- 
listan ja muutaman saksankielisen lauseen mittaisen käännöstehtävän. 

Pääosa oppikirjan dialogeista muodostaa pienen kehyskertomuksen. 
Sen avulla Väisänen oli saanut punottua tekstiin Suomi-tietouden lisäksi 

myös aseveljeyden lujuutta vahvistavia dramaturgisia lankoja, joilla koko 
teos tuli sidottua osaksi suomalaisten propagandaponnisteluja. Kerto- 
mus käynnistyy teoksen toisessa luvussa, kun lukijaa on ensin johda- 
teltu suomen äänneoppiin — harjoitustekstinä ei mikään vähempi kuin 
ote A. V. Koskimiehen sanoittamasta maakuntalaulusta ”Kymmenen 
virran maa”. Saksalaisen esikunnan toimistossa työskentelevä korpraali 
Günther Müller on hakeutunut suomalaisen herra Järvisen kielenope- 
tukseen, ja toimeen ryhdytäänkin heti Millerin jo osaamia sanoja ker- 
taamalla. Fletään pohjoisen syksyn aikaa, ihmetellään päivien lyhyyttä 
ja odotetaan joulua, jonka jälkeen Millerille olisi luvassa kauan odotettu 
loma Saksassa. 

Tarinan edetessä mukaan kuvaan astuu suomalainen Erkki, Millerin 
toinen suomalaistuttava ja Järvisen EFlsa-tyttären poikaystävä. Erkki ja 
Miller suunnittelevat hiihtolomamatkaa Sallaan, käyvät teatterissa ja ra- 
vintolassa, juttelevat suomalaisten yleensä korkeasta elintasosta, vaikka 
sodan takia kaikki onkin säännöstelyn alla: ”Mutta kun rauha tulee, syöm- 
me jälleen kinkkua, kananmunia, hedelmiä ja leivoksia, sekä juomme 
oikeaa kahvia ja oikeaa olutta.” Välillä käydään myös miestenvaateliikkees- 
sä: Elsan ympärillä pyörivä kilpakosija, ylioppilas Ylönen (”tuo mokoma 
naissankari”) on herättänyt huomiota tyylikkäällä pukeutumisellaan, joten 
Erkki on katsonut tarpeelliseksi lähteä räätälin pakeille ja vaateostoksi!- 
le. Kilpailijasta koituu pian enemmänkin harmia, kun Erkki ja Günther 
Miller yhyttävät tämän pommisuojasta yhdessä Elsan kanssa, mikä saa 
mustankipeän Erkin lopettamaan koko suhteen. Flsan yllätykseksi korp- 
raali Miller ryhtyy cupidoksi ja lupaa viedä molemmat elokuviin, vakuut- 
tuneena siitä, että elokuvan Rakastan sinua yli kaiken jälkeen ”sovinto on 
suloinen”. Fi aikaakaan, kun Järvisillä juodaankin jo kihlajaiskahveja.5'* 

Kaiken tämän ohessa jatkuvat myös Järvisen vetämät oppitunnit, joi- 
den aikana opetellaan kuvailemaan Suomen ja Saksan lippuja suomeksi, 
valmistaudutaan matkalle Turkuun ja Tukholmaan tai tutustutaan Jär- 
visen perheeseen yhtä hyvin kuin Müllerin sotilaallisiin arkirutiineihin. 
Järvisen avuliaisuus saa korpraalin toteamaan: ”Olette ystävällisin opet- 
taja, jonka tunnen.” Järvisen vastaus on vielä aseveljellisempi: ”Ja te mi- 


516 Väisänen 1944: 28, 38 ja 56. 

nun rakkain oppilaani.” Oppituntien edetessä Järvinen kehuu Millerin 
oppineen alkuvaikeuksista huolimatta jo niin hyvin suomea, että tämä 
voisi ryhtyä lukemaan suomalaisia romaaneja ja antaa oppilaalleen lai- 
naksi ”kirjan, jonka on kirjoittanut Aleksis Kivi, Suomen suurin kir- 
jailija”. Müller poistuu tunnilta Seitsemän veljestä kainalossaan: ”Olen 
kuullut tuosta erinomaisesta kirjasta. Luen sen mielelläni.”57 

Viimeistä edellisessä tapaamisessa Müller pyytää opettajaltaan johda- 
tusta Suomen historiaan. Järvinen kertoo suomalaisten esi-isien tulleen 
nykyisille sijoilleen Volgan rannoilta noin 2000 vuotta sitten. Paljon 
myöhemmin he joutuivat Ruotsin vallan alle, kunnes Suomi vuonna 
1362 tuli tasa-arvoiseksi osaksi ”niinsanottua” Ruotsi-Suomen valtakun- 
taa aina vuoteen 1809 asti, jolloin Venäjä ”valtasi Suomen”. Järvisen 
kerrottua Suomen itsenäistymisestä vuonna 1917 käynnistyy keskus- 
telu, johon Väisänen on saanut kirjoitettua aseveljiin suunnatun suo- 
malaispropagandan keskeiset tekijät — suomalaisten horjumattoman 
venäläisvihan ja suomalais-saksalaisen aseveljeyden perinteet ja koh- 
talonyhteyden: 


— Maanne oli siis Venäjän vallan alla yli sata vuotta. 

— Niin, tosin autonomisena valtiona, mutta sitä aikaa emme halua 
enää takaisin! Ennen kuin maamme tuli vapaaksi, täytyi meidän 
käydä raskas vapaussota Venäjää vastaan. Saksalaiset aseveljem- 
me antoivat meille erinomaista apua. 

— Jo silloin taistelivat siis Saksa ja Suomi aseveljinä itää vastaan. 

— Ja taistelevat nyt jälleen. Sama yhteinen vaara uhkaa meitä taas. 
Meillä on jo kahdestoista sota Venäjää vastaan, mutta taistelem- 
me mieluummin viimeiseen mieheen, kuin antaudumme venä- 
läisille. Suomen kansa tietää, mitä Venäjän valta merkitsee. Se 
olisi meidän tuhomme. 

— Ja myös Saksan. Mutta voitto on toki meidän! 

— Niin, me voitamme varmasti. Mehän taistelemme vapautemme 
puolesta!5'8 


517 Väisänen 1944: 53 ja 59. 
518 Väisänen 1944: 64-65. 

Kehystarinan viimeisessä näytöksessä Günther Miller on saapunut hy- 
västelemään Järvisen ennen lähtöään Saksaan upseerikouluun. Jäähyväi- 
sistä muodostuu keskustelu, johon Väisänen on tiivistänyt vielä kerran 
suomalais-saksalaisen aseveljeyden dramaturgian, mutta käsikirjoitta- 
nut siihen samalla myös sen toiveen, josta koko suomalainen propa- 
gandatyö saksalaisjoukkojen parissa sai keskeisen käyttövoimansa — että 
saksalainen sotilas ei sodan päätyttyä unohtaisi suuressa kotimaassaan 
pientä Suomea: 


— [--] Mutta me emme ole ensinkään iloisia, kun te lähdette pois. 
Olemme oppineet jo pitämään teistä. Ja teidän kauttanne olem- 
me oppineet tuntemaan Saksan nuorison, sen tarmon ja isän- 
maanrakkauden. 

— Minun täytyy myös sanoa, että toisaalta olen surullinen, kun 
minun täytyy jättää hyvät suomalaiset ystäväni. Ja Suomi, joka 
on kuin toinen kotimaani Saksan jälkeen! Mutta en lähde iäksi. 
Tahdon tulla takaisin Suomeen, kun rauha tulee. [- -] 

— Näkemiin, hyvä Günther! Älkää unohtako siellä suuressa Sak- 
sassa pientä Suomea! Ja suomenkieltä! Voikaa hyvin! Tervetuloa 
takaisin Suomeen!5'9 


Propagandan tilinpäätös 


Väisäsen toimittama oppikirja ilmestyi keväällä 1944 suunnilleen sa- 
moihin aikoihin kun Suomi oli jo käynnistänyt rauhantunnustelut 
Newvostoliiton kanssa. Jos edellä esitettyjä oppikirjan dialogisepitteitä 
tarkastelee tässä valossa, ei jää epäselvyyttä siitä, että Börje Sandber- 
gin koordinoimat Yhteysesikunta Roin propagandatoimet ja Suomen 
valtionjohdon reaalipoliittiset ponnistelut etenivät kukin omia latujaan. 
Suursodan realiteetit pakottivat Suomen hallitusta etsimään ulospääsyä 
sodasta samalla kun saksalaisille suunnattu propaganda pyrki pitämään 
kiinni aseveljeyden dramaturgiasta ja mielikuvasta yhteisestä taistelusta 


519 Väisänen 1944: 68. 

yhteistä vihollista vastaan, tavoitteenaan luultavasti varmistaa myös tällä 
tavoin sotilaallisen yhteistoiminnan jatkuminen niin pitkään kuin vain 
oli mahdollista ja tarpeen. 

Se, että kyse oli teatterista, oli tietysti selvää aseveljeyden molemmin 
puolin. Kuten aiemmin (ks. luvun 6 alaluku Tasapainoilua tiedonvälityk- 
sessä) jo tuli ilmi, saksalaiset seurasivat hyvin tarkkaan suomalaista tie- 
donvälitystä ja uutisia Suomen kulloisestakin poliittisesta ilmapiiristä. 
Tämän tiesi varsin hyvin myös Sandberg, joka raportoi Willamolle jo 
tehtävänsä alkuviikkoina syyskuussa 1943, kuinka tarkasti saksalaiset 
propagandaupseerit seuraavat suomalaisten lehtien kirjoituksia muun 
muassa poliittisista kysymyksistä. 5?" Niinpä myös reaalipoliittiset uutiset 
suomalaisten rauhanpyrkimyksistä kulkeutuivat varsin pian myös saksa- 
laiskollegoiden korviin. Sandbergin mukaan ne aiheuttivat keskinäisten 
suhteiden hienoista viilentymistä, kunnes ne katkesivat kokonaan ja yh- 
teysupseerien oli poistuttava saksalaisista joukko-osastoista.5?" Sandberg 
kävi hyvästelemässä omat saksalaiset kontaktinsa elokuun loppupuo- 
lella, vain pari viikkoa ennen erillisen rauhansopimuksen allekirjoitta- 
mista 19. syyskuuta 1944, jolloin päättyi myös suomalais-saksalaisen 
aseveljeys. Vaikka jäähyväisvierailujen aikana olikin harmiteltu yleisesti 
”sitä, että myös keskinäinen henkinen vuorovaikutus nyt lakkaa”, oli 
Sandbergin tilinpäätös kuitenkin positiivinen: Kuulemansa palautteen 
pohjalta hän arvioi, että aseveljeyden jälkipuoliskolla toteutettu valistus- 
työ oli auttanut saksalaisia tutustumaan Suomeen ja kansaan tavalla, 
jonka vaikutukset näkyisivät juuri suomalaisten toivomusten mukaisesti 
vielä sodan jälkeenkin: 


He uskoivat Suomen tätä tietä valloittaneen heidän sydämessään 
pysyväisen sijan. Samoin he arvelivat saksalaisten tämän takia 
arvostelevan suomalaisten luopumista aseveljeydestä vähemmän 
katkerina kuin muutoin olisi saattanut olla asianlaita. Yleisesti to- 
dettiin myös Suomi-propagandan jättäneen lähtemättömiä jälkiä 


520 Sandberg Willamolle 1.9.1943, ”Havaintoja propagandatilanteesta saksalaisten joukkojen keskuudessa 
aikana 18.—31.8.1943”, T-5872/63, KA. 

521 Sandberg 25.7.1944, ”Selonteko Yhteyusesikunta Roin propagandaupseerin matkasta XIX. Geb.) A.K.:n 
toiminta-alueelle aikana 15.7.-22.7.1944”, T-5872/63, KA. 

moneen saksalaiseen sotilaaseen ja tehneen heistä todellisia Suo- 
men-ystäviä, jotka joskus tulevaisuudessa ovat valmiit työskentele- 
mään hyväksemme.5?? 


Börje Sandbergin propagandaupseerin tehtävissä koostamista ja arkis- 
toissa säilyneistä lähteistä käy yksiselitteisesti ilmi Yhteysesikunta Roin 
ja Päämajan tiedotusosaston linjaaman Suomi-valistuksen laajuus, vaik- 
ka osa lyhyessä ajassa kootun suunnitelman toimista ei selvästikään saa- 
vuttanut sitä volyymia, jota sille oli tavoiteltu. Mitä sen sijaan tulee edellä 
siteerattuun vaikutusanalyysiin, siinä Sandberg luultavasti sanallistaa 
saavutetuiksi tuloksiksi pikemminkin esimiestensä tuloksiin kohdis- 
tamat toiveet kuin todennettavissa olevat konkreettiset vaikutukset. Jos 
toimintakertomuksia analysoidessa muistaa pitää mielessä raportoin- 
nin kontekstin — esimerkiksi kysymällä kuka raportoi, missä, kenelle ja 
missä tarkoituksessa — ei dokumentteja voi enää lukea pelkästään oman 
toiminnan yhteenvetoina. Ne näyttäytyvät myös eräänlaisina itsetehos- 
tuksen työvälineinä, joilla oman erityistehtävän tulokset esitettiin myön- 
teisessä valossa ja mieluiten niin, että esitys vastaisi mahdollisimman 
säröttömästi esimiesten siihen kohdistamia odotuksia. Tältä osin niin 
Sandberg kuin muutkin yhteysupseerit toteuttivat Willamon suuntaan 
samankaltaista kommunikatiivista esitystä kuin mitä aseveljet keske- 
nään: Sillä vaikka juhlapuheissa Sandbergille annettiinkin kiitosta siitä, 
kuinka aseveljien parissa ja kanssa toteutettu valistustyö oli aivan erityi- 
sellä tavalla syventänyt aseveljeyttä" tai kuinka se oli avannut Suomelle 
ja suomalaisille paikan saksalaisissa sydämissä, on silti lupa kysyä, mitä 
muuta kuin kasvot säilyttäviä kohteliaisuuksia siihenastisten aseveljien 
voisi odottaa sanoneen toisilleen yhteisen illallisen äärellä. 

Majuri A. O. Väänänen joka tapauksessa uskoi valistustyön kannatta- 
neen: Yhteysesikunnan epävirallisessa historiikissa Väänänen muistutti, 
että Pohjois-Suomessa taistelleet saksalaissotilaat olivat lähteneet koti- 
seudulleen ”huomattavasti valistuneempina Suomi-tuntemuksessaan” 


522 Willamo, Sandberg PM:n tiedotusosastolle 6.9.1944, ”Koskee: Selontekoa Suomi -propagandan har- 
joittamista saksalaisissa joukoissa 1.8.-6.9.44”, T-8359/24, KA. 
523 Ruohon ”Muistio Oberst Liebig'in kanssa 15.11.43 käydyistä keskusteluista”, T-5471/12, KA. 


PROPAGANDAN TILINPÄÄTÖS 305 


https://doi.org/10.21435/skst.1488 


kuin mitä olivat Suomeen tullessaan. Hän uskoi lisäksi, että sotilaat 
olivat jo tehneet ”Suomea tunnetuksi laajojen kansalaispiirien keskuu- 
dessa Saksassa ja Itävallassa”, millä hän arvioi olevan merkitystä ”kan- 
sainvälisessä elämässä tulevaisuudessa”. Väänäsen eversti Willamon 
60-vuotispäiväksi valmistama historiikki osoitti siten, että yhteysesikun- 
nan komentajan tämänkin ”toimintamuodon hyväksi” uhraamat aika ja 
voimat eivät olleet menneet hukkaan? 


524 Väänänen 1947: 80, 257. 

8 Naisia ja sikoja Rovaniemen kaduilla 


Suomalainen lehdistö aiheutti saksalaisaseveljille runsaasti närästystä 
koko sodan ajan. Kuten edellä on jo pariin otteeseen todettu, saksalaiset 
seurasivat hyvin tarkasti suomalaista julkista sanaa: Suomalaisia ja 
pohjoismaisia lehtiä luettiin tarkkaan niin rintaman kuin rintaman- 
takaisenkin alueen esikunnissa, osin vuoristoarmeijan tiedustelun, osin 
suomalaisten yhteysupseerien ja tulkkien toimittamina käännöksinä. 
Lehdistökoosteita toimitettiin rintamalle ja Rovaniemelle myös Saksan 
Helsingin suurlähetystöstä, jossa lähettiläs Wipert von Blücher alaisi- 
neen tarkkaili suomalaista uutisointia ja raportoi säännöllisesti lehdis- 
tössä esitetyistä näkemyksistä aina Berliinin Wilhelmstrasselle, valta- 
kunnanulkoministeri Ribbentropin toimistoon asti. 

Samalla lähetystö pyrki vaikuttamaan Saksaan, saksalaisiin ja saksa- 
laisten sotatoimiin liittyvään kirjoitteluun. Suomen poliittinen johto, 
Päämaja ja sensuuriviranomaiset saivat toistuvasti valituksia valtakun- 
nallisten tai paikallisten lehtien negatiivisesta linjasta tai yksittäisistä 
suomalais-saksalaisia suhteita vahingoittavista kirjoituksista, vaikka ne 
samanaikaisesti pyrkivätkin ohjaamaan kirjoittelua myös oma-aloit- 
teisesti aseveljille myötämieliseksi: Aseveljeyttä ja aseveljeä ei sopinut 
arvostella niin, että se vaarantaisi yhteisen esityksen eheyden ja sitä 
kautta myös yhteiset sotatoimet sekä Suomelle elintärkeät sota- ja elin- 
tarviketoimitukset. Asevelisuhteiden pitäminen mahdollisimman nor- 
maaleina oli olennainen tavoite, vaikka suursodan käänteet esimerkiksi 

Stalingradissa olivat omiaan houkuttelemaan esiin myös toisenlaisia 
näkökulmia.5% 

Tuntosarvet olivat joka tapauksessa jatkuvasti koholla, ja myös saksa- 
laisesikuntien arkisella aseveljeyden tasolla yhteysupseerit joutuivat otta- 
maan vastaan enemmän tai vähemmän ärtyneitä ihmettelyjä lehdistön 
linjasta ja tulkitsemaan niin aseveljeyden tilaa kuin suomalaisten vallit- 
sevia asenteita saksalaisia kohtaan. Marraskuun 1942 lopulla eversti 
Willamo raportoi Päämajaan, että yhteysesikuntaan ja yhteisupseerien 
korviin on kantautunut toistuvasti 


arvosteluja suomalaisen lehdistön vapaasta suhtautumisesta liit- 
toutuneiden ja ruotsalaisten asemien lähettämiin sotauutisiin. 
Erikoisemmin on mainittu ”Rovaniemi” ja ”Lapin Kansa”. Org. 
Todtin johtohenkilöitten mielipide on, että niitten leviäminen 
miehistön keskuuteen vaikuttaa kuin ”vesi kuivuneeseen maa- 
han” 526 


Willamon mukaan miehistön tiedonjano oli varsin helppo ymmärtää, 
kun otti huomioon saksalaisten oman tiukan uutissensuurin. Uula 
Aapan eli majuri A. O. Väänäsen koostamista muistiinpanoista käy ilmi 
samaan tapaan, kuinka tarkkailun kohteena oli yhtä hyvin se, mitä sa- 
nomalehdissä kirjoitettiin ja jäi sensuurilta huomaamatta kuin myös se, 
mistä jätettiin raportoimatta. Esimerkiksi toukokuussa 1943 Helsingin 
lähetystössä käydyssä keskustelussa ”kirjailija Borgman” oli purkanut 
tuntojaan siitä, kuinka kyvytön suomalainen sensuuri oli estämään ruot- 
salaisista lähteistä peräisin olleen uutisaineiston julkaisua, ja esitti sen 
jälkeen toisenlaisen esimerkin Suomen lehdistön kielteisestä suhtautu- 
misesta Saksaan ja saksalaisiin. Esimerkki kuvaa hyvin, miten pikkutar- 
kasti suomalaista lehtikirjoittelua seurattiin: 


525 Lehdistön Saksa-kirjoittelun suhdanteista, saksalaisten tähän liittyvästä tyytymättömyydestä, kir- 
joitusten aiheuttamista diplomaattisista välikohtauksista ja suomalaisten sensuuriviranomaisten 
toiminnasta lähemmin Perko 1971; Rusi 1982; Luostarinen 1986: 292, 339-359; Junila 2000: 122—127 
ja Jokisipilä 2004: passim. Kuikka 2009 on kiinnostava opinnäytetyö sensuuriviranomaisten toimin- 
nasta vuosien 1943 ja 1944 poliittisessa ristivedossa. 

526 Willamo Heinrichsille 29.11.1942, T-17215/2, KA. 

Rovaniemellä viime kevättalvena pidettyjen Suomen armeijan talvi- 
urheilukisojen ja niihin liittyneiden suomalais-saksalaisten hiihto- 
kilpailujen selostukset Helsingin lehdissä olivat aivan minimiaa- 
liset. Samaan aikaan kuitenkin Lappland Kurier’ julkaisi kisoista 
lähes kaksi sivua käsittävän, runsaasti kuvitetun selonteon, jossa 
kovasti korostettiin suomalaisten osuutta ja saavutuksia kisoissa. 
Sensijaan Helsingin lehdet tuskin sanallakaan kertoivat saksalais- 
ten osanotosta. Samoin suomalaisten rintamakirjeenvaihtajien 
lähettämistä artikkeleista ei enää vahingossakaan näe mainintoja 
saksalaisten aseveljien elämästä ja taistelusuorituksista.5? 


Todellisuudessa suomalais-saksalainen rinnakkainelo oli kautta linjan 
positiivisemmin esillä kuin mitä siteeratusta käsityksestä käy ilmi. Ku- 
ten Junila on todennut, uutisaiheita valikoitiin niin, että kotirintaman 
rinnakkainelosta rakentui sujuva ja sympaattinen kuva.” Palstatilaa sai- 
vat suomalaisten ja saksalaisten viranomaisten toimiva yhteistyö yhtä 
hyvin kuin saksalaisten hyväntekeväisyystempaukset, yhteiset urheilu- ja 
kulttuuritapahtumat sekä aseveljien osallistuminen suomalaisille tär- 
keiden kansallisten merkkipäivien viettoon. Saksalaisiin kohdistuneet 
moitteet varkauksista tai vahingonteoista päätyivät sen sijaan vain har- 
voin lehtien palstoille, vaikka paikallislehdistö mitä todennäköisimmin 
seurasi vuoristoarmeijan sotilaiden toimia paikkakunnillaan ainakin 
yhtä tarkasti kuin mitä saksalaiset seurasivat lehdistön heistä julkaise- 
maa materiaalia. 

Yksi aiheista, jonka saksalaiset toivoivat olevan paljon vähemmän 
esillä kuin mitä se todellisuudessa oli, koski suomalaisten naisten ja sak- 
salaisten sotilaiden välisiä suhteita. ”Naisten aseveli-into” nousi puheen- 
aiheeksi lähes välittömästi saksalaisten joukkojen saavuttua Suomeen, 
ja niin sanomalehtien pääkirjoituksissa, pakinapalstoilla kuin yleisön- 
osaston kirjoittelussakin paheksuttiin sitä tapaa, jolla ”tietyt? naiset hei- 


527 Aapa 1961: 173—174; ”kirjailija Borgman” oli todennäköisimmin sekä liike- että lehtimiehenä Suomessa 
esiintynyt Friedrich Wilhelm Borgmann, joka toimi jo 1930-luvulla NSDAP:n propagoiman ”Pohjoisen 
Ajatuksen” puhemiehenä Suomessa, ks. Hiedanniemi 1980: passim; aivan sodan loppuhetkillä häntä 
myös kuulusteltiin epäiltynä toiminnasta Saksan tiedustelupalvelun hyväksi, vrt. Westerlund 2011: 278. 

528 Junila 2000: 126. 

kensivät kotirintaman moraalista selkärankaa: Liian innokkaasti juostiin 
suklaan, silkkisukkien, sliipattujen univormujen ja kölninveden peräs- 
sä, liian helposti unohtuivat rintamalla taistelevat miehet ja vallitseva 
säännöstelytalous, jotka vaativat luonteenlujuutta koko sotaa käyvältä 
kansakunnalta 5?9 

Äänessä eivät olleet vain paikalliset, kotikatujen ja -kahviloiden elä- 
mää tarkkailevat miehet ja naiset, vaan myös rintamasotilaat, jotka pohti- 
vat kotiseudulta kantautuvien ikävien huhujen vaikutusta heidän omaan 
taistelutahtoonsa ja asevelihenkeensä. Sensuuri kielsi aiheen käsitte- 
lyn sanomalehdissä marraskuussa 1941, mikä ei kuitenkaan missään 
vaiheessa kokonaan hiljentänyt sananvaihtoa aseveljeyden sopivista ja 
sopimattomista muodoista. Asian käsittely lehtien palstoilla ärsytti vuo- 
ristoarmeijan johtoa Pohjois-Suomessa, ja aivan erityisesti se hermostui 
tapauksista, joissa pääosaan nostettiin saksalaiset sotilaat paikallisten 
naisten leimaamisen sijaan." 

Tämän sai tuta Lapin Kansa, kun se joulukuun 1942 alussa liittyi 
mukaan naisten moraalista käytyyn keskusteluun, mutta nosti esiin 
nimenomaan saksalaisten sotilaiden asiattoman käytöksen rovanieme- 
läisnaisia kohtaan. Saksalaisten sotilasviranomaisten reaktio käynnisti 
tapahtumaketjun, jonka kohteeksi joutuivat paitsi sanomalehti itse myös 
kirjoituksessa kuvattuihin välikohtauksiin joutuneet naiset ja joka päät- 
tyi Suomen valtionjohdon pahoitteluun sopimattoman kirjoittelun takia. 
Käännöksellä, tarkemmin sanoen huolellisesti toteutetulla tekstimani- 
pulaatiolla, oli tapahtumien kulussa merkittävä osuus." 


”Yhtä ja toista” 


Tapahtumaketju käynnistyi nimimerkki Niilan eli toimittaja Erkki Tervon 
pakinalla ”Yhtä ja toista”, jonka Lapin Kansa julkaisi 1. joulukuuta 1942. 
Pakinoitsija kommentoi Rovaniemellä sattuneita tapauksia, joissa saksa- 


529 Junila 2000: 146-165. 

530 Aiheesta laajemmin Junila 2000, erityisesti luku ”Moraalista mielenkouhua — naisten aseveli-into 
puheenaiheena”. 

531 Luku pohjautuu osin aiempaan englanninkieliseen artikkeliini; ks. Kujamäki 2017. 

laiset sotilaat olivat pyrkineet väkisin ja myös väkivalloin kadulla liikku- 
neiden naisten seuraan. Niila kirjoitti: 


Meidän tekee mielemme tiedustella niiltä, joilla määräysvalta on 
— olkoot he sitten suomalaista tai vieraita — erästä asiaa. 

Muistelemme näet aikoinaan lukeneemme, että seitsemisen 
sataa vuotta sitten Birger Jaarli sääti tätäkin maata varten n.s. rau- 
hanlait. Kirkkorauhan, kotirauhan, käräjärauhan ja naisrauhan. Ne 
ovat siitä lähtien olleet voimassa ja kansa on koettanut niitä pyhänä 
pitää. Rikkomuksia on katsottu hyvin pahasti. 

Ja nyt me kysymme, onko viimemainittu noista neljästä, nais- 
rauha, kumottu tämän Rovaniemen osalta? Vaikuttaa näet paljolti 
siltä, kuin se olisi tehty. Osoitukseksi, ettemme puhu omiamme, 
esitämme joitain esimerkkejä. Voisimme poimia niitä miten pal- 
jon tahansa, mutta tyydymme kuitenkin kolmeen. Puhukoot ne 
puolestaan. 

Ensinnäkin: rouvashenkilö, kohta keski-ikää kohti kallistuva, 
kävelee kotiaan kohti. Saa kintereilleen miehen nimeä kantavan, 
joka vieraalla kielellä tekee hänelle mitä säädyttömämpiä esityk- 
siä. Rouva ei vastaa, vaan kiirehtää askeleitaan ja rientää lopulta 
puolijuoksua. Mutta ahdistajakaan ei hellitä, hän pysyy perässä ja 
suunsa on porinassa kuin papupata. Lopulta katsoo ”kavaljeeri” 
asian jo ”valmiiksi” ja pakkaantuu rinnalle. Onneksi ollaan sentään 
jo rouvan kotiovella ja siitä hän pelastautuu. 

Toiseksi: muuan toinen rouvashenkilö, ei enää kaikkein nuorim- 
pia hänkään, lähtee kävelylle keskellä kirkasta päivää. Saa ennen 
pitkää ”kavaljeerin” hänkin. Tämä kuitenkin olettaa, että rouva ei 
hänen livertelyjään ymmärrä. Jonka takia turvautuu viittomakie- 
leen. Tekee mitä rivoimpia eleitä saadakseen ”tarkoituksensa” ym- 
märretyksi. Rouvan onnistuu kuitenkin pelastautua erään tutta- 
vansa asuntoon. 

Kolmas ja kaikkein törkein esimerkki, sattunut sivumennen 
sanottuna viime sunnuntaina iltapäivällä: nuori neitonen kulkee 
kotiaan kohti kauppalan pääkatua. Likipitäen sen vilkkaimmassa 
kulmauksessa liittyy hänen jälkeensä ei enempää eikä vähempää 

kuin 5 — sanoo: viisi — ”kavaljeeria”. Tyrkyttävät tietysti hurmaa- 
vaa seuraansa. Neitonen ilmoittaa selvin sanoin, ettei hän seurasta 
piittaa. Mutta sekös mitään auttaa. Tunkeilijat sen kun kiertelevät 
hänen ympärillään kuin kärpäsparvi. Jolloin asianomainen sanoo 
oikein tiukasti kieltonsa. Silloin he uskovat, mutta ”loukattu rak- 
kaus” vaatii kai hyvitystä. Ja niinpä yksi näistä ”miehistä” iskee nyr- 
killä naisen pyörryksiin kadulle, josta toverinsa — naiset — auttavat 
hänet ylös ja asuntoonsa edelläsanotun ”kavaljeerijoukon” kulkies- 
sa ”hienoja” huomautuksia tehden perässä. 

Mitäs tästä sanotaan? Meidän tekisi mielemme sanoa paljonkin, 
mutta taidamme toistaiseksi jättää. Se kumminkin huomautetta- 
koon, että kuri pitää olla kaikilla, myös niillä, jotka kuriin tottu- 
muksesta puhuvat. Ja meikäläisen käsityksen mukaan sisältyy kuri- 
käsitteeseen muutakin kuin ”luut yhdessä” seisominen esimiehen 
edessä. Siihen kuuluu olennaisesti asianomaisen käytös ja esiinty- 
minen kokonaisuudessaan, siis myös silloin, kun esimiehen silmä 
ei ole näkemässä. Selväähän on, että meikäläiset viranomaiset, po- 
liisit ennen muuta, estävät vähän vilkkaasti tuollaisen, kun sattuvat 
näkemään, mutta joka hetki ei heitäkään osu kohdalle. Siksi pitäisi 
asianomaisille itselleen antaa käskyt ja määräykset, miten olla ja 
esiintyä, kun kauppalassamme, sen kaduilla tai ravintoloissa pal- 
kivat. Ellei niin tapahdu, voi väestössä tapahtua reaktio, ehkäpä 
jyrkkäkin, melko pian ja toivooko sitä kukaan? Emme luulisi. 

On kyllä totta, että myös naisissa on yhden- jos toisenkinlaisia 
ja että joidenkin käytös saattaa antaa aihetta hyvinkin ”vapaaseen” 
esiintymiseen. Mutta, Luojan kiitos, eivät kaikki naisemme, eivät 
edes puoletkaan, ole sentyylisiä, se on seikka, jonka luulisimme 
tunkeilijankin käsittävän. Ja ”seuran tarjoajan” olettaisi aina ja 
kaikkialla jo ensi vilauksessa huomaavan, minne on tervetullut ja 
minne ei sekä ”suunnistautuvan” sen mukaan. Ja missään tapauk- 
sessa ei kukaan voi eikä saa ottaa sellaista asennetta, että meikäläi- 
sillä naisilla olisi joitakin ”velvollisuuksia” tungeksijoita kohtaan. 
Semmoinen kostaisi vain varsin pian itsensä. 

Saatettanee sanoa, että olemme käyttänyt tässä jutussamme liian 
ankaraa sävyä. Voi olla, mutta me olemme puhuneetasiasta. 

Ja me toivoisimme ja vilpittömästi, että ”konsulit valvoisivat” niin 
puolella kuin toisellakin ja ettei sanomalehden vastedes enää tarvit- 
sisi puuttua tämänkaltaisiin juttuihin. Hauskaa ei niiden setvimi- 
nen ole ja siksi toiseksi antavat nykypäivät myös tässä ammatissa 
kosolti työtä, ettei aikaa oikein riittäisi käyttäytymisen alkeellisim- 
pien aakkosten neuvomiseen. Niiden kun pitäisi olla ilman muuta 
selviä 53? 


Niilan pakina osui vuoristoarmeijan päämajassa tiedustelun (AOK20/Ic) 
silmiin osana päivittäistä suomalaisten ja pohjoismaisten lehtien seu- 
lontaa. Teksti käännettiin ja jaettiin vain muutama päivä myöhemmin 
rintamantakaisen alueen yksiköille ja Saksan lennoston esikuntaan. 
Käännökseen oli liitetty kenraali Dietlin saate. Siinä kiinnitettiin huo- 
miota käännöksessä mainittuihin ”oikeutettuihin syytöksiin” (berechtigte 
Vorwiirfe) niitä sotilaita kohtaan, jotka eivät olleet vielä ymmärtäneet, mi- 
ten tärkeää on kohdella suomalaisia asianmukaisesti. Syytökset tuli ottaa 
vakavasti sotilaiden koulutuksessa, valvonnassa ja kurinpidossa, jotta 
tulevaisuudessa voitaisiin välttyä vastaavilta välikohtauksilta. Saatteen 
päätteeksi Dietl korosti, että asian vihamielinen käsittely julkisuudessa 
ja tekstin sisältämä uhkaus (wegen der darin enthaltenen Drohung) edellyt- 
tivät, että hänen esikuntansa olisi yhteydessä suomalaisiin viranomaisiin 
tarpeellisten toimenpiteiden käynnistämiseksi.” 

Eversti Willamo kutsuttiinkin pian tämän jälkeen keskustelemaan 
asian edellyttämistä toimenpiteistä. Neuvottelut käytiin 12. joulukuuta, 
ja niihin vuoristoarmeijan esikunta oli valmistellut everstiluutnantti 
Liebigin allekirjoittaman muistion, jossa käytännössä toistettiin edel- 
lä jo esitetyt kenraali Dietlin näkemykset, kuitenkin korostaen, ettei 
tämänkaltaisia välikohtauksia voitaisi välttää ilman, että ”niin nuoret 
miehet yhtä hyvin kuin nuoret naisetkin laitettaisiin telkien taakse”.534 
Sen lisäksi muistioon oli kirjattu hyvin voimakas vastalause sille, että 


532 Lapin Kansa 1.12.1942. 

533 Der Oberbefehlshaber an Koriick, Ortskommandatur, 6.12.1942, Anlage zum Tagebuch, AOK 20, Ic, 
Befehle und Berichte 7.2.—12.12.1942, 27252/30, T-312/1022, OMF. 

534 ”Notizen för Besprechung Oberstlt. i.G. Liebig mit Oberst Willamo", 12.12.1942, Anlage zum 
Tagebuch, AOK 20, Ic, Befehle und Berichte 7.2.—12.12.1942, 27252/30, T-312/1022, OMF. 


”YHTÄ JA TOISTA” 313 


https://doi.org/10.21435/skst.1488 


paikallisessa sanomalehdessä oli voitu julkaista kirjoitus, joka näin sen- 
saatiohakuisesti kohdistui suomalaisten siviilien ja saksalaisten joukko- 
jen siihen asti sujuvaan kanssakäymiseen ja joka mustamaalauksellaan 
vain lisäsi jännitteitä ja eripuraa. Tällaisissa tapauksissa jokaisen järke- 
vän ihmisen vastuulla oli saattaa asia saksalaisesikunnan tietoon joko 
poliisin, lääninhallituksen tai YhtERoin kautta. Jotta saksalaiset voisivat 
tulevaisuudessa välttää kaiken yhteistyön kirjoittajan kanssa, he pyysivät 
Willamoa paljastamaan nimimerkin takana olevan toimittajan henkilöl- 
lisyyden. Lisäksi Willamon tuli ryhtyä suomalaisviranomaisten kanssa 
toimenpiteisiin, joilla taattaisiin, ettei vastaavia tapauksia enää käsitel- 
täisi sanomalehdissä, vaan ne saatettaisiin suoraan vuoristoarmeijan 
tietoon. 

Willamo oli kuitenkin ryhtynyt toimeen jo ennen vuoristoarmeijan 
virallisesti esittämiä vaatimuksia kokoamalla tietoa niin paikallisilta si- 
viiliviranomaisilta kuin omilta saksalaisjoukkoihin sijoitetuilta alaisil- 
taankin. Artikkelin nostattamasta melusta informoitiin pian niin maa- 
herra Hillilää kuin Suomen sotilasjohtoakin. Yleisesikunnan päällikölle 
Mikkeliin toimitettiin kopio Lapin Kansan numerosta, jonka takia 


AOK:n yleisesikunnan päällikkö kenraalimajuri Jodl on esittänyt 
tiedustelun pyytäen m.m. selvitystä siitä, kuka mainitun kirjoituk- 
sen on laatinut, mihin rangaistustoimenpiteisiin kirjoituksen laati- 
jaa vastaan on ryhdytty tai tullaan ryhtymään, sekä mitä takeita voi- 
daan antaa siitä, ettei tulevaisuudessa tämänluontoisia saksalaisen 
sotaväen ja paikallisen väestön suhteita huonontavia kirjoituksia 
esiinny. 


Willamo raportoi myös niistä kuria tiukentavista ja rangaistuksia koven- 
tavista päätöksistä, joilla saksalaiset ovat omissa joukoissaan reagoineet 
Niilan kirjoitukseen. ”Mitä tulee lehtikirjoitukseen ja siinä mainittuihin 
tapahtumiin, olen ryhtynyt toimenpiteisiin niiden perusteelliseksi selvit- 
tämiseksi.”55 Käytännössä tämä tarkoitti sitä, että niin Niila alias Erkki 


535 Willamo Yleisesikunnan päällikölle 13.12.1942, ”Koskee: saksalaisen sotaväen käyttäytymistä koskevaa 
sanomalehtikirjoitusta”, T-5857/8, KA. 

Tervo kuin tapahtumien keskelle joutuneet naisetkin kutsuttiin useisiin 
poliisikuulusteluihin, joissa selviteltiin tapahtumien kulkua. Jouluun 
1942 mennessä Rovaniemen kauppalan piirin nimismies oli toimittanut 
Lapin lääninhallitukselle joukon kuulustelupöytäkirjoja, joihin oli kir- 
jattu naisten kertomukset Niilan pakinaan päätyneistä välikohtauksista. 

Nimismiehen kuulusteluissa Lapin Kansan toimittaja Eeva Linna ker- 
toi seuraavaa: 


Heti [pankin] kulmasta lähdettyä olivat mainitut sotilaat tulleet 
heidän rinnalleen kävelemään siten, että kertoja ja tämän serkku 
olivat jääneet sotilaiden keskelle. Samalla olivat sotilaat puhuneet 
jotakin saksaksi, johon kertoja enempää kuin kertojan serkkukaan 
eivät olleet mitään vastanneet. Käveltyään tällä tavoin joitakin 
metrejä, oli kertojan rinnalla ollut saksalainen tarttunut kertojaan 
kiinni, jolloin kertoja oli puistanut itsensä irti, lähtien kävelemään, 
mutta sotamiehet olivat seuranneet perässä aivan kertojan kinte- 
reillä. Nyt kertoja oli ruvennut moittimaan sotilaita heidän omalla 
kielellään mainitunlaisesta sopimattomasta tunkeilemisesta, mut- 
ta tällöin oli sotilas mitään puhumatta lyönyt kertojaa nyrkillään 
ensin palleaan ja sitten rintaan. Lyönnin vaikutuksesta oli kertoja 
menettänyt tajuntansa ja kaatunut maahan.5* 


Pöytäkirjat toimitettiin edelleen Willamon esikuntaan. Saatteessa maa- 
herra Hillilä ja läänin poliisitarkastaja Armas Alhava katsoivat, ettei asia 
lääninhallituksen osalta ”anna aihetta muuhun toimenpiteeseen kuin 
että asianomaiselle lehdentoimittajalle on huomautettu siitä, että k.o. 
laatuisista tapauksista ei saa sanomalehtiin kirjoittaa.”597 
Sotilasviranomaisten osalta tapaus päättyi tammikuussa 1943 Pääma- 
jan AOK:lle esittämään pahoitteluun tapahtuneesta. Pahoitteluviestin 
välitti saksalaisille eversti Willamo Yleisesikunnan päällikön, kenraali 
Erik Heinrichsin kehotuksesta, joka lähetti Willamolle myös valtioneu- 


536 Kosola/Rovaniemen kauppalan piirin nimismies Lapin lääninhallitukselle 12., 17. ja 19.12.1942; 
tutkintapöytäkirjat R.1755/42 , R.1755a/42 ja R.1755b/42, T-5857/8, KA. 
537 Hillilä ja Alhava, Lapin lääninhallitus Yhteysesikunta Roille 7.1.1943, T-5857/8, KA. 

voston kansliassa laaditun, pääministeri J. W. Rangellin allekirjoittaman 
vastauskirjeen välitettäväksi edelleen kenraalimajuri Jodlille. Ferdinand 
Jodlin esittämä tiedustelu oli saatettu pääministerin tietoon, minkä 
vuoksi valtioneuvoston kanslia oli osaltaan selvitellyt asiaa. Kirjeessä 
nostetaan vielä kerran esiin saksalaisten esittämät huolet ja kuvataan sit- 
ten suomalaisten paikallisviranomaisten toimenpiteet lehtikirjoituksen 
jälkeisinä joulunalusviikkoina. Kiinnostavaa on, kuinka kirjeen keskiös- 
sä on nyt paikallisten sensuuriviranomaisten epäonnistuminen: Koska 
Lapin Kansan julkaisutarkastaja ei ollut noudattanut Valtion tiedotuslai- 
toksen nimenomaista kieltoa käsitellä julkisuudessa ”Saksan sotilaiden 
ja Suomen naisten välisiä suhteita ja niihin liittyviä muita asioita, jotka 
saattaisivat loukata Saksan puolustusvoimien kunniaa”, oli tiedotuslaitos 
vapauttanut hänet tehtävistään vuoden 1943 alusta lähtien. Kirjoittajan 
rankaisemista Valtioneuvoston kanslia ei pitänyt mahdollisena sen pa- 
remmin kuin oikeudenmukaisenakaan. Kirjeen päätteeksi pantiin vielä 
merkille, että saksalaiset sotilasviranomaiset olivat myös itse ryhtyneet 
toimiin vähentääkseen kitkaa saksalaisten sotilaiden ja paikallisen väes- 
tön väliltä. 


Valtioneuvoston kanslia on puolestaan vakuuttunut siitä, että sa- 
manlainen rehellinen pyrkimys hyvien suhteiden ylläpitämiseen 
ja niiden edelleen kehittämiseen elähyttää myös kaikkia Suomen 
viranomaisia ja uskoo, että näitä suhteita mahdollisesti häirinneet 
ilmiöt saadaan vastaisuudessa poistetuksi yhteisillä, molempien 
asiapuolten taholta niitä vastaan kohdistetuilla toimenpiteillä 53 


Rangellin kirjeestä jää väistämättä päällimmäiseksi sama vaikutelma 
kuin koko viranomaistoiminnasta, että tärkeämpää kuin suomalaisnais- 
ten suojelu epämiellyttävältä kohtelulta oli suojata aseveljeyttä siihen 
kohdistuvalta vihamieliseltä journalismilta. 

Mielenkiintoista on lisäksi, kuinka alemmat virkamiehet edelleen jat- 
koivat tutkimuksiaan samaan aikaan kun ylimmällä viranomaistasolla 


538 Valtioneuvoston kanslia, pääministeri J.W. Rangell Yleisesikunnan päällikölle 9.1.1943; Heinrichs 
Willamolle 11.1.1943, ”Koskee: Lapin Kansassa 1.12.42 ollutta saksalaisten sotilaiden käyttäymistä 
koskevaa kirjoitusta”, T-5857/8, KA. 

esitettiin jo pahoitteluja. Tammikuun 11. päivänä 1943 Lapin lääninhal- 
lituksen poliisitarkastaja Armas Alhava tiedotti Yhteysesikunta Roille, 
että toimittaja Linnaa oli kuultu vielä kertaalleen Niilan pakinassa käsi- 
tellyistä asioista. Erityisesti Alhava oli tiedustellut 


nimittikö hän tapauksen aikana saksalaisia ”saksalaisiksi sioiksi”. 
Tiedusteluuni hän selitti, että kun saksalainen oli tarttunut hä- 
neen käsiksi, oli hän suuttunut kovasti ja saksaksi moittinut häntä 
edelleen seuraavia sotilaita. Mitä sanoja neiti Linna käytti, hän ei 
sanonut muistavansa, mutta sanoi voivansa vakuuttaa, että ”saksa- 
laisiksi sioiksi” ei hän ketään nimittänyt. Muuten huomautti neiti 
Linna, että sotilaitten menettely tarttuessaan häneen käsiksi oli 
niin sopimatonta ja naista loukkaavaa, että hän sivistyneenä ihmi- 
senä ei voinut siihen muulla tavoin suhtautua kuin lausumalla sii- 
tä asiallisen arvostelunsa.59 


Mikä antoi Alhavalle aiheen tällaisiin lisäselvityksiin? Niilan kirjoittama 
kuvaus tapahtumista ei vaikuta liittyvän juuri millään tavalla toimittaja 
Linnalle esitettyihin lisäkysymyksiin. Mistä ”saksalaiset siat” tulivat mu- 
kaan näihin tapahtumiin? 


Yhteysupseerin käännöskritiikkiä 


Kun Niilan pakina oli tavoittanut saksalaiset ja eversti Willamo oli sen 
kirvoittamana saanut kutsun neuvotteluihin AOK:hon, lähti YhtERoista 
ainakin luutnantti Olavi Voionmaalle käsky tarkkailla pakinan nostatta- 
mia tunnelmia Rovaniemen ympäristön saksalaisjoukoissa. Voionmaa, 
joka toimi tuolloin Saksan lennoston esikunnassa (Luftgaustab Finn- 
land), vastasi käskyyn referoimalla havaintojaan esikunnan upseeri- ja 
virkamieskunnan illallisilta pari päivää aiemmin.54* Ruokailun yhtey- 


539 Lapin lääninhallitus, poliisitarkastaja Armas Alhava Yhteysesikunta Roille 11.1.1943, ”Koskee: Lapin 
Kansan kirjoitusta "Yhtä ja toista”, T-5857/8, KA. 

540 Voionmaa Willamolle 12.12.1942, ”Koskee: Lapin Kansan No 275-42, 1.12.42 Niilan pakinaa”, T-5857/8, 
KA. 

Kuva 16. Saksan lennoston komentaja, kenraali Julius Schulz Rovaniemellä 
29.3.1944. (SA-Kuva/147821, TK-kuvaaja Osvald Hedenström. CC BY 4.0.) 


dessä lennoston komentaja, kenraali Julius Schulz oli lukenut Dietliltä 
saapuneen pakinan saksannoksen: 


Kenraali käsitteli asiaa satiirisesti mutta kaikella ankaruudella. Hän 
antoi käskyn, että jos joku hänen alaisensa upseeri tai virkailija tai 
aliupseeri syyllistyy tässä suhteessa, saa hän kenttäoikeusrangais- 
tuksen lisäksi arvonalennuksen sotamieheksi ja siirron Saksaan. 
Kenraali paheksui, että tämänluontoinen asia on tullut käsitellyksi 
julkisessa sanomalehdessä, eikä virallista tietä suomalaisten viran- 
omaisten kautta hänelle tai Dietelille [sic]. 

Voionmaan kuvauksen mukaan tällaiset julkaisut ovat vihollispropa- 
gandalle herkullista aineistoa, ja hän kertoi kuulleensa jo väitteen, että 
juttu kiersi Ruotsin lehdissä. Voionmaa otti myös itse kantaa illallisella 
luettuun käännökseen: 


Saatuani käsiini a.o. ”Lapin Kansan” numeron havaitsin, että Dietelin 
Schutzille [sic] lähettämä saksannos oli liioiteltu ja ikävää tendens- 
siä tavoitteleva. Olen seuraavaksi tänään saksantanut a.o. sepus- 
tuksen ja tullaan tämä antamaan kenraali Schutzille ja Dietelille 
vertaamista varten heidän jälkiluettuun saksannokseensa. Tällä 
toimenpiteellä toivon voivani taittaa pahimman kärjen asiasta. 


Samalla kun Voionmaa pyysi Willamoa saattamaan pakinan kirjoittajan 
vastuuseen julkaisusta, joka on selvästikin heikentänyt suomalais-saksa- 
laisia suhteita, hän lupasi omasta puolestaan tehdä voitavansa, jotta 
kirjoituksen ””Heerissä' oleva saksantaja saatetaan vastuuseen edes- 
vastuuttomasta saksannoksestaan, jossa hän m.m. on käyttänyt sanoja 
'saksalaiset siat? ja 'maahantunkeutujat”, joita alkutekstissä ei esiinny.” 
Arkistolähteistä ei löydy viitteitä siitä, että Schulzin tai Dietlin esi- 
kunnissa olisi jollain tavoin noteerattu suomalaisen yhteysupseerin 
uudelleenkäännös tai edes hänen käännöskritiikkinsä. Ainakin edellä 
kuvattuun tapahtumaketjuun Voionmaan väliintulolla ei ollut ilmeisesti 
muuta vaikutusta kuin se, että toimittaja Linna sai vielä uudelleen ker- 
rata tapahtumia poliisitarkastaja Alhavalle. Jotain käännöksen sisällössä 
ja sävyssä kuitenkin oli niin pielessä, että tarvittiin uusi käännös, jolla 
Voionmaa toivoi taittavansa asiasta sen ”pahimman kärjen”. AOK:n toi- 
mistoissa syntynyttä käännöstä on syytä tarkastella vähän lähemmin. 


”Dies und das” 


Luutnantti Voionmaan mainitsema edesvastuuton saksannos ”Dies und 
das” (sitä ja tätä”) löytyy vuoristoarmeijan esikunnan sotapäiväkirjan 

liitteistä.“ Sen on allekirjoittanut ”Oblt. [Oberleutnant, yliluutnantti] 
Dr. Bauer”. Bauer oli liittynyt AOK:n upseerivahvuuteen Rovaniemelle 
vuoden 1942 alussa, jolloin hän aloitti AOK:n tiedustelun (Ic) tulkkina 
(Dolmetscher).5? Esikunnan Ic:n vastuulle kuuluvien tehtävien kirjo oli 
laaja. Se sisälsi sotilastiedustelun, radiokuuntelun, vastavakoilun ja sota- 
vankien kuulustelun ohella myös postisensuurin, vihollispropagandan 
ja omille joukoille suunnatun henkisen ja poliittisen valistustyön. Sota- 
vankikuulusteluista, sotasaalismateriaalista ja muusta tiedustelutiedosta 
tulkattu tai käännetty aineisto päätyi salaisiin uutistiedotteisiin (geheimes 
Nachrichtenblatt), joita toimitettiin viikottain niin komentajalle kuin 
muillekin saksalaisjoukoille. 

Tämän lisäksi Ic seurasi suomalaista ja ruotsalaista lehdistöä sekä 
englannin-, ruotsin-, venäjän- ja suomenkielisten radioasemien lähetyk- 
siä säännöllisiä saksankielisiä lehdistökatsauksia varten, jotka päätyivät 
jakeluun muun muassa AOK:n sisällä. Suomalaisen ja ruotsalaisen 
lehdistön osalta huomion kohteena eivät olleet pelkästään sotatapah- 
tumia käsittelevät uutiset, vaan tiedustelua kiinnosti myös molempien 
maiden poliittiset suhdanteet. Siten tiedotteisiin koostettiin julkisuudes- 
sa Suomessa ja Ruotsissa esitettyjä sisä- ja ulkopoliittisia näkemyksiä, 
viranomaisten näkökulmia päivänpoliittisiin kysymyksiin ja sotatilan- 
teeseen, Saksaa koskevia kannanottoja sekä tietoja vihollismaiden, eri- 
tyisesti ”Neuvosto-Venäjän” huoltotilanteesta.54 Rovaniemeläisten pai- 
kallislehtenä Lapin Kansa kuului Ic:ssä säännöllisesti seurattujen lehtien 
joukkoon, joten Niilan pakina päätyi luultavasti melko nopeasti saksan- 
nettavaksi Bauerin johtamaan toimistoon. 

Kun saksannosta lukee suomenkielisen tekstin rinnalla, nousee 


”Dies und das”, Anlage zum Tagebuch, AOK 20, Ic, Befehle und Berichte 7.2.—12.12.1942, 27252/30, 

12.12.1942, T-312/1022, OMF. 

542 ”Kriegsrangliste sämtlicher Offiziere und Beamten im Offizierrang des Armeeoberkommando 
Lappland, Stand: 1. März 1942", Anlage zum Tagebuch, AOK 20, Ou. T-312/1009, OMF; 20. vuoristo- 
armeijan esikunnan kokoonpano ja henkilöstön, ml. tulkkien tehtävät käyvät ilmi dokumentista 
”Geschäftseinteilung für (Geb.) A.O.K. 20 Anlage 5 zu (Geb.) AOK. 20 Abt. II a, Nr. 800/42. Geh.“, 
1.8.1942 ja ”Diensteinteilung der Abt. Ic“, T-5471/12, KA. 

543 Kujamäki 2016b: 59-62. 

544 Esim. Tiedusteluosasto Ic:n toimintakertomus vuoden 1943 alkupuoliskon toiminnasta: 

*Tätigkeitsbericht der Abteilung Ic für die Zeit vom 1.1.-30.6.43", 8.10.1943., Anlage 1 z. KTB Nr. 2, 

AOK 20, Ic, 36560/10, T-312/1038, OMF. 

käännöksestä esiin kaksi strategiaa, joilla tekstin yleislinja on muutettu 
alkuperäistä kärkevämmäksi. Ensimmäinen strategioista on hienovarai- 
sempi: Pienin muutoksin Niilan kertomukseen tapahtumien kulusta ja 
niiden tiimoilta esitettyihin kysymyksiin on tuotu lisää terävyyttä. Kun 
esimerkiksi Niila pohtii tekstissään, olivatko Birger Jaarlin vuosisatoja 
vanhat rauhanlait, erityisesti naisrauha, nyt tulleet kumotuiksi, kysytään 
pakinan saksankielisessä versiossa värikkäämmin, onko kyseinen nais- 
rauha ”tullut poljetuksi maahan”: 


Ja nyt me kysymme, onko viimemainittu noista neljästä, naisrau- 
ha, kumottu tämän Rovaniemen osalta? (”Yhtä ja toista”) 


Und jetzt fragen wir, ist der Letzte von diesen 4 Punkten, die Un- 
antastbarkeit der Frau, nicht hier in Rovaniemi mit Fiissen getreten 
worden? (”Dies und das”) 


[Ja nyt me kysymme, onko viimeinen näistä neljästä kohdasta, 
naisten koskemattomuus, tullut poljetuksi maahan?”] 


Tapahtumien saksalaisia päähenkilöitä kutsutaan pakinassa muutamia 
kertoja joko ahdistajaksi, tungeksijaksi tai tunkeilijaksi. Saksannoksessa 
käytetään aluksi pelkästään ilmaisua Aufdringliche (”ahdisteleva”, ”päälle- 
käyvä”), mutta yhdessä tekstikohdassa kääntäjä on päättänyt lisätä sulkei- 
siin toisen vastineen (Findringling, tunkeilija”, 'tunkeutuja”), ikään kuin 
synonyymisenä vaihtoehtona tai suomenkielisen sanan vaihtoehtoisena 
tulkintatapana: 


Mutta, Luojan kiitos, eivät kaikki naisemme, eivät edes puoletkaan, 
ole sentyylisiä, se on seikka, jonka luulisimme tunkeilijankin kä- 
sittävän. 


Aber, Gottseidank, nicht alle unsere Frauen sind so beschaffen, 
lange nicht einmal die Hälfte; das ist ein Umstand, den unserer 
Meinung nach auch die Aufdringlichen (oder Eindringlinge) begrei- 
fen müssten. 

["Mutta, Luojan kiitos, eivät kaikki meidän naisemme ole sen kal- 
taisia, ei edes puolet; tämä on seikka, jonka mielestämme myös 
ahdistelijan (tai tunkeutujan) pitäisi käsittää.”] 


Näiden kahden vastineen välinen ero on hyvin hienovarainen, mutta 
naisten kimpussa olleiden saksalaissotilaiden kuvaaminen tunkeutujiksi 
tuo saksankieliseen tekstiin uuden merkitysvivahteen. Se sai ainakin 
luutnantti Voionmaan lukemaan käännöstä niin, että alkuperäisen teks- 
tin pohjoissuomalainen kirjoittaja kommentoikin jo saksalaisten läs- 
näoloa Pohjois-Suomessa vihamielisenä miehityksenä (vrt. Voionmaan 
maininta ”maahantunkeutujista”), eikä enää vain saksalaissotilaiden 
sopimatonta käytöstä kauppalan kaduilla. Jo lyhyt haku saksan kielen 
elektronisissa korpuksissa antaa tukea Voionmaan tulkinnalle: Sota-ajan 
asia- ja sanomalehtiteksteissä Findringling esiintyy erittäin usein juuri 
merkityksessä 'maahantunkeutuja”, jollaisiksi luonnehditaan useimmi- 
ten valtiota tai sen sotajoukkoja, joita vastaan kansan, valtion tai sen 
johdon on pyrittävä kaikin keinoin puolustautumaan.5% 

Toinen käännösstrategioista liittyy lisäyksiin, jolla kääntäjä on kom- 
mentoinut joko tekstiä tai sen taustalla olevia tapahtumia. Kun pakinoit- 
sija vaatii, että ”asianosaisille itselleen” annetaan riittävän selkeät käskyt 
oikeista toimintatavoista, on kääntäjä liittänyt sulkeisiin täsmennyksen, 
että tässä ”tarkoitetaan saksalaisia” (gemeint sind die Deutschen). Niila itse 
ei käytä kertaakaan näin yksiselitteistä ilmausta, vaan on osoittanut sa- 
nansa vieraille, luonnollisesti tietäen, että niin tekstin lukijat kuin vieraat 
itsekin kyllä tietävät, kenestä on kyse. Seuraava kääntäjän huomautus 
kommentoi sitten jo tekstissä esiintyneen naisen kielenkäyttöä: 


Tunkeilijat sen kun kiertelevät hänen ympärillään kuin kärpäs- 
parvi. Jolloin asianomainen sanoo oikein tiukasti kieltonsa. 


Die Aufdringlichen umringen sie daraufhin wie ein Fliegen- 
schwarm. Daraufhin sagt die Betreffende ganz schroff ihre Weige- 


545 DWDS-Kernkorpus (1900—1999); haku sanalla Eindringling vuosina 1935-1945 ilmestyneissä asia- ja 
sanomalehtiteksteissä. Kiitän Leena Kolehmaista tästä korpusvinkistä. 

rung. (Nach der Angabe von Finnen hat das Mädchen den Deut- 
schen, angeblich ein Uffz., mit ”deutsches Schwein” angeredet. 
Anm. des Übers.) 


[ľAhdistelijat piirittävät hänet kuin kärpäsparvi. Siihen asianosai- 
nen sanoo tiukasti kieltonsa. (Suomalaisten tietojen mukaan tyttö 
on kutsunut saksalaista, kuuleman mukaan aliupseeria, ”saksalai- 
seksi siaksi”. Kääntäjän huomautus.)'] 


Viimeinen huomautus esitetään ikään kuin käännöksen jälkisanoina: 


Der Vorfall, dass ein deutscher Uffz. ein finnisches Mädchen auf 
der Strasse geschlagen haben soll, hat unter finn. Bevölkerung in 
Rovaniemi grösstes Aufsehen erregt. Man spricht dort davon, dass 
den deutschen Soldaten abends Ausgangsverbot erteilt werden 
miisste. Denn man könne sich nicht mehr auf die Strasse bege- 
ben, ohne ernste Gefahren befiirchten zu miissen. 


ľ Tapaus, jossa saksalaisen aliupseerin kuuluu lyöneen kadulla 
suomalaista tyttöä, on herättänyt Rovaniemellä suurta huomiota 
suomalaisten parissa. Siellä puhutaan siitä, että saksalaiset sotilaat 
tulisi asettaa iltaisin ulkonaliikkumiskieltoon. Sillä kadulle ei voi 
enää mennä ilman, että joutuu pelkäämään suurta vaaraa.] 


Viimeistään näiden kääntäjän huomautusten myötä saksannos ei ole- 
kaan enää ”pelkkä käännös”, vaan eräänlainen käännöksen ja tiedustelu- 
raportin yhdistelmä, johon on ujutettu sellaista kauppalan kaduilta ke- 
rättyksi väitetty tietoa, jota on pidetty kenraalikunnan käsissä olevien 
jatkotoimien kannalta tarpeellisina. Huomiota kiinnittää myös se, kuin- 
ka käännöksen loppuun liitetyssä kommentissa esitetään ikään kuin 
ohimennen epäilys kuvattujen tapausten todenperäisyydestä: Ilmauk- 
sessa geschlagen haben soll käytetty saksan modaaliverbi sollen etäännyttää 
kommentoijan tapahtumista kuin kertoen, ettei pakinassa kuvatuista 
toimittaja Linnan kokemuksista voi lopulta mennä takuuseen. Mielen- 
kiintoista on, että Linnan esittämään ”tiukkaan kieltoon” lisätty, toisen 

käden tietoon perustuva täsmennys ”saksalaiset siat” on kuitenkin kel- 
vannut sellaisenaan, ilman samanlaista epäilyksen siementä. 


Paljon melua käännöksellä? 


Niilaa eli Erkki Tervoa lainaten voisi kysyä: ”Mitä tästä sanotaan?” Aina- 
kin voi todeta, että saksalaiset sotilasviranomaiset hermostuivat sanoma- 
lehtitekstistä, jonka pakinan asuun verhottu, ilmestymisaikanaan hyvin 
arkaluontoinen sisältö viritettiin vielä entisestään saksannoksessa. Toi- 
sin sanoen omalla erityisellä tavallaan myös AOK:n kääntäjät antoivat 
panoksensa siihen, että suomalais-saksalaiseen aseveljeyteen ilmestyi 
harmonisen esityksen rikkova kupru, jonka tasoittelussa riitti tehtävää 
aina Valtioneuvoston kansliaan asti. Tämä luultavasti oli koko kampan- 
jan tarkoituskin. 

Niilan pakina ei luultavasti sisältänyt mitään sellaista, jota aseveljey- 
den esityksestä vastaavat suomalaiset ja saksalaiset viranomaiset ja esi- 
tystä seuraava yleisö eli paikallinen väestö ei olisi tiennyt jo muutenkin. 
Ärsytystä aiheuttikin, kuten edellä kuvatut saksalaisreaktiotkin osoitta- 
vat, ennen muuta tekstin ilmestyminen ja erityisesti sen ilmestyminen 
juuri Rovaniemellä, joka isännöi vuoristoarmeijan päämajaa ja monien 
pienempien yksiköiden esikuntia ja oli siten suomalais-saksalaisen 
rinnakkainelon keskeinen näyttämö. Kaiken lisäksi tekstin laatijat ja 
julkaisijat olivat selvästi vähät välittäneet sensuurin nimenomaisista 
määräyksistä olla käsittelemättä suomalaisnaisten ja saksalaissotilaiden 
välisiä suhteita. Saksalaisille Niilan teksti olikin — jälleen goffmanilaisit- 
tain ajateltuna — yksiselitteisen tahallinen kohtaus, ilmaus siitä että pai- 
kallisväestö irtisanoutui esityksessä sille annetusta tahdikkaasti käyttäy- 
tyvän yleisön roolistaan. Aseveljeyden esitykseen tuotiin riitasointu, 
eräänlainen särö dramatisoituun kokonaiskuvaan, minkä lisäksi se oli 
saksalaisille myös todiste siitä, miten riittämättömiä suomalaisten sen- 
suuriviranomaisten yritykset suojella esityksen eheyttä lopulta olivat. 
Syntyi uusi näytös, joka jakoi aseveljet hetkeksi kahteen leiriin. Sen 
dramaturgiasta vastasi nyt nimenomaan vuoristoarmeijan johto, jonka 
tavoitteena oli haastaa suomalaiset aseveljet ryhtymään kaikkiin niihin 

toimenpiteisiin, joilla vanha esitys ohjattaisiin takaisin raiteilleen. 

Luutnantti Bauerin toimistossa tehty käännös palveli juuri tätä tarkoi- 
tusta. Saksankielisestä versiosta on luettavissa yhdenlainen poliittinen 
käännösstrategia5**, jolla pyrittiin pitämään tapahtumien kulku omassa 
hallinnassa niin pitkään kuin tarpeellista. Tekstiin lisättyjen tietojen 
myötä saksankielinen teksti ei ole vain Niilan pakinan saksannos, vaan 
myös reaktio pakinaan, jolloin koko teksti asettuu kuvattuja tapahtumia 
isompaan kontekstiin. Hienoisten merkitysmuutosten vaikutus on lo- 
pulta sama. Siinä missä Niila alias Erkki Tervo näki rovaniemeläisnais- 
ten turvallisuuden olevan uhattuna, luki Dietl esikuntineen tekstistä 
uhkauksen, joka kohdistui paitsi saksalaisten läsnäoloon myös suoma- 
lais-saksalaiseen aseveljeyteen. Saksannos ei ollutkaan enää vain paki- 
nan käännös vaan syrjäytti saksalaisten omassa kampanjassa suomen- 
kielisen tekstin ja ohjasi keskustelun pitkälle ohi varsinaisen aiheen. 
Saksannoksesta tuli tehokas korjaustyökalu, jolla osoitettiin että koh- 
tauksen ja erimielisyyden alku ja juuri löytyi suomalaisista, ei niinkään 
saksalaisista. Operaation menestyksestä kertovat lopulta sekä Valtioneu- 
voston kansliasta toimitettu pääministerin viesti vuoristoarmeijan joh- 
dolle että ahdistelun kohteeksi joutuneiden naisten toistuvat kuulustelut 
vielä Päämajasta lähteneiden valittelujen jälkeenkin. Hyökkäys on paras 
puolustus. 

On mielenkiintoista, miten vähän luutnantti Voionmaan esimiehil- 
leen välittämä käännöskritiikki vaikutti tapahtumien kulkuun, siitä 
huolimatta että hän ilmiselvästi pyrki osoittamaan, kuinka syvällä ”edes- 
vastuuttoman kääntäjän” lusikka oli tässä aseveljeydelle närästystä ai- 
heuttaneessa sopassa. Mutta jos ottaa huomioon tapahtumaketjun tii- 
viin aikajanan, syntyy vaikutelma, ettei suomalaisilla viranomaisilla ollut 
juurikaan aikaa tilanteen uudelleenarviointiin heti Voionmaan viestin 
jälkeen. Lennoston suomalaisena yhteysupseerina Voionmaa oli toden- 
näköisesti myös aivan liian pieni tekijä saksalaiskenraalien rinnalla, jotta 
hänen kriittiset havaintonsa olisivat päässeet vaikuttamaan tapahtumiin 
niiden kerran jo nytkähdettyä liikkeelle. Niin tai näin, suomalaisviran- 
omaiset antoivat saksalaisten viedä, jotta kohtaus saatiin pois päiväjär- 
jestyksestä ja aseveljeyden raamit taas takaisin ojennukseen. 


546 Käsitteestä lähemmin Baumgarten 2012: 64. 

9 Tuokiokuvia aseveljeyden raunioilta 


Kuva 17. Rovaniemen Haus der Kameradschaft -teatterirakennuksen rauniot 
20.10.1944. TK-kuvaaja, sotilasvirkailija Vilho Uomala liitti kuvaansa seuraavan 
tekstin: ”Tienviitta on vaan jäänyt tuhoamatta osoittamaan seuraavia perääntyvien 
saksalaisten hävityskohteiden suuntaa ja matkan pituutta niihin asutuskeskuksiin, 
jonne eteneminen jatkuu. (SA-Kuva/165847. CC BY 4.0.) 

Kesällä 1944 oltiin pisteessä, jossa sodan pikainen päättyminen tavalla 
tai toisella vaikutti väistämättömältä ja jopa välttämättömältä. Tiedot 
Puna-armeijan ja länsiliittoutuneiden etenemisestä ja saksalaisten ja 
liittolaistensa tappioista kaikilla rintamilla kertoivat omaa kieltään vie- 
lä muutamia vuosia sitten voittamattomaksi uskotun Saksan armeijan 
luhistumisesta. Neuvostoarmeijan suurhyökkäys Kannaksella oli käyn- 
nissä. Suomen poliittinen johto teki rintamalta kantautuneista tilanne- 
arvioista omat päätelmänsä ja hakeutui neuvotteluihin Stalinin kanssa 
irtautuakseen sodasta. Syyskuun 1944 alussa pyrkimykset konkretisoi- 
tuivat pääministeri Hackzellin radiopuheeksi, jolla Suomen kansa sai 
tiedon rauhanneuvottelujen käynnistymisestä ja aseveljeyden päättymi- 
sestä: 


Tämän eduskunnan [suljetussa istunnossa tehdyn] päätöksen mu- 
kaisesti tulee Suomen hallitus nyt esittämään Saksan valtakunnan- 
hallitukselle pyynnön, että se siirtäisi pois täällä olevat joukkonsa 
eikä enää käyttäisi Suomen valtakunnan aluetta Saksan sotilaallis- 
ten päämäärien saavuttamiseksi. Tähän Suomen hallituksen esittä- 
mään pyyntöön suostuminen näyttäisi olevan myös Saksan omien 
etujen mukaista jo yksin sen takia että Saksa näin tehdessään jäisi 
Suomen kansan kiitolliseen muistiin asevelimaana, joka todella 
tarkoitti myös meidän parastamme. (Pääministeri Antti Hackzellin 


puhe 2.9.1944") 


Suomalais-saksalainen aseveljeys oli tullut tiensä päähän. Suomi irtautui 
sodasta ja katkaisi samalla diplomaattisuhteensa Saksaan. Kuten tunnet- 
tua, yksi välirauhansopimuksen ehdoista velvoitti Suomea riisumaan 
kaikki maassa olevat Saksan ilma-, maa- ja merivoimat aseista syyskuun 
1944 puoliväliin mennessä. Saksalaisjoukkojen vetäytyminen käynnistyi 
lähes välittömästi, ensin saksalaisten omien vetäytymissuunnitelmien 
mukaisesti, sitten sen suunnitelman pohjalta, jonka Suomen sodanjoh- 
to ja Saksan 20. vuoristoarmeijan johto neuvottelivat valvontakomission 
silmien ulottumattomissa saksalaisten rauhanomaisesta vetäytymisestä. 


547 Pajunen 2010. 

Yhteysesikunta Roin saksalaisjoukkoihin lähettämät yhteysupseerit ja 
tulkit samoin kuin saksalaisten palkkaamat siviilitulkit olivat tämän siir- 
tymävaiheen näkijöitä ja tekijöitä. Seuraavissa alaluvuissa nostan esiin 
muutamia tuokiokuvia aseveljeyden raunioilta sellaisina kuin ne kirjau- 
tuivat joko sodanaikaisiin muistiinpanoihin ja toimintakertomuksiin tai 
sodan jälkeen kirjattuihin muistelmiin. 


”Also will Finnland 'lopu' machen” 


Tieto pääministeri Hackzellin puheesta ja Suomen päätöksestä ryhtyä 
rauhanneuvotteluihin Neuvostoliiton kanssa kulkeutui komentoteitä ja 
puhelinkeskusten välityksellä kaikkiin yksiköihin, niin myös Saijan ky- 
lään Sallan luoteispuolelle, jonne alikersantti Kolkkala oli komennettu 
saksalaisen tukikohdan yhteysaliupseeriksi. Radiouutiset suomalaisen 
neuvottelukunnan matkasta Moskovaan synkensivät tukikohdan saksa- 
laisten mielialoja, ja Kolkkala sai kuunnella kommentteja Suomen pää- 
töksestä lopettaa sota (? Also will Finnland 'lopw machen”) ja jättää itsensä 
Neuvostoliiton armoille. Suomalaisten puolella jännitettiin, miten vuo- 
ristoarmeija reagoisi uutisiin, kunnes huhut saksalaisten lähtöaikeista 
Rovaniemellä ja Kemijärvellä vaihtuivat konkreettisiksi lähtövalmiste- 
luiksi myös Saijan tukikohdassa. Siviilien evakuointi oli jo käynnistynyt, 
ja Kolkkala alkoi itsekin valmistautua lähtöön. ”Ero entisistä aseveljistä 
oli mutkaton. Siinä toivoteltiin molemmin puolin sodan pikaista päätty- 
mistä ja onnellista paluuta kotiin.” Hyvästelyihin liitettiin myös toive, 
etteivät saksalaiset ja suomalaiset ryhtyisi ampumaan toisiaan kolmi- 
vuotisen aseveljeyden päätteeksi.543 

Etelä-Suomessa saksalaisten joukko-osastojen ja yksiköiden lähtö 
tapahtui hyvin nopeasti.549 Kuten Vihdin Nummelassa saksalaisessa 
sairaalassa tulkkina palvellut Raili Äkerfelt muisteli, eräänä syyskuun 
aamuna saksalaiset vain olivat poissa: 


548 Sana 2018: 281—284. 
549 Westerlund 2011: 257. 


328 9 TUOKIOKUVIA ASEVELJEYDEN RAUNIOILTA 


https://doi.org/10.21435/skst.1488 


Ja tuota, mut sitten meille ei edes kerrottu että minkälaiset oli vai- 
heet, oli sitten jo se loppuvaihe, kun tuota yhtenä aamuna mentiin 
töihin, siel ei ollu mitään, siel oli kaikki huoneet tyhjennetty, siivot- 
tu ja potilaat poissa. Ne oli junalla lähetetty äkkiä Hankoon ja sieltä 
kotimaahan. Sit oli se sopimus silloin just tehty, rauhansopimus. 
Ni se oli aivan hämmästyttävää kuinka siellä oli, ne oli jälkensäkin 
siivonnu niin, että ei mikään muu kansa ollu niin siistejä kun sak- 
salaiset siihen aikaan.55° 


Pohjoisessa joukkojen siirtyminen kohti Norjaa eteni hitaammin. Syistä, 
joihin ei tämän tutkimuksen raameissa ole tarpeen mennä, neuvoteltu 
sopimus saksalaisten vetäytymis- ja suomalaisten etenemistahdista ei 
pitänyt, mikä johti lopulta kiihtyneisiin sotatoimiin vuoristoarmeijan 
joukko-osastojen ja kenraaliluutnantti Hjalmar Siilasvuon komenta- 
mien suomalaisjoukkojen välillä.55* Alkoi Lapin sota. 

Paikallista väestöä evakuoitiin sodan jaloista samalla kun saksalaiset 
yksiköt vetäytyivät varusteineen ja varastoineen kohti Pohjois-Norjaa. 
Rovaniemen evakuoinnin aikaan Leila Salmi, vuoristoarmeijan paikalli- 
sen rakennusviraston tulkki, oli vielä kaupungissa ja seurasi, miten nai- 
sia ja lapsia autettiin etelään lähteviin juniin. Kauppakirjeenvaihtajan, 
kääntäjän ja tulkin tehtävät olivat jääneet, kun virasto kevensi arkisto- 
jaan lähtökuntoon: 


No kun, kun siellä tuli sitten selväksi tämä, että on rauha, niin sen 
mä muistan että toimistosta pihalle, sinne takapihalle valtavasti 
kannettiin papereita ja poltettiin. Iso tuli siellä paloi koko ajan, 
jatkuvasti, minä mukana kannoin sinne papereita ja tavaroita. En 
mä tiedä, mitä papereita ne oli, mutta ihmettelin vaan, että kaikki 
tämä poltetaan.5”? 


550 Akerfelt 2013. 

551 Omiin kokemuksiin pohjautuvia merkintöjä ja tulkintoja tapahtumien kulusta ks. Väänänen 1947 ja 
Saarmaa 1987; sotahistorian näkökulmasta esim. Ahto 1980. 

552 Salmi 2021. 

Pian tämän jälkeen Salmikin palasi kotikaupunkiinsa Vaasaan, jossa 
oli hämmästellyt vuoristoarmeijan saapumista Suomeen neljä vuotta 
aiemmin. 


Norjasta Hankoon 


Hyrynsalmen muonavarikon kirjurin ja tulkin, Katja Ikosen matka tun- 
temattomaan käynnistyi syyskuun 1944 puolivälissä, kun varikosta vas- 
tannut saksalainen yksikkö otti suunnan kohti pohjoista. Matka eteni 
hitaasti, ja matkaetapeissa riitti työtä kaikille joukkojen mukana kulke- 
ville. Ikonen sai jatkaa tulkin ja konekirjoittajan tehtävissä heti Rova- 
niemellä, jossa hän avusti sikäläisen saksalaisesikunnan toimistoissa 
ja puhelinvaihteissa, poltti ”tarpeettomia papereita isot läjät pellolla” ja 
pakkasi tärkeimpiä laatikoihin. 


Kolme viikkoa viivyimme Rovaniemellä ja sinä aikana söimme kuin 
älyttömät, sillä pelkäsimme, ettemme saa kaikkia herkkuja mu- 
kaamme. Muutamia esimerkkejä mainitakseni vain: päivän liha- 
annos oli loppuaikoina 500 gr sianlihaa päivässä, voita saimme 
100 gr ja karamelliä 50 gr. Suklaata joka jakelussa aina pari levyä 
viikossa, viinejä ja snapsia tuli samoin tupla-annokset kuin mitä 
tavallisesti jaettiin, mutta humalassa en nähnyt koskaan ketään, sil- 
lä kuri oli kova, ja he osasivat juoda, jotavastoin suomalaiset eivät 
valitettavasti osaa sitä taitoa. Tarkoituksenani ei ole käydä moitti- 
maan suomalaisia. 


Rovaniemellä Ikonen sai huomata konkreettisesti, että aseveljeys oli to- 
della päättynyt, sillä suomalaiset olivat aloittaneet saksalaisten yksiköi- 
den pommitukset ja Ikonen itse asetettiin ulkonaliikkumiskieltoon, jotta 
hän ei paljastuisi kaupungissa vielä oleville suomalaisille ja tulisi vangi- 
tuksi. Liikkua sai vain ruokailuparakin ja asunto- ja toimistoparakkien 
välillä. Kerran Ikonen onnistui kuitenkin saamaan kontaktin erääseen 


553 Ikonen ”Matkamuistelma”: 6. 

suomalaiseen yhteysupseerin, jonka välityksellä hän sai lähetettyä vies- 
tin vanhemmilleen, että voi hyvin ja matka Saksaan oli alkanut: ”Myö- 
hemmin sain tietää, että oli hyvään tarpeeseen, kun kirjoitin silloin ko- 
tiin, sillä minusta oli Kajaanissa levitetty huhuja, että minut on löydetty 
Taivalkoskelta ammuttuna.”554 

Lokakuun 1944 alkupäivinä matka viimein jatkui, mutta Ivalon kautta 
Norjaan, josta Ikonen ei lopulta koskaan päässyt Saksaan asti, kuten oli 
suunnitellut ja toivonut. Värikkäiden, osin epäonnistenkin käänteiden 
jälkeen hän päätyi saksalaiseen varusvarastoon (Armeebekleidungsamt, 
ABA 517) Saetermoeniin, jossa hän toimi ensin varusteluetteloiden yllä- 
pitäjänä, kunnes hänet määrättiin kielitaitonsa vuoksi leirillä olevien 
ulkomaalaisten naisten ryhmänjohtajaksi ja tulkiksi, ja sellaisena välit- 
täjäksi ratkomaan ristiriitoja leirin naisten toiveiden ja saksalaisten etu- 
jen välillä. Tehtävä oli hankala ja sodanjälkeinen itsearvio ankara; liika 
saksalaismielisyys koitui leirin ”tyttöjen” vahingoksi: 


Huonosti hoidin leiviskäni, vaikka esimieheltäni sainkin kiitos- 
ta osakseni. Olin liiaksi saksalaismielinen. En häpeä tunnustaa 
virheitäni. Ehkä edellämainittu ominaisuus oli suurimpana syynä 
minun valitsemiseeni johtajaksi. Jouduin toimimaan tyttöjen ja 
yksikön välillä tulkkina ja heidän puoliensa pitäjänä, mutta teinkö 
parhaani, sitä epäilen. Koetin aina pitää saksalaisten etuja silmällä, 
tytöt eivät pitäneet minusta, huomasin sen kyllä.555 


Keväällä 1945 Hitlerin itsemurhan ja Saksan armeijan ehdottoman an- 
tautumisen jälkeen Norjaan saapuneet yhdysvaltalaisjoukot internoivat 
Ikosen muiden suomalaisnaisten tavoin norjalaiselle internointileirille, 
josta heidät siirrettiin viikkoja myöhemmin Suomeen, Hangon leirille 
Valtiollisen poliisin kuulusteluihin.55$ Tornion rautatieasemalla, paluu- 


554 Ikonen ”Matkamuistelma”: 4. 

555 Ikonen ”Matkamuistelma”: 50-51. 

556 Anu Heiskasen väitöskirjatutkimus välittää yksityiskohtaisen kuvan saksalaisjoukkojen mukana 
lähteneiden suomalaisnaisten kokemuksista Kolmannen valtakunnan luhistumisen jälkeen, kotiin- 
paluuseen ja kotiuttamiseen liittyvistä toimenpiteistä sekä Valtiollisen poliisin pyrkimyksistä seuloa 
kuulusteluilla poliittisesti epäluotettava aines; Heiskanen 2018, eritysesti luku 5, ”Saksan miehitysaika 
ja paluu kotiin”. 

matkan ensimmäisessä etapissa, kuljetusta oli odottamassa ”kansaa ase- 
manseutu täynnä”, joita Ruotsin puolelta kantautunut huhu saksalaisten 
mukaan lähteneiden naisten paluusta oli houkutellut paikalle. Poliisi- 
vartioketjun takaa saapujat näkivät uteliaita torniolaisia, mukulakiviä 
kourassaan: 


Värisytti, kun ajatteli, miltä tuntuisi joutua noiden ihmispetojen 
käsiin. Olimmeko henkilökohtaisesti aiheuttaneet heille jotain va- 
hinkoa. Olivatko he itse kukin niin viattomia, että olisivat oikeute- 
tut kivittämään toisia. Joka tapauksessa junaan noussut siviiliviran- 
omainen määräsi junan vietäväksi muutaman kilometrin päähän 
asemasta.557 


Kun kuljetusten jälkeinen päivä valkeni Hangossa, Ikonen huomasi ole- 
vansa piikkilangoin aidatulla alueella. Naiset majoitettiin kuulustelujen 
ja kolmen viikon karanteenin ajaksi saksalaisten rakentamiin parakkei- 
hin. Elettiin vesivellillä, makaronilla ja kotoa lähetetyillä eväillä, omaa 
kuulustelua jännittäen: 


Kuusi tuntia minua kuulusteltiin, kyseltiin, olenko osallistunut 
aseelliseen toimintaan meikäläisiä vastaan, olenko käynyt Norjasta 
välillä Suomen puolella j.n.e. loppumattomiin. Tein selkoa muisti- 
kirjani mukaan reisustani ja toimistani siellä ja tyytyväiseltä se hes- 
su vaikutti. Muuten aika mukava hessu ollakseen Valpon mies. 
Kuulopuheiden mukaan olin saanut hyvin peloittavan käsityksen 
heikäläisistä.558 


Karanteenin ja kuulustelujen päätyttyä Ikonen saattoi viimein palata ko- 
tiin Ranualle. Vanhemmat ottivat tyttärensä lämpimästi vastaan, ja kun 
vielä paikkakunnan nimismies pyysi hänet toimistoapulaisekseen, elä- 
mä alkoi asettua uomiinsa. Eräänä päivänä Ikosen käsiin sattui nimis- 
miehelle lähetty Valpon kirje. Siinä nimismiestä pyydettiin pitämään 


557 Ikonen ”Matkamuistelma”: 61. 
558 Ikonen, ”Matkamuistelma”: 62. 

Ikosta silmällä tämän poliittisten mielipiteiden takia. Ikosen omin sa- 
noin: ”Oivan tavanhan nimismies oli keksinyt, kun palkkasi epäillyn 
töihinsä.” Nimismies myönsi tämän sitä kysyttäessä, eikä asia jäänyt sen 
enempää kalvamaan: ”Hyvinhän hän oli asian järjestänyt ja minulla oli 
työpaikka.”559 


Taas puhuttiin kielillä 


Syyskuu 1944 ja liittolaisuuden päättyminen toivat aseveljien tulkkeina 
ja yhteysupseereina toimineille sotilaille monenlaisia muutoksia. Venä- 
jäntaitoisia upseereja, aliupseereja ja sotilasvirkamiehiä määrättiin uu- 
siin, paikallisten aseleposopimusten tai joukkojen siirtojen edellyttämiin 
tehtäviin5*?, kun taas saksan tulkkeja ja yhteysupseereja määrättiin väli- 
miehiksi Pohjois-Suomen evakuointiin liittyvissä kysymyksissä. Tiedos- 
sa on myös, että osana (lopulta toteuttamatta jääneitä) vastarintasuun- 
nitelmiaan vuoristoarmeijan upseerit yrittivät rekrytoida kielitaitoisia 
yhteysupseereja joukkoihinsa, houkuttimena Saksan armeijan korkeat 
palkat ja huomattavat ylennykset.5$: 

Osalle yhteysupseereista ja tulkeista aseveljeyden päättyminen mer- 
kitsi siirtoa Pohjois-Suomen suomalaisiin sotilasosastoihin, myös nii- 
hin, joiden tehtäväksi tuli varmistaa Saksan joukkojen poistuminen 
Suomesta. Läpi aseveljeyden saksalaisjoukoissa tulkkina ja yhteysaliup- 
seerina palvellut Kolkkala oli yksi heistä. Yhteystehtävien päätyttyä 
Kolkkala liitettiin Sallassa osaksi seudun suomalaisjoukkoja (Er. Os. 
Sau), jotka siirtyivät kotiuttamistoiveet ajatuksissaan ensin Kemijärven, 
Rovaniemen ja Oulun kautta Liminkaan asti, kunnes matkan suunta yl- 
lättäen kääntyikin takaisin pohjoiseen ja vetäytyvien saksalaisten perään. 
Osastot olivat jatkuvasti liikkeellä, jouduttiin myös taistelukosketukseen 
entisen aseveljen kanssa, ja elettiin huhujen ja esikunnista kantautu- 


559 Ikonen 1991: 47. 

560 Venäjää osaavien upseerien ja sotilasvirkamiesten luettelointiin liittyviä sähkeitä löytyy YhtERoin 
komentotoimiston kirjeenvaihdosta, esim. T-5872/57, KA. 

561 Värväysyrityksistä mm. Auterinen 1991: 35, Westerlund 2011: 262—263. 

vien tietojen varassa kotiuttamista odottaen. Kolkkalan osalta se koitti 
viimein marraskuun 1944 lopulla.5$? 

Yhteysesikunta Roin toiminta yhteysesikuntana lakkautettiin Pää- 
majan päätöksellä syyskuun 1944 puolivälissä, mistä lähtien se jatkoi 
toimintaansa Pohjois-Suomen Evakuointiesikunnan Rovaniemen ala- 
osastona. Sen keskeisiksi tehtäviksi määrättiin Yhteysesikunta Roin 
toiminnan jälkiselvittely ja sotilas- ja siviiliviranomaisten tukeminen 
Pohjois-Suomen evakuoinnin ja saksalaisjoukkojen vetäytymisen aika- 
na. Ensin mainittu tehtävä tarkoitti käytännössä yhteysesikunnan ir- 
taimiston ja arkistojen siirtoa Ylivieskaan, kun taas jälkimmäinen teki 
eversti Willamosta ja hänen alaisistaan yhteysupseereista Oulun ja La- 
pin lääninhallitusten sekä pohjoissuomalaisten nimismiespiirien sotilas- 
asiantuntijoita. Heidän tehtävänään oli avustaa paikallisia nimismiehiä 
järjestys- ja turvallisuusasioissa, toimia tulkkina nimismiesten ja saksa- 
laisten välisissä neuvotteluissa ja yhdessä nimismiehen kanssa pyrkiä 
estämään siviilikohteiden hävittämistä. Lisäksi sotilasasiantuntijoiden 
tuli avustaa evakuointiviranomaisia siviilien evakuoinnissa ja raportoida 
vuoristoarmeijan vetäytymisen etenemisestä.5% 

Luutnantti Pentti S. Heikkinen oli yksi yhteysupseereista, jonka välit- 
täjätoiminta jatkui juuri sotilasasiantuntijan nimikkeen alla. Heikkinen 
komennettiin suomalaisviranomaisten avuksi Suomussalmelle, jossa 
hän piti jatkuvasti yhteyttä vetäytymistä valmisteleviin saksalaisjoukkoi- 
hin ja pyrki neuvottelemaan paikallisen siviiliväestön evakuoinnin ai- 
katauluista. Samalla hän teki mitä pystyi (”puhuttiin taas kielillä”), ettei 
siviilien omaisuutta vahingoitettaisi vetäytymisen aikana, mutta joutui 
silti seuraamaan saksalaisten jälkeensä jättämää tuhoa: 


Jotakin oli [neuvotteluilla, PK] kuitenkin saavutettu. Tulipalot lak- 
kasivat Suomussalmella ja Puolangalla ne eivät alkaneetkaan. Hy- 
rynsalmi oli kai jo tässä vaiheessa savuna taivaalla.594 


562 Sana 2017: 281-303. 
563 Väänänen 1947: 244-253. 
564 Heikkinen 1971: 265. 

Luutnantti Olli Auteriselle aseveljeyden päättyminen tarkoitti siirtymistä 
saksalaisten evakuointikuljetusten mukana Kiestingin Pontsalenjoen len- 
tokentältä Kuusamoon keskelle suomalais-saksalaista evakuointikaaosta: 


Kuusamo oli täynnä evakuointikolonnia. Suomen puolella rajaa 
tungokseen liittyivät kodeistaan evakuoidut asukkaat kärryineen, 
tavaroineen ja karjoineen. Tilanne oli erittäin epäselvä. Miten voi- 
vat saksalaiset olla poissa Suomesta syyskuun puoliväliin mennes- 
sä, kuten aseleposopimus edellytti? Tulisiko Lapista vielä taistelu- 
kenttä vai pysähtyisivätkö venäläiset vanhalle rajalle?5% 


Kuusamossa Auterisen tavoitti käsky liittyä komennuskuntaan, jonka 
tehtävänä oli ottaa rajalla vastaan saksalaisjoukkojen perässä kulkevat 
venäläiset ja Suomen lippu kädessä ”toivottaa heidät tervetulleiksi mutta 
ilmoittaa samalla, että aseleposopimuksen mukaan heillä ei ollut oikeut- 
ta tulla Suomen raja yli”. Epäselväksi jäi, miten kyseinen viesti olisi mah- 
dollista toimittaa eteneville yksiköille kesken taistelujen, ja Päämajan 
käsky peruttiinkin muutama päivä myöhemmin — Auterisen ja monen 
muun vastaavan lipunheilutuskäskyn saaneen yhteysupseerin helpotuk- 
seksi.5%6 Palattiin Kuusamoon, josta Auterinen sai komennuksen Pudas- 
järvelle tehtävänään toimia tulkkina paikallisten siviiliviranomaisten ja 
saksalaisten joukkojen välisissä neuvotteluissa ja, kuten edellä mainitut 
sotilasasiantuntijoiden toimintaohjeet edellyttivät, valvoa saksalaisten 
vetäytymistä ja tukea siviilien evakuointia.597 

Pudasjärvelle päätyi lopulta myös kapteeni Boris Saarmaa, oman ku- 
vauksensa mukaan ”erotuomariksi”, jonka tehtävänä oli varmistaa, että 
suomalaiset joukot noudattaisivat Päämajan ja AOK:n välistä sopimusta 
vetäytymisen etenemisestä. Varmisteluista huolimatta näin ei kuitenkaan 
käynyt. Luottamus katosi, ja tunnelmien kiristyessä rintamalinjojen välis- 
sä sukkuloivat viestinviejä-sotilasasiantuntijat leimattiin Saarmaan tavoin 
pettureiksi tai jäivät tulen alle: Kemiin sotilasasiantuntijaksi komennettu 


565 Auterinen 1991: 35. 
566 Auterinen 1991: 36, Saarmaa 1987: 150—151. 
567 Auterinen 1991: 36. 

kapteeni-ratsumestari Cecil Ahlqvist oli lokakuun 1944 alussa selvittä- 
mässä vetäytymissuunnitelmaan liittyviä erimielisyyksiä, kun suoma- 
lainen vartiomies avasi tulen kohti Ahlgvistin autoa. Ahlgvist haavoittui 
välikohtauksessa ja menehtyi saamiinsa vammoihin.5%% 

Kuten Uula Aapa alias A. O. Väänänen on kirjoittanut, konflikti- 
tilanne johti lopulta siihen, että saksalaiset alkoivat siviilihenkilöiden 
ohella ottaa myös sotilasasiantuntijoita panttivangeikseen. Sen vuoksi 
Päämaja määräsi heidät jo lokakuun alussa poistumaan toimipaikois- 
taan Rovaniemelle, josta heidät useiden saksalaisten kanssa käytyjen 
neuvottelujen jälkeen kuljetettiin yhtenä majuri Väänäsen johtamana 
komennuskuntana Ylivieskaan. Perille tultua yhteysupseerien eli sotilas- 
asiantuntijoiden toiminta päättyi: osa heistä määrättiin vielä rintama- 
joukkoihin, osa siirrettiin jo kotijoukkoihin.5*9 


Hitlerin häpäisy 


Syyskuun 7. päivä, viides päivä pääministeri Hackzellin radiopuheen 
jälkeen, oli kaikille XXXVI vuoristoarmeijan alueella Alakurtissa viipy- 
neille monin tavoin kiivastahtinen päivä. Saksalaisjoukot jatkoivat vielä 
sodankäyntiä Suomea kohti eteneviä puna-armeijan joukkoja vastaan 
samalla kun valmistautuivat poistumaan Suomesta Norjaan. Suoma- 
laisten sotatoimet olivat päättyneet aselepoon pari päivää aiemmin, ja 
joukko-osastot olivat poistumassa Alakurtista. Samaan aikaan Yhteysesi- 
kunta Roin yhteysupseerit ja tulkit valmistautuivat poistumaan yhdessä 
armeijakunnan alueelta evakuoitavien suomalaisten siviilien ja lottien 
kanssa. Lähtö Alakurtista koitti lopulta suunniteltua nopeammin, jo sa- 
man päivän aikana. 

Iltapäivällä yhteysupseeri, luutnantti Mies Telas oli lähtenyt armeija- 
kunnan vanhimman yhteysupseerin, majuri Lauri Hanénin käskystä val- 
vomaan suomalaisten sotilaskotien purkamista ja evakuointiliikenteen 


568 Väänänen 1947: 252; Westerlund (2011: 263) kirjoittaa Ahlgvistin kuolleen ”haavoittuneena epäselvissä 
oloissa”. 
569 Väänänen 1947: 252-255, Aapa sa.: 189. 

sujumista.” Hän oli ottanut mukaansa korpraali Erkki Summasen, Ala- 
kurtin yhteysupseerien kirjurin ja tulkin, sekä yhteysupseerien auton- 
kuljettajana toimineen korpraali Kalle Mikkasen. Päivä oli siihen asti 
sujunut melko verkkaisissa merkeissä. Aamupäivällä Telas oli käynyt 
hyvästelemässä rintamalta poistuvan suomalaisen pioneerikomppanian 
ja viipynyt siellä komppanian päällikön seurassa parin konjakkilasillisen 
verran. Summanen oli puolestaan, ”kun hänellä ei ollut mitään erityi- 
sempää tehtävää”, tappanut aikaa konjakin parissa, jota saksalaiset olivat 
jakaneet varastojaan keventääkseen myös suomalaisille kaksinkertaisten 
Marketender-annosten mukana. Alkoholi, kolme 10 sentin kaatoa, oli 
kyllä ”mennyt hänelle päähän”, mutta juovuksissa Summanen ei mieles- 
tään ollut, kun luutnantti Telas oli käskenyt hänet mukaansa tarkastus- 
kierrokselle — ”niin pienestä määrästä” kun ei ”voikaan tulla juovuksiin”. 
Kierros aloitettiin sotilaskoti Alangosta, jonka kanttiinissa Summasen ja 
sotilaskotisisarien kesken oli melkein saman tien syttynyt kiihkeä sana- 
harkka sodan ja politiikan realiteeteista, kun Summanen oli huomannut 
marsalkka Mannerheimin kuvan puuttuvan sotilaskodin seinältä; seinää 
hallitsi nyt yksinvaltiaana Adolf Hitler. Aiemmat havainnot, kokemuk- 
set ja tunteet sotilaskotisisarten erilaisesta suhtautumisesta saksalaisia 
ja suomalaisia kohtaan nousivat pintaan, ja Summanen arveli ääneen 
hyvin tietävänsä SS-joukoissa karttuneiden kokemustensa perusteella, 
ettei saksalaisen sotilaan suosimiseen suomalaisen kustannuksella juuri 
ollut aihetta. Sananvaihto otti lisää kierroksia. 
Ote korpraali Summasen kuulustelupöytäkirjasta: 


Tästä olivat molemmat sotilaskotisisaret sanoneet, että Suomen 
hallitus ja Marsalkka osoittavat tällä tavalla kiitollisuutta saksalaisia 
kohtaan, että suorastaan pettävät Saksan. Tähän oli kertoja vastan- 
nut, että kukaan kansa ei lopullisesti auta toista kansaa. Riita oli täs- 
tä kiihtynyt molemmin puolin ja oli luutnantti Telas varoittanut so- 
tilaskotisisaria halventavasti puhumasta hallituksesta ja Marsalkasta. 


570 Alakurtissa 7.9.1944 sattunut välikohtaus kuvataan tässä Yhteysesikunta Roin Sotapoliisitoimiston 
koostaman ja hallinnollisen toimiston (tsto X) saksalaisten tiedoksi välittämän kuulusteluaineiston 
pohjalta. T-5857/8, KA. Suppea tiivistys tapahtumista löytyy myös Jyrki Kolkkalan päiväkirjoista, ks. 
Sana 2018: 284-285. 


HITLERIN HÄPÄISY 337 


https://doi.org/10.21435/skst.1488 


Summanen oli tämän jälkeen huomauttanut sotilaskotisisarille, että jos 
he eivät hyväksy Suomen hallituksen ja presidentin toimenpiteitä, niin 
suomalaisina naisina heidän ei tarvitse palvoa Hitleriäkään, ja tämän 
sanottuaan hän oli kiskaissut Fährerin kuvan seinältä lattialle, jolloin 
kehyksen lasi oli särkynyt. Samassa rytäkässä Summanen oli repäissyt 
Goebbelsin palopuheisiin viittaavan Waffen -Hände-Herzen-propaganda- 
julisteen ['aseet-kädet-sydämet'] seinältä ja kahtia. Kuulustelupöytä- 
kirjaan merkittiin edelleen: 


Tämän toimenpiteen kertoja oli kiihdyksissään tarkoittanut näitä 
sotilaskotisisaria vastaan eikä miksikään teoksi Saksan kansaa ja 
sen mielipidettä vastaan. Ja kertoja lisäsi, ettei hän voi henkilökoh- 
taisesti tehdä Hitleriä vastaan tuollaista tekoa, koska hän on kerran 
vannonut valan hänelle, vaan tapahtui hänen tekonsa yksinomaan 
sotilaskotisisariin nähden. 


Lopulta Telas, Summanen ja tapahtumista sivussa pysytellyt Mikkanen 
poistuivat toiseen sotilaskotiin sotilaskotisisarten haukut niskassaan, 
jotka Telaksen mukaan olivat viime aikoina tulleet jo niin tutuiksi, 
”ettei siihen osannut kiinnittää huomiota”. Myös toisessa sotilaskodissa, 
Kinossa, aselevon sopinut Suomen hallitus sai kritiikkiä Saksan pettämi- 
sestä, mutta nyt keskustelu pysyi jo sen verran rauhallisempana, ettei 
kanttiinin irtaimistolle koitunut vahinkoa. 

Saksalaisten reaktiota kanttiinin tapahtumiin ei tarvinnut odottaa 
pitkään. Pian Telaksen johtaman ryhmän palattua yhteysupseerien ja 
tulkkien asuntokorsuun oli paikalle saapunut XXXVI:n armeijakunnan 
komentajan adjutantti ja ilmoittanut läsnäolleille, että aiemmin päivällä 
oli Saksan johtajan kuvaa loukattu. Tästä syystä kaikki korsussa olleet 
suomalaiset yhteysmiehet pidätettiin toistaiseksi. Heitä vaadittiin luo- 
vuttamaan aseet ja kiellettiin poistumasta korsusta, ovelle jäi aseistettuja 
vartijoita. Adjutantin poistuttua Telas ja Summanen saivat selvittää esi- 
miehelleen tapahtumien kulkua, jotta poistumiskiellon syyt valkenivat 
myös muille kuin asianomaisille itselleen. 

Pari tuntia myöhemmin toi armeijakunnan esikuntapäällikkö, eversti 
Schmidt ilmoituksen komentavan kenraalin päätöksestä, jonka mukaan 

alueen suomalaisia yhteysupseereita, tulkkeja ja muuta Yhteysesikunta 
Roihin kuuluvaa henkilökuntaa pyydetään poistumaan Alakurtista, mah- 
dollisuuksien mukaan jo samana iltana viimeistään kello 22 mennessä. 

Tapahtuma oli vallitsevassa tilanteessa hyvin kiusallinen, mutta ase- 
veljeyden kohteliaasta dramaturgiasta pidettiin viimeiseen asti kiinni. 
Majuri Han6n merkitsi eversti Willamolle toimittamaansa selostukseen 
päivää myöhemmin, kuinka vuoristoarmeijan esikunnassa oli Schmidtin 
mukaan lähdetty siitä, että esikunnan ja yhteysupseerien keskinäiset 
suhteet olivat olleet tähän saakka ”luottamukselliset ja hyvät”. Tästä 
syystä oli asiaa nyt yritetty saada järjestykseen mahdollisimman kivut- 
tomasti, mutta niin, että samanlaiset tapaukset eivät pääsisi uusiutu- 
maan ja ”herättämään katkeruutta heikäläisissä”. Poistumispyyntö oli 
näin ollen välttämätön, vaikka tapaus ei ”mitenkään pahenna meidän 
persoonallista ystävyyttämme”. Hanen oli esittänyt vielä huolensa niin 
sotilaskotisisarten kuin yhteysesikunnan paikallisen varusvarastonkin 
evakuoinnista. Komentava kenraali oli kuitenkin jo ottanut huolehtiak- 
seen sotilaskotisisarten evakuoinnin, ja kun myös varusteiden kuljetuk- 
seen luvattiin apua, niin Hanen piti parhaimpana olla viivyttämättä asiaa 
enempää: 


[--] huomasin heidän mahdollisimman hienotunteisesti yrittävän 
päästä meistä, sillä meidän, diplomaattiset suhteet katkaiseen 
kansan sotavoimien edustajain läsnäolo heidän korkeissa esikun- 
nissaan kriitillisen operatiivisen tilanteen vallitessa näytti olevan 
molemmille asiapuolille piinallista, vaikkakin koko tilanteen ajan 
kenraali oli kutsunut minut istumaan pöydässään. 


Yhteysesikunnan väkeä kuljettanut linja-auto lähti liikkeelle puolen yön 
aikoihin, kun alueen muut yhteysupseerit olivat tulleet divisioonistaan. 
FEpäonninen matka katkesi muutaman tunnin kuluttua Sallassa sat- 
tuneeseen kolariin, jossa linja-auto romuttui ajokelvottomaksi. Jatko- 
yhteyksiä selviteltäessä Sallaan saapui myös neljä sotilaskotisisarta; seit- 
semän muuta oli päättänyt jäädä Alakurttiin ja siirtyä saksalaisjoukkojen 
mukana Saksaan asti. 

Yhteysupseerien pääjoukko jatkoi matkaa myöhemmin rautateitse 
kohti Rovaniemeä, mutta Hanen sai puhelimitse määräyksen saapua 
Telaksen, Summasen ja Mikkasen kanssa viipymättä yhteysesikuntaan. 
Matkayötä seurannut päivä valkeni heille pitkänlaisena perjantaina, jon- 
ka kuluessa YhtERoin sotapoliisitoimistossa toimitettiin ”Saksan valta- 
kunnan päämiehen häpäisemiseen” liittyvät kuulustelut. Päivää myö- 
hemmin kuulusteltaviksi päätyivät myös Alakurtista evakuoidut neljä 
sotilaskotisisarta. 

Loppulausunnossaan kuulustelun toimittanut rikosasiainupseeri, 
luutnantti M. O. Kantanen totesi korpraali Summasen syyllistyneen 
”sekä itsensä päihdyttämiseen väkijuomilla että sopimattomaan käytök- 
seen”. Sopimaton käytös oli kuulustelijan mielestä sen laatuinen, että 
sitä ”määrätyissä olosuhteissa on pidettävä vieraan valtakunnan päämie- 
heen kohdistuvana tekona”. Näitä olosuhteita puntaroidessaan Kantanen 
näytti ymmärtäneen Summasen hermostumisen syitä ja korosti myös, 
ettei Hitlerin kuvan särkemisellä ollut saksalaisia silminnäkijöitä, ”joten 
tekoa on pidettävät yksinomaan Suomen alamaisten keskeisenä tapah- 
tumana”. Niin tai näin, Summanen päätyi kenttäoikeuteen vastaamaan 
epäsotilaallisesta käyttäytymisestään, mikä saatettiin myös maasta jo 
poistumassa olleen vuoristoarmeijan tiedoksi. Saksalaisille toimitettiin 
lisäksi kaikkien asian tiimoilta syntyneiden selostusten ja kuulustelu- 
pöytäkirjojen saksannokset. Käännösurakasta vastasi hallinnollisen toi- 
miston käännöskoneena marinoitunut sotilasvirkamies V. I. Lehtiranta. 

10 80 vuotta myöhemmin — sota ja 
aseveljeys käännöshistorioitsijan silmin 


Sota liikuttaa ihmisiä. Sota liikuttaa sotilaita valtiollisten rajojen yli toi- 
sen valtion alueelle, joko ei-toivottuna miehittäjänä tai toivottuna liitto- 
laisena, tiedustelijana tai sotavankina. Sota ajaa siviilejä kodeistaan ja 
kotiseuduiltaan turvaan rauhallisemmille seuduille — oman maan syr- 
jäisemmille kolkille tai naapurimaihin, jopa kauemmaksi. Mutta sa- 
manaikaisesti sota liikuttaa ihmisiä myös tehtäviin, jotka sodan vuoksi 
paikoiltaan nyrjähtänyt yhteiskunta on nähnyt välttämättömiksi. Sota 
laukaisee ”liikekannallepanon”, joka ulottuu pitkälle rintamalle lähetettä- 
vien sotajoukkojen yli kaikkialle sinne, mistä löytyvät sotakoneiston 
vaatimat resurssit. Vuosien 194171944 jatkosota ei ole tässä mielessä 
poikkeus: Palvelusikäisten miesten lisäksi sota mobilisoi kansalaisia läpi 
yhteiskunnan tehtäviin, joihin heitä pätevöitti heidän sopivaksi arvioi- 
tu asiantuntemuksensa tai työkokemuksensa. Mika Waltarin kaltaisista 
kynäniekoista tuli propagandan tuottajia, kielitieteilijät ja matemaatikot 
saivat tehtäviä Päämajan tiedustelussa koodinpurkajina, historioitsijoi- 
den tuli laatia uskottavat perustelut Itä-Karjalan miehittämiseksi osana 
Suur-Suomea, seminaareista juuri valmistuneita lähetettiin miehitys- 
alueen opettajiksi, ja sanavalmiit toimittajat, laulajat ja näyttelijät pää- 
tyivät Puolustusvoimien rintamaradioihin tai viihdytysjoukkoihin kohot- 
tamaan rintamamiesten mielialoja. Omaa tärkeää rooliaan näyttelivät 
tässä mobilisaatiossa myös kielitaitoiset siviilit ja sotilaat. 

Jatkosota ja suomalais-saksalainen aseveljeys toi Suomeen yli 
200000 Saksan sotavoimien sotilasta ja muuta henkilöstöä, minkä 
vuoksi erityisesti Itä- ja Pohjois-Suomeen syntyi kulttuurisesti tiheitä, 
ylikulttuurisia kontaktivyöhykkeitä. Tässä tutkimuksessa niitä on tar- 
kasteltu erityisesti translatorisina — monenlaisia muotoja ottaneen 
kääntämisen, tulkkauksen ja muun välittäjätoiminnan — tiloina: Suoma- 
lais-saksalaisen liittolaisuuden edellyttämissä sotilaallisissa tai sotilas- ja 
siviiliviranomaisten yhteistyössä kuten myös sotilaiden ja siviilien väli- 
sissä kohtaamissa toimi joukko kaksi- tai monikielisiä henkilöitä, joiden 
tehtävänä oli varmistaa, että osapuolet ymmärsivät toisiaan. Kielitaidos- 
ta muodostui resurssi, jota sotavoimat aseveljeyden molemmin puolin 
pyrkivät louhimaan niin palveluksessa tai reservissä olevista sotilaista 
kuin siviileistä läpi yhteiskuntakerrosten ja ikäluokkien koululaisista 
eläkeläisiin. 

Saksan armeijan (tässä esityksessä sivuosaan jääneet) omat tulkki- 
resurssit olivat erittäin niukkoja, ja vaikka Päämaja suomalaisten puolel- 
ta sijoitti runsaasti niin yhteysupseereja kuin tulkkejakin saksalaisiin ar- 
meijakuntiin ja divisiooniin, olivat tämänkaltaiset aseveljeyden viralliset 
kieliresurssit niin sotilaiden kuin saksalaisyksikköjen määrään nähden 
alimitoitettuja. Niinpä vuoristoarmeijan, lennoston ja puolisotilaallisten 
työjärjestöjen ja sotilassairaaloiden muonavahvuuteen päätyi sodan aika- 
na runsaasti saksantaitoisia siviilejä, ennen muuta naisia, joiden tehtä- 
väksi tuli tukea saksalaisten asiointia paikallisasukkaiden ja -viranomais- 
ten tai suomalaisten tavarantoimittajien ja työntekijöiden kanssa. Polku 
tehtäviin kulki hyvin erilaisia reittejä, esimerkiksi lottakomennuksena, 
tuttavan vinkistä tai sattuman kautta. Arjen viestintätilanteet synnyttivät 
eriasteista epävirallista välittäjätoimintaa, ja satunnainen tulkkaus- tai 
käännöstehtävä kotirintaman kylissä, kaupoissa tai ravintoloissa saattoi 
pian johtaa hyvin palkattuun työhön vuoristoarmeijan virallisissa raken- 
teissa. 

Kaiken kaikkiaan aseveljien tulkkien ryhmäkuva onkin hyvin kirjava, 
katsoo sitä sitten tehtävään päätyneiden henkilöiden kulttuuristen, so- 
siaalisten ja ammatillisten taustojen tai heidän sodanaikaisten tehtäväni- 
mikkeidensä valossa. Aseveljeyden vaatimaa kääntämistä ja tulkkausta 
tekivät kolmen vuoden ajan ennen muuta toimijat, joiden rauhan- tai 

sota-ajan nimikkeet eivät juuri viitanneet edes etäisesti tähän toimijuu- 
teen. Monista rauhanajan ammateista saattoi päätyä tulkiksi sotaan yhtä 
moninaisten nimikkeiden alla. Tulkkeina tai kääntäjinä toimivat yhteys- 
upseerit, Päämajan muodostaman Frillisen tulkkijoukkueen aliupseerit, 
sotamiehet tai sotilasvirkailijat, sairaanhoitajiksi komennetut lotat, kir- 
janpitäjät tai toimistosihteerit, jotka ennen sota-ajan tehtäviään olivat 
olleet kantaupseereja, yliopisto-opiskelijoita, kauppakirjeenvaihtajia, 
kauppa-apulaisia, toimittajia tai koululaisia. Nimittäjä, joka heitä yhdis- 
ti ja heidät pätevöitti tulkeiksi, oli tavalla tai toisella riittäväksi katsottu 
kielitaito. Sota toisin sanoen ”teki” välittäjätehtäviin tarvitsemansa toi- 
mijat kielitaitoisista henkilöistä, joilla ei useimmiten ollut niistä aiempia 
kokemuksia ja jotka eivät sodan päätyttyäkään niihin päätyneet. Harvoja 
poikkeuksia lukuun ottamatta tulkkaus ja kääntäminen jäivät väliaikai- 
siksi tehtäviksi ja katosivat aseveljeyden myötä. 

Päämajan jatkosodan alussa saksalaisyksiköihin komentamat ja 
sittemmin Yhteysesikunta Roin alle organisoidut suomalaiset yhteys- 
upseerit ja tulkit olivat merkittävä panostus suomalais-saksalaisen ase- 
veljeyden sujuvuuteen. Heihin on kohdistunut myös tämän teoksen 
päähuomio. Kun tutkimuksessa on tähän asti korostunut ennen muuta 
heidän toimintaansa sotilaina ja saksalaisoperaatioiden tarkkailijoina, 
on teoksen tärkeimpänä tehtävänä ollut nostaa etualalle YhtERoin so- 
tilas- ja siviilihenkilöstön rooli aseveljeyden kommunikatiivisena liima- 
na — sotilaina, mutta ennen muuta kääntäjinä, tulkkeina ja aseveljien 
juoksupoikina. 

Yhteysupseerien ja tulkkien toimintakertomusten pohjalta on pää- 
teltävissä, että paikalliskomendanttien työhuoneissa, vuoristoarmeijan 
tai divisioonan komentajan korsuesikunnissa yhtä hyvin kuin yhteys- 
esikunnan toimistoissa käännettiin — suomennettiin tai saksannettiin 
— valtavia määriä tekstiä, jolla koordinoitiin yhteisiä sotilasoperaatioi- 
ta tai saksalaisten sotilasviranomaisten ja suomalaisen siviilihallinnon 
yhteistoimintaa, määriteltiin keskinäisen kanssakäymisen rajoja tai so- 
vittiin vahingonkorvauksista puolin ja toisin aiheutetuille vahingoille. 
Koordinointiin, rajankäyntiin ja sopimisiin sisältyi luonnollisesti run- 
saasti tulkaitua neuvottelutyötä, mutta tulkin tehtäviä riitti myös suunni- 
teltujen yhteisoperaatioiden, esimerkiksi suomalais-saksalaisten partioi- 

den aikana, Organisation Todtin tai Saksan ilmavoimien lukemattomilla 
työmailla tai upseerien kasinoilla. Kuvaa täydentävät vielä lukuisat 
asiointitehtävät, joita yhteysupseerit ja tulkit saivat hoitaakseen ja joilla 
heitä juoksuttivat niin saksalaiset sotilaat kuin suomalaiset siviilitkin. 
Saksalaisille yhteysupseeri tai tulkki oli Päämajan heille alistama paikal- 
listuntija, joka voitiin valtuuttaa hoitamaan hankinta- tai vuokrausasiat 
saksalaisten nimissä ja mahdollisuuksien mukaan myös heidän eduk- 
sensa. Samalla Suomen armeijan puvussa kulkenut yhteysmies oli suo- 
malaisille heidän oma edusmiehensä, jonka odotettiin asioita hoitaes- 
saan katsovan niitä nimenomaan suomalaisten intressien, toiveiden tai 
vaateiden näkökulmasta. 

Tämänkaltainen ruohonjuuritason ristiveto määritti omalta osaltaan 
sitä toiminnallista välitilaa, jossa tulkit ja yhteysupseerit joutuivat toistu- 
vasti asemoimaan itsensä eri sisältöisten paikallistason odotusten ja 
intressien väliin. Se kenen eduksi tilanteissa milloinkin päädyttiin, oli 
monen tekijän summa: Ratkaisuissa painoivat luonnollisesti ylhäältä an- 
netut toimintaohjeet ja aseveljeyttä säätelevät hiljaiset tai lausutut sopi- 
mukset, mutta niiden ohella päätöksissä saattoivat näkyä toimijan oma 
suhtautuminen vallitsevaan sotaan, sen tavoitteisiin ja saksalaisjoukko- 
jen läsnäoloon kuin myös perhe- ja sukutaustoista tai henkilökohtaisista 
tunnesiteistä kumpuava saksalaismielisyys. 

Ristivetoa tulkkien ja yhteysupseerien henkilöimään välitilaan aiheut- 
tivat myös Yhteisesikunta Roille määritetyt perustehtävät, joista hahmot- 
tuu selkeä kaksoistoimijuus. Yhteysmiesten tehtävänä oli tukea Saksan 
armeijan läsnäoloa ja sotatoimia kaikin käytettävissä olevin keinoin, 
mutta sen lisäksi Päämaja odotti heiltä keskeytyksettä ajankohtaista 
tietoa saksalaisjoukkojen operaatioista, esikunta- ja miehistökorsuissa 
vallitsevista mielialoista ja Suomeen ja suomalaisiin liittyvistä näkemyk- 
sistä. Kyse oli normaalista rutiinista, jonka piti olla komentavien upsee- 
rien tiedossa, mutta siitä huolimatta saattoi yhteysupseerien ja tulkkien 
uteliaisuus ja erityisesti raportointi herättää närää ja epäluuloja yhteys- 
miesten todellisesta roolista ja lojaaliudesta. Epäluulot saattoivat pahim- 
millaan tiivistyä vakoojaepäilyksi, jolloin yhteysupseereilta evättiin pääsy 
saksalaisten neuvotteluihin ja tilaisuuksiin. Lojaalius saksalaisia ja liitto- 
laisuutta kohtaan oli saksalaisittain keskeinen suomalaisyhteysmiesten 

toimintanormi, ja tähän liittyvä epävarmuus kyseenalaisti yhteysupsee- 
rien ja tulkkien aseman ja vaikeutti tehtävien hoitoa. 

Päämajan asettama raportointivelvoite tarkoitti käytännössä myös, 
että yhteysupseerit ja tulkit paitsi tulkkasivat aseveljien kesken, myös 
tulkitsivat aseveljeyttä toimintakertomuksiinsa, jotka kulkeutuivat Yh- 
teysesikunta Roin välityksellä Mikkeliin. Raportointivelvoitteen ja rapor- 
toinnin ohjeistuksen myötä heille annettiin virallinen tehtävä konstru- 
oida aseveljeyttä havaitsemistaan ja raportoinnin arvoisina pitämistään 
ilmiöistä. Huomionarvoista on tässä yhteydessä, että toimintakertomuk- 
siin päättyneet vaikutelmat olivat usein juuri käännettyjä vaikutelmia: 
Korsuesikunnissa ja upseerikasinoilla käydyt saksankieliset keskustelut 
ja puheet eivät päätyneet kertomuksiin sellaisinaan, vaan käännettyinä 
tiivistelminä. Ja kun päätös raportoitavista asioista oli aina raportoijalla 
itsellään, voi todeta, että Päämajaan rintamalta ja rintamantakaiselta 
alueelta Yhteysesikunta Roin komentajan kautta kulkeutuneet tiedot ja 
vaikutelmat ja niistä syntyneet tilannekuvat olivat lopulta moninkertais- 
ten valinta- ja tulkintaprosessien yhteissummia. 

Edellä on jo vedetty lyhyesti yhteen käännös- ja tulkkaustoiminnan 
sisältöjä, joita saksalaisjoukkojen toiminnan tukeminen käytännössä 
edellytti. Yhteysesikunta Roin toimistot henkilöstöineen, yhteysupseerit 
ja tulkit olivat välttämättömiä kommunikatiivisia tukipisteitä aseveljey- 
den synnyttämien sosiaalisten verkostojen sisällä. Aseveljeyden kään- 
nöstoimistoina, etulinjojen linkkimiehinä, korsujen käännöskoneina 
tai Päämajan edustajina komentavien kenraalien kabineteissa he pitivät 
viestintäyhteydet suomalaisten ja saksalaisten välillä toimivina ja huo- 
lehtivat näin osaltaan siitä tehtävästä, jonka aseveljeyden dramaturgia oli 
heille antanut: He edistivät Saksan armeijan sotaponnisteluja ja tukivat 
ristiriitojen ratkaisua ennen kuin pienet kynsitulet nousivat kuloval- 
keiksi korventamaan aseveljeyden julkikuvaa ja dramaturgian vakautta. 
Mutta käsikirjoitukseen kuului myös maaherra Hillilän vaatimus, että 
tukitehtävien ohella oli jatkuvasti huolehdittava siitä, ettei Saksan ar- 
meijan läsnäolo saisi miehityksen leimaa. Tässä valossa saksalaisten 
sotilas- ja suomalaisten siviiliviranomaisten yhteistoiminnassa tarvittu 
kääntäminen toteutti myös symbolista tehtävää: ”Postitoimiston” eli Yh- 
teysesikunta Roin käännösten välityksellä tapahtunut viranomaisvies- 

tintä symbolisoi konkreettisesti, että saksalaiset sotilasviranomaiset ja 
suomalainen siviilihallinto olivat kaksi erillistä hallinnollista kategoriaa. 

Joka tapauksessa käännöstehtävät edellyttivät tarkkaavaisuutta ja po- 
liittista herkkäkorvaisuutta. Kääntäessään yhteysupseerit ja yhteysesi- 
kunnan toimistoupseerit toimivat portinvartijoina, jotka viime kädessä 
päättivät, mitä käännetään ja miten käännetään. Jos oli olemassa mah- 
dollisuus, että tekstin sisältö (esimerkiksi lehdistössä esiintyneet raportit 
suomalaisten rauhantunnusteluista) tai sen kärkevä sävy voisivat siinä 
nimenomaisessa tilanteessa pikemminkin haitata kuin edistää yhteistoi- 
mintaa, jätettiin ylimääräinen tulisuus tai koko teksti sillä kertaa kään- 
tämättä. 

Aseveljeyden dramaturgiaan — ”Yhdessä yhteistä vihollista vastaan” 
— kohdistui monenlaisia uhkia, eikä vähiten siksi, että aseveljet olivat 
yhteisestä vihollisesta huolimatta kovin erilaisia keskenään, katsoi asiaa 
sitten sotilaskulttuurien, aatteellisen viitekehyksen tai yleisempien, opit- 
tuihin elämäntapoihin ja totuttuun elinympäristöön liittyvien tekijöiden 
valossa. Vierautta ja erilaisuutta riitti kummasteltavaksi liittouman mo- 
lemmin puolin, ja viimeistään kun erilaisuuden kummastelu vaihtui 
kriittiseksi ärtymykseksi, yhteysupseerit ja tulkit olivat uuden tehtävän 
edessä. Aseveljien ja -veljeyden tulkkeina he saivat säännöllisesti selittää 
saksalaisille paikallisia tapoja, suomalaista kulttuuria ja yhteiskuntaa 
tai vastata kysymyksiin suomalaisten erillissotanäkemyksistä ja liittolai- 
suuden tosiasiallisesta tilasta. He toisin sanoen konstruoivat asemapai- 
koissaan paitsi aseveljeyden tilaa Suomen sodanjohdolle myös Suomea 
saksalaisupseereille — tehtävä, jota lopulta ryhdyttiin ohjaamaan myös 
ylhäältä päin. Yhteysesikunnassa syntyneen vaikutelman mukaan sak- 
salaisten käsitys suomalaisista ja Suomesta oli päässyt Pohjolan oloissa 
niin pahasti vääristymään, että se vaaransi Suomen aseman tulevassa 
valtajaossa Saksan voittoisan sodan jälkeen. Siksi yhteysmiesten omien 
valistusponnistelujen tueksi kehitettiin laaja propagandaohjelma. Kään- 
netyn aineiston osuus oli Yhteysesikunta Roin propagandaprojektissa 
varsin merkittävä. 

Yhteysesikunta Roin dokumenteista ja erityisesti yhteysupseerien ja 
tulkkien toimintakertomuksista jäsentyy kaiken kaikkiaan kirkas kuva 
moniulotteisesta translatorisesta toimijuudesta. Välittäjätoimijuutta 

paineistivat liittouman molemmilta puolilta niin aseveljeyden yleisem- 
mät geopoliittiset tavoitteet, paikalliset operatiiviset tai hallinnolliset 
tarpeet kuin aatteelliset viitekehyksetkin. Toimintaan kohdistuvat odo- 
tukset ja sen sisällöt vaihtelivat luonnollisesti jo pelkästään toimipai- 
kalla vallitsevien maantieteellisten ja olosuhteiden ja taistelutilanteen 
mukaan samalla kun sotilaalliset hierarkiat vaikuttivat omalta osaltaan 
siihen, kenellä oli mahdollisuus itsenäisempään toimijuuteen ja kenen 
puolestaan piti tehdä juuri se mitä käskettiin. Liikkuvuus komennuk- 
sesta toiseen ja tästä juontuva sosiaalisten rakenteiden epävakaus olivat 
osa toimenkuvaa, kuten myös yhteysupseerien ja tulkkien toimintaan 
kohdistuvat epäluulot sekä väkivallan ja kuoleman läsnäolo. Tällaiset 
kääntäjien ja tulkkien kohtaamat ristipaineet, odotukset ja riskit ovat si- 
nänsä tuttuja myös muista menneistä tai nykyisistä konflikteista, mutta 
niiden konkreettiset sisällöt syineen ja seurauksineen eriytyvät aina kun- 
kin geopoliittisen ja aatteellisen kontekstin ominaispiirteiden mukaan. 

Suomalais-saksalaisen aseveljeyden vaiheet ja sen dramaturgiaa mo- 
lemmin puolin määritelleet narratiivit liittouman luonteesta olivat tun- 
tuvasti läsnä siellä, missä suomalaiset yhteysupseerit ja tulkit toteuttivat 
komennuksensa mukaisesti ruohonjuuritason välitystyötään. Virallisen 
asemansa myötä heidän toiminnassaan tiivistyi paikallistasolla koko 
aseveljeys sen dramaturgisine peruspilareineen. Tästä syystä toiminta- 
kertomuksista jäsentyvä kuva aseveljeyden vaatimasta kääntämisestä ja 
tulkkauksesta avaa yhden lisänäkökulman kolmevuotisen liittouman vai- 
heisiin ja aseveljien linkittymisestä toisiinsa. Sotilasyhteistyön toiminta- 
kyvyn kannalta välttämätön välittäjätoiminta ja saksalaisten puolelta 
säännöllisesti heitetyt haasteet, joilla nämä pakottivat yhteysupseereja 
ja tulkkeja selittämään suomalaisten suhdetta koko aseveljeyteen, il- 
mensivät yhdessä Suomen poliittisen ja sotilaallisen kaksijakoista suh- 
tautumista liittoumaan. Saksan armeijan läsnäolon ja operaatioiden 
kielellinen tukeminen edisti myös Suomen sotaponnisteluja, mutta tuki- 
toimien läpi kulki narratiivi poliittisesti suvereenin Suomen erillisestä 
sodasta samaa vihollista vastaan — tarina, jota Suomi itsepintaisesti yritti 
pitää yllä myös kansainvälisesti aivan sodan loppuun asti, ja jopa sen 
jälkeen. Tapa, jolla yksittäiset tulkit ja yhteysupseerit muiden saksalais- 
joukkojen palveluksessa olleiden lailla kokivat aselepoa välittömästi seu- 

ranneet vuodet, antaa viiteitä siitä, että aseveljeyden kielellinen palvele- 
minen muuttui vuosien ajaksi stigmaksi, aiheeksi josta oli syytä vaieta. 

Kääntäjät ja tulkit samoin kuin kääntävät tulkit ja yhteysupseerit ovat 
historian näkijöitä ja tekijöitä: Tehtävän määrittämässä asemassaan he 
antavat oman panoksensa siihen, miten kansat ja kulttuurit toimivat 
keskenään niin rauhan kuin sodankin olosuhteissa, ja siinä asemassa 
he ovat myös etulinjassa kokemassa suhdannevaihteluiden synnyttämät 
paineaallot. 

Abstract 


Interpreting brothers-in-war. Multilingual day-to-day life during 
the Continuation War in Finland 


This volume looks at the Finnish-German military alliance (1941-1944) 
as a translation zone — a multilingual network of military, administrative 
and civilian encounters that was held together by linguistically versed 
soldiers and civilians acting as interpreters and translators. It focuses 
on interpreters and liaison officers of the Finnish Liaison Staff in 
Rovaniemi, who were assigned to the staffs of the German army units 
with the task of maintaining communication between the two armies 
and assisting German troops in their daily matters. Furthermore, 
attention is paid to Finnish civilians, especially women whose language 
skills made them candidates for a range of mediation tasks in the 
German units. The reconstruction of military interpreters' and liaison 
officers’ tasks and mediation agency between the two military cultures is 
based on their war-time weekly reports, whereas the civilian interpreters’ 
experiences are drawn from a variety of autobiographical accounts, 
including interviews. 

